ANTIIKIN TAIDE 


Pätevin antiikin taiteen tuntijamme, Suomen Akatemian jäsen 
Onni Okkonen esittelee teoksessaan kreetalais-mykeneläisestä 
ajasta lähtien Kreikan ja Rooman taiteen eri tyylikaudet myö- 


häisantiikkiin saakka. 


y Antiikin taide? yhdistää itseensä arvokkaan tietokirjan ja lois- 
teliaan koruteoksen parhaat ominaisuudet. — Se on tieteellisesti pai- 
nava ja pätevä työ. Suppeaan, asiallisesti selkeään ja kirkkaaseen 
muotoon on tiivistetty imponoiva määrä tietoa. Aikakausien vaih- 
televat, kehityksessään nousevat ja laskevat taideilmaukset esitetään 
vakuuttavasti ja monipuolisesti valaisten. Kulttuurihistoriallista 
taustaa vasten, jota syventävät viittaukset kuvataiteen rinnakkais- 
ilmiöihin, kuten kirjallisuuteen ja filosofiaan, kohoavat ikään kuin 
korkokuvina erilaiset tyylivirtaukset ja taiteilijapersoonallisuudet.» 


(Aune Lindström, US) 


»Antiikin taidetta koskeva kirja on sivistysteos sanan täydessä 
merkityksessä. — Valaiseva teksti ja kauniit kuvat muodostavat 
komean ja kiehtovan, todella imponoivan kokonaisuuden. Kreikan 
taidetta ympäröi ikuisen kauneuden sädekehä, joka ei voi menettää 


viehätystään.» (Prof. L. Wennervirta) 


»Samalla kun professori Okkosen teos on korkean oppineisuuden 
näyte se on myös elävän taiteen rakkauden ja tutkijainnostuksen 
kypsyttämä teos, jota maallikko saattaa lueskella yhtä kiinnostu- 


neena kuin tiedemies ja taiteilijakin.» (Viljo Kojo, Karjala) 

ESILAUSE 


Antiikin taide — helleenien, etruskien, roomalaisten jättämä taideperintö — 
on ollut miltei jokaiselle myöhemmän ajan vaiheelle elämän ja innoituksen 
lähde, erityisesti ns. »renessanssista» lähtien. Silloinkin kun on näköjään mah- 
dollisimman kauas poikettu sen klassillisiksi tunnustetuilta laduilta, ovat sen 
taiteelliset normit ja kauneusihanteet jääneet takaapäin ja syvyyksistä vai- 
kuttaviksi perinteiksi. Kollektiivisesta »antiikin» käsitteestä huolimatta on 
sen rikkaus ollut arvaamattoman monipuolinen ja syvällinen; siitä on voitu 
omaksua, ja ihmissuvulle ominaisessa uutuuksien halussa on omaksuttu aina 
uusia virvoittavia ja uudistavia vaikutteita. Näkijäin katseelle on siitä avau- 
tunut aina uusia lähdesuonia, mielikuvitukselle taiallisesti innoittavia virik- 
keitä, ja sen jatkuvasti virtaava elämänvesi on näyttänyt kykenevän muut- 
tamaan taikavoimaansa elähdyttääkseen aina uudella tavalla ihmissielua. 
Antiikin inspiraatiomuodot, sen symbolien metamorfoosit ovat olleet luke- 
mattomat. Joskaan me nykyhetken ihmiset emme Pliniuksen ja Lessingin 
tavoin enää aseta Laokoonia taiteen ylimmälle alttarille tai Winckelmannin 
tavoin palvo Apollo di Belvedereä taiteen marmorihahmoon tulleena juma- 
luutena, ja joskaan emme mekään, Pohjolasta tulleet, katsele kaikkea kopia- 
antiikkia ihmettelevin löytäjänsilmin Thorvaldsenin tavoin, on se meidänkin 
ajallemme ja lähipiirillemme yhä elävä ja suggeroiva voima. Viime päivien 
modernismissakin se ilmaiseksen, jos ei muuten niin Picasson Minotaurus- 
fantasioissa ja Bracguen sommitelmissa. Palautuminen antiikin lähteille 
näyttää olevan sisäinen tarve ja samalla todellinen virvoitus ja rohkaisu, 
vakuutus siitä että taiteen ja kauneuden kaleidoskooppimaisesti vaihtelevissa 
ilmiöissä on perimmällä jotakin yhtenäistä ja »klassillista», 

Jo kreikkalais-hellenistisellä ja roomalaiskeisarillisella antiikilla tuntuu 
olleen tarve eritellä omia arvojaan ja ammentaa uudistavaa voimaa entisyy- 
destä. Tiedämme että hienostuneen »vahamaalauksen), enkaustiikan aikana, 
jolloin oli jo saavutettu maalauksellisia herkkyyksiä nykyaikaisen impres- 
sionismin» tapaan, etusija annettiin Polygnotoksen vanhanaikaiselle mesta- 
ruudelle oman ajan suuruuksien edellä. Roomassa kehittyi keisariajalla maku- 
suuntaus suurta klassillisuutta kohden, mutta ensimmäisellä vuosisadalla eKr. 
taivuttiin samalla yhä enemmän »turmeltumattoman) arkaismin ihailuun. 
Puhuivatpa roomalaiset suorastaan taiteen »kuolemastay n. 300 tienoilla eKr. 
ja sen uudestisyntymisestä 150-luvulla, siis heidän omien tyyli-ihanteittensa 
aikana. Pako »primitivismiin» kasvoi pakanuuden ja kristillisyyden murros- 
kaudella, ja vähitellen kehittyi se naivistinen ja »pneumallinenm), sielua ja 
henkisyyttä tavoitteleva ekspressionismi, mikä kohtaa meitä alkukristilli- 
syyden aikoina. Se on siirtymis- ja omaksumisvaiheitten historiaa, mikä 
muistuttaa omasta ajastamme. 

Oma aikamme on jatkanut tällä kehityslinjalla, Pohjolassakin: muistetta- 
koon vaiheita Kustaa П:еп klassisismista tämän vuosisadan alun lievästi 
arkaisoiviin ihanteisiin ja sitten nykyhetken uus-geometrisiin ja nuraghi- 
hautojen antamiin virikkeisiin. Näkemyksemme laajentuessa uudenaikaisten 
kaivaustöiden ja antiikin tutkimusten johdosta on taiteellinen intuitio pyr- 
kinyt yhä syvemmälle alkuperäisarvoihin, sivu roomalaisperäisten kopioiden 
aitokreikkalaisiin pronsseihin ja marmoreihin, ohi Rooman keisariforumien 
syvälle etruskinekropolien hautakammioihin. Etsintä on suuntautunut yhä 
kauemmas, kohti koskemattomia aarteita ja aiemmin sivuutettuja provins- 
seja, kaikkeen mikä on kullakin hetkellä uutta ja innoittavaa, ilmeikästä. 
Antiikki sovinnaisten pylväs- ja patsasmuotojen merkityksessä on saanut 
yhä enemmän väistyä tämän uuden elävämmän käsityksen tieltä. 

Kaikki tämä uusi, mikä on tullut esiin viime vuosikymmenillä, olisi kii- 
tollinen erikoisteoksen aihe, jossa myös uudenaikaiset tieteelliset menetelmät 
voisivat saada valaisua. V. 1936 ensi painoksena ilmestynyt » Antiikin taide» 
ei pyri uudistettuna laitoksena paljonkaan huomioimaan tuota sensaation 
luontoista uutuuspuolta, vaan kirjan tarkoituksena on nyt kuten aiemminkin 
esittää klassilliseksi muovautunutta perusainesta, tietoa antiikin taiteesta 
sellaisena kuin se esiintyy antiikin omassa traditiossa ja miksi se on muodos- 
tunut kansainvälisessä tieteellisessä tutkimuksessa. Tietenkin on tämä ai- 
neisto pyritty esittämään oman näkemyksen valossa, niin paljon kuin rajoi- 
tetut mahdollisuutemme — esim. ainesten omakohtaiseen näkemiseen — ovat 
antaneet tilaisuutta. Mutta samalla on tekijällä ollut tarkoitus välittää suo- 
malaiselle lukijalle kaikkein arvokkainta myös uusimpien taiteellisten saavu- 
tusten ja ennen kaikkea uusien löytöjen alalta, sellaisten löytöjen, joilla on 
erikoista taiteellista ja kauneusarvoa. Tässä antiikin taiteen synteettisen 
kokonaiskuvan luomisessa on meikäläisissä oloissa kuvituksella tärkeä osuus, 
ja siksi on tähän puoleen kiinnitetty erityistä huomiota. Siinäkin on kuiten- 
kin rajoitetut mahdollisuutemme ollut pakko ottaa varteen. 

Kun ensi painoksen ilmestymisestä on kulunut siksikin monia vuosia, on 
syytä tässä lyhyesti viitata siihen uuteen aineistoon, mikä on tällä välin tullut 
tutkimuskentälle. Tärkein alkuvaiheita kuvaava sensaatio on ehkä ollut 

kreetalaisten savitaulujen piirtokirjoituksen, ns. »linear By-systeemin selville- 
saanti ja tulkinta. Sille on suorastaan annettu »humanistisen atomipommin» 
merkitys — osoitusta siitä kuinka ylenmäärin herkästi klassillisen antiikin 
tutkijat suhtautuvat kaikkeen todellisesti uuteen, mitä näillä aloilla saadaan 
ilmi. Paremminkin ehkä sopisi keksinnölle epiteetti: klassillinen ristisana- 
arvoituksen ratkaisu. Sen teki englantilainen harrastaja-tiedemies — ei siis 
varsinainen filologi — nuori arkkitehti Michael Ventris, joka oli saanut sota- 
aikoina harjoittaa älyään koodien selvittelijänä ja sitten sovelsi 1950-luvun 
alussa taitoaan kreetalaisten savitaulujen kirjoituksiin — onnistuenkin vii- 
mein niiden lukemisessa ja tulkinnassa. Tärkeintä saavutuksessa oli, että 
todettiin virastokielen Kreetassa olleen muinaiskreikkaa, joka oli n. 700 
vuotta vanhempaa kuin mikään homerolainen teksti. Myös hallitus- ja yhteis- 
kuntasysteemiin antoivat tulkitut luettelomaiset kirjoitukset tosin niukkaa 
mutta silti tärkeää valoa, samoin jumalaistarujen maailmaan, jossa ilmeni 
yhteyksiä vanhimpaan Kreikkaan. Näin ollen, kun muototunne kreetalaisessa 
löytöaineistossa on todettavasti jo helleeninen, joskin toisaalta naiivissa, toi- 
saalta ylikypsässä asussa — ikäänkuin tämän onnellisten saaren» taide olisi 
luonnontilasta hyppäyksellisesti saapunut korkeimpaan hienostukseen — 
voi katsoa antiikin kulttuurin kreetalaisen esivaiheen nitoutuneen entistä 
kiinteämmin yleiskreikkalaiseen kehityssarjaan. 

Myös Homeroksen mainitseman Nestor kuninkaan hallituskaupungissa 
Pyloksessa, Messeniassa, oli löydetty näitä savitauluja, joihin sisältyvät 
nimikkeet tulkittuina valaisivat myös yhteiskunnallisia seikkoja. Koko 
Peloponnesoksen arkeologiaan on täten saatu uusia tosiasioita ja tietovirik- 
keitä, ja jatketuissa amerikkalais-kreikkalaisissa, skandinaavisissa ym. kai- 
vauksissa on tehty uusia tärkeitäkin löytöjä rakennuspohjien, pronssikauti- 
sen aseistuksen, saviastiatuotannon, korukivien kaiverruksen ym. aloilla, — 
joku norsunluuvartinen peilikin varhaisten löytöjen joukossa. Huomattava 
ominaisuus manner-Kreikan kaupunkimaisten linnakompleksien suunnitte- 
lussa on joskus tavattava pitkälle viety järjestelmällisyys, joka ennakoi pie- 
noiskoossa myöhempää hellenististä kehitysvaihetta. 

Kreetalais-mykeneläisistä löydöistä useat viittaavat kauppa- ja kulttuuri- 
suhteisiin Egyptin, Vähän Aasian rannikon, Syyrian, Foinikian kanssa. Se on 
taas johtanut etsintöihin, olisiko jossakin nykyisessä Anatoliassa, vanhojen 
heettiläisten valta-alueilla tai muinaisen Arzawan sijoilla, löydettävissä kos- 
ketuskohtia kreetalaisuuteen. Esim. Beyce Sultanin palatsi on tällöin todettu 
pohjasuunnittelultaan Kreetan tarukuninkaan Minoksen palatsia muistut- 
tavaksi. Hävityksen vyöryt ovat vuoron perään, vuosisadasta toiseen kulke- 
neet näiden historiallisten paikkojen yli, eivätkä etnologiset yhteydet näytä 
hävityshimoa rajoittaneen paljonkaan kilpailijan taholla. Kulttuuriyhteydet 
itään päin ovat kaikesta huolimatta jatkuneet, jopa voimistuneet Kreikan 
ns. orientalisoivalla kaudella. 

Toisaalta on voitu todeta, että mykeneläinen kulttuurivirtaus on ulottunut 
kauas länteen päin, Sisiliaan, Liparin saarille, Ischiaan, ala-Italiaan. Italian 
vanhimmat kulttuurikerrostumat, ns. Terramare- ja Villanova-kulttuurit, 
eivät ole ilmeisesti olleet erillisiä ja silloisen maailman muusta pronssikau- 
tisesta kehityksestä eroavia, vaan puolestaan nitoutuneet keski-eurooppalai- 

seen ja puheena olleeseen kreikkalais-itämaiseen kulttuurivaihtoon. Se on 
saanut Italian mantereella jatkonsa etruskien taiteessa ja oskilais-samnilai- 
silla alueilla, siinä laajassa sivistyspiirissä, joka kreikkalaisten siirtolaisten 
asuttamana sitten sai Suur-Kreikan, Magna Graecian nimen. 

On luonnollista, että italialaiset tutkijat ovat nykyarkeologian »aina sy- 
vemmälle ja eteenpäin) liikkeessä tunteneet mielenkiintoa kaikkeen siihen 
mitä Italian niemimaalta on ollut esiin saatavissa. Entisen ylivoittoisesti 
roomalaiseen imperium-taiteeseen kohdistuneen harrastuksen sijasta on 
kohonnut etualalle, siltä tuntuu, varsinkin etruskilaisuus, jolla luonnostaan 
on ollut niin monia nykyihmisen psyykeen vetoavia ominaisuuksia. Tutkija- 
innostuksen palkintona ovat Etruriassa olleet jatkuvasti uudet hautakammio- 
löydöt, joilla on useassa tapauksessa ollut myös suurta taiteellista merkitystä. 
Maalaukset, etruskilaisuudelle ominaiset polttosavimuovailut, monet eri- 
koiset saviastiamuodot, hautojen kalustot, kaikki tuo mitä tunnemme etrus- 
kilaismuseoista ja tombain seiniltä, on tullut täten entistä läheisemmäksi ei 
vain tutkijoille vaan myös suurelle yleisölle, lähetettyinä näyttelyinä. Italian 
ulkopuolella »les fauves» maalarien sukupolvi on tuntenut välittömästi 
kiinnostusta erityisesti etruskihautojen maalauksiin, jotka ovat voineet olla 
suorastaan tyyliherätteinä nyky-Italian monumentaalitaiteelle. Etruskitai- 
teen spontaanisuus, ilmeikäs realismi, naiivi vilkkaus, ilmaisun avomielisyys 
ja samalla läpitunkematon salaperäisyys, kuolemantunnon läheisyys ovat 
kiehtoneet ja kiehtovat juuri nykyhetken ihmistä. 

Samanaikaisesti ovat Sisilia ja Suur-Kreikka päässeet parempaan valais- 
tukseen ei vain uusien museojärjestelyjen ansiosta vaan myös uusien arvok- 
kaiden löytöjen kautta. Lucanian ja Campanian hautamaalaukset, toistai- 
seksi vielä Napolin museossa, ovat saaneet arvokkaan esimerkkiaseman var- 
haiskreikkalaisen monumentaalimaalauksen perifeerisinä näytteinä. Paestu- 
min tällä vuosikymmenellä valmistuneesta keskusmuseosta on tullut länsi- 
helleenisen arkaismin erikoismuseo, joka pystyy arkkitehtuuriluomanakin 
tekemään oikeutta myös esineiden kauneusarvoille. Siellä on keskeisinä esi- 
merkkeinä Silaros-joen suulta esiinkaivetun Hera-temppelin metooppikorko- 
kuvien sarja, hiekkakiveä, 500-luvulta eKr., reliefiryhmä, jonka kreikkalais- 
henkisessä arkaismissa on myös paikallisia ominaisuuksia. 

Sisilia on myös roomalaisen palatsiarkkitehtuurin ja mosaiikkitaiteen his- 
toriaan voinut tällä vuosikymmenellä antaa kaikkein merkittävimmät uudet 
esimerkit: Piazza Armerinan roomalais-keisarillisen villakompleksin jään- 
nökset ja siihen kuuluneet permantomosaiikkisarjat, joiden alkuperäinen 
kokonaispinta-ala on ollut n. 3 500 m?. Kysymyksessä on Diocletianuksen 
kanssahallitsijan Maximianuksen — jumaloitu Herculaeus nimellä — asyyli 
ja samalla edustuspalatsi 200-luvun lopulta jKr. Jos Diocletianuksen palatsi 
Spalatossa oli saanut perusideansa roomalaisesta leirikompleksista on Piazza 
Armerinan keisarihuvilan johtoaatteena ollut synteesin luominen roomalaisen 
palatium’in edustusrakennuksista, termien virkistys- ja huvitussaleista, kei- 
sarikulttiin kuuluvasta pyhästä osastosta, »palatium sacrum». Tyylissä on 
ollut yhdistettynä forumien roomalaisuus ja villa-rakennusten hellenismi, 
viimeksimainittu puoliympyrä- ja segmenttimuotoineen, exedroineen, absi- 
deineen. Monimutkaisesta arkkitehtuurista on jäljellä vain permanto-osia 

ja pylväistöjä, sitä vastoin mosaiikeista yllättävän hyvin säilyneitä monumen- 
taalisia kokonaisuuksia: jahti- ja allegorisia sekä jumalaistarullisia aiheita. 
Niiden monumentaalityylissä yhtyy ajan realismi ja pyrkimys ekspressiivi- 
seen synteesiin parhaalla mahdollisella tavalla; myös arkkitehtuurin ja kuva- 
sommittelun tyyliyhteys on otettu alkuperäissuunnittelussa huomioon. 1950- 
luvun alussa kaivauksissa esille tulleena on Piazza Armerinan palatsi ollut 
jatkuvasti sekä tieteellisen että myös esteettisen huomion kohteena. 

Itsessään Roomassa on jatkunut 1930-luvulla alkuun päässyt suurkaupun- 
gin monumentaalisen halli- ja liikehuoneistoarkkitehtuurin esille saanti. 
Tuo ns. Ostia-arkkitehtuuri on luonnollisesti tyypillisimmin edustettuna 
satama- ja liikekaupungin Ostian kaivauksissa. Viime aikojen varkeologisena 
ihmeenä» on pidetty uuden suuren sirkusrakennuksen päivänvaloon tuloa 
Roomassa Esguilinus-kukkulan lähistöltä sekä siihen liittyvän palatsiraken- 
nuksen paljastumista. Rakennusta arvellaan keisari Heliogabaluksen eli 
Variuksen (204—222 jKr.) hallituspalatsiksi — siitä sirkuksen väliaikainen 
nimi Circus Variani. Sekin sisältää mosaiikkikoristelua, etupäässä musta- 
valkeaan tapaan. Vuosisatamme suurimmaksi roomalaisen keisariajan monu- 
mentin restauraatioksi jää Augustuksen rauhanalttarin entiseen kuntoon 
palauttaminen Mars-kentällä, mikä tapahtui jo v. 1938. 

Myös Kreikassa on vastaavasti suuntaus käynyt temppeliarkkitehtuurista 
torielämän ja yleensä vmaalliseny rakennuskulttuurin tutkimiseen — siirtyen 
Ateenassakin Akropoliin korkeudesta Agoran kiintoisaan jokapäiväiselä- 
mään. Restauraatiotöistä on siellä loistava esimerkki Attalos I:n stoan uudes- 
tirakennus Agorassa. Amerikkalaisten, brittien, saksalaisten ja skandinaavien 
antamin tutkimusavustuksin on arkeologien työ ulottunut toisiinkin vanhoi- 
hin kreikkalaisiin keskuksiin. Saksalaiset ovat Olympiassa vv. 1937—41 
jatkaneet vanhoja kaivauksiaan, joiden tulokset ovat olleet tärkeitä varsinkin 
arkkitehtuurin historian kannalta (termirakennuksia ym.). Amerikkalaiset 
ovat paljastaneet Olynthoksen kaupungin pohja-alat, kaupungin, jonka 
Aleksanteri Suuren isä Makedonian Filippos hävitti v. 348 eKr. maan tasalle. 
Asemakaava on siinä osottautunut jo täysin »hellenistiseksiy suoraviivaisine 
katujärjestelyineen; rakennukset ovat voineet olla useampikerroksisia, vesi- 
johtoineen ja kaikkine ymukavuuksineen». Siellä on myös paljastunut veisto- 
kuvia, jo realistiseen hellenismin henkeen tehtyjä, sekä permantomosaiikkeja 
ja suurien kohokuvien jätteitä. Ruotsalaiset ovat Lennart Kjellbergin joh- 
dolla tehneet löytöjä Larissassa. 

Kaiken edellisen ohella on tullut esiin sattumoisin tehtyjä yksityisiä löy- 
töjä tai kuvaryhmiä, joilla on voinut olla aivan ensiarvoinen taiteellinen mer- 
kitys. Sellainen on esim. vv. 1926—28 merestä Kap Artemisionin edustalta 
esillesaatu pronssinen Poseidonin patsas, joka kilpailee taiteellisessa mer- 
kittävyydessä Delfoin pronssisen Ajomiehen kanssa. Vuonna 1953 on kaukaa 
Ranskasta Seinen varrelta löydetty Vix'in kuuluisa kuvafriisillä varustettu 
pronssivaasi, jonka korkeus on 164 cm ja paino 208 kg, suurin siis lajissaan. 
Maratonin luota merestä on v. 1925 saatu esiin pronssinen nuoren jumalan 
tai voittajan patsas, joka hyvinkin voi kuulua Praksiteleen nuoruudenajan 
tuotantoon. Aivan äskettäin on Ateenan satamakaupungista Piraeuksesta 
eräästä kaivaustöissä esilletulleesta maanalaisesta varastosuojasta löydetty 

ryhmä pronssi- ja marmoriteoksia, joiden on mainittu kuuluvan parhaisiin 
mitä Kreikan museot yleensä omistavat (pronssinen »kuros), samoin pronssi- 
nen »kore), marmorinen Hermes ym.). Milolaisen Venuksen tapaisiin fantasti- 
siin löytöihin näyttää siis jatkuvasti olevan mahdollisuuksia. 

Arkeologien lapion ja kaivimien työn rinnalla on jatkunut oppineiden hiljai- 
nen työ varastohuoneissa ja museosaleissa sekä työkammioissa kirjoituspöy- 
dän ääressä, työ ja aherrus, jonka tarkoituksena on interpretatio tieteellisessä 
ja esteettisessä mielessä. Tämän laajan työkentän kirjallisiin tuloksiin voi- 
daan tässä vain muutamin esimerkein viitata — tuloksiahan ilmestyy kirja- 
muodossa vuosittain lukemattomia keskeisissä sivistysmaissa, yleiskatsauk- 
sina, erikoistutkielmina jne. Entisestään syventynyt ja keinoissaan tarkistu- 
nut spesiaalitutkimus, uudet oivallukset, uusi havaitseminen, das Anschauen, 
mistä Goethe puhuu, ovat olleet julkaisutyön päämääränä ja aseina. Täten 
on aina uusia aloja voitu tuoda entistä parempaan valaistukseen. Osaksi 
se koskee niitä uusia erillisiä kaivauksia ja valtauksia, joista edellä on ollut 
puhe, osaksi syrjäisiä kulttuurin keitaita, jollainen oli esim. Aurelianuksen v. 
273 hävittämä Palmyra. Useille erikoisaloille on huomio kohdistunut, esim. 
arkkitehtuurin historiassa hellenistisen rakennustaiteen myöhempiin tyyli- 
vaiheisiin. Roomalainen muotokuvataide on saanut eri tahoilla merkittävän 
paljon käsittelyjä osakseen, mikä toisaalta selittyy johtuneeksi monien vii- 
meaikaisten vismien) suggeroivista vaikutteista. Entistä seikkaperäisemmin 
on pyritty tunkeutumaan esim. antiikin vaasitaiteen kehityshistoriaan, mikä 
on vienyt esim. englantilaisen J. D. Beazleyn etsimään käsityöläismestarien 
joukosta »persoonallisuuksia», so. yksilöllisiä tekijöitä joissakin tyyliryhmissä. 
Suomessa on kreikkalaisen ihmisesityksen kehityshistoriaa yleisesti valaissut 
Lars-Ivar Ringbom (Grekernas erövring av människo av hildandets konst, 
Konstrevolutioner, 1938). 

Antiikin taiteen historian työkenttä tuntuu jatkuvasti tarjoavan uusia 
aiheita ja mahdollisuuksia. Sellainen ala on esim. hellenistis-roomalainen 
mosaiikkitaide kaikessa laajuudessaan, mikä näyttää vieläkin odottavan eri- 
koistutkijaansa ja synteettistä tulkitsijaansa. Se taas avaisi teitä keskiaikai- 
sen ja islamilaisen ornamentiikan syntyhistoriaan ja antiikin hajoavan maail- 
mankuvan vähittäisiin uusiin koostumisiin. Vielä monille uusille sukupolville 
näyttää riittävän työtä antiikin ihmeteltävän rikkaan perinnön selvittelyssä, 
työtä loppumattomiin, koska jokaisella uudella ajalla on tilaisuus herättää 
se uuteen elämään myös näkemyksenä eikä vain arkeologisina tosiasioina. 


Helsingissä, lokakuussa 1959. 
Onni Okkonen 


Kuva 1. Huilun ja harpun soittajia. Marmori-idoleja Keros-saarelta. 
Ateenan kansallismuseo. 

KREETALAIS-MYKENELÄINEN TAIDEPIIRI 


Antiikin taiteella on ollut esivaihe, joka ei vielä liity kiinteästi var- 
sinaiseen kreikkalaiseen kehityskulkuun, vaihe, joka on ollut ikäänkuin 
esikevään kukoistusta, eurooppalaisen hengen herkimmän ja huoletto- 
mimman nuoruuden ilmausta. Tuo varhaistaide oli vironnut kas- 
vuunsa Aigeian meren saarilla ja Välimeren läheisillä rantamilla jo 
nuoremmalla kivikaudella, sen merkittävimmäksi viljelyskeskukseksi 
tuli pronssikaudella Kreeta, »viininvärisen meren» kaunis saari, joka 
Euroopan eteläkärjen ja muinaisen Orientin välillä sijaiten oli kuin 
luonnon itsensä määräämä varhaiseksi kulttuurin ja taiteen tyyssi- 
jaksi. 

Joskaan Kreeta ei historiallisella ajalla näytellyt erikoista osaa hel- 
leenisessä maailmassa, oli kuitenkin kreikkalaisessa uskonnossa ja 
tarustossa säilynyt hämäriä muistoja saaren muinaisesta kulttuurista 
Kreeta oli Olympoksen jumalien vanhimpaan piiriin kuuluvan Rhea- 

jumalattaren, »jumal’äidin», ja hänen veli-puolisonsa Kronoksen pal- 
velun kotiseutu; sieltä olivat peräisin monet tarujen sankarit ja erikoi- 
sesti taitoseppä Daidalos — »kuvaaja) —, joka oli kohonnut niin hyvin 
monimutkaisen rakennustaidon kuin kuvanteon ja keksintöjen myy- 
tilliseksi edustajaksi. Kreetassa oli hänen rakentamansa »labyrintti», 
sokkelorakennus, joka oli tehty saaren Minos-kuninkaalle. Minos taas 
oli taruissa kuuluisa lakisäädöksistään ja valloituksistaan, jotka ulot- 
tuivat meritse aina Attikaan saakka. Ateenalaisten oli kauan pakko 
lähettää Kreetaan nuorukaisia ja neitoja uhrattavaksi Minotauros- 
hirviölle, jonka nimessä kuninkaan oma nimi ja »härkäy näyttävät 
yhtyneen. Härän kytkijänä ja Attikan vapauttajana esitetään tarussa 
ateenalaisten kansallissankari Theseus, mikä seikka viitannee muinai- 
suudessa tapahtuneeseen valtasuhteitten muutokseen. 

Antiikin tarustosta periytynyt maine ja eräät yksityiset löydöt oh- 
jasivat muinaistutkijoita kääntämään huomionsa tähän saarimaahan 
ja erikoisesti sen itäosaan. 1890-luvulta lähtien ja 1900-luvun kään- 
teessä englantilaiset — heidän etunenässään A. J. Evans — ja italia- 
laiset tutkijat toimittivat kaivauksia vanhojen kreetalaisten kaupun- 
kien sijoilla. Heidän äärimmäisen tarkkojen ja uudenaikaisesti kehi- 
tettyjen tutkimustensa tuloksena oli, että Kreetasta tuli nykyaikai- 
sen taidearkeologian mielenkiintoisin löytöpaikka. Rakennus- ja esi- 
nelöytöjen runsaus, mutta ennen kaikkea niiden esteettinen laatu, 
joka ylitti mielikuvituksen rohkeimmatkin odotukset, oli omiaan he- 
rättämään erikoista kiinnostusta. Maan uumenista paljastuneet pa- 
latsien jäännökset ja kuvat antoivat merkillistä valaisua Kreetan ja 
aigeialaisen kulttuuripiirin historiantakaisiin oloihin, todistaen että 
kivikautiskulttuuri näillä tienoin kehittyy yhtäjaksoisesti korkeam- 
maksi pronssikautiskulttuuriksi ja että viimeksimainitulla kaudella on 
nimenomaan Kreetassa vallinnut ihmeteltävän hienostunut, nyky- 
maailmalle toisaalta niin tutunomainen, toisaalta romanttisesti kau- 
kainen sivistystila. 

Esille tulleet arkeologiset todisteet osoittivat, että muinaisuuden 
sekaantuneissa myyteissä oli jotakin perustaa. Minoksen tarulinnoja 
jossakin määrin vastaavia monihuoneisten palatsien sokkelomaisia 
rakennuspohjia paljastui esim. Knossoksessa ja Faistoksessa. Kultillisia 
rakennuksia esittävien kuvien sarvenmuotoisista symboleista näkyi, 
että härkä-jumaluudella oli keskeinen asema muinaiskreetalaisessa 
uskonnossa. Usein tavattava kaksoiskirves viittaa symbolina kaaria- 
laisen Zeus Labrandeuksen tapaiseen ukkosjumaluuteen. Kuten jo 

aiemmin tunnetuissa mykeneläisissä jäännöksissä oli Kreetassakin 
kultillisena kohteena pylväs, joka ehkä merkitsi maailman keskus- 
tukea. Todennäköisesti Rheaan yhdistettävä »vuoren rouva» oli kuvat- 
tuna pienissä sinettikuvissa. Muinaiseen »käärmejumalattareen» tai 
ainakin hänen palvontaansa nähtävästi liitettäviä olivat käärmeitä 
käsissään pitävät naisenkuvat. — Näiden tunnettuihin mytologisiin 
aineksiin yhdistettävien kuvien тїапаПа oli varsinkin sineteissä kuvat- 
tuina kaikenlaisia sekamuotoisia olentoja, jotka olivat vieraita antiikin 
tarumaailmalle. 

Enimmän herätti kreetalaisissa löydöissä huomiota niiden sosiaali- 
nen luonne, se kulttuurikenta, jonka ilmauksia ne ovat. Sineteissä ja 
savilaatoissa oli säilynyt jätteitä kahdestakin erilaisesta kirjoitusjärjes- 
telmästä, kuvakirjoituksesta ja piirtokirjoituksesta, joissa tuntui ole- 
van yhteisiä piirteitä Egyptin, Vähän Aasian ja Kyproksen vastaavan- 
laatuisten järjestelmien kanssa. Palatsien arkkitehtuurin ja sisusta- 
koristelun jäännökset, monet silloisiin oloihin nähden erittäin pitkälle 
viedyt mukavuudet — vesijohdot, viemärit, säiliöhuoneet yms. — 
sekä varsinkin astiataiteen aistikkaat tuotteet todistavat sekä aineel- 
lisesta rikkaudesta että myös suuressa määrin nimenomaan esteetti- 
sesti väritetystä sivistyksestä. Ilmeistä on, että ylimysten tai kunin- 
kaiden palatseissa on vietetty upeaa ja kuten näyttää huoletonta elä- 
mää, jossa juhlilla ja huvituksilla, luonnonrakkaudella, naiskauneu- 
della on ollut merkillisen kehittynyt asema. Suoranaisina todistajina 
tästä kaikesta ovat ajan kulttuurityypit, jotka, seinien korkokuvissa 
ja maalauksissa tai pienoispatsaissa säilyneinä, ovat hämmästyttä- 
vän »uudenaikaisia). Nuorukaiset, joilla on pukunaan vielä useimmi- 
ten vain lanneverho, ovat solakoita ja hartevia, ulkoilmaurheilun ja 
huolettoman itsevarmuuden kasvattamia ja kannattamia. Naiset ovat 
tulleet suorastaan kuuluisiksi »moderneista» pukukuoseistaan, jotka 
yhtä hyvin saattaisivat kuulua 19. vuosisataan; heillä on ylen kapeaksi 
puristettu vyötärö ja yllään siron monimutkaiset »volankiv-hameet 
sekä miehusta tarkoituksellisesti varsin avoimeksi jätetty. Se vauhti 
ja keikaileva huolettomuus, jolla nämä tyypit usein esiintyvät ja jota 
kuvantekijällä vastaa välittömyys ja luontevuus esitystavassa, puhuu 
sekin tässä kulttuuriympäristössä vallinneesta hengestä. 

Kreetalaisen elämän keskeisimmäksi kuvaksi jäävät maalauskatkel- 
mista ja pienoisveistoksista tunnetut »härkäsirkukset», jotka luonteel- 
taan miellyttävästi eroavat myöhemmistä eteläeurooppalaisista härkä- 
taisteluista. Ne ovat olleet voimailunäytöksiä, joissa notkeat mies- 

tai naisakrobaatit ovat näyttäneet henkeä salpaavalla huimuudella 
taitojaan puolivillien, voimakkaiden, temppuihin jo jotenkin totutet- 
tujen härkien kanssa, kieppuen niiden sarvien yli ja ottaen vastaan 
toinen toistaan. Areenana näyttävät olleen palatsien isot pihat, joiden 
ääreen oli rakennettu katsomalavoja. 

Kreetan oloja kuvaavana seikkana on pidetty erikoisesti sitä, että 
suuret palatsit olivat linnoittamattomat, minkä on katsottu johtuvan 
positiivisena etuna siitä, että rauha jatkuvasti vallitsi ja että palatsien 
haltijat pitivät laajalti ympäröivää maaseutua ja merta hallussaan. 
Näin on saattanut syntyä romanttinen mielikuva Kreetasta eräänlai- 
sena esihistoriallisena vautuaallisten saarena», antiikin kadotettuna 
paratiisina, jossa ihmissuku oli kerran suoraan luonnontilasta kohonnut 
uudenaikaisen sivistyksen ensimmäisille huipuille. Tätä rauhan ja 
kulttuurin idylliä — jota vastaan toisaalta puhuvat palatseja kohdan- 
neet hävitykset — on lisäksi selitetty viittaamalla Kreetan luonnon 
ainoalaatuiseen kirkkauteen ja kauneuteen, kukkaketojen keväiseen 
väririkkauteen ja Välimeren valkokuohuihin, jotka tosiaan ovat kuvista 
päättäen esteettisestikin viehättäneet saaren pronssikautista asujai- 
mistoa. Jotakin siis Tahitin luonnonomaisesta sulokkuudesta ja Ame- 
nofis IV:n Egyptin henkevästä hienostuksesta näyttää tämän katsan- 
totavan mukaan yhdistyneen Kreetan esihistoriallisessa sivistyksessä 
ja taiteessa. 

Niin ihanteellinen asema ja suuri merkitys kuin Kreetan taiteelle 
on tämän pohjalla annettava, ei kuitenkaan voida salata sen olemuk- 
sessa ilmeneviä heikkouksia. Kreetan kulttuurin kehitystä on verrattu 
saaren kevään lyhytaikaiseen kukoistukseen. Se mitä arkeologinen 
tutkimus on Kreetassa saanut ilmoille — mikä luultavasti on vain 
vähäinen ja heikko murto-osa alkuperäisistä saavutuksista — ei vastaa 
täysin ympäristöön ja kansan lahjakkuuteen sisältyneitä mahdolli- 
suuksia. Kreetalainen taiteenharjoitus näyttää jääneen omituisesti 
häälymään primitivismin ja liikanopean hienoudentavoittelun välille. 
Siinä kaipaamme monumentaalista suunnittelua ja järjestelmällisesti 
jatkuvaa työtä. Ennenkuin Kreetan taide ehtii kehittää tekokeinojaan 
ensi asteita pitemmälle, se jo tavoittelee kehityksen loppupäähän kuu- 
luvaa valmiutta ja lennokkuutta. Näyttää siltä, että tämä taide onkin 
vain vähässä määrin alkuperäistä sanan varsinaisessa merkityksessä 
ja että se on paremminkin kasvanut vieraista siemenistä ja hyötynyt 
herätteistä, joita saaren merenkävijä- ja kauppiaskansa on tuonut 
muualta mukanaan. Vähän Aasian vanhat kulttuurit, ennen kaikkea 

heettiläinen, lisäksi Egypti ja Assyria on esimerkkejä mahdollisesti 
antaneena puolena otettava huomioon. 

Kuitenkin on myönnettävä, että Kreetan rikkaassa maaperässä ja 
otollisessa ilmanalassa taiteenharjoitus sai kokonaan uudelta näyttä- 
vän luonteen ja uusia, entisyydestä eroavia kauneusarvoja. Kreetan ja 
siihen liittyvän Mykenen tuotannolla on Egyptin ja kaksoisvirran 
maiden taiteista suuresti poikkeava perussävy. Itsenäisyys näihin van- 
hempiin sivistysmaihin nähden ilmenee jo yleisessä suhtautumista- 
vassa, suuremmassa vapaudessa ja keveämmissä rytmeissä, mutta 
yhtähyvin myös taiteellisissa aatteissa ja tehtävissä. Kreetalais-myke- 
neläisen kulttuuripiirin taide, jonka kehitystä voimme seurata parin 
vuosituhannen ajan — n. 3000—1150 eKr. — on siis katsottava si- 
säiseltä olemukseltaan erikoiseksi arvokokonaisuudeksi. Tämä taide, 
huolimatta suhteistaan, joita sillä on itään päin, suuntautuu ilmeisesti 
jo uutta eurooppalaisuutta kohden. 


* 


Huolimatta inhimillisestä kiintoisuudestaan ja »uudenaikaisuudes- 
taan) ovat Kreetan arkeologiset löydöt jääneet salaperäisyyden ver- 
hoon sen vuoksi, että tieteeltä on puuttunut historiallisia tosiasioita ja 
kuvia selvittäviä tekstejä. Joskin nykyään on opittu lukemaan edellä 
mainittuja minolaisia kirjoituksia ja voitu tuoda ne yleiskreikkalaiseen 
kieliyhteyteen, eivät katkelmat ole antaneet paljonkaan selkoa histo- 
riallisista ja myytillisistä seikoista. Ei myöskään toisten kansojen kir- 
jallisista lähteistä ole tavattu perinpohjaisia tietoja kreetalaisten alku- 
perästä, heidän oloistaan ja vaiheistaan. Vielä historiallisena aikana 
oli Kreetan itäosassa säilynyt »eteokreetien) (varsinaiskreetalaisten) 
jätteitä, kansan, jonka kieltä kreikkalaiset pitivät »barbaarisena». 
Egyptiläisissä hieroglyfeissä esiintyy pronssikaudella »saarikansa» 
keftiu, joka on kuvista ja astialöydöistä päätellen ollut ajoittain 
vilkkaassa kanssakäymisessä Egyptin kanssa, kunnes näiden suhteiden 
jäljet häviävät 15:nellä vuosisadalla eKr. Paikannimitutkimus on 
koettanut osoittaa, että kreetalaisen kulttuurin kannattaja-aines on 
ollut esihelleeninen kansa, jonka asumusalue on ulottunut aina Vähään 
Aasiaan saakka. Toisaalta on rakennus- ja asunto-olojen erilaisuus 
Kreetassa, Aigeian meren saaristossa ja Kreikan mannermaalla puol- 
tanut sitä teoriaa, ettei mitään yleisaigeialaista yhtenäistä kansallisuutta 
ollut olemassa ja että kulttuuriyhteys pikemminkin johtuu Kreetan 
muinaisesta yliherruudesta. 

Turvautumalla pääasiallisesti omaan löytöaineistoonsa on arkeologi- 
nen tutkimus Evansin johdolla rekonstruoinut kuvan kreetalaisen 
kulttuurin ja kuningas Minoksen valtakunnan vaiheista, ensi aluista 
lopulliseen häviöön saakka. Kreetan esihistorialliset kulttuurikerrostu- 
mat on jaettu kolmeen jaksoon: varhais-, keski- ja myöhäisminolaiseen 
aikaan, ja kukin niistä jälleen kolmeen alajaksoon, jotka on merkitty 
järjestysnumeroilla. Jakoperusteena ovat olleet yleiset keramiikassa 
ja arkkitehtuurissa ilmenneet kehityshistorialliset ominaisuudet, pa- 
latseja kohdanneet hävitykset ja niiden uudestirakennukset sekä yleensä 
kaikki se vertailuaineisto, jonka äärimmäisen tarkka ja syvälle viety 
tutkimus on tuonut esille. Sen johdosta, että Kreetasta on löydetty 
egyptiläisiä esineitä ja Egyptistä löydetty — tai egyptiläisessä maalauk- 
sessa kuvattu — kreetalaisia, on Evans voinut jaksoittelulleen antaa 
ns. absoluuttisia tukipisteitä. Eri ajanjaksot on täten kronologisestikin 
määritelty. Kreikan mannermaalla tehtyjen, kreetalaista vaikutusta 
osoittavien löytöesiintymäin pohjalla on taas suunniteltu kuvaa Pelo- 
ponnesoksen ja sen muinaisten akhaialaisten asujainten sekä kreeta- 
laisten välisistä suhteista. 

Varhaisminolaiseksi ajaksi on nimitetty Kreetan 
varhaisinta — epämääräistä esiminolaista aikaa seurannutta — kult- 
tuurivaihetta, joka kestää n. 2000:n tienoille eKr. Kreetan ja sen 
lähipiirin kulttuuri ei tällöin paljoakaan eroa samanaikaisesta Kykladi- 
saariston kulttuurista ja sillä on myös yhtäläisyyksiä Vähän Aasian 
lounaisrannikon kulttuurimuotojen kanssa. Knossoksen palatsien alta 
on löydetty primitiivisiä rakennusjätteitä; keramiikassa on säilynyt 
kuvia alkeellisista pyörörakennuksista, joita spiraaliornamentit koris- 
tavat. Saviastiain muodot, erikoisesti jäljitellessään aiempia kivi- 
astioita, muistuttavat egyptiläisiä kiviastiamuotoja. Saviastioissa on 
ilmeisesti jäljitelty myös aiempia luonnonmuotoja ja muita tekniikan 
lajeja, jolloin on saavuttu omituisiin — humoristisista keksinnöistä 
päättäen tekijää itseään huvittaneisiin — fantasiamuotoihin (esim. 
»nokka-kannut»). Myöskin ns. idoli-kuvissa on sellaisia, joissa näemme 
kreetalaisen elävyyteen pyrkivän mielikuvituksen ensi ilmauksia (esim. 
harpunsoittaja, 21 cm korkea marmorikuva Keroksesta). 

Varhaisminolaisella ajalla keskittyy pronssikautinen kulttuuri yhä 
selvemmin Kreetaan, joka etenkin keramiikassa saa yliotteen. Varsin- 
kin tämän aikakauden toisessa alajaksossa tapahtuu kreetalaisessa 
kulttuurissa huomattava nousu, joka on asetettu yhteyteen merenku- 
lun vilkastumisen sekä idästä päin ja varsinkin Egyptistä saatujen 

sivistysvaikutteiden kanssa. Kalastaja- ja alkeellisesta karjankaitsija- 
ja maanviljelijäväestöstä Kreetan kansa näyttää yhä enemmän muut- 
tuneen merenkävijä- ja kauppakansaksi, joka purjehti laivoillaan 
Rhodokseen ja Vähän Aasian rannikoille, suoraan aina Egyptiin saakka, 
pohjoiseen Kreikan rannikoille. Peloponnesoksessa kreetalainen vaiku- 
tus levisi varsinkin eteläiseen ja itäiseen osaan, jotka alkoivat yhä enem- 
män erottautua vanhalta mannermaiselta ns. hellaadiselta kulttuuri- 
pohjalta. Kreetassa itsessään ovat aluksi edistyskeskuksina itä- ja 
eteläosan kaupungit, Gournia, Pseira, Moklos; Faistos ja Knossos 
eivät vielä ole etualalla. 

Keskiminolainen aikakausi, n. 2000—1650 eKr., merkitsee 
Kreetan vallan laajentumisen aikaa ja saaren keskiosan kaupunkien, 
Knossoksen ja Faistoksen kohoamista kehityksen etunenään ja samalla 
kohtalonvaiheiden keskipisteiksi. Näiden kaupunkien vanhimmat 
palatsirakennukset rakennettiin toisen alajakson alussa. Vakiintuneista 
suhteista Egyptin kanssa ovat todisteina kreetalaiset vaasilöydöt 
Sesostris III:n pyramidin (rak. n. 1850 eKr.) työntekijäin perustamassa 
kaupungissa. Kreetan loistosta ja mahdista, elintavan kohoamisesta 
ja aistin kehittymisestä antavat näytteitä astiataiteen tuotteet, etenkin 
toisella alajaksolla kukoistanut Kamares-tyyli, sekä palatsien seinä- 
maalaukset ja stukkiornamentiikka. Sivistykselliset valloitukset Pelo- 
ponnesoksessa taukoavat väliaikaisesti, kuten luullaan sen vuoksi, että 
sinne työntyy uusia indogermaanisia kansoja: akhaialaisten ja joonia- 
laisten esi-isät. Keskiminolaisen ajan viimeisellä jaksolla kasvoi Pelo- 
ponnesokseen näiden mannermaisten valtiaiden jylhiä linnoja, joihin 
kreetalainen vaikutus ainakin taiteellisena jäljittelynä levisi. Edellä 
puheenaolleet vanhat tarut viittaavat myös poliittiseen yliherruuteen. 
Mykenen ja Tirynsin ruhtinaslinnain valtavat muurit ja luja rakennus- 
systeemi todistavat joka tapauksessa, että mannermaalla oli kohonnut 
voimatekijöitä, jotka saattoivat esiintyä kilpailijoina. Jostakin kree- 
talaisten keskinäisestä taistelusta tai ulkoa tulleesta hyökkäyksestä oli 
seurauksena keskiminolaisen ajan lopulla Knossoksen I:n palatsin hä- 
vitys. Hävitetyn palatsin perusmuureille rakennettiin uusi, II palatsi. 
Myöskin Faistoksen palatsi uudistettiin näihin aikoihin. 

Myöhäisminolaisen ajan (n. 1650—1250 eKr.) ensimmäinen 
alajakso merkitsee kreetalaisen sivistyksen uuden kukoistuksen alkua, 
joka on asetettu yhteyteen Egyptin uuden valtakunnan nousun kanssa. 
Palatsien koristelu maalauksilla ja stukkitöillä on tällöin upeimmillaan 
ja hovikulttuuri — kuvien katkelmallisista todisteista päätellen — 

elämäniloista ja vapautunutta. Hopea- ja kultasepäntaiteen tuotteet, 
mikäli niitä on säilynyt, ilmaisevat korkeinta teknillistä taitoa, mihin 
jo sisältyy liikakypsyyden merkkejä. Yleisestä kehityskulusta antaa 
asteittaisen kuvan toisella alajaksolla astiataiteessa valtaan pääs- 
syt ns. palatsityyli, jonka komeus käy vähitellen yhä sovinnaisem- 
maksi ja kaavamaisemmaksi. Kreetalaisen kulttuurin vaikutus on täl- 
löin ulkonaisesti laajimmillaan, mutta myös mannermaan mykeneläi- 
nen mahtipiiri on voimassaan ja rikkaudessaan kasvanut. Välttämä- 
töntä yhteenottoa ja katastrofia näyttävät merkitsevän n. 1400:n 
tienoilla eKr. tapahtuneet Knossoksen ja Faistoksen palatsien väki- 
valtaiset hävitykset. Vihollinen oli arvattavasti saapunut mantereelta 
päin; kysymyksessä oli varmaankin akhaialaisten ruhtinasten johtama 
kosto- ja ryöstöretki. 

Myöhäisminolaisen ajan kolmannella alajaksolla elettiin entisyyden 
raunioilla; kuosit, esim. keramiikassa, jatkuvat edelleen, mutta rap- 
peutuen ja surkastuen aste asteelta. Vaasimaalauksessa voimme seurata 
kreetalais-mykeneläisen tyylin lopullista häviötä ja talonpoikaismaisesti 
yksinkertaisen geometrisen tyylin valtaanpääsyä. 


Kreetalainen kulttuuritunne on saanut täydellisimmän meille säily- 
neen ilmauksensa saviastiataiteessa, jossa yleinen tyylinkehitys, elin- 
tason ja maun muutokset tulevat parhaiten näkyviin. Saviastiatai- 
teen historiaan sisältyy pienoiskoossa kreetalaisen kulttuurin historia, 
sen nousu, ihmeellinen orgaaninen kukoistus ja hiljainen surkastuminen. 

Kun kreetalainen erikoislaatu alkaa kehkeytyä kivikautisen kykladi- 
taiteen yleistasolta, tapahtuu se siten, että tekniikka hienostuu ja 
tekoaine puhdistuu, polttaminen ja väritys paranevat, minkä kaiken 
ohella mielikuvitusaines enenee ja rikastuu. Keraaminen tuotanto on 
varhaisminolaisella ajalla vielä pääasiallisesti käsivaraista; n. 2000:n 
tienoilla on kiertopyörä tullut mekaaniseksi apuneuvoksi. Muotokehitys 
lähtee tavalliselta primitiiviseltä pohjalta; ns. jatkuvaisuuden lain 
vaikutuksesta jäljitellään savessa aluksi aiempia »luonnonastiain» muo- 
toja ja piirteitä tai sitten muita astiatuotannon lajeja, jolloin esikuvat 
näyttävät olevan perimmältään kotoisin vieraista vanhemmista kult- 
tuureista. Egyptistä tuodut alabasteri- tai syaniittiastiat, joita on mu- 
kailtu kivestäkin tehden, ovat lainanneet muotojaan ja nähtävästi myös 

2. Kreetalainen naistoreadori, norsunluinen pienoispatsas, kultakoristuksin (oikea 

5. Kreetalaisia Kamares-maljakoita. Herakleionin museo, Kreeta. 

Vieläkin tärkeämpi näyttää olleen metalliastiataiteen vaikutus, mikä 
on tunnettavissa niin hyvin saviastioiden ulkopiirteissä ja taivutel- 
luissa muodoissa kuin myöskin kuvioituksessa. Tässä kohden kreeta- 
lainen keraaminen kehitys on huomattavalta osalta jatkoa muinaisorien- 
taaliseen ja sitä seuranneeseen kreetalaiseen omaperäiseen metalliastia- 
taiteeseen. Todennäköisesti Egyptistä on saatu saviastiain pintamaa- 
laukseen käytetty tumman metalliloisteinen, aluksi hieman ruskehtava, 
myöhemmin täysin musta pohjaväri, joka kreetalais-mykeneläisestä 
taiteesta vuorostaan näyttää suoraan periytyneen kreikkalaiseen an- 
tiikkiin. 

Kehityksen pohja ja yleissuunta on siis tavallinen; kreetalainen 
erikoisuus ilmenee ainesten keveämmässä, vilkkaammassa, aistik- 
kaammassa käsittelyssä. Suurin edistys tapahtuu astiain ääriviivojen 
ja yleensä muotojen hahmottelussa ja maalauskoristelussa. Kreetalainen 
muotofantasia liikkuu merkillisen notkeasti ja vapaasti sen jälkeen 
kun se on kerran saanut muotoaineiston valtaansa. Keksitään toinen 
toistaan kauniimpi astiatyyppi ja niihin nerokkaan tuoreelta vaikutta- 
vaa koristelua. Astian ohuus näyttää tulleen vähitellen kunnianhimoksi. 
Kuvioitus, joka on aluksi sidottu perinnäisiin teknillisiin aiheisiin ja 
spiraaleihin ym., vapautuu näistä lähtökohdistaan; päämääräksi tulee 
lennokas rytmileikki, joka joustavassa varmuudessaan muistuttaa 
kreetalaisten sirkushuvien akrobaattinäytännöistä. Toisaalta siihen 
ilmeisesti yhtyy heräävää luonnontunnetta ja vaikutelmia ympäristön 
kukka- ja kasvimaailmasta, joka seinämaalauksistakin päätellen on 
ollut kreetalaiselle psyykelle niin rakas. Muovailijoiksi tekisi joskus 
mieli otaksua naisakrobaattien taiteilijatar-sisaria, niin naisellisen sulo- 
kas on tekijän ote. Joka tapauksessa tulevat lehtisarjoja, kukkavanoja 
ja kiehkuroita lähenevät maalaukselliset muotoaiheet yleisemmiksi, 
samalla kun astioiden värikauneus entisestään rikastuu. Kiiltävälle 
mustalle pinnalle maalatuissa kuvioissa on käytetty rikkaita ja helot- 
tavia värejä — punaista, oranssia, kromikeltaista, valkoista —, jotka 
useimmiten sointuvat pettämättömän varmasti yhteen. 

Kreetalainen vaasitaide pääsee vähitellen tuloksiin, jotka eloisuu- 
dessa ja loistossa ovat antiikin maailmassa ei vain ajallisesti vaan myös 
laadultaan ensimmäisiä. Varhainen huippuaste keskiminolaisen kauden 
toisella alajaksolla on tunnettu Kamares-tyylin nimellä, — nimensä 
saanut tärkeimmästä löytöpaikastaan, sen nimisestä pyhästä luolasta 
Ida-vuoren rinteellä. Ollen uhrilahjoja Kamares-vaasit edustavat alan 
korkeimpia vaatimuksia jo teknillisesti; ne ovat ohuita kuin munan- 

kuoret ja aistikkaasti muotoiltuja. Ornamentaalinen maalaus ikään- 
kuin väikkyy geometristen kuvioiden ja vapaiden kasviaiheiden vä- 
lillä: kaikki elää spiraalisessa vireessä, kimmoisessa rytmissä, joka hie- 
man muuttelee muotoaan samalla joustavasti säilyttäen kokonaisuu- 
den harmonian. Värivaikutus on juhlallisen upea, kiiltävän mustalla 
pohjalla valkoisia, keltaisia ja punaisia kuvioita. Pohjavärinä on jos- 
kus käytetty myös nahanväristä ruskeaa tai merenpohjan tapaista 
vihreää; loisteliaat valkoiset ja kellahtavat ornamentit välähdyttävät 
tällöin mieleen etelän luonnon kesäisen väririkkauden. 

Kamares-tyyliä voimme pitää kreetalaisen vaasituotannon klassilli- 
sena saavutuksena. Ajan yleistaso ei ole aina yhtä korkealla; käyttö- 
tarkoitusten erilaisuus ja eri seuduilla olleiden työpajojen vaihteleva 
luonne ovat ilmeisesti vaikuttaneet tuloksiin. Vaatimuksia ei ole jat- 
kuvasti voitu viedä ylöspäin; päinvastoin on kolmannen alajakson ai- 
kana päässyt valtaan yksinkertaisempi koristelutapa. Vaalean kel- 
lervälle yleispohjalle maalataan silloin tummalla vernissavärillä etu- 
päässä hentoja kasvikuvia, joilla on jo verraten naturalistinen luonne. 

Myöhäisminolaisella ajalla jatkuu kehitys useaan eri suuntaan. 
Kuviot maalataan mustanruskealla kiiltovärillä vaalean kellervälle 
pohjasävylle. Kiintymys naturalistisiin kasvi- ja erikoisesti meri- 
eläinaiheisiin kasvaa. Meren syvyyksien ja kallioisten rantojen tar- 
joamia kuva-aiheita sovitellaan astianpinnalle vain varsin vähän tyyli- 
tellyksi koristeluksi, jossa erotamme mustekaloja, meritähtiä, raakkuja, 
meririuttojen oikukkaita huippuja, aaltoja ja merileviä. Erinomaisen 
kätevästi ja sattuvasti on siveltimellä, jonka käytössä oli jo aiemmin 
saavutettu rytmillinen mestaruus, levitelty kulhojen ympäri esim. 
lonkeroisia mustekaloja, hieman samaan tapaan kuin kiinalaiset tashi- 
maalarit ornamentaalisia lohikäärmeitään. Joskaan esteettinen vaiku- 
tus ei ole Kamares-vaasien tasolla, ovat nämä rehevän naturalistiset 
koristelut joka tapauksessa osoituksena siitä, että meri eläimistöineen 
ja kasvistoineen oli saanut taiteessakin keskeisen merkityksen ja että 
tarkoituksella haettiin aiheita luonnosta. Rinnan tämän suuntavir- 
tauksen kanssa on kulkenut toinen, palatseissa suosittu tyylisuunta, 
jonka aihevarasto, mikäli se on määriteltävissä, oli otettu kukka- 
maailmasta tai kultillisista symboleista. Hienon ja loisteliaan pitsi- 
verkon tavoin tämä koristelu kiertää astioiden pinnoilla, joita on kau- 
niisti jaettu vyöhykkeisiin ja ylhäältä alas laskeuviin kanaviin. Koris- 
teellisuus on komeaa ja järjestelmällistä, jo jollakin tavoin sovinnaista. 
Myöhäisminolaisen ajan toisella alajaksolla erikoisen edustavia ovat 

Knossoksen ja Faistoksen palatsien isokokoiset juhla-astiat, joista pu- 
heenaoleva tyylivaihe on saanut nimen »palatsityyliv. Niiden on aja- 
teltu syntyneen palatsien omissa työpajoissa. Perusaiheina niissä on 
liljoja — Zeuksen kukkia — kaksoiskirveitä ja pyhän härän päitä. 

Ulkonaisesti kreetalaisen saviastiataiteen merkitys oli tällöin kor- 
keimmillaan. Egyptissäkin olivat »keftiu» kansan keraamiset tuotteet 
haluttuja, kuten näkyy siellä tavattavista hautalöydöistä ja hauta- 
kammioiden maalauksista. Kreikan mantereella olivat nämä tuotteet 
levinneet akhaialaisten ruhtinasten linnoihin; mykeneläisessä kulttuuri- 
piirissä on niitä laajalti jäljitelty, samoin Rhodoksessa ja Kyproksessa. 

Kreetalaisen saviastiataiteen jälkikaudelle on ominaista naturalis- 
tisten aiheiden kuihtuminen ja kaavoittuminen. Sitä voi havaita useassa 
eri vaiheessa ja niin hyvin kasvi- kuin merieläinkuvissa. Ilmiö on enem- 
män rappeutumis- kuin tyylittymisilmiö, mutta geometrisoitumis- 
takin sanan ankarammassa merkityksessä tavataan. Syvällekäyvät 
valtiolliset ja sosiaaliset muutokset, kreikkalaisten valtiaiden tulo saa- 
relle ja varsinaiskreetalaisten häviö keskeyttivät kreetalaisen kera- 
miikan omaperäisen kehityksen. 


Kuva 2. Kreetalaisen palatsifasadin uudesti- 
suunnittelu. 


Kreetalaisen arkkitehtuurin huomattavimpia esimerkkejä ovat prons- 
sikautisten palatsien jäännökset Knossoksessa, Faistoksessa, Agia Tria- 
dassa, Malliassa ja eräissä muissa vanhoissa keskuksissa. Suurin ja 

parhaiten rakennettu näistä valtiasten ja ylimysten asunnoista on ollut 
Knossoksen palatsi, johon tarujen Minos-kuninkaan hallituspaikka 
on sijoitettu. Juuri tämän palatsin perustuksen, uudistusten ja laajen- 
nusten sekä hävitysten pohjalla on Evans etupäässä rakentanut »mino- 
laisen» aikajaottelunsa. 

Jo ennen palatsimaisen rakennustavan syntyä on Kreetassa ollut 
esiminolaisella ajalla merkittäviä primitiivisiä rakennusmuotoja, jotka 
osittain jäivät elämään myöhempiin aikoihin. Tällaisista asumuksista 
on säilynyt muistoja myös hautauurnissa. Hyvin vanhaan perinnäis- 
tapaan perustui pyöreä, kupukattoinen savitalo, jossa seiniä sitoi paa- 
lutus tai vitsoista tehty tukikudos; tämä muoto esiintyy myös kupoli- 
eli tholoshaudoissa, joita on löydetty etelä-Kreetasta. Koillis-Kreetassa 
on kaivettu esiin alkeellinen palatsimuoto, jossa on rakennusaineena 
käytetty ilmassa kuivattua savitiiltä ja jossa eräs sali on ollut ympäröity 
pylväillä. Pohjakaavassa оп tavoiteltu säännöllisyyttä ja suorakulmaisia 
leikkauksia. 

Antiikkinen taru on sijoittanut minolaiseen maailmaan »labyrintin»; 
nykyaikaisen arkeologisen tutkimuksen on ollut pakko puhua kreetalai- 
sen arkkitehtuurin yhteydessä monilukuisten huoneiden sokkelomai- 
sesta ryhmittelystä. Monumentaalinen suunnitelmallisuus ja rakenteel- 
linen järjestelmällisyys esim. egyptiläisten temppelien ja assyrialaisten 
palatsien merkityksessä ei näytä koskaan tulleen kreetalaisen rakennus- 
taiteen perusominaisuudeksi. Osaksi tämä varmaankin johtuu raken- 
tajien temperamentista; kreetalaisilta on ilmeisesti puuttunut tajua 
tai halua korostaa sitä, mitä on pidettävä arkkitehtuurin luurankona. 
Osaksi se johtunee palatsien pitkällisestä ja sekavasta rakennushis- 
toriasta sekä niitä kohdanneista hävityksistä. Meidän ei ole arvostel- 
tava kreetalaisia palatseja suurina yksilöllisinä sommitelmina vaan 
pitkien ajanjaksojen kuluessa jaksottaisesti kasvaneina kokonaisuuk- 
sina. Knossoksen palatsikompleksin vanhimmat osat ovat varhaismino- 
laisen ajan ensi jaksoilta; kun vanha palatsi hävitettiin, käytettiin poh- 
jamuureja uuden palatsin perustöihin; n. 600 vuoden kuluessa on pa- 
latsia laajennettu ja uudisteltu. Kysymyksessä on siis pitkäaikainen 
rakennuksen kasvu, sanokaamme samaan tapaan kuin jonkin luostari- 
ryhmän vähittäinen muodostuminen. 

Joskin abstraktinen rakenteellisuus on kreetalaisissa palatseissa 
ollut pohja-aloista päätellen epävarmaa ja sekavaa — mahdollisesti 
on kuitenkin julkisivujen sommittelussa tavoiteltu suurempaa yhte- 
näisyyttä — on itse käytöllisten elämäntarpeiden tyydyttämiseen ja 

olemisen mukavuuteen pantu sitä enemmän arvoa. Ajan oloihin kat- 
soen on kreetalainen palatsi ollut suurenmoinen asuntolinna, jossa 
pituus- ja korkeussuuntaan ryhmitetyt huoneet ovat rakentuneet piho- 
jen — suunnikkaan muotoisen ison pihan ja toisten pienempien — 
sekä kujamaisten käytävien ympärille. Kokonaisuuteen on Knossok- 
sessa kuulunut sadoittain varsin erilaisia tiloja hoviyhdyskunnan suu- 
rempia ja pienempiä tarpeita varten: vastaanotto- ja asuinhuoneita, 
kultillinen osasto, varasto- ja työhuonesarjoja jne. Koska palatsissa on 
pohjakerroksen lisäksi ollut pari muuta kerrosta, jotka lopullisessa hä- 
vityksessä ovat suurimmaksi osaksi tuhoutuneet, on nykyisistä jätteistä 
mahdotonta tarkoin määritellä, mitä kaikkia tarpeita rakennuksessa 
on tyydytetty. Joka tapauksessa nähdään säilyneistäkin jäännöksistä, 
että kreetalainen asuntokulttuuri oli saavuttanut yleistason, johon 
päästäkseen helleenisen antiikin täytyi ponnistella kauan. Ihmisen 
hygieenisiä vaatimuksia ja viihtyisyyttä, olemisen nautintoja oli otettu 
huomioon, mistä ovat todisteina kylpyhuoneet, paviljongit, aurinkoa 
vastaan suojatut ilmavat hallitilat, edelleen vesijohdot ja viemärit. 
Että kreetalainen henki kaipasi ympärilleen elämäniloa ja luonnon- 
kauneutta, siitä on osoituksena, että arkkitehtuuriin ovat välittömästi 
liittyneet puutarha-alueet, jotka taas yhtyivät ympäröivään luontoon. 

Kreetalainen arkkitehtuurikin siis korostaa elämäntilan suojattua, 
huoletonta ja mukavaa luonnetta. Kovan pakkovallan, abstraktisen 
sidonnaisuuden merkkejä ei ole juuri havaittavissa. Päinvastoin näyttää 
elämä sykkineen merkillisen vapaasti ja välittömästi ja etsineen itselleen 
iloisia ja värikkäitä ilmenemismuotoja. Ei myöskään isäntien ja pal- 
velijain luokkaero näytä määränneen rakennusosien ryhmittelyä, vaan 
tuntuu siltä, kuin hoviyhdyskunnassa olisi eletty vielä suurperheen 
tavoin. Pihojen ääreen rakennetut leveät portaikot eivät nähtävästi 
merkitse seremoniallisia sisäänkäytäviä, vaan juhlamenojen ja kisojen 
katsomoita. Palatsiin itseensä siis sisältyi teatteriaines kuten myös 
palatsipyhäkkö. 

Palatsikokonaisuuden rakenteellisista yksityiskohdista on vaikea 
enää saada täydellistä kuvaa. Emme voi säilyneiden pohjakerrosjät- 
teiden perustalla vielä sanoa, missä varsinaiset keskusosat olivat; 
erään alakerroksessa olevan kivi-istuimella ja paasipenkeillä varuste- 
tun huoneen maininta »valtaistuinsaliksi» on tietenkin mielivaltaista. 
»Kaksoiskirvesten saliksi» nimitetty neliskulmaisilla kivipilareilla varus- 
tettu halli — nimensä saanut symbolisista merkeistään — on ilmeisesti 
ollut merkittävä tila. johon liittyi puolin ja toisin pylväseteiset. Pilari- 

tukien ohella on ollut käytännössä pyöreitä pylvästukia esim. valo- 
pihoissa ja käytävissä sekä portaissa. Pylväs on kuvaesityksistä päät- 
täen ollut julkisivuissakin koristeellisena aineksena. Nämä pylväät 
ovat olleet puusta, matalia ja alaspäin suippenevia, ylhäällä niissä oli 
vannikko ja sen päällä kömpelösti paisuva ekinus; niitä erotti kanna- 
tettavista osista neliskulmainen puulaatta; jalusta oli kiveä. Seinien 
perusmuurit olivat säännöllistä neljäkäskivirakennetta; materiaalina 
oli käytetty läheisyydestä louhittua alabasterimaista kalkkikiveä, josta 
myöskin permantojen kivipäällystys, portaat ja kynnykset sekä pyl- 
väiden jalustat oli tehty. Katot olivat puurakennetta. Seinien ylä- 
osat olivat ilmassa kuivattua savitiiltä, jonka vahvikkeena oli käytetty 
puupalkkeja. 

Palatsien ulkonäössä oli vanhanaikaista jyhkeyttä, mutta vielä 
enemmän koristeellista siroutta ja etenkin maalauksellista pintakau- 
neutta. Rustika-karkeutta on vältetty; kivet ovat säännölliseen muo- 
toon veistetyt ja hyvin yhteen liitetyt. Hallien ja käytävien seiniä 
peittivät alabasterilevyt ja friisimäiset maalaukset tai stukkikohokuvat. 
Käytetyn kiviaineen laatu ja värikäs lisäkoristelu saivat aikaan, että 
kaikki teki silmää kiehtovan ja elämäniloisen vaikutuksen: etelämaisia 
näkyjä etelän aurinkoisessa ympäristössä. 


Kuva 3. Seinämaalaus Fylakopista, Melos saarelta. 
Ateenan kansallismuseo. 

Ne huomattavat katkelmat, joita on suurella vaivalla saatu kokoon 
palatsien maalatuista stukkikatoista, osoittavat, että juuri koristeel- 
lisessa sisäarkkitehtuurissa ja ornamenttityössä on kreetalainen taide- 
aisti ollut korkeimmillaan. Spiraali- ja ruusukesarjain suoritus on var- 
maa ja loisteliasta; niissä tunnemme saman elastisen joustavuuden, 
jota kreetalaiset ihailivat härkäsirkustensa akrobaattiesityksissä. 


Kreetalaisen maalaustaiteen tuotteet, joiden esimerkkejä on saatu 
kootuksi palatsien seinämaalausten sirpaleista niitä äärimmäisen huo- 
lellisesti yhteen liittämällä, ovat ensi löydöistä saakka herättäneet 
suurta huomiota ja mieltymystä. 

Avoin suhtautuminen elämään, aistihavainnon tuoreus ja harvinai- 
nen koristeellinen mielikuvitus antoivat kreetalaisille suuria mahdolli- 
suuksia juuri maalaustaiteeseen. He näyttävät, kuvakatkelmista päät- 
täen, oikean maalarin tavoin heränneen näkemään luonnon keväisesti 
uutena ja kukkivan kauniina; impressionismin tai itäaasialaisen taiteen 
välittömyydellä he kiintyivät ympäristön viehättäviin näkyihin tai hu- 
vittaviin sattumiin. Näkemisen riemu tuntuu kohonneen onnekkaasta 
elontunteesta; sen taiteelliset ilmaukset ovat aiotut koristamaan elä- 
vää elämää eikä kuolleiden hautakammioita. Joskin tuotantoa ovat 
etupäässä koristeelliset tehtävät motivoineet, on sillä kuitenkin etu- 
päässä esteettinen, vintressitön» luonne. 

Tämä kreetalaisen maalauksen luonnonomainen esteettisyys selittää 
meille myöskin sitä, miksi sen tuloksissa on niin vähän systeemipakkoa 
ja järjestelmällistä kuvaustahtoa, joka olisi voinut viedä esim. pers- 
pektiivis-illasoriseen tilan ja henkilöjen esitykseen. Kreetalainen maa- 
laus ei egyptiläisen tavoin antaudu abstraktisiin kuvakonstruktioihin, 
mutta se ei myöskään opi täysin hallitsemaan välitöntä näkemystään; 
sen luomuksissa on elävää havainnollisuutta, lapsellista tai naisellista 
herkkyyttä, mutta ei miehekkäästi perillevietyjä muotoratkaisuja. Se 
tuntuu hyppäävän vaikeuksien yli ja liukuvan helposti koristeellisuu- 
teen. Siinä on jäljellä jotakin luonnonkansojen primitiivisyydestä — 
etenkin bushmannien maalaukset johtuvat vertauskohtana mieleen —, 
mutta samalla sen viivahienostuksessa ja värityksen aistikkuudessa on 
selvä kulttuurin leima. Kuten arkkitehtuurissa niin myös maalauksessa 
yhtyvät alkeelliset ja ylihienostuneet ominaisuudet. 

Teknilliset menettelytavat ovat todennäköisesti tulleet idän van- 

hoista sivistysmaista; fresko- ja stukkitekniikkahan oli jo paljon aiem- 
min tunnettu esim. Egyptissä. 

Kreetalaisen maalauksen taiteellisia saavutuksia arvosteltaessa on 
otettava huomioon se — tosin varsin epävarma — mahdollisuus, että 
palatsien pääsaleissa tai kulttitiloissa on kerran voinut olla paljon 
vakavamman taiteenharjoituksen esimerkkejä kuin mitä meille on 
satunnaisesti säilynyt. Mehän tunnemme vain puutteellisesti ja ehkä 
vain sivuosilta Kreetan maalaustaiteen tuotteita. Se mikä meille on 
jotenkin palautettavissa, on pääasiallisesti koristeellisluontoista tai 
suorastaan ornamentaalista. Teknillisesti ovat juuri ornamenttimaa- 
laukset korkeimmalla tasolla; niiden huolellista suoritusta ja niissä 
ilmenevää joustavaa taidokkuutta vastaan ei voi esittää muistutuk- 
sia. Tuntemamme seinämaalauskatkelmat ovat, paremmin kuin var- 
sinaisiksi monumentaalimaalauksiksi, käsitettävät eräänlaisiksi tapetti- 
maalauksiksi, seinäpintoja koristaviksi puoleksi ornamentaalisiksi ku- 
viksi. Sellaisina ne täyttävät suuriakin vaatimuksia, ollen suorastaan 
alansa ensimmäisiä loistavia esimerkkejä. Tästä ehkä puolittain vais- 
tomaisesta, puolittain ehkä jo tietoisesta tarkoituksesta lähtien ei 
kuvalle ollut eduksikaan liiallinen pyöristyminen ja naturalistinen 
yksityiskohtaisuus, koska sen tehtävänä oli etupäässä vain herättää 
eloisa yleisvaikutelma, kaunis väritunnelma, joustava poljento. Aiheis- 
tossa olivat siis paikallaan impressionistis-koristeelliset päivänkuvat 
kreetalaismaailmasta ja niiden säestyksenä koristeelliset viittaukset 
luontoon, erikoisesti kukkamaailmaan; myöskin eläin- ja meriaihelmat 
olivat suosittuja. Suorituksessa tuli kysymykseen eloisa improvisoımis- 
kyky ja koristeellisen rytmin tunne, sivellintaituruus, jossa kreetalaiset 
parhaimmillaan kehittyivät todellisiksi mestareiksi. 

Värityksessä, joka on näissä stukkipinnoille tehdyissä freskoissa 
paikoittain hyvinkin säilynyt, on asteikko ollut odottamattoman laaja. 
Siihen sisältyy keltaista, punaista, sinistä, mustaa, vihreääkin, ilmavina 
ja sekoitettuina sävyinä käytettynä. Joitakin läpi antiikin taiteen val- 
litsevia väritystapoja on jo havaittavissa; mies on yleensä maalattu 
tummanpunaiseksi, nainen vaaleaksi. 

Maalauksista kaikki eivät ole samalla tasolla. Verraten etevästi 
suoritettujen ihmiskuvien ohella esiintyy toisia paljon kömpelömpiä ja 
lapsellisempia, joissa esim. kasvot on piirretty sivultapäin ja niihin 
sovitettu suuret, edestäpäin nähdyt silmät. Koristeellisuus on verra- 
ten kaavamaista esim. »valtaistuinsalin» seinämaalauksessa, jossa on 
esitetty pyhiä griippejä Niilin maisemassa. Seinämaalauksen pitkä- 

aikaisessa kehityshistoriassa, jota on voitu seurata keskiminolaiselta 
ajalta myöhäisminolaiseen aikaan, on ilmeisesti ollut nousu- ja lasku- 
kausia sekä erilaisia tyylipyrkimyksiä, joita ei enää voida tarkasti eri- 
tellä. Seuraavassa annetaan esimerkkejä eräistä parhaista saavutuk- 
sista. 

Eräässä Knossoksen palatsin seinämaalauksessa, jonka yleisluonne 
on naisellisen herkkä, on esitetty nuorukainen — »satuprinssin — poi- 
mimassa puutarhassa safranikukkia. Että kysymyksessä on etupäässä 
seinäkoristelua varten tehty sommitelma, näkyy jo siitä, että tausta 
on ollut yhtenäisesti punerva ja prinssin alaston vartalo vihertävä, 
helakammilla punaisilla siteillä koristeltu. Isokokoiset ruukuissa kas- 
vavat kukat ja maanpinnan korallimaiset huiput ovat siinä määrin 
koristeellis-ornamentaalisesti esitetyt, että tasapainon takia ne freskon 
ylälaidassa ovat suunnattuina alaspäin. Huolimatta tästä tapettimai- 
sesta tyylittelystään maalaus antaa erittäin herkän ja runollisen vai- 
kutelman, suggeroiden etelän kevään yleistunnelman oikukkailla, 
iloisilla viivarytmeillään ja ilmavilla väreillään (kukat vaaleankellah- 
tavia, ruukut vihertäviä ym.). Evans on lukenut freskon keskiminolaisen 
ajan toiseen alajaksoon, siis varhaisimpien joukkoon. 

Tyyliltään läheisiä ovat Knossoksen »freskojen taloksi» nimitetystä 
yksityistalosta tavatut maalaukset. Eräs niistä esittää apinaa kasvi- 
ja kukkaympäristössä. Papyruksen varsia ja muurivihreää, krokus- 
ja iriskukkia on taustaan hahmoteltu puolittain koristeellisesti, ja 
maanpinnan kallioisia huippuja on jälleen merkitty oikukkain äärivii- 
voin. Värisommittelu on lyyrillisen koristeellista ja ilmavaa: tausta 
punervaa, apina sininen, kallioissa sinisiä ja keltaisia sekä vihreitä 
ym. sävyjä, kukissa vaaleaa punaista, vaaleaa vihreää ja violettia. 
Eräässä toisessa freskojen talon katkelmassa on kevein vedoin esi- 
tetty varislintu koristeellisesti kiertyvien kasvinvarsien keskellä, jälleen 
kalliomaisemassa (väreinä sinistä, punaista, vihreää, violettia, kel- 
taista). Tällaisiin veläinnäkyihin» kuuluu myös eräässä Agia Triadan 
talon seinämaalauksessa kuvattu kissa, joka hiipii viekkaasti pensas- 
tossa väijyen fasaania. 

Koristeellisuuteen on eräiden huoneiden seinämaalauksissa yhtynyt 
eräänlainen illusorisuus. Muuan Fylakopin talon huone oli seiniä kier- 
tävillä maalauksilla muutettu merensisäiseksi kammioksi; meririut- 
tojen keskellä nähtiin uiskentelevia lentokaloja ja aaltojen kuohuja. 
Jotkut toiset huoneet muistuttivat kukkataloja; seinillä oli kukkaryh- 
miä, liljoja ym., ja niiden välissä jokin kiintoisa eläinaihe. 

Kehitystä säännöllisempää muototyylittelyä kohti on tavattavissa 
Knossoksen ns. karavaaniserain maalauksissa, jotka on luettu myö- 
häisminolaisen ajan alkuun. Eräissä friisimäisissä kuvissa on esi- 
tetty lintuja ja kasvistoa koristeellisilla maanharjanteilla. Pohja- 
värinä on eri osastoissa sinistä, valkoista ja vaaleanvihreää; värias- 
teikko on kirkas ja lintujen höyhenpeite luonnon värikirjavuutta jäl- 
jittelevä. 

Varsinaisen monumentaalimaalauksen luonnetta näyttävät lähenty- 
neen eräät Knossoksen palatsin käytävän ja huoneen seinäkuvat, 
jotka on samoin luettu myöhäisminolaisen ajan alkuun. Käytävän 
friisimäisessä sommitelmassa on esitetty nuoria miehiä, jotka kanta- 
vat korkeita kreetalaisia vaaseja, — ehkä lahjaksi ja kunnianosoituk- 
seksi palatsin valtiaalle tarkoitettuja. Miehet oli kuvattu täydessä koossa, 
ryhdikkäässä kantajan asennossa, joka hieman vaihteli eri tapauk- 
sissa. Parhaiten säilyneessä kantajassa on piirustus yksinkertaisen 
luonteva ja kauniisti sujuva, eroten edukseen vastaavista egyptiläi- 
sistä esityksistä. Seinämaalauksessa, joka esittää kreetalaiselle elä- 
mälle niin tyypillistä härkäsirkusta, on kuvattu kolme notkeaa voimai- 
lijaa — niistä yksi neitonen — esittämässä näytöstään. Miehistä toi- 
nen lähestyy keveästi juosten härkää, joka syöksyy vauhdissaan häntä 
kohden; toinen miehistä on uhkarohkean voltin härän sarvien yli teh- 
tyään paraikaa päälaellaan sen selässä; nainen puolestaan on härän 
takana valmiina ojennetuin käsin vastaanottamaan tämän miestove- 
rinsa uuden kiepauksen alas maahan. Suoritus on huolekasta ja herk- 
käviivaista; reunustoissa on pitsimäistä koristelua. 

Loistava esimerkki kreetalaisesta sivellintaidosta on Knossoksen palat- 
sista peräisin oleva maalaus, joka esittää hovinaisten tai tanssijatarten 
ryhmää (nyk. Herakleionin museossa). Siinä on suorastaan säkenöi- 
vää lennokkuutta ja älyllistä pirteyttä, jonka yli ei myöhempikään 
eurooppalainen kehitys ole voinut kohota. Näiden kolmen hilpeästi 
keikailevan sulottaren jokainen piirre, hiuskutrit ja korutkin tuntuvat 
ottavan osaa impressionistis-koristeelliseen elämänkarkeloon, joka leik- 
kii viivoissa ja väreissä. 

Eräissä freskoissa on katkelmista päättäen pyritty esittämään suu- 
rempiakin kansankohtauksia, millä menestyksellä, se ei oikein käy sel- 
väksi. Tuntuu kuitenkin siltä, etteivät kreetalaisten vaatimukset ja 
keinot vielä riittäneet tällaisiin tila- ja joukkokuvauksiin. Eräässä 
Agia Triadan freskokatkelmassa nähdään ajan muotipukuun puetun 
vallasnaisen hameenhelmat ja jalat kuvattuna kukkaniitty- ja arkki- 

tehtuuritaustaa vastaan. Freskoon on luonnollisesti liittynyt jatkoa 
ja on siinä yritetty ilmeisesti tilallis-plastillisen näkemyksen toteutusta. 

Agia Triadasta on löydetty merkillinen maalauksilla varustettu sarko- 
fagi, jonka kuvat ovat tärkeimpiä todistuskappaleita Kreetan uskon- 
nollisesta elämästä. Kuvat on maalattu freskotekniikalla kalkkikiven 
päällä olevalle stukkipinnalle. Niissä on esitetty seremoniallisia kul- 
kueita ja uhritoimituksia vainajalle sekä kaksoiskirveen pylväälle, 
jonka huipussa on kotka. Henkilökuvat kohoavat tummempina hah- 
moina vaalealta taustalta tai tummalta taustalta vaaleampina; ilmei- 
sesti on tavoiteltu jonkinlaista tilavaikutusta ja ruumiillisuutta. Muo- 
toilu on verraten kaavamaista läheten Kreetan häviön jälkeen Pelopon- 
nesoksessa tehtyjä maalauksia. 

Eräänlaista välimuotoa maalauksen ja kuvanveiston välillä edusta- 
vat maalatut stukkikohokuvat, joita on tavattu Knossoksen palatsista. 
Kun tämä tekniikka vaati huolekasta alkuvalmistelua, on taiteellinen 
tuloskin siitä saanut tavallista suurempaa vakavuutta. Kiintoisa esi- 
merkki keskiminolaisen kauden toiselta jaksolta on muori »prinssi», 
— jokin palatsi-sankari, joka sauva kädessä ja riikinkukon sulilla ko- 
ristettuna astelee ylvästellen eteenpäin, kauniin vartalonsa verhona 
vain lanteilla tavanmukaiset vaatekaistaleet. Hän on ryhdikäs ja so- 
lakka, ulkoilmaurheilun ja hovihienostuksen kasvattama kreetalainen 
ihannetyyppi. Ääriviivain piirustus on sujuvaa ja muotoilu luontevaa; 
sivuttain kuvatussa vartalossa on rinta käännetty katsojaan, mikä 
tässä kuitenkin tuntuu kuuluvan miltei vauhdikkaaseen, eleganttiin 
esiintymiseen. | 

Kreetalainen maalaustaide ei parhaimmillaan jäykistynyt abstrak- 
tisiin kaavoihin eikä koristeelliseen systeemiin. Sen elämäntunne on 
vapaa ja luonteva, joskaan ei vielä erikoisen syvällinen. Ensi kerran 
eurooppalaisen sivistyksen historiassa taiteilija katselee siinä olevai- 
suutta välittömällä antaumuksella ja näkemisen ilolla. Elämän pää- 
sävyltään huoleton näytelmä on siivittänyt maalarin siveltimen, joka 
pyrkii leikiten voittamaan vaikeudet ja parhaimmillaan saavuttaakin 
sellaisen viivan ja värin keveän sattuvuuden, että kreetalaisia voimme 
nimittää Euroopan ensimmäisiksi virtuooseiksi. Tähän hyvien päivien 
onnekkaaseen ilmaisuun ei kuulunut vielä olennaisesti teknillinen kuri, 
jonka tarpeen vasta myöhemmät murrokset toivat antiikin taiteeseen. 

Kuva 4. Vuorikauris poikasineen. Fajanssia, Knossoksesta. 


Kysymys kreetalaisten veistotaiteesta jää vielä enemmän avoimeksi 
kuin maalaustaiteen selvittely. Tavallisesti evätään minolaisen taiteen 
mahdollisuudet tällä alalla; sanotaan, etteivät kreetalaiset pystyneet 
syvemmässä mielessä tajuamaan plastillisuuden vaatimuksia ja siihen 
kuuluvaa orgaanista rakennetta sekä tasapainoista muotosommitte- 
lua. Syyksi mainitaan tässäkin läpikäyvä taiteellisen kurin ja syventy- 
misen puute. 

Onkin tunnustettava, että kreetalaiset eivät todennäköisesti kyen- 
neet luomaan monumentaalista kivenveistotaidetta egyptiläisten tapaan 
eivätkä myöskään kreikkalaisten tapaan hienosti selkeämuotoista mar- 
moritaidetta. Heidän käyttämänsä materiaalit ja mitat ovat toiset, 
samoin heidän plastillinen muodonantinsa. Mutta jos plastillisuudella 
ymmärrämme ruumiillisuuden esityksen salaista taitoa ja siihen kuu- 
luvaa hahmottelukykyä, on meidän tunnustettava, että kreetalaısilla 
on ollut suuret luontaiset lahjat tälle alalle. Heidän plastillisuutensa 
on kuitenkin välittömästi vitaalista enemmän kuin ulkoviivoiltaan ja 
muodoiltaan veistoksellista. Luontainen ryhdikkyys näyttää kuvaesi- 
tyksistä päättäen kuuluneen jo kreetalaiseen yleiseen esiintymisihan- 
teeseen. 

Kreetalaisten plastillisia saavutuksia arvosteltaessa on edelleen muis- 
tettava, ettemme oikeastaan tiedä, antavatko palatsien raunioista 
paljastuneet vähäiset jäännökset meille edustavia kuvia Kreetan merki- 
tyksestä puheena olevalla alalla. Antiikin traditio antoi veistotaiteen 


Kreetalais-mykeneläinen taidepiiri 21 


syntyhistoriassa merkittävän osuuden kreetalaiselle Daidalokselle; on 
kuitenkin aivan epätietoista, mihin aikaan tämä Daidalos on luettava. 
Ainakin yhdessä tapauksessa on Evans luullut Knossoksessa tavan- 
neensa suuren puupatsaan jäännöksiä. Knossoksen palatsista on säily- 
nyt eräs 44 cm korkea stukkireliefin katkelma, joka esittää härän päätä; 
se on elävästi nähty ja leveästi hahmoteltu työ. Pari muuta reliefinkat- 
kelmaa, jotka esittävät voimailijain käsivarsia, ovat korkeudeltaan 
39 ja 32 cm. 

Näiden stukkireliefien sekä erikoisesti pienten fajanssiteosten tyy- 
lillinen erikoisluonne — elävä havainnollisuus ja notkea tekotaito 
— panee olettamaan, että kreetalaisella plastiikalla on takanaan pitkä- 
aikainen ammattitottumus ja vanhat taiteelliset traditiot. Se mikä 
meille on sattumalta pelastunut, on ehkä vain kultilliseen joukkotuo- 
tantoon ja koristeelliseen tekniikkaan siirtynyttä taidetta, jonka pä- 
tevämmät saavutukset ja varsinainen kehityshistoria ovat vielä ken- 
ties salassa. Kreetalaisen plastiikan tunnetut esimerkit synnyttävät 
kieltämättä usein käsityöläismäisen huolettomuuden ja virtuoosimai- 
suuden, tai sitten degeneration vaikutelman. Parhaiden kulta-astia- 
kuvien liiallinen vauhdikkuus ja barokkimainen rentous viittaavat 
taiteeseen, joka elää entisten saavutustensa kustannuksella. Kreeta- 
laista muovailua onkin ilmeisesti pidettävä hyvin pitkäaikaisen tra- 
dition jatkona, tradition, joka vain vähässä määrin pohjautuu kivi- 
kautiseen kykladi-taiteeseen, mutta jonka elinjuuret ovat olleet jos- 
sakin vähä-aasialaisessa kulttuurikeskuksessa. 

Kreetalaista luonnetta ehkä kaikkein lähimmin on vastannut savi- 
muovailu- ja fajanssitaide, jonka tuotteet ovat osittain lähenneet sa- 
viastiataidetta. Onkin olemassa ns. kasvovaaseja, jotka ovat mo- 
lempien taidelajien välimailla. Savimuovailut on nähtävästi usein 
käsitettävä uhrikuviksi tai lasten leluiksi, jolloin niillä ei ole vaka- 
vampaa taiteellista merkitystä. Niihin kuuluva maalauskin on aivan 
ylimalkaista pintakirjailua. Joskus näissä maalatuissa savifiguureissa- 
kin on verratonta eloisuutta ja suurempaa suorituksen huolekkuutta, 
jolloin ne ehkä on käsitettävä koriste-esineiksi. Harvinaisia kreeta- 
laisen taidetyön esimerkkejä ovat pienet fajanssikuvat, jotka näyttä- 
vät syntyneen vain esteettisen viehätyksensä takia. Niinpä on pikku 
kuvasia, jotka esittävät raakkuja ja lentokaloja ja jotka ovat kuuluneet 
johonkin merimaisemaan, toisia, jotka ovat yhdessä muodostaneet 
kukka- ja hedelmäsommitelman. Kreetalaisen tunnelaadun erikois- 
ilmauksia ovat eräät eläinidyllejä esittävät fajanssireliefit, esim. vuori- 

kauriita poikasineen somina ryhminä. Sekä uskontohistoriallisesti 
että taiteellisesti erittäin merkittäviä ovat fajanssiset pienoispysty- 
kuvat, jotka esittävät käärmeitä käsissään pitäviä papittaria». Ne 
ovat oikeastaan vain rikkaisiin ajan pukuihin puettuja muotinukkeja, 
kylläkin herkästi muovailtuja ja aistikkaasti väritettyjä. 

Samanlainen käärmeneito — papitar tai ehkä jumalatar — on esitetty 
norsunluisena pystykuvana, joka on n. 16 cm korkea. Huolellisesti 
tehty ja muotipuvun päärmeissä kullalla silailtu neitonen, joka on ny- 
kyään Bostonin museossa, on kreetalaisen veistotaiteen sielukkain 
teos, kestäen ilmeen välittömyydessä ja suorituksen herkkyydessä 
vertailun goottilaisen norsunluunveiston parhaiden tuotteiden kanssa. 

Myöskin pronssitekniikka kokonaisvaluna on ollut tunnettu ja siitä 
on esimerkkeinä n. 15—25 cm korkeita pystykuvia. Joissakin niistä 
on esitetty härkävoimailua, kuten myös eräässä norsunluuveistoksessa. 
Kiintoisimpia ovat eräät rukoilevia miehiä ja naisia esittävät statyetit, 
joissa orgaaninen yleishahmo ja sisäinen dynaaminen jäntevyys on 
mainiosti tavattu, mutta joiden veistoksellinen muotorakenne on jää- 
nyt heikommaksi. Kreetalaisen plastillisuuden erikoisluonne, jolle 
korkeintaan voimme löytää vertauskohtia etruskien, renessansin ja 
kaikkein uusimmasta veistotaiteesta, esiintyy näissä pronssikuvissa 
selvimmillään. Toiset pronssifiguureistakin muistuttavat nukkemaısia 
polttosavikuvia. 

Muina teknillisinä esimerkkeinä mainittakoon steatiikkikiveen tehty 
sfinksi, kalkkikivinen leijonanpää, mustaan steatiittikiveen tehty ja toi- 
silla kivilajeilla koristeltu häränpää, molemmat viimeksi mainitut as- 
tioiksi sovitetut ja kaavamaisemmin muotoillut. Merkillisempiä taiteel- 
lisesti ovat steatiittiastiat, joissa on kohokuvina esitetty kreetalaista 
sotilas-, voimailu- tai maalaiselämää. Nämä »rasvaiseen», helposti veis- 
tettävään steatiittikiveen tehdyt astiat on löydetty Agia Triadasta. 
Kiintoisin kohokuvista on elojuhlakulkue, jossa nähdään joukko miehiä 
marssimassa heinähangon tapaiset aseet olallaan, joukossa musikant- 
teja, kaikki laulaen ja iloiten. Siinä on harvinaista eloisuutta ja vauhtia, 
elävää kokonaisnäkemystä, jonka veroista emme tapaa myöhemmin 
antiikin taiteesta, lisäksi koristeellisuuden tajua. Erään toisen astian 
kohokuvissa on kuvattu liioitellun ponnekkaasti ja vauhdikkaasti sir- 
kuskohtauksia. 

Kreetalaisten taitoseppien parhaita tuotteita ovat ilmeisesti olleet 
pakotuskuvilla koristetut loistoastiat, joista Vafion kultalöydöt anta- 
vat esimerkkejä. Ne ovat kreetalaisten palatsien ja kaupunkien ryös- 

töissä arvatenkin olleet haluttua saalista, joten useimmat löydöt onkin 
tehty Kreikan mannermaalta. Sekä Kreetasta että Peloponnesoksesta 
on tavattu joukko kuvasinettisormuksia, joissa kiviseen tai kultaiseen 
kantaan on kaiverrettu — useimmiten jo maneerimaisesti — pieniä 
syvennyskuvia, kuten näyttää sisällöltään enimmäkseen uskonnollis- 
seremoniallisia. 

Kreetan esteettisen kulttuurin, sellaiseksi kuin se kehittyi Knossok- 
sen ja Faistoksen palatseissa, muodot ovat olleet kaikesta päättäen 
paljon rikkaammat kuin mitä edellä on käynyt selville. Ajan aineelli- 
sesta pakosta vapautuneeseen, leikkivän henkevään nautintoelämään 
ja eleganttiin esiintymisihanteeseen kuului kuosikkaita pukuja, koris- 
teita yms. Kreetalaiset kultaemaljiset pienoiskorut, jotka on usein 
tehty kukkien tai pienten eläinten, esim. sirkkain muotoon, ovat lajis- 
saan yllättävän herkullisia. Tekstiilitaide on kuvaesityksistä päätellen 
ollut upeaa kirjailuissaan. Intarsiakoristelu on ollut kehittynyttä; 
kuuluisa esimerkki siitä on Knossoksesta löydetty norsunluinen peli- 
lauta, jossa on koristekuvioihin käytetty vuorikristallia, siniemaljia, 
kultaa ja hopeaa. Koruaseet ovat olleet varustettuja kallisarvoisilla 
upotuksilla; niidenkin useimmat esimerkit on löydetty mannermaalta. 


Kuva 5. Mykeneläinen koristeltu tikarinterä. Ateenan kansallismuseo. 


Jo paljon ennen kuin kreetalaiset löydöt antoivat uuden käänteen 
aigeialaisen kulttuuripiirin tutkimuksiin, olivat saksalaisen Heinrich 
Schliemannin kaivaukset kohdistaneet huomion Mykeneen ja Tiryn- 
siin, Peloponnesoksen itärannikon muinaisiin kaupunkeihin. 1870- ja 
1880-luvulla näissä Argoliin linnoissa ja myöhemmin Attikassa ja 
Boiotiassa toimeenpannut kaivaus- ja tutkimustyöt toivat päivän 
valoon rikkaan pronssikautisen kulttuurin jäännöksiä, kulttuurin, 
jonka erinäiset muodot ulottuivat Vähän Aasian rantamille, etenkin 

homerolaisena Troiana pidetyn Hissarlikin 6:nteen kaupunkiin. Varsin- 
kin Mykenestä löydetyt loistavat kulta-aarteet palauttivat itsestään 
ajatuksen Homeroksen runomaailmaan, josta »kulta-aarteiden Mykenai» 
oli tunnettu kuningas Agamemnonin hallituskaupunkina Troian sodan 
aikoina. Arkeologiset löydöt tuntuivat siis antavan suoranaista todis- 
tusaineistoa runokuvien asiallisuuteen nähden, luovan historiallista 
todellisuuspohjaa runojen laajasuuntaiselle näyttämölle. 

Schliemannin mukaan alettiin tätä Mykeneen keskittyvää kulttuuri- 
muotoa nimittää mykeneläiseksi. Myöhemmin jatketut ja yksityis- 
kohtaisemmin suoritetut aigeialaiseen sivistyspiiriin kohdistuneet tut- 
kimukset ovat siirtäneet pronssikautisen kulttuurin polttopisteen 
Kreetan saarelle, joten mykeneläisellä kulttuurilla nykyään ymmärre- 
tään kreetalaisen kulttuurin mannermaista rinnakkaismuotoa ja jat- 
koa, joka vastaa pääosaltaan kreetalaisen kulttuurin myöhäismino- 
laista aikaa ja osittain jälkiminolaisia aikoja. Se merkitsee siis etu- 
päässä kreetalaisen tyylin mannermaista laajennusta ja kreetalaishen- 
kisen perinteen jatkumista akhaialaisten valtapiirissä. 

Kreetalaisen vaikutuksen leviäminen mykeneläiseen kulttuuripii- 
riin alkaa jo tämän kulttuurin suhteellisesti varhaisella asteella, johon 
Mykenen ns. kalliohautojen kaluston lasketaan kuuluvan; uusi entistä 
voimakkaampi kreetalainen ekspansio alkaa n. 1600-luvulta eKr., 
jolloin mykeneläisen kulttuurin pääpaikoissa kohoavat jylhät, kreeta- 
laisesti koristellut ruhtinaslinnat. Elinehdot ovat Peloponnesoksessa 
ja mannermaalla olleet karummat ja uhatummat kuin Kreetassa, minkä 
vuoksi mykeneläiset linnat ovat olleet varustettuja vahvoilla muureilla. 
Rakennustavan erilaisuus, erilainen pohjasuunnittelu ja rakenteen 
jylhyys viittaavat siihen, että mykeneläinen kulttuuri oli peruslaadul- 
taan ja lähtökohdiltaan kreetalaisesta eroava ja että kreetalainen kult- 
tuuri oli levinnyt pohjoiseen päin enemmän ulkopuolisena sivistyshie- 
nostuksena ja erikoislainoina. Kasvaneet rikkaudet, akhaialaishovien 
itsetunto ja sivistys kehittivät mykeneläisessä piirissä verraten itse- 
näisen taiteenharjoituksen; epävarmaksi kuitenkin jää, ovatko parhaat 
kreetalaistyyliset kalleudet peräisin Kreetasta vai paikallistuneen 
tuotannon esimerkkejä. Tyylintunne on joka tapauksessa niissä muut- 
tumassa karummaksi ja komeilevammaksi. Kun minolainen taideku- 
koistus oli sitten äkillisessä murroksessa n. 1400 tienoilla — arvatta- 
vasti juuri akhaialaisten sotaretken johdosta — tuhoutunut, jatkui 
kreetalaispohjainen taiteenharjoitus varsinais-mykeneläisessä piirissä 
ehkä voimakkaampana kuin ennen, Mykenen ja Tirynsin uusien ympä- 

rysmuurien, Mykenen leijonaportin ja kupolihautain kulttuurin katso- 
taan kuuluvan tähän aikaan. Mykeneläisyydellä oli tässä vaiheessaan 
voimaa levittää keraamista tyyliään ja tuotantoaan saaristoon ja poh- 
joiseen päin, Egyptiin Amenofis IV:n Tell-el-Amarnassa olleeseen pa- 
latsiin. 

Mykeneläisen kulttuurin kehitysvaiheet ovat jääneet epävarmem- 
miksi kuin kreetalaisen kulttuurin, jo sen vuoksi, että arkeologiset 
menettelytavat eivät Schliemannin aikoina olleet riittävästi kehitty- 
neet. Tälle kulttuurille antaa joka tapauksessa erikoista merkitystä 
silmissämme se seikka, että eräät sen kerrokset — emme tiedä tarkem- 
min mitkä — ovat kaiken todennäköisyyden mukaan olleet Home- 
roksen sankarien kulttuuriympäristönä. Runollinen mielikuvitus ja 
väliin tulleet kulttuurikerrostumat ovat kuitenkin ilmeisesti alkuperäisiä 
todellisuuskuvia suuresti muuntaneet. 

Mykeneläiseen arkkitehtuuriin sisältyy eräitä tärkeitä alkuaineksia 
ja -muotoja, joilla on perustava merkitys vastaiseen kehitykseen. 

Huomattavin alkuaines on muuri, joka pysyy sitten kerran saavu- 
tetuissa muodoissaan läpi antiikin rakennustaiteen. Se ei ollut suin- 
kaan mykeneläinen keksintö, mutta mykeneläisessä piirissä se Euroo- 
passa saa ensi kerran konstruktiivisen merkityksen. Jylhimmässä 
muodossaan se on epäsäännöllisen monitahkoisista lohkareista ladottu 
»kyklooppiv-muuri. Latomuksessa alkavat näkyä eteenpäin suuntau- 
tuvan, säännöllisempää rakennetta vaativan kehityksen vaikutukset; 
neljäkäskivi- ja polygonaalijärjestelmässä muuri on rakennettu sään- 
nöllisemmistä, kuutiomaisista tai monisärmäisistä, jo tarkemmin toi- 
siinsa liittyvistä kivistä. Tirynsin linnan muurissa on alkeellisella lato- 
muksella aikaansaatu eräänlainen suippokaariholvi. Mykenen linnan- 
portille vievä suoraseinäinen muurikatu on jo verraten säännöllisen 
tekotavan esimerkki. Kupuhautoihin vievät solakäytävät ovat raken- 
teessaan vieläkin säännöllisemmät. 

Muurirakenteen ja alkeellisen kupoliajatuksen jo verraten kehitty- 
neestä yhtymisestä ovat esimerkkeinä Mykenen suurenmoiset kupu- 
haudat solakäytävineen. Komein niistä on ristitty Atreuksen aarre- 
kammioksi. Se on mäen kylkeen kaivettu maanalainen hautarakennus, 
johon johtaa 35 m pitkä, 6 m leveä neljäkäskivistä rakennettu muuri- 
käytävä. vAarrekammio» on mehiläispesän muotoinen kupusali, tho- 
los, jonka leikkaaja on n. 14,20 m ja korkeus 13,60 m. Sen yhteydessä 
on nelikulmainen, itse kallioon hakattu kammio, jonka seinät oli mui- 
noin paneloitu alabasterilevyillä. Pyörösali ei ole vielä tehty »oikeaa» 

Kuva 6. Tirynsin linnan pohja-ala. 
1. Pääportti. 2. Ylälinnan portti. 3. Pääsisäänkäytävä. 4. Isot propylaiat. 
5. Esipiha. 6. Pienet propylaiat. 7. Linnanpiha. 8. Alttari. 9. Megaron. 10. 
Sisäpiha. 11. Naisten puoli. 


holvaustekniikkaa käyttäen, kiilanmuotoisista kivistä, vaan on tarkoi- 
tettu kuputila aikaansaatu siten, että säännöllisesti vaakasuoraan 
asetetut kivikierrokset ulkonevat hiukan toinen toisensa yli, nim että 
tila kaartuu ja samalla supistuu ylöspäin, kunnes huipun aukko on sul- 
jettu pyöreällä paadella. Läpileikkaukseltaan suippokaaren muotoista 
kupurakennusta pitää koossa sen päälle luotu maakerros. Sisällä on 
säännöllinen tasainen pinta saatu veistämällä pois vyöhykkeiden por- 
rasmaiset särmät; kupu oli koristettu pronssiruusukkeilla ja seinäpinta 
alhaalla mahdollisesti vaskilevyillä. Näin oli itsessään vielä primitiivi- 
nen kupoliajatus, jonka esiasteita voi seurata kreetalaisissa kupuhau- 
doissa, saanut monumentaaliselta vaikuttavan suuruuden. Atreuksen 
aarrekammion tilavaikutusta on aina ihailtu; on sanottu, että se on kuin 
itsensä luonnon luoma suhteissaan ja rakenteessaan. Sen sopusuhtai- 
suudessa on jo ennakoitu Pantheonin kupolin kauneutta. 

Atreuksen aarrekammiossa oli säilynyt joitakin jätteitä korufasa- 
dista, joka todennäköisesti jäljitteli palatsin julkisivua tai sen yksityis- 


Kreetalais-mykeneläinen taidepiiri 27 


Kuva 7. Tirynsin palatsin perspektiivikuva, 
(Erik Lundbergin suunnittelemana). 


kohtaa. Varsinaisen hautarakennuksen erotti solakäytävästä noin 5 m 
korkea koristeellinen ovi, joka kapenee alhaalta ylöspäin ja jonka kama- 
nana on kaksi toistensa takana olevaa kivilohkoa. Kuten kaupungin 
portissa oli tässäkin oven kamanan päällä kolmiomainen tyhjiö, jonka 
täytteenä oli koristeellinen porfyyrilevy. Fasadi jakaantui kahteen ker- 
rokseen; alemmassa oli oven kummallakin puolella ylhäältä alaspäin 
kapeneva koristeltu puolipylväs. Paikalla säilyneet jätteet tekevät 
varsin koruttoman vaikutuksen, mutta British Museumiin joutaneet 
koristeelliset yksityiskohdat sekä marmorikipsin, siniemaljin ja kupari- 
ruusukkeiden jäännökset todistavat, että kokonaisuudella on muinai- 
suudessa ollut suuresti eroava ulkonäkö. Ovi ympäristöineen on muo- 
dostanut kreetalais-mykeneläisen tyylin mukaisen koruseinämän, jossa 
on koristeellisena aineksena käytetty spiraali- ja ruusukeornamen- 
tiikkaa sekä erilaisia väritehoja. Puolipylväät ovat olleet koristetut 
taitteisilla kierukkavöillä; varret ovat ylhäällä päättyneet palmunlehti- 
kiehkuraan; kapiteelin muodot ovat olleet huolella sorvatut ja koris- 
tellut. Suhteissa on vallinnut aistikas laskelmointi, kun esim. ovi on 
kavennut ylöspäin, mutta puolipylväät kavenneet alaspäin. 
Mykeneläiset linnakokonaisuudet, joiden tyypillisiä esimerkkejä ovat 
Mykenen ja Tirynsin akropoliin rakennusryhmät, ovat olleet samalla 
kertaa sekä varuslinnoja että valtiaanasuntoja. Asemaltaan oivalli- 

sesti valittuina ja näköaloiltaan suurenmoisina ne ovat sopineet mo- 
lempiin tarkoituksiin. Valtavine muureineen ja solakäytävineen ne 
ovat ilmeisesti olleet perimmältään tarkoitetut sotatilaa varten. Muka- 
vuusperiaatteet ovat vähemmän kuin Kreetassa määränneet suunnit- 
telua. Mutta valtiaiden suuret rikkaudet veivät vähitellen myös noi- 
den näkökohtien huomioonottamiseen, joten linnoista esim. ei puutu 
vesijohtoja ja kylpyhuoneita. Nykyään jäljellä olevat vähäiset pohja- 
jäännökset korostavat alkuaikaista jylhyysvaikutelmaa, mutta raken- 
nusaikoinaan nämä linnat torneineen, pylväistöineen, kaikkine koriste- 
luineen ovat varmaankin antaneet upean ja rikkaan yleiskuvan, mikä 
osittain heijastuu Homeroksen loistavissa palatsikuvauksissa. Onkin 
tavattu esim. Alkinoon palatsin sinilasi- eli kyanos-friisille konkreettinen 
vertauskohta Tirynsin kuninkaantalon etupylväistöstä. 

Erikoisesti Tirynsin linnan pohja-alasta näkyy, kuinka mykeneläi- 
sessä maailmassa on vaadittu rakennukselta ankarampaa suunnitel- 
mallisuutta kuin Kreetassa. Kokonaisuutta ei vallitse abstraktinen 
ykseydellisyys kuten esim. egyptiläisessä temppelikompleksissa; maas- 
ton epätasaisuus, rakennusten vähittäinen kasvu ja monet käytännölli- 
set seikat ovat vaikuttaneet ryhmittelyn hajaantumiseen. Mutta toi- 
saalta käy yksityisistä osastoista selville, että on tavoiteltu määräpe- 
räistä, symmetristä sommittelua. Erinäiset rakennusmuodot ovat näin 
voineet jäädä perikuvallisiksi koko kreikkalaisuuden seuraavalle kehi- 
tykselle. Sellainen oli porttirakennus, propylaiat: sisään- ja ulospääsyä 
merkitsevä kaksoishalli, joka avautui porttiseinän molemmin puolin 
ulos- ja sisäänpäin antavaksi pylväseteiseksi. Säännöllistä pihaa ympä- 
röivät pylvässuojat tai pylväsrivit, sekin myöhempinä aikoina usein 
tavattava aines. Tärkein alkuaines vastaiselle kehitykselle oli mykene- 
läiseen linnarakennukseen ydinosana sisältyvä megaron, miesten asuin- 
suoja, josta voimme historiallisia linjoja seurata doorilaiseen temppeliin 
ja kreikkalaiseen asuintaloon. 

Megaronin arkeologista ja etnografista alkuperää on mitä innokkaim- 
min etsitty. Selvää on, että megaroniin tyypillisesti kuuluvalle avoetei- 
selle voidaan alkeellisia vertauskohtia löytää niin hyvin vähäaasialais- 
ten paimenten asuintaloista kuin pohjoismaisista aittarakennuksista. 
Toinen megaronin tunnus, suuressa pääsuojassa ollut liesi, e1 ole sijain- 
niltaan eikä savuaukoiltaan ollut yhtenäinen. Tyypin lähtökohdat 
ja luonne eivät ole siis täysin selvillä; sellaisena kuin sen tapaamme 
esim. Tirynsissä, se on jo pitkällisen kehityksen tulos. Troian II:ssa 
kaupungissa on ollut alkeellisia suorakaiteen muotoisia rakennuksia, 

jotka ovat olleet polttamattomasta tiilestä ja puuhirsistä kivijalalle 
rakennettuja. Ovi oli päätyseinässä ja sivuseinäin ulkonemat, ns. antat, 
muodostivat eteisen, näiden seinäulkonemien päitä suojasivat pystyt 
puupalkit; päärakennuksessa oli liesi keskellä. Tirynsissä tulevat avo- 
eteiseen lisäksi puupylväät, jotka puolestaan ovat tukeneet sivuseinien 
jatkosten välistä kattoulkonemaa. Megaron on siellä ollut linnako- 
konaisuuden kolmiosastoinen päärakennus; siinä on ollut pihallepäin 
kahden välipylvään ja sivuseinien jatkosten muodostama avonainen 
eteinen, minkä takana oli pilarien erottama etusali ja sitten varsi- 
nainen miestensali, jonka keskellä oli liesi ja sen neljällä kulmalla kat- 
toa kannattavat neljä pylvästä. Minkälainen kattorakenne oli ja mistä 
savu pääsi ulos, sivuilta vai keskeltä, siitä ei ole selvää tietoa; myöhempi 
kehitys tuntuisi puoltavan katon keskellä ollutta savuaukkoa. Seinien 
alaosat olivat neljäkäskiveä, yläosat polttamatonta tiiltä; pylvästen säi- 
lyneet kannat ovat kiveä, mutta pylväät, ovipielet ja pilarit olivat puuta. 

Mykeneläisen arkkitehtuurin koristeellisista osista on jäljelle jäänyt 
vain vähäisiä katkelmia. Vain Atreuksen aarreaitan ja kaupunginpor- 
tin kivipylväiden välityksellä sekä maalatuista kuvista saamme jonkin- 
laisen käsityksen mykeneläisistä puupylväistä. Pylväät ovat kaven- 
neet ylhäältä alaspäin; niiden päät ovat olleet rikkaasti profiloidut. 

Kuva 8. Kupolihaudan sivukammion kattoa. Orkhomenos. 

Ilmeisesti on mykeneläisessä piirissä tässä läheisesti seurattu kreeta- 
laisia malleja; toisaalta eräät mykeneläisen pylvään ominaisuudet 
näyttävät periytyneen doorilaisen pylvään alkumuotoihin. Kreeta- 
laisesta vaikutuksesta ovat todisteena myös vähäiset seinä-, katto- 
ja permantokoristelun jäännökset. Esimerkkeinä mainittakoon Myke- 
nen II:n kupuhaudan friisikatkelma, Orkhomenoksen hautakammion 
vihertävästä kalkkikivestä tehdyn kattopeitteen katkelma ja Tirynsin 
pienemmän megaronin maalattu permantokuvioitus. 

Mykeneläisen kuvataiteen kehityshistorian selvillesaamista vai- 
keuttaa kronologian epäselvyys; ainoastaan katkelmallisesti ja satun- 
naisina esimerkkeinä tunnetaan eri taıteenhaarain esiintymistä. 

Kuvanveistotaiteen kuuluisin esimerkki on Mykenen leijonaportin 
otsikkokorkokuva, jonka heraldisten leijonain mukaan itse portti on 
saanut nimensä. Korkokuva on tehty kalkkikivilaattaan, joka etu- 
puolelta sulkee portin yläpuolella olevan ns. kevennyskolmion. Som- 
mitelman keskellä kohoaa alttarintapaiselta alustalta yksinäinen pyl- 
väs — ehkä ns. maailmanpatsas —, jonka molemmin puolin seisoo 
vartijana naarasleijona. Leijonat ovat pystyssä vastakkain ja nojaten 
etujaloillaan alttariin; päät ovat olleet suunnattuina ulospäin suoraan 
tulijaa kohti. Pylvään ylhäältä alaspäin kapeneva mykeneläinen muoto 
ja sen päällä oleva puuarkkitehtuuria muistuttava palkisto viittaavat 
siihen, että itse pylväs on ollut temppelissä palveltu kulttiesine. Lei- 
jonat, jotka ovat aikojen vaiheissa suuresti rappeutuneet, ovat vanhan- 
aikaisen jyhkeästi ja ilmeisesti vain ylimalkaiseen luonnontuntemukseen 
perustuen muotoillut. Jokin muinaisen sankariajan erikoistuntu on 
tällä monumentaalisella veistoksella, jolla on vertauskohtia fryygia- 
laisissa kalliokorkokuvissa. 

Mykenen leijonareliefin kanssa eivät muut säilyneet veistostuotteet 
— norsunluuta, stukkia, lyijyä — kestä vertailua. Erikoisesti ovat 
avuttomuudessaan herättäneet huomiota eräissä kalliohaudoissa tavatut 
hautakivet, joita on selitetty alhaisen paikallistuotannon esimerkeiksi. 
Ne kuuluvat todennäköisesti myöhemmän rappiokauden tuotantoon. 

Plastillista muotoilua tavataan niissä harvinaisen rikkaissa taide- 
töissä, joita oli pantu hautakalustona vainajien mukaan Mykenen 
akropoliin vuoreen tehtyihin kalliohautoihin. Niihin sisältyy taide- 
teollisuuden mitä erilaisimpia tuotteita, myös harvinaisia kultillisen, 
perinnäisiin muotoihin sidotun pakotustaiteen esimerkkejä. Runsaa- 
dellaan herättivät aikoinaan kultalöydöt erikoista huomiota. Niiden 
joukossa on naamareita, runsaskoristeisia rintalaattoja, otsa- ja kaula- 

vöitä, olkavarsirenkaita, pakotuskuvilla koristettuja levyjä ja ruusuk- 
keita, edelleen astioita, pikareita ym. Hopeasta tehty oli tähtiotsainen 
häränpää ja joukko astioita, jotka saattoivat olla kuvilla koristeltuja. 
Pronssista tehtyjä olivat erinomaiset miekat ja tikarit, joista jotkut 
ovat koristetut kultaisilla upotuskuvilla. 

Kalliohautojen taidetöitä on ehkä enemmän arvioitava teknilli- 
sen taidon näytteinä kuin taideteoksina, niin esim. hopeainen härän- 
pään muotoinen rhyton ja kultainen leijonanpään muotoinen saman- 
lainen astia. Taiteellisesti annamme etusijan vain pelkkään abstrakti- 
seen muotokauneuteen tyytyville kulta-, hopea- ja alabasteriastioille, 
jotka alallaan kuuluvat maailman aistikkaimpien saavutusten jouk- 
koon. Muodon ohuus ja yksinkertainen jalous, ääriviivojen ja sankain 
kaarteet ovat herkkyydessään voittamattomat. Erikoisia mykeneläi- 
sen kauneuden harrastuksen näytteitä ovat ohuet, hienot kultalehti- 
koristeet, joiden sirosti leikatut ääret ja herkästi pakotetut kuviot ovat 
aina herättäneet ihailua. 

Mykenen neljännestä kalliohaudasta on löydetty erään hopeaisen 
reliefiastian murto-osa, joka antaa meille silmäyksen ajan historialli- 
siin tapahtumiin. Siinä on esitetty eloisana kokonaiskuvana taistelu 
erään linnoituksen ympärillä, — maisemataustalla eräitä puitakin. 
Kreetalais-mykeneläisen elämänkulun draamallisesti jännittäviin ja 
bukolisesti viihtyisiin kohtauksiin johtavat Vafion kupuhaudasta 
löydettyjen kultapikarien kohokuvat, varmaankin jonkun kreetalaisen 
tai kreetalaisesti koulitun taitosepän pakottamia. Ne ovat yleensäkin 
koko antiikin taiteen merkillisimpiä esimerkkejä, rennosti virtuoosi- 
maisessa suorituksessaan vastaaviin barokkiajan tuotteisiin verrattavia. 
Toisen pikarin sivuilla on esitetty puolivillien härkien kiinniotto nuora- 
verkoilla, toisen sivuilla härkien ja lehmien seurustelua metsän keskellä 
ja kuinka siinä yksi häristä sidotaan takajalastaan kiinni. Liikunnan ku- 
vauksen vauhdikkuus, puiden ja maanharjanteiden rehevän rönsyilevä 
tyylittely ovat ominaisuuksia, joita jo tunnemme kreetalaiselta taholta. 

Kenties kaikkein iskevimmät todisteet mykeneläisen kulttuurin eri- 
koisluonteesta antavat hautakalustona kalliohaudoista löydetyt koru- 
miekat ja -tikarit. Nämä itsessään jo erinomaisen taidokkaasti tehdyt 
pronssiesineet ovat koristetut erivärisestä kullasta ja hopeasta teh- 
dyillä, lappeeseen upotetuilla kuvilla. Kuvien aiheina on huimasti 
kiitäviä leijonia tai muita otuksia, lintujakin, lisänä joitakin koris- 
teellisia kasveja tai kukkia. Joskus on terällä esitetty koko metsäs- 
tyksen huima meno notkeine ajajineen ja kiitävine saaliineen. Lii- 

kunnan kuvaus on vaikeassa tekniikassa saatu yllättävän eloisaksi, 
jopa se vaikuttaa liioittelevaltakin. Tämä »tikarien taide» on osoituk- 
sena ei vain tilaaja-valtiaiden aineellisista harrastuksista vaan myös- 
kin heidän kauneusvaatimuksistaan, jotka kohdistuivat ehkä juuri 
kiinteimmin aseisiin. 

Myös lukuisien kuvasinettien joukossa on sivistyshistoriallisesti, 
erikoisesti uskonnollisten menojen kannalta kiintoisia kaiverruskuvia, 
joskin tällä alalla on myös paljon ammatillisesti kaavamaisia ja tila- 
päisiä suorituksia. 


Kuva 9. Mykeneläisen sinettisormuksen kantakuva (suurennettu). 


Mykeneläisessä seinämaalaustuotannossa, jonka jäännöksiä on löy- 
detty Mykenesta ja Tirynsistä, on pääpaino ollut koristetaiteellisella 
puolella. Koristeellisten friisien suoritus on katkelmista päättäen ollut 
kreetalaisten veroista. Sitä vastoin varsinaiset seinäfreskot jäävät 
vastaavista kreetalaisista jälkeen sekä kuvatuotteina että »tapetti- 
maalauksina». Muototaju on jäykempi, väriasteikko kylmempi kuin 
minolaisissa tuotteissa, joita esim. härkäsirkus-aiheet muistuttavat. 
Eräässä myöhäismykeneläiseen kauteen kuuluvassa Tirynsin seinä- 
friisissä oli kuvattu hovin kreetalaispukuisia arvonaisia kantamassa 
korulippaita, eräs heistä ryhdiltään kuin kuningatar. Sivulta kuvattu 
»Klytaimestra» on verraten kovapiirteinen ja esim. silmä on vielä edes- 
täpäin piirretty. Eräässä toisessa Tirynsin maalauskatkelmassa on 
esitetty kaksi yksinkertaiseen akhaialaispukuun puettua neitoa lähte- 
mässä hevosvaljakolla metsästysretkelle, heidän takanaan koristeellisia 
puita. Hevosessa on valo- ja varjopinnat erotettu toisistaan. Eräässä 
villisian metsästystä esittävässä freskonkatkelmassa on taustan mai- 
sema merkitty ornamentaalisina tapettikuvioina. Eräästä nykyään 
jo suuresti haalistuneesta tirynsiläisestä härkäsirkusta esittävästä 
freskosta nähdään, kuinka mykeneläisen seinämaalauksen pyrkimykset 


9.» Atreuksen aarrekammiom ovipylväät ja fasadin koristejäännöksiä. Lontoo, 
British Museum. 


10. Geometrinen ns. Dipylon-vaasi. Ateenan kansallismuseo. 


11. Varhaiskorinttilainen, ns. Dodwell-vaasi. Miinchen. 

syvimmältään vetivät toisaalle, taustapinnalta kohoavaan plastilliseen 
kuvaukseen, johon on jo päästy melko pitkälle muovailevien viivaku- 
vioiden ja suoranaisen varjostuksen avulla. 

Mykeneläisessä saviastiataiteessa jatkuu kreetalainen kehitys, joskin 
yleensä kapeammassa ja vähitellen yhä enemmän ehtyvässä uomassa. 
Valtiuskaudellaan mykeneläisyys levittää vaasituotantoaan aina kauas 
Egyptiin saakka. Teknillinen taituruus näkyy itse aineenkäsittelyn 
ohuudessa. Kreetasta periytyneet merikasvi- ja merieläinaiheet säilyvät 
edelleen, tosin ohentuneissa muodoissa. Kuviot maalattiin vanhaan 
tapaan ruskealla kiiltovärillä saven vaalealle pinnalle. Mielikuvituksen 
tyrehtymiseen viittaa, että esim. naturalistinen kukkaornamentti on 
kovin heikosti suoritettu, samoin se että kuvamuotoilussa kuljetaan, 
nähtävästi itsetiedottomasti, kaavoittumista ja jonkinlaista geometri- 
soitumista kohti. Myöhäismykeneläisessä vaasitaiteessa tavataan jo 
suorastaan barbaarisesti kaavailtuja eläinkuvia ja lapsellisesti hahmos- 
teltuja ihmisesityksiä. Onpa havaittavissa alunperin vieraaseen tek- 
niikkaan kuuluneiden aiheiden villiintynyttä mukailua. 

Tätä saviastiataiteen kulkua alaspäin vastaa metalliastiataiteen muo- 
tojen ja koristelun köyhtyminen ja kaavoittuminen. Kultalevyjen 
pakotuskuvissa tavataan rappeutuneita fantasiakuvioita, joita parem- 
min voimme verrata muinaisskyyttalaiseen kuin kreetalaiseen taitee- 
seen. 


Mykeneläisenkin taiteen kehitys käy hämärtymistä ja laskua kohden. 
Noin neljän vuosisadan kuluessa olivat akhaialaiset ruhtinashovit 
kannattaneet omaksumaansa kreetalaista taideperintöä, rikkailla ulko- 
naisilla mahdollisuuksillaan vieden sitä osittain eteenkinpäin. Kallio- 
hautojen alkeellisimmista tuotteista, joiden on selitetty kuuluvan alhai- 
seen paikallistuotantoon, on joka tapauksessa näkynyt, ettei kulttuuri 
ollut syvemmälti yhtenäinen. Kreetalaistyylinen hienostus oli ehkä 
vain hovikulttuuria, ja siinäkin näkyy varhain rappeutumisen merk- 
kejä, jotka tulevat myöhäismykeneläisellä kaudella yleisemmiksi. 
Lopullinen häviö on mykeneläisessä kulttuuripiirissä kuten Kreetassa- 
kin johtunut arvattavasti ulkonaisista murroksista, jotka on asetettu 
uusien kansainvaellusten, lopullisesti doorilaisten vaelluksen yhtey- 
teen. Tämä murroskausi kestää noin vv.1200 ja 1000 eKr. välisen ajan. 

Kysymys siitä, missä määrin kreetalais-mykeneläisen taiteen jään- 
teet ovat voineet vaikuttaa lähtökohtina varsinaiskreikkalaiseen tai- 

teeseen, saa osakseen erilaisia vastauksia. Tradition suoranaista jatku- 
mista vaikeutti se, että vaellusten tuomat uudet tulokkaat vasta Pelo- 
ponnesoksessa todennäköisesti omaksuivat kreikkalaiset elintavat ja 
että heidän alhainen sivistyskantansa teki heidät yleensä vieraiksi kor- 
keammille kulttuurimuodoille. Kun kuitenkin jo jumalaisuskon ja 
runoainesten alalla on periytymistä, on uskottavaa, että myös raken- 
nus- ja kuvataiteen alalla on samanlaista siirtymistä ja vähittäistä 
omaksumista. Saviastiataiteen yleiset teknilliset keinot, ruskeanmusta 
kiiltoväri ja astiain yleinen muotoilu ovat eräänä esimerkkinä jatka- 
misesta. Arkkitehtuurissa ja ornamentiikassa on kiinteämpiä tai höl- 
lempiä yhdyssiteitä. Mutta erikoisesti on korostettava muototunteen 
sukulaisuutta, jonka rinnalla konkreettiset yhteydet vaikuttavat vä- 
hempiarvoisilta. Mykeneläisyys kuuluu jo antiikin taidekehityksen 
alkuun ja varsinaisen helleenisen taiteen tyyliluonne on suurelta osalta 
mykeneläisyyden loogillista jatkoa. 

Mutta joskin näin on asianlaita, on muistettava, että mykeneläi- 
syyden erottavat varsinaisesta kreikkalaisuudesta syvälliset historial- 
liset murrokset, vuosisatoja kestänyt väliaika ja rotu- sekä sivistys- 
erot. Kreikan sivistyshistorian pitkä keskiaika ei ollut sekään tyhjä 
ja vailla ainesten kypsymistä; päinvastoin on sen kuluessa tapahtunut 
kehitystä esim. puuarkkitehtuurin ja puunveiston alalla. Tässä on 
myös otettava huomioon yhteisen luonnon-miljöön ja atmosfäärin 
yhtenäistyttävä vaikutus. Joka tapauksessa kreetalais-mykeneläinen 
taide on ollut mahtava tausta, jolta kreikkalaisen taidehengen kehi- 
tys on voinut edetä täsmentymistä ja plastillista tedellisuudenkäsi- 


tystä kohden. 


Kuva 10. Alabasteriastia Mykenestä. 
Ateenan kansallismuseo. 


Kuva 11. Kolmiruumiinen Tyfon, eräästä Ateenan Akropoliin poros- 
päädystä. 6 vs. Ateenan Akropolismuseo. 


II 


VARHAISHELLEENISEN TAITEEN NOUSU JA 
HELLEENISTEN TYYLIMUOTOJEN SYNTY 


Sitä aikakautta, joka on mykeneläisen kulttuurin häviön ja helleeni- 
sen taiteen ensimmäisten historiallisesti todettavien ilmausten välillä, 
on totuttu nimittämään kreikkalaiseksi »keskiajaksiv. Viimeaikaiset 
kaivaustutkimukset ovat kyllä osoittaneet, ettei taiteen harjoitus 
— kysymys on lähinnä vaasitaiteesta — ole tänä välikautenakaan 
ollut kokonaan tyrehtyneenä, vaan että jonkinlainen traditio liittää 
myöhäismykeneläisyyden ensimmäiseen varsinaishelleenisenä pidettyyn 
ns. geometrisen tyylin aikakauteen. Kuitenkin on yhä edelleen pidet- 
tävä pääasiassa oikeana vanhaa käsitystä, että »keskiajan» alkuvai- 
heissa ainakin korkeampi taidetuotanto oli tyrehdyksissä ja että sen 
edellytyksetkin olivat suureksi osaksi tuhoutuneet. Arkeologisten muis- 
tojen vähäisyys ja köyhyys ja tyylimuodoissa havaittava palautuminen 

yprimitiivisempiinv ilmauksiin näyttää todistavan, että entisiä kulttuurin- 
kannattajia olivat kohdanneet monenlaiset järkytykset ja että maan 
uudet valtiaat olivat peräisin toisista, sivistyksellisesti alhaisemmista 
oloista. Nämä syvälliset muutokset aigeialaisessa maailmassa asetetaan 
yhteyteen toisen vuosituhannen viime vuosisadoilla sattuneiden laajain 
kansainvaellusten kanssa, siirtymien, jotka järkyttivät myös Vähän 
Aasian rakennetta traakialaisten ja fryygialaisten vaellusten muodossa 
ja joiden seurauksiin heettiläisvalta hajosi n. 1200 eKr. Kreikan var- 
haishistoriassa elää »doorilaisten vaelluksen» muisto, jolla on ymmär- 
rettävä sennimisten uusien kansanheimojen asettumista Peloponne- 
sokseen, minkä lasketaan tapahtuneen n. 1100 tienoilla eKr. Laajem- 
paa maailmanhistoriallista taustaa selvittää, että Orientin suuret dy- 
nastiat olivat näinä murrosaikoina heikkouden tai hajaannuksen tilassa, 
mikä esti sivistyksellisten valtavirtausten kulkua. 

Niinä neljänä, viitenä vuosisatana, minkä ajan puheena oleva väli- 
kausi kesti, varsinais-Kreikka suhteellisen alkeellisesta arkeologisesta 
todistusaineistostaan huolimatta tuntuu kuitenkin sisäisesti eläneen 
hiljaista uudistumisen ja kokoontumisen aikaa. Akhaialainen traditio 
siirtyi kielen, jumalaisuskon, runoainesten muodossa uusille tulok- 
kaillekin. Olipa idän joonialaisheimojen ja Peloponnesoksen doori- 
laisten välillä alunperin ollut rodullista yhteyttä tai ei, joka tapauk- 
sessa heidän välilleen muodostui yhä kiinteämpi kulttuuriyhteys, jossa 
juuri runoperinteillä tuntuu olleen merkittävä välittäjän osa. Kaukai- 
sen sankariajan eepilliset runot kulkivat rapsodien mukana seudusta 
toiseen, itäisiltä alueilta läntisille ja päinvastoin, ja viimein tapah- 
tui niiden homerolainen yhteensommittelu. Koko tuo valtava kutoutu- 
mis- ja luomisprosessi sekä siinä ilmenevä systemaattisuus ja esteetti- 
sen näkemyksen korkeus on välillisenä todistuksena siitä, että histo- 
riallisen Homeroksen ajalla on kreikkalaisen kulttuurin piirissä jo val- 
linnut uusi henkinen yhteys ja vastaavat suhteellisen korkeat aineel- 
lis-sivistykselliset edellytykset. Erikoisesti on huomautettava parhaiden 
homerolaisten kuvausten plastillisesta selkeydestä ja jalopiirteisestä 
idealismista, toimintain ja toimintasarjojen pontevasta ethoksesta, joissa 
ominaisuuksissaan sankarieepos on edeltäjänä ja esikuvana historialli- 
selle kuvataiteelle. 

Homerolainen runous vastaa ilmeisesti vain vähäisiltä aineksilta 
lopullisen muotoiluaikansa historiallista sivistyskantaa; sen kuvaukset 
ovat varmaankin suurelta osalta kaukaisiin muistoihin tai kuvitelmiin 
perustuvaa romantiikkaa. Niinpä on runojen perustalla varsin epävar- 

maa päätellä, onko ja minkälaisia temppeleitä jo akhaialaisilla ollut 
jumaliaan varten. Temppelin kehitys, ensin puurakenteisena, tuntuu 
ainakin lännessä kuuluvan vasta doorilaisen vaelluksen jälkeiseen 
aikaan. Tyylinimitys »doorilainen», joka on peräisin klassilliselta ajalta, 
viitannee siihen, että mainittu tyylilaji on tullut käytäntöön ja saanut 
loogillisen kehityksensä erikoisesti doorilaisten keskuudessa. Sitä vas- 
toin on epävarmaa, onko edes kulttiaitan ydinajatus doorilaisten mu- 
kanaan tuoma vai idästä päin tullut. 

Viimeaikaiset tutkimukset ovat paljastaneet toiselle vuosituhannelle 
kuuluvien pyhäkköjen sijoja esim. Olympiassa, Amyklaissa, Samok- 
sessa. Varmaa on, että myös kreikkalaiset palvontahahmot ovat läpi- 
käyneet pitkällisen kehityksen ennen kuin muodostui olympolainen 
jumalainseura, joka taivaankuvulta hallitsi korkeimpana mahtina 
merten erottamaa ja toisaalta myös merten yhdistämää kreikkalais- 
maailmaa. Pääjumaluuksien kultin sijoittuminen eräisiin merkki- 
paikkoihin keräsi eri heimoja jo varhain yhteisiin yleiskreikkalaisiin 
uskonnollisiin juhliin ja niiden yhteydessä käytyihin kilpaleikkeihin. 
Olympian Hera- ja Zeus-jumaluuksien palvonta ja Olympian kilpa- 
leikit näyttävät juontuvan jo esidoorilaiselta ajalta, joskin historialli- 
sesti tunnettu kisain alkuvuosi on vasta 776 eKr. Samoin Delfoin 
oraakkelipaikan merkitys ja siihen kuuluva Apollon palvelu on peräisin 
esihistoriallisesta muinaisuudesta. 


Kuva 12. Varhaiskreikkalainen polttosavi- 
ryhmä Boiotiasta. 7. vs. Louvre, 


38 Antiikin taide: 


Kuva 13. Geometrisen kauden polttosavikuvia, n. 600 eKr. 
Tukholman kansallismuseo. 


Kokoontumiskauden taidetahdosta on meille jäänyt varsin yksipuoli- 
sia ja rajoitettuja esimerkkejä, etupäässä saviastiataiteen tuotteita, 
joiden geometrisen ornamentiikan mukaan koko tätä tyylikautta 
on nimitetty geometrisen tyylin kaudeksi. Huomattava 
kuitenkin on, ettei tämä ornamentiikka, sen sisältö ja muodolliset omi- 
naisuudet ole yksinomaisesti olleet tyylikauden määreinä, vaan yhtä 
hyvin astiain koko luonne, tekotapa ja käytäntötarkoitus. Yleislaatua 
on verrattu homerolaisten runosommitelmien myöhempiin, formalistisia 
aineksia sisältäviin kerrostumiin ja toisaalta doorilaisessa arkkitehtuu- 
rissa ilmeneviin muoto-ominaisuuksiin. 

Geometrisen tyylin lähtökohdista ja harjoituskeskuksista on esitetty 
jatkuvasti erilaisia tutkimustuloksia. Ilmeistä on, ettei tällä tyylillä 
ole minolaisen hovitaiteen yhtenäisyyttä ja että se esiintyy eri seuduissa 
ja eri heimojen keskuudessa suhteellisesti erilaisena; vain geometrinen 
koristeluprinsiippi ja muotoilun yleislaatu on sama. Paitsi Kreikan 

Kuva 14. Myöhäisgeometrinen attikalainen pyksis, korusäiliö, polttosavea 
maalauskoristuksin. 


mannermaalla — myöhemmin erikoisesti Attikassa — on kukoistus- 
keskuksia ollut saaristossa; vanhempaa kehitysvaihetta edustaa varsin- 
kin Theran astiataide. Myöskin laajalti idässä ja lännessä päin on sa- 
moihin aikoihin — Vähässä Aasiassa nähtävästi aiempiinkin —luetta- 
via geometrisen tyylin tuotteita. Dörpfeld, joka viittaa tutkimuksissaan! 
erikoisesti siihen, että geometrisesti koristeltuja astioita on löytynyt 
rinnan mykeneläisesti koristeltujen kanssa samoissa haudoissa, korostaa 
tyylin varhaisuutta johtaen sen alkuperän itämaiselta taholta. Tavalli- 
sesti pidetään tyylin parhaana kukoistusaikana 10. ja 9. vuosisataa; 


1 Vrt. Wilhelm Dörpfeld, Alt-Olympia, 1935. 

eräissä seuduissa on tyyli jatkunut myöhemmäksikin. Kun korintho- 
laisten v. 734 perustaman Syrakusan kaikkein aikaisimmissa haudoissa 
on vielä tavattu muutamia geometriseen tyyliin kuuluvia saviastioita, 
on siitä voitu tehdä johtopäätös, että tämä tyyli on jatkunut noilla 
tienoin aina 700-luvun alkuun saakka. 

Varhaishelleenistä kokoontumiskautta edustava geometrinen tyyli 
on erotettava luonteeltaan aiemmista samansuuntaisista tyylivirtauk- 
sista. Jo myöhäismykeneläinen astiaornamentiikka oli osoittanut geo- 
metrisoitumisen merkkejä, mikä tuossa tapauksessa on selitettävä rap- 
peutuneen taiteen palautumiseksi alkeellisiin kaavoihin. Yleensä geo- 
metrinen kuvioitus, joskaan ei ehdottomasti, kuuluu vakiintuneisiin 
»primitiivisiin) oloihin, vastaten alkeellisia, eräänlaiseksi välttämättö- 
myydeksi katsottuja koristeellisuusvaatimuksia. Viivakuvioitusta oli 
neoliittisen ja alkavan pronssikauden astioissa käytetty laajalti keski- 
ja etelä-Euroopassa; niissä Balkanin niemimaan seuduissa, jotka jäivät 
kreetalais-mykeneläisen vaikutuksen ulkopuolelle, se eli pronssikauden 
yli rautakaudelle. Ei ole helppoa nimenomaan sanoa, miltä suunnalta 
varhaiskreikkalaisen geometrisen tyylin alkuainekset — yksinkertaisia 
viivoja ja niiden yhdistelmiä ynnä geometrisiä peruskuvioita — ovat 
peräisin, mutta toisaalta voidaan juuri tässä piirissä seurata tarkoin 
»proto-geometrisen) asteen edistymistä varsinais-geometriseksi. Var- 
malta näyttää, että aiheita on saatu, paitsi metalliastiain vanhasta 
ornamenttivarastosta, suuressa määrin ompelukoristelusta, joka on 
viime aikoihin saakka kukoistanut Balkanin kansain keskuudessa. Or- 
namentiikan perusluonne ei ole siis erikoisesti keraaminen, pikemmin 
päinvastoin. Sen esteettinen laatu ei ole mitenkään verrattavissa mui- 
naiseen minolaiseen ornamentiikkaan; se on itsessään kovin yksitoik- 
koista, kuivakasta ja proosallista. Tyylin positiiviset ominaisuudet 
ovat etsittävissä toisaalta, itse astian silloin saamasta korkeammasta 
merkityksestä ja presisoidummasta muodosta sekä tavanomaisen ko- 
ristelun niin sanoaksemme julkisluontoisesta järjestelmällisyydestä. 
Teknillisissä seikoissa jatkuu ikivanha aigeialainen traditio erikoisesti 
mustanruskean kiiltovärin käytössä. 

Geometrinen tyyli antaa, sen muotoihin ja koristelukirjoihin syven- 
tyessämme, eräänlaisen symbolisen kuvan uuden yhteiskunnan raken- 
teesta ja kulttuurikannasta. Tässä kokoomuksessa on nähtävästi maa- 
taomistavalla aristokratialla ja kauppaa käyvällä porvaristolla ollut 
määräävä valta. Vaasien käyttö ja koristelu tuntuu edustavan piinty- 
neitä perinnäistapoja ja vanhoillista säätyhenkeä, joka panee suuren 

merkityksen esineiden siistiin muotojärjestykseen ja totunnaiseen pinta- 
kirjailuun. Kuten niin usein tällaisissa tapauksissa kehitys käy mekaa- 
nisesti kasvaen ja aineksissaan karttuen eteenpäin. Ensimmäinen aste 
merkitsee alkuvalmistelua; astiat ovat tällöin vielä vähäisiä kooltaan 
ja yksinkertaisia koristelultaan. Ammatillisen suorituksen edistyminen 
näkyy siitä, että kuvioita ja viivoja piirrettäessä aletaan käyttää apuna 
harppia ja viivotinta. Ilmeistä on, että työtä arvostellaan etupäässä 
taitoa ja tarkkuutta vaativana käsityönä, ei niin paljon yksilöllisen 
mestaruuden tuloksena, kuten oli varmaankin ollut asianlaita kreeta- 
laisen keramiikan kukoistusajalla. Vaasi on nähtävästi ollut ajan huo- 
mattavin arvoesine. Sen tärkein käytäntö oli olla hautamerkkinä, as- 
tiana, jonka pohjassa olevasta reiästä valutettiin viiniä ja öljyä alhaalla 
haudassaan lepäävälle vainajalle. Tällaisena hautamerkkinä astia koos- 
saan kasvoi aina miehenmittaiseksi (n. 1 3/, m). Ollen siis näissä tapauk- 
sissa samanlaisten kultillis-esteettisten tarpeiden määräämä kuin nyky- 
aikainen hautakivi, vaasi ymmärrettävästi sai sekä muotoonsa että 
koristeluunsa jotakin ankaran tarkkaa ja virallisen seremoniallista. 
Mutta näistä vanhanaikaisen alkeellisista arvokkuusvaatimuksista 
myös johtui, että vaasien teknilliseen suoritustapaan, ulkomuotoon ja 
koristelun moitteettomuuteen kiinnitettiin vastaavaa huomiota. Muoto- 
rakenne on sen vuoksi järkevästi suunniteltu ja eri osien suhteet, elleivät 
erikoisemmin herkistyneellä vaistolla tavatut, kuitenkin määrämittai- 
sesti harkitut. Melkoista tunnustusta on annettava sille orgaanisuuteen 
pyrkivälle aistille, jolla perinnäiset kirjat ja kuviot, etenkin astiaa jaoit- 
televat juovat ja ympäri kiertävät meanderi-vyöt sekä ns. metooppi- 
kuviot on sijoitettu astiain pinnoille, niin että kaulalle, kuvulle ja 
kantaan on tullut asiaankuuluvia, rakennetta ja luonnetta ilmentäviä 
koristeellisia lisiä. Kokonaisuudessa on siis, koristelun liikarikkaudesta 
ja epäolennaisuudesta huolimatta, jotakin arkkitehtonisen järjestelmäl- 
lisyyden tuntua ja klassillisen selkeysperiaatteen kajastusta, ominai- 
suuksia, jotka myöhemmin tulevat ilmi doorilaisessa rakennustaiteessa. 

Nuoremmissa geometrisissa vaaseissa tunkeutuvat eläin- ja ihmis- 
kuviot yhä enemmän ornamenttikutoumukseen, etenkin niissä hauta- 
vaaseissa, joita on löydetty Ateenan Dipylon portin ulkopuolella ol- 
leesta hautausmaasta. Tämän löytöpaikan mukaan nimitetään myö- 
hempiä, kuvaesityksillä varustettuja geometrisiä astioita yleensä dipy- 
lonvaaseiksi. Niiden kuvakirjailut ovat omituisesta lapsellisuuden ja 
piintyneen vanhoillisuuden sekoituksesta huolimatta erittäin mielenkiin- 
toisia sekä sisällöltään että muotokokeiluina. Geometrisen tyylin ah- 

Kuva 15. Aarnikotkan pää, katkelma pronssiastiasta, 7. vs. eKr. 
Olympian museo. 


taissa rajoissa on vaasien kuvuilla esitetty hautajaismenoja, surunvalit- 
telua vainajan paarin ääressä, historiallisia tai tarullisia tapahtumia. 
Eräässä boiotialaisen vaasin katkelmassa on kuvattu naisen vienti sou- 
tulaivaan, mikä on selitetty Ariadnen ryöstöksi. Ompelukoristelusta 
muistuttavilla viivoilla ja kolmiomuodoilla tulkittuina nämä kuvaukset 
johtavat ajatuksen hyönteismaailmaan. Seremonialliset menot on usein 
kudottu erillisiin vyöhykkeisiin astian pinnalle, niin että koristeltava ala 
on tullut pientä kirjailua täyteen; mahdolliset välikohdat on »tyhjyyden 

kammossa» täytetty satunnaisilla lisillä. Näissä geometrisen tyylin figu- 
raalisissa esityksissä tulevat silmäänpistävimmin näkyviin ne ahtaat 
rajoitukset, joita tämä tyyli asetti alkavalle taiteelliselle luomistyölle. 

Geometriseen tyylikauteen kuuluvia pieniä savimuovailuja ja pronssi- 
valukuvia on kaivettu esiin joukoittain esim. Olympiasta; niillä on 
ollut pääasiassa vain uhriesineiden merkitys. Sitä vastoin eräillä prons- 
siastioilla, esim. kolmijalkain kappaleilla, jotka ovat koristetut tarkka- 
piirteisellä geometrisella ornamentiikalla, on erikoista arvoa kreikka- 
laisen taidetyön ja helleenisen aistin varhaisina esimerkkeinä. 

Helleenisen temppelirakennuksen alkukehitys, varmaankin vuosisa- 
toja pitkä kehkeymisprosessi, on tapahtunut pääasiassa juuri geomet- 
risella kaudella. Tyypillistä näille varhaistemppeleille oli ilmatiilen 
käyttö seinien tekoaineena, puiset pylväät ja muinaisperinteiset pohja- 
alat, joiden ominaisuuksiin kuului mm. pyörömuoto ja apsidi sekä temp- 
pelihuoneen jako keskeisellä pylväsrivillä kahteen laivaan. Myöskin 
kokonaan puisista muinaistemppeleistä säilyi muistitietoja historiallisiin 
aikoihin. 


055 


Kuva 16. Kultamalja, Kypselidein uhrilahja, 7 vs. Olympian museo. 


Geometrinen tyyliprinsiippi, jonka on katsottu merkitsevän hellee- 
nisen yhteiskunnan kiteytymis- ja vakiintumisprosessin tulosta, ei 
jäänyt pysyväksi. Jotakin uutta, muodollisessa suhteessa vapautu- 
neempaa ja elävämpää, ehkä usein myös höllempää aineistoa tunkeutuu 

700-luvulta lähtien sen tilalle. Keramiikan edustama maailmankuva 
kertoo tarpeiden ja muotojen laajentumisesta, uusien kuva-ainesten 
tulvimisesta tietoisuuteen, kaukaisten maiden romanttisesta avautumi- 
sesta ja kreikkalaisen hengen uusista ponnistuksista, jotka tarkoittivat 
kaiken vieraan ja valmiin sulattamista helleenisen tahdon ja aistin 
mukaiseksi. Tätä uutta käymis- ja kehitysvaihetta on totuttu nimittä- 
mään määräävien ulkoisten vaikutteiden mukaan orientalisoi- 
van tyylin ajaksi, minkä lasketaan kestävän n. v. 750 tienoilta 
pari vuosisataa eteenpäin. 

Orientaalinen vaikutus, joka voittopuolisesti antaa tyylileimaa 
koko aikakaudelle, ei ollut sinänsä uutta aigeialais-kreikkalaisessa kult- 
tuurikehityksessä. Jo kreetalais-mykeneläisessä taiteessa oli todetta- 
vissa egyptiläisen ja lähempien tai kaukaisempien orientaalisten taitei- 
den antamia herätteitä. Homerolainen runous mainitsee Sidonin miehet 
taidokkaasti valmistettujen astioiden tuottajina. Foinikialais-orientaa- 
lisia kansanaineksia on vanhojen tarujen ja historiatietojen mukaan 
ollut sijoittuneena Kreikkaankin, nimenomaan myös Korinthokseen, 
joka on eräs orientalisoivan tyylikauden kantapaikkoja. Voidaan näin 
ollen olettaa, että juuri foinikialainen kulttuuri, jonka etuasemaksi 800- 
luvulla tuli lännessä päin Karthago, on voimakkaasti vaikuttanut eten- 
kin astiataiteen muotoihin Kreikassa, ehkä myöskin arkkitehtuuriin, 
millä alalla foinikialaiset tiettävästi olivat taitavia tekijöitä. Heidän 
levittämänsä vaikutus ei perustunut vain heidän omaansa, usein ver- 
raten helppohintaisesti reprodusoivaan ja yhdistelevään sekataiteeseen, 
vaan sen lähteinä olivat myös vanhojen taidemaiden alkuperäistuot- 
teet. V. 709 joutui Kypros, jossa kreikkalaiset ja foinikialaiset ainekset 
vanhastaan olivat olleet keskenään läheisessä kosketuksessa, uudestaan 
voimistuneen Assyrian valtaan, joten orientaaliset herätteet saattoivat 
kauempaa ja syvemmältä tunkeutua länteenpäin. 

Tällä orientaalisen hengen uudella ekspansiokaudella valtasi myöskin 
kreikkalaiset valtiot laajentumistarve vieden ne kaupparetkille kauas 
itäänpäin ja koloniain, siirtokuntain perustamiseen etenkin läntisellä 
suunnalla. Vähän Aasian kreikkalaiskaupungit, Miletos etunenässä, oli- 
vat tämän liikkeen alkajia; niitä seurasivat doorilaiset ja akhaialaiset, 
joiden johdossa syntyi Ala-Italiaan taidehistoriallisestikin niin merkit- 
tävä »Suur-Kreikka». Joonialaiset euboialaisesta Khalkiksesta perusti- 
vat Tyrrhenian meren rannalle Kymen; Korinthoksesta olivat Syraka- 
san perustajat, Rhodoksesta Gelan. Merkillisellä nopeudella nämä siirto- 
kuntavaltiot kohosivat kukoistukseen, voittaen mahdissa pian emä- 

kaupungit. Tärkeiksi kauppa- ja välittäjäasemiksi muodostuivat 7:nnellä 
vuosisadalla Egyptiin syntyneet kreikkalaisasutukset Dafnai ja Naukra- 
tis, joilla on arvattavasti ollut osuutta muinaisten egyptiläisperinteiden 
leviämisessä kreikkalaismaailmaan. 

On itsestään selvää, että tämä aika oli murrosaikaa yhteiskunnallisen 
ja henkisen kehityksen aloilla. Hesiodoksen »Työt ja päivät» runoelmassa 
on kaikuja aiemmin vallinneista yhteiskunnallisista taisteluista ja 
tuntua vastakohtien välisestä jännityksestä; sosiaalinen ilmapiiri on 
kokonaan toinen kuin sankarirunojen syntyaikoina. Seitsemännellä ja 
kuudennella vuosisadalla esiinpuhjennut uusi lyriikka antaa säilyneissä 
katkelmissaan välähdyksellistä valoa ajan taistelevaan, uudella tavoin 
tahtovaan, kärsivään ja ponnistavaan ihmissieluun. Olot kohottivat 
toisissa valtioissa johtoon ns. tyranneja, joista jotkut saivat merkitystä 
myös kulttuurin ja taiteen edistäjinä. Ihmishenki alkoi uumoilla filoso- 
fisen tietämisen salaisuuksia ja tutkia maailman kosmillista rakennetta, 
missä tarkoituksessa käytiin opissa kaldealaisten tietäjien ja tähtien- 
tutkijain luona. Toisaalta alettiin empiirisesti tutkia luonnon suurta 
kokonaisuutta; historiallisia nimiä ja merkittäviä tapahtumia alettiin 
panna kirjoituksissa muistiin. 

Että aika nimenomaan arkkitehtuurissa merkitsi suurta murrosta ja 
kehitystä selviää jo siitä, että tänä aikana kaiken todennäköisyyden 
mukaan — lähinnä 8. ja 7. vuosisadalla — syntyi kreikkalainen kivi- 
temppeli, toisaalta vanhan puu- ja savitiilirakennuksen jatkona, toi- 
saalta uusien, ilmeisesti itämaisten vaikutteiden johdosta. Nähtävästi 
juuri egyptiläisten pylväsrakennusten muistikuvat — käännettyinä 
kreikkalaisuuden avoimeen ja sopusuhtaiseen aatemaailmaan — ovat 
vaikuttaneet kiviarkkitehtuurin syntyyn samoin kuin egyptiläiset 
patsaat kreikkalaiseen kivikuvien veistoon. 

Ajan yleisominaisuudet, erikoisesti romanttiset itämaiset vaikutteet 
tulevat havainnollisimmin näkyviin saviastiataiteessa, joka 
on rikkaissa hautalöydöissä vallitsevana aineksena. Tutkimus ei ole 
vielä läheskään selvillä tämän astiataiteen kaikista tyylillisistä lähtö- 
kohdista ja tuotantokeskuksista. Foinikialainen kulttuuripiiri tunnus- 
tetaan yleensä tärkeäksi eri ainesten välitysvyöhykkeeksi. Kypros 
foinikialais-kreikkalaisine sekakulttuureineen on nähtävästi ollut tyy- 
pillinen etappiasema. Mutta itämaisten ainesten omaksumista ja orien- 
taalisperäisten tyylimuotojen kehittymistä on tapahtunut varmaan laa- 
jemmaltikin. Todennäköisesti ovat aloitteet kulkeutuneet länteen päin 
suureksi osaksi aasianpuoleisten joonialaisten taholta, joita itämaiset 

Kuva 17. Rhodoslainen deinos, Selinusista, n. 650 eKr. Palermon museo. 


virtaukset suoranaisesti kohtasivat ja jotka tänä aikana, aina 6. vuosi- 
sadan puolivälissä tapahtuneeseen persialaishyökkäykseen saakka, 
elivät mitä rikkainta runollisen ja teknillisen kulttuurin aikaa. Tällöin 
tulevat joonialaisina kantapaikkoina kysymykseen etenkin Miletos ja 
Efesos sekä niiden perustamat siirtokunnat. Huomattavia orientalisoi- 
van tyylikauden paikalliskeskuksia ovat olleet saarimaat, Rhodos, Me- 
los, uuteen merkitykseen kohonnut Kreeta. Peloponnesolaisista kes- 
kuksista kohosi johtavaan asemaan Korinthos ympäristöineen. Sen 
asema oli siinä määrin keskeinen, että koko tätä astiataidetta on nimi- 
tetty usein »korinttilaiseksi» ja sen pääasteita varhais- ja varsinais- 
korinttilaiseksi vaasitaiteeksi. 

Orientalisoivan tyylikauden keramiikka tarjoaa eri seuduissa ja eri 
vaiheissaan rikkaan ja kirjavan kuvan, josta ei puutu siron viehättäviä 
ja eloisasti värikkäitä piirteitä, mutta jonka yleisarvo ei ole niin vakava 
ja luonne määrätty kuin geometrisen astiataiteen. Geometrisen perin- 
teen jatkuminen ja itämaisten ainesten sekaantuminen antaa sille kauan 
siirryntäkauden leimaa. Omaksutut itämaiset eläinaiheet — villejä 
luonnoneläimiä tai satueläimiä, griippejä, sfinksejä ym. — eivät ilmei- 
sesti ole tulleet edes toisen käden lainoina, vaan ovat kulkeutuneet 
kaukaisesta muinaisuudesta lukemattomien välikäsien kautta ja ehkä 
siirtyen toisesta tekniikasta — esim. tekstiilitaiteesta — tai aiemmasta, 

Kuva 18. Artemis eläinten valtiaana. Korinttilainen vaasi Delos-saarelta. 


N. 600 eKr. 


teknillisesti arvokkaammasta metalliastiakaiverruksesta saviastiamaa- 
laukseen. Griippejä ja sfinksejä oli itämailta lainattu jo kreetalais- 
mykeneläiseen taiteeseen; nyt ne palautuvat puoleksi ornamentaalisina 
kaavailuina varhaishelleeniseen vaasituotantoon. Tyypillisen »orien- 
talisoivan» eläinfriisin tapaamme jo muinaiskaldealaisesta, Lagashista 
löydetystä Entemenan (2 850 eKr.) hopea-astiasta, siellä verrattomasti 
elävämmin ja paremmalla tyylitaidolla esitettynä kuin näissä vuosi- 
tuhansia myöhemmissä jatkotuotteissa. Myöskin orientalisoivan tyylin 
kasviaiheet kuuluvat suurelta osalta perinnäiseen itämaiseen aihevaras- 
toon: palmunlehviä, lootuksen kukkia ja umppuja, ruusukkeita ym. 
Niihin yhtyy vanhaan teknilliseen alkuperään palautuvia palmikko- 
ornamentteja, jotka muodostavat »vöitä» astian pinnoille. Epämääräi- 
sestä muinaisuudesta periytyvä täyteornamentiikka on kauan välitiloja 
täyttämässä. 

Tyylin esiintymisalat ovat laajemmat ja astiatyypit moninaisemmat 
kuin geometrisella kaudella; pohjaltaan heterogeninen aineisto antoi 
mahdollisuuksia erilaisiin kehityssuuntiin. Alkuvaiheissa tavallisimpia 
ornamenttiaiheita ovat yllämainitut eläinfriisit: vyöhykkeisiin sovitet- 
tuja, Kreikassa tuntemattomia jaloja petoja joko rauhallisesti astele- 
vina tai tavanmukaisissa taistelukohtauksissa. Ornamentaalisesti kaa- 

voittunut kasviaiheisto täyttää astioissa toisia sopivia vyöhykkeitä. 
Näihin alkukaavoihin yhtyy ja ne vähitellen syrjäyttää yhä suurem- 
massa määrin uusi kuva-aineisto: perinnäisistä myyteistä ja runoista 
saatu kuvitus, joka tästä lähtien jää pysyväksi kreikkalaiseen vaasi- 
taiteeseen antaen sille uutta kasvavaa merkitystä ja uusia kehitysmah- 
dollisuuksia. Tämä aines on erikoisesti vedonnut yhdistelevään ja elä- 
vöittävään mielikuvitukseen ja samalla pakottanut taiteen hakemaan 
entistä täydellisempiä ilmaisukeinoja. Kentaurit, satyyrit ja muut 
sekaolennot yhtä hyvin kuin runojen sankarihahmot ja kohtaukset 
alkavat saada, nähtävästi suurelta osalta juuri vaasitaiteen ansiosta 
havainnolliset, määrättyihin tyyppeihin valautuneet kuvamuotonsa. 
Vaasimaalauksesta on syyllä sanottu, että se muodostaa verrattoman 
runsaan myytillisen ja runotarujen kuvaston, jolla on ollut kaikille 
tajuttavana kuvakielenä samanlainen merkitys kuin miniatyyrimaa- 
lauksella Euroopan keskiajalla. Tämä samalla kertaa viehättävä ja 
vaativa aineisto on ilmeisesti kannustanut teknillisiin ja tyylillisiin 
edistysaskeleihin. Yksityishahmoihin täytyi tulla enemmän eloa ja 
ilmeikkyyttä, sommitteluun selkeyttä ja vaihtelevaisuutta. Geometri- 
nen kaavamaisuus ja yksitoikkoisuus ei enää riittänyt; esityksen täytyi 
olla uudella tavoin historiallisesti havainnollista, samalla kuin vaasi- 
maalauksen tyylilliset erikoisvaatimukset oli säilytettävä. Yhä enene- 
vässä määrässä kiinnitettiin siis huomiota piirustukseen ja kuvasommit- 
teluun. Ääriviiva kasvaa naturalistisessa luontevuudessa ollen samalla 
selkeän ihanteelliseksi tyylitelty. Valo-, varjo- ja puolivarjopinnat on 
tarkoin erotettu toisistaan; muotoilussa on käytetty graafista mene- 
telmää. Terävillä sisäpiiroilla on pyritty eloistuttamaan yksityiskohtia. 
Värityksessä on hillittyä pyrkimystä rikastumiseen. 

Itäisen ja läntisen, joonialaisuuden ja mannermaan kreikkalaisuuden 
väliset yleiset luonne-erot kuvastuvat jo jossakin määrin tämän ajan 
vaasitaiteessa. Itäisiltä, Vähän Aasian joonialaisalueilta tavattu kera- 
miikka edustaa yleensä tyylin vanhempaa ja laajemmalle levinnyttä, 
maalauksellisempaa haaraa; läntisen, suppeamman mannermaapiirin 
tyyliluonne on ankarampi ja yhtenäisempi, piirustuksellisempi. Pää- 
heimojen maantieteelliset rajat eivät tässä merkitse tarkalleen tyyli- 
alueiden rajoja; joonialainen vaasimaalaus levisi paitsi laajalti saaris- 
toon myös paikoittain Kreikan mannermaalle. Mannermaan kreikka- 
laisen piirin raja kulki suurin piirtein Peloponnesoksen itärannikkoa pit- 
kin. Teknillisistä eroavaisuuksista mainittakoon, että itäkreikkalaisella 
alueella on ornamenttien ja kuvien — jotka usein suoritettiin vapaasti 


13. Artemis, Nikandren uhrilahja, marmoripatsas Delos saarelta. Ateenan 
kansallismuseo. 


14. Arkaaisia kuros-patsaita. Vasemmalla: Tenealainen apollo, Miinchenin 
glyptoteekki. Oikealla: Attikalainen apollo, Berliinin museo. 


15. Vasemmalla: apollo Melos saarelta, marmoria. Ateenan kansallismuseo. 
Oikealla: Argolaisnuorukainen, marmoria. Polymedeen veistos. Delfoin museo. 


16. 


Seisova jumalatar, varhaisattikalainen marmoripatsas. Berliinin museo. 

maalailevilla viivoilla — taustana vaalea, himmeänkiiltävä värikerros; 
mannermaan kreikkalaisessa piirissä on tausta tavallisesti keltainen tai 
punaiseen vivahtava savipinta, jolle kuva suoritettiin tummana, tar- 
kasti piirrettynä silhuettina. Ruskehtavaa tai mustaa silhuettimaa- 
lausta rikastutettiin joonialaisalueilla joskus tummanpunaisella, viole- 
tilla tai valkoisella lisävärillä; mannermaan piirissäkin on joskus käy- 
tetty lisävärinä punaista tai valkoista. 

Peloponnesoksessa oli vaasituotanto jo vanhastaan keskittynyt koillis- 
osaan, Korinthoksen tienoille, missä eteenpäin suuntautuvaa kehitys- 
kulkua voi parhaiten seurata. Tämän kehityksen 7. ja 8. vuosisataan 
kuulunutta varhaisastetta on totuttu nimittämään protokorinttilai- 
seksi vaasitaiteeksi. Teknillisesti nämä vaasit, joiden tuotantokeskuk- 
seksi on arveltu Sikyonia, ovat oivallista lajia; saviaines on mitä hie- 
nointa, poltto huolellista, maalaus eloisaa ja tasaisen siroa. Astiain 
muodot muistuttavat usein metalliastiataiteesta, kuvatyyli kaiverrus- 
ja niellotekniikasta. Protokorinttilaiset vaasit ovat enimmäkseen 
pienikokoisia hajuvoiderasioita tai öljypulloja, siis jokapäiväiseen käyt- 
töön kuuluneita koruesineitä. Taruhistoriallisten aiheiden, esim. 
taistelujen ja kilpa-ajojen esitys osoittaa jatkuvaa selkeentymistä; 
alkeellista perspektiiviäkin on jo esim. kilpien lyhennyksessä. 

Protokorinttilaisen astiataiteen sivuuttaa 7. vuosisadalla varsinainen 
korinttilainen vaasitaide, jonka tuotantokeskus, Korinthoksen rikas 
kauppakaupunki, tänä aikana oli koko länsikreikkalaisen sivistyksen 
johdossa. Teknillisesti ja taiteellisesti tämä tuotantolaji merkitsee, 
varsinkin kertovien kuva-aiheiden esityksessä, suurta edistymistä. 
Piirustus on huomattavan voimakasta ja joustavaa, luonnontuntemus 
jo melkoisen korkealla. Ääriviivojen ja sisädetaljien piirtämiseen on 
käytetty hienokärkistä metallipiirrintä, mikä apukeino lienee johdet- 
tava metalliesineiden siseloimistekniikasta. Sillä saatiin aikaan tarkka- 
piirtoinen, sirosti graafillinen viivavaikutus. Ankara tyylintunne ilmenee 
myös tasojaoittelussa; mustaa silhuettisommittelua on elävöitetty ja 
kevennetty viivavarjostetuilla puolimustilla tai maalatuilla valkoisilla 
pinnoilla. Joskus on säästeliäs punainen väriläikkä vaikutusta tehosta- 
massa. Piirustuksellisen karakteristiikan lisäksi on käytetty määreinä 
väritys- tai muotokaavoja; niinpä miesten värinä on yleinen musta tai 
tummanruskea, naisten täysivalkoinen; miesten silmät ovat pyöreät, 
naisten soikeat jne. Kuten Euroopan keskiaikaisessa taiteessa on korint- 
tilaisissa vaasikuvissa käytetty selittäviä nimitekstejä; näillä väleihin 
maalatuilla kirjoituksilla on samalla tyhjiä aloja täyttävän ornamentin 

merkitys. »Tyhjyyden kammon) vaikutus välitilojen täyttelyssä osoit- 
taa joka suhteessa vähentymisen merkkejä. Draamallisesti eloisa, 
ikäänkuin näyttämölliseen harjoitukseen perustuva on etenkin nuorem- 
missa korinttilaisissa vaaseissa henkilöryhmien ja kohtausten esitys, 
mikä jo todistaa perinnäisestä koulutuksesta. Taru- ja taistelukohtaus- 
ten sekä pitojen kuvauksissa kohoaa tämä tyylilaji ilmeisesti korkeim- 
milleen. Korinttilaisen vaasitaiteen suhteellisesta etevämmyydestä 
johtui, että sillä oli suuri vaikutus muuhun kreikkalaismaailmaan ja 
että sen tuotteet levisivät laajalti esim. etruskien keskuuteen. 

Ajan joonialaisen vaasitaiteen kehitys kulkee rinnan korinttilaisen 
kanssa, mutta muodoissaan vapaampana ja aiheissaan kirjavampana. 
Paikallislajit ovat Vähän Aasian rintamailla ja saaristossa yleensä 
verraten kaukana toisistaan. Lähinnä Miletoksen piiriin lienevät kuu- 
luneet apilanlehtisuiset viinikannut, joiden muotoilussa on jälleen nähty 
metalliastioiden jättämien vanhojen esimerkkien jatkumista. Erittäin 
kauniita joonialaistöitä ovat rhodoslaiset lautaset, joissa kuvapyörön 
leikkaa alhaalla ornamentaalinen segmentti, samalla kun itse kuva-aihe 
on käsitelty herkällä ornamentaalisella aistilla. Samos-saaren erikoi- 
suutena olivat astiat, joita koristaa puolikuu-aihe. Pienilläkin saarilla 
oli oma erikoistuotantonsa. Esteettisten ansioidensa sekä kauppa- ja 
siirtokuntasuhteiden vuoksi joonialainen keramiikka alalajeineen levisi 
laajalle länteen päin, mm. italialaisalueille. Niinpä on Etruriassa toden- 
näköisesti ollut joonialaisperäisiä työpajoja, jotka pian kohosivat itse- 
näiseen ja vaikuttavaan asemaan. 


Erilaisista alkuaineksista, joita esikreikkalaisuus, kreetalais-akhaia- 
lainen kulttuuri, varhais-doorilaisuus ja orientaaliset vaikutukset olivat 
jättäneet ja jotka esiintyivät vielä usein toisiinsa sulautumattomina 
keramiikassa, alkaa vähitellen kehkeytyä helleenisen taiteen synteesi, 
johon enää jäävät vain itäisen ja läntisen suunnan suuret luonne-erot. 
Vähitellen alkavat kiteytyä myös korkeamman kuvataiteen ja arkki- 
tehtuurin muodot. 

Antiikin traditionaalisesta taidehistoriasta saa käsityksen, että 
maalaus on kulkenut muiden kuvataiteiden etunenässä ja että sen 
asteittaisen kehityksen parhaana tyyssijana on lännessä ollut jo keraa- 
misesta tuotannostaan kuuluisa Korinthos. Tiedettiin luetella Korin- 

thoksesta ja Sikyonista joukko taiteilijanimiäkin, jotka arvattavasti 
kuuluivat 7. vuosisataan. 

Se piirustuksen ja muotosommittelun kehittyneisyys, joka meitä 
kohtaa etenkin nuoremmissa korintholaisissa ja myös joonialaisissa 
vaaseissa, tuntuukin perimmältään todistavan järjestelmällisen koulu- 
tuksen ja monumentaalitaiteen olemassaolosta. On mahdollista, että 
astiamaalaus jo orientalisoivalla kaudella, kuten usein myöhemminkin, 
edustaa vain suurelta osalta saavutuksia, joihin oli aiemmin päästy 
vaativammissa tekniikan ja taiteen lajeissa. Ei tunnu todennäköiseltä, 
että yksinomaan vain hauraita saviastioita varten on keksitty vaasi- 
kuvien varsin monimutkaisia, henkilörikkaita sommitelmia. Eräät 
vaasimaalauksessa vallitsevat tyylilliset ominaisuudet, kuten esim. 
tasojaoittelu, viittaavat siihen, että kaukaisesta mykeneläisestä monu- 
mentaalimaalauksen perinnöstä oli säilynyt jotakin tietoa ja että sitä 
jo varhain pyrittiin uudistamaan, mahdollisesti muinaiseen tapaan pa- 
latsien ja temppelien seiniä koristavissa friisimäisissä sommitelmissa. 

Kuitenkin meille on säilynyt esim. etruskilaistaholla — ilmeisesti 
kreikkalaisen alkutaiteen muunnelmina — jotakin heijastusta varhai- 
simmasta kreikkalaisesta seinämaalauksesta. Saviastiamaalauksen ja 
seinäkuvien välimailla ovat olleet savilaattamaalaukset, pinakes, joita 
on Korinthoksesta löydetty vanhan Poseidonin pyhäkön jäännöksistä 
(nyk. Berliinissä). Jumalaistarullisten henkilökuvien ja kohtausten 
ohella on niissä esitetty kuvia eri ammateista: kaivostyötä, metallin- 
valua, saviteollisuutta. Silhuettityyli on aiemmissa vaasitaiteen mu- 
kainen, nuoremmissa jo piirustuksellinen, Polygnotoksen (s. 142) 
suuntaa valmisteleva. Savilaatoille maalattuja ovat olleet myös Ther- 
moksen Apollontemppelin metooppikuvat, joista yksi esittää Perseusta 
rientämässä eteenpäin — Deloksen Niken (s. 63) tavoin teennäisessä 
asennossa —, toinen kolmea ryhmässä istuvaa jumalatarta, niin että 
he tulevat toinen toisensa takaa hieman näkyviin. Thermoksen maa- 
laukset on tehty vaalean kellahtavalle pohjalle ääriviivapiirustusta 
ja huolellisesti levitettyjä värejä käyttäen: mustaa, valkoista, kirsikan-, 
ruskean- ja kirkkaanpunaista. Joonialaisessa piirissä edustavat monu- 
mentaalisempaa savilaattamaalausta Klazomenaista löydetyt poltto- 
savisarkofagit, joiden kuvat piirtyvät joko mustina silhuetteina tai 
myöhemmin kohoavat vaaleina tummalta pohjalta. Niiden figuuri- 
piirustukset yhtä hyvin kuin ornamentit ovat joustavasti tyylitellyt, 
viitaten tämänaikaisen joonialaisen maalauskoulun suuriin mahdolli- 
suuksiin. 

Traditionaalinen tieto mainitseekin, että Bularchos niminen maalari 
Samos-saarelta oli jo 7. vuosisadalla esittänyt kuuluisaksi tulleessa 
maalauksessa erään historiakuvan: magnesialaisten taistelussa kimmeri- 
läisiä vastaan kärsimän tappion. 

Vanhoja maalaussarjoja muistuttavasta, intarsiatekniikalla suorite- 
tusta kuvituksesta kertoo Pausanias Olympian Heran temppelin näh- 
tävyyksiä esitellessään. Siellä oli säilynyt kuuluisa kuvilla varustettu 
arkku, jonka oli tarun mukaan pyhäkölle lahjoittanut Korinthoksen 
tyranni Kypselos (hallinnut v. 657 lähtien). Kuviin, jotka oli järjestetty 
viiteen vyöhykkeeseen, oli käytetty eriväristä puuta, norsunluuta ja 
kultaa. Ylin, keskimmäinen ja alin vyöhyke olivat friisimäisiä ja kool- 
taan isompia, muut sarjat olivat kertovia, ja niissä liittyi myytillinen 
kuva toiseen ilman välijäseniä. Joillekin Pausaniaan selostamista 
Kypseloksen arkun kuvista on löydetty vastineita ajan vaasitaiteesta 
tai kohokuvista. Eräät varhaiset allegoriset aiheet olivat arkussa harvi- 
naisuutensa takia huomattavat: Yö, jota symbolisoi musta naishahmo, 
piti mustaa ja valkoista poikaa, Kuolemaa ja Unta sylissään; Oikeus — 
kaunis naishahmo — oli esitetty ruman naisen, Vääryyden, kukistajana. 

Muotopiirustuksessa ja sommittelussa maalaus näyttää valmistaneen 
tietä muille kuvataiteille. Kun sekä kohokuvaa että täysin pyöreää 
muovailua on vanhimmista ajoista saakka tehostettu maalauksella, ei 
maalauksen ja veistotaiteen välillä ollut niin tarkkaa lajieroa kuin 
nykyään, pikemmin vain aste-ero. Etenkin matalat reliefit olivat täten 
lähellä maalaustaidetta. 


Kreikkalaisen veistotaiteen, täysipyöreän patsaan ja korko- 
kuvan, ensi alut eivät seuraa yhtä tarkoin kuin vaasitaiteen tuotteet 
kulkua geometrisesta tyylistä orientalisoivaan. Veistotaiteen alku- 
muodot ovat vähemmän vakiintuneita, yleensä alkeellisen kaavamaisia 
ja jäykästi kokeilevia; muinaisaikaiseen primitiivisyyteen yhtyy niissä 
vain hämärästi ulkoa omaksuttuja vaikutteita. Toisaalta juuri veisto- 
taiteen alalla kreikkalainen henki alkaa kiinteimmän taistelunsa täy- 
dellisempää muotoa ja plastillista selkeyttä kohden. Eteenpäin vievä 
asteittainen kehitys, jolle kasvava luonnontutkimus ja tehtävien eetil- 
lisyys antaa voimaa ja korkeutta, johtaa viimein tämän erikois-kreikka- 
laisen taiteen omien tyyli-ihanteiden vakiintumiseen. 

Kuva 19. Ratsastajafriisi, kalkkikiveä, 7 vs. eKr. Prinias, Kreeta. 


Kehityksen alkurungon ja pitkäaikaisen johtoaiheen muodostaa al- 
keellinen puupatsas. Niissä puusta ja savitiilestä rakennetuissa temp- 
peleissä, joita oli jo geometrisella kaudella pyhillä alueilla, oli useimmi- 
ten keskeiset kulttipatsaat: jumalain näkyviä kuvahahmoja, jotka van- 
hojen tietojen mukaan enimmäkseen olivat puusta. Pausaniaalla on 
mainintoja näistä ksoanon-kuvista, jotka eivät olleet varsin isokokoisia. 
Eräs tällainen Apollonpatsas oli ebenholtsia. Deloksen vanha Artemiin- 
patsas, jota pidettiin muinaisaikaisen Daidaloksen — kollektiivisluon- 
toinen nimi kaikille vkuvaajille» — tekemänä, oli vailla jalkoja ja päät- 
tyi alhaalla nelikulmioon; sen toinen käsi oli jo kauan sitten tuhou- 
tunut. Vaasimaalauksissa on säilynyt kuvia tolppamaisista Diony- 
soksen patsaista, joiden päällä näyttää riippuneen todellista vaatetusta. 
Primitiivisistä puukuvista ovat ilmeisesti hermimuodot jääneet his- 
torialliseenkin taiteeseen. Että puulla tekoaineena oli kauan merkitystä, 
selviää jo siitä, että Olympian voittajain kuvat olivat tietojen mukaan 
aluksi puupatsaita. 

Pyöreällä tai nelitahkoisella rungolla, johon kuva alkeellisesti hah- 
mosteltiin, oli myöhempään kehitykseen varmaan tyylillistäkin vaiku- 
tusta. Pyhiksi katsotut puukuvien alkumuodot saattoivat periytyä 
semmoisina myös myöhempiin kalkkikivi- tai marmorikuviin. Tai 
saattoi vanhanaikainen kivenhakkaaja — ihmisen yleistä »pyöreyttä» 
tai »nelisivuisuutta» ajatellen — ensin valmistaa sylinterimäisen tai neli- 
tahkoisen ainelohkou, johon vasta kuvaa varsinaisesti ruvettiin hah- 

mostelemaan. On myös muistettava, että eräät vanhat, ehkä itämaista 
alkuperää olevat jumalat — Apollo, Artemis — itsekin kuviteltiin kos- 
millisina jumaluuksina pylväsmäisiin muotoihin. Kreikan varhaisen 
veistotaiteen ehkä monumentaalisimmassa luomassa, Amyklain kuu- 
luisassa Apollon valtaistuimessa, jonka joonialainen Magnesiasta tullut 
Bathykles laati mainittuun Spartan läheiseen paikkaan, oli keskeinen 
osa, jumalan kuva tai symboli, jättiläissuuri vaskipylväs. Kreikan 
arkaaisilla naisjumaluuksilla säilyy kauan kosmillisista mielikuva- 
yhteyksistä muistuttava päähine, »polos». 

Että alkeellis-arkaaisilla teknillisillä menetelmillä ja niihin verratta- 
villa perinnäisillä tottumuksilla on tosiaan ollut suuri vaikutus Kreikan 
alkavaan veistotaiteeseen, näkyy silmiinpistävästi helleenisen patsas- 
tuotannon varhaisista esimerkeistä. Marmoripatsaissakin on esim. neli- 
tahkoinen ja pyöreä alkumuoto edustettuna. Edellisestä lajista on 
esimerkkinä nykyään Ateenan kansallismuseossa oleva Artemiin patsas 
Delos-saarelta, oletettavasti 7:nneltä vuosisadalta peräisin oleva uhri- 
kuva, jonka piirtokirjoituksen mukaan eräs nainen, Nikandre Naksok- 
sesta on jumalattarelle pyhittänyt. Se on perusmuodoltaan laakean 
palkkimainen, kulmistaan hieman pyöristelty marmorilohko, johon on 
sovitettu alkeellisen kaavamainen, mutta ilmeisesti suurella hartaudella 
ja teknillisellä huolellisuudella läpiviety mielikuva naisesta. Tuloksena 
on kapea ja pysty, suoraan eteenpäin suuntautuva askeettinen nais- 
hahmo, jonka kädet ovat olleet tiukasti painettuina sivuille ja jalat 
yhteen vietyinä. Sylinterimäistä tyyppiä edustaa 6:nnen vuosisadan 
alkupuolelle luettava yliluonnollista kokoa oleva marmoripatsas Samos- 
saarelta, uhrikuva, jonka eräs Kheramyes-niminen mies on pyhittänyt 
Hera-jumalattarelle. Tässä patsaassa (nyk. Louvressa) on naishahmo 
ikäänkuin sovitettu lieriömäiseen alkukaavaan, mutta ilmeisesti jo suu- 
rekkaammin, kehittyneemmällä teknillisellä kyvyllä ja harkitun ko- 
risteellisesti. Huolellisesti tehdyt, villapuvun kutomusta merkitsevät 
tiheät pystysuorat uurrokset korostavat ojentumista ylöspäin, mille 
ylemmän pukukappaleen kaareva reunus ja vinottainen poimutus 
muodostaa tehoisan taitteen ja rytmillisen vastakohdan. Patsas, jonka 
pää ja rinnalle viety käsivarsi ovat valitettavasti särkyneet ja poissa, 
on samalla kertaa kappale arkkitehtuuria ja veistotaidetta. On vaikea 
arvata, missä määrin sielullinen ryhti on itsetiedottomasti tullutta, 
missä määrin jo tarkoitettua; joka tapauksessa tekevät Artemiin ja 
Heran puheena olleet patsaat nykyaikaiseenkin katsojaan juhlallisen, 
eräänlaisen pyhyyden vaikutuksen. 

Kaikessa alkeellisuudessaan ovat edellämainitut patsaat jo esimerk- 
kejä alkuaikoina ja kauan eteenpäin vallitsevasta laista, jolle tanska- 
lainen taidehistorioitsija Julius Lange on antanut frontaliteetti- 
lain nimen. Kaavamaisesti lausuttuna vanhin kreikkalainen kuvan- 
veisto tämän lain mukaan esittää henkilönsä niin, että ne voidaan jakaa 
kahteen yhtäläiseen puoliskoon tasolla, jonka voi ajatella kulkevan 
päälaelta nenän, selkärangan ja navan kautta alas polvien ja jalkain 
välitse. Tämän lain vallitessa seisovat ja myös istuvat patsaat välttä- 
vät kiertoa ja taivutuksia, niiden asento on pysty ja eteenpäin suun- 
nattu. 

Frontaliteettilaki on ilmeisesti kauan vallinnut eräänlaisena totun- 
naisuuden pakkovaltana, mutta se on itsestään monenlaisten teknillis- 
ten ja henkisten ilmiöiden yhteistulos. Jo alkeellisissa oloissa käytetty 
materiaali — esim. suora puunrunko — samoin kuin kivenveistäjän 
suora ainelohko johtivat kaavamaiseen suunnitteluun, jossa keski- 
kohdan olemassaolo ja molempien puolien suhteellinen samankaltaisuus 
oli otettava huomioon. Pää oli luonnollisimmin suunnattava eteenpäin 
ja kädet sekä jalat sijoitettava kestävästi ja rungonmukaisesti. Tähän 
tasamukaiseen ja itsestään eteenpäin määräytyvään alkukaavaan yhtyy 
vanhanaikainen esiintymisihanne ja alkeellinen, yleistä eloisuutta ja 
luonteenkuvausta tarkoittava kuvahahmottelu. Pystyyn ojentunut ja 
eteenpäin suunnattu »huomio»-asento oli — samoin kuin se sotilasoloissa 
yhä vieläkin on — ennen muita arvokas ja jalo, inhimillisen olennon 
vaistomainen perusasento. Siihen vaikuttivat jälleen liennyttävästi ja 
rikastuttavasti toiset, tarpeiden ja kehityksen mukanaan tuomat teki- 
jät ja ihanteet. 

Kaikkein alkeellisimmat patsasmuodot tuntuvat olevan keramiikasta 
tuntemamme tyylinkehityksen ja vierasperäisten vaikutteiden ulkopuo- 
lella. Kieltämättä on kuitenkin olemassa patsaita ja reliefejä, joissa on 
geometrisen kauden leimaa, ja toisia, joissa aavistelemme itämaista — 
kuvanveistosta puhuen lähinnä egyptiläistä ja assyrialaista — vaiku- 
tusta. On siis mielenkiintoinen kysymys, missä määrin varhaiskreikka- 
laisen veistotaiteen nousu ja sen ensimmäiset ihanteet — lähinnä juuri 
frontaalinen kaanon — ovat kotimaista alkuperää ja missä määrin 
ne on asetettava orientaalisten sivistysvirtausten yhteyteen. 

Geometriseen kauteen luettavia pienoissavimuovailuja ja pronssi- 
statyettejä on löydetty joukoittain, mutta niillä ei uhriesineinä ole suu- 
rempaa taiteellista merkitystä. Ne noudattavat ajan yleiskaavoja: 
rinta on kolmiomainen, kaula pitkä ja kasvoissa lintumaisesti esiin- 

pistävä nokka. Geometrisesti tyyliteltyjä ratsastajia tavataan koho- 
kuvina eräässä Priniaksesta, Kreetasta, löydetyssä friisissä; ne kääntä- 
vät päänsä sotilaallisen säännöllisesti katsojaan. Samasta paikasta on 
löydetty alkeellisen raskaasti hahmosteltu, frontaalisesti istuva juma- 
latar, jonka puvun ja istuimen koristeina on geometrisia ja orientali- 
soivia aiheita. Doorilais-kreetalainen geometrinen ihanne tuntuu vielä 
elävän — nykyään Louvressa olevassa — Auxerresta löydetyssä kalkki- 
kivipatsaassa, joka esittää varmaan jotakin jumalatarta. Patsas on 
vain 65 cm korkea; se on nelitahkoinen ja jäykästi pysty, yläruumiin 
alaspäin suippeneva kuutio kohoaa arkkitehtonisesti alaruumiin muo- 
dostamalta jalustalta. Etusivulla on geometrisesta astiataiteesta 
muistuttavaa ornamentiikkaa. Vasen käsi on suoraan ruumiinmukai- 
sesti, oikea käsi taivutettuna ja rinnalle vietynä, jalat tiiviisti yhdessä. 
Pään ympärillä on symmetrisesti järjestellyt, kankeat hiustaipeet, — 
alkeellisen tukantyylittelyn tuotteita. Kokonaisuudessaan tämä kultil- 
linen symboli, jonka ilmeessä on kireä ehdottomuuden ja antaumukselli- 
suuden vaatimus, tuntuu todistavan, että geometrisuuden perintönä jäi 
Kreikan plastillisuuteen eräitä alkeellisia, kiinteitä normeja, jotka vai- 
kuttivat etenkin veistotaiteen rakenteelliseen puoleen. 

Kysymys Kreikan veistotaiteen syntyyn — lähinnä orientalisoivalla 
tyylikaudella — myötävaikuttaneista itämaisista virikkeistä ja esi- 
kuvista ei ole helposti ratkaistavissa. Eräissä Naukratiin joonialaiseen 
siirtolaistaiteeseen kuuluvissa patsaissa on egyptiläisten esikuvien vai- 
kutus ilmeinen. Mutta varsinais-kreikkalaisilla alueilla ei ole aina itses- 
tään selvää, mikä on itämaisen taiteen jäljittelynä syntynyt, mikä vain 
samansuuntaisista vanhanaikaisista pyrkimyksistä tai ihanteista joh- 
tuvaa yleistä samankaltaisuutta. Niinpä varhaiskreikkalaisten tukka- 
muotien alkeellinen esitys on hyvin saattanut johtaa egyptiläisiä »pe- 
ruukkeja) muistuttaviin muotoihin. Myöskin alkeellis-frontaalisiin 
seisoviin taiistuviin patsaisiin kuuluvien jalkojen ja käsien asentojen, niin 
että esim. seisovalla patsaalla toinen jalka on hiukan taaempana toista, 
tai että istuvalla jalat ovat yhdessä ja kädet polvilla — ei tarvitse 
sinänsä todistaa mistään historiallisista suhteista, vaan saattavat ne 
eri maissa johtua alkeellisista esiintymis- ja esityskaavoista. Silti on 
todennäköistä, että Kreikan veistotaiteen syntyaikoina vanhojen taide- 
maiden, Egyptin ja Assyrian piintyneet kaanonit ovat ulottaneet vaiku- 
tustaan Kreikkaankin. Diodoros sisilialainen kertoo eräästä puisesta 
Apollon kuvasta, jonka Samoksesta peräisin olleet taiteilijat Telekles ja 
Theodoros olivat muka yksissä neuvoin valmistaneet, niin että kumpikin 

teki osuutensa omalla tahollaan. Tässä patsaassa jakaantui vartalo 
egyptiläisen kaanonin mukaisesti kahteen tasamukaiseen puoliskoon; 
kädet olivat ojennetut ja jalat erillään astujan asennossa. Kertomuk- 
sesta selviää, että frontaalisen kaanonin olemassaolosta oli kreikkalai- 
sillakin tietoa. 

Paitsi suoranaista egyptiläistä vaikutusta, joka on parhaiten tunnet- 
tavissa seisovissa patsaissa, ja joonialaisissa istuvissa patsaissa ehkä 
erotettavaa mesopotamialaista vaikutusta, on otettava lukuun myöskin 
ne välitysmuodot, joita kreikkalaiset oppivat tuntemaan foinikialaisen 
kulttuurin piiristä. Kypros foinikialais-kreikkalaisine sekakulttuurei- 
neen on tuottanut myös joukon patsaita, jotka plastillisesta ylimal- 
kaisuudestaan huolimatta valaisevat juuri itämaisten tyyppien muun- 
tumista kreikkalaiseen suuntaan. 

Kun Homeroksen runojen nuorimmissa kerroksissa joskus mainitaan 
patsaita, ovat ne »liikkuvia» metallikuvia ja seppäjumaluuden, Hefais- 
toksen valmistamia. Tämä viittaa siihen, että kreikkalaisen veisto- 
taiteen syntyhistoriassa on metallitekniikalla ollut suuri osuus ja että 
taitaminen tällä alalla on varsin vanhaa alkuperää ulottuen niin hyvin 
metalliastiain kuin metallikuvien valmistukseen. Homeros mainitsee 
Sidonin ja Kyproksen taidokkaasti valmistettujen metalliastiain tuo- 
tantopaikkoina; siis tässäkin on varhainen itämainen vaikutus ollut 
teknillisenä lähtökohtana. Perinnäinen historiatieto luki Kreikassa 
vaskenvalun keksinnän samoslaisille mestareille Rhoikokselle ja Theo- 
dorokselle (7. vs.), joiden keksintö siis tarkoittanee ikivanhan, Egyp- 
tissä, Assyriassa ja Foinikiassa tunnetun taidon uudistamista ja edel- 
leen kehittämistä. Rhoikoksen ja Theodoroksen tuotanto oli vanhaa, 
puoleksi sadunomaista luokkaa: paitsi patsaita se käsitti hopeisia ja 
kultaisia koruastioita, kultaisen plataanipuun ja viiniköynnöksen. 
Theodoros oli myöskin taitoseppä pienoiskivien veiston, glyptiikan 
alalla, mikä myös oli muinaisuudesta periytyvä ja itämaisiin tradi- 
tioihin liittyvä taito. 

Että metallitekniikalla oli Kreikan varhaistaiteen historiassa merki- 
tystä erikoisesti monumentaalisuunnitelmien toteutuksessa, selviää 
eräistä suureen maineeseen jääneistä esimerkeistä. Spartan Athenen 
temppeli sai lisänimensä »vaskitalo», khalkioikos, niistä vaskireliefeistä, 
joilla monitaitoinen mestari Gitiades oli sen sisäseinät koristanut. 
Omituisesti tässäkin varhaiskreikkalainen suoritus liittyy yhtä hyvin 
muinaisiin homerolaisiin kuvauksiin kuin assyrialaisiin seinien metalli- 
päällysteisiin. Vaskinen oli se pylväsmäinen Apollonpatsas, jonka mag- 

nesialainen Bathykles teki spartalaisille Amyklaihin. Korinthoksen 
Kypselidein Olympiaan kustantama Zeuskolossi oli kultainen; ei tiedetä, 
kuinka se oli teknillisesti suoritettu. 

Jo geometrisella kaudella oli käytännössä metallikuvien kokonais- 
valanta, mutta se saattoi tulla kysymykseen vain pienemmissä teoksissa. 
Gitiadeen työstä tunnettu metallitaiteen haara, josta arkeologiset löy- 
dötkin ovat antaneet esimerkkejä, oli taonnaisten kohokuvien teko 
vaskilaattoihin; niitä käytettiin mm. vaununkorien vahvistamiseen. 
Tällaisista osista voitiin juottamalla ja yhteenliittämällä puurungon 
ympärille »takoa» kokonaiskuviakin. Rhoikoksen ja Theodoroksen 
yllämainittu vaskenvalutekniikan keksintä voi tarkoittaa onttojen 
vaskikuvien tekoa, mikä näyttää päässeen n. 600 tienoilla alkuan, 
ehkä juuri vanhan samoslaisen koulun piirissä. Valumallina on näh- 
tävästi kauan käytetty puuta. 

Puukuvien väistyessä yhä enemmän taka-alalle ja pronssikuvien 
päästessä enemmän käytäntöön vasta 6:nnelta vuosisadalta lähtien, 
tapahtui kehityksen vakiintuminen toistaiseksi kivikuvien veiston 
alalla. Aineena käytettiin eri lajista kalkkikiveä ja sitten yhä useammin 
marmoria, josta tuli vähitellen kreikkalaisten suosituin tekoaine. Kehi- 
tys eteenpäin kävi hiljaisen edistymisen ja täydentymisen tietä, siten 
että kuvanveistäjässä orgaanisuuden ymmärrys ja luonnonhavainto 
kasvoivat rinnan teknillisen taidon kanssa. Kun kuvien teko tapahtui 
määrättyjen uskonnollisten ja julkisten motiivien palveluksessa, sai 
kivenhakkaajan työ jo alkeellisissa muodoissaankin jollakin tavoin eetil- 
lisen ja juhlallisen leiman; siinä vakiintuivat sääntöperäiset tekotavat 
ja eri tehtävien mukaiset tyypit, jotka alati uudistuessaan myöskin 
täydellistyivät. Hitaasti eteenpäin ja ylöspäin käyvälle kehitykselle 
antaa pontta ja sisältöä uusi helleeninen elämäntunne, jonka johdosta 
kreikkalainen kuvataide eroaa lähimmistä vertauskohdistaan ja askel 
askeleelta kohoaa yhä kirkastuneempiin muotoihin. Tämän tunteen 
pohjasävynä on nuoruus, arvokkuus ja kauneus, yksinkertainen luon- 
tevuus; sen virevoimana on valveutunut inhimillisyys ja intomieli, 
joka pyrki yhä syvemmälle olemassaolon sekä ruumiillisen että henkisen 
puolen tajuamiseen. Plastillisen ihanteen varmentumiseen ja luonnon- 
käsityksen syventymiseen vaikutti suuresti se, että veistotaide kokosi 
havaintonsa voimailuharjoituksista ja julkisista kilpaleikeistä, joissa 
kilpailijat esiintyivät nuorekkaan alastomina. 

Kuvanveisto jakaantuu jo alun pitäen pyöreiden patsasten ja korko- 
kuvien veistoon, ja varsinkin edellisellä alalla voimme tyypinmukaista 

kehitystä seurata aste asteelta eteenpäin. Tämä kehitys ei ole kui- 
tenkaan yksitoikkoista, kuten esim. egyptiläisessä taiteessa; jo varhain 
alkavat eri alueiden, eri tuotantokeskusten, jopa yksityisten uraauurta- 
vien mestarien luonnelaadut erottautua. Eivätkä kuvataiteen eri lajien 
tyylirajat ole suinkaan pitkiin aikoihin täysin vakiintuneet. Vapaat 
veistokset olivat kauan tarkoitetut katsottaviksi etupäässä edestäpäin, 
ollen usein reliefimäisesti litteitäkin; toisaalta temppelien päätykolmio- 
kuvat, jotka asettelunsa vuoksi vaikuttivat korkokuvilta, oli usein 
sommiteltu enemmän tai vähemmän pyöreistä yksityispatsaista. Ko- 
ristava ja karakterisoiva maalaus täydensi niin hyvin patsaita kuin 
korkokuviakin; plastillista muotoilua auttoi graafillisluontoinen kai- 
verrus. 

Patsaat ja korkokuvat pyrkivät paitsi väritehollaan, myös koko hen- 
kisellä ilmeellään »vaikuttamaan)», imponeeraamaan. Sitä tarkoittaa pys- 
tykuvien frontaalinen asennoituminen ja niiden moitteettomuutta ja 
arvokkuutta tavoitteleva ojentuminen. Korkokuvissa sama pyrkimys 
ilmenee henkilöiden esittäytyvänä kääntymisenä katsojaan. Jokin 
eloistava yleisilme tai hyvän mielen tunne pyritään, toiminnasta riip- 
pumatta, liittämään kasvoihin ikäänkuin yleisenä positiivisena arvona. 
Tämä sovinnainen, ilmaisukeinojen kankeuden vuoksi useimmiten 
vielä jähmettyneeksi jäänyt perusilme on hieman erilainen eri alueilla; 
joonialaisella suunnalla hallitsee enemmän miellyttävyyspyrkimys, 
doorilaisella naiivi elonvoima ja imponeeraava tarmo. 

Yleisin ja keskeisin kehitystyyppi sekä itäisellä että läntisellä alueella 
on seisova alaston nuorukainen, »kuros» eli зароПо». Nimitys ?ароПо» 
osunee oikeaan vain kun on kysymys kulttikuvista; useimmat löydetyt 
apollonkuvat ovat haudoilla olleita vainajainpatsaita, jotkut voittajain 
uhri- ja muistokuvia. Jatkuva egyptiläisyys on niissä ilmeinen, samalla 
niissä kehkeytyy vähitellen esiin uusi kreikkalainen miesihanne. Useat 
näistä apollonkuvista ovat peräisin saarilta, jotka olivat varhaisen 
marmoritaiteen tyyssijoja, kuten Naksos, Samos, Thera, Melos. Esi- 
merkkinä mainittakoon Theran apollo Ateenan kansallismuseossa, tyy- 
pillinen koko itäiselle suunnalle siinä, että plastillinen muotoilu muis- 
tuttaa mannekiinia ylimalkaisuudessaan ja sileässä pehmeydessään; 
hartiat ovat luisut ja leveät, vyötärö hoikka: voimailijan ja seuramiehen 
kauneuspiirteitä samassa henkilökuvassa. 

Järeämmäksi ja voimakkaammaksi kehittyi tämä plastillinen tyyppi 
doorilaisessa Kreetassa ja Peloponnesoksessa, jonne eräät kreetalaiset 
»Daidaloksen oppilaat)» muuttivat toimintaansa harjoittamaan, perin- 

Kuva 20. Surijoita paarin ääressä, maalatusta attikalaisesta polttosavilaatasta, 


n. 630 eKr. New York, Metropolitan Museum. 


näistiedon mukaan sijoittautuen aluksi vanhaan taidekaupunkiin Sikyo- 
niin. Heidän tekoaineenaan oli vielä puu, lisänä norsunluuta ja kultaa, tai 
jo yksinomaisesti marmori. Tämän vanha-doorilaisen taiteen pääpaik- 
koina olivat kauan Sikyon ja Argos; tuotannon tyypillisimmät esimerkit 
olivat jälleen alastomia miespatsaita. Ne eroavat täysin joonialaishen- 
kisen saaritaiteen miedosti soviunaisista ja suoritukseltaan sujuvista esi- 
tyksistä; sisäinen ponsivoima on toinen, karakteristiikka naiivin roh- 
keata ja miehekkään ytimekästä. Vertauskohdat vanhan egyptiläisen 
taiteen kanssa supistuvat alkunormeihin; varsinaiskreikkalaisen plastilli- 
suuden perusarvot ilmenevät niissä jo omaperäisellä tavalla. 


Varhaishelleenisen taiteen nousu 61 


Kuva21. Patsaskuva Didyman pyhän tien varrelta, n. 550 eKr. Lontoo, British 
Museum. 


Varhais-argolaisen koulun tuotannosta on säilynyt nimeltä tunnetun 
mestarin, Polymedeen, veistämät kaksi pystykuvaa, Kleobis ja 
Biton (nykyään Delfoin museossa). Ne ovat uhri- ja muistokuvia, 
joilla Herodotoksen kertoman mukaan argolaiset olivat kunnioittaneet 

kuuluisan veljesparin, Heran papittaren poikain muistoa, kun nämä 
olivat äitinsä vaunuja vetäessään menehtyneet kuoliaiksi. He olivat 
argolaisille nuorukaisantaumuksen ja uhrimielen edustajia, minkä 
kuvanveistäjä on pyrkinyt ilmituomaan veljesten alkeellisen juhlalli- 
sessa asennossa ja innokkaassa »huomio»-ilmeessä. Jalustassa säilyneen 
kirjoituksen mukaan veljekset samalla kuuluttavat tekijän kunniaa: 
Polymedes Argoksesta teki minut! — Patsaat, jotka luultavasti jo 
v. 600 tienoilla pystytettiin Delfoin uhrialueelle, seuraavat vielä tasa- 
mukaista ja nelitahkoista frontaalista kaavaa, mutta jalat on esitetty 
astuvassa asennossa ja kädet sivuilla ikäänkuin valmiina toimintaan. 
Karakteristiikka on maalaisen karkeaa, mutta harvinaisen lujaa ja 
vitaalista, vain orgaanisesti oleellisia seikkoja korostavaa, samalla 
rakenteellisesti selväjakoista ja siinä suhteessa doorilaiseen arkkitehtuu- 
riin verrattavaa. Kreetalainen kouluperinne ilmenee parhaiten hiusten 
järjestelystä. Alkeellisesti korostava luonnehtimistapa näkyy van- 
koista hartialihaksista ja pohkeista, ikäänkuin esiinkaiverretusta polvi- 
lumpiosta; vatsan keskilinja ja rintakehän aliraja on abstraktisesti 
ilmaistu viivakaiverruksella. 

Alastoman seisovan miespatsaan rinnalla on sekä joonialaisalueilla 
että saarilla vallinnut puettu naispatsas, ilmeisesti varhaiskaudella 
etupäässä kulttikuvana, joissakin tapauksissa uhri- ja muistokuvana. 
Verhottu naishahmo esiintyy sekä seisovassa että ıstuvassa asennossa; 
kummastakin on esimerkkejä varhaiskreetalaisesta taiteesta. Varhais- 
attikalainen on seisovan naiskuvan ehkä juhlallisin ilmestys: nykyään 
Berliinin museossa oleva tuntemattoman jumalattaren patsas. Heraan 
viittaa tämän jumalattaren symbolinen päänkoriste, polos, jollainen 
on myös ollut Olympian Heran temppelin vanhalla kulttikuvalla, jonka 
säilynyt pää — merkelikalkkikiveä — on nykyään Olympian museossa. 
Berliinin marmorinen, jäljistä päätellen alkuaan maalattu patsas on 
peruskaavaltaan hyvin vanhanaikainen, tektonis-symmetrinen ja jäy- 
kän frontaalinen; sen raskasmuotoinen plastillisuus viittaa enemmän 
vanha-joonialaisiin kuin doorilais-kreetalaisiin perinteisiin. Vartalo on 
verhottu papittaren kaapuun, josta ruumiin muodot tunkevat esiin 
lievästi paisuen; puvunosien reunat ja harvat taipeet ovat vietyinä suoriin 
tai kaartuviin rytmillisiin laskoksiin. Jumalattaren olemuksessa tuntuu 
asuvan selittämätöntä mystillistä suuruutta, mikä vaikutelma aiheutuu 
asennon juhlallisesta edustavuudesta ja kasvojen vaikeasti tulkitta- 
vasta ilmeestä. Hän on ikäänkuin kohottautunut palvojainsa nähtä- 
väksi — jalkaterät on suorastaan vedetty ylös ja kantapäät korotettu 

eräänlaisiksi jalustoiksi; vasen käsi on viety rinnalle ja granaattiomenaa 
pitävä oikea taivutettu kömpelösti vatsalle. Yiluonnollisen suuret silmä- 
munat tuntuvat katsovan epämääräiseen kaukaisuuteen ja suupielet 
näyttävät vetäytyneen jonkinlaiseen hymyyn. 

Seisovan patsastyypin rinnalla on jo varhain esiintynyt istuva tyyppi: 
tasamukainen, frontaalinen »perusistuminen». Sen alkuhistoriaa voimme 
parhaiten seurata patsaista, joita oli, ehkä egyptiläistä tapaa seuraten, 
pystytetty Miletoksen satamasta Didyman Apollon temppeliin vievän 
pyhän tien molemmin puolin. Niissä oli esitetty hallitsevain perheiden 
jäseniä, jotka kuvissa vihkiytyivät jumalalle ja — arvokkaista asen- 
noista päätellen — myös maineelle. Esitetyt henkilöt olivat ilmeisesti 
rotevampaa lajia kuin doorilaisen taiteen rakastamat; myös veistok- 
sellisessa käsityksessä oli suuria eroja. Joonialainen plastillisuus näyttää 
tässä tyytyvän synteettiseen kokonaishahmoon, niin että vanhimmissa 
kuvissa on tuskin lainkaan puvuissa laskoksia ja myöhemminkin ne 
rajoitetaan harvoihin taipeisiin. Ääriviiva on yksinkertaisen taipuisa 
ja massanmuotoilu ruumiillisuusvaikutukseen pyrkivä. Puheena ole- 
vien kymmenen patsaan rajoissa, joihin liittyy vanhanaikaisia leijona- 
patsaita, voimme seurata miletolaisen taiteen kehitystä arkaaisia ihan- 
teita kohden. 

Kun veistotaiteen oli patsaissa esitettävä jotakin toimintaa — esim. 
keihästä heittävä Zeus, lentävä Nike, kilpajuoksija — oli vaikeata 
säilyttää voimassa keskiakselin lakia ja frontaalista suuntautumista; 
tuollaiset tehtävät vaativat monimutkaisia tai vääntyneitä asentoja ja 
itse kuvat tarjoutuivat paremmin nähtäväksi sivultapäin. Toisissa 
tapauksissa tällöinkin jää jonkinlainen keskijakoisuus ja frontaliteetti 
voimaan; niinpä esim. keihäänheittäjiä esittävissä pienoispatsaissa 
toiminta voi suuntautua keskiakselin kautta suoraan eteenpäin, niin 
että jalat ja kädet tekevät erillisiä liikkeitään, mutta pää ja vartalo 
eivät väänny. Kun tällainen toimintakuva oli aiottu nähtäväksi si- 
vultapäin, vaikutti voimakas suhteisuuspyrkimys sen, että henkilöt 
pyrkivät kääntymään katsojaan päin, jolloin ne joutuvat esittämään 
toimintaansa ikäänkuin kuvaelmamaisesti, sivulla oleville katsojille. Eri 
tahoille vetävien voimien vaikuttaessa esitykseen on tuloksena mut- 
kikas kompromissiluoma. 

Tyypillinen tässä suhteessa on Delos-saarelta peräisin oleva Niken 
kuva, nykyään Ateenan kansallismuseossa. Se on alunperin ollut luul- 
tavasti uhrikuva pilarin päässä ja ilmeisesti sivulta nähtäväksi tarkoi- 
tettu. Pahoin särkynyt marmoriveistos ei ole ollut taiteellisesti varsin 

merkittävä; ruumiinkäsittely on kankea ja vielä miltei geometrisesti 
kaavamainen. Nike — jonkinlainen hameeseen puettu nukke, jolla on 
ollut attribuuttinaan selässä kaksi paria ylöspäin kiertyviä siipiä — 
on lentänyt, so. harppaavin askelin juossut, halkoen ilmaa käsillään; 
jalat riippuivat ilmassa vapaina samalla kun helmojen alareuna muo- 
dosti kiinnipitävän kannan. Lento suuntautui katsojan sivuitse, jolle 
lentäjä esittäytyi kokonaisilmiönä, niin että pää, siivet ja rinta oli 
käännetty katsojaan. Jähmettynyt hymy pyrki elävöittämään kasvo- 
jen sovinnaista naamiota. Samantapaiseen kaavaan palautuvat eräät 
juoksijain pronssiset pienoispatsaat, joissa on jo luontevampaa plastil- 
lista käsitystä. Korfun temppelin päätykolmiossa ollut hirmunaamioi- 
sen Gorgon kuva osoittaa, kuinka tällaisiin esityksiin saattoi liittyä 
erikoinen tenhovaikutuksen tavoittelu. 

Jo varhain käytäntöön tulleet temppelien päätykolmioiden kuva- 
ryhmät, jotka pyrkivät esittämään suurempia kuva-aatteita, tarjosivat 
luonnollisen kentän asentojen vapaammalle kehitykselle. Niiden yleis- 
näkö oli korkokuvamainen, joskin henkilöesitys jo varhaisimmilla as- 
teilla on etupäässä täysin pyöreää. Päätykolmioryhmissä, joissa esitet- 
tiin keskeisiä akteja, taisteluja ym., itse toiminta veti pinnanmyötäi- 
syyteen, jota vastoin esittäymisintressi vei kääntymään katsojaan päin; 
tuloksena oli jälleen kompromissi-ilmiöitä. Verraten alkeellisen länsi- 
kreikkalaisen esimerkin antaa Korfun Artemiin temppelin päätykolmio- 
ryhmä. Juoksevan, hirmunaamionsa katsojaan kääntävän Gorgon 
sivulla olevat leijonat ornamentaalisine pintakuvioineen ovat itämais- 
ten esikuvien myöhäisiä jälkeläisiä; sitä vastoin Pegasoksessa ja Kry- 
saorissa sekä Zeuksen ja gigantin taistelukohtauksessa on järeää itse- 
näisyyttä. Yhtenäisimmin voi vanhimpien päätykolmioryhmien ke- 
hityshistoriaa tutkia Ateenan akropoliin varhaistemppelien jäännök- 
sistä, jotka aikoinaan kaivantoihin haudattuina paljastuivat viime 
vuosisadan kaivauksissa — eräissä tapauksissa niin hyvin säilyneinä, 
että alkuperäistä pintamaalaustakin oli jäljellä. Veistosryhmien jään- 
nökset ovat kuuluneet eri temppeleihin ja olleet synnyltään eriaikaisia. 
Tekoaineena näissä varhaisattikalaisen veistotaiteen historiaa suuresti 
selventävissä töissä on ollut kotoinen kalkkikivi, poros, jota oli varsin 
helppo käsitellä ja jonka pintavaikutusta tehostettiin rohkeasävyisellä 
maalauksella: punaista, sinistä, vihreää. Eräs varhainen ryhmä, josta 
on säilynyt vain vähäisiä jäännöksiä, on esittänyt Herakleen taistelua 
Hydran kanssa, jonka monipäinen ja monikierteinen ruumis on 
yksinään täyttänyt oikean sivustan. Täydellisempiä jäännöksiä on 

säilynyt toisesta Herakleen taistelusta, jossa vasemmalla uros — erit- 
täin jäntterälihaksiseksi hahmoteltuna — taistelee Tritonin kanssa, 
kolmiruumiisen demonin, ns. Tyfonin täyttäessä katsojana oikean 
sivustan. Tyfonin muotoilu on sovinnaisempaa, sen naamiot ilmaisevat 
eräänlaista juhlallista tyytyväisyyttä. Henkilötyypit ja parranmuodot 
viittaavat tässäkin vanha-joonialaisiin perinteisiin. Kehittyneempää 
astetta poros-tekniikan käyttelyssä on edustanut päätyryhmä, joka on 
esittänyt Herakleen tuloa Olympoon. Zeus oli siinä esitetty sommitel- 
man keskellä, sivuttain istumassa, Athene suoraan katsojaan päin. 
Suurekkaimmat näytteet poros-tekniikasta olivat ns. leijonapäädyssä, 
jossa oli esitetty kaksi leijonaa härän kimpussa, siis muinaisesta myke- 
neläisestä traditiosta muistuttava aihe. Ote oli harvinaisen vauhdikas, 
kamppailun raivo ilmituotu kaikista kaanoneista vapaalla, tarmokkaalla 
todellisuustunnolla. Poros-tekniikan suhteellinen helppous ja sen myön- 
tämät rohkeat leikkaukset ovat tässä ilmeisesti auttaneet vapautumaan 
kaavamaisuudesta. Katkelmista ovat merkittävimmät maahan nujer- 
retun härän jäännökset ja leijonain käpälät. 

Reliefitaiteen alkumuodot ovat kehittyneet temppelien kuva- 
laatoissa, friiseissä, hautakivissä ja erilaisissa koristeellisissa levyissä. 
Teknilliset menettelytavat ovat alun pitäen erilaisia: kiveä, pronssia, 
terrakottaa, korkeampana ja matalampana reliefinä. Geometriseen 
kauteen kuuluvana on jo mainittu Priniaksen kiveen veistetty ratsas- 
tajafriisi pitkäjalkaisine »puuhevosineen) ja lapsenomaisesti suunnitel- 
tuine ratsumiehineen. Orientalisoivaan kauteen luettava pakotus- 
tekniikan näyte on Olympiasta löydetty pronssilaatta, jonka alaosas- 
tossa on esitetty Artemis heraldisessa sommitelmassa, toisissa osastoissa 
kentauritaistelu, griippejä ja kotkia. Hyvin alkeellinen, pakotustek- 
niikan jäljittelyltä vaikuttava on Assoksen temppelin epistyliä koris- 
tanut, trakyyttikiveen tehty kohokuvasarja: pitokuvauksia, eläimiä ym. 
Kronologiselta kannalta merkittävät ovat Efesoksen vanhan Artemi- 
sionin erään pylvään reliefikoristelun jäännökset, jotka ovat joutuneet 
British Museumiin. Työ oli Lydian Kroisos-kuninkaan kustantama, 
n. 560 eKr. Sen muototarkkuus ja siro koristeellisuus valaisee eräitä 
joonialaisen plastillisuuden arkaaisia lähtökohtia. 

Alkeellisissa kohokuvissa vallitsevia ominaisuuksia valaisevat eräät 
lakedaimonilaiset hautareliefit, joista muuan Spartasta peräisin oleva 
harmaaseen marmoriin tehty on nykyään Berliinin museossa. Siinä on 
esitetty vainajat vastaanottamassa suvun uhrilahjoja; mies ja vaimo 
istuvat eri tasoilla ja hieman viistossa, jotta tulisivat kumpikin näkyviin; 

edessä oleva kääntää kasvonsa oletettavaa katsojaa kohden. Vainajilla 
on ojennetuissa käsissä uhriastioita ja -lahjoja sovitettuina tilan mukaan 
ja eri tasoihin, suuruudeltaan ja suoritusasteeltaan eroavina. Heroisina 
olentoina he ovat isokokoisia, sitä vastoin maalliset uhrintuojat mitättö- 
män pieniä. Manalan attribuuttina on istuimen takana käärme. Osit- 
tain vielä täysin pyöristämättömiksi jääneet tasot ja kulmikkaat muo- 
dot osoittavat teknillistä alkusuunnittelua, josta kuvan tekijä on läh- 
tenyt. 

Myöhemmin niin merkittäväksi tulevan metooppireliefin alkuhisto- 
riasta antavat Sisilian Selinus-kaupungin vanhimmista doorilaisista 
temppeleistä peräisin olevat, Palermon museoon joutuneet metoopit 
valaisevia esimerkkejä. Ne ovat kalkkikiveä ja melkoisen korkeaa re- 
liefiä. Varhaisimmat, joissa on kuvattu sfinksi ja Europa härän selässä, 
ovat alkeellisen kömpelöitä ja käsittelyltään vielä kaavamaisia. Sitä 
vastoin keskisen linnantemppelin metoopeissa on jo merkillisen rohkeaa, 
karkean omintakeista voimaa. Eräs niistä esittää, kuinka Herakles kan- 
taa kerkopirosvoja korennossa, näyttäen heitä kuin metsästyssaalista 
itsetuntoisesti koko maailmalle. Laatikkomaisen ahtaalle näyttämölle on 
mahdutettu kolme tanakkaa, järeästi ja kiinteästi hahmoteltua vartaloa, 
joiden plastillinen yleisnäkemys on yllättävän selvä. Kuvanveistäjä on 
muotoja vaistomaisesti lyhentäessään ja yksityiskohtia korostaessaan 
saanut kokonaisuuteen puristettua tunnetehoa. Toinen sarjan metoo- 
peista esittää — jälleen voitonnäytökseksi järjestettynä —, kuinka 
Perseus surmaa Medusan. Sankari suorittaa urotyönsä muinaisitämai- 
seen tapaan pitäen vihollista tukasta ja kääntyen katsojiin; irvinaa- 
mioinen Medusa ottaa polvistuen osaa näytökseen ja Athene on sen 
todistajana. Samanaikaisesti kun väkipuukko tunkeutuu Medusan 
kurkkuun syntyy sen ruumiista Pegasos, jota Medusa jo pitää valmiina 
sylissään. Kolmas näistä metoopeista esittää nelivaljakkoa, joka ajaa 
taustalta — kuten usein arkaaisissa vaasikuvissa — suoraan katsojaa 
kohden. Hevosten etupuolet ulkonevat taustasta täysin plastillisina; 
ajaja ja vaunut edustavat varsinaista reliefiä. Että ajaja saataisiin riit- 
tävästi näkyviin, on ulommaisten hevosten päitä taivutettu sivulle ja 
keskimmäisten alaspäin. Verrattuna esim. Priniaksen ratsuihin on he- 
vosten muovailu jo paljon luonnonmukaisempaa. 

Sitä veistotaiteen alkukehitystä, jonka yleistä kulkua ja perustyyp- 
pejä edellä on kuvailtu, täydentää kasvojen muodoissa ja ilmeissä vähi- 
tellen tapahtunut kehitys. Varhaiskreikkalaiselle kasvojenhahmottelulle 
voimme löytää vertauskohtia lasten ja luonnonkansojen taiteesta; vähi- 

tellen alkavat kuitenkin jo vaikuttaa mukana erikoishelleeniset, eetilliset 
ja roturealistiset pyrkimykset. Dipylontyylin aikainen, mieleen jäävä 
sfinksin pää geometrisine piirteineen on nykyään Ateenan kansallis- 
museossa, Olympian museossa on Heraionin kulttikuvan karakteris- 
tinen pää — pari esimerkkiä varhaisista tyypeistä mainitaksemme. 
Varhaishelleenisen taiteen yleiskuvaan on antanut osaltaan tyylilli- 
sesti vapauttavia ja rikastuttavia piirteitä korukivien kaiverrustaide, 
glyptiikka, joka on ikimuistoisista ajoista elänyt saarilla ja kuten näyt- 
tää T:nnellä vuosisadalla puhjennut uuteen kukoistukseen. Siihen liit- 
tyi, samoin 7:nneltä vuosisadalta lähtien, rahanlyönti, jossa tulivat 
kysymykseen rahakuvat, aluksi yhdellä puolen, sitten molemmilla. 
Taito levisi joonialaiselta suunnalta nopeasti yli kreikkalaismaailman 
kehittyen varhain yllättävään valmeuteen. Glyptiikan ja rahakuvien 
pienoissommitelmissa näyttää plastillinen kuvakäsitys suuresti herken- 


tyneen, ja siten ne saattoivat puolestaan valmistaa tietä suuren taiteen 
kehitykselle. 


Kuva 22. Nelivaljakko, Selinusin 
linnantemppelin metooppi, kalkki- 
kiveä. Palermon museo. 


Selvemmin kuin muissa taiteissa näkyy varhaiskreikkalaisessa 
arkkitehtuurissa muinaisen mykeneläisen tradition jatkumi- 
nen. Uuden rakennustaiteen perusainekset, ennen kaikkea temppelin 
pohjakaavio, tyyliluonteen pääominaisuudet — tosin suuresti yksin- 


68 Antiikin taide 


kertaistuneina ja jalostuneina —, lisäksi eräät karakteristiset koristelu- 
muodot ovat johdettavissa pronssikautisesta perinnöstä. Kuten vaasi- 
taiteessa tapahtui jatkuminen arkkitehtuurissakin ikäänkuin entisyy- 
den raunioilla. Kun vuosisatoja kestäneen väliajan jälkeen ryhdyttiin 
julkiseen monumentaaliseen rakennustoimintaan, tapahtui se en- 
tisyyden aineosia käyttämällä ja niitä muuntamalla omien tottumusten 
mukaisiin muotoihin. Symbolinen merkitys on sillä, että uuden arkki- 
tehtuurin keskeinen tuote, temppeli, rakennettiin esim. Mykenessä 
ja Ateenan akropoliilla hävitetyn kuninkaanlinnan perustuksille, sen 
ydinosan, megaronin jäännöksiin. Megaronissa, kun se tuli temppeli- 
muodoksi, palauduttiin yksinkertaisempaan kaavaan; ulkoeteisen ja 
päätilan välinen esisali jätettiin pois. Tirynsissä vanhaa megaronia uudis- 
tettaessa rakennus muutettiin kaksilaivaiseksi jättämällä kolmas osa 
leveydestä pois. 

Jos akhaialaisissa kulttuurioloissa oli kuninkaantalo ollut päähuomion 
kohteena, kohosi varhaishelleenisessä sivistyksessä jumalan temppeli 
keskeisen rakennuksen merkitykseen. Konkreettisemmin, ihmishahmoi- 
seksi käsitetyllä jumaluudella oli hallitseva asema elämän kokonaisuu- 
dessa; temppeli oli jumalan — käytännöllisesti katsoen jumalankuvan 
— kuninkaantalo eli asunto, naos. Tämä jumaluuden yksityisasunto 
ei tullut koskaan varsinaisesti palvontamenojen sijaksi; Kreikan kirk- 
kaan taivaan alla jäi temppelin lähin ympäristö ja erikoisesti uhrialtta- 
rin tienoo palvojain kokoontumispaikaksi. Pyhäkön ydin säilytti täten 
suurelta osalta suljetun luonteensa; temppeli rakennuksena muotoiltiin 
pääasiassa ulkopuolista katselua varten, eräänlaiseksi plastillis-arkki- 
tehtoniseksi ihanneluomaksi, jossa puhdas muotokauneus ja raken- 
nusta ympäröivä pylväistö sekä koristeelliset osat saivat erikoisen mer- 
kityksen. 

Suorin tie yksinkertaisesta megaronista vie varhaishelleenisen temp- 
pelin yksinkertaisimpaan muotoon, parastadi- eli anta-temppeliin. 
Tällainen temppeli saattoi ehkä alunperin olla kokonaan puusta sal- 
vettu temppeliaitta. Varhaisimmista historiallisista jäännöksistä päät- 
täen on seinärakenne kuitenkin ollut ikivanhaa vähäaasialais-hellaa- 
dista juurta: kiviperustalle tehty, ilmassa kuivatuista savitiililevyistä 
sommiteltu muuri, jonka vahvikkeina oli vaaka- tai pystysuoria hirsiä, 
niistä huomattavimmat etusuojaman sivuseinien avoimeksi jääviä 
päitä suojaavat puupilarit, parastadit. Mainittu seinärakenne oli vielä 
historialliselle ajalle säilyneessä vanhassa Olympian Heran temppelissä. 
Temppeliaittamuoto, jossa oli yksinkertaiseen sisäsuojaan liittyvä, sivu- 

Kuva 23. Megaronin ja temppelin 

läpileikkauskuva, Dörpfeldin mukaan. 

Kuvassa näkyy mustana megaronin 
oletettu seinä- ja kattorakenne. 


seinäin jatkojen muodostama etusuojama ja siinä kattoa kannatta- 
massa pari pylvästä, on meille tuttu Olympian ja Delfoin pyhillä alueilla 
olleista aarreaitoista. Olipa temppelihuone puu- tai ilmatiilirakennetta, 
on temppelissä aina ollut, mykeneläisajoilta tunnettuun tapaan, puu- 
osia sellaisissa kohdissa, joissa ne olivat keveytensä ja kantokykynsä 
tai helpon teknillisen käsittelynsä takia tarkoituksenmukaisia. Siten 
olivat etusuojaman pylväät, palkisto- ja kattorakenne puuta. Kreikka- 
laisen temppelin erikoisosien, varsinkin juuri palkiston, monijäseninen, 
ilmeisesti aiempaan puunkäyttöön perustuva muotosysteemi viittaa 
siihen, että nämä kreikkalaiselle temppelityylille niin olennaiset ainek- 
set ovat jo hyvin varhain saaneet puutekniikassa tarkasti eritellyt, 
vakiintuneet muotonsa. Kattorakenne on ehkä aluksi ollut yhtenäinen, 
vinosti kallistuva savipeitteinen kate. Geometriseen löytökerrokseen 
luettavasta Argoliin savisesta talonmallista päättäen on jo varhain 
tunnettu myös harjakatto. Puiset, sään vaikutuksille alttiit osat on 
oletettavasti peitetty savella tai tiilisuojuksilla. 

Temppelin tavalliseen historialliseen lajiin kuuluu ympäröivä pyl- 
väistö, jonka muodolliset alkuainekset ovat sisältyneet jo mykeneläi- 
seen megaroniin, erikoisesti sen eteishalliin. Pylväillä ympäriinsä piiri- 
tetty pyhäkkö on uutta rakennustaiteen tyylimuodoissa, ellemme ota 
vertauskohtana huomioon egyptiläistä temppeliä, jossa pylväistö ympä- 
röi temppelin pihaa. Eteläisessä ilmanalassa, kuten vieläkin Afrikan 
primitiivisessä arkkitehtuurissa, ovat puutuet laajemmalle leviävän, 
aurinkoa vastaan suojaavan katon ulkoisina kannattajina itsestään 
ymmärrettäviä. Geometriseen kauteen kuuluneessa Thermoksen Apol- 


10 Antiikin taide 


lon pyhäkössä oli temppeli, jonka takaosa oli puolipyöreä ja etupuoli 
suora, ympäröity puisten pylvästen muodostamalla kehällä. Eräissä 
vanhoissa temppeleissä on voitu todeta, että pylväistö on ollut verraten 
höllässä suhteessa itse temppelihuoneeseen; tältä puolen pylväistö 
ehkä voitaisiin johtaa temppeliaittaa ympäröineestä aitauksesta. Es- 
teettinenkin johto on mahdollinen: etusivulla olevien pylväiden kieltä- 
mättä koristeellisen juhlallinen vaikutus saattoi johtaa pystyttämään 
niitä takapäätyynkin sekä myöhemmin pituussivuille. Joka tapauk- 
sessa kehittyy yksinkertaisen parastadi-temppelin lisäksi rikkaampia 
tyyppejä. Kaksinkertaisessa anta-temppelissä on pylväsparin rajoit- 
tama esisuojama sekä itä- että länsipäädyssä. Kun pylväät siirtyivät 
riviin temppelin eteen, sai temppeli nimen prostylos, ja kun tämä jär- 
jestely kerrattiin takanakin, muodostui amfiprostylos. Kun pylväistö 
kiertää täydelleen temppelihuoneen ympäri, on temppelin nimenä 
peripteros, mikä on klassillisen temppelitaiteen keskeinen tyyppi. 
Dipteros, jossa kaksi pylväsriviä ympäröi temppelihuonetta, oli suu- 
rempaan täydellisyyteen ja rikkauteen pyrkivän myöhemmän kehityk- 
sen tulos. Pseudoperipteros, sekin verraten myöhäinen tyyppi, merkitsi 
alkua illusorisen lyhennyksen käyttöön; peripteraalisen kokonais- 
pylväistön asemesta ovat siinä pylväät puolinaisia ja suoraan muurista 
ulkonevia. 

Kysymys itse kreikkalaisen — tässä lähinnä doorilaisen — pylvään 
alkuperästä ei ole aivan riidaton. On nimittäin viitattu sen vertaus- 
kohtina toisaalta Egyptin keskimmäisen valtakunnan 16-särmäiseen 
pilariin, toisaalta kreetalais-mykeneläiseen pylvääseen. Egyptin ns. 
»protodoorilaisesta» pylväästä erottaa doorilaisen pylvään tärkeä yksi- 
tyiskohta; edellisessä ei ole pylväänpään ekinus-paisumaa, joka taas 
on oleellinen ainesosa mykeneläisessä pylväässä. Doorilais-kreikkalainen 
pylväs on todennäköisesti sekä alkuperältään että muodoltaan mykene- 
läisperäisen tradition jatkoa. Mutta, sellaisena kuin sen kivimuotoon 
siirtyneenä tunnemme, se edustaa suurta muodonmuutosta, erilaisiin 
tekuillisiin ehtoihin liittyvää erilaista kauneusihannetta. On tunnus- 
tettava, että lujempi yksinkertaisuus ja loogillisuus on kreikkalaisessa 
uudisluomassa. Lähinnä vanhoihin akhaialaisiin perinteihin tuntuvat 
kivimuotoisinakin liittyvän eräät Tirynsistä ja Poseidoniasta tunte- 
mamme pylväänpäät, joissa pylvään uurrostus päättyy joko suoraan 
tai erottavan renkaan välityksellä lehtikiehkuraan. 

Kreikkalaisesta puutyylistä meillä on vain muistoja ja jälkiheijas- 
tuksia; helleeninen temppelirakennus esiintyy historiallisissa muodois- 

saan jo miltei läpeensä kivityyliin siirtyneenä. Puu- ja ilmatiiliraken- 
nukset korvattiin tai eräissä tapauksissa uudistettiin 8. tai 7. vuosi- 
sadalla kivimuotoon. Orientaalisilla esimerkeillä on todennäköisesti 
tässä muutoksessa osuutta; toisaalta se viittaa olojen vakaantumiseen 
ja kasvuun. Kieltämättä kestävämmän ja vaikeamman materiaalin 
käyttö todistaa myös suurekkaammista pyrkimyksistä. Uudemmat 
perustatutkimukset ovat osoittaneet, että varhaiset puu- ja ilmatiili- 
temppelit ovat tehneet suhteellisen keveän vaikutuksen, vasta kivi- 
materiaalin omaksuminen on antanut muodoille sen jykevyyden, joka 
kohtaa meitä vanhimmissa kivitemppeleissä, esim. Korfun Artemiin 
ja Korinthoksen Apollon temppelissä. Jo nämä vanhimmat säilyneet 
esimerkit näyttävät, että muodonmuutos suoritettiin helleeneille omi- 
naisella selkeydellä ja suhdakkuuden tajulla, asian uudella oivalluk- 
sella. Sen parhaana ilmaisijana on tukeva, orgaanisesti ajateltu, ylös- 
päin luontevasti suippeneva kivipylväsmuoto entisen alaspäin suip- 
penevan pylvään sijasta. 


Doorilaisen palkiston palautus 
puurakenteeseen. 


Kuva 24. Doorilainen palkisto ja 
sen kehitys (Durmin mukaan). 

Siirtyminen puusta kiveen on todettavissa, paitsi eräistä vanhoista 
tiedoista, myös niistä korvausmuodoista, joihin sitkeät tottumukset ja 
vanhanaikainen pieteetti yhdessä johtivat. Olympian vanhassa Heran 
temppelissä oli alunperin puupylväät, jotka aikojen kuluessa korvattiin 
kivipylväillä; säilyneiden kivipylväiden toisistaan hieman poikkeavat 
muodot osoittavat, että korvaaminen tapahtui tyylinkehityksen eri 
vaiheissa, 7:nnellä ja 6:nnella vuosisadalla. Vielä Pausaniaan siellä käy- 
dessä n. 160 jKr. oli yksi ikivanhoista puupylväistä jäljellä; se oli tam- 
mea, mutta muodosta ei ole mitään mainintaa. Tottumuksen voimasta 
pidettiin puutyyliin kuuluneista menettelytavoista kiinni sielläkin, 
missä seeiollut enää tarpeen; niinpä Suur-Kreikan kivitemppeleissä säilyi 
tapa verhota ylemmät esiinpistävät palkistonosat terrakotta-suojuk- 
silla. Etruskilaisissakin puutemppeleissä vallinneena tämä tapa on 
selitettävissä luonnollisena suojatoimenpiteenä sadeilmoja vastaan. 
Useat kivityylin tärkeistä muotoaiheista voidaan näin selittää puu- 
tyylistä periytyneiden teknillisten aiheiden siirtymämuodoiksi; niinpä 
esim. triglyfeissä on nähty muinaisten kattopalkkien päitä suojel- 
leiden lautojen jatkoa, ns. pisaroissa naulojen muistoa. Kuitenkaan 
tätä selittelytapaa ei ole vietävä liian pitkälle; säännöllisten kivilohko- 
jen omat luonnolliset rakennusmahdollisuudet loivat itsestään uusia 
loogillisia muotoja ja pakottivat muuttamaan entisiä suhteita. 


Kuva 25. Joonialaisen palkiston palautus 
oletettuun puualkuperään (Durmin 
mukaan). 


Erittäin kiintoisan väliasteen 12:nnen vuosisadan akhaialaisen mega- 
ronin ja 7:nnen vuosisadan doorilaisen temppelin välillä muodostaa 
Olympian vanha Heraion. Dörpfeldin tutkimusten mukaan! on mai- 


1 Vrt. Wilhelm Dörpfeld, Alt-Olympia, 1935. 

Kuva 26. Olympian Heran temppelin poikkileikkaus ja pohja-ala. 


nittu temppeli hyvin vanhaa alkuperää; sen varhaisin muoto on 11:nneltä 
vuosisadalta; säilyneet vähäiset maanpäälliset jäännökset edustavat 
kolmatta, 9:nteen vuosisataan kuulunutta muotoa. Varhaisimmassa 
temppelissä ei ollut vielä ympäryshallia; se oli sisältä kahden puupylväs- 
rivin kolmeen laivaan jakama rakennus, jonka sivulaivoissa pitkälle 
ulottuvat seinätukipilarit muodostivat eräänlaisia kappeleita. Keski- 
laiva kohosi basilikamaisesti sivulaivojen yli. Vasta toisessa rakennus- 
muodossa tuli lisää ympäryshalli; kolmannessa poistettiin sivulaivoista 
seinäpilarit, joiden sijaan tulivat pyöreät pylväät. Kolmannessa temp- 
pelissä suoritettiin myöhemmin siirryntä kivimuotoon pylväistössä, 
mutta palkisto oli nähtävästi loppuun saakka puuta. Kivijalka oli tehty 
suurista säännöllisistä lohkoista; yläseinät olivat ilmakuivattua tiiltä. 
Katto oli kolmannessa temppelissä poltetuista tiililevyistä tehty pääty- 
katto, johon kuului komea akroterio-koriste (2.30 x 1.50 m). Sen tyyli 
on »protokorinttilainen», joten viimeksi mainitut uudistukset suoritet- 
tiin varhaisorientalisoivalla kaudella. 

Kiviarkkitehtuuriin siirtyi myös muinaisia ornamenttiaiheita, jotka 
varmaankin jo puutyylissä olivat suurelta osalta saaneet vakiintuneen 
käytäntönsä. Ne juontuvat ilmeisesti eri tahoilta ja ovat nähtävästi 
läpikäyneet suuriakin muodonmuutoksia ennen kuin saavuttivat his- 
torialliset normaalimuotonsa. Toiset ornamenteista ovat vanhaa koti- 
maista käyttöainesta — niin esim. meanderi, toiset, esim. lootus ja pal- 

metti, ovat joko suoraan tai välijäsenten, lähinnä foinikialaisten kautta 
kulkeutuneet egyptiläiseltä tai mesopotamialaiselta taholta. Eräihin 
ornamentteihin liittyneet heimonnimet, doorilainen, joonialainen, les- 
bolainen jne. tuntuvat viittaavan siihen, että eri seutuihin olivat eri 
aiheet kotiutuneet. Kreikan historiallisen arkkitehtuurin yleisomaisuu- 
deksi joutuneina ornamentit vapautuivat yhä enemmän aineellisista 
ja ulkonaisista lähtökohdistaan muuttuen rakennukseen oleellisesti 
kuuluviksi symbolis-koristeellisiksi lisiksi, joiden tehtävänä oli jäsen- 
telyn selventäminen ja eräiden osien koristeellinen korostaminen, ryt- 
millisen tunteen ja dynaamisten suhteiden ilmentäminen. Määrätyt 
ornamentit saivat täten rakennustaiteellisesti symbolisen merkityk- 
sen tulkitessaan, kuten esim. palmetti, jatkuvaa pyrkimystä ylöspäin, 

Kuva 27. Veistettyjä kreikkalaisia listaornamentteja. 
Erekhtheion, Ateena. 


tai kuten esim. lehtisauvat, kymatia, voimien sopusointuista vasta- 
kohtaisuutta ja joustavaa etenemistä. Tärkeimmistä kreikkalaisista 
ornamenteista mainittakoon: meanderi, lootus ja palmetti, doorilainen 
kymatio, munasauva eli joonialainen kymatio, lesbolainen kymatio. 

Kuva 28. Assoksen doorilainen temppeli, uudestisuunniteltuna. 


Kreikkalainen arkkitehtuuri jakaantuu historiallisella ajalla kah- 
teen päätyyliin, doorilaiseen ja joonialaiseen, jotka siis 
vastasivat vanhoja heimoeroja ja jotka rakenteellisessa laadussaan 
tuntuvat kuvastavan länsi- ja itäkreikkalaisen kulttuurin luonne- 
eroavaisuuksia. 

Etruskien verraten vanhanaikaisten puutemppelien kuvauksista ja 
puutyyliä jäljittelevistä hautojen sisustoista selviää, että läntisilläkin 
alueilla olivat molempiin tyyleihin kuuluvat pylväsmuodot tunnetut. 
Vähän Aasian puolella liittyi pylväistössään doorilaiseen tyyliin Assok- 
sen vanha temppeli, jonka temppelihuone oli megarontyyppinen ja 
epistyli koristettu joonialaiseen tapaan kohokuvafriisillä. Sekamuodot 
ovat kuitenkin varsin harvinaisia ja yleensä eri tyylilajit seuraavat tar- 
koin heimojen alueellisia rajoja. Oletettavasti yhteisestä mykeneläises- 
tä perinnöstä ovat siis eri heimot ottaneet oman luonteensa mukaisen 
osuuden ja kehittäneet sitä ulkomaisten, orientaalisten, vaikutteiden 
aikana eri tavoin. Doorilaisuus on antanut akhaialaisen arkkitehtuurin 
ydinarvoille yksinkertaisen karun, ankaraan loogillisuuteen pyrkivän 
tulkinnan. Joonialaisuus on mykeneläisyydestä omaksunut keveäm- 
män juhlapuolen; se on siihen nähtävästi jo varhain sulattanut rikkaita 
itämaisia vaikutteita. 

Doorilaisen ja joonialaisen tyylin rinnalla jäivät kokonaan varjoon 
muut paikallislajit. Läheisiin itämaisiin herätteisiin perustuva hento 
aiolilainen pylväs ei kestänyt kilpailussa joonialaisen rinnalla. Korint- 
tilainen pylväs, joka näyttää primitiivisissä muodoissaan juontuvan 

foinikialaisesta koristeellisesta kannattajapylväästä, sai elinvoimaa 
vasta myöhemmässä rehevän naturalistisessa asussaan, jolloin se yhtyi 
laajaan joonialaiseen järjestelmään. 

Eri tyylit kävivät historiallisena aikana läpi asteittaisen kehityksen, 
jota tuonnempana tarkemmin valaistaan. Tässä esitettäköön tämän 
kehityksen päämäärät, ne normaalimuodot, joihin vuosisatainen pyr- 
kimys kiteytyi. 

Doorilaisen tyylin määritteli antiikin estetiikka miehiseksi, 
sillä viitaten tämän tyylilajin rakenteelliseen lujuuteen, vankkaan ai- 
neenhallintaan, koristemuotojen ankaraan yksinkertaisuuteen. Tämän 
sankarillisen jalolta ja eetillisen puhtaalta vaikuttavan tyylin ominaisin 
ilmenemismuoto oli temppeli, joka oli varhaishelleenisen julkisen raken- 
nustoiminnan miltei ainoa kohde. Temppeli seisoo alueellaan hallitse- 
vassa asemassa ja luonnonympäristöäkin silmälläpitäen suunniteltuna. 
Kaikkien myöhemmin tulleiden, voittaneiden ja uudestaan voitettujen 
tyylilajien jälkeen doorilainen temppeli jää arkaaiseen voimaansa ja ar- 
voonsa. Se tuntuu toteuttaneen eräitä inhimillisen rakennustoiminnan 
ikuisia lakeja ja ihanteita vapaasti ja lopullisesti, aineen, voimien ja 
muotojen sisäisen luonteen mukaisesti. 

Doorilaisen temppelin varsinainen kiviperustus on salassa maan 
sisässä. Ympäristöstä erottaa ja kohottaa temppelin matala, enimmäk- 
seen kolmiasteinen alustarakenne, johon temppelin etusivulla on sovi- 
tettu varsinainen, sisäänkäyntiin sopiva portaikko. Alustarakenne 
samoin kuin temppelihuoneen seinät ovat sileäpintaista neljäkäskivi- 
rakennetta, jossa kivet onilman muurilaastia liitetty toisiinsa metalli- 
tapeilla. Alustan ylimmältä laakakerrokselta kohoavat tyypilliset 
doorilaiset pylväät ilman varsinaista jalkaa. Pylväät ovat vankat, van- 
himmissa temppeleissä jykevän ylivahvuiset, klassillisissa esimerkeissä 
kohtuullisen voimakkaat ja jäntevät. Pylväiden alhaalta lähtien ylös- 
päin tapahtuva hillityn ponteva paisutus ja luonteva hoikennus — ns. 
entasis — on erikoinen doorilaisen tyylin tunnus. Siitä syntyy silmää 
tyydyttävä kaartuminen, mutta ennen kaikkea tunnevaikutelma, että 
pylväs orgaanisesti ponnistautuu ylöspäin ja samalla ottaa tukevasti ja 
joustavasti vastaan ylhäältä tulevan painon. Pylväissä, jotka on 
rakennettu sylinterimäisistä rummuista, on tavallisesti 20 teräväsär- 
mäisen harjan erottamaa loivaa pystyuurretta; tämä ns. kanneleeraus 
tehostaa pylvään nousua antaen sille samalla selvän ja tarkan valo- ja 
varjovaihtelun. Pylväänvarren yläpäässä on poikkiuurre, joka taittaa 
kanneleerauksen valmistaen siirtymistä pylväänpäähän; tämä uurre 

Kuva 29. Doorilainen pylväs, alustarakenne 
ja palkisto (Ateena, Parthenon). 

johtui alunperin ylimmän rummun reunoja suojaavasta leikkauksesta, 
joka myöhemmin kadotti teknillisen merkityksensä muuttuen rytmilli- 
seksi taitteeksi. Samanlainen välittävä ja sitova osa on myös pylivään- 
päähän siirryttäessä pienillä ns. renkailla, anuli. Pylväänpää, kapiteeli, 
on kaksijäseninen; alaosa, ekinus eli pyörölaatta on ensin ylöspäin 
paisuva ja sitten supistuva kanta, jonka orgaaninen kimmoisuus tul- 
kitsee pylvään kannatustehtävää ja painon laatua. Päällä on nelikul- 
mainen katelaatta, abakus, joka on vanha teknillinen suojaava jäsen 
ja kivityylissä siirryntää ylöspäin valmistava välilaatta. Jokainen pylväs 
tuntuu näin tukevasti valmistautuneena ottavan vastaan rakennuksen 
yläosasta sen kohdalle laskeutuvan painon. 

Pylväistön yläpuolella alkavat kannatettavat jäsenet, enimmäkseen 
vaakasuoria osia sisältävä palkisto ja sen päällä päätykolmio eli tympa- 
non. Abakus-laattojen päällä lepäävä palkkikerros on nimeltään epistyli 
eli arkkitraavi; sen kivilohkot juoksevat pylvään keskikohdalta toisen 
pylvään keskikohdalle muodostaen yhtenäisen perustan ylärakennuk- 
selle. Kapea ulkoneva lista, regula, ja sen alla määrävälien päässä olevat 
pikkulaatat nappulamaisine ns. pisaroineen ovat ylhäällä arkkitraavin 
katteena. Palkiston seuraava vyöhyke on nimeltään friisi, joka jakaan- 
tuu triglyfeihin ja metooppeihin. Triglyfit ovat kivitemppelissä katto- 
rakennetta kannattavia pystytukia, joita on yksi kunkin pylvään ja 
pylväsvälin yläpuolella; nimensä (kreik. triglyfos) ne ovat saaneet kol- 
mesta pystysuorasta uurteestaan (uurteita jokaisessa oikeastaan kaksi 
kokonaista ja kaksi puoliuurretta kulmissa). Metoopit tarkoittivat alun- 
perin triglyfien välissä olevia aukkoja ja sittemmin näiden aukkojen 
neliömäisiä täytelaattoja, jotka aiemmin olivat poltettua savea ja 
maalauksilla koristetut, myöhemmin kalkkikivi- ja marmorilaattoja ja 
tavallisesti kohokuvilla varustetut. Friisin katteena ja rakennuksen 
ympäri juoksevana reunuksena on voimakkaasti ulkoneva geison, jonka 
alla on järjestelmällisesti sijoitettuna ns. riippulaattoja, mutuli, kol- 
messa rivissä olevine pisaroineen. Geisonin ja sen kulmista kohoavien 
leveiden päätykehystäin väliin jää temppelin etu- ja takasivulla pääty- 
kolmio, tympanon, joka varhaisissa kivitemppeleissä oli joskus koristele- 
maton tai koristettiin terrakottalevyillä, mutta myöhemmin säännölli- 
sesti varustettiin kalkkikivi- tai marmorikuvaryhmillä. Vihdoin on katon 
räystäskin harkiten muotoiltu ja koristeltu; sen osista on huomattavin 
vesikouru, sima, koristeellisine sadevettä suustaan laskevine leijonan- 
päineen. Päätykolmion huipussa ja kulmilla on koristeelliset levyt tai 
veistokset, akroteriot, räystäiden koristeina esim. siroja palmettimuo- 

vailuja. Katto, aiemmin tiililevyistä kokoonpantu, oli myöhemmin 
tyylin loistoajalla marmorilevyistä tehty. 

Doorilainen rakennus on siis monen monesta harkiten muotoillusta 
ja mielekkäästi ajatellusta kappaleesta kokoonpantu; sen kokonaisuus 
tekee ankarasti lakisiteisen ja yksinkertaisen lujan vaikutuksen. Kai- 
tenkin vasta vähitellen on kivityylissäkin, puhumattakaan aiemmasta 
puutyylin kehityksestä, päästy lopullisiin rakennusmuotoihin, siihen 
järjestelmällisyyteen, jossa viimein jokainen osa on määrätyssä suh- 
teessa toiseen ja kukin jäsen suhteessa kokonaisuuteen ja jossa jokainen 
tekijä jo ulkomuodollaan ilmaisee sisäisen tarkoituksensa. Aiemmissa 
vaiheissa on rakennuksissa vielä paljon satunnaista tai paikallista, 
suuntaan tai toiseen hakeutuvaa. Suuri muutos puu- ja ilmatiility ylistä 
kivityyliin näyttää aluksi vaikuttaneen raskauttavasti muotoihin ja 
suhteisiin; pylväät tehtiin paksut ja lyhyet ja ne asetettiin tiheään 
toistensa viereen. Kivipalkkien ja lohkojen aineelliset edellytykset siis 
määräsivät silloin enemmän arkkitehtonista sommittelua kuin myö- 
hemmin, jolloin jo kyettiin harkiten hallitsemaan muotoja ja 
mittaamaan tarkemmin painoja. Normalisoituminen pohjamuodossa, 
pylväiden lukumäärässä, pylväsväleissä tapahtui vasta pitkällisen 
kehityksen tuloksena. Temppelihuone eli cella on pohjakaavaltaan 
kauan vaihteleva; eroja ei ole ainoastaan Peloponnesoksen ja läntisten 
alueiden temppeleissä, vaan myöskin Sisilian ja Suur-Kreikan suhteelli- 
sen läheisissä rakennusryhmissä. Yleensä on cellan pohja-ala varhai- 
sissa esimerkeissä kapean pitkulainen, mikä seikka on asetettu katta- 
misvaikeuksien kanssa yhteyteen. Cella voi olla aivan ilman pylväitä 
tai on siinä joskus vain yksi pylväsrivi keskellä, jolloin temppelihuone 
jakaantuu kahteen laivaan. Viimemainitussa tapauksessa on keskellä 
olevalla pylväsrivillä liian silmäänpistävästi vain katonkannattajan 
merkitys. Kultilliset yhtä hyvin kuin esteettiset syyt näyttävät johta- 
neen siihen cellan kolmijakoisuuteen, joka on tunnettu Olympian van- 
hasta Heraionista. Cellan muodon normalisoitumiseen liittyi pylväiden 
lukumäärän — so. päätysivujen ja pituussivujen pylväiden välisten 
lukujen —, pylväsvälien eli interkolumniain sekä ympäryskäytävän 
suhteiden vakiintuminen. Tarkka vakiintuminen tapahtui itse pylvään 
mitoissa ja osien suhteissa sekä triglyfien asettelussa. 

Kun kehitys saavuttaa yleiskelpoiset norminsa, pyrkii kaikkialla val- 
litsemaan varma mittamääräisyys, joka ilmaistiin lukusuhteilla. Hyviä 
mittamääräisiä suhteita nimitettiin symmetrioiksi. Pylväiden normaa- 
liset lukusuhteet doorilaisessa tyylissä ovat pääty- ja pituussivuilla 

6 x 13 ja 8 x 17, jolloin nurkkapylväät ovat molemmilla kerroilla 
mukaan luetut. Pylväiden korkeus on suhteessa niiden paksuuteen; 
tavallisesti on korkeus 4 1/, tai 5 !/, kertaa tyven halkaisija. Käytän- 
nöllisessä rakennustoiminnassa on perusmittana — lat. modulus — 
tyven halkaisijan puolisko. Mittamääräisten perussuhteiden ohella oh- 
jasi terveenä luomisaikana rakennustyötä suuressa määrin myös persoo- 
nallinen harkinta ja esteettinen tunne kunkin tehtävän yleisluonteen 
mukaisesti. Se tulee näkyviin esim. pylväsväleissä, interkolumnioissa, 
joiden mukaan temppelien laatueroja määriteltiin. Triglyfien sijoitus 
tarkasti paikoilleen tuli koko järjestelmän koetuskiveksi; erikoisesti 
rakennuksen kulmissa se vaati taitoa ja äärimmäisten pylväsvälien 
sopivaa supistusta. 


Doorilainen tyyli on sekä syntyhistoriallisesti että arkkitehtonisesti 
uuden kreikkalaisen hengen syvin, ankarin ja selkein ilmaus. Siihen 
verrattuna osoittaa joonialainen tyyli yhteisestä helleenisestä 
sivistyksestä johtuvia yleisiä sukulaisominaisuuksia, mutta niiden 
ohella myös huomattavia itsenäisiä luonteenpiirteitä ja rajoitetuista 
doorilaisista tyypeistä poikkeavia, vapaampia ja rikkaampia ilmenemis- 
muotoja. Ne johtuvat ikivanhoista erilaisista heimoluonteista, mai- 
naisten mykeneläisten kulttuariperinteiden erilaisesta omaksumisesta 
ja säilyttämisestä sekä erilaisesta, vähäaasialaisesta kulttuuriympäris- 
töstä. Joonialaiset tuntuvat säilyttäneen kaukaisilta sankariajoilta 
romanttisemman ja herkemmän luonnelaadun, suuremman koristeel- 
lisen loiston ja traditionaalisen muotosirouden rakkauden; heidän ase- 
mansa muinaisitämaisten kulttuurikansojen naapureina, lyydialaisten 
ja persialaisten hallitsijain alamaisina, suurten kauppakaupunkien kan- 
salaisina oli omiaan rikastuttamaan ja vapauttamaan heidän käsityk- 
siään. Vähäinenkin vertailu läheisten barbaarivaltojen taiteeseen selvit- 
tää kuitenkin, kuinka joonialaisetkin olivat ennen kaikkea kreikkalaisia 
ja kuinka heidänkin arkkitehtuuriaan hallitsee korkeimpana määrää- 
vänä tekijänä helleeninen aistikkuus. 

Sen rakenteellisen lujuuden ja ankaran arvokkuuden sijalla, joka on 
tunnusmerkiliistä doorilaiselle tyylille, on joonialaisessa tyylissä etu- 
alalla ominaisuuksia, jotka tuntuvat tarkoittavan suurempaa aisti- 
viehätystä ja sulokkaampaa muotokauneutta. Antiikin kirjailijat koet- 
tivat sitä määritellä luonnehtimalla joonialaisen tyylin naiselliseksi. 
Itse aineellisessa perusolemuksessakin on eroa. Doorilaista tyyliä on 
varhaisemmilla asteilla sovellettu etupäässä kalkkikiven eri lajeihin, 

ennen kuin marmori tuli yleiseen käyttöön; joonialaiseen tyyliin 
näyttää erottamattomasti kuuluvan hienorakeinen ja herkkäkuultoinen 
marmori, joka vasta tuntuu päästävän sen tyylilliset kauneudet täy- 
teen tehoonsa. Toisaalta marmori rakennusaineena jo itsestään tuntuu 
vaativan aineenkäsittelyssä keveyttä ja solakkuutta sekä yksityiskoh- 
tien veistoteknillisesti hienostunutta suoritusta. Näin ollen joonialainen 
pylväs on luonnostaan paljon hoikempi kuin doorilainen, eikä sen entasis 
tee samalla tavoin tarmokkaan ponnistuksen vaikutusta; tuntuu siltä 
kuin sen olisi ajateltu kantavan taakkaa keventyneellä juhlamielellä. 
Siihen kuuluu kuin itsestään enemmän plastillis-ornamentaalista muo- 
toilua ja eräissä tyypillisissä esimerkeissä siihen liittyykin plastillista 
reliefikoristelua. Konstruktiivinen rakenteellisuus ja sisäinen loogillisuus 
on joonialaistyylisessä rakennuksessa vähemmän silmäänpistävä, sitä 
vastoin muotojaoittelu ja listojen käyttö rikkaampaa ja hienostuneem- 
paa kuin doorilaisessa. 

Joonialainen temppeli, jonka cella ja pylväistö on alunperin kehitty- 
nyt samoista mykeneläisistä ja alkukreikkalaisista lähtökohdista kuin 
doorilainenkin temppeli, eroaa tästä vertauskohdastaan lähinnä pylvään 
ja palkiston muodoissa. Pylväällä on erikoiselta nelikulmaiselta jalus- 
talta kohoava jalka, jossa on koururenkaita ja vannikoita; niiden erilai- 
sista profiilikuvista käy keskitetysti ilmi tyylin muuntumishistoria 
ja paikalliset erot. Pylväät ovat solakat, keskimäärin kymmenen kertaa 
niin korkeat kuin tyven halkaisija; pylväsväli on vastaavasti leveämpi 
kuin doorilaisessa temppelissä. Pylvään varren uurteet, joita on tavalli- 
simmin 24, ovat syvemmät ja kapeammat kuin doorilaisessa pylväässä; 
niitä erottavat toisistaan kapeat, tasaharjaiset särmät ja ne päättyvät 
ylhäällä ja alhaalla puoliympyrään. Tämä kanneleeraus synnyttää 
toisenlaisen, kiinteämmän valo- ja varjovaihtelun, joustavamman 
nousun tunnun kuin vastaava doorilainen. Varren erottaa pylvään 
päästä ohut rytmillinen välijäsen, ns. helmisauva. Pylvään päällä on 
alunperin toisistaan poikkeavia, erilaisiin lähtökohtiin viittaavia muo- 
toja, joiden yhtymisestä normaalimuoto on syntynyt vasta verraten 
myöhään. Normaalissa pylväänpäässä on ekinus kooltaan suppea ja 
koristettu plastillisella joonialaisella kymatiolla, ns. munasauvalla. Sen 
päällä oleva abakus on pielusmainen laatta, joka päättyy kahden puo- 
len kierukkaan eli voluuttaan; tätä ensi sijassa nähtäväksi tarkoitettua 
sivukuvaa vastaa monimutkaisesti muotoiltu päätypuoli. Mikä tämän 
joustavakierteisen katelaatan tyylihistoriallinen alkuperä on ollut, siitä 
on esitetty erilaisia selityksiä; todennäköisintä on, että siinä ovat sulau- 

tuneet toisiinsa itämainen kasviaihe, jollainen tavataan maalattuna 
eräässä vanhassa Akropoliin joonialaisessa kapiteelissa, ja toinen tek- 
nillinen (puupylvään päätä suojellut satulapuu ja sen kiertynyt tuohi- 
peite). Jälleen ohut rytmillinen välijäsen, kymatio-sauva, erottaa itse 
pylvään sen yläpuolella olevista kannatettavista osista. Arkkitraavi on 
tavallisesti kolmijakoinen, niistä alin vyöhyke kapein, ylemmät asteit- 
taisesti leveämmät, päätteenä jälleen kymatio. Friisi on Vähän Aasian 
temppeleissä useimmiten sileä, vain ylhäällä tavanmukaisilla kymatio- 
ornamenteilla koristettu; Attikassa on friisivyöhyke koristettu yhtäjak- 
soisella kohokuvasarjalla. Erikoisesti karakteristinen on Vähän Aasian 
joonialaiselle rakennustavalle voimakas hammaslista, joka johtaa mie- 
leen tämänkin tyylin rakenteellisen alkuperän, räystään alaiset kattoa 
kannattaneet puupalkit. Reunuslista ja kaareva vesilista leijonanpäi- 
neen sekä tavanmukaiset kattokoristeet päättävät koristeellisen järjes- 
telmän. 

Kotimaastaan Vähästä Aasiasta levisi joonialainen tyyli, ehkä vasta 
6:nnella vuosisadalla eKr. Attikaan, kotiutuen varsinkin Ateenaan, jossa 
joonialainen marmoritaide muutenkin pääsi muotiin. Siellä kehittyi 
erikoinen attikalais-joonialainen järjestelmä, joka erinäisissä yksityis- 
kohdissa ja yleislaadussakin melkoisesti erosi vähäaasialais-joonialai- 
sesta järjestelmästä. Attikassa ei pylväällä ollut erikoista jalustaa; 
jalka on vähäaasialaista yksinkertaisempi, käsittäen kaksi vannikkoa 
ja niiden välisen koururenkaan; pylväänpään pielus on jäntevämpi, ja 
friisi on muuttunut kuvafriisiksi, zoforos, hammaslista puuttuu. Tässä 
attikalaisessa muodossaan joonialainen tyyli etupäässä periytyi myö- 
hempiin aikoihin. 

Joonialaisessa pylväsjärjestelmässä oli puutteellisuus siinä, että pääty- 
rivien kulmapylväät joutuessaan jäseniksi peripteraali-temppeliin, eivät 
pituussivuilla enää esiintyneet sopusoinnussa muiden pylväiden kanssa, 
kun niiden silloin näkyviin joutuvat päätysivut erosivat rivin maista 
pylväänpäistä. Tästä pulmasta pyrittiin selviytymään siten, että nurkka- 
kapiteeleissa kierresivu uudistettiin myös sivuseinillä, jolloin saavuttiin 
melko väkinäisiin kompromissimuotoihin. 

Vanhimmista ja yksinkertaisimmista joonialaisen kivityylin muo- 
doista meillä on vieläkin vähemmän tietoa kuin vastaavista doorilai- 
sista. Historiallisesti tunnetuilla varhaisimmilla esimerkeillä, jotka jo 
olivat suuria dipteros-temppeleitä — Samoksessa, Efesoksessa, Didy- 
massa Miletoksen lähellä — on varmaankin ollut edeltäjinään yksin- 
kertaisempia esiasteita. Eräissä vanhoissa joonialaisissa temppeleissä 

näyttää katto olleen vain ympäryskäytävän päällä; cellan seinämät 
näyttävät siis rajoittaneen ylhäältä avoimeksi jäänyttä temppelihuo- 
netta. Temppelihuoneen anta-muoto on joonialaisella taholla säilynyt 
aarreaitoissa, joiden välipylväät näyttävät jo varhain muuttuneen 
kannattaja-naisiksi, ns. karyatideiksi. 

Myöskin joonialaisessa järjestelmässä vakiintuivat määrämittaiset 
symmetriat, joissa mittayksikkönä käytettiin pylvään tyven halkaisijaa. 
Kuitenkin sopi kireä säännönmukaisuus joonialaiseen tyyliin vähem- 
män kuin doorilaiseen. Symmetriain sovelluttaminen on siinä vapaam- 
paa ja yksilöllisempää. Tämä joustavuus antoi joonialaiselle tyylille 
pitempiaikaista elinvoimaa verrattuna doorilaiseen, jolla oli anka- 
ruudessaan myös rajoituksensa. 


Kuva 33. Korinttilainen pylväänpää, Epidauroksen 
tholoksen mallikapiteeli. 


Kolmas kreikkalaisista päätyylilajeista, korinttilainen, on 
klassillisessa muodossaan käsitettävä joonialaisen tyylin sivuhaaraksi 
ja tyylin tunnusmerkillinen osa, akanthus-lehtinen pylväänpää, joonia- 
laisen pylväänpään naturalistiseksi muunnokseksi. Tässä muodossaan 
tyyli on verraten myöhäistä alkuperää, vasta neljännellä vuosisadalla 
kehkeytynyt. Antiikkinen tarina kertoo, että kuvanveistäjä Kalli- 
makhos oli saanut pylväänpään muotoaiheen sattumalta, erään nuoren 
tytön haudalle asetetusta, laatalla peitetystä kopasta, jonka ympäri 
akanthus-kasvin lehdet ja kukkaset olivat kiertyneet. Kallimakhos 

oli pitänyt sitä kauniina ja muovaillut aiheen tyylitellyssä muodossa 
kapiteeliksi. Tämä tarina voi tosiaankin olla oikeaperäinen siihen myö- 
häisklassilliseen, naturalistis-koristeelliseen muotoon nähden, jossa ko- 
rinttilaista pylväänpäätä ympäröivät luontevasti järjestellyt akanthus- 
lehdet ja -vanat sekä joustavat kulmakiemurat ja jossa abakus-laatta 
on sivuiltansa veistetty hieman sisäänpäin kaartuvaksi. Epidauroksen 
tholoksen mallikapiteeli on tästä muodosta klassillinen esimerkki. 

Korinttilaisen kapiteelin alkumuodot ovat ikivanhoja, muinaisiin 
itämaisiin yhteyksiin palautuvia. Pohjana on korin tapaiseen huippuun 
tai umppuun päättyvä pylväänpää, jota lehtiverho ympäröi; sellaisia 
alkumuotoja on tavattu Kreikassa esim. pronssisissa astianjaloissa. 
Nimi »korintholainen» tällöin tarkoittaa sitä, että mainittu kapiteeli oli 
tosiaankin vanhassa Korinthoksessa käytännössä. Akanthus-lehtiseksi 
muututtuaan tämä kapiteeli sai tuohon kasviin jo akroterio-koriste- 
luissa kiintyneen köynnösmuotoilun. Varhaisimmissa esimerkeissä on 
korinttilaista kapiteelia käytetty etupäässä koristeellisiin huippuihin 
tai arkkitehtonisiin monumentteihin, jollainen on vielä tyylin keskeinen 
attikalainen esimerkki, Lysikrateen muistomerkki. 

Tyylilajin varsinainen käytäntö jää klassillisen kauden jälkeisiin 
aikoihin. Pylväänpää sai tällöin usein yksilöllisen, tehtävän laadun 
mukaan sovitetun muotoilun. Yhteistä korinttilaisen pylvään eri 
muunnelmille on upea plastillinen koristeellisuus, jossa myöhempi 
kehittynyt talttatekniikka näyttää taitavuuttaan. Hieman kupera, 
hillitysti kimmoisa friisi on tämän myöhäiskauden luonteen mukainen. 
Juhlallisen rikkautensa takia korinttilainen pylväsjärjestö, joka- oli 
kaikissa asemissa yhtä edustava, pääsi varsinkin hellenististen ja keisari- 
ajan roomalaisten rakennuttajien suosioon. 

Kaikki tyylilajit ovat temppelihuoneen sisärakenteessa käyttäneet 
klassillisella ajalla samoja peruskaavoja; kuitenkin erilaiset suuruus- 
vaatimukset, erilaiset kultilliset perinteet ynnä muut määräävät seikat 
ovat aiheuttaneet suurestikin eroavia pohja-aloja. Temppelin päähuoneen, 
naoksen eli cellan lisäksi on suurissa temppeleissä usein eteinen eli 
pronaos sekä opisthodomos, so. cellan takana oleva pienempi huone, 
jota käytettiin joskus aarrekammiona ja joka avautui takahalliin. 
Temppelihuoneen sisäisessä pylväsjärjestelyssä on ollut suuria eroja, riip- 
puen siitä, onko temppeli ollut kaksi- tai kolmilaivainen ja onko jälkim- 
mäisessä tapauksessa ollut kattoa kannattamassa yksikerroksinen tai 
kaksikerroksinen, arkkitraavin jakama pylvässysteemi. Toisissa ta- 
pauksissa, kuten esim. Paestumin päätemppelissä, ovat sisäiset pääl- 

lekkäiset pylväsrivit nähtävästi vain muodostaneet katon tukijärjes- 
telmän, sitä vastoin esim. Olympian Zeuksen temppelissä näyttää sivu- 
laivoissa jo olleen lehterimäiset emporikerrokset. 

Kreikkalainen temppeli, erikoisesti vanha doorilainen, ei ollut suin- 
kaan ulkoasultaan niin värittömän ankara — tai vain ajan patinoiman 
materiaalin värinen — jollainen se nykyään on vuosituhansien kulut- 
tamana arkeologisena ilmiönä. Siihen kuului alunperin olennaisesti 
koristeellinen värikäs maalaus, p o l y k h r o mi a, johon liittyi erinäis- 
ten listojen maalattu ornamentiikka. Kalkkikivitemppeleissä päällystet- 
tiin pylväät ohuella maalatulla stukkikerroksella. Polykhromia mar- 
moritemppeleissä ei ollut levinnyt yli Коко rakennuksen, vaan se ulottui 
vain koristeellisesti tärkeihin jäseniin, jollainen oli esim. friisi ja pääty- 
kolmio. Alkuaikoina oli tämä vahaväreillä suoritettu maalaus sävyil- 
tään rohkeata, myöhemmin arvattavasti paljon harkitumpaa. Näyttää 
siltä, että muinaisuudesta juontuva traditio oli johtanut tähän systee- 
miin; joka tapauksessa se kuului olennaisesti etelämaiseen luontoon ja 
ympäristöön ja sillä oli positiivista merkitystä erinäisten rakennusosien 
selventämisessä ja eloistuttamisessa. Sääntönä oli, että muurit, pylväät, 
arkkitraavit ja reunuslistat jätettiin marmorin tai stukkipinnan väri- 
siksi; pystysuorat jäsenet, esim. triglyfit, maalattiin tummansinisiksi, 
vaakasuorat listat voimakkaan punaisiksi. Metooppien, friisien, pääty- 
kolmioiden maalaus eri väreillä kuului myös järjestelmään. Ornamentti- 
vöihin käytettiin erilaisia värejä: heleää sinistä, mustaa, punaista, 
vihreää, kultaakin. 

Temppelien sisäseinät olivat varmaankin myös usein värikkäiksi 
maalatut ja kattolautojen neliömäiset välisyvennykset, kasetit, koris- 
tellut. Seinäin maalaus johti epäilemättä jo varhain monumentaalisiin 
sisäkuviin. Athene Khalkioikos temppeli on esimerkkinä sisäseinien 
vaskireliefikoristelusta. Kivityyli vei itsestään inkrustatio-menetel- 
miin, jolla tarkoitetaan sisäseinien päällystämistä kaunispintaisella 
marmorilla. 

Kreikkalaisen kaupungin akropolis, linnakukkula, polykhromisesti 
maalattuine temppeleineen ja vastaavasti koristeltuine patsaineen oli 
kaupunkivaltion värikkäin ja taiteellisesti merkittävin osa. Temppelien 
rinnalla olivat kuninkaiden ja ylimysten talot kauan sangen vaati- 
mattomia. Temppelin suorakaidemuoto oli varhaiskaudella miltei ainoa 
julkinen rakennuskaava. Mutta eräitä varhaisia, ilmeisesti kaukaisiin 
primitiivisiin perinteisiin liittyneitä pyörörakennuksiakin tunnetaan; 
sellainen oli samoslaisen Theodoroksen spartalaisille rakentama mu- 

siikki- ja kokoushalli, skias, samoin Delfoin pyörörakennus, tholos, 
josta on säilynyt eräitä sangen vanhanaikaisia jäännöksiä. 


Pyrkiessään ja vakiintuessaan taiteellisiin tyylimuotoihin varhais- 
kreikkalainen arkkitehtuuri jatkaa inhimillistä rakennustoimintaa 
ikäänkuin korkeampaan ja kirkkaampaan ilmapiiriin kohotettuna. 
Tyypillistä tälle rakennustoiminnalle oli, että jumalan asunto, temppeli, 
tuli keskitetyn huomion kohteeksi ja että sen muodot kiteytyivät määrä- 
mittaisiin järjestelmiin), joissa arkkitehtuuri esiintyy pakottavista 
aineellisista edellytyksistä vapautuneena ideakuvana. 


Myöskin kuvaamataiteen alkukehitys on samanlaista inhimillisen 
intressitoiminnan jatkumista kuvamuodossa. Taide on varhais-Krei- 
kassa, kuten vastaavilla primitiivisillä kehitysasteilla muuallakin, erään- 
laista puuttuvan todellisuuden substituutiota, kuvakorvausta. Jumalan- 
kuva on jumaluus уіп e ffi gi e», varmaankin kauan animistisesti 
eläväksi ajateltuna; vielä sittenkin kun valistuneemmat käsitykset olivat 
päässeet voimaan, kuvassa katsottiin jumaluuden olevan jollakin tavoin 
läsnä. Kuvamaalaukset ovat perimmältään olleet ikäänkuin elämän ja 
todellisuuden varjomuotoja, jotka ihmeellisellä tavalla — kuvavaiku- 
tuksellaan — kykenivät loihtimaan näkyviin sellaista, joka oli poissa ja 
vain ajatuksella saavutettavissa. 

Näin on ymmärrettävissä vanhoilla kreikkalaisilla ajattelijoilla esiin- 
tyvä, kautta antiikin kansanomaiseksi jäänyt mielipide, että taide on 
luonnon jäljittelyä. Todellisen olemassaolon, »luonnon), muotojen ја 
ilmiöiden jäljittelyä eli »matkimistay (mimesis) tosiaan tarvittiinkin 
niiden taidetarpeiden tyydyttämiseen, jotka silloin syvimmältään johti- 
vat luovaan toimintaan. 

Taiteen syvin salaisuus oli siis kuvaan sisältyvässä illuusiossa, elä- 
mänvaikutuksessa, ja kyvyssä aikaansaada tuollainen vaikutus. Tästä 
johtui varhaiskreikkalaisessa taiteessa niin voimakas elämäntehon 
tavoittelu, joka ilmenee alkuaikoina karkeanakin luonnonjäljittelynä, 
mutta joka aikojen kuluessa etsii kehittyneempiä ilmenemismuotoja. 
Tästä johtuu myöskin alkeellinen idealismi: pelkkä luonnollisuus sellai- 
senaan ei nimittäin riittänyt, koska se jokapäiväisyydessään ei kyennyt 
aikaansaamaan kaivattua tehovaikutusta. 

Kehitystä eteenpäin ylläpitivät ja kannustivat ne syvät perusmotii- 

vit, joiden tarkoituksia taide pyrki toteuttamaan. Kuvaamataide yhtä 
hyvin kuin arkkitehtuurikin oli uskonnollis-yhteiskunnallisen elämän 
palveluksessa, eräänä elämän koroitettuna ja kauastähtäävänä muo- 
tona. Taiteen harjoitusta varten muodostui jo varhain ammatillisia 
keskuksia ja johdossa oli taitoseppinä kunnioitettuja ammattimes- 
tareita; tuotteet keräytyivät kaupunkien näkyville linnakukkuloille, 
uskonnollisiin keskuspaikkoihin, jollainen oli esim. Delfoi, tai Olympia, 
yleishelleenisten kilpaleikkien kaupunki. Kaikkialla missä taidetta luo- 
tiin tai sitä asetettiin näytteille, sillä oli elämänikuistuksen ja julkisen 
uhrin merkitys. Kuvapatsaat olivat tavalla tai toisella jumalille tarkoi- 
tettuja lahjakuvia, joita valtio määräsi kunniapalkinnoiksi tai jotka 
kustannettiin voittosaaliista saaduilla varoilla. 

Erilaisten motiivien yhtymisestä kuvatuotannossa antavat esimerk- 
kejä parhaiten Olympian voittajapatsaat, joita alkoi yhä lukuisammin 
kertyä pyhälle alueelle, ensin puusta, sitten kivestä ja pronssista teh- 
tyinä. Voitonpalkintoon sisältyi oikeus tai velvollisuus pystyttää kuva- 
patsas, joka esitti voittajaa ja hänen urheilusaavutustaan. Heran lei- 
keissä voittaneiden patsaat, eikones, olivat suorastaan jumalattarelle 
vihittyjä uhrikuvia. Toisaalta juoksu- ja hevoskilpailujen voittajat 
kohosivat itsekin eräänlaiseen jumaluuteen, heitä kun pidettiin Herak- 
leen ruumiillisina ilmestymismuotoina. Näin siis saivat voittajain karak- 
teristiset piirteet merkitystä — myös urheilukilpailussa tavaksi tullut 
alastomuus —, mutta myöskin voittajain »jumalallisuus», heidän voi- 
mansa, kauneutensa ja suuruutensa. Yksilöllisyys kohosi täten korkeam- 
paan idealismin olopiiriin. 

Samalla kuin siis luonnollisuuspyrkimys edisti naturalismia, kohotti 
kuvien pyhyys niiden ideaalista arvoa. Kaikessa illusionismissaan taide 
lopultakin pyrki yliluonnollisuuteen; sen väri ja muoto tahtoivat jotakin 
enemmän kuin pelkkää jokapäiväisen elämän luonnollisuutta. Värityk- 
sessä varhaiskaudella kaivattu tehovaikutus saavutettiin parhaiten 
koristeellisen räikeillä väreillä. On arveltu, että arkaaiset pronssipatsaat 
saivat välkkyä kaikessa metallisessa loistossaan, joka ehkä tuon ajan 
mielestä kuvastikin jumaluutta. Silmien loistetta pyrittiin tulkitsemaan 
monella eri tavalla, kivikuvissa maalauksella, pronssikuvissa silmän- 
valkuainen merkittiin esim. hopealla, terä jollakin tummalla jalokivellä. 
Toisaalta »luonnollisuutta» korostettiin kauan antamalla patsaille to- 
dellisia varusteita, hevosille metallivaljaat yms. 

Luonnonmukaisuuden ja naiivin idealismin yhteisvaikutuksessa kehit- 
tyivät Kreikan varhaiselle taiteelle niin luonteenomaiset tyypit. Tyyppi 

edustaa tiivistettyä ja yleistettyä luonnonmuotoa, perikuvaa, johon 
hajanaisista luonnonhavainnoista abstraktisesti rakentamalla ja sovitta- 
malla päästiin. Tällaiset tyypit säilyivät perinnöllisessä taiteenharjoi- 
tuksessa polvesta toiseen; vain vähitellen toi jatkuva luonnontutkimus 
niihin muutoksia. 

Jo varhain pyrittiin teoreettisestikin pohtimaan taiteen sisäisiä lakeja 
ja sen korkeata harmoniaa. Herakleitos(synt.n. 530 eKr.)sanoo, että taide, 
luontoa jäljitellen, saa aikaan sovun yhdistämällä vastakkaista. Hänen 
eräästä lausunnostaan käy selväksi, että ajan maalarit, pyrkiessään 
yalkuperäisen kaltaisuuteen», jo sekoittivat toisiinsa eri päävärien aine- 
osia. Arkkitehtuurissa valtaan päässyt symmetria-oppi näyttää kehitty- 
neen rinnan Pythagoraan (synt. n. 570) lukufilosofian kanssa. 


Kuva 34. Heran pää, mer- 

kelikalkkikiveä. Heraio- 

nin kulttikuvasta, Olym- 
pia. 


Kuva 35. Herakleen ja Apollon taistelu Delfoin kolmijalasta, ns. Sifnoslaisten 
aarreaitan päätykolmioryhmästä. Delfoin museo. 


III 
ARKAAINEN TYYLIKAUSI 


Varhaiskauden epämääräisestä, aineksiaan ja muotoaan etsivästä taide- 
pyrkimyksestä kehkeytyy vähitellen vanhanaikainen tyyli-ihanne, jota 
on totuttu nimittämään arkaaiseksi tyyliksi. Arkaaista tyylikaut- 
ta on vaikea ajallisesti tarkoin rajoittaa määrättyjen vuosilukujen sisälle; 
kysymys on tyyliprinsiipistä, jonka ilmauksia voidaan seurata seitse- 
männeltä vuosisadalta lähtien aina viidennelle vuosisadalle jatkaviin 
jälkimuotoihin saakka, eri seuduissa ja eri taidelajeissa hieman eri ta- 
valla. Vaikea on myös sitoa tätä tyyli-ihannetta tiettyihin heimo- tai 
aluerajoihin, tai selvästi määriteltäviin historiallisiin ja yhteiskunnalli- 
siin edellytyksiin. Voimme vain sanoa, että arkaainen tyyli on ensimmäi- 
nen yleiskreikkalainen tyylisuunta, se on niin hyvin kuvaamataiteessa 
kuin arkkitehtuurissa havaittava, kiinteä ja presisoidusti selkeä muoto- 

prinsiippi, joka näyttää kauneusnormina hallinneen aikoinaan koko 
kreikkalaismaailmaa. 

Koska inhimillisen esiintymisen määrätyt kaavat ja tyypit, 
tehoisa tai elegantti ojentuminen, huomiota vaativa nähtäväksi-levit- 
täytyminen, yleensä seremoniallinen olemisen ihanne ja siihen kuuluva 
sääntöperäinen käytös ja siro ulkoasu ovat arkaaisen tyylin olennaisia 
ominaisuuksia, on ajateltava, että tämä tyyli on kehittynyt tai saanut 
kannatusta ympäristössä, jossa tuollaisiin seikkoihin on aina kiinnitetty 
huomiota. Tällöin ovat tyylin luonnollisia viljelyskeskuksia olleet ajan 
tyrannihovit, joista useiden tiedetään rakastaneen ulkonaista mahtia ja 
loistoa. Eräiden tyrannien tiedetään teettäneen jo suurekkaita julkisia 
rakennuksia, vesijohtoja, kaivohuoneita, satamalaitteita. Tyrannihoveja 
oli niin hyvin idässä kuin lännessä, Megarassa, Samoksessa, Sikyonissa, 
Korinthoksessa, Suur-Kreikan valtioissa. Korinthoksen taidetta rakasta- 
neiden Kypselidein tyrannius päättyi noin 585, ja yleensä tyranniuden 
loistoaika tuntui jo olevan ohi kuudennen vuosisadan alkupuolella. 
Mutta v:sta 561 eKr. lähtien seuraa Ateenassa ensin Peisistratoksen ja 
sitten hänen poikiensa nuorempi) tyrannius, joka on ollut siinä määrin 
nimenomaan juuri taiteen ja kirjallisuuden suosimisessa ja edistämisessä 
aikaa edustava, että koko aikakautta on voitu joskus nimittää peisis- 
tratolaiseksi ajaksi. 

Joskin arkaaisen tyylin aristokraattis-seremonialliset ominaisuudet 
ehkä voidaan lähinnä yhdistää juuri tyrannihovien muotokulttuuriin, 
on kuitenkin varottava antamasta sille yksinomaista merkitystä. Myös- 
kin ajan yleinen kansalaismieli ja porvarihenki osoittavat kohoamisen 
ja edistymisen merkkejä. Yleismoraalin suhteellisen varhaisena ja suu- 
resti valistuneena edustajana on pidettävä Solonia, joka valtio-opissaan 
antoi perustavan merkityksen laillisuudelle ja järjestyksellisyydelle ja 
joka lainlaadinnassaan edisti yksityistä yrityshalua, kauppaa ja teolli- 
suutta. Kuudennen vuosisadan ensi puoliskolla Ateenan savenvalajain 
kaupunginosa, Kerameikos, alkoi kohota entistä suurempaan kukois- 
tukseen nähtävästi juuri solonilaisten säädösten ansiosta. Ateenan 
nousuun ajan johtavaksi sivistysvaltioksi näyttävät vaikuttaneen yhtä 
hyvin solonilaiset aatteet kuin Peisistratidein toimenpiteet. 

Kuudennen vuosisadan alkupuoli merkitsee Kreikan henkisessä elä- 
mässä muutenkin laajentumisen ja järjestäytymisen aikaa. Erikoisesti 
Delfoi kohosi tästä lähtien suureen taiteelliseenkin merkitykseen, joh- 
tuen siitä, että se pyhän sodan kautta v. 590 eKr. saavutti Hellaan mer- 
kittävimmän uskonnollishenkisen keskuksen aseman. Joka neljäs vuosi 

vietetyt pytholaiset juhlat, joissa oli paitsi urheiluleikkejä myös lyyril- 
lisiä kilpailuja, olivat Olympian kilpaleikkien rinnalle, jopa niiden ylikin 
kohoavia tilaisuuksia. Kreikkalaiset valtiot idästä ja lännestä käsin 
rakensivat pyhälle alueelle marmorisia temppeliaittoja, pystyttivät 
uhripatsaita ja alttareita. Pytholaisten juhlien jälkeen järjestäytyivät 
muutkin paikalliset juhlat, Olympian kilpaleikit saivat entistä vaka- 
vamman muodon, v. 566 tienoilla perustettiin Ateenassa panathenaia- 
juhlien vietto. 

Ateenan arkaainen veistotaide puhuu voimakkaasta joonialaisesta 
vaikutuksesta ja Delfoissa on joonialaistyylinen arkkitehtuuri ja veisto- 
taide rikkaasti edustettuna. Tämä näyttäisi viittaavan siihen, että 
arkaaiset tyyli-ihanteet ovat perimmältään idästä päin saapuneet ja 
idän joonialaisissa keskuksissa tai saarivaltioissa saaneet ensiksi teknil- 
lisen toteutuksensa, mihin johtopäätökseen myös niukat historialliset 
tiedot tuntuvat vievän. On kuitenkin toisaalta otettava huomioon se 
uusi selkeys, elontunne ja ethos, joka täyttää nuorekkaalla raikkaudella 
arkaaiset tyylimuodot esim. juuri Ateenassa ja Delfoissa. Vähäaasia- 
laisten kreikkalaisseutujen joutuminen kuudennen vuosisadan keski- 
vaiheilla persialaisten alamaisuuteen aiheutti siellä taiteilijain siirty- 
mistä länteen, ja kuten näyttää paikallisen taide-elämän sovinnaistu- 
mista ainakin toistaiseksi noissa ennen niin elinvoimaisissa rintamaissa. 

Spartakin kohoaa tänä aikana eräillä taiteen aloilla merkittävyyteen. 
Kuitenkin näkyy sen saavutuksista, etteivät sen ankarassa ilmapiirissä 
hienostuneet arkaaiset ihanteet oikein viihtyneet. Sitä vastoin Suur- 
Kreikan ja Sisilian kaupungit ja tyrannihovit ovat ilmeisesti olleet 
arkaaisen kulttuurikehityksen eturivissä, vieläpä edustaneet sen itse- 
näisintä ja voimakkainta suuntaa, mikä käy selväksi arkkitehtuurin 
jäännöksistä. 

Arkaaista tyyli-ihannetta voimme tutkia arkkitehtuurissa ja vaasi- 
taiteessa, mutta erikoisesti veistotaiteessa, joka keskitetyimmin tuo 
näkyviin ruumiillisen asennoitumisen ja henkiset perusilmeet. Tämä 
ihanne on perimmältään määriteltävä seremonialliseksi, aristokraatti- 
seksi ja eetilliseksi. Siinä yhtyy kaukaa geometriselta kaudelta periytyvä 
kuri ja itämainen traditionaalisuus uuteen, tyrannihovien ja porvari- 
edistyksen luomaan muotokulttuuriin. Arkaainen tyyli-ihanne on kas- 
vanut julkisuuden tunnossa ja sen ilmaukset on tarkoitettu näytteille 
panoa varten, siitä niiden ylhäisen jännittynyt ryhdikkyys, enemmän 
tai vähemmän sovinnainen ulkoasu. Symmetrinen järjestely, tahdikas 
yhdensuuntaisuus, yleensä formalistinen muotoprinsiippi ohjaa niiden 


Arkaainen tyylikausi 93 


Kuva 36. Metooppi-korkokuva Heran temppelistä, Foce del Sele, n. 500 eKr. 


Paestumin museo. 


paikallaan oloa ja liikkeitä. Ilmeisesti tämä ihanne on elänyt jo niiden 
mallien mielessä ja olemuksessa, joita taiteilija on lähtökohtina — var- 
maankin jo suuressa määrin — käyttänyt. Korostettuna se pääsee näky- 
viin itse taiteilijan työnsuorituksessa, joka on ollut sidottu vanhoihin 
tekotapoihin ja toteutettu sovinnaisen mielteen, pyhitetyn tunnon val- 
lassa. Arvokkuus ja kauneus on ollut korkeimpana ohjeena; abstrak- 
tisena tavoitteena se on usein johtanut taiteilijan silouteen ja kaavamai- 
seen koristeellisuuteen, mutta usein se on antanut myös hänen teoksel- 
leen ankaraa hienostusta. 

Ajan vakiintuneet muoto-ihanteet ovat määränneet yksityishenki- 
löiden rumiinrakenteen ja pukeutumisen sekä ryhmien esiintymisen ja 

liikkeet. Veistotaiteesta ja vaasikuvista on tunnettu nuoren miehen ns. 
gymnastinen ihanne, jonka luomisessa niin hyvin voimailuharjoitukset 
kuin seuraelämän kauneuskäsitykset ovat olleet mukana. Sen mukaan 
oli nuorukaisen oltava vyötäröltään ja nilkoista hoikka, mutta hänellä 
piti olla leveät hartiat ja voimakkaat reisilihakset. Naispatsaista var- 
sinkin siropukuiset joonialaiset ovat osoituksena siitä, kuinka tärkeiksi 
asioiksi aistikkaat pukuaiheet ja miellyttävät asennot tulivat niin hyvin 
julkisessa esiintymisessä kuin taiteessa. Pukujen ohuet laskokset, päär- 
meet ja ripsut, sirot hiuslaitteet, käherretyt kutrit ja miehillä parrat 
kuuluivat etikettiin. Tässä suhteessa muinaiset primitiiviset tavatkin 
tuntuvat saaneen seremoniallista pyhyyttä. Kerrotaan, että Kserk- 
seen lähettämät vakoojat tapasivat lakedaimonilaiset Thermopylain 
luona hiuksiaan laittelemassa, sillä, niin selitettiin, heidän tapansa oli 
koristella päänsä taisteluun mennessä. Eräässä Ateenan Akropoliilta 
löydetyssä myöhäisarkaaisessa reliefissä on vaunuihinsa nouseva Apollo 
esitetty siinä määrin naisellisesti laskoteltuun pukuun puettuna, että 
häntä on kauan pidettykin naisena. Yhteisesiintyminen sai seremonial- 
lisesti juhlallisen, oopperamaisen luonteen; esim. Francois-vaasin hää- 
saattueessa jumalat marssivat jalkojaan ja käsiään paraatimarssin tah- 
dissa jännittyneesti ojennellen. 

Ne kuvatyypit, jotka varhaiskaudella jo olivat kiteytyneet etupäässä 
alkeellisten menettelytapojen ja kaavamaisten käsitysten johdosta, 
saavat arkaaisista tyyli-ihanteista seremoniallista merkitystä. Arkaai- 
nen kuvaihminen seisoo, istuu ja astuu ikäänkuin abstraktisuuden ilma- 
kehässä, hän tekee tehtävänsä teennäisellä siroudella, on tahallisen 
kauniissa asennossa, — naiset esim. kohottavat usein kukan huulilleen 
pitäen toisella kädellään sirosti kiinni hameestaan. Ethos tähtää 
yleiskelpoisuuteen ja miellyttävään moitteettomuuteen; tämä pyrkimys 
heijastuu joko itsetiedottomasti tai jo varsin tietoisesti kasvojen »arkaai- 
sesta hymystä». Erikoisesti frontaalinen patsastyyppi kehittyy aikaa 
ja sen henkeä edustavaksi. Se ei merkitse enää vain pelkkää tasamu- 
kaisuutta ja kääntymistä suoraan eteenpäin, vaan siinä ojentuu nähtä- 
väksemme jo selvästi ajan yleinen suhtautumispyrkimys ja sielullinen 
tendenssi. Vartalon muotosuhteilla, käsien ja jalkojen sijoituksilla on 
määritelty merkitys. On kuin tällainen frontaalinen vapollooninenv 
hahmo olisi tahdottu kohottaa mahdollisimman edulliseen kokoon ja 
näköön, kirkastaa mahdollisimman vaikuttavaan, normaalisesti miel- 
lyttävään arvokkuuteen. 

Ikäänkuin koko tyylikauden alkuesimerkkinä ja seisovan vapollo»- 

Kuva 37. Metooppi-korkokuva Heran temppelistä, Foce del Sele, n. 500 eKr. 


Paestumin museo. 


tyypin malliedustajana on mainittava ns. Tenealainen Apollo, nykyään 
Minchenin glyptoteekissa. Se on Teneasta, vanhan Korinthoksen lähei- 
sestä pienestä kaupungista peräisin, mahdollisesti esimerkki vanhan 
Korinthoksen veistotaiteesta, mikä selittäisi suorituksen orientaalis- 
henkisiä piirteitä. Se on hautapatsas, oletettavasti yksilöllistä nuorta 
vainajaa ihanteellisessa alastomassa muodossa esittävä, uhrikuva 
jumalille ja ihmisille muistomerkki. Muinainen egyptiläistä muistuttava 
kaanon on siinä vielä tunnettavissa, mutta kaavamaisen rakenteen ja 
mannekiinimaisen muotoilun takaa ojentuu siinä nähtäväksemme 
arkaaiskreikkalainen ihanne ja uusi elämänilme. Tyyppi on gymnasti- 
nen, elegantti ja edustavaan esiintymiseen tottunut; vasen jalka on ase- 
tettu sirosti eteenpäin aidolla hovimiestottumuksella, ja kasvot hymyi- 
levät miellyttävästi. Kuvanveistäjän suoritustaito ei ole ilmeisesti tai- 
punut hänen hienoimpiin tarkoituksiinsa; kokonaisuuteen on jäänyt 

kireän rakennelman leimaa ja esim. polvilumpioiden esitys on yksityis- 
kohtia korostaessaan jäänyt puisevaksi. 

Ajan demokraattisempaa ihannetta, Solonin ajan ateenalaista kan- 
salaishenkeä edustava on ns. Vasikankantajan patsas, nykyään Ateenan 
Akropolismuseossa. Se on tehty Hymettos-vuoren harmaasävyiseen 
marmoriin, tekniikalla jossa on vielä poros-veistosten muotoilutapaa 
jäljellä. Jalustassa olevan piirtokirjoituksen mukaan kuva esittää 
Rhombos-nimistä kansalaista, karjanomistajaa, joka tuo vasikan ja 
itsensä — in effigie — uhriksi kaupunginjumalattarelle. Frontaalisesti 
esitetyssä patsaassa ei ole paljonkaan arkaaista pingoittuneisuutta, ja 
kasvoilla on leveän hyvänsävyinen ilme. Huolimatta erinäisistä köm- 
pelyyksistään ja formalistisista yksityiskohdista on Vasikankantaja 
merkillisen vapaa ja täyteläinen plastillisessa muovailussaan ja suuren- 
moisen yksinkertainen pintakäsittelyssään. Se ei ole vain vanhimman 
attikalaisen, vaan kaikkien aikojen veistotaiteen merkillisimpiä esi- 
merkkejä. 

Vanhan istuvan patsastyypin vähittäistä kehityshistoriaa arkaaisen 
ihanteen vallitessa voimme parhaiten tutkia Brankhidain patsas-sarjassa, 
— patsaissa, jotka alunperin sijaitsivat Miletoksen satamasta läheiseen 
Didymaioniin johtavan tien varrella. Niiden varhaisimmista, alkeellisiin 
tektonisiin sääntöihin ja ylimalkaiseen hahmosteluun perustuvista esi- 
merkeistä on jo aiemmin ollut puhe. Kehittyneemmissä naiskuvissa 
kuten esim. Louvressa olevassa patsaassa on istujan asennossa itsetie- 
toista seremoniallista juhlallisuutta ja jo yksityiskohtaisemmin kuvatun 
puvun laskoksissa koristeellista tyylittelyä. Raskas itämainen lihavuus 
ruumiinmudoissa on vähentynyt. 


Arkaaisen veistotaiteen aloilla erotti jo antiikkinen perimätieto 
doorilaisen ja joonialaisen suunnan. Kehityksen asteittaista eteen- 
päinmenoa, teknillistä edistymistä, erilaisia ainelaatuja, paikallisia 
koulukuntia tiedettiin kuvailla kummallakin taholla. Päivän valoon 
tullut kaivausaineisto on todistanut tämän kaiken suurin piirtein 
oikeaksi, joskin esim. eri paikalliskoulajen ja mestarien erittely pakos- 
takin jää nykymaailmassa vaillinaiseksi. Yleistarkastelu osoittaa, että 
kuten arkaaisessa rakennustyylissä on kuvanveistossakin kehitysas- 
teita: on voitu puhua höllän-arkaaisesta, täysarkaaisesta ja myöhäis- 
arkaaisesta, ylihienostuneesta tyylistä. 


17. V 


sikankantaja, Rhomboksen uhrilahja, Hymettoksen marmoria. Ateena, 
Akropolismuseo. 


18. Perseus surmaa Medusan, varhaisarkaainen kalkkikivimetooppi Selinusista. 
Palermon museo. 


19. Athene ja gigantti, marmorisen päätykolmioryhmän osa Ateenan Akropoliilta. 
Akropoliin museo. 


. Hautasteela Orchomenoksesta, veistänyt Alksenor Naksos saarelta, boiotia- 
laista marmoria. Ateenan kansallismuseo. 


21. Akropoliin neito, Euthydikoksen uhrilahjan osa. Ateena, Akropolismuseo. 


22. Istuva arvonainen, Branchidai-sarjaan kuuluva marmoripatsas Miletoksesta. 
Louvren museo. 


23. Istuva jumalatar, Tarentosta, marmoria. Berliinin museo. 


24. »K оге», neitopatsas Ateenan Akropoliilta, marmoria. Ateena, Akropolismuseo. 

Kuva 38. Jumalatarten ryhmä ns. Sifnoslaisten aarreaitan friisistä, marmoria. 


Doorilaisen veistotaiteen kantaseutu oli Peloponnesos, jonne kreeta- 
laiset kuvanveistäjät Dipoinos ja Skyllis olivat aikoinaan muuttaneet. 
Heidän oppilaikseen nimettiin joukko kuvanveistäjiä Peloponnesoksen 
eri seuduilla. Tärkeimpiä Peloponnesoksen vanhoja taidekeskuksia 
olivat Sikyon ja Argos, myöskin koulun aiginalainen ja lakedaimonilai- 
nen haara mainitaan. Huomattavin edistys tapahtui seisovassa pat- 
saassa; jalat sijoitettiin vapaammin ja käsivarret irroitettiin vartalosta 
ja ne ojennettiin usein eteenpäin, niin että niihin voitiin sijoittaa tunnus- 
attribuutteja. Useat perimätiedon mainitsemista patsaista olivat vielä 
puuta, jota vanhaa tekoainetta täydennettiin kulta- ja norsunluulisillä, 
— tekniikka, mistä johdetaan klassillisella ajalla niin kuuluisaksi tullut 
kultanorsunluutaide. Jotkut mestarit, kuten sikyonilainen Kanakhos, 
joka teki Miletoksen läheiseen Didymaioniin kuuluisan Apollon File- 
sioksen patsaan, käyttivät myöskin pronssitekniikkaa. Kalkkikivi ja 
marmori olivat myös usein käytettyjä aineita. 

Kanakhoksen esimerkki osoittaa, että taiteilijat eivät olleet sidottuja 
kotiturpeeseen, vaan että he ikivanhaa tapaa seuraten vaelsivat seu- 
dusta toiseen, tässä tapauksessa itäänpäin. Kuitenkin oli päinvastainen 
suunta tavallisempi; joonialaisseuduilta ja saarivaltioista levisivät 
vieläkin teknilliset uudistukset ja tyyliherätteet läntisiin keskuksiin. 
Erikoisesti pronssitaiteessa onttovalutekniikka, joka niin suuresti vas- 
tasi juuri doorilaista suuntausta, oli joonialaista alkuperää. Jooniasta 
tai saarilta oli lähtöisin myös täysarkaaiselle ajalle tunnusomainen, 
teknillisesti hienostunut, norsunluutyötä muistuttava marmorityyli. 


7 — Okkonen, Antiikin taide 

Marmori tekoaineena oli jo varhaiskaudella tuttu niin idässä kuin 
lännessäkin: varsinkin idässä olivat esim. Samos ja Naksos olleet mar- 
moritaiteen tyyssijoja. Joonialaisessa idässä pääsi kauniiden aineomi- 
naisuuksiensa vuoksi laajalti käytäntöön Paros-saaren marmori. Van- 
himmassa joonialaisessa marmoritaiteessa on melkoisia laatueroja, 
verrattakoon toisiinsa esim. Miletoksen patsaita, Efesoksen Artemisio- 
nin pylvääntyvireliefejä ja Samoksen koulun tuotteita. Merkittävim- 
mäksi arkaaiseksi teknillisen edistymisen keskukseksi näyttää kohon- 
neen 6:nnen vuosisadan alkupuolelta lähtien Khios-saari, jonka taitei- 
lijoista Arkhermos ja hänen poikansa Bupalos ja Athenis tulivat teknil- 
liseen taituruuteen pyrkivän koulun edustajiksi. Tämä entistä suurempi 
teknillinen taito perustui moninaisten kärkitalttojen, marmorisahain 
ja raspien käyttöön sekä erillisesti valmistettujen lisäosien liitäntään, 
millä kaikella tuli olemaan vaikutusta myöskin tyylimuotoihin, nimen- 
omaan vilkkaamman liikunnan, esiinpistävien ruumiinosien, koristeel- 
listen yksityiskohtien esitykseen. 

Täysarkaainen marmoritaide merkitsee ajalle ominaisinta, parhaim- 
millaan erittäin korkealle asetettavaa taidesaavutusta. Marmori aine- 
laatuna kohosi siinä määrin etualalle, että sen rinnalla ennen käytetyt 
halvemmat kivilajit joutuivat varsinkin joonialaisalueilla kokonaan 
varjoon, tullen kysymykseen enää vain vähempiarvoisissa tehtävissä. 
Itse marmorityössä tapahtunut edistys johti luonnollisesti myös tek- 
nillisiin mestaruusnäytteisiin, teennäisiin sommitelmiin — joista on 
varhaisena esimerkkinä jo mainittu Delos-saaren Nike —, yksityiskoh- 
tien ylenmääräiseen huolitteluun, mistä ovat osoituksena pukujen ja 
hiusten miltei itsetarkoitukselliset, pettävää illusorisuutta ja koris- 
teellisuutta tarkoittavat muotoilut. Mutta yleensä on arkaainen marmo- 
ritaide täynnä aitoa tunnetta ja sitä ohjaa vaistomainen taju aineen 
vaatimuksista ja sen tarjoamista eduista. Taiteilija oli vielä yhteiskun- 
nalliselta asemaltaan käsityöläinen, joka itse suoritti tehtävänsä alusta 
loppuun; hänen työnsä oli uskonnollista ammattityötä, jossa oli oltava 
uskollinen traditiolle ja omalle parhaalle vakaumukselle. Suoritus ta- 
pahtui, kuten voidaan todeta keskenjääneistä veistoksista, ns. suoraa 
hakkaustapaa noudattaen, lähtemällä nelitahkoisesta tai muuten sopi- 
vasta ainelohkosta ja etenemällä perustasoista lopullista pintaa ja sen 
pyöristymiä kohden. Kuvahahmon ja olennaisten muotojen täytyi täl- 
löin elää yksinkertaisen selvinä tekijän mielessä; yleisnäkemyksen hal- 
linta yhtä hyvin kuin ammatillisen pintasuorituksen huolittelu oli työssä 
tarpeen. Mekaaninen menettelytapa ja rytmillinen koristeellisuus yh- 

tyivät ja tukivat toisiaan. Eräs arkaaisen marmoritaiteen suurimpia 
viehätyksiä on sen eheä koristeellisuus rytmillisissä laskoksissa, hius- 
kierteissä ym., koristeellisuus, jonka salaista tehovoimaa ei parhain- 
kaan myöhäisaikainen jäljittely ole kyennyt saavuttamaan. 

Myös arkaainen pronssitaide on niin hyvin idässä kuin lännessä 
saanut jo suurta aikaan; siitä antavat meille säilyneet katkelmat ja 
varsinkin lukuisat statyetit, joista jotkut näyttävät pohjautuvan ajan 
isokokoisiin patsaisiin, riittävästi esimerkkejä. Kuitenkin näyttää 
pronssitaiteen kehitys kulkeneen jonkin verran jäljessä; marmori oli 
ajan mieliaines, ennen muita. 

Kuva, jonka kaivauslöytöjen perustalla saamme arkaaisen kauden 
tuotannosta, on katkelmallinen ja rikkinäinen sanan konkreettisessakin 
merkityksessä. Kuitenkin on onnellisten sattumien johdosta juuri tältä 
kaudelta säilynyt melkoinen joukko alkuteoksia, joista useat ilmeisesti 
kuuluvat ajan parhaaseen tasoon. Niiden esittelyssä on eräiden tyyppien 
ja ryhmien kuvailu enemmän paikallaan kuin alueellinen erittely, joka 
jää useassa tapauksessa epävarmaksi. Ilmeistä on, että arkaaisella kau- 
della ovat suuntavirtaukset jo suuresti sekaantuneet ja yhtyneet, erit- 
täinkin sellaisissa keskuksissa kuin Ateena ja Delfoi. 

Frontaalisen apollotyypin jatkuvaa kehityshistoriaa voimme seurata 
sarjassa alastomia seisovia nuorukaisia, kur o i, joita on joukko esim. 
Ateenan kansallismuseossa. Useat näistä patsaista ovat varsin sovin- 
naisia, kiinnostaen etupäässä vain teknillisen ja muotokehityksen kan- 
nalta. Niin erittäinkin itäisemmiltä alueilta peräisin olevat kuros- 
figuurit, joiden luisut hartiat, sileä lihasmuotoilu ja sovinnaiset valoku- 
vailmeet jättävät yleensä laimean vaikutuksen. Joukossa on kuitenkin 
vakavampiakin esimerkkejä, jotka edustavat vanhan kreetalais-pelo- 
ponnesolaisen suunnan kehitystä. Sellainen on Münchenin glyptotee- 
kissa oleva »Attikalainen Apollo», jonka miehekkään jäntevästi ja jo 
suurella orgaanisuuden tajulla muotoiltu vartalo on arkaaisen kärki- 
taltta-tekniikan parhaimpia näytteitä. Apollon Strangford, marmori- 
kuva British Museumissa, on askel eteenpäin luontevammin plastillista, 
ihanteellisempaa muotokäsitystä kohden. Apollon Piombino Louvressa, 
vain 1.15 m korkea, on huomattava esimerkki kuros-tyypistä pronssi- 
taiteessa. Vanhaa peruskaavaa on siinä luontevoitettu niin, että molem- 
mat käsivarret on hieman kohotettu attribuuttien kantamista varten. 
Yläruumis on raajoihin nähden hieman korkea, plastillinen lihasmuotoilu 
on erittäin kiinteää ja leveän yksinkertaista. 

Jotkut marmoripäät, esim. ns. partainen pää Berliinissä ja Ateena- 

lainen pää Kööpenhaminassa, ja eräät pienempikokoiset pronssipäät, 
esim. Olympiasta peräisin oleva Zeuksen pää Ateenassa, antavat lä- 
hikuvia ajan mieskasvoista, erityisesti osoittaen tukan ja parran eri- 
laisia arkaaisia muoteja. Marmorikasvoilla on elävyysvaikutusta tehos- 
tanut väritys; pronssipäissä, joissa on silmien kohdalla nykyään aukot, 
oli alunperin emaljista tai vuorikristallista tehdyt silmämunat, joiden 
terät oli eri tavoin ilmituotu. 

Puettu naispatsas, istuva tai seisova, on ollut jatkuvasti arkaaisen 
kauden mieliaihe. Edelliset ovat varmaankin olleet useimmiten jumala- 
tarten kuvia, jälkimmäiset etupäässä inhimillisiä uhrikuvia. Sekä tek- 
nillisen että tyylillisen kehityksen lähtökohdat ovat näissä ryhmissä 
olleet joonialaisilla alueilla ja saaristossa. Myöhemmin tuli Ateena 
tämän naisaiheita rakastaneen marmoritaiteen tyyssijaksi, jolloin 
Paroksen marmorin rinnalle kohosi Pentelikonin marmori. Joonialais- 
peräinen sulokkuus- ja sirouspyrkimys, ammatillisen suorituksen hie- 
nostus, ilmeen arkaainen mystillisyys — missä jo useassa tapauksessa 
on selvää muodin tuntua —, detaljien poimuileva koristeellisuus ovat 
näiden naiskuvien yleisiä ominaisuuksia. 

Istuvan ryhmän kuningattareksi voisimme merkitä sen täysarkaaisen 
naispatsaan, joka on nykyään Berliinin museossa. Sen löytöpaikka lie- 
nee ollut Suur-Kreikan Taranto. Länsi-joonialainen tyylisuuntaus on 
tekotavassa pohjalla, minkä lisäksi on tullut erinomaisen arvokas, luon- 
teva ja samalla itsetuntoinen henkinen ethos jonkin meille tuntematto- 
man paikalliskoulun leimana. Ollen jumalatar, on tämä arvonainen 
kuitenkin ennen kaikkea nainen, jolla on yksilöllinen kasvojenilme ja 
yllään ajan hengen määräämää naisellista muotikoreutta hiuslaitteissa, 
puvunliepeissä ja -taipeissa. Frontaalinen sommittelu ja valtaistuin 
täydentävät rakenteellisesti toisiaan. 

Ateenassa edustaa istuvaa tyyppiä Akropoliilta löydetty Athenen 
patsas, jonka ateenalainen Endoios on todennäköisesti veistänyt. 
Pahoin silpoutunut ja kulunut patsas on asennossaan siitä merkillinen, 
että istujan jalat on viety hieman taaksepäin ja rinta taivutettu eteen- 
päin, mikä antaa kaavaan eräänlaista joustavuutta. 

Seisovan naispatsaan esimerkkejä tapaamme enimmän Peisistratok- 
sen ajan Ateenasta, missä niitä oli Akropoliilla koko joukko, kapeille 
pilarijalustoille pystytettyinä. Persialaisten tullessa ne joutuivat tuhon 
omiksi; heidän poistuttuaan jäännökset haudattiin ns. persialais- 
soraan, entisen ja uuden muurin välitäytteeseen, mistä ne viime vuosi- 
sadalla jälleen kaivettiin esiin ja asetettiin Akropoliin museoon. Näiden 

nuoria naisia esittävien patsaiden, ns. korain, jalustoja on tallella, joiden 
piirtokirjoitusten mukaan patsaat ovat olleet uhrikuvia kaupungin- 
jumalattarelle, kuvaten papittaria tai muita valittuja. Kuvanveis- 
täjät ovat merkintäin mukaan olleet osaksi joonialaisperäisiä — 
esim. Paros- ja Khios-saarilta kotoisin — osaksi tyylistä päättäen 
joonialaisvaikutuksen alaisina kasvaneita ateenalaisia. Itse patsaat 
tuovat intiimillä tavalla näkyviin Ateenan silloisen naismaailman kau- 
neustyyppeineen, muoteineen ja esiintymisihanteineen. Muoti on useasti 
suoraan joonialaisperäinen, siroin leikkauksin, liepein ja taipein, huo- 
litelluin kampauksin. Pukujen ainelaatu ja kudontakin on kehit- 
tyneellä marmoritekniikalla tuotu näkyviin, samoin on ihon pehmey- 
teen kiinnitetty huomiota. Tekoaineena on vielä kaunis paroslainen 
marmori, jota on lisäksi elävöitetty monivärisellä maalauksella, mikä 
löytöjen päivän valoon tullessa oli verraten hyvin säilynyt. Hiukset 
oli maalattu kultaokralla tai punaisella; puvuissa oli punaista, vihreää 
tai sinistä ja päärmeissä värikkäitä ornamentteja; kulmakarvoja ja 
silmäteriä oli tehostettu mustalla, huulia punaisella; jokin ohut kulta- 
lisä kuului koristeihin. Alastomat osat näyttävät jääneen värittämättä 
tai olleen vain lievästi väritetyt. Nämä maalatut ja usein vienosti hy- 
myilevät marmorineidot ovat kerran antaneet eloisuutta ja nuoruuden- 
tuntua Akropoliin patsaskansaan. 

Taiteellisessa suhteessa korai-patsaat eivät kaikki ole samalla tasolla 
eivätkä kuulu samaan laaturyhmäänkään. Useat ovat joonialais- 
peräisiä pukunukkeja, joilla on hieman vinoon asetetut silmät, hymyyn 
vedetyt suupielet ja melko korkeat poskipäät: ominaisuuksia, joista 
emme oikein tiedä, kuuluvatko ne rotupiirteisiin vai ovatko ne arkaaisina 
tulkitsemisyrityksinä ja korostuksina mukaan tulleet. Joissakin yksin- 
kertaisemmissa paikallista tyyliä edustavissa patsaissa on vielä vanhain 
puu- ja norsunluu- tai poros-kuvien jälkituntua. Ateenalaisen Antenorin 
tekemässä papittaren patsaassa on sisäistä tukevuutta ja rotevuutta, 
johon puvun pehmeät pinnalliset tyyliaiheet vain heikosti sopivat. 
Edistyneimpien attikalaishenkisten kore-kuvien joukossa on eräitä 
yksinkertaisen sielukkaita esimerkkejä, joista tässä erikoisesti mainitta- 
koon Euthydikoksen uhrilahja, tunnettu nimellä »La Boudeuse,, — 
arkaaiskreikkalainen ujo neitotyyppi, jonka viattomuus ja totisuus 
jäävät unohtumattomasti mieleen. 

Ateenan Akropoliilta tehtyjen löytöjen joukkoon kuuluu myöskin 
parin pienikokoisen ratsastajapatsaan jäännöksiä, joille tavataan vasti- 
neita arkaaisista vaasikuvista. Nuorten ratsujen säilyneet osat ovat 

koko arkaaisen taiteen kauneimpia murto-osia. Myös eräs koiran torso 
on mainio näyte arkaaisesta tyylinhallinnasta. 


Arkaaisessa korkokuvassa tulee tyyli-ihanteen vaikutus nä- 
kyviin erinomaisessa pintasommittelussa, tasojen yksinkertaisuudessa, 
muotojen harvinaisessa puhtaudessa. Kaunis esimerkki varhaisarkaai- 
sista saavutuksista on Ateenan kansallismuseossa oleva vasejuoksijan» 
hautasteela, jossa on kohokuvana esitetty alaston soturi kaatumishet- 
kellään, kun hän tarttuu molemmin käsin tuskaisesti rintaansa kään- 
täen päänsä sivullepäin. Nuoramaiset hiussuortuvat asettavat tämän 
reliefin, joka on arkaaisena liike- ja ilmekuvauksena hyvin merkittävä, 
suhteellisesti varhaiseen ajankohtaan. Erään toisen hautasteelan koho- 
kuvakatkelma, samoin Ateenan kansallismuseossa, on ihmistyypiltään 
Tenean Apollon sukua; diskoksen heittäjän pää on siinä kauniisti sijoi- 
tettu urheiluvälinettä, kiekkoa vastaan. 

Kohokuvan kehityshistoriaa voi parhaiten seurata juuri hautastee- 
loissa, joissa perinnäiset aiheet esiintyvät joskus useissa eri toisinnoissa. 
Attikalaisesta haarasta tyypillinen näyte on Aristokleen tekemä Aris- 
tionin steela, nykyään Ateenan kansallismuseossa: sotisopaan puettua 
ateenalaista sivukuvana esittävä pitkulainen marmorireliefi, joka on 
aikoinaan ollut maalattu ja johon on jalustassa liittynyt pelkästään 
maalauksella tehtyä kuvausta. Joskaan Aristionin steela ei taiteellisessa 
suhteessa ole erikoisemmin persoonallinen, se kuitenkin on osoituk- 
sena siitä, kuinka oivallisesti osattiin rajoitettua tilaa käyttää ja miten 
hyvin arkaainen tyylittely sopi tämänlaatuisiin tehtäviin. Steelarelie- 
feihin sisältyy luontevasti keksittyjä, elävästä elämästä otettuja aiheita. 
Hyvänä esimerkkinä tässä suhteessa on Orkhomenoksesta, manner- 
maalta, tavattu naksoslaisen kuvanveistäjän Alksenorin harmaasta 
boiotialaisesta marmorista veistämä steela. Vainaja on kohokuvassa 
esitetty taakse jääneen elämän itsessään vähäpätöisen arkitapahtuman 
muistelussa; pitkään sauvaansa nojautuen hän katselee maassa leikki- 
vää koiraansa ojentaen sille heinäsirkan. Maalaisesti karkeatekoisen 
reliefinsä tekijä on varustanut runomuotoisella nimi- ja mainoskirjoi- 
tuksella: katsokaapa tätä! 

Joonialaiseltakin suunnalta on säilynyt, tosin verraten toisenlaisia, 
hautamerkkeihin liittyviä reliefejä; sellaisia ovat Lykian Ksantoksesta 
peräisin olevat ns. harpyia-haudan kohokuvat, nykyään British Mu- 
seumissa. Tuonelan-kuvitelmissa esiintyy raskaampia miestyyppejä 
sekä sovinnaisen siroja naisia seremoniallisessa kulkueessa, kukkaset 

Kuva 39. Joutilaita nuorukaisia koirineen ja kissoineen erään patsaan jalusta- 
reliefistä. Ateenan kansallismuseo. 


käsissään. Rooman Villa Albanissa oleva reliefi esittää inhimillisesti 
liikuttavan kuvan, kuinka vainaja-äidille tuodaan lahjojen mukana 
hänen pieni lapsensa nähtäväksi ja kuinka hän pitää lasta äidillisen 
hellästi käsissään. 

Arkaais-länsikreikkalainen reliefitaide on rikas toisenlaatuisistakin 
aiheista, jotka ovat luonteeltaan draamallisia tai laatukuvamaisia ja 
koristaneet alunperin alttareita, muistomerkkien jalustoja ym. Kööpen- 
haminan glyptoteekissa on Oresteen tragediaa kuvaava kohokuva, 
joka ilmeikkäästi kuvastaa arkaaista näyttämöeleilyä ja samalla osoit- 
taa, miten oivallisesti kuvanveistäjä puolestaan osasi kohtauksen tyy- 
litellä marmorin pinnalle. Laatukuvamaisia paini- ja pallopeli- sekä 
sota- ja huvielämän kohtauksia ateenalaisen nuorison elämästä — etu- 
päässä alastonkuvia — on esitetty eräissä Ateenan kansallismuseossa 
olevissa reliefeissä, jotka ovat sekä sivistyshistoriallisesti merkittäviä 
että suoritukseltaan aistikkaita. Eräs Akropoliin museossa oleva, vau- 
nuihin nousevaa Apolloa esittävä, Paros-saaren marmoriin tehty dra- 
periafiguuri on suoritustapansa äärimmäisen pitkälle viedyssä hienos- 
tuksessa esimerkki myöhäisarkaaisesta manierismista. 

Erikoisen ryhmän arkaaisten veistosten joukossa muodostavat 
Delfoista esiinkaivetut marmoritaiteen jäännökset, jotka etupäässä 
edustavat vähäaasialais-joonialaista ja saarimaiden tuotantoa, mutta 
osittain myös länsikreikkalais-doorilaista. Nämä veistokset ovat siitä 
merkittäviä, että ne ovat kuuluneet kauttaaltaan rakennuksiin tai 
arkkitehtonisiin muistomerkkeihin; ne siis valaisevat sitä tyyliyhteyttä, 
joka niin ankaran sitovasti vallitsi arkaaisella kaudella rakennus- ja 
veistotaiteen välillä. Naksos-saarelaisten sfinksi, joka oli uhrimuisto- 

merkeistä varhaisimpia, on oikeastaan joonialaistyylinen pylväs, jonka 
päässä on arkaainen sfinksinkuva. Arkkitehtuuriveistoksista omitui- 
simmat ja viehättävimmät ovat Delfoin parissa temppeliaitassa olleet 
karyatidit: plastillisia kannattajaneitoja, jotka ovat seisoneet antain 
välisten pylväiden sijalla ja jotka sirossa joonialaisessa muotorikkau- 
dessaan ovat erinomaisesti sopeutuneet edustamiensa korutemppelien 
henkeen samoin kuin niiden veistettyihin koristeosiin. 

Taiteellisesti huomattavimmat Delfoin arkaaisplastillisista jäännök- 
sistä ovat kolmeen tai neljään eri aarreaittaan luettavat korkokuvat. 
Vanhimmat niistä, ehkä syrakusalaisten rakennukseen kuuluneet, ovat 
kalkkikivimetooppeja ja vielä alkeellisen jäykkähahmoisia. Sikyoni- 
laisten aarreaittaan oletettavasti kuuluneet marmoriset metoopit ovat 
muotokieleltään ankaran rakenteellisia, ryhmäsommittelultaan päät- 
tävästi järjesteltyjä. Tunnetuin niistä esittää dioskuureja saaliineen; 
kolme miestä marssii keihäät olalla, johtaen nautakarjaa, joka myös- 
kin marssii sotilaallisessa tahdissa. Tässä arkaais-doorilaisessa, itses- 
sään erinomaisen voimakkaassa veistoksessa herättää huomiota var- 
sinkin arkkitehtonisten vaatimusten jyrkkä vaarinotto taso- ja muoto- 
sommittelussa. Ne korkokuvat, jotka tavallisesti yhdistetään sifnos- 
laisten aarreaittaan, ovat ilmeisesti hieman eriasteisten ja -laatuisten 
kuvanveistäjien käsialaa, sopien kuitenkin hyvin yhteen ja koristaen 
verrattomalla aistikkuudella pientä temppeliä, jonka uudestisommit- 
telu on Delfoin museossa. Päätykolmioryhmä esittää Herakleen ja 
Apollon taistelua Delfoin kolmijalasta; reliefi on siitä erikoinen, että 
henkilöiden yläosat ovat taustasta irrallaan ja että pyöristys rajoittuu 
etupäässä reunoihin. Friisikuvasarjoissa, joiden korkeus on vain 67 ja 
64 cm, on samalla kertaa suurta rakenteellista selkeyttä, siroa arkaaista 
tyylintunnetta ja liikunnan esityksissä myös yllättävää plastillista pon- 
tevuutta. Tärkeimmät kuvat esittävät Athenea nousemassa vaunuihin, 
taistelua Antilokhoksen ruumiin ääressä, jumalien kokousta ja giganto- 
makhiaa. Harvinaisen uljas on Athenen siipivaljakko ja kaunis istu- 
vien jumalatarten ryhmä, koko arkaaisessa taiteessa laatuaan aino- 
kainen jumalien ja giganttien taistelu, jonka suunnittelu leikkauksi- 
neen ja lyhennyksineen todistaa voimakkaasta mielikuvituksesta ja 
varmasta rakenteellis-koristeellisesta aistista. Koristeellista vaikutusta 
lisäsi tässäkin alunperin maalaus; pohja oli sininen, hiukset punaiset, 
pukujen yksityiskohdissa punaista ja sinistä. 

Ateenalaisten Delfoihin rakennuttaman aarreaitan metooppireliefit 
edustavat päättyvässä arkaismissa jo uutta suuntaa, voimien jännit- 

tymistä ja ilmekielen terävöitymistä, joka viittaa uuteen luonnon- 
tutkimukseen ja Myroniin päin. 

Ajan monumentaalisista päätykolmiosommitelmista, joissa oli täys- 
plastillisista veistoksista kokoonpantu jokin suurempi kuvakokonai- 
suus, meillä on vain vähän säilyneitä esimerkkejä. Vaikkakin niistä 
näkyy, kuinka päätyalan rajat vielä vaikuttivat kuva-aatteen valintaan 
ja muotosommitteluun, voi kuitenkin havaita asennoissa, ryhmittelyssä 
ja liikunnassa melkoista edistymistä varhaiskauden ensi yrityksiin 


Kuva 40. Gigantti. Ateenan Akropoliin van- 
han Hekatompedon temppelin päädystä. 


verraten. Ateenan Akropoliilta on esiinkaivettu kaupunginjumalat- 
taren vanhan temppelin — oletettavasti sama kuin hekatompedon — 
toisen, ns. giganttipäädyn veistosjäännöksiä. Niiden arvellaan kuu- 
luvan siihen vanhan poros-temppelin uudistukseen, joka toimeenpantiin 
peisistratolaisen ajan lopulla ja johon kuului doorilaisen ympäryshallin 
rakentaminen ja uusien marmoripäätyjen asettaminen. Veistoksista 
tärkein ryhmä esittää Athenea syöksemässä keihäänsä maassa makaa- 
vaan giganttiin; jumalatar on sinänsä traditionaalisen sirosti veistetty 
ja gigantti huolellisesti muotoiltu, mutta asennot, erikoisesti gigantin 
kääntyminen katsojaan päin, ovat liikunnassaan jäykistyneet ja väki- 
näiset. Kuvanveistäjän alkuperäinen voima näkyy paremmin toisen, 
maassa ryömivän gigantin puoleksi eläimellisestä hahmosta. Lähinnä 
tätä ryhmää muistuttavat Delfoin Apollon temppelin päätykolmioiden 
veistokset, joista on säilynyt vain vähäisiä murto-osia, länsipäädystä 
poros-kiveen veistetty, vielä puolittain korkokuvamainen Athenen 
taistelu giganttia vastaan. Raskaaseen pukuun puetun Athenen liikun- 


106 Antiikin taide 


Kuva 41. Ateenalaisten aarreaitta, uudestirakennettuna. Delfoi, n. 500 eKr. 


nassa on mahtavaa vauhtia, niin että sen yhteydessä on voitu mainita 
ateenalaisen kuvanveistäjän Antenorin nimi. 

Eräs huomattava arkaaisen päätyryhmän osa on Khalkiin museossa, 
Theseusta ja hänen ryöstämäänsä Antiopea kuvaava katkelma, Eretrian 
Apollon temppelistä peräisin. Draamallisesta aiheestaan huolimatta 
se on ikäänkuin hiljaisuuteen jähmettynyt kuvaelma, henkilöiden kas- 
voilla lepää naamiomainen tyyneys. Suoritus on erinomaisen huolekasta 
ja plastillinen käsitys harmonisen kaunis. 

Arkkitehtuurissa ei arkaainen tyyli-ihanne ehkä pääse niin 
presisoituihin ilmauksiin kuin kuvanveistossa; voimme paremminkin 
puhua höllästä vanhanaikaisuudesta, joka vähitellen kirkastuu normaa- 
lisia rakennusmuotoja kohden. 

Arkaaisen kauden rakennustaide on jo täydelleen toteutettua kivi- 
tyyliä, kalkkikivi ja sitten yhä yleisemmin marmori rakennusaineena. 
Doorilaisen ja joonialaisen tyylin luonteenpiirteet olivat jo täsmentyneet, 
ja kehitys kävi kummallakin suunnalla omaa uraansa. »Höllän arkais- 
min» ominaisuuksia oli, että temppelihuone on yleensä liian pitkänomai- 
nen ja pohja-alat vaihtelevia, pylväskäytävä väljä; pylväiden nousussa ja 

paisunnassa oli eroja, eivätkä pylväsrivien lukusuhteet olleet vielä 
vakiintuneet. Klassilliseen järjestelmällisyyteen kuuluvia osia puuttui 
tai mukana oli sellaisia, jotka myöhemmin joutuivat syrjään. Raken- 
nuksessa oli liiallista raskautta ja höllämuotoisuutta; se ei ollut vielä 
kirkastunut koottuun voimaansa ja selkeyteensä. Mutta samalla arkaai- 
sen kauden tyypillisiin luomiin sisältyi doorilaisella puolella jylhän 
alkuperäistä ankaruutta ja joonialaisella suunnalla muinaisaikaista 
loistoa ja rikkautta, ominaisuuksia, jotka tyylien normalisoituessa pyr- 
kivät laimenemaan tai kulumaan pois. 

Varsinais-Kreikassa on arkaaisen kauden temppelijäännöksiä vain 
vähän säilynyt. Doorilaisen tyylin varhaisimpiin esimerkkeihin kuulu- 
vat Korinthoksen Apollon temppelin jäljellejääneet pylväät ja palkiston 
kappaleet; ne ovat raskasmuotoisessa jykevyydessään vielä varsinaisen 
arkaismin ulkopuolella. Ateenan Akropoliin vanha poros-temppeli, 
joka uudistettiin peisistratolaisen ajan lopulla peripteros-temppeliksi, 
näyttää olleen alunperin verraten yksinkertainen anta-rakennus, joka 
vasta uudistuksessa sai arkaaista loistoa ja jo edellä mainitut pääty- 
kolmioveistoksensa. 

Arkaais-doorilaisen temppeliarkkitehtuurin huomattavimmat jään- 
nökset tavataan Sisiliassa ja Suur-Kreikassa, tosin enimmäkseen vain 
suurten rauniokenttäin muodossa. Läntiset siirtokuntavaltiot ovat 
näistä valtavista jäännöksistä päättäen eläneet arkaaisella kaudella 
— aina karthagolaisten hyökkäyksiin saakka — yhtämittaista nousun 
aikaa, jonka historiallinen kuva jää meiltä kuitenkin hajanaiseksi ja 
puutteelliseksi senkin vuoksi, että myös veistosjäännökset ovat enim- 
mältä osalta tuhoutuneet. Selinusin, Akragasin ja Syrakusan vanhim- 
pien temppelien pohjamuodot osoittavat jatkuvaa pyrkimystä suu- 
ruuteen ja juhlallisuuteen. Selinusin G-temppeli — oletettavasti Apol- 
lon temppeli — on ollut tavattoman isoksi suunniteltu, kokonaista 
50 x 110 !/, m; sen pitkäaikainen rakennustyö, jonka vaiheet näkyvät 
erilaisista kapiteelien muodoista, ei vielä ollut päättynyt, kun kartha- 
golaiset v. 409 valloittivat kaupungin. Cella oli kolmilaivainen, ym- 
päryshalli niin väljä, että syntyi pseudodipteroksen vaikutelma. Akra- 
gasin Herakleen temppeli kuului myös arkaaiseen kauteen. Huomat- 
tava yksityiskohta on Metapontionin Apollon temppelin säilynyt, 
komealla maalausornamentiikalla koristettu terrakotta-geison. 

Arkaaisella kaudella tapahtuneesta vähittäisestä kehityksestä — »höl- 
1аѕта» arkaismista vkypsään)» — antaa Poseidonia (Paestum) verraten 
hyvin säilyneine temppelirakennuksineen parhaan yleiskäsityksen. Sen 

temppeleistä ns. basilika ja ns. Cereen temppeli edustavat vanhempaa 
arkaismia; sitä vastoin päätemppeli — luultavasti Heraion — on 
vanhanaikaisista yksityispiirteistään huolimatta siinä määrin monu- 
mentaalinen ja harkittu että kaikkinainen alkeellisuuden vaikutelma 
on sen ääressä väistynyt. Tässä täysarkaismin suuressa esimerkissä 
lähenee normalisoituminen jo kanonisia vaatimuksia; ja kun temppe- 
lin suuruussuhteet, cellan kaksinkertaiset pylväsrivit ja pylväiden jy- 
kevän juhlalliset muodot viittaavat klassillisia ihanteita kohden, voimme 
Paestumin päätemppelin lukea yhtä hyvin seuraavaan, klassillisuutta 
valmistavaan aikaan. Erityisesti Suur-Kreikan alueilla on vaikea 
osoittaa tarkkaa rajaa näiden tyylikausien välillä. 

Myöskin arkaaisen kauden joonialaiset temppelit ovat nykymaail- 
malle vain rauniopohjia; myöhemmälle antiikille ne olivat tunnettuja 
suuruudestaan ja loistostaan. Tuntuu siltä kuin nimenomaan arkaainen 
detaljikoristeellisuus ja seremoniallinen juhlallisuus olisivat saaneet rik- 
kaimmat muotonsa juuri vanhassa joonialaisessa temppeliarkkitehtuu- 
rissa. Varsinkin kolme suurtemppeliä oli maineessa: Heraion Samok- 
sessa, Artemision Efesoksessa ja Didymaion Miletoksen luona. Heraio- 
nin varhaisin arkkitehti oli samoslainen Rhoikos, Artemisionin samos- 
lainen Theodoros ja kreetalainen Khersifron ja hänen poikansa Meta- 
genes. Näillä temppeleillä oli kullakin pitkä erikoishistoria hävityksi- 
neen ja uudisrakennuksineen, — omalaatuisin katastrofi oli Herostra- 
toksen vanhalle Artemisionille aiheuttama tuho v. 356. Kaikki kolme 
temppeliä olivat dipteros-tyyppisiä ja keskeltä avoimia; cellan raken- 
teessa ja pylväistöissä sekä friisissä oli ominaisuuksia, jotka jäivät pois 
tai suuresti muuntuivat tyylin myöhemmissä vaiheissa. Suuruussuh- 
teista mainittakoon, että Heraionin ympäryskäytävässä oli 123 pyl- 
västä, esihallissa 10. Artemisionin rakennuskustannuksiin sanotaan 
koko Aasian ottaneen osaa; sen tyvireliefeillä varustetut korupylväät 
olivat rikkaiden uhrilahjoja, joista kuningas Kroisoksen kustantamat 
olivat aikoinaan kuuluisimmat. 

Varsinais-Kreikassa tuli Delfoi panhelleenisenä kultti- ja juhlapaik- 
kana arkaaisella kaudella keskukseksi, jossa erilaiset arkkitehtoniset 
suuntaukset kohtasivat toisensa ja vaikuttivat toisiinsa. Pengermäinen 
vuoriperusta ja ahtaat rakennusalat vaikuttivat rakennusten suunnit- 
teluun, pakottaen yleensä vähäisiin mittoihin. Pyhä pohja toisaalta antoi 
työlle korkeampia tavoitteita, mikä ilmenee esim. siitä, että uuden v. 
548 alulle pannun Apollon temppelin rakennuttajat — Peisistra- 
tidein Ateenasta karkoittamat Alkmeonidit — kustansivat omasta puo- 

lestaan poros-temppeliin marmorifasadin. Arkaaisen tyylikauden raken- 
nuksista oli suurin juuri Apollon temppeli, joka oli koristettu samanai- 
kaisilla päätykolmioveistoksilla. Uhrilahjojen säilytystä ja edustustar- 
koituksia varten rakennuttivat kaukaisetkin valtiot Delfoihin ns. aarre- 
aittoja, so. vanhan temppeliaitta-aatteen mukaisia pienikokoisia mar- 
morisia korurakennuksia. Jotkut läntisten valtioiden aarreaitoista 
olivat doorilaistyylisiä, niin myös Ateenan; useimmat, ja erikoisesti 
saarivaltioiden, olivat tyyliltään joonialaisia. Ornamentaalisissa aiheissa 
ja kapiteeleissa oli, esim. Massilian aarreaitassa, tavalliselle joonialai- 
suudellekin vieraita aineksia, jotka arvattavasti palautuvat itämaisiin 
lähteisiin. Kahdessa aarreaitassa, knidoslaisten ja sifnoslaisten, esiintyi 
karyatidi- eli kannattajaneito-aihe, joka hienostuneessa täysarkaaisessa 
muodossaan yhdistää välittömimmin nämä arkkitehtoniset koruluomat 
ajan koristeelliseen marmoritaiteeseen. Oikea täysarkaaisen tyyli- 
hienostuksen tuote on erikoisesti ollut sifnoslaisten aarreaitta, jonka 
veistosjäännöksistä on jo ollut puhe. 


Kuva 42. Arkaainen sfinksi, 6. 
vs. Ateena, Akropolismuseo. 


Miten monumentaalinen seinämaalaus on edistynyt arkaai- 
sella tyylikaudella, joka on veisto- ja rakennustaiteessa luonut niin 
tyylipuhdasta ja siroa tuotantoa, jää konkreettisten näytteiden puut- 
teessa meiltä hämäräksi. Monet seikat, nimenomaan seinämaalaukseen 
soveltuvien tyylittelyprinsiippien olemassaolo, viittaavat siihen, että 
monumentaalimaalaus oli saavuttanut sekin vanhanaikaisen ankarat 

tyylimuotonsa ja että se kehityksessä on mahdollisesti käynyt toisten 
kuvataiteiden etunenässä. Erikoisesti vaasituotantoon nähden on sillä 
ollut johtavan ja korkeamman taiteen asema, mikä näkyy siitäkin, että 
antiikin kirjallisuus on kyllä kiinnittänyt huomiota varsinaisten maala- 
rien edistysaskeleisiin ja tuotantoon, jota vastoin se kokonaan sivuuttaa 
vaasitaiteilijat. 

Arkaaisen maalaustaiteen pääavuna on ollut piirustus, suuret ääri- 
viivat ja luonteenkuvaukselle välttämättömät sisäpiirteet, joihin liittyi 
tyylittelyn keinoilla aikaansaatua muovailua. Värityksellä on kauan 
ollut nähtävästi vain koloreeraavan, täyttävän lisän merkitys. Näin 
on tehty kokonaan yksivärisiä, monokhromata, maalauksia, joilla tar- 
koitettiin varjokuvamaisia, mustalla tai punaisella täytettyjä ääri- 
viivapiirustuksia. Antiikin taidekirjailijain mukaan on väritys kauan 
rajoittunut sovinnaiseen neliväriasteikkoon. Polygnotoksen aikoihin 
saakka tehtiin seinäkuvat vaalealle pohjalle käyttäen neljää perusväriä: 
mustaa, valkoista, punaista ja okrankeltaista. Kreikan arkaaista tyyli- 
kautta vastaavat vanhemmat etruskilaiset seinämaalaukset, samoin vaa- 
lealle pohjalle tehdyt osoittavat, että noina aikoina kyllä tunnettiin 
useampiakin väriaineita, sinistä, keltaista, vihreää. Myöskin arkkiteh- 
tuuri- ja veistosmaalaus todistavat samaa. Näin siis neliväriasteikko on 
voinut merkitä ankaraan rajoitukseen tyytyvää arkaaista tyyliprin- 
siippiä, joka vastasi esim. rajoituksia reliefien tasosommittelussa. 

Jo arkaaisella kaudella on tunnettu vahan käyttäminen sideaineena, 
niin myös marmori- tai stukkipohjan käyttö. Näissä tapauksissa näkyy 
päädytyn kirkkaampaan ja iloisempaan väriasteikkoon. Kuva saattoi 
kohota tummemmalta pohjalta vaaleampana hahmoltaan, eräät attika- 
laiset hautasteelamaalaukset ovat siitä esimerkkeinä. Lysiaan hauta- 
steelassa, nykyään Ateenan kansallismuseossa, on ollut marmoripohjalla 
maalauksena uhripappia esittävä kuva; jalustaan oli maalattu pieniko- 
koinen ratsastaja. Värit ovat hävinneet jättäen kuitenkin marmorin pin- 
taan ikäänkuin maalauksen negatiivikuvan. Sommittelu muistuttaa lä- 
heisesti Aristionin jo edellä mainittua kohokuvaa, joka sekin oli alun- 
perin päältä väritetty. Lysiaan steelamaalauksen sisäpiirteet ovat 
harkiten tyylitellyt; niistäkin käy selville, että jonkinlaista modellee- 
rausta ja perspektiivivaikutusta tavoiteltiin tyylin ahtaissa ja ankarissa 
rajoissa. 

Kuva 43. Aias ja Akhilleus pelaavat noppapeliä, Eksekiaan maalaus. 
Attikalainen amfora, 6. vs. Rooma, Vatikaani. 


Arkaaisen ajan seinämaalauksesta, kuvasommittelujen yleisluonteesta 
ja ehkä aiheistakin antaa säilynyt vaasimaalaus jonkinlaista 
käsitystä. Vaasimaalauksista on kuitenkin muistettava, että ne edus- 
tavat itse teossa verraten toisenlaisia esteettisiä ihanteita ja amma- 
tillis-teknillisiä menettelytapoja. Maalaus niissä liittyi sovellettuna 
kuvalisänä astiaan, jonka muoto ja koristelutapa vuorostaan vaikut- 
tivat maalauksen suoritukseen. Vaasituotannon laajuus ja niissä esiin- 
tyvän kuvakoristelun yleisyys todistavat, että voimakkaat kultil- 
lis-seremonialliset ja käytännölliset tarpeet olivat vaikuttamassa tällä 
alalla; tuloksena oli suorastaan tehdasmainen tuotanto, jolta tietenkään 
ei ole odotettava liikoja taiteellisessa suhteessa. Eräänlainen oivalliseen 
käsityöhön kuuluva siisteyden ja sirouden vaatimus, kreikkalainen 
muotokirkkaus ja yleinen taideaisti hallitsevat tätä ammatillista tuo- 
tantoa pitäen sitä yleensä korkealla tasolla, niin että arkaainen vaasi 
on astiataiteen lajina maailman ensimmäisiin luettava. 

Solonin aikaisen savenvalajain ammattikunnan nousun ja kehityksen 
johdosta pääsi Ateena johtavaan asemaan vaasituotannossa. Korinthos 
työntyi yhä enemmän syrjään, väistyen viimein kokonaan markkinoilta. 
Ateenan rinnalla oli aluksi toisiakin vähemmän merkitseviä työpaja- 

keskuksia; niinpä Sparta ja sen kolonia Kyrene tuottivat astiataidetta, 
jonka maalauksessa jatkui varhaiskauden kansanomaisempi suuntaus. 
Joonialaisetkin tehtaat valmistivat vielä jonkin aikaa itsenäisesti kilpai- 
levaa keramiikkaa; varsinkin oli euboialainen Khalkis aikoinaan ku- 
koistava tuotantokeskus. Eräs joonialaisen vaasimaalauksen sivuhaara 
kohosi Etrurian Caeressa, jonka maalarit ovat etruskilaista paikallis- 
makua seuraten esittäneet mehevän karakteristisia aiheita, esim. He- 
rakles rankaisemassa egyptiläiskuningasta Busirista ja hänen neekerei- 
tään (kuva Wienin museossa olevassa ruukussa). Sekä Herakleen että 
neekerien esityksessä on vauhtia ja luonteikkuutta, jolle emme löydä 
vertauskohtia ajan attikalaisesta vaasitaiteesta. Ilmeistä onkin, että 
Attikassa ovat päässeet valtaan kokonaan toisenlaiset ihanteet, jotka 
vastasivat arkaaisen tyylikauden korkeampaa, seremoniallisempaa 
henkeä. 

Vanha-attikalaisen vaasityylin keskeisenä esimerkkinä esitetään 
tavallisesti Francois-vaasi, Firenzen Museo Nazionalessa oleva loisto- 
kappale, joka on löydetty etrurialaiselta pohjalta, Chiusi'sta. Se on 66 
cm korkea ns. kraatteri eli sekoitusastia, muotoilultaan juhlallisen suu- 
rekas, vielä vanhaa vyöhykekoristelua noudattaen maalattu täyteen 
myytillisen taruston kuvia, alhaalla lisänä edellisiä aikoja muistuttava 
eläinfriisi. Vaasin vyöhykesommittelua ja sen yhtäjaksoisia kuvia on 
verrattu Kypselos-lippaan vastaaviin ominaisuuksiin. Arkaaisen kau- 
den ihanteiden valaisijana on Frangois-vaasi erinomainen dokumentti; 
jo sen henkilökuvien pontevat asennot, juhlalliset liikkeet, tahdikkaat 
käsien ja jalkojen heitot, myös kulkueiksi järjestetyt hevosvaljakot 
ja ratsut havainnollistavat paljon ajalle olennaista. Seremoniallisia esiin- 
tymistapoja valaisee etenkin eräässä vyöhykkeessä kuvattu jumalien 
marssikulkue Thetiin häihin. Vaasi on peräisin Ergotimos-nimisen mes- 
tarin työpajasta, jonka tuotantoa on levinnyt aina Egyptin Naukrati- 
seen sekä Frygian Gordioniin saakka. Kuvat on maalannut Klitias; 
hänen työnsä edustaa vanha-attikalaisen tyylin parhaita saavutuksia 
tarkkapiirteisyydessään ja ryhdikkyydessään. Mustan perusvärin li- 
säksi on erinäisiin selvennyksiin ja korostuksiin käytetty valkoista ja 
kirsikanpunaista. 

Arkaais-attikalaisen vaasitaiteen pääkehitys tapahtuu mustakuvioi- 
suuden merkeissä, so. maalausaineena on traditionaalinen musta väri- 
aine, jolla kuvat maalattiin astian polttosavipinnalle eräänlaisiksi sil- 
hueteiksi. Vähittäistä muotojen kehitystä voidaan tarkemmin seurata 
panathenaialaisissa juhla-astioissa, joita annettiin öljyllä täytettyinä 


25. Ratsastajapatsaan murto-osa, marmoria. Ateena, Akropolismuseo. 


26. Dioskuurit saaliineen, marmorimetooppi sikyonilaisten aarreaitasta, 500-luvun 
puolivälistä eKr. Delfoin museo. 


27. Jumalien ja giganttien taistelu, sifnoslaisten aarreaitan marmorifriisistä, 500-luvun 
lopulta eKr. Delfoin museo. 


28. Leukippoksen tytärten valjakko, sifnoslaisten aarreaitan marmorifriisistä. Delfoin museo. 


29. Ns. sifnoslaisten aarreaitta, länsipuolen uudestisommittelu Delfoin museossa. 

30. Ns. Francois-vaasi, tehnyt Ergotimos, maalannut Klitias, n. 560 eKr. Firenze, 
Museo archeologico. 


31. Punakuvioinen vaasi, maalannut Andokides. 


32. Theseus ja Athene Amfitriten luona, yunakuvioinen lautanen, maalannut 
э 
Eufronios. Pariisi, Louvren museo. 

Kuva 44. Poseidonian hopearaha (suurennettu), n. 525 eKr. 


palkinnoiksi Ateenan joka neljäs vuosi uudistuvissa juhlaleikeissä. Ne 
olivat Athene Poliaan kuvalla varustettuja amforia eli kantoruukkuja 
säästeliäine ornamentteineen ja traditionaalisine kirjoituksineen. Tämä 
vakiintunut teema vei myöhemmin kaavamaiseen jälkituotantoon. 
Myöskin vaasitehtailijain ja -maalarien nimikirjoitukset ovat auttaneet 
vaasien ryhmittelyä. Merkinnät ovat erilaisia, esim.: A. maalasi (kreik. 
egrapsen) minut, В. teki (epoiesen), С. teki ja maalasi, D. teki ja E. maa- 
lasi. »Epoiesen) merkitsee vaasitehtaan omistajaa tai jossakin tapauk- 
sessa taiteilijaa, joka on muovaillut maljakon; vegrapsen) merkitsee 
vaasin maalaajaa, joka joissakin tapauksissa saattoi olla sama henkilö, 
joka oli muovaillut vaasin. 

Mustakuvioisella kaudella on vaasien muotoilulle ja maalaukselle 
asetettu ilmeisesti korkeat vaatimukset; jo astiamuotoina ovat tämän 
ajan tyypilliset amforat sekä juomamaljakot tarkan aistin ja koulitun 
taidon ilmauksia. Niissä tuntuu tuhatvuotinen, mykeneläisestä mui- 
naisuudesta ja geometriselta kaudelta periytyvä traditio, joka on kir- 
kastunut uuden attikalaisuuden ilmapiirissä. Astian muotorakenteen 
ja koristavan maalauksen välinen suhde on mallikelpoinen, astian 
polttosavipintaa ja mustaa kiiltoväriä on hallittu ylhäisen yksinkertai- 
sesti. Näyttää siltä, että ankaran tietoisesti on vältetty kaikkea kirja- 
vuutta; naisten valkeat ihonkohdat ja viininpunaiset pukuosat ovat 
harkittuja myönnytyksiä rikkaammalle väritunteelle. Suurta huolta 
on pantu graafisen vaikutuksen tarkkuuteen ja kauneuteen, siroihin 

ääriviivoihin ja ohuesti kaiverrettuihin sisäpiirteisiin, joilla annettiin 
kokonaisuudelle muodon viimeistelyä ja lisiä luonnekuvaukseen. 

Tämä täysarkaainen vaasitaide on traditionaalisen sovinnaista ja 
rajoitettua pienoismestarien taidetta, jossa jatkuvat vanhat esitystavat 
ja tyyliominaisuudet. Jo maalauksen pintakoristeluluonne vei välttä- 
mään tilallis-perspektiivisiä pyrkimyksiä; vaistomaisesta konservatis- 
mista johtuen kartettiin naturalistisia uudistuksia. Rakennusten esi- 
tyksissä jatkui ikivanha tapa, jonka mukaan osa, esim. fasadi, sai kor- 
vata kokonaisuuden, tai yhdistettiin eri puolilta otettuja katkelmia 
symbolistisesti edustavaksi kokonaisuudeksi. Tavallisen sivultapäin 
piirtämisen ohella esiintyy joskus äkkijyrkkää edestä tai takaa piirtä- 
mistä. Viistoperspektiivistäkin on olemassa verraten varhaisia arkaaisia 
esimerkkejä, esim. kilpien ja ryhmienkin kuvauksessa. Tärkeimpiä 
toimintoja, juoksemista, maassa makaamista, taistelua jne. varten oli 
olemassa peruskaavat, joista lähdettiin ja joita aste asteelta parannel- 
tiin. Samoin oli esim. silmiä ja korvia varten pysyvät kaavat, miehillä 
ja naisilla vielä jossakin määrin erilaiset. Merkillisellä sitkeydellä säilyi 
edestäpäin tehdyn silmän kaava kauan sivukuvissakin; vasta vähitellen 
opittiin piirtämään luontevammin silmien lyhennykset ja luomien 
kaarteet. Jonkinlaisessa selkeydentavoittelussa hyväksyttiin ilmeisiä 
virheellisyyksiäkin; niinpä esim. Poseidon heittää kolmikärkeään va- 
semmalla kädellään pään oikealta puolen — että kasvot jäisivät esille 
—; vierekkäin olevien naisten manttelit on vain äärimmäisillä olkapäillä 
piirretty näkyviin. 

Arkaainen vaasitaide oli, paitsi tarujen illustraatio-taidetta, yhä 
enenevässä määrin myös sivistyshistoriallista tapainkuvausta. Kuten 
Euroopan keskiaikaisessa opettavassa taiteessa käytettiin arkaaisissa 
vaasikuvissakin selittäviä nimiä ja kirjoituksia, jotka helpottivat ym- 
märtämistä. Sitä mukaa kuin seremonialliset ihanteet höltyivät ja aristo- 
kraattinen huvittelu pääsi valtaan, lisääntyivät ajan jokapäiväisestä 
elämästä, juomapidoista ja satyyrileikeistä otetut aiheet. Juoma-astiat 
varustettiin silloin usein seuraelämän suosikkien, nuorten miesten, nimi- 
kirjoituksilla ja attribuutilla kalös, kaunis. 

Mustakuvioisen vaasitaiteen huippukohta on 6. vuosisadan puoli- 
välissä. Vaatimukset ovat tällöin korkeimmillaan, mikä näkyy siitäkin, 
että tekijäin nimikirjoitukset ovat tulleet entistä yleisemmiksi. Sellaiset 
tekijäin nimet kuin »Lyydialainen» ja »Skyyttalainen» viittaavat siihen, 
että vaasituotanto oli vetänyt harjoittajiensa joukkoon kaukaisistakin 
maista tulleita ammattilaisia. Ajan parasta tasoa edustavat sekä muo- 

vailijana että maalarina tunnettu Eksekias, maalarit Amasis ja Ando- 
kides. 

Tässä arkaaisen vaasitaiteen loppuvaiheessa tapahtuu sitten teknilli- 
nen käänne, joka johtaa punakuvioiseen vaasituotantoon. Jo joskus 
joonialaisissa vaaseissa sekä Klazomenain terrakottasarkofageissa oli 
tavallisen silhuettityylin asemesta käytetty päinvastaista tapaa, so. 
että figuuri kohosi vaaleana tummemmalta pohjalta. Tämä tapa avasi 
tien maun muutokseen ja sen mukana myös itse vaasimaalaustyylin 
vapautumiseen. Tekniikka ja näkemistapa tulivat entiseen nähden 
vastakkaisiksi. Astian pohja maalattiin nyt tummaksi ja kuvien ääritila 
säästettiin poltetun savipinnan värisenä, kellertävänä, tarkempaa 
ääriviiva- ja sisädetaljimuotoilua varten; näin itse kuvahahmo kohosi 
luonnostaan vaaleampana ja eloisampana tummalta taustalta. Vanhojen 
piirtoviivojen tilalle tulivat nyt ohuet ns. reliefiviivat, jotka aikaansaa- 
tiin maalaamalla yhdellä ainoalla ohueen varteen kiinnitetyllä jouhella, 
minkä käyttämisessä saavutettiin vähitellen ihmeteltävä taitavuus. 
Tällainen viiva toi herkästi taipuessaan ja vahvistuessaan mukanaan 
plastillista muovailuakin. Sisäviivoilla ilmaistiin pukuosista riippu- 
matta ruumiin alastomia muotoja. Vapautumisprosessi ulotettiin vii- 
mein myös taustaan, joka voitiin tehdä sävyltään vaaleammaksi; val- 
kopohjaisissa astioissa tausta jätettiin kokonaan luonnonväriseksi. 

Punakuvioinen tyyli tuli vasta 530 tienoilla lopullisesti vallitsevaksi. 
Välityskauteen kuuluvat vaasimaalareista edellämainittu Andokides 
ja Epiktetos; täysin valmiita edustajia ovat esim. Eufronios ja hänen 
kilpailijansa Euthymides. Viimeksimainittu on joskus varustanut tuot- 
teensa mainesanalla »hyvä», tai huomautuksella: »Niin kauniisti maa- 
lattu, ettei Eufronios olisi koskaan kyennyt.» Heidän erikoislaatujaan 
olivat ajan harrastamat juoma-astiat, kylikes. Arkaainen perinne säilyi 
tässä varhaisessa punakuvioisessa tuotannossa etenkin puvun laskosten 
sirossa esityksessä. Kuitenkin voi panna merkille, että entinen ryhdik- 
kyys alkaa olla poissa; uusi menettelytapa antoi itsestään sysäyksen 
uudelle vapaammalle luonnonnäkemykselle. 


Arkaaisen taidetyön muista haaroista on säilynyt ainoastaan vähäisiä 
näytteitä. Toreutiikan ja glyptiikan varhainen kukoistus on vanhoista 
tiedoista päättäen tänä aikana jatkunut. Niiden kanssa merkityksessä 
kilpaili rahanlyönti, jonka tuottamia kuvallisia rahoja on säilynyt, niin 
yksinkertaisen ytimekkäitä keksinnältään ja muodoiltaan, että vain 
Italian varhaisrenessanssi on kyennyt vastaavaa aikaansaamaan. 


Kuva 45. Kap Artemisionin luota löydetyn Poseidonin patsaan pää. N. 
470—450 eKr. Ateena, Kansallismuseo. 


IV 
HEROOISEN UUDISTUMISEN AIKA 


Kuudennen vuosisadan viimeiset vuosikymmenet olivat tärkeätä 
uudistumisen aikaa Kreikan kulttuurille ja taiteelle. Vaistomainen 
pyrkimys vapauteen ja uuteen henkiseen asenteeseen ilmenee jo ateena- 
laisten noususta Peisistratoksen seuraajien valtaa vastaan, mikä mer- 
kitsi myös tyrannihovissa vallitsevan muotihengen ja esiintymisihan- 
teen hylkäämistä, sen korvaamista uudella ethoksella. V. 514 murhattiin 
Hipparkhos, 510 karkoitettiin Hippias; ne olivat ilmeisesti sankarillisina 
pidettyjä tekoja, sillä kohta viimemainitun jälkeen annettiin kuvan- 
veistäjä Antenorille julkiseksi tehtäväksi ikuistaa kunniapatsaissa ty- 
ranninsurmaajat Harmodios ja Aristogeiton. Vapaavaltion perustami- 
nen ja Kleistheneen lakisäädös merkitsee uuden yhteiskunnallispoliitti- 
sen pohjan luomista Ateenassa. Sitä seurasi nopea suuntautuminen 
vastaavaan aktiiviseen yleismaailmalliseen politiikkaan, mikä taas johti 
sekaantumiseen v:n 500 joonialaiskapinaan ja sen kautta persialaissotiin 
ja ensimmäisiin suuriin taisteluihin (Marathon v. 490). Kun Kserkses oli 
tuonut armeijansa Ateenaan ja v. 480 Akropolis arkaaisine taideteoksi- 
neen joutunut barbaarien hävitysraivon kohteeksi, näytti Kreikan sivis- 
tyksellisen nousun kohtalonhetki lyöneen; tapaukset kääntyivät kuiten- 
kin ihmeellisiksi uusiksi voitoiksi, joita merkitsevät nimet Salamis, 
Plataia, Mykale. Ateena kohosi itseoikeutetusti delolaisen meriliiton 
johtoon; ekspansiontarve vei sen laajentamaan mahtiaan Aigeian meren 
saarilla ja rannikoilla. 

Kuinka ennakkoluulottomasti ateenalaiset voittojen rohkaisemassa 
ja laajentamassa mielialassaan suhtautuivat entisen, persialaisten suu- 
relta osalta hävittämän taidekulttuurin muistoihin, näkyy siitä tavasta 
jolla tuhottuja temppeleitä ja patsaita kohdeltiin. Niitä ei ryhdytty 
kovinkaan paljon korjailemaan, vaan tilalle suunniteltiin uutta ja 
parempaa. Themistokleen aloitteesta ryhdyttiin nopeasti rakentamaan 

uutta muurikehää; sen ja vanhan muurin väliseen täytteeseen haudat- 
tiin entisiä rakennusosia ja kuvapatsaita. Uusia teoksia ei tietenkään 
syntynyt kädenkäänteessä. Positiivisen taidetahdon ensimmäinen il- 
maus oli uusiin tyran n o s - veistos Antenorin tekemän vanhan ryh- 
män tilalle, jonka Kserkses oli vienyt saaliina mukanaan. Jo v.478 pysty- 
tettiin tämä Kritioksen ja Nesioteen tekemä uusi tyranninsurmaajien 
kaksoispatsas osoittamaan ateenalaisten mieltä, tällä kertaa ei ainoas- 
taan kotoista vaan yleensä kaikkea tyranniutta vastaan. 


Kuva 46. Tyranninsurmaajain ryhmä. 


Rahakuva, Kyzikos. 


Sillä voimien vapautumisella ja nousulla, jota ateenalaisten tyrannien 
karkoitus ja voitot persialaissodissa merkitsevät, oli myöskin henkisem- 
mät ilmauksensa, jotka tulivat erikoisesti kirjallisuuden alalla näkyviin. 
Pindaroksen lyriikka, Aiskhyloksen tragediat ovat sen osoituksia. Sy- 
vempi käsitys ihmisyydestä, vakavampi tunne niistä korkeista mah- 
deista, jotka ohjaavat yksilöiden ja kansojen kohtaloita, pääsee niissä 
ilmoille. Ajan hengessä tuntuu etsivän toteutustaan ylevä kreikkalai- 
nen eetillisyys, jonka ilmauksia nähtiin varsinkin aikakauden suurim- 
man maalarin, Polygnotoksen, monumentaaliteoksissa. 


Aika oli etenkin doorilaisen hengen suurta uudistumisaikaa. On kiin- 
toisaa havaita, kuinka tämä näkyy pukuseikoissakin; doorilainen vaa- 
tetus pääsi jälleen muotiin niin hyvin miesten kuin naisten pukeutumi- 
sessa. Vähän Aasian joonialaiset kulttuurikeskukset, jotka jatkuvasti 
kärsivät persialaisikeestä, eivät kyenneet tuottamaan uutta kulttuuris- 
saan eivätkä olleet myöskään enää muodin määrääjiä. Sitä vastoin on 
pantava merkille, kuinka kreikkalaisuus läntisillä alueilla, Ala-Italiassa 
ja Sisiliassa, eli poliittista mahtikauttaan. Sielläkin olivat doorilaisperäi- 

Kuva 47. Zeuksen temppeli Akragasissa (nyk. Agrigento) Cockerellin uudesti- 
suunnitteluna. Vasemmalla vertauskohtana Akragasin ns. Concordian temp- 
peli, oikealla Ateenan Parthenon. 


set siirtokuntavaltiot kilvoittelussa edellä joonialaisperäisistä naapu- 
reistaan. Syrakusa ja Gela kohosivat Gelonin ja Hieronin hallitessa 
ajan suurmahdeiksi. Salamiin voiton vuotena (480) voitti Gelon Himeran 
luona karthagolaiset, näin tunkien ainakin parin miespolven ajaksi syr- 
jään nämä lännen uhkaavat barbaarit. Khalkilainen Kyme voitti v. 474 
Hieronin avulla etruskit, jotka uhkasivat pohjoisesta päin. Lännen 
kreikkalaisissa kaupungeissa kukoisti kaikista todisteista päättäen eliu- 
voimainen kulttuuri ja taiteenharjoitus. Kreikan keskeisillä kilpaken- 
tillä, Olympiassa ja Delfoissa, ovat lännen hallitsijat ja taiteilijat esiinty- 
neet näinä aikoina perustavina tekijöinä. 

Arkkitehtuurissa, jonkaluomat niin usein ovat suurten ajan- 
käänteiden seurausilmiöitä ja laajentuneiden mahdollisuuksien todis- 
teita, doorilaisuus tänä aikana saavuttaa karakteristisimmat tyyliesi- 
merkkinsä. Primitiivinen karkeus ja kömpelyys väistyy syrjään ja 
vankka kypsyminen antaa rakennustyölle leimaansa. Temppeli lähenee 
kanonista muotoaan pituus- ja leveyssuhteisiin, pylväiden lukumäärään 
ja cellan tyyppiin nähden. Varsinkin Suur-Kreikassa temppelien moni- 
lukuisuus puhuu voimavaroista ja kohonneesta elämäntunnosta; Akraga- 
sin ja Syrakusan, Selinusin ja Segestan useimmat temppelit ovat 5:nnellä 
vuosisadalla rakennetut tai ainakin alulle pannut. Samalla kun raken- 
nuksen pohjakaava ja suhteet osoittavat vakiintumista ja rakenteen 
yhtenäisyys on entistä loogillisempi, ilmenee itse rakennusaatteissa ja 

Kuva 48. Akragasin Zeuksen temppeli. (Koldewey-Puchsteinin mukaan.) 


aineenkäytössä sellaista suuruutta ja vankkuutta, että sitä on pidettävä 
ajan erikoisen herooisuustunnon osoituksena. Tämä juhlallinen ankaruus 
karisti rakennuksesta pois perinnäisiä koristeaiheita, joilla ei ollut enää 
entistä symbolista merkitystä. Temppelin yleisin tyyppi oli »peripteros 
amfiprostylos), so. pylvässarjan ympäröimä ja esipylväistöillä varus- 
tettu temppelihuone, jossa oli parastadi-eteinen kummassakin päässä 
ja cella jaettu kahdella pylväsrivillä leveään keskilaivaan ja kahteen 
kapeaan sivulaivaan. Sellaisena tapaamme tyypin Paestumin Heraion- 
temppelissä, joka kuului vielä koristelultaan arkaaiseen kauteen, mutta 
joka rakenteellisessa perustunnelmassaan voimakkaasti tulkitsee uutta 
kokoontumisen ja nousun aikaa. Siinä on vieläkin säilyneenä sisäpuoli- 


33. Ns. Poseidonin temppeli Paestumissa (luult. Heraion). 


34. Delfoin ajomies, pronssipatsas, korkeus 1,80 m, n. 460 eKr. Delfoin museo. 


35. Nuorukaisen rintakuva, pronssia, roomalaisaikainen kopia länsikreikkalaisesta 
alkuteoksesta. Napoli, Museo nazionale. 


36. » Vaalea efebi», marmoripää Ateenan Akropoliilta. n. 480 eKr. Akropoliin museo. 

37. Triptol 


38. Zeus ihailee puolisoaan Heraa, Selinusin temppelin metooppi, kalkkikiveä ja 
marmoria. Palermon museo. 

39. Artemis rankaisee Aktaionia, Selinusin temppelin metooppi, kalkkikiveä ja 
marmoria. Palermon museo. 


40. Delfoin Kalathiskos-tanssijattaret. Akanthus-vartisen marmoripyl 
Delfoin museo. 

nen pylväsrakenne kahdessa päällekkäisessä rivissä, joista ylempi kan- 
natti kattoa. Historiallisen tunnelman erikoinen ilmaus, oikea ponnistuk- 
sen ja voiman suurmonumentti oli se jättiläismäinen Zeuksen temppeli, 
jota Akragasin asukkaat alkoivat rakentaa Himeran voiton jälkeen. 
Rakennuksen pituus oli epätavallinen, yli 100 m ja suunnittelu muu- 
tenkin erikoinen. Ulkoisen pylväshallin sijalla oli suljettu seinä, jota 
tavattoman jykevät doorilaiset puolipylväät tukivat. Puolipylväiden 
välisiltä muuririntamuksilta kohosivat yli 7.5 m korkeat, epistyliä kan- 


Kuva 49. Syrakusalainen raha, damareteion. 


nattavat jättiläispatsaat, atlantit. Sisäpuolella oli seinän puolipylväitä 
vastaamassa voimakkaat pilasterit; tukevat pilarit jakoivat temppelin 
kolmeen laivaan. Temppeli oli jo päätyihin saakka valmis, kun karthago- 
laiset paremmalla menestyksellä uudistivat v. 406 hyökkäyksensä ja 
hävittivät Akragasin raunioiksi. Kuvaavaa tämän jättiläisyrityksen 
koristelulle oli, että päätykolmioissa oli esitetty symbolisia muinaisuu- 
den suurtapahtumia: taistelu gigantteja vastaan ja Troian valloitus. 

Varsinais-Kreikan samanaikaisista temppeleistä on esimerkkinä Aigi- 
nan saaren Afaian temppeli, joka on tullut kuuluisaksi pääosiltaan säily- 
neistä päätykolmioryhmistä. Temppeli, joka on todennäköisesti raken- 
nettu v:n 480 jälkeen, osoittaa, kuinka tässä henkisesti uudistuvassa 
ajassa oli arkkitehtuurissa samoin kuin veistotaiteessakin erilaisia 
suuntavirtauksia rinnan: mahtaviin länsi-kreikkalaisiin muotosuhteisiin 
verrattuina ovat Afaian temppelin mitat ja suhteet solakammat ja hio- 
tummat. Tässä kauttaaltaan hyvin harkitussa temppelissä on ollut si- 
sällä kaksi riviä pylväitä kahtena kerroksena, kuten myös noin v. 456 
valmistuneessa Olympian Zeuksen temppelissä. Viimeksimainitun, 
helleenisten ihanteiden kuulussa tyyssijassa olevan temppelin rakennus- 
työn oli v. 472 aloittanut eeliläinen Libon. Rakennustaiteellisesti se oli 

doorilaisen tyylin arvokkaimpia esimerkkejä pohjakaavansa, rakenteen- 
sa, pylväsmuotojensa ja plastillisen koristelunsa vuoksi. Olympian Zeuk- 
sen temppeli oli kalkkikiveä, joka oli stukkilaastilla päällystetty. 


Tämä aika oli Kreikan pyhissä juhlapaikoissa, Olympiassa ja Delfoissa, 
muutenkin rikasta rakennuskautta. Delfoissa rakennuttivat ateenalaiset 
6:nnen vuosisadan lopulla valmistuneen doorilaisen aarreaittansa lisäksi 
hallin Salamiin taistelussa valtaamiensa laivakoristeiden näytteillepanoa 
varten. Mainittu rakennus oli joonialaistyylinen ja erinäisillä persialai- 
silla koristeaineksilla varustettu. Olympian pyhä alue, Altis, täyttyi 
vähitellen rakennuksista, joiden joukossa raatihuone, Buleuterion, he- 
rätti erikoisuudellaan huomiota. Rakennukseen kuului kaksi kaksilai- 
vaista hallia, joista kumpikin päättyi muinaisuudesta periytyneeseen 
apsidimuotoon, joka vuorostaan oli jaettu pylväsrivin kohdalta väli- 
seinällä kahteen huoneeseen. 


Kuvataiteissa tämä aika merkitsi nousu- ja murrosaikaa, jonka his- 
toriallisen kehityksen ja erikoisilmiöiden tuntemus jää kuitenkin vailli- 
naiseksi sen vuoksi, ettei ole säilynyt eikä ole voitu luotettavina kopioi- 
nakaan todeta niitä töitä, joista kirjallinen perimätieto ensi sijassa pu- 
huu. Ennen kaikkea on kuvanveistotaiteessa ajan henki pyrkinyt vapau- 
tumaan entisistä kahlehtivista tekosäännöistä. Antiikin kirjailijoiden 
esityksistä saa käsityksen, että uusi ja vanha taistelivat keskenään ja 
että erittäinkin peloponnesolaisessa pronssitaiteessa 6:nnen ja 5:nnen 
vuosisadan käänteessä uudet taideaatteet ja teknilliset menettelytavat 
saivat valtaa. 

Doorilaisen tämänaikaisen veistotaiteen keskuksia olivat Sikyon, 
Argos ja Aigina. Tunnusmerkillistä ajalle oli vasken käyttö kasvavassa 
määrässä tekoaineena. Jumalien vaskipatsaiden ohella, jotka usein koho- 
sivat melkoisiin mittoihin, esitysten kohteina olivat kilpaleikkien sanka- 
rit: voittoisat ajajat ja heidän valjakkonsa sekä erilaisten urheilukilpaı- 
lujen voittajat. Aika, joka näki mihin harjaantunut ruumiinkunto ja 
sankarimieli kelpasivat, kohotti ne taiteellisen ja runollisen innoituksen 
aiheiksi; viimemainitussa suhteessa ovat Pindaroksen voitonlaulut tun- 
nusmerkillisiä. Tiedetään useita antiikin kunnioittamia taiteilijanimiä, 
jotka kuuluivat persialaistaisteluja lähinnä edeltäneeseen ja niitä seu- 
ranneeseen vaiheeseen, esim. Kanakhos Sikyonista, Hageladas Argok- 

sesta, Kalon ja Onatas Aiginasta. Heissä oli perinnäistietojen mukaan 
säilynyt vielä arkaaisen tyylin ominaisuuksia, samalla kun heitä pidet- 
tiin uuden luonnontutkimuksen alkuunpanijoina. Hageladaksella mai- 
nitaan olleen keskeinen asema ajankohdallaan; hän oli Feidiaan, Myro- 
nin ja Polykleitoksen lähin edeltäjä, mitä ei kuitenkaan tarvitse käsittää 
suoranaisessa opettajan merkityksessä. Myöskin suurkreikkalaisen veis- 
totaiteen merkittävyydestä tänä aikana on jäänyt kirjallisia tietoja. 


Kuva 50. Kypäräpäinen Minerva. 
Marmoripää Aiginasta, Louvre. 


Ala-Italian Rhegionissa kukoistaneen taiteenharjoituksen edustajista 
6:nnen ja 5:nnen vuosisadan käänteessä ja 5:nnen vuosisadan alkupuo- 
lella on tunnettu Klearkhos ja hänen seuraajansa Pythagoras, joka oli 
peräisin Samoksesta, mutta siirtynyt varhain Rhegionin kukoistavaan 
länsi-joonialaiseen siirtokuntakaupunkiin. Viimeksi mainitusta mestarista, 
joka lienee työskennellyt noin 480 ja 452 välillä, tiedetään, että hän oli 
saavuttanut mainetta pronssitaiteilijana koko silloisessa kreikkalais- 
maailmassa, erityisesti voittajien patsailla, jotka esittivät juoksijoita, 
painijoita, nyrkkitaistelijoita, ajajia ja nelivaljakoita. Hänen haavoi- 
tettu Filokteteksensa Syrakusassa oli traditionaalisen maininnan mu- 
kaan niin järkyttävä, että katsojankin oli pakko tuntea hänen tuskansa. 
Pythagoras on pyrkinyt kuvauksessa eräänlaiseen jatkuvaisuuteen, 
osaten hetkelliseen tasapainoasentoon yhdistää vastaisen liikunnan tun- 
nun; hän on ollut myöskin tunnettu hyvistä suhdemitoistaan ja anato- 
misesta lihaksiston, suonten, hiusten muotoilusta. Siis kaikesta päättäen 

harrastuksia, jotka kehittyvät eteenpäin Myronilla ja Polykleitoksella. 
Ateenan kuvanveistäjistä arkaismin ja varhaisklassillisuuden välitys- 
kaudella on kirjallisissakin lähteissä mainittu Kritios ja Nesiotes, joiden 
v. 476 pystytetyn uuden tyranninsurmaajain ryhmän jäljennöksiäkin 
on säilynyt. Välityskauden mestareihin kuului vielä jumalain kuvaajana 
tunnettu Hegias, joka mainitaan myöskin Feidiaan opettajana. Kala- 
mis, ehkä syntyperältään boiotialainen, oli tunnettu yli koko kreikkalais- 
maailman jumalainkuvistaan, urheilijapatsaistaan, ajajaryhmistään ja 
mainioista hevoskuvistaan. Hän oli pronssi- ja marmorityön, mutta 
myös kultanorsunluutekniikan taitaja. Hänen tyylistään sanotaan, että 
hänen patsaansa eivät olleet yhtä kovia kuin eräiden edellä mainittajen 
pronssitaiteilijain, mutta eivät myöskään vielä niin sulavat kuin Myro- 
nin. Teknillisen suorituksensa takia oli hänen teoksistaan kuuluisa eri- 
koisesti 13 m korkea Apollo, jonka hän teki Apolloniaan Pontoksessa, 
todennäköisesti kullattua pronssia. Muutoin hänet tunnettiin enemmän 
»sulokkuuden» edustajana; hänen mielihahmojaan olivat nuoret juma- 
lat ja naiskuvat. 

Kun yritämme tutustua murros- ja uudistumiskauden tuotantoon 
konkreettisten esimerkkien, joko alkuteosten tai kopioiden avulla, ovat 
vaikeudet moninaiset ja harhakäsitysten mahdollisuus melkoinen. 
Säilyneet alkuperäisteokset eivät ole, Olympian veistoksiin liittyviä 
epäiltäviä mainintoja lukuunottamatta, saaneet antiikin kirjailijoilta 
osakseen huomiota. Ne eivät liene kuuluneet ajan ensimmäisiin tuot- 
teisiin, joita voisimme käyttää yleisinä mittapuina. Vielä vähemmän 
tavanmukaiset kaavamaiset jäljennökset voivat olla näissä tapauksissa 
taiteellisina todistuskappaleina. On myös olemassa vaara, että kohtalon 
onnellisesta sattumasta ilmoilletulleet täydellisemmät teossarjat, Aigi- 
nan ja Olympian veistokset, muodostuvat mielikuvituksessamme, ehkä 
syvimmältään ansiotta, jonkinlaisiksi huippukohdiksi, mitä niiden mui- 
naisessa kehityshistoriassa ei suinkaan ole tarvinnut olla. 

Sekä roomalaisen Pliniuksen meille välittämistä kirjallisista tiedoista 
että myös taidelöydöistä saamme käsityksen, että onttojen vaskikuvien 
valanta on tänä aikana mennyt suuresti eteenpäin. Ajan henki vaati 
pronssia, suuriakin pronssiryhmiä. Marmori jäi joksikin aikaa etu- 
päässä arkkitehtonis-koristeellisten veistosten tekoaineeksi. Pronssi- 
kuvia varten toisessa taipuisammassa ja huokeammassa materiaalissa 
suoritettu esimuovailu antoi taiteilijalle vapaammat kädet itse muoto- 
ihanteiden toteuttamiseen; siitä oli luonnollisena seurauksena vapautu- 
minen frontaliteetin pakkovallasta. Samalla pronssikuvan jäntevämpi 

tehovaikutus pakotti kiinteämpään muodonhallintaan. Näyttää siltä, 
että loppukäsittely, siseloiminen, merkitsi tavattoman paljon; tämä 
suurta varmuutta ja taitoa vaatinut tekniikka onkin antanut nimen 
koko kreikkalaiselle vaskitaiteelle ja sen harjoittajille: toreutike, toreu- 
tai. Vaskikuvien pintaluonteesta on erilaisia tietoja; toisaalta sanotaan, 
että vasken loistoa vaimennettiin läpinäkyvällä asfalttiliuoksella niin 
että metallin väri läheni auringon ruskeaksi polttamaa ihonväriä, mikä 
sopi alastomien miesvartaloiden esitykseen. Toisaalta väitetään, ettei 
vasken metallikiiltoa mitenkään himmennetty jälkeenpäin, vaan että 
päinvastoin vaski kiilloitettiin täyteen luonnolliseen loistoonsa. Mah- 
dolliset erilaiset menettelytavat riippuivat varmaankin erilaisista tai- 
teellisista tarkoituksista. Selvää on, että vasken »jumalallisella» loistolla- 
kin oli näissä oloissa oma illusorinen merkityksensä. Vasken loistoa lisät- 
tiin toisinaan kultauksella. Silmämuniin ja kulmakarvoihin sekä rinta- 
näppyihin käytettiin korostavia lisiä, ensinmainittuun tarkoitukseen 
emaljia, vuorikristallia, viimemainittuihin hopeaa ym. Itse valaminen 
suoritettiin pienissä kuvissa yhä vanhaa cire perdue eli vahamallin 
yhukkaus»-menetelmää noudattaen, mutta suuret pronssiteokset on 
todennäköisesti tehty puumallien mukaan useissa eri paloissa, jotka 
sitten juotettiin toisiinsa. Pienet esiinpistävät osat, kuten esim. kiharat 
päässä, on tehty erikseen ja juotettu myöhemmin kiinni paikoilleen. 

Mitä säilyneiden teosten koulujaoitteluun tulee, on se epävarmaa siitä- 
kin syystä, että eri seutujen mestarit ovat työskennelleet ei vain omalla 
vaan myös toisilla paikkakunnilla. Täten on esim. vanhan Sikyonin koa- 
lun ominaisluonteen selvillesaanti osoittautunut olemassaolevien aines- 
ten pohjalla vaikeaksi. Viimeksi mainittua koulua, lähinnä Kanakhoksen 
suuntaa, luullaan edustavan esim. erään Lontoossa olevan statyetin, 
joka muistuttaa mainitun taiteilijan Apollon Filesios-patsaan kuvauksia, 
samoin erään Herculaneumista löydetyn atleetin rintakuvan (roomalais- 
aikainen pronssikopia Napolin museossa). Näille teoksille on ominaista 
frontaalisesta kaavamaisuudesta jo tuntuvasti vapautunut rakenne, 
lujan kiinteä massanmuotoilu, yksinkertaisen vakava kasvojen ilme. 
Ne tuntuvat vakuuttavan, että takana oli tunneasenteeltaan varma ja 
vakiintunut suunta, joka pyrki päättävästi tietään eteenpäin. Aiginan 
koulun pronssityylin taas on luultu ennen kaikkea olevan edustettuna 
mainitun kaupungin Afaian temppelin päätykolmiokuvissa, siis sovi- 
tettuna marmoriteoksiin, mikä olettamus saa tukea siitä, että maini- 
tuissa marmoriteoksissa on pronssitekniikkaan viittaavia ominaisuuksia. 

Kuva 51. Juokseva neito Eleusiista, n. 480 eKr. 
Eleusiin museo. 


Aikakaudella vallinneista pyrkimyksistä saamme parhaan käsityk- 
sen tarkastamalla arkeologista todistevarastoa suurena kokonaisuutena. 
Tällöin havaitsemme eräitä yleisominaisuuksia, jotka muistuttavat 
Italian taiteessa 1400-luvun käänteessä vallinneita ilmiöitä. Kreikka- 
laisessakin murrosajassa on elänyt rinnan kaksi virtausta, toinen, joka 
on vienyt arkaaisen tyylin loppuhienostukseen antaen sille ajanhengen 
vaikutuksesta uutta lyyrillistä tunnesisältöä, ja toinen, joka on edusta- 
nut varsinaista taiteen uudistumista rohkean luonnontutkimuksen, tasa- 
painoisen varmuuden, herooisen liikuntajännityksen merkeissä. Edelli- 
nen, miedompi ja traditionaalisempi suunta on tekoaineenaan käyttänyt 
etupäässä marmoria nojautuen työssään syvimmältään vanhaan joonia- 
laiseen perinteeseen; sitä vastoin jälkimmäinen, ankarampi »renessanssi- 
henki» on omaksunut tekoaineekseen pronssin pyrkien vanhan doorilai- 
suuden uudistukseen. Ajan suuret yksilöt ovat ilmeisesti kuuluneet jäl- 
kimmäiseen suuntaan. Tradition kunnioitus elää heissäkin, vaikkakin 
ulkopuolisemmin, ilmeten esim. kierteisissä hiustenesityksissä. 

Kuva 52. Huilunsoittajatar, ns. Ludovisi-valtaistuimesta. 
Rooma, Termimuseo. 


Edellisen suunnan parhaat esimerkit ovat attikalais-joonialaisen tai- 
teen piiristä. Harvinaisia löytökappaleita ovat ns. Ludovisi-valtaistui- 
men kohokuvat Rooman Termimuseossa ja eräät samaan ryhmään 
kuuluvat Bostonissa. Ne on löydetty eräästä Rooman puutarhasta, mi- 
hin jokin kokoilija on ne aikoinaan kuljettanut todennäköisesti jostakin 
varsinais-Kreikan tai etelä-Italian kaupungista. Marmori on paroslaista; 
Termimuseon pääreliefin korkeus on 1.03 m. Mikä reliefikuvien alkupe- 
räinen tarkoitus on ollut ja mikä niiden kertova sisältö, siitä on esitetty 
erilaisia arveluja. Niiden on esim. luultu kuuluvan kahden jumalanpat- 
saan koristeellisiin jalustasommitelmiin. Keskeinen Ludovisi-reliefi, 
jossa nähdään läpinäkyvään khitoniin verhottu nainen kahden muun 
tukemana kohoamassa ilmeisesti vedestä nousten esittänee arkaais- 
voittoisesti tyyliteltynä Afroditen nousua meren laineista Horain avus- 
tamana. Ihmeellinen on se naiivi raikkaus ja sommittelun sopusuhtai- 
suus, millä tämä vaikea aihe on kuvattu. Afroditen vartalon alaosan 
peittää kaunislaskoksinen verho, jota pehmeihin harsopukuihin puetut 
palvelijat pitelevät; vaikeus, mikä on liittynyt kasvojen esittämiseen 
suoraan edestä on vältetty siten, että jumalatar kohottaa katseensa 
sivullepäin toiseen avustajaansa. Harvinainen sopusuhtaisuus ilmenee 
myös yksityiskohtien pehmeän huolekkaassa muotoilussa. Toisessa sivu- 
kuvassa on esitetty puettu nuori nainen uhraamassa ja toisessa alaston 

huilunsoittajatar. Kumpikin on esimerkki uuden luonnontunteen elä- 
vöittävästä vaikutuksesta; pukufiguuri ei ole enää entiseen tapaan for- 
malistinen, ja alaston on huolimatta anatomisista virheistään merkillisen 
luonnontuore. Bostonin museon keskikappaleessa on todennäköisesti 
kuvattu Eros, joka mittaa vaa’allaan (poissa) kahta ihmishahmoa. Kah- 
den puolen istuvista naisista toinen näyttää ilmaisevan ilontunnetta 
kädenliikkeellä ja kasvojen ilmeellä, toinen tulkitsee suruaan paina- 
malla päänsä alas kättään vasten. Sivureliefeistä toisessa on esitetty 
kyyryssä istuva vanha nainen, toisessa lyyraa soittava alaston nuoru- 
kainen. Joonialaiset kierreornamentit täyttävät kulmatiloja. 
Tämänsuuntainen lyyrillissävyinen reliefitaide oli erikoisesti sopiva 
hautamuistomerkkeihin tai intiimisti koristeellisiin friiseihin. Hyvänä 
näytteenä siitä on Louvreen joutunut Farsaloksesta peräisin oleva 
hautasteelan katkelma, jossa on kuvattu kaksi neitoa vastakkain, 
kukkaset käsissään: kreikkalaisen aistin ja yksinkertaisen sielukkuu- 
den esimerkki. Sommitelmassa herättää käsien ja kukkien sijoittelu 
ja kaunis muotoilu erikoista ihailua. Eräässä steelassa, nykyään New 
Yorkin Metropolitan-museossa, on esitetty kohokuvana doorilaiseen 
naisen pukuun puettu nuori tyttö käsissään kaksi kyyhkystä. Mantteliinsa 
kääriytynyt ja sauvaansa nojaava vanhus, nuorukainen koiransa kanssa 
jossakin sopivassa yhdistelmässä ovat toisia tämänsuuntaisia steela- 
kuvien aiheita. Nämä teokset eivät varmaankaan aina edusta vaati- 
musten korkeinta tasoa; useat niistä tuntuvat olevan saaristotyöpajojen 
tavanmukaista tuotantoa. Eräissä Lyykian Ksanthoksesta peräisin ole- 
vissa friisikuvissa (British Museumissa) on esitetty kanatarhan asu- 
jaimia ja kohtauksia — muinaiskreetalaisuudesta muistuttava aihe. 
Louvren museoon ovat joutuneet Thasos-saarelta erääseen perhepyhäk- 
köön kuuluneet kohokuvat, Apollo muusain ja khariittein seurassa. 
Niistä näkyy, kuinka vanha joonialainenkin pukutyyli sai ajan suuren 
taiteen vaikutuksesta leveämpää ja pehmeämpää plastillisuutta. 


Itse Ateenassa ja sen linnakukkulalla kuvastavat eräät veistokset 
ajan hengen hiljaista tai jo draamallisempaa muuttumista. Myöhäisem- 
piin kore-patsaisiin, erikoisesti Euthydikoksen uhrilahjaan liittyy 
Akropoliilta löydetty »vaalean efebin» kaunis pää, nimensä saanut 
hiusten vaaleasta väristä. Sen on laskettu syntyneen persialaissodan 
alkuaikoina, tuskin montakaan vuotta ennen Akropoliin hävitystä. 
Hieman kallistuneessa asennossa esitetyn pään ilme on surumielisen 
vakava; hiusten vielä formalistiset kierteet on suoritettu pehmeällä 


41. Afroditen nousu merestä, yksityiskohta ns. Ludovisi-valtaistuimesta, 
marmoria, n. 450 eKr. Rooman Termimuseo. 

2. Hyökkääjä, Aiginan Afaia-temppelin itäisestä päätykolmioryhmästä, marmoria. 
Miinchenin glyptoteekki. 


43. Jousella ampuja, » Herakles», Aiginan Afaia-temppelin itäisestä päätykolmio- 
ryhmästä. Münchenin glyptoteekki. 


44. Kukkastervehdys, hautasteelan katkelma Farsaloksesta. Pariisi, Louvren museo. 

45. Herakles tuo stymfaaliset linnut, Olympian Zeustemppelin metooppi, marmo- 
ria. Louvren ja Olympian museo. 


46. Oinomaos ja Sterope, Olympian Zeustemppelin itäisestä päätykolmiosta, mar- 
moria. Olympian museo. 


47. Apollo ja taistelijain ryhmä, Olympian Zeustemppelin läntisestä päätykol- 
miosta. Olympian museo. 

rytmintunteella. Miltei kokonaisena vartalokuvana on säilynyt toinen 
Akropoliilta löydetty nuorukainen, joka kuulunee Kritioksen ja Nesio- 
teen taidepiiriin; se on hyvänä esimerkkinä siitä vapautumisesta, joka 
oli vähitellen tapahtunut kuvan rakenteessa ja anatomisessa muotoi- 
lussa. Frontaalinen tasamukaisuus ja ojentuneisuus on saanut väistyä 
vapaamman asennoitumisen ja orgaanisesti luontevamman esitystavan 
tieltä. Miehekäs suuruus ja levollinen tyyneys on tälle ensimmäistä 
persialaistaistelujen sukupolvea edustavalle nuorukaishahmolle omi- 
nainen. 

Ajallisesti määrätty on Kritioksen ja Nesioteen tyranninsurmaajain 
ryhmä, joka asetettiin paikalleen v. 476. Ryhmästä antaa jonkinlaisen 
käsityksen Napolissa oleva roomalaisaikainen kopia ja eräät vaasikuvat. 
Missä määrin uudessa sommitelmassa oli seurattu aiemman, Antenorin 
aikoinaan tekemän ja Kserkseen mukanaan viemän ryhmän esikuvaa, 
on tietymätöntä. Kritioksen ja Nesioteen vaskipatsaissa oli kaikesta 
päättäen paljon sisäistä ryhdikkyyttä, mikä symbolisesti julisti uutta 
aikaa, samalla kun sommittelussa ja yksityiskohdissa on vielä paljon 
vanhaan muotokaavaan kuuluvaa. Tyranninsurmaajat oli esitetty 
tekoonsa rientävinä ja samalla jo ikäänkuin tekoaan suorittavina; toi- 
minta oli kohotettu herooiseen edustavuuteen, mihin kuului muinais- 
sankarillinen alastomuus ja ylevyyttä tavoittava koko. Harmodios ko- 
hotti miekkansa iskuun; Aristogeiton torjui vasemmalla kädellään mah- 
dollisen vastahyökkäyksen, samalla kun oikea käsi oli alhaalla valmiina 
pistoon. Luonnehtiminen rajoittuu suuriin yleisominaisuuksiin; kaava- 
maiset asentoaiheet estävät raskasmuotoisia vartaloita mukautumasta 
todelliseen liikuntaan. Henkilöt ovat paremminkin historiallis-symboli- 
sia eduskuvia eivätkä liene tosiasiallisesti ryhmänä täysin sulautuneet 
yhteen. Tässä julkiselle aukealle asetetussa kahden vaskipatsaan yhdis- 
telmässä on kuitenkin ollut ajalle ominaista murtavaa herooisuutta. 

Verraten tarkoin määrättävissä on myös Delfoin kuuluisan Aurigan, 
ajomiehen syntymäaika, vuosien 478—474 tienoille. Pronssipatsas on 
osa nelivaljakkoryhmästä, jollaisia noihin aikoihin pystytettiin Olym- 
piaan ja Delfoihin kilpa-ajoissa saavutettujen voittojen kunniaksi. Säi- 
lyneen piirtokirjoituksen mukaan on ryhmä ollut Polyzalos-nimisen 
Gelan tyrannin uhrilahja hänen vaunuvoittonsa johdosta. Patsaan on 
arveltu kuuluvan aiginalaiseen pronssikouluun, myös suurkreikkalaisen 
alkuperän oletus on lähellä. Teos on vielä ulkonaisesti arkaaisen tyylin 
rajoilla, mutta samalla se on esimerkki uuden luonnonkäsityksen val- 
taanpääsystä. Tästä yhteydestä johtuu patsaan merkillisen tuore, var- 

haiskeväinen tuntu. Sen suuruudessa on sulautuneena nuorukaisen usko 
ja miehen vakavuus monumentaaliseksi järkkymättömyydeksi. Kasvo- 
jen ja vartalon muotoilu on pikemmin tyypillinen kuin yksilöllinen, siitä 
huolimatta on patsas juuri plastillisen karakterisoimisen malliesimerkki. 
Ajomiehellä on yllään traditionaalinen khiton; vyö on korkealla ja var- 
talon alaosa liioitellun pitkä, jotta yläruumis pääsisi vaunun reunuksen 
takaa täydessä vaikuttavuudessaan näkyviin. Kokonaisuus muistuttaa 
doorilaista pylvästä, jonka uurrokset ovat muuttuneet yksinkertaisiksi 
laskoksiksi. Kääntyminen hieman sivulle johtuu alkuperäisen asettelun 
ja oletetun katsojan välisestä suhteesta. Korkeus on 1.80 m. Pronssi- 
patsas on saanut huolellisen toreutisen viimeistelyn; silmät, joissa on 
tahdottu kuvata kiinteää jännitystä, ovat valkoista lasisulatetta; silmä- 
terä on musta, iiris ruskea. Silmäripset ovat ohutta pronssipeltiä, huu- 
lilla ja otsasiteen ornamentissa on hopeaupotusta. Pronssi on maassa 
maatessaan hapettunut väkevän vihreäksi. Valaminen on suoritettu eri 
osissa; hiuskierteet ohimoilla ja otsasiteen solmu on juotettu kohdalleen 
jälkeenpäin. 


Samanlaista herooista suuruutta on ns. Hestia Giustinianissa, joka on 
säilynyt roomalaisena marmorikopiana (Museo Torlonia, Rooma). Alku- 
teos on ollut Aurigan syntymäaikoihin sijoitettava pronssikuva, ehkä 
argolaisen koulun tuote. Hestia on verhottu komeaan doorilaiseen pep- 
lokseen, mutta se ei ole vain pelkkä pukukuva, vaan samalla myös 
ajan ankaran suuruuden symboli, oikea persialaissotien aikainen koti- 
lieden haltijatar. Puvussa on alhaalla pystyuurteet, ylhäällä mahtavan 
leveät taipeet. 


Teknillisesti ja taiteellisesti yhtä merkittävä teos kuin Ajomies, mutta 
vähän nuorempaan kehitysasteeseen kuuluva on v. 1926 Artemisionin 
niemen ulkopuolelta merestä löydetty pronssinen alkuteos (nykyään 
Ateenan kansallismuseossa). Se esittää eteenpäin suuntautuvassa lii- 
kunta-asennossa olevaa parrakasta jumalaa, jonka vasen käsi on ojen- 
nettu eteenpäin ja oikea taaksepäin; tätä käsien heitto- ja tasapainoasen- 
toa vastaa jalkojen vauhti- ja tukiasento. Sentapaisessa asennossa on 
pienoispatsasten ja rahakuvien mukaan esitetty salamaansa linkoava 
Zeus. Liikunnan suuntautumisessa ja vartalon tasojen suhteissa on 
edistymistä tyranninsurmaajiin ja Aurigaan verrattuna. Patsaassa on 
saatu liikuntaan monumentaalista vauhtia ja jatkuvaisuuden tuntua. 
Kysymyksessä on toreutisestikin varsin huomattava murroskauden 
tuote, jossa ei ole ainoastaan fyysillisen voiman vaan myös henkisen 

mahdin tuntua. Jaloin osa patsaasta on sen mahtavapiirteinen pää, 
jossa hius- ja partasuortuvat ovat kauniisti taipuvissa rytmeissä. 


Marmoritaiteessa on kolme monumentaalista teossarjaa ajan plastil- 
listen saavutusten esimerkkeinä: Aiginan Afaian temppelin pääty- 
kolmioryhmät (nykyään Münchenin glyptoteekissa), Selinusin temp- 
pelin metoopit (Palermon museossa) ja Olympian Zeuksen temppelin 
päätykolmioryhmät ja metoopit (Olympian museossa ja Louvressa). 
Aiginan temppelin veistokset ovat syntyneet kehityksen käännekoh- 
dassa; vanhempi osa, länsipäädyn veistokset, kuuluvat vielä perusluon- 
teeltaan myöhäisarkaaiseen kauteen, kun sen sijaan nuorempi osa, itä- 
päädyn veistokset, edustavat jo uuden elävämmän hengen täyttämää 
tyylisuuntaa. Ajallisesti on tämä kehitys sijoitettava noin vv. 500 ja 
480 välimaille. Selinusin metoopit ovat oletettavasti valmistuneet 5:nnen 
vuosisadan ensi neljänneksellä. Olympiaveistokset ovat todennäköi- 
sesti olleet valmiina ennen temppelin vihkimistä, siis v. 460 tienoilla. 


Kuva 53. Aiginan Afaian-temppelin läntinen päätykolmioryhmä, 
Furtwänglerin uudestisuunnittelemana. 


Aiginan päätykolmiokuvat ovat arvattavasti seudun oman koulu- 
kunnan työtä. Niiden taiteellista asemaa auttaa ymmärtämään itse 
temppelin rakennustyyli, jossa jo vallitsevat likipitäen kanoniset suh- 
teet, joten pylväiden mitat ja kapiteelimuodot ovat melko tarkoin 
määrätyt. Väkeviä uudistajavoimia eivät nämä Aiginan mestarit näytä 
olleen, mutta kylläkin tarmokkaita ja tunnollisia ammatinharjoittajia. 
Tekotavassa on nähty syyllä pronssitekniikan vaikutusta. Marmorityö 
on rakenteellisesti selvää, lihaksiston ja luuston kuvaus kiinteästi har- 
kittua, mutta samalla varsinkin länsipäädyssä laihahkoa ja kovaa, 
vailla parhaan arkaaisen taiteen mystillistä suloa. Ehkä suuriin aihei- 
siin verraten liian vähäinen koko ja pinnan kuluneisuus lisää tätä kan- 

Kuva 54. Kukkaa kantava neito, Aiginan Afaia-temppelin akroteriosta. 
Miinchenin glyptoteekki. 


keahkoa ja kuivakasta vaikutusta. Itäpäädyn parhaissa kuvissa on 
kuitenkin edistys ilmeinen; veistoksellinen tunne on tullut täyteläisem- 
mäksi, ruumiillisuuteen on saatu enemmän lihaa ja verta. Liikunnan- 
kuvauksessa tulee näkyviin, kuinka vaikeata oli vapautuminen sään- 
töjen ja tavanmukaisuuden pakkovallasta. Toiminnat ja teot ovat 
siitä huolimatta kiinnostaneet taiteilijaa, johtuen itse valittujen aihei- 
den laadusta. Molemmat päätykolmioryhmät ovat jumalallisen johdon 
alle koottuja taistelukuvauksia määrättyine yksityisaiheineen. Kum- 
massakin päätykolmiossa seisoi keskellä vielä täysin arkaaisasuinen 
Athene-jumalatar, jonka jalat osoittavat liikunnallista suuntausta 
sivulle, mutta joka samalla säilyttää edustavan asentonsa suoraan kat- 
sojaan päin. Molemmilla sivuilla käy taistelu, länsipäädyssä ehkä jaet- 
tuna toistuviin ryhmäsommitelmiin, itäpäädyssä nähtävästi leviten jat- 
kuvaksi toimintasarjaksi, jossa asennot keskikohdan molemmin puolin 
kuitenkin symmetrisesti vastasivat toisiaan. 

Miten Aiginan temppelin päätykolmioiden patsaat alunperin ovat 
sijainneet, siitä ei ole päästy täyteen yksimielisyyteen. Thorvaldsenin 
aikoinaan korjailemien kuvien museojärjestely ei enää lainkaan vastaa 
nykyisten tutkimusten tuloksia. Paikalta on löydetty muitakin länsi- 

päädyn tyylikantaan liittyvien päätykolmioveistosten jäännöksiä, jotka 
on selitetty persialaistaisteluissa mahdollisesti hävitettyjen itäpäädyn 
vanhempien veistosten jätteiksi. Seikka, mikä järjestelyehdotuksissa 
tuottaa vaikeuksia, on eräiden toimintahenkilöiden julkipuolen määrää- 
minen; veistokset on nimittäin tehty täysin pyöreiksi. Erillisesti teh- 
tyinä ovat Aiginan patsaat yksitellen katsoen eniten edukseen. Nähtä- 
vänä on sarja toimintaa ja tilaa esittäviä henkilökuvia: toisiaan kohti 
ryntääviä keihäs- ja miekkamiehiä, polviasennossa jousella ampuvia, 
taaksepäin kaatuvia tai maahan jo sortuneita, avuksi rientäviä tai kimp- 
puun ryntääviä, eri asennoissa haavoittuneina makaavia. Varsinkin 
länsipäädyn liikuntakuvat edustavat meidän silmissämme vielä suu- 
reksi osaksi vain edeltä määrättyjä, ikäänkuin paikoilleen jähmetty- 
neitä malliasentoja; todellinen liikunnantunne puuttuu. Sitävastoin itä- 
päädyn henkilöissä on jo todellista tarmoa ja notkeutta, erikoisesti 
Herakleessa, joka vetää joustaan vireeseen. Edistyminen orgaanisen 
liikunnan kuvaamisessa käy silmäänpistäväksi kaatuvien esityksessä. 
Länsipäädyn kaatunut, joka vetää keihästä rinnastaan, on vielä siinä 
määrin vanhanaikaisesti esitetty, että hän vääntyy väkinäisesti katso- 
jaan päin osoittaakseen tätä olotilaansa ja toimintaansa. Sensijaan 
itäpäädyn haavoittunut, parrakas uros, joka turhaan koettaa kilpensä 
nojassa kohottaa yläruumistaan, näyttää unohtaneen katsojan läsnä- 
olon, ollen esitetty niin että vartalon tasot jo verraten orgaanisesti 
yhtyvät toisiinsa. Todellinen syventyminen aiheeseen ja oikea plastilli- 
nen kuvaaminen ovat siis pääsemässä valtaan. Tätä sisäistä muutosta 
kuvastaa myöskin ilmeiden muutos. Länsipäädyn henkilöillä, Athene- 
jumalattarella, taistelijoilla ja haavoittuneellakin, on vielä kaikilla 
yarkaainen hymy»; sitä vastoin edellä mainittu itäpäädyn kuoleva näyt- 
tää kasvoissaan jo ilmaisevan jonkinlaista pidätettyä tuskaa. 
Päätykolmioryhmät olivat yleensä temppelien otsamissa ikäänkuin 
ikuisia, kivettyneitä juhlakuvaelmia. Se on muistettava myös Aiginan 
aiheisiin, asentoihin, ilmeisiin ja yleiseen sävyyn nähden. Ajankohtai- 
nen taistelun ja voitonhenki on niissä puettu sankarityylin muoto- 
kieleen. Urhot kamppailevat näyttämöllään eräitä poikkeuksia lukuun- 
ottamatta atleettisesti alastomina. Keskellä näkyvä jumalatar kohottaa 
taistelun, jonka realistisina malleina on hyvin saattanut olla persialais- 
sodan aikaisia sotureita, myytillis-sankarilliseen edustavuuteen. Ai- 
heet on otettu aiginalaisen Aiakoksen suvun urotöistä taisteluissa Troiaa 
vastaan, kuinka (länsipäädyssä kuvattuna) Aias ja Teukros taistelevat 
Troian edustalla ja kuinka (itäpäädyssä) Herakles ja Telamon kamp- 

pailevat Laomedonia vastaan. Alkuperäistä draamallista tehoa oli 
kohottamassa rikas väritys ja metallilisät aseissa. Marmori on Paros- 
saarelta. 

Sisilian Selinusin X-temppelin (oletettavasti Heraion) metoopit, 
niin paikallisesti länsi-kreikkalaista taidetta kuin ne edustavatkin, ovat 
ilmeisessä suhteessa varsinais-kreikkalaiseen, lähinnä attikalaiseen 
kehitykseen. Korkokuvia on neljä, aiheinaan: Zeus ihailee puolisoaan 
Heraa, Artemis rankaisee Aktaionia, Herakles voittaa amatsonin, Athe- 
nen ja gigantin taistelu. Tekoaineena on käytetty paikallista kalkki- 
kiveä; vain jumalattarien kasvot, kädet ja jalat on veistetty marmorista, 
joka lienee ollut värittämättä, kun sen sijaan kaikki muu oli vanhaan 
tapaan maalattu. Kuvat ovat ilman vaikutuksesta suuresti rappeutu- 
neet, erittäin viimeksi mainittu. Parhaiten on säilynyt Zeuksen ja Heran 
pyhää kohtausta esittävä korkokuva, jonka sommittelu on rakennettu 
yksinkertaisista perusasennoista: Hera seisoo suorana, yllään arkaainen 
villapuku, ilmeisesti avaten huntujaan, jotta puoliso näkisi hänen 
kauneutensa; Zeus istuu yläruumis alastomana vaimoaan ihaillen, 
mikä tapahtuu siten, että hän on matkan päästä tarttunut tätä ran- 
teeseen. Kysymyksessä on samantapainen olemisen plastillisten alku- 
muotojen kuvaus, jota Italian 1400-luvun käänteentekevien mestarien 
joukossa edustaa Piero della Francesca. Naiivi suuruus on tässä tyyni- 
eleistä ja hidasilmeistä. Heran tunteita eivät hänen kasvonsa näky- 
västi ilmaise; vain Zeuksen kasvoilla olemme lukevinamme tyydytyk- 
sen merkkejä. Erikoisesti pukuosien muotoilusta näkyy, että arkaainen 
formalismi on muuttumassa yksinkertaisen synteettiseksi naturalis- 
miksi. Tähän taidelaatuun ei ilmeisesti liikunnan esitys yhtä hyvin 
kuulunut. Aktaion koirien ahdistamana on kyllä siinäkin suhteessa 
huomattava; varsinkin koirat on vauhdikkaasti kuvattu. 


Uudistumiskauden kuvanveiston säilyneiden esimerkkien joukossa on 
Olympian Zeuksen temppelin päätykolmio- ja metooppiveistoksilla eri- 
koinen asema. Sitä vastoin on epävarmaa, onko niillä ollut vastaava mer- 
kitys puheena olevan ajan todellisessa kehityskulussa. Ensi näkemältä, 
kun nämä veistosjäännökset tulivat saksalaisten kaivauksissa 1875—81 
jälleen päivän valoon, ne herättivät melkoista pettymystä, mikä onkin 
ymmärrettävää, kun ajankohdan omat tyyli-ihanteet olivat niin toisen- 
laiset. Niiden suoritusta moitittiin raa'aksi ja karkean huolimattomaksi. 
Myöhemmin ovat mielipiteet suuresti muuttuneet ja näissä veistoksissa 
on nähty jopa Kreikan vanhemman taiteen huippukohtia. Tunnustet- 

Kuva 55. Olympian Zeustemppelin läntisen päätykolmion keskiosa, 
Treun uudestisuunnittelua. 


tava on, etteivät niiden tekijät ole tavoitelleet turhan tarkkaa ulko- 
puolista hienostusta, mutta siitä huolimatta on varmaa, että johtava 
henki oli voimakas uranuurtajatyyppi, jokin Kreikan murroskauden 
Andrea del Castagno, joka herooisesti taisteli suurten pyrkimystensä 
puolesta. Hän on saattanut kuulua, kuten temppelin rakennusmestari 
Libon, Elis-maakunnan paikallisiin taiteilijavoimiin. Omalla tavallaan 
hän on edustanut doorilaisen hengen uutta nousua nimenomaan natura- 
listisessa hengessä. Mitä alkuperäiseen vaikutukseen tulee, on sitä arvioi- 
taessa otettava huomioon tavanmukainen maalauslisä ja veistosten 
sijoitus päädyissä alhaalta lukien 16 m korkeuteen. Se oikeutti yksin- 
kertaisuuteen, poisjättöihin ja leikkauksiin, tasoituksiin henkilökuvien 
takaosissa. Huomattava on, että monet säilyneistä yksityiskohdista 
ovat läheltäkin katsoen hyvin tehdyt; metooppien vallitseva ominaisuus 
on harmoninen sommittelu ja suorituksen plastillinen rauha. 


Pausanias mainitsee läntisen päätykolmioryhmän tekijänä Alkame- 
neen ja itäpäädyn tekijänä Paionioksen. Tiedonannot eivät näytä sopi- 
van yhteen sen kanssa, mitä muuten tiedämme Alkamenes- ja Paionios- 
nimisten mestarien taidehistoriallisesta asemasta ja tuotannosta. Myön- 
nettävä kuitenkin on, että näiden taiteilijain tuotannosta säilyneet 
päätodistuskappaleet (Alkameneen Hermi ja Paionioksen Nike) eivät 
sulje pois mahdollisuutta, että heillä on voinut olla nuorempina mel- 
koisesti poikkeava kehitysvaihe, johon Olympian veistokset ovat saat- 
taneet kuulua. Schraderin olettamus!, että Alkamenes on itäpäädyn ja 


1 Vrt. Hans Schrader, Phidias, 1924. 

kolmen länsipäätyyn kuuluneen henkilökuvan ja Paionios länsipäädyn 
jäljellejääneiden kuvien tekijä, ei ole saanut kannatusta. 


Itäpäädyn veistosryhmää on ilmeisesti pidettävä koko kuvasuunnit- 
telun alkuna, se kun esittää Olympian juhlaleikkien myytillisen esi- 
kuvan ja muinaissankarit koottuina ratkaisevaan näytökseen, tai oi- 
keammin esittelyparaatiin ennen näytöstä. Myös päättäen itäpäädyn 
karkeammasta muotoilusta ja liikunnanesityksestä, on sitä pidettävä 
työn lähtökohtana. Sankarien paraatimainen rivitys muistuttaa van- 
hasta sirkustavasta, kuinka ennen varsinaista näytäntöä esiintyjät 
tuotiin lavalle yleisön nähtäväksi. Esittäytymiseen kuuluu tässä sym- 
bolisia peruseleitä, jotka vihjaavat tulevaan ratkaisuun. Toiminta, 
mihin valmistautumisesta Olympian itäpäädyssä on kysymys, tarkoit- 
taa maan muinaisen hallitsijan Oinomaoksen ja hänen voittajansa 
Pelopsin sadunomaista kilpa-ajoa. Oinomaos oli luvannut tyttärensä 
sille, joka voittaisi hänet kilpa-ajossa, mutta jos kosija joutuisi tap- 
piolle, oli hänet perivä surma. Tarun mukaan saavutti voiton Pelops 
viekkaudella siten, että antoi ottaa Oinomaoksen vaununakselista pois 
pyörää kiinni pitävän naulan, joten viimemainittu syöksyi ajossaan 
kuolemaan. Kohtalokkaan kilpa-ajon pää- ja sivutekijät on pääty- 
kolmioon järjestetty tilan antamien edellytysten mukaisesti. Keskellä 
seisoo näytännön ideaalisena hallitsijana Zeus-jumala, jonka valtikan 
alla olympialaiset leikitkin suoritettiin. Kooltaan korkeana ja mahta- 
vana hän on esimerkki ajalle ominaisesta suuruudenihailusta. Zeus 
kääntää päätään oikealle, jossa seisoo odottaen aikaansa tuleva voittaja 
Pelops, heroisen alastomana ja asevarusteissaan, pää hieman taivu- 
tettuna alaspäin. Tytär Hippodameia, doorilainen peplosfiguuri, seisoo 
Pelopsin sivulla pää hänelläkin taivutettuna ja kädet vietynä asentoon, 
joka ilmaisee ahdistavaa odotusta. Zeuksen oikealla puolella seisoo 
Oinomaos, hänkin heroisen alastomana ja kuten näyttää itsetietoisen 
varmana, oikea käsi puuskassa ja vasen keihään varassa. Hänen puoli- 
sonsa Sterope on Hippodameiaa vastaava korkearyhtinen peplos- 
figuuri. Molemmin puolin päätykolmion laidoilla ovat olleet kilpailijain 
nelivaljakot kyyristyneine ajajineen, lisäksi maassa istuvia palvelijoita 
ja ennustajia. Viimemainituista on huomattava Oinomaoksen vanha 
tietäjä, joka poskelle viedyllä kädellään ja kasvojensa huolestuneella 
ilmeellä tulkitsee isäntänsä tulevaa surullista kohtaloa. Sitä vastoin 
Pelopsin tietäjä katsoo iloisena lintujen lennossa ilmeneviin ennusmerk- 
keihin. Kulmissa loikoo kyynärpään nojassa tai vatsallaan asiain me- 

noa seuraten täytehenkilöitä, jotka on toisinaan selitetty Alfeioksen ja 
Kladeoksen jokijumaliksi, toisinaan vain toimettomiksi katsojiksi. 
He ovat kokonaan vailla edustavaa juhlallisuutta, ollen ilmankin suu- 
renmoisia jättiläismäisessä ruumiikkuudessaan. Välinpitämättömyys ar- 
kaaisista sopivaisuusvaatimuksista näkyy esim. ajopojasta, joka istuu 
maassa kyyryllään toinen käsi vietynä varpaisiin. Plastillisina hahmoina 
nämä sivufiguurit ovat kaikesta huolimatta erittäin merkittäviä. Tai- 
teilijan ennakkoluulottomuus näkyy myös tavasta, millä hän on ku- 
vannut ennustajissa vanhuuden ryppyjä ja raihnautta. Kuinka alku- 
voimainen hänen plastillinen näkemyksensä ja muotoilukykynsä on 
ollut, nähdään myös kilpa-ajohevosten jäännöksistä, jotka kuuluvat 
kaikkien aikojen hevoskuvauksen suurekkaimpiin luomiin. 


Läntisessä päätykolmiossa on esitetty draamallisesti jännitetty tais- 
teluaihe ja keskusjumala on Apollo, joka mahtavalla kädenojennuksella 
hallitsee tapahtumia ja antaa niille ratkaisun. Hän esiintyy sekasorron 
keskellä järjestyksen ja kulttuurin edustajana, jonka tahdosta eläimel- 
linen väkivalta torjutaan. Valittu aihe on myytillis-symbolinen, sa- 
malla riittävästi kansanomainen, tarjoten tilaisuuden voimakkaan 
naturalistisiin kohtauksiin. Kysymyksessä on lapithien taistelu ken- 
taureja vastaan Peirithooksen häissä, aihe, jota on käsitelty myös 
ajan vaasimaalauksissa. Kentaurit ovat juopuneina hyökänneet mor- 
siamen ja toisten naisten, vieläpä jonkun pojankin kimppuun; hurja 
taistelu on syntynyt naisten puolustaessa itseään ja sulhasväen rien- 
täessä apuun. Peirithoos ja hänen ystävänsä Theseus — ateenalais- 
ten tänä aikana erikoisen kunnioituksen kohteeksi kohonnut kansallis- 
heros — ryntäävät lapithimiesten kanssa kentaurien kimppuun iskien 
heitä aseillaan ja kiskoen irti ahdistelijoita, samalla kun kentaurit puo- 
lestaan kavioin ja hampain pitävät kiinni saaliistaan ja taistelevat 
vastaan. Taistelu on sommiteltu eräänlaiseksi toimintakuvaelmaksi 
keskikohdalla suorana ja käskevänä seisovan Apollon molemmin puolin 
siten, että kummallakin siivellä on symmetrisesti toisiaan vastaavia 
asentoja ja yhteenkietoutuneita ryhmiä. Ryhmät työntyvät osittain 
toistensa yli, mikä on saattanut tämän rohkean taiteilijan jättämään 
peittyvien takaosien suorituksen vähemmälle. Theseuksella ja Peiri- 
thooksella on asennoissa ylimalkaista sukulaisuutta ateenalaisten ty- 
ranninsurmaajain kanssa; eräät kentauritaistelun ryhmistä muistutta- 
vat taas attikalaisia vaasimaalauksia, mikä on johtanut olettamukseen, 
että länsipäädyn mestari on tuntenut Polygnotoksen toverin, Mikonin, 

samanaiheisen maalauksen Ateenan Theseuksen temppelissä. Näin on 
Olympian kentauritaistelussa joitakin liittymäkohtia attikalaiseen tai- 
teeseen. Attikalaiseksi on tämä tyyli kuitenkin liian naturalistinen, 
liian vähän paatoksellinen. Apollo on kyllä suurenmoinen tyyppi, 
mutta ei samalla tavoin juhlallisesti edustavaan asentoon ojentautunut 
kuin esim. hieman myöhempään ajankohtaan kuuluva ns. Kasselin 
Apollo. Olympian veistoksissa on jotakin maalaista voimaa, niiden plas- 
tillisuus perustuu etupäässä vahvoihin fyysillisiin ominaisuuksiin. Aat- 
teet ovat tosin olleet monumentaalisia, mutta suoritus ja etenkin liikun- 
nankuvaus on jäänyt osittain sattumanvaraiseksi ja kömpelöksi. Eri- 
koisesti kentaurien hevosruumiit ovat saaneet mukautua ahtaan tilan 
vaatimuksiin. Kokonaisuus on liian täynnä henkilöitä ja tapahtumia. 
Johtavan hengen suuripiirteisestä välinpitämättömyydestä kaikkea 
teennäistä ja sovinnaista vastaan ovat tässäkin todistajina kulmissa 
loikoilevat katsojat, jotka ovat erillisinä suurekkaita plastillisia luomia. 
Yksityiskohdista ovat tyylimerkkeinä huomattavia vapaissa kierteissä 
valuvat hiukset ja suorissa, ei enää teennäisesti tyylitellyissä laskoksissa 
olevat vaatteet. 

Olympian, kuten Aiginankin, päätykolmiokuvat ovat Paros-saaren 
marmoria, mikä seikka ei kuitenkaan oikeuta suoranaisiin johtopää- 
töksiin itse taidekouluun nähden. 

Olympian Zeuksen temppelin metooppireliefit eivät olleet kuten ta- 
vallisesti ulkoisessa palkistossa vaan varsinaisen temppelihuoneen mo- 
lempien pylväseteisten otsamissa. Kummallakin puolella oli kuusi 
marmorista korkokuvaa, joiden aiheiksi oli valittu Olympian ympäris- 
töön sopivina Herakleen kaksitoista urotyötä. Näyttää siltä, että 
metooppireliefit oli liitetty rakennukseen jo työn kuluessa. Niiden 
suunnittelija on ollut samaan taidepiiriin kuuluva mestari kuin pääty- 
kolmioryhmäin tekijä tai tekijät; työn suorituksessa on huomattavissa 
yksilöllisiä eroavaisuuksia. Itäpuolen metoopit ovat vanhemmalla 
tyylikannalla, jota vastoin sommittelu on ollut melkoisesti vapaam- 
paa länsipuolella. 

Metooppikorkokuvien mestari on ollut luontainen plastikko, joka on 
oivallisesti käyttänyt ruumiin hahmovaikutusta muovailunsa lähtö- 
kohtana. Hän on muotoillut vartalonsa yksinkertaisen täyteläisiin, 
pyöristyviin pintoihin, joissa etenkin sankarien muhkea lihaskauneus 
tulee näkyviin enemmän kuin luustonrakenne ja jännesitkeys. Taitei- 
lijassa on ollut flegmaattista tyyneyttä, mikä ei ole estänyt häntä kohoa- 
masta vaikuttaviin voimanponnistuksiin. Enimmän hän on harrastanut 

suoraa rauhallista asennoitumista; sommitteluissa on harvat henkilökuvat 
asetettu tehokkaasti vierekkäin tai vastakkain. Tyypillinen tässä suh- 
teessa on metooppi, jossa on esitetty hesperidiomenain tuonti Herak- 
leelle, joka Atlaan sijaisena kannattaa taivaan kantta. Herakles pitelee 
taakkaansa ilman näkyvää ponnistusta, käsillään ja niskassa olevan 
pieluksen varassa; Atlas ojentaa rauhallisesti sivultapäin omenat. Va- 
semmalla on Athene-jumalatar, yksinkertaisen ryhdikäs peplosfi- 
guuri, todistajana ja avustajana; seisoen suoraan katsojaan päin hän 
kääntää kasvonsa tapahtumaan, antaen kädenliikkeellä oman tukensa. 
Doorilainen vaateparsi on muotoiltu suoriin, pehmeästi alas valuviin 
laskoksiin. Kaunis esimerkki mestarin hieman kömpelöstä, mutta sa- 
malla yksinkertaisen runollisesta esitystavasta on stymfaalisten lintu- 
jen tuontia kuvaava reliefi (Louvressa); istuva Athene-jumalatar, joka 
kääntyy katsomaan Herakleen saalista, on siinä kuin arkaadinen maa- 
laisneito. Augeiaan tallin puhdistamista esittävässä metoopissa on 
Athene käskevä jumalatar, joka seisoo suorana katsojaan päin; alaston 
Herakles on lujaotteinen toimintafiguuri, jonka liikkeet työntyvät 
mahtavasti eri suuntiin. Kuinka yksinkertaisen vaikuttavasti taiteilija 
on hallinnut juuri liikkeiden kontrastivaikutusta, siitä on Herakleen 
taistelu härän kanssa hyvänä esimerkkinä. Härkä syöksyy vinosti 
oikealle ylöspäin, Herakles, jonka lihaksisto on tässä muotoiltu varmasti 
ja täysin orgaanisesti, ponnistaa vastakkaista kulmaa kohden. Vinoon 
poikittaisesti käyvät sommitteluviivat olivat tahallisesti ristisuhteessa 
myös viereisten triglyfiuurteiden kanssa. Metooppien mestari on pyr- 
kinyt kehittymään myös ilmeiden esityksessä. Athenen kasvonpiirteet 
leijonametoopissa ilmaisevat suurempaa sielukkuutta kuin mitä tämä 
fyysilliseen ulkohahmoon tyytyvä mestari yleensä tavoitteli. 

Myöskin nämä metoopit ovat Paros-saaren marmoria. Pinta oli alun- 
perin tavalliseen tapaan väritetty. Tausta oli sininen tai punainen, 
hiusten väri punainen mustin lisäyksin, härkä ruskea, Athenen rinnalla 
oleva aigis punainen. 

Veistotaiteen kehitys, jonka merkittävimpiä säilyneitä teossarjoja on 
edellä kuvattu, on antiikin päivinä tiettävästi tarjonnut paljon laajem- 
man ja rikkaamman kuvan. Nousukauden tuotantoon perustuva ver- 
raten runsaslukuinen roomalainen kopiovarasto osoittaa, että mainetta 
saavuttaneet teokset säilyivät kunnia-asemassa myöhäisiin, tyylilli- 
sesti kehittyneempiin aikoihin. Toisaalta kopioiden tyyliominaisuudet, 
mikäli ne jäljittelevät uskollisesti alkuteosta, viittaavat siihen, että 
kehitys jatkui asteittaisesti vapaampaa klassillisuutta kohden. Sekä 


140 Antiikin taide 


lyyrillissävyisellä plastillisuudella että herooisella naturalismilla oli 
jatkonsa. Edellisestä on esimerkkinä hautareliefinä ja patsaanakin 
tavattava ns. sureva Penelope. Eros Soranzo ja »olympialainen 
kilpajuoksijatar» — ehkä voittajatar Hera-juhlien kilpailussa — ovat 
siirtymäkauden lyyrillisluontoisia tyyppejä. Capitolium-museon Okaan- 
poistaja, aihe, joka on elänyt eräänlaisena kouluteemana hellenismiin 
saakka, on esimerkki uusien muotosaavutusten sovelluttamisesta laatu- 
kuvaan. Historiallisista koettelemuksista niin rikkaan murroskauden 
monet Apollon kuvat todistavat siitä palvonnasta, jota tuo onnetto- 
muuksien torjuja-jumala — Aleksikakos — sai tänä aikana osakseen. 
Apollopatsasten sarjasta parhaiten näkyy, kuinka plastillisessa muo- 
toilussa on lopullisesti murrettu frontaliteetin vuosisatainen pakkovalta. 
Seisontaa ei enää kytketä keskiakselin abstraktiseen tukiviivaan, var- 
talo lepää useimmiten toisen jalan varassa, mikä taas aiheuttaa siirtoja 
painosuhteissa ja ruumiinmuotojen ns. kontrapostoa. Samalla on opittu 
varmemmin hallitsemaan ruumiin anatomista rakennetta, lihaksiston 
jakoa, jäsenten liikkeitä ruumiin elävässä koneistossa. Jumalankuva ei 
pyri enää vaikuttamaan vain pelkkänä mystillisenä symbolina; se alkaa 
olla kaikin puolin karakterisoitu, ylevyyden ilmapiiriin kohotettu todel- 
linen jumalan — taiteellisessa toteutuksessa korkeampaan olomuo- 
toon korotetun ihmisen — ihannekuva. 


Eräitä esimerkkejä mainittakoon yksityisistä, aikoinaan ilmeisesti 
kuuluisista Apollon patsaista, jotka ovat säilyneet vain kopioina. 
Lähinnä Olympian Zeuksen temppelin länsipäädyn Apolloa muistuttaa 
ns. Omfalos Apollo (Ateenassa) ja sen sukulainen Apollon Choiseul- 
Gouffier (Lontoossa), molemmat korkeakasvuisia tyyppejä, ja vielä 
vailla määrättyä sielullista ilmettä. Jo täysin persoonallinen teos on 
Tiberin Apollo (Rooman Termi-museossa), jossa on yhtyneenä nuorta 
atleettia ja unelmoivaa Narkissosta; sielukas pää komeine hiusrytmei- 
neen ja selkäpuolen voimakas lihasmuovailu todistavat suuresta tekijä- 
persoonallisuudesta: jotkut ovat patsaassa arvailleet nuoren Feidiaan 
nerouden ensimmäisiä ilmauksia. Kuinka epävarmalla pohjalla tällaiset 
tekijänmäärittelyt vielä ovat, käy selville jo siitä, että Feidiaan nimi on 
myös mainittu aivan toisenlaatuisen, ns. Kasselin Apollon yhteydessä. 
Viimeksi mainittu Apollo on kopiokuvasta päätellen ollut miehekäs ja 
itsetietoinen tyyppi, jonka esiintymisessä oli aktiivista juhlallisuutta. 
Harmonisena toimintahenkilönä on Apollo eräässä Pompejista löy- 
detyssä roomalaisaikaisessa pronssikopiossa, jossa jumala on esitetty 

lyyraa soittavana, katse vasemmassa kädessä olleeseen soittimeen 
kohdistettuna ja oikea käsi lepäämässä sivulla plektronia pidellen. Luon- 
tevan sopusuhtaisesti muotoillun soittajan hiussuortuvat ovat vielä 
arkaaisvoittoisissa kierteissä. 


Tämän nousukauden virkeän taide-elämän parhaita säilyneitä alku- 
peräisesimerkkejä ovat rahakuvat, jotka varsinkin lännen kreikkalais- 
valtioissa usein kohosivat pienoistaideteoksiksi. Esim. vanhan Syba- 
riin (hävitetty v. 510) nummi incusi -rahat olivat lyödyt niin, että 
etupuolella oli syvennyskuva ja takapuolella kohokuva. Kuva-aihe, jona 
oli useimmiten härkä, saattoi eri puolilla vaihdellakin. Sisilian Naksos- 
kaupungin rahoissa oli toisella puolen Dionysoksen pää, toisella kyyris- 
tyvä sileeni. Kuuluisiksi ovat tulleet Syrakusan suurikokoiset 10 drak- 
man hopearahat, jotka lyötiin Himeran voiton jälkeen; Gelonin puolison 
Damaretan kunniaksi ne saivat nimen »damareteion». Mainitun hallit- 
sijattaren osoittaman isänmaanrakkauden ja Gelonin oman v. 488 saa- 
vutetun olympialaisvoiton muisto elää näiden rahojen etu- ja taka- 
puolen hienostuneissa, vielä hieman arkaaisesti tyylitellyissä pienois- 
reliefeissä, joista edellinen esittää nuoren naisen tai seppelöidyn juma- 
lattaren pään delfiinien ympäröimänä, jälkimmäinen nelivaljakolla aja- 
vaa kilpailijaa, jonka yläpuolella liitelee Voitotar ja maassa alapuolella 
kiitää jalopeura. 


Rinnan veistotaiteen kehityksen kanssa, oletettavasti usein edelläkin 
on kulkenut ajan maalaustaide. Ennen persialaissotia puhjennut hen- 
kinen murros ja sodan jälkeinen noususuunta on nähtävästi juuri maa- 
laustaiteessa saanut suurisuuntaisimman ilmauksensa. Kehityksen tyys- 
sijaksi tuli Ateena, joka muita auliimmin tarjosi maalaustaiteelle monu- 

mentaalitehtäviä ja johon ajan suurimmat maalarit eri tahoilta 
keräytyivät. Antiikin oman käsityksen mukaan Kreikan maalaustaide 
elää tällöin herooista aikaansa osoittaen aiheiden valinnassa näkemyk- 
sen suuruutta ja käsittelyssä sellaisia, tosin yksinkertaisia mutta sa- 
malla korkeita tyylihyveitä, että myöhempien aikojen kehittyneempi 
taide ei kyennyt sitä syrjäyttämään. Eräät tämän ajan suuret maalarit 
ja heidän teoksensa säilyttivät maineensa läpi kreikkalais-roomalaisen 
kulttuurikehityksen, kuten Italian taiteen historiassa Giotto ja 1400- 
luvun alkumestarit ovat myöhempien vuosisatojen makuvaihteluista 
huolimatta pysyneet aina kunnioitetussa asemassaan. 

Antiikin perinnäistieto antaa eräänlaisen uranuurtajan sijan Kleo- 
naista, Korinthoksen läheltä, kotoisin olleelle Kimonille. Merkille- 
pantava on, että hänen omikseen luettiin useita teknillisiä edistys- 
askeleita: luontevampia asentoja, perspektiivisiä lyhennyksiä, anato- 
mista tarkkapiirteisyyttä, luonnollisempaa laskostusta puvuissa. Näitä 
edistysaskeleita voimme jossakin määrin seurata ajan vaasitaiteessa, 
joka muodostaa käsityömäisen, pakostakin vähäisen ja kalpean kor- 
vauksen ajan hävinneestä suuresta maalaustaiteesta. 

Muinaisuuden yksimielisen todistuksen mukaan on Polygnotok- 
sella ollut varsinainen maalaustaiteen perustajan, suuren alkumesta- 
rin asema. Aristoteles esittää hänen teoksensa esimerkkinä tahtoes- 
saan valaista estetiikalleen niin ominaista ethos-käsitettä. Tämän et- 
hoksen, korkean ja tehoavan mielenlaadun ja sen mukaisen ilmaisu- 
tavan hän myöntää olleen juuri Polygnotoksella, jota vastoin hän ei näe 
sitä enää hänen seuraajillaan. Polygnotoksen tunne-arvoja verra- 
taan Aiskhyloksen ja Sofokleen tragedioihin. Polygnotoksen kautta 
aikojen säilynyttä kunnioitusta kuvastaa esim. se, että Pausanias on 
kuvaillut hänen maalauksiaan Delfoissa niin laajasti, että vain Feidiaan 
suurimmat patsaat ovat saaneet vastaavaa huomiota osakseen. Kuinka 
epämääräisiin vaikutelmiin nämä antiikin perinnäiset maininnat toi- 
saalta perustuvat, siitä on esimerkkinä Pliniuksen luettelomainen karak- 
teristiikka, jonka mukaan Polygnotos oli ensimmäinen, joka maalasi 
naisten vaatteet läpinäkyviksi, antoi heille eri vivahteisia päähineitä ja 
sai aikaan tärkeät uutuudet, että henkilökuvat avasivat suunsa, paljas- 
tivat hampaitaan ja olivat kasvonpiirteiltään vaihtelevampia kuin 
aiemman kauden vanhanaikaisesti jäykät figuurit. Nämä tiedonannot 
osoittavat joko hyvin rajoitettua käsitystapaa tai ovat suorastaan 
erheellisiä, sillä eräät puheena olevista saavutuksista ovat vaasimaa- 
lauksista päättäen olleet tunnettuja jo aiemminkin. 

Mikä Polygnotoksen ja myös hänen suurten toveriensa erikoisluonne 
on ollut, se ei ole antiikin jättämistä epävarmoista ja vaikeasti tulkitta- 
vista kuvailuista tarkoin määriteltävissä. Pausaniaan kuvausten mu- 
kaan oli Polygnotoksen seinäkuvat Delfoin »le sk h e ssä} — knido- 
laisten kokoushallissa — maalattu vaalealle pohjalle käyttämällä tradi- 
tionaalista neljää väriä: mustaa, valkoista, punaista ja keltaokraa. 
Tähän vanhojen kreikkalaisten »color simplex» järjestelmään sisältyi 
varmaankin Polygnotoksen asteella jo yksinkertaisia värien sekoituksia. 
Näin saatiin itse teossa riittävä, monumentaalisesti hyvinkin tehokas 
asteikko, jonka perusluonteesta vielä myöhäinen Pompejista löydetty 
Aleksanterin-mosaiikki antaa jonkinlaisen yleiskäsityksen. Epävarmaa 
kuitenkin on, oliko Polygnotoksen tausta kaikkialla yksinomaan vaalea 
ja rajoittuiko yleensä tämä aika, joka arkkitehtuurimaalauksessa tunsi 
useampia värejä, aina ja kaikkialla vain yllämainittuihin neljään pää- 
väriin. Ehkä tuo rajoitettu värinkäyttö paremminkin johtui vain an- 
karista tyyliperiaatteista. Yhtä epävarmoja ovat maininnat varjostuk- 
sen ja perspektiivin puuttumisesta Polygnotoksen maalauksissa, sillä 
sävyarvojen ja värivivahdusten käyttö itsestään edellytti ja synnytti 
jonkinlaista perspektiivivaikutusta ja modelleerausta. Yksityisistä 
tiedonannoista käy ilmi, että Polygnotos on esim. maalannut kap- 
paleita, jotka näkyivät vedestä ja että hän on antanut ruumiinmuoto- 
jen näkyä puvun alta. Karakterististen värisävyjen käytöstä on esi- 
merkkinä, että alisen maailman esityksessä mädäntymisen demoni 
Eurynomos oli maalattu likakärpäsen väriseksi. Jonkinlaisesta tilalli- 
suuden kuvaamishalusta tuntuu todistavan se, että maalari (ainakin 
joissakin tapauksissa) antoi taustan esiintyä hahmoteltuna. Paljon 
huomiota on kiinnitetty siihen, että Polygnotoksen maalauksissa taaem- 
pana oleviksi ajateltavat henkilöt ja ryhmät sijoitettiin korkeammalle 
pohjaviivalle, jolloin yksityiset henkilöt, mikäli niiden ajateltiin peitty- 
vän taka-alalla, vain yläosiltaan tuotiin näkyviin. Tämä arkaaisissa 
taiteissa yleensä tavattava sommittelutapa perustuu ajatukseen, että 
kumpareisessa maastossa tasot kohoavat toistensa yli ja leikkaavat 
toisiaan. Pohjaviivat kuvaavat tällöin epätasaista maanpintaa ja sen 
kallioita ja kasvistoa. Kun Polygnotoksella oli käytettävänään suuria 
seinäpintoja ja hän sijoittiihmisryhmiään laajalle alalle, oli tällainen som- 
mittelutapa itse teossa varsin luonnollinen. Hellenistiseltä ajalta pe- 
räisin olevat Odysseus-maisemat (nykyään Vatikaanin kirjastossa) eri 
tasoissa olevine vuorimuotoineen ja välissä olevine ihmisryhmineen ehkä 
antavat myöhäisen, miedonnetun kuvan Polygnotoksen ajan maisema- 

tyylistä. Välittömälle näkemykselle sisältyi tällaiseenkin taustasom- 
mitteluun tilallisuus- ja perspektiivipyrkimystä. 

Varmaa on, että Polygnotoksen ja hänen aikansa maalaustyyli perus- 
tuu pääasiassa yksinkertaisen suurisuuntaiseen viiva- ja pintavaikutuk- 
seen sopeutuen täten luonnostaan arkkitehtonis-koristeellisiin tehtäviin. 
Piirustuksessa oli hänen suuruutenaan asento- ja liikuntamotiivit ja mie- 
lentilojen (ethosten) luonnehtimiskyky. Hän ei näytä jääneen tavanmu- 
kaiseen kalligrafiaan ja sovinnaiseen karakteristiikkaan, vaan on tavoi- 
tellut kuvauksessaan suuruutta ja luonnontotuutta. Siten hänen henki- 
löidensä yhtä hyvin lepo- kuin liikunta-asennot ovat todella merkinneet 
jotakin ja tulkinneet draamallisia mielenliikkeitä. Erikoisesti kasvojen 
ilmepiirteitä on kiitetty. Kun hän näin antoi jokaiselle ilmaisulle ja luon- 
teelle ideaalisen, sisimmän olemuksen mukaisen hahmon, oli hän Aristo- 
teleen mielestä yhyvän luonnemaalarin» perikuva. Hänen maalauksissaan 
tiedetään olleen paljon suurikokoisia henkilöitä ja toimintaa, tarpeelli- 
sissa kohdin rohkeitakin liikkeitä. Suuren sommittelijan järjestävä aisti 
hallitsi yksinkertaisen mahtavasti vaikuttavaa kokonaisuutta, jonka 
voimakas ja ylevä tunnelma muistutti ajan suuresta tragediasta. Som- 
mittelussa oli otettu huomioon niin hyvin symmetrian kuin vapaan ryh- 
mityksen ja toiminnan edistymisen vaatimukset. Selvyyden vuoksi oli 
henkilöiden viereen vanhaan tapaan maalattu heidän nimensä. Erityi- 
sen ominaista Polygnotokselle oli, että hän valitsi, mieluummin kuin 
korkeimman toimintamomentin, sommitelmien aiheiksi traagillisen sel- 
keentymisen ja lopputilityksen hetken. 


Polygnotos oli syntyisin joonialaiselta (paroslaisten asuttamalta) 
Thasos-saarelta. Hänen isänsä Aglaofon oli myöskin ollut maalari, jolta 
pojan oletetaan perineen vanhan joonialaisen maalaustaiteen tradition. 
Jo aikaisin, oletettavasti 470 luvulla, hän näyttää siirtyneen Ateenaan, 
joka tuli hänen varsinaiseksi toimintakeskuksekseen. Sitä ennen hän jo 
oli saanut julkisia tehtäviä muualla. Huomattava on, että hän ei ollut 
ajassaan yksin; eräitä toisia mestareita mainitaan hänen apunaan ja rin- 
nallaan. Plataian voiton (v. 479) jälkeen hän teki yhdessä Onasias-nimisen 
maalarin kanssa Plataian voittosaaliilla kustannettuun uuteen Athene 
Areian temppeliin, pronaokseen, monumentaalimaalauksia. Polygno- 
toksen maalaus esitti Odysseusta, kun kosijain surmaamisteko oli 
tapahtunut. Ateenassa hän sai Kimonin aikana kunniakkaita tehtäviä; 
niinpä hän yhdessä ateenalaisen Mikonin kanssa koristi uutta Theseuk- 
sen suurta pyhäkköä. Myöhemmin, oletettavasti 460-luvulla, hän yh- 


Herooisen uudistumisen aika 145 


Kuva 57. Pronssiastia jalkojen pesua varten, 5. vs. eKr. New York, Metro- 
politan Museum. 


dessä Mikonin ja kuvanveistäjä Feidiaan sukulaisen Panainoksen kanssa 
koristi seinämaalauksilla Kimonin langon Peisianaksin rakennuttamaa, 
torin vierellä olevaa suurta pylvässuojamaa eli stoaa, jota myöhemmin 
juuri maalausten vuoksi nimitettiin kirjavaksi stoaksi (”stoa poikile,,). 
Mikon maalasi stoaan Theseuksen ja amatsonien taistelun, Panainos ja 
Mikon (jommankumman johtaessa) maalasivat sittemmin kansanomai- 
seksi tulleen Marathonin taistelukuvan, jossa oli esitetty joukko histo- 
riallisia ja taruhenkilöitä. Polygnotoksen maalaus esitti kohtausta kreik- 
kalaisten leirissä hävitetyn Troijan edustalla. Hänen maalauksessaan 
nähtiin kreikkalaisten päällikköjen neuvottelu Aiaksen pyhäinhäväis- 
tyksen johdosta ja mm. vangitut troijalaisnaiset. Suurimpaan maineeseen 
ovat Pausaniaan selonteon johdosta jääneet kaksi suurta seinämaalausta, 
jotka Polygnotos teki edellä mainittuun knidolaisten kokoushuoneistoon 
Delfoissa. Toisen maalauksen aiheena oli kreikkalaisten valmistautumi- 
nen lähtöön hävitetyn Troian rannalta; taustalla oli valloitettu kau- 
punki, jossa murhat ja ilkityöt vallitsivat; erikoisen ryhmän muodostivat 
mies- ja naisvangit, joiden keskeltä Helena kohosi yli muiden kauniina 
näkyviin. Toisen maalauksen aiheena oli Odysseuksen käynti manalassa; 
siinä oli kuvattu Akheronin rannoilla joukko traagillisia ryhmiä ja hen- 
kilöitä. Keskushenkilönä oli Orfeus, mysteeriokultin edustaja. 
Polygnotos on ollut ensimmäinen ylevän eetillisyyden edustaja ja 
traagillisten tilanteiden sekä tyyppien kuvaaja maalaustaiteessa. Hä- 
nen rinnallaan hieman vanhemmaksi mainittu Mikon on edustanut ajan 
suurta toimintamaalausta. Eräästä Ateenassa samaan aikaan vaikutta- 
neesta Dionysios-nimisestä joonialaisesta maalarista taas sanotaan, että 

niin tarkasti kuin hänen kuvansa olivatkin tehdyt, ne eivät kohonneet 
todellisuuden yläpuolelle ja vaikuttivat kovilta. Ajan maalaustaiteessa 
näyttää siis esiintyneen heroois-ideaalisen suunnan rinnalla myös realis- 
tisempi suunta. 

Uudistuvat yritykset etsiä ajan suuren taiteen vastineita vaasimaa- 
lauksista tuntuvat olevan tuomitut epäonnistumaan. Vaasikuvat voivat 
nähdäksemme korkeintaan heijastaa vain joitakin suuren maalauksen 
yleisiä tyyliseikkoja. Niinpä on tavattu vaasikuvia, joissa on esitetty 
henkilöitä epätasaisilla maanpintaviivoilla, joten henkilöt näyttävät 
seisovan eri tasoilla tai osittain peittyvät jonkin tason taakse. Myös 
Polygnotoksen pukutyylistä ja traagillisista tilannekuvauksista on mah- 
dollisesti ylimalkaisia jälkiä vaasitaiteessa. On lisäksi todennäköistä, 
että Polygnotoksen ja hänen toveriensa vaikutus on ulottunut myös 
veistotaiteeseen, korkokuviin ja päätykolmiosommitteluihin. Tämä 
saattoi olla sitä luonnollisempaa, kun päämestarit esiintyivät kummalla- 
kin alalla; Polygnotos ja Mikon olivat samalla kuvanveistäjiä, Pythago- 
ras ja nuori Feidias myös maalareita. 


Polygnotoksen ja hänen toveriensa edustamaa maalauskoulua on nimi- 
tetty hellaadiseksi erotukseksi vähäaasialais-joonialaisesta koulusta. 
Sitä on myös toimintaseudun mukaan sanottu attikalaiseksi. Sen 
tuotteet olivat etupäässä suuria seinämaalauksia stukkipohjalla tai, 
kuten näyttää, myös puupaneelilla. Myös taulumaalauksia, joko marmo- 
rilaatoille tai puupohjalle tehtyjä, mainitaan jo olleen. 


Vaasitaiteen esimerkkikokoelmat ovat tältä uudistumiskaudelta run- 
saammat kuin miltään muulta kaudelta aiemmin tai myöhemmin. Se 
jo todistaa ajan suurista mahdollisuuksista. Vaasitaiteen itsessään vaa- 
timaton, käsityöläismäisesti rajoitettu, mutta samalla aistia ja kuvaa- 
miskykyä vaatinut taiteenhaara ei voinut tietenkään olla ajan suurten 
murrosten etunenässä, vaan pikemminkin jälkipäässä. Mutta vaasitai- 
teessakin voi havaita uuden edistyksen selviä merkkejä. Noin v. 530 läh- 
tien suoritettu muodonvaihdos — mustakuvioisen maalaustavan muuttu- 
minen punakuvioiseksi — merkitsee itse teossa tärkeää rajakohtaa kah- 
den aikakauden välillä. Vaasimaalauksen luonnostaan vanhoillinen 
luonne säilyttää kauan arkaaisen tyylin ominaisuuksia joko perinnäi- 
sesti pyhitettyinä tai jatkuvaisuuden lain vaikutuksesta. Hitaasti ja 

Kuva 58. Miletoksen leijona. Berliini, n. 500 eKr. 


varmasti tunkeutuu kuitenkin esitystapaan uusi ajanhenki ja uudet 
havainnot ilmeten yksityiskohtien, esim. silmien, tarkemmassa ja luon- 
nollisemmassa kuvaamisessa, vartalokuvien käänteissä ja lyhennyksissä, 
kokonaisuuden elävämmässä ja havainnollisemmassa kuvaamisessa. 
Huomiota herättää vaasisommitelmain, jotka tässä heijastanevat suuren 
taiteen saavutuksia, usein varsin monihenkilöiset ja vauhdikkaat toi- 
mintakuvaukset, joiden aiheet on otettu mytologisen taruston aihe- 
varastosta tai, mikä merkittävää, yhä useammin ajan omasta intiimistä 
elämästä, »kultaisen nuorison» juomaseuroista ja riehakkaista dionyso- 
laisista menoista. Kreikkalaiselle aistille kuvaava on, että jokapäiväinen 
ja myytillinen aines sulautuvat vaasikuvissa henkevästi yhteen. 

Vuosisadan käänteessä esiintyneiden vaasitaiteilijain joukossa oli 
Eufronioksella arvoasema; hänen tuotantonsa jatkuu useita vuosikym- 
meniä 400-luvulla. Eräässä hänen tekemässään Louvren museossa ole- 
vassa kraatterissa on esitetty Herakleen kaksintaistelu Antaioksen 
kanssa; se on tavallista huomattavampi vaasikuva, jossa on todellisen 
maalarin mielikuvitusta ja käsitystä ja joka on teknillisestikin mielen- 
kiintoinen; kiiltoväriä on siinä paikoitellen ohennettu tai vahvistettu sil- 
mälläpitäen maalauksellista varjo- ja syvyysvaikutusta. Kuinka tämä- 
kin uudistajakyky saattoi vielä työskennellä traditionaalisen jälkiarkais- 
min hengessä, siitä on esimerkkinä kuuluisa maljakkokuva Louvressa, 
jossa nähdään nuori Theseus Athenen seurassa Amfitriten luona meren- 
pohjalla. Toisista 5:nnen vuosisadan alussa toimineista vaasimestareista 
mainittakoon ns. Berliinin mestari sekä Duris ja Brygos. Viimeksi mai- 
nittu edustaa ennen muita ajan suuria aiheita ja intohimoista esitystapaa. 


Kuva 59. Amatsonitaistelu Feidiaan Athene Parthenoksen kilvessä, pie- 
noismukaelma (ns. Strangford-kilpi) Lontoo, British Museum. 


ү 
JALO KLASSILLISUUS 


Persialaissota merkitsee Kreikan historian kunniakkainta tapahtuma- 
sarjaa; sen taisteluissa oli myytilliseltä tuntuvaa suuruutta ja voitoissa 
jotakin ihmeenomaista. Ei kumma, että uskonnollis-eetillinen katsomus- 
tapa näki asioiden kulussa korkeimpien voimien johdon ja että mielet 
laajenivat syvästä kiitollisuudesta jumalia kohtaan, jotka olivat näyttä- 
neet suuruutensa ja auttavan mahtinsa. Tähän eetilliseen ylevyyden 

näkemykseen yhtyi itsestään yksilöllisen elämäntunnon rohkaistuminen 
ja valtiollisen yhteishengen, tosin väliaikaiseksi jäävä lujittuminen. Oli- 
han taistelujen ratkaisuissa osoittanut kykyään yhtä hyvin äly kuin 
urhoollisuus ja olivathan Kreikan johtavat valtiot kukin kohdaltaan ja 
yhdessä suorittaneet sankaritekoja. Oli luonnollista, että vaikutusval- 
taisin ja merellä muita etevämpi valta, Ateena, kohosi etualalle ulko- 
naisessakin merkityksessä, korjaten itseoikeutetusti myös suurimman 
kunnian ja saaliin. Ateena oivalsi käyttää sodan jälkeisiä aikoja hyväk- 
seen vahvistaakseen nopeasti omaa turvallisuuttaan ja vallatakseen 
Aigeian meren rannoilla ja idässäpäin asemia, joilla oli poliittista ja kau- 
pallista merkitystä. Ateenan etupyrkimykset näyttivät Spartasta ja 
muista Kreikan mannervaltioista liiankin uhkaavilta; välienselvittely oli 
seurauksena, mutta pahemmat tuhot vältettiin kuitenkin sillä kertaa 
johtajien maltillisuuden ja viisauden avulla. Heti v. 450 jälkeen vakiin- 
nutettiin poliittiset suhteet rauhanteoilla sekä Persian että helleenisten 
naapurivaltojen kanssa. 

Seuraavat vuosikymmenet olivat myös sivistyksellisesti Ateenan lois- 
toaikaa, johon liittyy erottamattomasti johtavan valtiomiehen Perikleen 
nimi. Vaikutusvaltansa alkuvuodet hän käytti jatkuviin muurien varus- 
tustöihin, mutta Spartan kanssa solmitun aselevon jälkeen hän saattoi 
suuntautua aloille, jotka kiinnostivat vielä enemmän hänen mieltään: 
kaupungin ja etenkin sen linnakukkulan kaunistamiseen uusilla raken- 
nuksilla ja taideteoksilla. Liittokassan siirto Deloksesta Ateenan hoitoon 
antoi siihen rahallista tukea. Ateenasta tuli silloin ajan runouden ja kir- 
jallisuuden, suurelta osalta myös taiteiden pääkeskus. Kuten myöhem- 
min täysrenessansin Rooma pyrki Ateena sulattamaan toisiinsa jo ole- 
massaolevien suuntien parhaat ominaisuudet; idealistinen katsomustapa 
tahtoi kirkastaa entiset saavutukset uudeksi korkeammaksi kauneu- 
deksi. Ateenan tämänaikaisessa taiteessa toteutuvatkin helleeniset ihan- 
teet selkeimmässä, puhtaimmassa, sulokkaimmassa muodossaan. Atti- 
kan pääkaupunkia pidettiin syystä koko Kreikan kouluna. Se houkutteli 
loistollaan henkisiä kykyjä kaikkialta kreikkalaismaailmasta, varsinkin 
joonialaisalueilta, joiden uudeksi sivistyskeskukseksi se tavallaan tuli. 
Mutta Ateena synnytti myös itse tänä aikana johtavia taiteilijoita, jotka 
näyttivät jo luonnon lahjana saaneen erikoisen suuruuden ja jalouden 
tunnon ja suorituskyvyn täydellisyyden. Taide-elämän keskeiseksi 
ilmiöksi kohosi mies, jota myöhempi antiikki piti kuvaluomisen suurim- 
pana nerona ja ihmeenä: Feidias. Kun hän oli Perikleen taiteellisena 
neuvonantajana ja todennäköisesti Parthenonin töiden ylivalvojana, oli 

olemassa ihanteellinen yhteys käytännöllisen elämän ja taiteellisen luo- 
mistyön välillä. 

Ajan historiasta tiedämme, ettei tämä ylevä sopusointu säilynyt 
kauan häiriintymättömänä. Ihanne oli liian ylhäinen ja kirkas kestääk- 
seen todellisen elämän heikkouksien ja sokeiden voimien keskellä. Fei- 
diaan ja Perikleen yhteistyö päättyi siihen, että Perikleen vastustajat 
pyrkiessään järkyttämään hänen valtiomiesasemaansa saattoivat epä- 
luulon alaiseksi ja halveksituksi hänen ympäristönsä, mm. Feidiaan. 
Oliko niissä syytöksissä, joita Feidiasta vastaan tehtiin, ollenkaan perää, 
se on jäänyt tarkemmin selvittämättä. Joka tapauksessa jo se tosiasia, 
että antiikin suurin kuvanveistäjä joutui kavalluksesta syytettynä van- 
keuteen ja siellä eräiden tietojen mukaan kuolikin, merkitsee tragediaa, 
jota on vaikea sovittaa ajan sivistysympäristöön. Perikleen valtiomiesura 
loppui kiittämättömyyteen ja hajaannukseen. Ateenan hegemonia päät- 
tyi Peloponnesolaissodan lähes kolmikymmenvuotisen sotatilan jälkeen 
täydelliseen tappioon. Myös esteettis-runollisessa näkemyksessä seurasi 
epäilyn leimaama laskusuunta, minkä merkkejä havaitsemme nuorem- 
massa tragediankirjoituksessa. Suuret uskonnolliset ihanteet ja poliitti- 
set aatteet kadottavat vähitellen merkitystään; skeptillisyys ja yksi- 
löllinen mukavuuden halu voittaa alaa. Suuruuden ajan henkinen kehi- 
tyshistoria on sekin tragedia, noin kolmeneljäsosaa vuosisadan (475 — 
400) rajoihin sovitettu. 

Kreikkalaisen taiteen voima ja puhtaus tulee tänä aikana näkyviin 
ehkä parhaiten niissä kokonaistaideteoksissa, joita arkkitehtuuri ja veis- 
totaide ovat yhteisvoimin luoneet jumalten kunniaksi ja kaupungin kau- 
nistukseksi ja joissa taiteellinen nerous sekä tekoaineiden kalleus edellyt- 
tävät ja täydentävät toisiaan. Suuret marmoritemppelit ja kultanorsun- 
luiset kulttipatsaat, yhtenäisesti suunnitellut pääty- ja metooppikuva- 
sarjat ovat ajalle ominaisia. Ideain valinnassa ja tyylin muuntumisessa 
ilmenee se verraten nopea kehityshistoriallinen kaari, joka kuvastuu 
myös valtiollisessa ja sivistyselämässä. Edelliseen tyylikauteen verrat- 
tuna jalo klassillisuus merkitsee etupäässä seestymistä ja vapautumista; 
siinä jatkuvat herooisen uudistumiskauden aatteet ja suunnat kohonneina 
ideaalisemmalle tasolle. Valaisevaa tässä suhteessa on verrata toi- 
siinsa esim. Olympian Zeustemppelin veistoksia ja Feidiaan suunnan 
alkutuotteita. Vallitseviksi ajalle tulevat korkeat normit ja miehekkään 
harmoniset tunnetilat, harkitusti tasapainoiset, loistokkaasti rytmilliset 
liikkeet. Ruumiin muotosuhteita sekä liikuntaa opitaan hallitsemaan 
suvereenisen varmasti; plastillisia ydinarvoja säestää ylhäisen rikas 

draperiatyyli. Edellisen aikakauden naturalistinen detaljitutkimus saa 
puhdistetut muotonsa, eetillinen suuruudentunne laajimmat ilmaisunsa, 
rakenteellinen symmetrianharrastus kanoniset ratkaisunsa. 

»Jalon klassillisuuden» kaudeksi voimme puheenaolevaa tyylikautta 
nimittää ei vain taiteellisten saavutusten ja historiallisen sivistystaustan 
vuoksi, vaan myös itse esteettisten pyrkimysten takia. Ylevä juma- 
luuden tunto yhtyy tällöin esteettiseen käsitykseen. Herakleitos sanoo, 
että Jumalassa on kaikki kaunista ja hyvää ja oikeata; Empedokleen 
ajatuksissa hahmoutuu jumaluus täydellisyydeksi ja ykseydeksi, johon 
kaikki erikoismuodot ovat ikään kuin sulautuneet ja jossa vallitsee yli- 
maallinen sopusointu. Siihen jo sisältyy ehdottoman täydellisen, sub- 
stantiaalisen alkukuvan, Platonilla tavattavan idean mahdollisuus. 
Tosin tämä aika niinkuin vielä Platon teoriassa piti taidetta luonnon jäl- 
jittelynä — ja tämä käsityskanta vaikuttaakin ajan realismiin — mutta 
käytännössä ei ilmeisesti jäänyt ilman kohottavaa tehoa se hyvyyden 
ja kauneuden, jalouden ihannointi, joka leimaa ajan filosofien lausun- 
toja. Sokrateen ihanteet, mietteliäs nöyryys, maltti ja oikeamielisyys, 
viisauden ja arvon tunne, sielullinen kauneus heijastuvat ajan kuvapat- 
saiden piirteistä. Platon on nuoruudessaan saanut perinnökseen tämän 
suuren ajan hengen, kun hän puhuu kauneuden säteilyvoimasta ja hoh- 
tavista näkökuvista ja kun hän lausuu, että kauneus säteilee kirkkaim- 
min yhtyneenä totuuteen ja hyvyyteen. 

5. vs. Rooma, Termimuseo. 

49. 


50. Myronin diskoksenheittäjä, roomalaisaikaisen marmorikopian torso. Rooman 
Termimuseo. 


51. Marsyas, oletettavasti Myronin ryhmäkuvaan palautettava jäljennös. Lontoo, 
British Museum. 


Rn 


52. Ns. Tiberin Apollon pää. Varhaisklassillisen pronssiteoksen marmorijäljennös. 
Rooman Termimuseo. 


53. Apollon pää, oletettavasti Feidiaan suuntaa edustavan jäljennöksen 
katkelma. Ateenan kansallismuseo. 


54. Feidiaan Athene Parthenoksen yläosa, ns. Varvakion-patsaan mukaan. 
Marmorikuva, Ateenan kansallismuseo. 


55. Feidiaan Athene Lemnian oletetun kopian pää, marmoria. Bolognan museo. 


56. Perikles, Kresilaan muotokuvan kopia. Lontoo, British Museum. 

Siirryntää jalon klassillisuuden kauteen on vaikea ajallisesti tarkoin 
määrätä. On teoksia, joissa on hengen klassillista korkeutta, mutta joissa 
on jäljellä vielä arkaaista muotokankeutta tai murrosajan kovuutta. 
Siirryntäajan esimerkkinä mainittakoon erään niobidiryhmän jäsen, 
löydetty Sallustuksen puutarhan paikalta Roomasta (nykyään Rooman 
Termimuseossa). Kreikkalainen teos (Paroksen marmoria, korkeus 1,55 
m) esittää haavoitettua Nioben tytärtä, joka vie, jo klassillisen kauniilla 
liikkeellä, maahan sortuessaan kätensä selkään, mihin Apollon nuoli on 
sattunut. Hänen ruumiinsa taipuu polvistuvassa asennossa taaksepäin; 
katse on hillitysti suunnattu ylöspäin. Vaikkakin tuskan ilmaisussa on 
harvinaisen jaloa henkevyyttä, on alastoman naisruumiin muotoilussa 
vielä jotakin kovaa ja miehistä. Puku on laskosteltu tarkkapiirtei- 
semmin kuin esim. Olympian veistosten, olematta vielä rytmillisen su- 
lava Parthenon-veistosten tapaan. Samaan niobidiryhmään on ajateltu 
kuuluvan Kööpenhaminan glyptoteekissa olevain niobidien, pakoon- 
rientävän neidon ja maassa makaavan nuorukaisen, jotka samoin ovat 
Roomasta peräisin olevia alkuteoksia ja Paros-saaren marmoria. Viimeksi 
mainitut eivät kuitenkaan ole taiteellisesti aivan samalla tasolla, eivätkä 
varsinkaan pakenevan niobidin tyyliominaisuudet sovi täysin yhteen 
ensin mainitun kanssa. Haavoitettuna makaava nuorukainen, ilmeisesti 
temppelin päädyn nurkkafiguuri, on huolellisesta työsuorituksestaan 
huolimatta esimerkki siitä, kuinka tekijältä puuttui vielä elävän orgaani- 
sen ykseyden tunnetta ja siihen kuuluvaa rytmin joustavuutta, mihin on 
esim. Myronin tuotannossa kiinnitetty huomiota. 

Murrosajan ja klassillisuuden rajakohdalla esiintyi lainalaiselta näyt- 
tävässä kehityksessä taiteilija, joka vei luonnonillusionin plastilliseen 
selkeyteen ja entistä loogillisemmin hallitsi liikunnankuvausta, mikä oli 
jatkuvasti ollut heikkoa tai epämääräistä. Tämän päämääristään tie- 
toisen taiteilijayksilön nimi oli M yr o n. Hänen uranuurtajan ja puh- 
distajan osansa on ollut ajallisesti verraten varhainen; niistä Olympian 
voitoista päätellen, joita hän on saanut patsaissaan ikuistaa, hänen toi- 
mintansa on ulottunut v. 480 tienoilta v. 440 tienoille. Tarkkamuotoi- 
selta, antiikin kirjailijain vielä osittain kovapiirteiseksi arvostelemalta 
suoritustavaltaan hän kuuluu klassillisen ajan alkuun; toisaalta hänessä 
on ominaisuuksia, jotka viittaavat klassillisuuden yli hellenistisiin 
ihanteihin. 

Myron oli syntyperältään attikalainen, kotoisin läheltä Boiotian rajaa, 
ateenalainen kansallisuudeltaan. Hänen opettajanaan mainitaan argo- 
lainen pronssikuvaaja Hageladas. Eräissä Ateenan taidepiiriin kuulu- 

vissa arkaaisissa liikuntaryhmissä ja henkilötyypeissä voi nähdä Myro- 
nin suunnan valmistelua. Koulun perinteet johtivat hänet alastoman 
miesruumiin esitykseen, jolla alalla hän saavutti mainetta varsinkin 
Olympiavoittajain kuvaajana. Myron tarttui uudella tarmolla ja todelli- 
suudentunnolla näihin tehtäviin. Edellytyksenä hänellä oli terävän rea- 
listinen katse, karakteristisen liikuntamomentin valintakyky, oivallinen 
pronssitekniikka, akateemisen selkeä muotoilu punnittuine suhteineen 
ja harkittuine ääriviivoineen. Erikoisesti herätti Myron ajankohdallaan 
— ja uudistetusti hellenistis-roomalaisessa antiikissa — huomiota ku- 
viensa »luonnollisuudella», so. todellisuusillusionilla, joka saavutti huip- 
punsa liikuntafiguureissa ja eläinkuvissa (kuuluisa oli vielä roomalais- 
aikoina Myronin pronssinen lehmä). Hänen taidepyrkimyksiään ja toi- 
saalta hänen teostensa ihailua kuvaava on kertomus kilpajuoksija Lada- 
sin patsaasta, joka oli teknillisesti rohkeatekoinen siten, että vain toinen 
jalka varpailla kosketti maata. Kuva oli aikalaisten mielestä niin elävä, 
että sen huulilta muka huohotti kiihkeä hengitys ja katsoja vain odotti 
hetkeä, jolloin pronssifiguuri jättäisi jalustansa. Minkälainen Myronin 
taidelaatu pääpiirteissään oli, siitä saamme käsityksen hänen kuului- 
sasta Diskoksenheittäjästään, joka on tunnettu useista roomalaisaikai- 
sista kopioista. Siinä on esitetty nuori atleetti juuri sillä hetkellä roh- 
keata heittoliikettään, jolloin kiekko on vauhdinotossa viety mahdolli- 
simman kauas taaksepäin ja heittäjä on jo valmis heilauttamaan sen 
kaaressa eteenpäin seuratakseen itse ruumiillaan tätä vauhtikaarta. 
Antiikin taidekirjailijat ovat ylistäneet tämän ikään kuin »partaveitsen 
terällä» olevan liikunnan momentaanista rohkeutta, elävyyttä ja rytmiä, 
joka herätti vaikutelman, että liike ei ollut pysähtynyt vaan jatkuva. 
Kun teos on tunnettu ainoastaan enemmän tai vähemmän etäisistä 
kopioista, emme voi tarkoin sanoa, miten tarkoitettu liikunnan käänne- 
kohdan ja edelleen jatkumisen yhdistelmä oli saatu toteutetuksi. Säily- 
neissä kuvissa sommittelu vaikuttaa jonkin verran asetellulta, ollen relie- 
fimäisesti katsojaan suunnattu; tasomuotoilussa ja ääriviivoissa ei ole 
täysin sitä sujuvuutta, mikä on joskus mainittu Myronin saavutukseksi 
yvanhoihin» verrattuna. Tässä on kuitenkin otettava huomioon kopia- 
kuvien tavanomainen »kylmyys» ja muut vajavaisuudet. Antiikin taide- 
historiallinen kuvailu on ennen kaikkea korostanut Myronin toiminta- 
kuvien elämäntotuutta. Niiden suuri taidehistoriallinen merkitys on 
kopioistakin nähtävissä. 

Myronin ryhmäkuvista on Athene ja Marsyas tunnettu vaasimaalauk- 
sista, pienestä reliefistä ja kopio-patsaista, jotka on voitu asettaa toi- 

siinsa nähden alkuperäiseen vastakkaiseen asentoon. Esitetyn momentin 
tajuaminen vaati edellisten momenttien tietämistä: Athene oli heittänyt 
maahan kasvojaan rumentavat huilut, jolloin satyyri Marsyas oli heti 
valmis ottamaan ne sieltä omakseen. Varsinaisena kuvauksen aiheena on 
seuraava momentti: Athene tekee kädellään torjuvan liikkeen kieltääk- 
seen satyyria koskemasta haluttuihin huiluihin, jolloin tämä pelästyk- 
sissään ponnahtaa taaksepäin. Tämä komplisoitu tapahtumakuva oli 
pronssiryhmänä Ateenan Akropoliilla ja kuului aikoinaan Myronin mai- 
nehikkaimpiin teoksiin. Niin paljon kuin siitä voi jäljellejääneiden todis- 
tuskappaleiden nojalla saada käsitystä, näyttää siltä, että taiteellinen 
ajatus sisälsi liiaksi vastakohtia eikä ryhmä ulkonaisestikaan muodosta- 
nut ehyttä yhteyttä. Mutta erilliset osat ovat epäilemättä olleet sekä 
plastillisesti että luonnekuvina mielenkiintoisia. Athene jumalatar, nei- 
totyyppi, tekee siron ja hillityn sopusuhtaisen vaikutuksen; hän on ollut 
aistikaspukuinen figuuri lepoasennossa, joka on tulkinnut mieltään vain 
hiljaisella kädenliikkeellä. Marsyas sitä vastoin oli voimakkaasti luon- 
nehdittu alaston liikuntafiguuri, täynnä dynaamista voimaa ja eri suun- 
tiin purkautuvaa jännitystä. Ryhmä oli naisellisen sulouden ja satyyri- 
rumuuden, levon ja äkillisen liikkeen, hienouden ja voiman vastakkain- 
asettelua: varmaankin taiteellisella tarkoituksella, kun aihe oli otettu 
viisauden ja taiteen jumalattaren ja röyhkeän Marsyaan välisestä suh- 
teesta. 

Paitsi urheilijain patsaita ja ryhmiä on Myron tehnyt myöskin yksi- 
näisiä jumalankuvia ja sankareita (Apollo, Dionysos, Herakles, Theseus) 
sekä eläinkuvia. Hän oli myös kuulu taitoseppä; hänen pronssi- ja 
hopea-astiansa olivat kalliita harvinaisuuksia Rooman keisariaikana. 
Yleensä hän näyttää olleen taiteessaan ammattityön mestari, jonka vai- 
kutus siis tässä suhteessa tuli olemaan syvällinen. Hänen veistoksiinsa 
sisältyi tietojen mukaan vanhanaikaisiakin piirteitä; niinpä tukan käsit- 
tely oli vielä kiinteästi pään mukainen (ainakin varhaisemmissa kuvissa). 
Antiikin aikainen kritiikki kaipasi hänen kuvissaan henkistä ilmettä; 
tämä puute tai ominaisuus tuleekin näkyviin verrattaessa hänen teok- 
siaan ajan toisten taiteilijain aatteellisiin luomiin. Kautta aikojen säi- 
lyi hänen ammatillisen mestaruutensa, suhde- ja tasapainotajunsa kun- 
nioitus. Myron näyttää välttäneen kaikkea paisutusta ja puhtaalle veis- 
toksellisuudelle vieraita arvoja. Kuinka hienopiirteinen hänen profiilinsa 
on saattanut olla, siitä ovat Diskoksenheittäjän ns. Massimi-kopio ja toi- 
sen hänen tunnettu teoksensa, Diadumenoksen kopiopää Tukholman 
kansallismuseossa esimerkkeinä. 

Kuva 61. Feidiaan Zeus-patsas Olympiassa ja sen pää. 
Eeliläisten rahakuvien mukaan. 


Perikleen ajan keskeisin kuvanveistäjämestari oli Feidias. 
Taiteilijan nimeä ympäröi hänen onnensa päivinä harvinainen loiste, 
joka sitten ulkonaisista syistä himmentyi, mutta joka myöhemmässä 
antiikissa kohosi uudistettuun, yhä kasvavaan kunniaan. Tämä maine 
on säilynyt hänen alkuperäisteostensa tuhouduttuakin legendamaisena 
myöhempiin aikoihin; eikä uudempi tutkimus ole tarjona olevien todis- 
teiden pohjalla voinut muuta kuin myöntää kuvaillut arvot mahdolli- 
siksi. Niinpä Feidias on jäänyt elämään nykyaikaisellekin kulttuurille 
eräänlaisena kreikkalaisen veistotaiteen heroksena, joka toteutti maansa 
taiteen kunniakkaimmalla ajankohdalla kaikkein kunniakkaimpia teh- 
täviä. Jo hänen käyttämänsä jalot tekoaineet ja suuret mittasuhteet 
ovat erikoisuudellaan kiinnittäneet hänen nimensä historiaan, ja vieläkin 
enemmän se, että hän kykeni niillä tulkitsemaan vastaavaa sisällön ja 
muotokäsityksen suuruutta. Paremmin kuin kukaan muu kreikkalainen 
kuvanveistäjä hän kykeni käsittämään ja ilmituomaan jumalhahmojen 
ylevyyden ja majesteettisuuden. Hän on sen tehnyt, ei enää arkaaisen 
taiteen mystillis-symbolistisin keinoin, vaan jalon klassillisella, ikään 
kuin luonnon alkuaatteita näkevällä plastillisella täydellisyydellä. Hänen 
taiteessaan tuntuu löytäneen, monien vuosisatojen valmistusajan jäl- 
keen, plastillisen toteutuksensa myös muinainen homerolainen juma- 
lain käsitys. 

Sitä arvoa ja merkitystä, jonka antiikin historioitsijat ja filosofit antoi- 
vat Feidiaalle, kuvastavat monet hänestä säilyneet lausunnot. Ne ovat 
kyllä varsinkin myöhemmässä antiikissa usein retorisia laadultaan, 
mutta silti huomattavia, varsinkin sen vuoksi, että ne ilmentävät tapaa, 
jolla antiikki suhtautui taiteeseen. Aristoteles käyttää viisaus — sofia — 

sanaa tästä »kivenhakkaaj asta». Hellenistisellä ajalla hänet luettiin jo 
maailman »suurten» — insignes — joukkoon. Roomalainen sotapäällikkö 
Aemilius Paullus Liviuksen mukaan tuli Olympian Zeuksen patsaan 
nähdessään mielessään järkytetyksi, tuntien (intuens) siinä Zeus-juma- 
lan ikäänkuin läsnäolevana. Cicero korostaa sitä, kuinka tämä täydelli- 
syys perustuu taiteilijan omassa mielessä asuvaan näkemykseen eli kau- 
neuden perikuvaan (species pulchritudinis eximia guaedam). Feidiaalla 
ei muka ollut luodessaan Zeuksen ja Athenen patsaat edessään mitään 
mallia, vaan ainoastaan tuo sielullinen kuva, jota hän katseli taukoa- 
matta ja jonka piirteet olivat hänen taiteilijakättensä ohjeena. Ouinti- 
lianus on sanonut, että Feidias osasi kuvata jumalat niin, että niiden 
majesteettisuus sen kautta kasvoi suuremmaksi. Laajimmin on pu- 
heessaan ylistänyt Feidiaan Zeuksen patsasta puhuja ja filosofi Dion 
Prusasta (v.105 jKr.). Kuvaillessaan tätä »ytotuudessaan ihanaa jumalan- 
kuvaa», joka on »kaikista maan päällä olevista kuvista kaunein ja ju- 
malalle mieluisin», hän lausuu: »Jos joku ihminen on mieleltään syvästi 
masentunut ja on elämässään saanut kokea paljon onnettomuutta ja 
tuskaa eikä enää voi saada edes unen suloista lahjaa, niin uskon, että 
hänkin seisoessaan tämän kuvan edessä unohtaa kaiken, mikä ihmis- 
elämässä on raskasta ja pelottavaa . . ., niin suuri valo ja niin suuri sulo 
tässä taideteoksessa on.» Dion lausuu edelleen, että Zeus-patsaasta oli 
tullut ihmiskunnan yhteinen omaisuus, ollen pysyvä hahmo, jossa oli 
yhdistettynä Jumalan koko luonto ja voima ja kaikki hänen monet 
erilaiset ominaisuutensa ja hyveensä, hänen herruutensa ja kuninkuu- 
tensa yhtä hyvin kuin hänen lempeytensä ja isällisyytensä, ystävälli- 
syytensä ja jaloutensa. »Sillä hyvän antajaa ja lahjojen suojaa muis- 
tuttaa hän enimmän.» — Feidiaan Zeus-patsas luettiin vihdoin maailman 
seitsemän ihmeen joukkoon; sen maine periytyi satumaisena keskiai- 
kaiseen maailmantietoon. 

Freidiaan henkilölliset vaiheet ovat merkillisesti vaipuneet hämäryy- 
teen, mikä on ehkä selitettävissä juuri hänen loppuelämänsä onnetto- 
mista kohtaloista johtuvaksi tahalliseksi sivuuttamiseksi. Hän oli syn- 
tyisin ateenalainen, Kharmideen poika. Hänen opettajanaan, kuten 
Myronin ja Polykleitoksen, mainitaan toisaalta argolainen Hageladas, 
toisaalta attikalainen Hegias. Huomattava on perintätieto, joka aset- 
taa hänet suuren alkumestarin, Polygnotoksen yhteyteen, mainiten 
hänen nuoruudessaan harjoittaneen myös maalaustaiteellisia opintoja. 
Hänen sukulaisensa Panainos on myös ollut maalari ja Polygnotoksen 
avustaja eräissä monumentaalitöissä; myöhemmin Panainos on Feidiaan 

avustajana tehnyt Olympian Zeus-patsaaseen maalauksellista koris- 
telua. Feidias näyttää jo 470-luvulla herättäneen nuorena taiteilijana 
huomiota; hänen vanhimpana yleisesti tunnettuna teoksenaan maini- 
taan Plataian taistelun (v.479) voittosaalisvaroilla rakennettuun Athene 
Areian temppeliin pystytetty jumalattaren kulttikuva, joka oli kulla- 
tusta puusta ja marmorista tehty. Kotikaupunkinsa palveluksessa hän 
teki suuren kuvapatsasryhmän Marathonin voiton muistoksi; ateena- 
laiset pystyttivät tämän 13 patsasta käsittäneen pronssiryhmän uhri- 
lahjana Delfoihin, luultavasti niinä aikoina, jolloin Marathonin voitta- 
jan poika Kimon oli Ateenan johtava valtiomies. Ryhmän sommitte- 
lusta tiedetään, että siinä oli Athene ja Apollo, Miltiades sekä 10 Atee- 
nan heimourhoa; järjestely noudatti oletettavasti vanhanaikaisten 
päätysommitelmien kaavaa. Persialaissodan kunniamuistoihin liittyi 
myös Ateenan Akropoliissa ollut »Suuri vaski-Athene» eli »Voiton- 
palkinto» (Aristeion, myöhemmin Athene Promakhos, so. esitaistelija) 
nimellä tunnettu jumalattaren jättiläispatsas, joka oli kustannettu 
Plataian voittosaaliista saaduilla varoilla. Seisoen propylaiain ja Erekh- 
theionin välillä, tuo linnakukkulan kultakypäräinen vartiatar kohosi 
7 m korkeuteen kantaen ylhäällä kauas merelle näkyvää keihästään 
ja pitäen ojennetussa kädessään voitotarta, Nikeä. Akropoliissa oli 
myös toinen Feidiaan pronssipatsas, mittasuhteiltaan huomatta- 
vasti pienempi, kauneudestaan kuuluisa Athene Lemnia. Se oli lemnos- 
laisten (Lemnos-saarella asuvien ateenalaisten, klerukhien) uhrilahja, 
yliluonnollista kokoa sekin, pää ilman kypärää kuten nimenomaan 
tiedetään. Tämän patsaan, jossa yhdistyi levollisuus, vakava totisuus 
ja lempeä mietiskely, on ajateltu syntyneen v. 447 tienoilla, joten se 
kuului mestarin kypsän miehuudenajan tuotteisiin. 

Enimmän on nykyaikaista tiedettä kiinnostanut kysymys Feidiaan 
Olympiaan tekemän Zeus-patsaan syntymäajasta, mikä kysymys on 
puolestaan kietoutunut ristiriitaisiin kertomuksiin Feidiaan loppu- 
vaiheista. On nimittäin olemassa kertomustoisinto, että Feidias, jou- 
duttuaan Ateenassa Parthenos-patsaan valmistustöissä syytteeseen ja 
vankeuteen, olisikin päässyt pakenemaan tai tuomittu maanpakoon, 
jolloin hän (tämän mukaan vasta v. 432 jälkeen) pakolaisuudessa ol- 
lessaan olisi kutsuttu Olympiaan tekemään Zeuksen temppeliin siellä 
ollutta, myöhemmin niin suureen maineeseen päässyttä kulta-norsun- 
luista patsasta. Eräs toisinto edelleen kertoo, että Olympian kaupungin 
väliintulon johdosta ateenalaiset jättivät Feidiaan olympialaisille 40 
kultatalentin takuuta vastaan, minkä summan Olympian temppelin 

hallintoviranomaiset hankkivat saadakseen kuvanveistäjän lopettamaan 
heidän tilauksensa. Kahden jättiläissuuren tilauksen valmistelu saman- 
aikaisesti ei tunnu todennäköiseltä; useat todennäköisyyssyyt puhuvat 
sen puolesta, että Olympian Zeus-patsas on aikaisempi, kuuluen 
Feidiaan parhaan miehuuskauden luomiin. Olympian Zeuksen temp- 
peli vihittiin v. 456, minkä ajankohdan läheisyyteen (todennäköisesti 
edelle) temppelin kulttikuva on nähdäksemme asetettava. Sen sanotaan 
vaikuttaneen liian suurikokoiselta cellan keskilaivan ahtaisiin mitta- 
suhteisiin verrattuna, mikä viittaa siihen, että se oli Feidiaalla lajissaan 
ensimmäinen, sisätilaan liian rohkeasti suunniteltu kolossaali-idea. 
Maalari Panainoksen, joka oli työskennellyt jo Polygnotoksen seurassa, 
työtoveruus samoin tekee varhaisemman ajankohdan kuin v. 432 toden- 
näköiseksi. 

Olympian Zeus-patsaasta on Pausanias antanut seikkaperäisen ku- 
vauksen, jota eeliläiset rahakuvat, jotka esittävät pienoiskoossa kuva- 
patsaan tai sen pään, meille jossakin määrin havainnollistavat. Kerro- 
taan, että kun taiteilijalta kysyttiin, mistä hän oli saanut innoituksensa 
kuvaan, hän oli vastaukseksi lausunut seuraavat Iliadin säkeet (I 527): 


Virkki ja kulmia Zeus sysitummia nyökkäsi, silloin 
suortuvat taivahiset alas vyöryi, valtiasotsaa 
kaartaen kuolematonta, ja järkkyi suuri Olympos. 

(O. Mannisen suomennos.) 


Zeus-patsas oli mainehikkain esimerkki kulta-norsunluutekniikasta, 
jota jo aiemmin oli käytetty Peloponnesoksessa. Vahvalle puu- 
rangolle sommiteltiin kuva siten, että alastomat osat muotoiltiin ohuista 
norsunluulevyistä, joita sopivasti taivuteltiin ja tarpeellisissa kohdin 
väritettiin; muut osat tehtiin taotuista kultalevyistä, joita myöskin 
sopivasti käsiteltiin varustamalla emaljilisillä ym. Avustajana kulta- 
norsunluutyössä oli paroslainen kuvanveistäjä Kolotes. Zeus oli esitetty 
istuvana valtaistuimella, jonka arkkitehtoniset muodot olivat suora- 
viivaiset; jumalan koko oli seitsemän kertaa tavallisen ihmisen, patsas 
kaikkiaan noin 10—12 m korkuinen, jalusta noin 6 m leveä. Jumalan 
asento oli sinänsä yksinkertainen, attribuutteina öljypuunlehtiseppele 
otsalla, kotkanpäinen valtikka vasemmassa kädessä ja oikean käden 
kämmenellä Nike-jumalatar. Hieman alaspäin taivutettuun päähän, 
silmien katseeseen, hiusten ja parran suortuviin oli kuvanveistäjä saa- 
nut pienistä rahakuvistakin päätellen lempeää mahtavuutta. Jotta 

Kuva 62. Olympian Zeuksen temppelin cella ja Feidiaan 
Zeus-patsas (Fr. Adlerin mukaan). 

tämä pääluonteeltaan yksinkertainen ja vakava kolossaalipatsas ei 
olisi tehnyt liian jäyhää vaikutusta, olivat ulkonaiset yksityiskohdat 
tarkoin huolitellut ja koristetut. Kultaisessa manttelissa oli siseloituja 
liljoja emaljikukkineen sekä eläinkuvia, kosmillisiin mielikuviin liittyen; 
valtikka oli tehty eri väreissä kimaltelevista metalleista; valtaistuin, 
sen alusta ja astinlauta koristetut kullalla, jalokivillä, veistoksilla ja 
maalauksilla. Erään jalustassa esiintyneen korkokuva-aiheen on luultu 
säilyneen kopiona eräässä Leningradin Eremitagen reliefissä, joka esit- 
tää Niobidi-ryhmää. Mainittu Niobidi-reliefi on, jos originaali on to- 
siaan kuulunut Olympian patsaaseen, tärkeä todiste siitä, että suurim- 
man rauhan ja olympolaisen mahtavuuden ohella Feidiaan taiteessa 
saattoi esiintyä intohimoa ja lennokasta paatosta. 

Patsaan marmoriaitaus oli kolmelta sivulta koristettu maalauksilla, 
jotka Panainos oli tehnyt. Permannon musta marmoripäällyste kuvan 
ympärillä antoi värivaikutukselle syvän tehopohjan. Näin tämä ihmeel- 
lisesti rakennettu teos, jonka plastilliset arvot ilmeisesti kuvastuvat 
suuressa joukossa Feidiaan ympäristöön ja myöhempään antiikkiin 
kuuluvia jumalankuvia, on mahtanut tehdä näkijöihinsä unohtumat- 
toman vaikutuksen. Siksi voitiinkin retorisesti sanoa, että oli onnetto- 
muus kuolla ennen kuin oli sen nähnyt. 


On luonnollista, että taidearkeologia on ponnistanut voimiaan löy- 
tääkseen roomalaisaikaisesta kopiovarastosta Feidiaan töiden mahdol- 
lisia jäljennöksiä. Epäilemättä onkin tämän ajan tuotantoon perustu- 
vassa kopiopaljoudessa jumalainpatsaita, jotka tuntuvat vastaavan 
sitä korkeaa mielikuvaa, jonka olemme mestarista saaneet. Jotkin 
yleiset attribuutit kehottavat yhdistämään eräitä kopioita vanhoihin 
kuvauksista tunnettuihin Feidiaan teoksiin. Kuinka epämääräisellä 
pohjalla nämä tekijänmäärittelyt kuitenkin liikkuvat, siitä on esimerk- 
kinä, että tyylillisesti niin eri laatuisia teoksia kuin Tiberin ja Kasselin 
Apolloa on voitu ajatella Feidiaan nuoruudentöiden kopioiksi. Sisäinen 
tunne puhuu sen puolesta, että esim. Cherchelin Demeterin ja Albanin 
Koren alkuteokset ovat kuuluneet lähelle Feidiasta. Berliinin Afrodite- 
torso, jonka pukutyyli on Feidiaan koulua, saattaisi edustaa Feidiaan 
Eliksessä ollutta kultanorsunluista Afrodite Uraniaa. Anadumenos 
Farnese on asetettu Feidiaan Olympiassa olleen Anadumenos-patsaan 
kanssa yhteyteen. Dresdenin museossa olevan seisovan Zeus-patsaan 
alkukuva kuulunee myös Feidiaan piiriin. Mutta joskin joku näistä 
yhdistelmistä olisikin täysin oikea, ne korkeintaan vain tieteellisessä 

suhteessa auttaisivat laajempaan mestarin olemuksen tajuamiseen. 
Kopio-uskollisuus on näissä tapauksissa vähäinen; kuvat ovat kulke- 
neet roomalaisaikoihin saapuessaan jäljentäjäkäsien aiheuttamien usei- 
den muuntumisvaiheiden läpi. Pienempiin mittoihin siirretyt kopiokuvat 
eivät yleensä nähtävästi kykene välittämään mestarin suurta näke- 
mystä. Ainoa roomalaisaikainen tähän piiriin kuuluva kopio, joka on 
teknillisesti korkealla tasolla, on Bolognassa oleva Athene-jumalattaren 
pää, joka on ollut kopiopatsaassa, minkä toisinto on säilynyt vartalo- 
kuvana Dresdenissä. Tämän vartalon ja pään ovat useat Feidiaan eri- 
koistutkijat, eivät kuitenkaan kaikki, katsoneet edustavan muinaista 
Athene Lemniaa. On kuitenkin syitä, jotka vastustavat tätäkin yhdis- 
telmää. Joka tapauksessa Bolognan marmoripää, jonka suoritus kaunis- 
muotoisissa kasvoissa ja pehmeärytmisissä hiuksissa on kopiotyöksi 
harvinaisen täydellistä, kuuluu jalon klassillisuuden parhaisiin esi- 
merkkeihin. Sekin on kuitenkin vain toiseen materiaaliin siirretty ja 
verraten pienimittainen jälkikuva muinaisesta alkuteoksesta, joka 
varmaankin oli tavallisen ihmiskoon ylittävä pronssipatsas. Asento- 
aihe on kauniisti harkittu; Athene katsoo päänsä sivulleen kääntäen 
kädessään olevaa kypärää. Puvun laskostuksessa on rakenteellista 
ankaruutta, mutta samalla se on myös plastillisesti luonteva. 

Yleistunnelma ja laskosseikat ovat etupäässä johtaneet lukemaan 
Feidiaan alkutuotannon läheisyyteen erään nykyään Ateenan kansallis- 
museossa olevan alkuperäisreliefin: Eleusiista löydetyn, Pentelikonin 
marmorista tehdyn (2,20 m korkean) kohokuvan, jossa on esitetty 
Demeter ja Kore ja nuori viljavuudenjumala Triptolemos heidän välis- 
sään. Demeter, antaa Triptolemokselle (alunperin vaskiset) jyvätähkät, 
Kore asettaa takaapäin seppeleen hänen päähänsä. Tässä Eleusiin 
mysteeriouskomuksiin pohjautuvassa kohokuvassa on kyllä Feidiaan 
ajalle ominaista hiljaista suuruutta, mutta suoranaisesti mestarin pii- 
riin tämä teos, jossa on jonkun kehityksestä syrjään jääneen taiteilijan 
arkuutta ja kuivapiirteisyyttä, ei kuitenkaan ilmeisesti kuulu. 

Feidiaan amatsonin, josta kirjallisuudessa puhutaan rinnan Polyklei- 
toksen ja Kresilaan sekä Fradmonin amatsonin kanssa, on luultu olevan 
edustettuna ns. Mattei-tyypissä (roomalainen marmorikopio Vatikaa- 
nissa, väärin täydennetty). Erään gemma-kuvan mukaan oli tämä 
haavoitettu neito esitetty ikäänkuin taistelusta poistuvana, tukien 
itseään korkealta kiinnipitämänsä keihään varassa. Alkuteos (Efesok- 
sen Artemiin temppelissä) oli erikoisesti ylistetty kaunismuotoisen 
suunsa ja kaulansa vuoksi. 

Feidiaan loistoajaksi mainitsee Plinius LXXXIII olympiadin (448— 
445). Tällöin Perikles sai hyväksytyksi ohjelmansa Akropoliin järjes- 
telytöistä ja jo ennen persialaishyökkäystä aloitetun päätemppelin 
uudelleen rakentamisesta kokonaisuudessaan. V. 447 aloitettiin Parthe- 
nonin rakennustyö, joka edistyi tarmolla ja innostuksella johdettuna 
niin ripeästi, että itse temppeli oli pääasiassa valmis jo v. 438, joskin 
veistoksellinen täydennys jatkui vielä v. 432 saakka. Näissä uudistus- 
suunnitelmissa ja erikoisesti Parthenonin taiteellisen asun määräämi- 
sessä oli historioitsijain todistuksen mukaan Feidiaalla suuri osuus. 
Plutarkhos kertoo vanhojen lähteiden perusteella, että Feidiaasta oli 
tullut Perikleen ystävä ja neuvonantaja taideasioissa. Ajan suuri val- 
tiomies ja suurin taiteilija tapasivat toisensa kunniakkaassa unelmassa 
luoda Ateenasta helleenisen sivistyselämän keskus myös arkkitehtonis- 
taiteellisessa suhteessa. Feidiaalla oli Perikleen palveluksessa taiteellisen 
ylivalvojan, strategos, asema; kuinka pitkälle hänen toimintansa tai 
sanansa itse rakenteellisessa johdossa ulottui, siitä ei meillä ole tarkem- 
paa tietoa. Plutarkhos sanoo: Perikleen rinnalla hän johti ja valvoi 
kaikkea, vaikkakin hänellä oli alaisinaan suuria rakennusmestareita ja 
kuvanveistäjiä. Akropoliin rakennustöihin ja koristeluun otti osaa eräi- 
den säilyneiden laskujenkin mukaan hyvin monihaarainen ammatti- 
mestarien joukko. Feidiaan omana päätehtävänä oli uuden temppelin 
jättiläissuuren kultanorsunluisen kulttikuvan, Athene Parthenoksen 
tekeminen. On luonnollista ajatella, että samanaikaisesti hänen joh- 
dettavinaan olivat ne kuvanveistäjät ja heidän apulaisensa, jotka työs- 
kentelivät temppelin muun veistoskoristelun suoritustöissä. On myös 
luonnollista, että juuri hän lähinnä antoi koko koristelutyöhön taiteelli- 
set aiheet ja valmisti suunnitelmat. 

Kuinka suuret kustannukset tällöin olivat kysymyksessä, selviää 
esim. Thukydideen ilmoituksesta, että Athene Parthenos patsaaseen 
yksin kultaa käytettiin 40 talenttia. Tästä kullasta ja norsunluusta, 
jota yleinen mielipide vaati, mutta jonka sijalle Feidias näyttää ehdot- 
taneen sillä kertaa marmoria, tuli sitten häpeäjutun aihe, mihin Aristo- 
faneskin viittailee v. 421 esitetyssä »Rauhay-nimisessä näytelmässään. 
Minkälainen tämä Feidiaan juttu: on yksityiskohdissaan ollut, siitä 
ovat tiedot ristiriitaisia. Joka tapauksessa on varmaa, että häntä syy- 
tettiin Athenen kuvapatsaaseen käytettävän kullan kavaltamisesta, 
siis kreikkalaisen ajatuskannan mukaan hyvin törkeästä valtionvarkau- 
desta. Sekä yksityinen että Perikleeseen kiertoteitse kohdistunut val- 
tiollinen kateus näyttää johtaneen tähän syytökseen, mikä aiheutti 

käräjänkäynnin ja vangitsemisen. Plutarkhoksen mukaan ei syytettä 
varkaudesta voitu näyttää toteen. Siihen liittyi toinen syyte »jumalat- 
tomuudesta», kun Feidias oli jumalattaren kilvessä kuvattuun amatsoni- 
taisteluun osaaottavina sankareina esittänyt tunnettavasti itsensä ja 
Perikleen. Olisi ollut hieman outoa, jos tämän ajan Ateenassa jälkim- 
mäinen syyte olisi todellakin asiaan vaikuttanut. Aristofaneen mukaan 
ei juttu sammunut vähiin Perikleenkään kohdalta, joka, kääntääkseen 
huomion pois välillisesti häneen itseensä kohdistuneista syytöksistä, 
muka juuri sen vuoksi ryhtyi sotaan megaralaisia vastaan, mikä taas 
johti peloponnesolaissotaan. »Näin syttyi palo, jonka savusta kaikkien 
kreikkalaisten silmät alkoivat vettä vuotaa» Tämän mukaan olisi 
Feidiaan Athene Parthenos-patsaan lopullinen valmistuminen ja yleensä 
hänen toimintansa päättyminen Parthenonin temppelissä siirrettävä 
myöhemmäksi, kuin mitä tavallisesti lasketaan. Filokhoroksen mukaan 
on Athenen kuva asetettu paikoilleen v. 432, johon saakka suunnilleen 
Feidias on voinut toimia muidenkin koristelutöiden ylivalvojana. 
Feidiaan kultanorsunluinen Athene Parthenos voidaan paremmin 
kuin Olympian Zeuspatsas rekonstruoida pääpiirteissään; siitä on säi- 
lynyt paitsi kirjallisia selontekoja, erisuuruisia ja erilaatuisia jäljen- 
nöksiä tai mukaelmia. Suuremmista ilmeisesti jo verraten vapaista ja 
yksinkertaistuneista mukailuista ovat mainittavimmat Pergamonista 
peräisin oleva Athene Parthenos Berliinissä ja Minerve au collier Louv- 
ressa; kaksi pienehköä marmoripatsasta Ateenan kansallismuseossa 
ovat tarkoitetut uskollisemmiksi jäljennöksiksi. Toinen niistä on jäänyt 
keskeneräiseksi; toinen, ns. Varvakioninpatsas (n. 1 m korkea) on melko 
tarkkapiirteinen, mutta taidearvoltaan vähäpätöinen, kömpelö käsi- 
työläistyö. Mielenkiintoinen se on kuitenkin sen vuoksi, että se nähtä- 
västi kuuluu hyvin myöhäiseen antiikkiin antaen meille käsityksen 
siitä, miltä Athene Parthenos näytti jo barbariaan hiljalleen painuvan 
ajan silmissä. Huomaamme, kuinka muodot ovat jäykistyneet ja yli- 
malkaistuneet ja suhteet kadottaneet orgaanisen luontevuutensa, mi- 
hin myös mittojen koneellinen pienennys on johtanut. Kuinka rikas ja 
yksityiskohdissaan jalopiirteinen Athenen kypärän kattama pää on 
mahtanut olla, siitä saamme paremman käsityksen Aspasioksen kuu- 
luisasta gemmakuvasta (Wienissä), joka ilmeisesti taas tulkitsee alku- 
teosta hellenistisen, ei vähemmän vieraan näkemyksen perustalla. 
Athene Parthenoksen rakenteellinen perusajatus oli kuten Zeus- 
patsaankin yksinkertainen; käytettyjen ainesten kalleus ja koristavien 
lisien runsaus antoi kuitenkin yksinkertaiselle perusaatteelle suorastaan 

yltäkylläistä rikkautta. Jumalatar seisoi yli 10 m korkuisena, kohoten 
verraten matalalta jalustalta suorana ja juhlallisen arvokkaana. Toisen, 
hieman sivulle viedyn polven taivutus, mikä aiheutti poikkeuksia vaa- 
tetuksen laskoskaavaan, ja käsien erilainen sijoitus erilaisine attri- 
buutteineen, olivat ainoat seikat, jotka toivat vaihtelua rakenteelliseen 
symmetriaan. Pukuna oli pitkä doorilainen peplos, joka sopivasti jakau- 
tui kerroksiin; rintaa peitti käärmereunainen aigis, jonka keskellä oli 
pelottavuussymboli, gorgoneion. Päässä oli kolmiharjainen kypärä, sen 
symbolisina koristeina sfinksi ja griippejä. On ilmeistä, että Athene 
oli tahdottu kuvata suurten, salaperäisten luonnonvoimien hallitsevana 
jumalattarena. Hän piteli alaslasketulla vasemmalla kädellään mahta- 
vaa kilpeä, jonka sisäpuolelta kiertyi näkyviin Akropoliin pyhä käärme, 
Athenen ikimuistoinen seuralainen ja symboli. Vasemman olkapään 
varassa lepäsi keihäs. Oikea käsi oli ojennettu eteenpäin ja sen käm- 
menellä oli siivekäs voitonjumalatar Nike, korkeudeltaan sekin пош 2 
metriä. Tätä kättä tukemaan oli tarpeen pylväs, joka rakenteellisessa 
sommittelussa vastasi toisella puolen olevaa kilpeä ja käärmettä. Kas- 
vot, joiden yleispiirteitä on säilynyt paitsi jo mainituissa patsaissa 
myös eräissä irtonaisissa päissä, olivat voimakkaan täyteläiset ja 
jalopiirteiset. Laskostuksen mahtavat pystysuorat uurrokset ja käär- 
meen valtavat kierteet ovat osoituksena rakenteellisen parallelismin 
ja lujan plastillisen rytmin yhtymisestä. Elävöittäviä kuvalisiä oli 
patsaassa runsaasti. Kilpeen oli tehty medusanpään ympärille korko- 
kuvana amatsonitaistelu, jonka eräässä jäljitelmässä (Strangford-kilpi 
British Museumissa) on nähtävissä se kaljupäinen vanhahko soturi ja 
nuorempi haarniskaan puettu hänen rinnallaan, joiden pitäisi esittää 
mestaria itseään ja hänen suosijaansa Periklestä. Kilpireliefistä tava- 
taan isompikokoisiakin kopioita, joista yksi on löydetty Piraeuksen sata- 
masta (eräs roomalainen kopio Kööpenhaminan glyptoteekissa). Tais- 
televia ryhmiä esittävät katkelmat ovat tärkeät vertauskohtina, koska 
ne opettavat, minkälaista pontta ja liikettä saattoi sisältyä mestarin 
tämänaikaisiin vapaisiin sommitelmiin. Sisäpuolella kilvessä oli maa- 
lauksena jumalien ja giganttien taistelu. Noin 8 m leveä ja 1,20 m korkea 
kultanorsunluinen jalusta oli koristettu kohokuvalla, jossa nähtiin 
Athene muiden jumalattarien kanssa koristamassa Pandoran lipasta. 
Yksinpä jumalattaren anturain reunatkin olivat kohokuvilla koristetut. 

Ne pienet reliefikopiot, joista on puhuttu Zeus-patsaan ja Athene 
Parthenoksen yhteydessä, antavat eräitä johtolankoja käsittämään 
Feidiaan osuutta ja vaikutusta lähinnä Parthenonin muihin marmori- 

töihin. Tunnettua on, että antiikin taidekirjallisuus vaikenee friisin 
ja päätykolmiokuvien tekijöistä, mikä on ehkä ymmärrettävä niin, että 
näitä teosryhmiä, jotka olivat luonteeltaan koristeellisia täydennyksiä, 
ei pidetty tasa-arvoisina Athene Parthenoksen kanssa. Vaikeneminen 
voidaan käsittää myös johtuvan siitä, että pidettiin selvänä, että ne 
kuuluivat Feidiaan suunnittelemaan ja johtamaan tuotantoon. Plu- 
tarkhoshan mainitsee nimenomaan, että Feidiaalla oli ylivalvojan omi- 
naisuudessaan alaisinaan joukko kuvanveistäjiä ja marmorinhakkaajia. 
Joskaan Feidiaan nimi ei esiinny säilyneissä piirtokirjoituslaskuissa, ei 
ole syytä epäillä tätä tosin myöhäistä tiedonantoa. On todennäköistä, 
että Feidiaan johtoasema Parthenon-töissä säilyi aina peloponnesolais- 
sodan kynnykselle. Nopeina kehitysvuosina 448—432 muuttui varmaan 
Feidiaan omakin tyyli; nimenomaan koristeellisempia töitä varten 
tarkoitetuissa luonnoksissa hän saattoi käyttää vauhdikkaampaa teko- 
tapaa. Tekotaidon keventyminen oli luonnollinen seuraus monihaarai- 
seksi muodostuneen työpajan keskinäisestä kilpailusta. Feidiaan joh- 
tamassa tuotannossa näyttävät ilmenevän samantapaiset vaiheet kuin 
myöhemminkin suurten mestarien avustajakunnissa. Yksilöllisemmät 
ominaisuudet karsiutuvat pois, esitystapa yleistyy; erikoisesti draperia- 
tyyli kehittyy taiturimaisuutta ja maalauksellista pinnallisuutta koh- 
den. 

Parthenonin sarjaveistoksia, metooppeja, friisiä, päätykolmioryhmiä 
meidän on siis todennäköisesti pidettävä Feidiaan yleisjohdossa syn- 
tyneinä töinä melkein samaan tapaan kuin myöhempiä Vatikaanin 
stanza-maalauksia ja seinäverhoja sekä Farnesina-freskoja on pidettävä 
»rafaellolaisina», ei varsinaisina Rafaelin teoksina. Yhtenäinen tyyli- 
kehitys johtaa toisaalta metoopeista, toisaalta friisistä päätykolmio- 
veistoksia kohden. Yhtenäiset suunnittelut, suurekkaat perusaatteet 
ovat ilmauksia laatuaan ainokaisen neron laajakatseisesta ylijohdosta. 
Hänen taiteellinen suuruutensa kuvastuu, nähtävästi pienikokoisten 
esiluonnosten välityksellä, etenkin friisin ja päätyveistosten juhlallisessa 
plastillisuudessa, kauniissa asennoissa ja liikkeissä. Onpa Feidias ehkä, 
innostuneena jostakin häntä viehättäneestä kohdasta, täälläkin joskus 
tarttunut omakätisesti talttaan puhdistaakseen avustajain käsialaa. 
Tämän vaikutelman saa varsinkin friisin eräiden yksityiskohtien 
ääressä. Mutta suurimmalta osalta on työ jäänyt suorituksena pakos- 
takin toisten, etupäässä nuorempien käsiin. Antiikin tämänaikaiseen 
työskentelytapaan näyttää kuuluneen, että avustajataiteilijoilla ja 
marmorinhakkaajilla oli enemmän vapautta kuin vastaavissa nykyai- 

kaisissa töissä. Tämä ei koske vain detaljisuorituksen yksilöllisiä eroja, 
vaan myös henkilökuvien yleissommittelua. Näissä suhteissa on 
eri metoopeissa ja friisin eri kohdissa huomattavia eroavaisuuksia ole- 
massa. 

Yhtenäisyytensä nämä työt säilyttävät siten, että ne kuuluvat ko- 
risteluna yhteen ainoaan rakennustaiteen merkkiluomaan, Partheno- 
niin, jonka yhteydessä niitä on sen vuoksi paras käsitellä. 


Kuva 63. Feidiaan Athene Parthenos, roomalaisaikaisen 
rahan mukaan. 


Jos Myron oli klassillisuuden kynnyksellä vienyt edellisen kauden 
naturalismipyrkimyksen selkeään muotokiinteyteen ja jos Feidias antoi 
ajan idealismille näkemyksellisen suuruuden, on heidän rinnallaan kol- 
mannella 400-luvun veistotaiteen pääedustajalla, Polykleitok- 
sella veistoksellisten ydinarvojen esittäjän asema. Hänen taiteensa 
kuvastaa elämän pysyvien voimien tasapainoa ja kanonista muotoa, 
kaiken rakenteellisen ja vakavan yhtymistä miehekkään sopusuhtaiseksi 
kauneudeksi. Hänessä saa vanha doorilaisuus uuden syvennetyn il- 
mauksensa; yleisantiikkinen prinsiippi »terve sielu terveessä ruumiissa» 
on personifioitunut hänen ihmistyypeissään. 

Polykleitos oli Pliniuksen mukaan syntyperältään sikyonilainen, 
mutta luettiin hänet argolaiseen kouluun kuuluvaksi; hänen opettajansa 
oli pronssitaiteen edustajana tunnettu Hageladas. Pronssitaide tuli 
myöskin Polykleitoksen ominaisalaksi; hänen mallikelpoiseksi tunnus- 
tetussa tekotavassaan yhtyi rakenteellinen sommittelukyky ja entistä 
täydellisempi ihmisruumiin tuntemus. Jo noin v. 460 tienoilla hän oli 
tunnettu mestari, jota käytettiin Olympian voittajain esittämiseen; 
mainittuna vuonna seppelöidyn nuoren efebin Kyniskoksen kuvalla 
Polykleitos saavutti pysyvän maineensa. Vielä niin myöhään kuin v. 423 
jälkeen hän oli täysissä luomisvoimissaan tehden Mykenen lähellä 

olleeseen Heran temppeliin jumalattaren isokokoisen kultanorsunluisen 
kulttikuvan, josta tuli hänen kuuluisin teoksensa. 

Polykleitos kohosi roomalaisaikoina entistä suurempaan kunniaan 
pysyen myöhemminkin — rinnan Feidiaan kanssa — koko antiikkisen 
veistotaiteen pääedustajana. Lukuisat roomalaiset kopiot ovat säilyttä- 
neet hänen pääteostensa yleisluonteen ja tyylilliset peruspiirteet, joten 
yleiskäsitys hänen taiteilijaolemuksestaan on varsin vakiintunut. Siitä 
huolimatta hänen taiteensa lähempi tuntemus jää puutteelliseksi, mikä 
selviää jo verratessa toisiinsa kuvanveistäjän tunnetuimman teoksen 
Keihäänkantajan eri kopioiden vartalosuhteita ja päitä. Napolin mu- 
seossa oleva pronssipää poikkeaa ilmeessä ja muodoissaan huomatta- 
vasti marmorisista kopiopäistä; Berliinissä oleva suhteiltaan verraten 
solakka vartalontorso eroaa samoin melkoisesti Napolin museon kei- 
häänkantajasta, joka on paljon kypsyneempi ja tanakampi miestyyppi. 
Polykleitoksen alkuteoksista taas tiedämme, että ne olivat kuuluja 
tarkoin punnituista suhteistaan sekä huolitellusta suorituksestaan 
(diligentia, decor). Eräs Polykleitoksen tunnetuimpia teoksia oli amat- 
sonipatsas Efesoksen Artemiin temppelissä, missä se seisoi rinnan Fei- 
diaan, Kresilaan ja Fradmonin samanaiheisten kuvien kanssa. Tuo an- 
tiikin kauneimman amatsonipatsaan maineessa ollut teos on arvatenkin 
pääajatukseltaan säilynyt jossakin päivän valoon tulleista monista 
amatsonityypeistä, — mutta missä ja missä määrin? Aiemmin sen kat- 
sottiin olevan edustettuna Lansdowne House -tyypissä, myöhem- 
min on taivuttu pitämään polykleitolaisena Sosikleen tyyppiä 
(Museo Capitolino, Rooma). Täysin luotettavaa käsitystä emme siis 
voi muodostaa tämän ilmeisesti suurta täsmällisyyttä ja mittamääräisiä 
suhteita edustaneen mestarin pääteoksista. 

Feidiaan sanotaan olleen huomattava puhuja; Polykleitoksella oli 
taipumusta mietiskelyyn ja teoreettiseen järjestelmänluontiin ja on hän 
kirjallisessakin muodossa esittänyt tutkimuksiaan ihmisruumiin perus- 
suhteista ja pronssitaiteen tekniikasta. Teoksen nimenä oli Kanon, 
Sääntö eli Ojennusnuora, millä nimellä sitten tunnettiin myös mestarin 
keskeisin veistosluoma, Doryforos, keihäänkantaja, jota siis voidaan 
teoreettisesti pitää hänen formaalisen kauneusihanteensa havainto- 
esimerkkinä, kypsyyteen päässeen normaalin miehen mallikuvana. Ei 
ole kuitenkaan katsottava Polykleitoksen etevyyden olleen vain abstrak- 
tisessa harkinnassa ja teknillisessä suorituksessa, vaan etupäässä hänen 
taiteensa sisäisissä ominaisuuksissa. Hän on miehekkäästi pidätetyn, 
vakavan ja tyynen elämänkatsomuksen edustaja, taiteilija, jolle terveet 


rheilijan pää, oletettavasti Myronin suuntaa edustavan kopiateoksen 
katkelma. Rooma. 


leitoksen Keihäänkantaja, roomalaisaikainen marmorikopia. Napolin 
Museo nazionale. 


59. Nuoren voittajan pää, pronssiteoksen murto-osasta. Miinchenin glyptoteekki. 


60. Uhraava nuorukainen, ns. Idolino. Kreikkalainen alkuteos, pronssia. Firenzen 
Museo nazionale. 

62. Haavoitettu Niobidi, marmoria. Rooman Termimuseo. 


3. Polvilleen langennut poika, ns. Ilioneus, vartalontorso, marmoria. Miinchenin 
glyptoteekki. 


64. Paionioksen Nike, marmoria. Olympian museo. 

ja sopusuhtaisen voimakkaat nuorukaisvartalot sinänsä olivat eetillisiä 
arvoja; hän ei ehkä katsonut asianmukaiseksikaan korostaa henkilö- 
kuviensa henkistä suuruutta ja majesteetillisuutta (vrt. Feidiaan ylis- 
tetty pondus ja amplitudo). Polykleitoksen henkilöt olivat 
luontevan arvokkaita ja yksinkertaisesti vaikuttavia; pieninkin liike 
kuten esim. pään taivutus hieman sivulle tai kumartuminen hieman 
eteenpäin tulkitsee olemuksen perusarvoa ja sielullista tilaa. Perinnäi- 
sen doorilaisen käsityksen mukaan oli miehinen ruumiinrakenne ja 
kauneus itsessään täydellisempi kuin naisen; siksi Polykleitoksen hen- 
kilökuvat olivatkin etupäässä miesurheilijain pystykuvia, ja vain poik- 
keustapauksissa hän esitti naista, haavoitetun amatsonisoturin tai Hera- 
jumalattaren muodossa. Polykleitoksen koko tekotapa, hänen plastilli- 
set vartalonsa ja muovailun yksityiskohdat todistavat johdonmukai- 
sesta selkeyden vaatimuksesta ja pyrkimyksestä lopulliseen voimien 
tasapainoon. Hänen perusideansa ovat kiteytyneet miltei symboliseen 
yksinkertaisuuteen, pinnat liittyvät toisiinsa leveästi ja varmasti, sel- 
viin asteisiin jäsenneltyinä muodostaen orgaanisesti rakentuvan koko- 
naisuuden. Tämä rakenteellinen järjestelmällisyys vastaa itse asiassa 
doorilaisen arkkitehtuurin eri osien välistä orgaanista järjestelmälli- 
syyttä, ns. symmetriaa. Erään roomalaisaikaisen selostuksen mukaan 
Polykleitoksen kaanonissa osat olivat määrätyssä mittasuhteessa toi- 
siinsa, sormet kämmeneen ja käsivarteen, ja käsivarren osat muuhun 
vartaloon. Polykleitoksella tämä mittasuhteisuus tiettävästi pe- 
rustui tarkkoihin omakohtaisiin vertaileviin mittauksiin, joista siis 
kaanonin yleiskelpoiset normit johdettiin. Syvennetyn yleiskelpoisuuden 
vaatimus näkyy myös Polykleitoksen henkilökuvien asennoista. 
Hänen tarkoituksensa ei ollut, kuten Myronin, ulkonaisessa liikunta- 
aktissa kärjistetyn tasapainomomentin esitys, vaan hänen valitsemansa 
asennot ja liikkeet näyttävät tahtovan kiinnittää plastilliseen muotoon 
itse elämän perusvoimien tasapainon ja synteesin. Polykleitos edustaa 
kaikkien aikojen veistotaiteen keskeisimpiä ominaisuuksia, sisäistä 
lujuutta, ruumiillisen ulkomuodon hallintaa, tosiplastillista muotoamis- 
kykyä. 

Polykleitoksen noin у. 460 tienoilla tekemää Kyniskoksen voittaja- 
kuvaa edustaa kopiomuodossa todennäköisesti ns. Westmacott efebi 
(British Museumissa). Alkuteoksen jalusta on löydetty Olympiasta; 
siinä oleva jalanjälki on niin erikoinen, että sen pohjalla on kopion 
toteaminen käynyt mahdolliseksi. Nuori atleetti on esitetty painamassa 
seppelettä otsalleen; hänen vartalonsa muistuttaa tyypillisestä polyklei- 

toslaisesta asennosta ja jaoittelusta, mutta on liikunnassaan välittö- 
mämpi ja suhteissaan nuorekkaampi. Vartalo lepää vasemman jalan 
varassa, oikea on vedetty verraten rennosti tueksi; tätä vastaa ylä- 
ruumiin kallistuminen hieman oikealle eteenpäin. 

Täysin kypsyneinä ja järjestelmällisesti läpivietyinä Polykleitoksen 
ajatukset ovat ruumiillistuneet hänen Doryforoksessaan. Kuten edellä 
on mainittu, antavat eri kopiot hieman erilaisen kuvan hänen ruumiin- 
muodostaan ja ikäasteestaan. Plinius luonnehtii hänet nuorukaiseksi, 
joka jo lähenee mieskypsyyttä (viriliter puerum); Lukianos mainitsee, 
että tämä yhtä hyvin palestran harjoituksiin kuin sotatoimiin pätevä 
nuorukainen oli keskipituinen ja sopusuhtainen, ei liian lihava eikä 
laihakaan. Efebin hahmossa oli toisin sanoen ikuistettu nuorukaismai- 
suuden ja miehisyyden tasapainotila. Oli luonnollista, että tällainen 
nuori mies esiintyi tahtomattaankin ryhdikkäästi, ilman mitään huo- 
mattavaa efektinhalua. Hän ei näytä astunnassaan kiinnittävän huo- 
miota lähimpään katsojajoukkoon; hänen katseensa suuntautuu johon- 
kin kauemmaksi. Marssiessaan eteenpäin hän pitää keihästä vasemmalla 
olallaan; juhlallisen hidas astuminen on kuitenkin ikään kuin pysähty- 
nyt, niin että ikuistettu hetkinen yhtä hyvin kuvastaa levollista sei- 
sontaa. Ruumiin paino lepää pääasiassa oikealla jalalla, vasen jalka on 
jäänyt, polvi taivutettuna, hieman taaemmaksi ja samalla sivullepäin 
tukemaan vartaloa. Lihaksisto on määrätietoisesti jäsennelty ja sommit- 
telussa vallitsee rakenteellinen kontraposto. Napolin pronssipäästä 
saamme käsityksen, että yksityiskohdat olivat huolellisesti siseloidut; 
kalottimaisen tukan käsittely oli vielä hieman vanhanaikainen mataline, 
pään mukaisine kierresuortuvineen. 

Kolmas Polykleitoksen ylistetyistä nuorukaispatsaista oli tunnettu ni- 
mellä Diadumenos. Se esitti nuorta urheilijaa, joka sitoi päähänsä voitta- 
jan otsanauhan. Pliniuksen mukaan oli tässä efebissä vielä poikaiän vieh- 
keyttä (molliter juvenis). Lukianos nimittää kuvaa »kauniiksi Diadume- 
nokseksi». Paras kopio, apollomaiseksi muuttunut attribuuteiltaan on 
löydetty Delos-saarelta ja on nykyään Ateenan kansallismuseossa. Nuori 
voittaja astuu siinä nähtäväksi harkituin ja joustavin liikkein, joissa jo 
on ikään kuin otettu huomioon vaikutus oletettavaan katsojajoukkoon. 
Siitä huolimatta on hänen olemuksessaan jaloa luontevuutta ja hieman 
taivutetun pään kasvot kuvastavat syventynyttä sielukkuutta. Kysy- 
myksessä ei ole enää pelkkä fyysillisen kilvoittelun voittaja, vaan nuoru- 
kainen, joka edustaa ikänsä täyttymystä ja voitonhetken hiljaista resig- 
naatiota. 

Antiikin kirjailijat puhuivat Polykleitoksen yhteydessä signa 
guadrat a käsitteestä, millä ehkä viitattiin perustana olevaan neliö- 
muotoon ja massojen rakenteelliseen sommitteluun. Itse kuvassa on 
säilynyt arkaaisen nelisivuisuuden jälkiä, so. kuvanveistäjä on luonut 
patsaansa vielä etupäässä neljältä pääsivulta lähtien, jättämällä väli- 
näkökohdat vähemmälle. 

Joskin Polykleitoksen johtava asema rajoittui hänen eläessään etu- 
päässä argolaisen koulun piiriin, oli hänen vaikutuksensa huomattava 
muuallakin, myöskin Parthenonin friisiveistoksissa. 


Feidiaan, Myronin ja Polykleitoksen nimet jäivät hallitseviksi täys- 
klassillisuuden kehityksessä. He edustivat kukin eri tavalla ajan kes- 
keisimpiä veistotaiteellisia pyrkimyksiä. Heidän toimintansa merkitsi 
puhdistusta ja täydellistymistä; taide vapautettiin satunnaisuuksista 
ja kohotettiin ideanmukaiseen totuuteen, suuruuteen ja varmuuteen. 
Näiden kolmen päämestarin vaikutus jäi tuntuvaksi seuraavaan, ei 
vain Kreikan, vaan koko myöhemmän sivistysmaailman veistotaitee- 
seen. 

Jalon klassillisuuden kauteen kuului luonnollisesti päämestarien 
ohella muitakin veistotaiteilijoita, joiden nimiä antiikin historiankirjoi- 
tus on säilyttänyt. He olivat joko suurten mestarien vähäisempiä aika- 
laisia, seuraajia tai oppilaita. 

Perikleen ajan Ateenassa työskennelleistä kuvanveistäjistä oli ete- 
vimpiä Kresilas, joka oli tunnettu varsinkin amatsonipatsaastaan ja 
Perikleen muotokuvasta. Hänen amatsoninsa, joka seisoi Efesoksen 
temppelissä Polykleitoksen ja Feidiaan samanaiheisten teosten rin- 
nalla, on arveltu säilyneen jossakin kopiotyypissä. Lähinnä vastannee 
Kresilaan alkuteosta Vatikaanin amatsoni, joka taas osoittaa ilmeistä 
Polykleitoksen taiteen vaikutusta. Tämän mukaan olisi Kresilas, joka 
oli Kreetan saarelta Kydoniasta kotoisin, eräällä ajankohdalla läheisesti 
liittynyt argolaiseen mestariin. Kresilaan Perikleen muotokuvan tun- 
netut kopiot taas muistuttavat lähinnä Myronin suunnasta. Alku- 
teos oli pronssinen; perinnäinen mainesana siitä oli, että se tekiymainion 
miehen vieläkin mainiommaksi». Sillä tarkoitettiin sitä selventävää ја 
pidätetysti idealisoivaa käsitystapaa, jolla mallin luonneominaisuudet 
oli kirkastettu oleellista tähdentävään, tyypinomaiseen merkittävyy- 
teen. Kuvatun henkilön yksilölliset piirteet oli säilytetty, mutta samalla 
oli näköön ja ryhtiin saatu jotakin jumalankuvan arvokkuudesta. Kor- 
kea kypärä oli päässä strategin merkkinä, ollen samalla yksinkertaisen 

koristeellinen, virheitä peittävä, arvoa kohottava päähine. — Aiheensa 
vuoksi on Kresilaan töistä lisäksi mainittava »haavoitettua) esittänyt 
pronssikuva (Pliniuksella: »vulneratus deficiens»). 

Feidiaan lähiympäristöön kuuluneista kuvanveistäjistä on ollut 
huomattavin Alkamenes, jonka asema ja tuotanto ovat tutkimuksen 
viime vaiheissa olleet innokkaan selvittelyn kohteena. Hänellä on an- 
tiikkisen maininnan mukaan ollut »toinen sija» Feidiaan jäljessä ja 
häntä on myös sanottu Feidiaan kilpailijaksi (aemulus). Plinius sanoo 
hänen olleen oppilassuhteessakin Feidiaaseen (Alcamenen Atheniensem, 
guod certum est, docuit), minkä ei tarvitse välttämättä merkitä sitä, 
että hän iältään oli paljoakaan nuorempi Feidiasta. Probleeman tutki- 
miselle antaa vaikean lähtökohdan Pausaniaan tiedonanto, että Alka- 
menes on ottanut osaa (siis. 457 tienoilla) Olympian Zeuksen temppelin 
päätykolmioryhmäin suoritukseen. Schrader! on antanut Olympian län- 
tisestä päätykolmiosta kolme verraten vanhanaikaista kantaa edustavaa 
figuuria Alkameneelle, pyrkien samalla osoittamaan, että niiden tyyli- 
piirteet jatkuvat kehittyneemmässäkin taiteessa (esim. pojanpää Akro- 
poliilta). On huomattava, että Feidiaan kopiona kulkeva Kora Albani 
edustaa tyyppiä, jonka välittömään läheisyyteen Schraderin esiin- 
tuomat henkilökuvat voidaan asettaa. Toisaalta on Ateenan Akro- 
poliilta löydetty veistosryhmä »Prokne ja Туз», joka on melkoisella 
varmuudella voitu määrätä Alkameneen työpajasta lähteneeksi alku- 
peräisteokseksi. Tämän vielä verraten jäyhäluontoisesti esitetyn mar- 
moriryhmän läheisyys Feidiaan kopioksi luullun Demeter Cherchelin 
kanssa on ilmeinen. On siis todennäköistä, että on ollut tyylillisesti van- 
hanaikaista kantaa edustanut Alkamenes-niminen mestari, joka on 
toiminut Feidiaan lähellä ja hänen »kilpailijanaany. Alkameneen an- 
tiikkisista lähteistä tunnetuista töistä on lisäksi Pergamonista löydetty 
kopiona Hermes Propylaios. Sekin on jäyhämuotoinen ja hermikuvana 
vielä tahallisesti arkaainen, viitaten kuitenkin Prokne ja Itys -ryhmän 
tavoin eteenpäin Erekhtheionin karyatidi-neitoihin. Voi näin ollen 
tyylikriitillistä tietä seurata, tosin epävarmasti, erään Alkameneen 
jälkiä Olympian Zeuksen temppelistä Erekhtheionin asteelle saakka. 

Alkamenes-nimisen taiteilijan teoksista oli kuuluisa etenkin ns. yAfro- 
dite puutarhoissa», jota kiitettiin kaunismuotoisten kasvojen ja käsien 
vuoksi. On epävarmaa, onko tämä teos kuulunut Hermes Propylaiok- 
sen tekijälle vai jollekin nuoremmalle Alkameneelle. Louvressa oleva 


1 Vrt. Schrader, s. 128 main. teos. 

»Venus genetrix» tyyppinen ns. Afrodite Fréjus edustaa kopiapatsaana 
suunnilleen Parthenonin metooppikuvien aikaista tuotantoa. Se kertoo 
taiteilijasta, joka on tutustunut sekä Feidiaan että Polykleitoksen peri- 
aatteisiin ja joka on suurella huolella sommitellut kauniin, vielä hie- 
man miesmäisen naisvartalon suhteet ja pukenut jumalattaren ohueen, 
ruumiin muotoja seurailevaan harsopukuun. On hieman vaikeata uskoa, 
että Prokne ja Itys-ryhmän vielä raskasmuotoinen tekijä olisi myö- 
hemmin kehittynyt tämänkaltaisen kauneusharrastuksen edustajaksi. 
Kun Plinius sijoittaa Alkameneen sellaisten varhaisten kuvanveistä- 
jäin kuin Kritioksen, Nesioteen ja Hegiaan läheisyyteen ja kun toisaalta 
erään Alkameneen tiedetään työskennelleen vielä v. 403 jälkeen, onkin 
mahdollista, että on ollut kaksi Alkamenes-nimistä taiteilijaa, joista 
edellinen on ollut Feidiasta vähän vanhempi kilpailija», nuorempi taas 
Feidiaan seuraajien joukkoon luettava. Jos Alkamenes on ollut yksi 
ainoa mestari, on hänen ikänsä ollut harvinaisen pitkä ja työskentely- 
aika kestänyt kuusikymmentä vuotta, mikä ei sekään ole mahdotonta. 

Alkameneen ongelma koskettaa läheltä Paionioksen ongelmaa. 
Pausanias mainitsee hänen nimensä Olympian Zeuksen temppelin 
päätykolmiotöiden yhteydessä. Hänen mukaansa on kuvanveistäjän 
syntymäpaikka ollut Trakian Mende-niminen kaupunki. Sama mai- 
ninta on säilynyt Olympiasta Zeuksen temppelin läheisyydestä löydetyn 
Nike patsaan jalustassa, jossa sanotaan, että Paionios menestykselli- 
sesti kilpaili temppelin akroterio-kuvien sommittelussa. Hän on siis 
ollut jo Olympian Zeuksen temppelin valmistumisaikaan (v. 457) tun- 
nettu ja mainetta saavuttanut kuvanveistäjä. Ollen kotoisin syrjäiseltä 
taidealueelta ja syntyperältään joonialainen, hän on kuitenkin ilmei- 
sesti jo varhain liittynyt ajan merkittävimpiin attikalaisiin saavutuk- 
siin, kuuluen oletettavasti hänkin Feidiaan läheisen vaikutuksen alai- 
siin taiteilijoihin. 

Paionioksen ainoa tunnettu veistos on hänen Nike-patsaansa, pahoin 
murskaantunut veistos, joka löydettiin 1875 Olympian Zeuksen temp- 
pelin edustalta ja on nyt palasistaan kokoonliitettynä Olympian 
museossa. Alkuperäisessä jalustassa on kirjoitus, jossa sanotaan, että 
messenialaiset ja naupaktolaiset antoivat sen Olympian Zeukselle kym- 
menyksenä vihollisilta saamastaan voittosaaliista. Pausanias on säi- 
lyttänyt jälkimaailmalle messenialaisen perinnäistiedon, että puheena 
oleva taistelu tarkoittaisi Sfakterian taistelua (v. 424); hän itse on kui- 
tenkin sitä mieltä, että kysymyksessä on retki Oiniadaita vastaan (v. 
452). Patsaan draperiatyyli ja erikoisesti Nike-figuurin tukevan täyte- 

läiset muodot panevat uskomaan, että Pausanias on oikeassa ja että 
patsas on syntynyt v. 450 jälkeen. Schrader sijoittaa sen ajankohtaan 
450—440. Aiempaa sijoitusta kuin v.424 tienoille puoltavat myöskin 
Niken pään kopiotoisinnot (erittäinkin ns. Hertz-pää). Paionioksen 
lentävä marmori-Nike on siis oletettavasti syntynyt lähinnä Feidiaan 
Olympian Zeuksen patsaan kämmenellä olleen Nike-kuvan antaman 
esimerkin pohjalla; se perustui toisaalta siihen pukumotiivien taita- 
vaan hallintaan, joka oli vanhastaan joonialaisten ominaisuus. 
Paionioksen Nike on etupäässä teknillinen ja koristeellinen saavutus. 
Yli 9 m korkean jalustapilarin päällä seisoen, pilarin, joka oli kolmi- 
kulmainen ja rakenteeltaan kauniisti suunniteltu, se on alunperin saat- 
tanut tehdä hyvinkin monumentaalisen vaikutuksen. Siivellinen voi- 
ton jumalatar on ajateltu hiljaa liukuvaksi alas yläilmoistaan, ikään 
kuin laskeutuvaksi jalustalleen; välitilaa hänen liepeittensä ja pilarin- 
pään välillä täyttää ilmojen piiriä merkitsevä kotka, Zeuksen lintu. Var- 
talokuva on noin 2 m korkea; se on viistossa asennossa jalustaan ver- 
raten, joten taaksepäin pullistunut vaippa muodostaa sommittelulle 
tarpeellisen taustan ja tukikohdan. Ajatus on kieltämättä ajankohdalle 
varsin rohkea ja vaikuttavasti esitetty, mutta samalla myös ulkonai- 
seen, pääluonteeltaan koristeellis-maalaukselliseen tehovaikutukseen 
perustuva. Ilman paine, joka vetää hulmuilevaa viittaa taaksepäin, 
on pannut puvun edestä painumaan ruumiin muotoja vastaan, jotka on 
täten saatu selvästi pyöristymään ja osittain paljastumaan. Yhtä ke- 
hittynyttä kuin draperiamuotoilu ei ole varsinainen plastillinen kä- 
sitys, joka jää vielä kovapiirteiseksi ja raskaan kiinteäksi. 
Ateenalaisen Alkameneen ohella on Feidiaan lähimpään vaikutuspii- 
riin kuulunut paroslainen Agorakritos, joka on saanut mestarin rakkaim- 
man oppilaan maineen. Hänen suuresta Nemesis-patsaastaan Attikan 
Ramnuksessa on säilynyt murto-osa päästä (nyk. British Museumissa), 
jonka hiustenkäsittely lähinnä vastaa Parthenonin itäpäädyn ns. Labor- 
de-päätä. Patsaan jalustassa olleista korkokuvista on säilynyt vähäisiä 
katkelmia (Ateenan kansallismuseossa), merkittäviä siinä suhteessa, että 
niiden tyyliä voidaan verrata Parthenonin nuorempiin veistoksiin. Välil- 
lisesti nämä katkelmat puhuvat siis sen käsitystavan puolesta, että Fei- 
diaalla ja hänen oppilaillaan on ollut osuus Parthenonin veistoksiin. 
Edelleen on kyproslaisissa 4:nnen vuosisadan hopearahoissa oletettu säi- 
lyneen puheenaolevan Nemesis-patsaan kuvan, joka kaikessa ylimalkai- 
suudessaan antaa mielenkiintoisia vertauskohtia eräihin Parthenon- 


figuureihin ja Paionioksen Nikeen. 

Strongylion oli ajan pronssitaiteilija, joka oli kuuluisa etenkin Ateenan 
Akropoliilla olleesta 5,5 m pitkästä pronssisesta Troijan puuhevosesta», 
pystytetty ennen v. 414. Hevosen jalustakiviä kirjoituksineen on pai- 
kalla säilynyt. Megaran ja Pagain rahoissa on kuvattuna hänen Artemis 
Soteira -patsaansa, joka esitti jumalatarta lyhyeen peplos-pukuun puet- 
tuna, soihdut käsissä rientämässä eteenpäin. 

Erikoinen asema Kreikan täysklassillisuuden kehityshistoriassa tun- 
tuu olleen ateenalaisella marmorinveistäjällä Kallimakhoksella. Tiedot 
hänen toiminnastaan ovat kuitenkin ajallisesti epämääräiset; hänen 
mainitaan tehneen Heran patsaan Plataian Heran temppeliin (todennä- 
köisesti v. 426 jälkeen) ja kultaisen lampun Ateenan Athene Poliaan 
temppeliin (valm. v. 408). Viimeksi mainittu tieto todistaisi, että hän on 
ollut myös taideteollinen kyky; siihen viittaa myöskin tiedonanto, että 
hän on korinttilaisen pylväänpään keksijä. Jo edellä on huomautettu, 
että keksintö» tässä merkitsee sitä historialliseksi jäänyttä naturalistis- 
koristeellista muotoa, jonka korinttilainen pylväs hänen uudistusmuo- 
vailussaan sai. Meillä ei ole syytä epäillä tätä tiedonantoa, päinvastoin 
korinttilaisen kapiteelin herkästi taidokas, myöhempää Parthenon- 
kautta vastaava muotoilu sopii hyvin niihin antiikkisiin kuvauksiin, 
joita Kallimakhoksen taiteesta on annettu. Hänen mainitaan käyttäneen 
ensimmäisenä marmorityössään poraa, mikä tieto, joskaan se sinänsä ei 
ole oikea, kuitenkin viittaa siihen, että siro kaiverrustyö herätti huo- 
miota hänen teoksissaan. Hänen mainesanansa »katatexitekhnos» tar- 
koitti myöhemmän ajan mielestä sitä, että hän tavoitellessaan äärim- 
mäistä hienostusta heikensi teostensa välitöntä kauneusvaikutusta. 
Mikä Kallimakhoksen taiteen ominaislaatu tarkemmin sanoen on ollut 
ja mitkä kopiatyöt tai mahdollisesti originaalit on luettava hänen pii- 
riinsä, siitä on tutkijain kesken olemassa erilaisia mielipiteitä. Näyttää 
siltä, että Kallimakhos on edustanut sitä teknillistä hienostusta, maa- 
lauksellisesti hienompaa ja monimutkaisempaa draperiatyyliä, josta 
merkkejä on etenkin myöhemmissä Parthenonin veistoksissa. Schrader 
on, tosin riittämättömin perustein, lukenut hänelle Ateenan Akropoliin 
Nike-temppelin marmorisen rintanojan korkokuvat sekä Frejus-Afro- 
diten. Toisaalta on ajateltu esim. hänen »lakonialaisten tanssijattariensa» 
säilyneen vapaina marmorijäljitelminä eräissä Berliinin ym. museoihin 
hajaantuneissa kohokuvissa. 

Kuva 64. Strongylionin Artemis, Megaran rahakuvan mukaan. 


Jalon klassillisuuden tyylikehitys näyttää korkeimmilleen kohonneen 
varsinais-Kreikassa, jossa vaikuttivat ajan suurimmat kuvanveistäjät 
ja arkkitehdit. Mutta ei myöskään Suur-Kreikka ollut yhteisen henkisen 
kehityspiirin ulkopuolella; päinvastoin esim. Syrakusa tyranninhovei- 
neen oli ajoittain hyvin merkittävä runoilijain, filosofien, taiteilijain 
keskus. Tiedämme historiasta, että kun Ateena sisilialaisten valtioiden 
riidoissa pyrki esiintymään ratkaisevana valtatekijänä myöskin lännes- 
säpäin, se ei suinkaan tässä onnistunut, vaan ateenalaiset: retkikunnat 
saivat useaan kertaan perääntyä syrakusalaisten tieltä. Vasta karthago- 
laisten tunkeutuminen Sisiliaan näyttää lamauttaneen yleisen henkisen 
kehityksen muodostuen useille kreikkalaisvaltioille suorastaan tuhoi- 
saksi (Selinus valloitettiin v. 409, Akragas 406 eKr.). 

Länsi-kreikkalaisten valtioiden monumentaalituotannosta ovat jää- 
neet todistamaan varsinkin monet klassilliseen aikaan kuuluvat temp- 
pelit, jotka hieman vanhanaikaisemmalla tavalla kuin Ateenan vastaa- 
vat rakennukset jatkavat edellisen aikakauden rakennusperinteitä. 
Akragasissa jatkuivat valtavan suuren Zeuksen temppelin rakennustyöt 
ja siellä rakennettiin monumentaaliset vesijohdot; tässä »kuolevaisten 
kauneimmassa kaupungissa» todistavat vieläkin »Concordian» ja »Juno 
Lacinian» temppelit (nimitykset mielivaltaisia) hyvin terveestä ja aistik- 
kaasta paikallistuotannosta. Selinusin myöhäisimmät temppelijäännök- 
set ovat mittasuhteiltaan huomattavia; sen vastustajan Segestan hyvin 
säilynyt, mutta keskeneräiseksi jäänyt temppeli on suunnittelultaan 
5:nnen vuosisadan vaikuttavimpia muistomerkkejä. Uurteettomine 
kolonneineen ja koristeettomine kapiteeleineen tämä ylevän kauniissa 
ympäristössä seisova rakennus jättää katsojaan unohtumattoman 
muiston. 

Viidennen vuosisadan jälkipuolesta tuli Ateenan rakennustaiteen 
kulta-aika. Suotuisat ulkonaiset olosuhteet ja käytettävänä olevat run- 
saat varat antoivat Ateenalle mahdollisuuden loistavaan rakennustoi- 
mintaan, joka keskittyi asemaltaan ainoalaatuiseen linnakukkulaan. 
Rakennustaiteesta tuli tällöin Ateenan sivistyksen ja yhteistahdon ylevä 
kuvastin. Kun kaupunkia suojaavat välttämättömät linnoitus- ja muu- 
rinrakennustyöt oli saatu päätökseen, kääntyi Perikleen ajatus jo aiem- 
min alulle pannun Athene-jumalattaren päätemppelin, Parthenonin ra- 
kentamiseen. Yritykseen ryhdyttiin tarmokkaasti uuden muutetun ja 
parannetun suunnitelman pohjalla. Työn suoritus kesti v. 447 lähtien 
v.432 tienoille saakka; v. 438 on eräiden tietojen mukaan temppelin pää- 
suojaan pystytetty Feidiaan Athene Parthenos -patsas, joka kuitenkin 
näyttää erään toisen tiedon mukaan vasta rakennustöiden päättyessä 
lopullisesti valmistuneen. Miltei samanaikaisesti ryhdyttiin toisiinkin 
suuriin rakennusyrityksiin. Akropoliille johtava portaalirakennus, pro- 
pylaiat, oli työn alaisena vv. 437—432. Pienestä Nike-temppelistä, joka 
rakennettiin propylaiain viereiselle muurinulkonemalle, on kansanpää- 
töksiä vuosilta 448 ja 420; temppelin marmoriaitauksen kuvat ovat to- 
dennäköisesti valmistuneet n. vv. 405—404. Erekhtheion-temppelin 
karyatidineidot on pystytetty paikoilleen v. 410. 

Akropoliin rakennukset, jotka vielä nykyäänkin ovat osittain alku- 
peräisinä, osittain uudestirakennettuina nähtävissä, osoittavat kuinka 
ajan rakennustaide sai entistä yleispätevämmän leiman. Ateenalainen 
korkea tyyli pyrittiin tietoisesti vapauttamaan paikalliskoulujen rajoi- 
tuksista. Tarkoituksella lähennettiin doorilaisuutta ja joonialaisuutta 
toisiinsa yhdistämällä doorilaiseenkin rakennukseen joitakin joonialaisia 
tyyliaineksia. Pääasiana kuitenkin on hieno yhtenäinen tyylintunne, joka 
panee unohtamaan vanhat tyylierot ja liittää Akropoliin rakennukset 
erikoiseksi valioryhmäksi. Edellisillä tyylikausilla kehittynyt symmetria 
ja mittamääräisyys saavuttaa nyt täydellisyytensä. Osia hallitsee har- 
kittu suhdakkuus ja kokonaisuutta elävä harmonia; muotopuhtauden 
vaatimus on viety äärimmilleen, arkkitehtuurin ominaisarvoihin yhtyy 
herkästi plastillinen valo- ja varjovaikutus. Rakennusaineeksi tulee, 
yksinpä kattolaattoihinkin, Pentelikonin marmori, joka oivallisilla laatu- 
ominaisuuksillaan kannusti rakentajia kauniiseen pintamuotoiluun. 

Ateenan Akropoliin täysklassilliset rakennusluomat ovat plastilli- 
sine koristeluineen suunnitellut yhtenäisiksi aatteellisiksi ja muoto- 
kokonaisuuksiksi, joista yhtenäinen esittely antaa parhaan käsi- 
tyksen. 

Parthenonin arkkitehtina mainitaan Iktinos ja hänen ohel- 
laan Kallikrates. Edelliselle annetaan tavallisesti johtavan arkki- 
tehdin osa; Kallikrateen ajatellaan olleen apumiehenä tairakennusmesta- 
rina. Mikä osuus Feidiaalla (vrt. s.150) töiden taiteellisena valvojana 
on ollut myös rakennusaatteiden kypsyttelyssä, on nykyään mahdo- 
tonta tietää. Kaikki on valautunut lopulliseen, yhtenäiseen muotoon, 
eikä mitään tietoja ole olemassa kenenkään erikoistoiminnasta. Ainoa 
seikka, joka jotenkin antaa viitteitä Iktinoksen yleisen kyvyn arvioin- 
tiin, on hänen toimintansa Eleusiin ja Bassain temppelien rakentajana. 
Ehdot ja mahdollisuudet ovat kuitenkin siellä olleet toisenlaiset, joten 
niissä ilmenevän rajoitetumman tuloksen ei sinänsä tarvitse merkitä 
Iktinoksen kyvyn puutteellisuutta ja Feidiaan ylivaltaa Parthenonissa. 
Joka tapauksessa on varmaa, että Parthenon edustaa Iktinoksen tuo- 
tannossa korkeinta saavutusta. Ainakin taiteelliseen ulkoasuun on Fei- 
dias vaikuttanut. 

Kuva 65. Parthenonin pohja-ala. 


Akropoliin »suuri temppeli», joka merkitsi vanhan Hekatompedonin 
ja vesipersialaisen» Athenen temppelin uudisrakennuksen yhdistettyä 
ja suurennettua muotoa, sai kansanomaiseksi nimekseen Parthenon, 
Neidon huone. Athenehan oli muinainen Neitsyt-jumalatar, samalla kun 
hän oli viisauden ja ylevien taitojen suojelijatar. Ahtaammassa mielessä 
Parthenoniksi nimitettiin läntistä cella-tilaa, joka yhdessä opisthodo- 
mos-hallin kanssa muodosti muusta temppelihuoneesta seinällä erotetun 
osaston. Itäinen, laajempi osasto oli nimeltään Hekatompedos Neos, 
»100 jalan suoja», joka oli varsinainen jumalattaren asunto, se tila, jossa 
Athene Parthenos -patsas sijaitsi. Pääsisäänkäytävä oli idässä, so. temp- 
pelin kultillinen suuntautuminen oli itään, auringon nousuun päin. Par- 

thenon oli yhtä hyvin suunniteltu lännestä katsoen, josta — lähinnä pro- 
pylaiain suunnalta — kokonaisuus näkyi parhaiten. Ilmeistä on, että 
Parthenonin suunnittelussa kukkulan eteläpäähän on otettu huomioon 
mahdollisimman edullinen ja harmoninen sijoitus ja suhde ympäröivään 
näköpiiriin. Parthenon on propylaioja korkeammalla, ei tarkasti kukku- 
lan keskiakselilla, vaan siten syrjemmällä, että jo mainitut rakennukset 
ja Erekhtheion sekä Nike-temppeli muodostavat kukkulalla vapaan ja 
sopusuhtaisen ryhmityksen. Kuin luonnon kasvattamina, sopien erin- 
omaisesti ympäröivään maisemaan ja Ateenan valoahohtavaan ilmaan 
nämä ihmeelliset, aikojen lämpimästi kultaamat marmoriluomat ovat 
nykyäänkin maailman kaunein rakennusryhmä. Erikoisesti Parthenon 
on Ateenan ja koko Hellaan kruunu; siinä yhtyvät klassillisuuden parhaat 
saavutukset ja esteettiset ominaisuudet, jalo ylevyys ja puhdas kauneus. 

Parthenonista sanottiin jo sen valmistuttua, että siinä oli uutenakin 
vanhan taiteen viehätys. Läpi antiikin se säilyiihailun kohteena ja oleelli- 
sesti vahingoittumattomana. Kivien liitokset sopivat yhä vieläkin, 2 300 
vuoden jälkeen, tarkoin toisiinsa. Laastia ei seinissä ole käytetty, vain 
yhdistäviä metallihakoja ja puunapoja; ja vaikkakin metallikiinnikkeet 
ovat aikojen kuluessa suurelta osalta hävinneet, on työ kestänyt erin- 
omaisen laatunsa vuoksi. Kristillisellä ajalla temppeli muutettiin »pyhän 
viisauden» ja myöhemmin Jumalan Äidin kirkoksi; turkkilaiset tekivät 
siitä moskeijan. Italialaiselle renessanssille oli Parthenon jossakin mää- 
rin tunnettu; v. 1674 teki eräs Ranskan Ludvig XIV:n lähettilään 
seurueessa ollut tuntematon flaamilainen maalari piirustuksia silloin 
vielä verraten hyvin säilyneistä päätykolmioryhmistä. Suurimman vau- 
rionsa Parthenon kärsi jokin aika myöhemmin, kun venetsialainen 
armeija piiritti Atenaa ja ruutivarasto, jonka turkkilaiset olivat sijoit- 
taneet temppeliin, räjähti. Venetsialaisten vuorostaan yrittäessä ottaa 
eräitä päätyryhmien kuvia alas viedäkseen ne kotikaupunkiinsa, tämä 
yritys päättyi onnettomasti: patsaat putosivat maahan ja murskaan- 
tuivat. Tunnettua on, kuinka Englannin lähettiläs, lordi Elgin, han- 
kittuaan itselleen sulttaanin lupakirjan, vihdoin suurelta osalta riisti 
temppelin veistoskoristelun vieden sen kotimaahansa, missä se joutui 1816 
British Museumin hoiviin. Vasta 19. vuosisadalta lähtien on ryhdytty 
korjaamaan edellisten vuosituhansien aikaansaamia suuria vahinkoja. 
Viime vuosikymmeninä on liitetty paikoilleen sortuneita pylväitä ja 
seinänosia; tässä työssä onkin, kiitos alkuperäisen rakennustavan yksi- 
tyiskohtaisen tarkkuuden, jossakin määrin onnistuttu. Alkuperäinen 
kokonaisuus on tietenkin vain ajatuksissa palautettavissa. 

Parthenon on attikalais-doorilaisen tyylin täydellisin esimerkki. Doo- 
rilainen tyyliluonne hallitsee temppelin yleiskuvaa ja kaikkia tärkeimpiä 
osia; vain eräissä epäoleellisissa kohdin oli vaikutusta rikastutettu tai 
kevennetty joonialaisilla lisillä. Niinpä läntisessä »neitsytkammiossa» 
olleet neljä pylvästä olivat nähtävästi tyyliltään joonialaiset; joonialai- 
seksi ainekseksi on laskettava myös temppelihuoneen ulkoseiniä ylhäällä 
kiertänyt korkokuvavyöhyke. Temppeli on peripteros, so. sitä ympäröi 
pylväistö kaikilla sivuilla. Se on lisäksi amfiprostylos, so. temppelihuo- 
neen edessä ja takana on täysilukuinen esipylväistö. Muinaisesta anta- 
temppelistä on jäljellä etu- ja takahallin seinäulkonemat, jotka ulottuvat 
sivuilla hallin puoliväliin. Pronaoksessa ja opisthodomoksessa on esipyl- 
väitä 6; ulkorivistöjen suhdeluvut ovat eri puolilla 8 x 17. Temppeli on 
69,5 m pitkä ja 31 m leveä, noin 20 m korkea. Rakennus kohoaa kolmi- 
asteiselta alustalta, jonka portaat ovat yli puoli metriä korkeat ja leveät. 
Varsinainen temppelihuone on vielä kaksi askelmaa korkeammalla kuin 
ympäryshalli. Tarkat mittasuhteet ovat osoittaneet, että vaakasuorat 
viivat kaartuvat temppelin keskikohdalta hieman molemmille puolille 
alaspäin; tällä kaartumisella on voinut olla tarkoituksena helpottaa 
sadeveden pois valumista, mutta sillä on ilmeisesti myös esteettinen 
tarkoitus. Se antaa orgaanista taipuisuuden tunnetta pinnoille ja vii- 
voille. Joustavuuspyrkimys on ilmeinen muissakin rakennuksen osissa. 
Pylväät, joiden tyven läpimitta on 1,9 m ja korkeus 10,5 m, ovat muoto- 
suhteissaan tarkoin ja kauniisti punnitut, niin että niissä tuntuu yhtyvän 
tarvittava tukivoima harmonisen solakkaan muotoon. Entasis on las- 
kettu herkemmin kuin konsanaan aiemmin tai myöhemmin. Joustavan 
harmonista vaikutusta lisää myös se, että ulkoiset pylväsrivit hieman 
kallistuvat rakennuksen keskustaa kohden. On siis kuin hiljainen plas- 
tillinen voima olisi muovaillut rakennusta antaakseen sille entistä luon- 
tevampaa yhteyttä ja optillista miellyttävyyttä. Eräänlaista siselöimista 
merkitsee se erinomaisen hieno ammattityö, jolla seinäneljäkkäiden pin- 
nat ja pylväiden uurteet, kaikki yksityiskohdat on käsitelty. Uurteet 
kapenevat hieman ylöspäin pysyen kuitenkin koko ajan yhtä syvinä, 
millä seikalla on perspektiivisesti kohottava vaikutus. 

Sama määrätietoinen harmonia, joka näkyy rakennuksen ulkomuo- 
dossa, oli toteutettu myös sisällä. Kokonainen kehitysvaihe erottaa Par- 
thenonin esim. Olympian Zeuksen temppelistä. Viimeksi mainittu voitti 
epäilemättä rakennusosien vankkuudessa ja ehkä vaikutuksen mahta- 
vuudessa, mutta vasta Parthenonissa oli symmetriain ja muotojen kau- 
nis täydellisyys saavutettu. Parthenonin cellasta on syyllä sanottu, että 

se on ensimmäinen harkiten suunniteltu taiteellinen tilaluomus kreikka- 
laisessa arkkitehtuurissa. Ainesosat ovat siinäkin kyllä entisestään tunne- 
tut. Itäinen, varsinainen cellahuone on jaettu pylväillä kolmeen laivaan 
niin että keskimmäinen on enemmän kuin kaksi kertaa niin leveä kuin 
molemmat toiset. Sisätilan pylväät kohoavat — samoin kuin Olympiassa 
ja Aiginassa — palkiston erottamina kahdessa kerroksessa, ylempi kan- 
nattaen kattoa; näihin doorilaisiin pylväisiin liittyivät nurkissa nelikul. 
maiset pilarit, vattikalaiset pylvääty. Athene Parthenos -patsaalla oli 
täten varmaankin paljon vaikuttavampi ja harmonisemmin jaoteltu 
tausta kuin Zeuksen kuvalla Olympiassa. Tämäkin viittaa siihen, että 
Athene Parthenos oli myöhemmin syntynyt ja että siinä oli voitu käyt- 
tää hyväksi Olympiassa saatuja kokemuksia. — Läntisen yneitsytkam- 
mion) sisäisestä jaottelusta ei nykyään ole tarkkaa tietoa sen vuoksi, 
että keskellä olleet, oletettavasti joonialaiset pylväät ovat tuhoutuneet. 

Nykyisessä asussaan Parthenon, eräiltä osiltaan täydellisesti säily- 
neenä, toisilta raunioituneena, korunsa menettäneenä, mutta marmo- 
rinsa kultaloisteessa vain entisestään hienostuneena on kuin ilmestys 
Kreikan taidekukoistuksen korkeimmalta hetkeltä. Alkuperäiseen koko- 
naisuuteen kuului nykyistä paljon suurempi värikkyys ja koristeelli- 
suus. Myös Parthenonissa olivat erinäiset yksityiskohdat vielä van- 
haan tapaan maalatut; triglyfit olivat siniset, metooppien tausta punai- 
nen. Katon nurkissa ja reunoilla oli tavanmukaiset koristelut, keskiakro- 
teriot olivat palmeteilla varustettuja suuria akanthuskiemuroita. Sisällä 
oli upea kultakoristeinen kasettikatto. Esihallien pylväiden välissä oli 
metalliristikot. Ovet olivat kaksipuoliset ja varmaankin metalliset. 
Tässä ajan aistia ja eteläistä kirkkautta vastaavassa loistossaan, kuvi- 
neen ja kalustoineen Parthenon on tehnyt juhlallisen koristeellisen, sisäl- 
täpäin varmaan mystillisenkin vaikutuksen. Päivänvalo pääsi temppeli- 
huoneen suojiin ainoastaan päädyissä olevien ovien kautta ja kahden 
edessä olevan pylvässarjan himmentämänä, joten sisällä vallitsi hämy- 
valo, otollinen lisäämään etenkin kultanorsunluisen Athene Parthenos 
-patsaan tenhovoimaa. 


Parthenonin plastillisen koristelun vanhinta osaa edustavat temppelin 
metooppisarjat, joiden suoritus on nähtävästi tapahtunut 440- 
luvulla. Suuri lukumäärä, 92 kappaletta täsmälleen yhtä isoja, korkeu- 
deltaan ja leveydeltään n. 1,20 m suuruisia korkokuvia, on pakostakin 
vienyt eräänlaiseen kaavamaisuuteen. Yhtenäinen aineisto ja rakenteel- 
liseen kokonaisuuteen sovitettu, toistuva sommittelukaava viittaa yhte- 

näiseen johtoon. Että se on ollut perimmältään Feidiaan, meidän tar- 
vitsee tuskin epäillä; idealistinen suuntaus ja teknillisesti edistynyt 
tyylikanta on tuskin toiseenkaan taiteilijanimeen yhdistettävissä. Sitä 
paitsi näissä metoopeissa on liittymäkohtia Feidiaan jo edellä mainit- 
tuihin Olympian Zeuksen ja Athene Parthenos -patsaissa olleisiin reliefi- 
kuviin. Silti meidän ei tarvitse Feidiaan aateosuudelle eikä koko tämän 
työsarjan suoritukselle antaa kovin suurta taiteellista merkitystä. Joh- 
tava taiteilija on korkeintaan tehnyt pieniä savi- tai kipsimalleja; työ- 
maan monet apulaiset, jotka ilmeisesti ovat olleet kehityksessä eri asteil- 
la, ovat valmistaneet kukin kappalemääränsä parhaan taitonsa mukaan. 
Mielenkiintoista on, että vanhimmissa, verraten jäykkäpiirteisissä me- 
toopeissa on kaikuja esim. Olympian veistotyylistä. Eräänlainen yli- 
malkainen taidokkuus ja elegantti vauhdikkuus on tyylillisesti kehitty- 
neimpien metooppien avuna ja heikkoutena. Se tulee näkyviin etenkin 
näytelmällisissä asenteissa ja draperiain käsittelyssä. Metoopeilla on epäi- 
lemättä positiivisiakin ominaisuuksia, sommittelun kauneutta, joka sopii 
rakennuksen luonteeseen. 

Metooppikuvien aiheina ovat Kreikan mytologian traditionaaliset 
tapahtumat, joita jo ennenkin oli monesti käsitelty: jumalien ja gigant- 
tien, kreikkalaisten ja amatsonien, kreikkalaisten ja troijalaisten, lapi- 
thien ja kentaurien väliset taistelut. Sommittelut kuvaavat useimmiten 
hyökkäystä ja torjuntaa; henkilöt on tavallisesti sovitettu kaksittain 
kullekin metooppipinnalle. Reliefi on korkea, henkilökuvat kohoavat 
miltei täysinpyöreinä tasaiselta pinnalta. Parhaiten ovat säilyneet etelä- 
sivustan kentauritaisteluja esittävät metoopit. 


Jos metooppireliefien aiheet olivat ennen käytettyjä ja suoritus tavan- 
mukaista ammattityötä, on friisissä positiivisesti uutta molem- 
missa suhteissa: kuvauksen aihe on Ateenan kansan elävästä elämästä ja 
suoritusta kannattaa innokkaampi ja hienostuneempi tekotaito. Mitään 
erikoisen huomionarvoista ei friisi näytä olleen Ateenan silloisessa kult- 
tuurielämässä; ei missään ole nimenomaan puhuttu taiteilijoista, jotka 
ovat tämän 158 m pituisen kohokuvavyöhykkeen suorittaneet. Noina 
aikoina se oli itsestään asiaan kuuluvaa, luonnollista koristeellista lisää, 
johon ajan suurten taideteosten rinnalla ei tuhlattu liiaksi sanoja. Ehkä 
myös friisin verraten epäsuotuisa sijoitus naoksen ulkoseinän yläreunaan 
ja pylväseteisten palkistoon, missä se tilan ahtauden ja varjon takia ja 
alhaaltapäin nähtynä ei voinut esiintyä parhaiten edukseen, vaikutti 
huomion suhteelliseen vähäisyyteen. Vasta uudempi taidekatsomus, joka 

on päässyt välittömämpään yhteyteen friisin kanssa, on oivaltanut tässä 
pääluonteeltaan koristeellisessa teoksessa jotakin enemmän, nähnyt siinä 
kreikkalaisen elävän ihanteellisuuden ja kauneudenaistin harvinaisen 
ilmennyksen. 

On ilmeistä, että monet tekijävoimat ovat ottaneet osaa friisin suo- 
ritukseen. Jo työn pituus ja käsialan erot — eräiden osien hieman ko- 
vempi ja kuivempi suoritustapa — tekevät asian itsestään selväksi. 
Suurin piirtein katsottuna näyttää friisi tyyliltään kuitenkin yhtenäi- 
seltä ja varmaankin se on yhden ja saman taiteilijapersoonan henkevällä 
johdolla toteutettu. Perusidea on suuri ja kaunis, eri ainekset rikkaalla 
mielikuvituksella keksityt ja pettämättömällä aistilla hallitut, joten joh- 
tavana voimana tulee kysymykseen vain todella merkittävä kuvanveis- 
täjä. Ei voi tulla muuhun tulokseen, kuin että friisi kuuluu töihin, joita 
juuri Feidias ylivalvojan ominaisuudessaan suunnitteli ja johti. Itse 
suoritustyö, joka lankeaa jonkin verran myöhempään vaiheeseen kuin 
metooppien, on monien etevien avustajien: mahdollisista nimistä mai- 
nittakoon yhtenä esimerkkinä Agorakritos. Kun työ kohoaa paikoittain 
ihmeteltävään herkkyyteen ja voimaan, voisi ajatella, että Feidias itse- 
kin on silloin tällöin tarttunut talttaan viedäkseen eteenpäin tätä aiheel- 
taan uutta ja mielenkiintoista tehtävää. Hän on kuitenkin oletettavasti 
etupäässä vain valmistanut, seuraten tällaisissa töissä noudatettua ta- 
paa, yleissuunnitelman ja osaluonnoksia. Lopullinen hakkaustyö on suo- 
ritettu itse paikalla. Reliefi on ylhäällä n. 5 cm, alhaalla vain 3 cm kor- 
kea; ero johtuu siitä, että friisi oli tarkoitettu katsottavaksi alhaalta- 
päin. Friisin korkeus on 1,4 m. — Paikoiltaan irrotettuina reliefilaatat 
ovat suurimmaksi osaksi nykyään British Museumissa; jokunen laatta 
on alkuperäisellä paikallaan ja jokin esimerkki on joutunut Louvreen. 

Friisi kuvaa panathenaia-juhlan kulkuetta, seremoniaa ,joka Athene- 
jumalattaren palveluun liittyen toimeenpantiin joka neljäs vuosi ja 
jossa kaikki, mikä Ateenan julkisessa elämässä oli arvokkainta ja kau- 
neinta, oli edustettuna edeten juhlasaattona katsojajoukkojen ohi. Siinä 
sivistyneessä ja kirkastuneessa ilmapiirissä, jota Perikleen hallituskausi 
merkitsi, olivat tästä uskonnollis-kansallisesta kulkueesta arkaais-sere- 
monialliset ainekset miltei täysin hävinneet. Friisin kuvasarjassa kulkue 
etenee silmiemme ohi jalon yhteiskunnallisen vapauden ja eloisan tah- 
dikkuuden yhteiskuvana. Jumalatkin liitetään mukaan, vain erotukseksi 
istuvassa asennossa ja hieman suuremmassa koossa esitettyinä, rauhalli- 
sen vapaina ihannetyyppeinä kauniin ja arvokkaan ihmissuvun seuraan. 
Mitään ankarasti formalistista sidonnaisuutta, sanokaamme esim. persia- 

laisten friisien tapaan, ei ole pyritty tavoittelemaan; aihelma yhtyy va- 
paasti toiseen, silti on sommittelun lennokkaimmissakin nousukohdissa 
kiinteä rytmi säilytetty. Taiteellisen vapauden merkkinä on pidettävä, 
että alastomuudelle on ihmistenkin esityksessä suotu melkoinen sija. 
Realistiseen todellisuuteen kuuluvia aineksia on kokonaankin jätetty 
pois. Parthenonin friisi antaa siis meille ihanteellisesti kirkastetun, mutta 
samalla merkillisesti luonnonläheisen kuvan Ateenan kansan parhaim- 
mistosta ja sen merkittävimmästä juhlasta. 


Panathenaia-juhlan ydinkohta oli uuden peplos-puvun antaminen 
jumalattaren kuvalle. Kaupungin ylhäisimmät naiset valmistivat tämän 
puvun, joka papin välityksellä ojennettiin jumalattarelle, so. puettiin 
hänen vanhanaikaisen puukuvansa päälle. Peploksen antaminen on 
friisissä esitetty temppelin itäsivulla, joka auringonnousun puolena oli 
jumalien puoli: sinne ovat jumalat, kuvassa näkyviksi ajateltuina, istah- 
taneet vapaaseen seuranpitoon katsellakseen kansansa uljuutta ja ot- 
taakseen vastaan uhrilahjat. Niihin kuului, paitsi yllämainittu peplos, 
myös erikoisia istuimia, joilla istuen jumalien ajateltiin olevan juhlissa 
läsnä. Jumalat ovat itsekin kuin juhliin kuuluvia arvohenkilöitä; ainoas- 
taan Zeus ja Poseidon, kumpikin lievästi muistuttaen Olympian Zeuksen 
patsasta, ovat hieman ryhdikkäämmiksi hahmotellut; sitä vastoin esim. 
Afrodite ja hänen päivänvarjoaan pitävä Eros-poikansa ovat kuin yksin- 
kertaisesti kaunis perheryhmä. Jumaliin liittyvät välittömästi papit 
ja temppelinpalvelijat sekä ryhmä Ateenan heroksia, lisäksi taruperäisiä 
kuninkaita, joiden piirteet tuntuvat lainatuilta jostakin ajan vapaasta 
sokratelaisesta filosofiseurasta. Näiden luontevan vapaasti seisovien tai 
sauvaansa nojaavien miesten pukuaiheet, yhtä hyvin kuin istuvien juma- 
lienkin puvut, kuvastavat sitä tekotavan hienoa keventymistä, mikä 
seurasi Feidiaan suurten jumalapatsaiden ankarampaa pukutyyliä. Itse 
kulkueen järjestäytyminen tapahtuu länsisivulla; varsinainen etenemi- 
nen käy kahdelta haaralta, pohjois- ja eteläseinää pitkin idässä istuvien 
jumalien luo. Osanottajien ja ryhmien esittely on suoritettu temppelin 
ympäri käyvää katsojaa silmälläpitäen. Etupäässä olijoista mainitta- 
koon esim. ergastinai-ryhmä: patriisien tyttäriä, jotka peploksen kuto- 
jattarina ja uhrimaljojen kantajina olivat erikoisen huomion kohteina ja 
joista eräässä juhlaselostuksessa sanotaan, että he kauneudellaan ja 
esiintymisensä arvokkuudella antoivat kulkueelle loistoa. Huomattava 
on ollut myös öljypuun oksia kantavien vanhusten ryhmä, joka kuiten- 
kin nykyisellään (Ateenassa) on pahoin rappeutunut. Toimintaryhmistä 

Ateenan neitoja ja nuorukainen, panathenaia-juhlakulkueesta. Katkelma 
Parthenonin friisiä. Pariisi, Louvren museo. 


66. Parthenon, lännestä päin. Ateenan Akropolis. 


67. Parthenonin temppelihuone, »Hekatompedos neos», näköala itään. 


68. Parthenonin metooppeja: kentaurin ja lapithin taistelu, marmoria. Lontoo, 
British Museum. 


69. Auringonj umalan hevonen, Parthenonin itäisestä päätykolmiosta. Lontoo, 
British Museum. 


70. Kolme jumalatarta, Parthenonin itäisestä päätykolmiosta. Lontoo, British Museum. 


71. Luonnonjumala, ns. Kefissos, Parthenonin läntisestä päätykolmiosta. Lontoo, British Museum. 


72. Parthenonin friisistä: juhlamenojen ohjaaja seuralaisineen. 

mainittakoon esim. uhrieläinten kuljettajat vastaan hangottelevine eläi- 
mineen sekä vaunuineen esiintyvät ns. apobaatit, jotka esittävät kilpa- 
ajoissa tapahtuvia hyppyjä. Loistavimman osaston muodostavat ratsas- 
tajaryhmät, Ateenan kultaisen nuorison edustajat, jotka mieliratsuineen 
esittävät ratsastustaitoaan. Yhdessä ne ottavat kulkueesta pisimmän 
osan, noin puolet. Heidän on se osa Parthenonin friisiä, joka yleisesti 
ensiksi muistetaan, eikä suotta. Sillä tuskin milloinkaan aiemmin tai 
myöhemmin on ratsastuksen kauneutta, hevosen ja ratsumiehen yhteen- 
sulautunutta liikettä kuvattu niin joustavan taidokkaasti kuin tässä. Se 
on jokaista jalannousua myöten elävä ja vapaa näytelmä. Siinä on otettu 
huomioon valmistautumiset, hevosten esilletuonti, selkään nousu, erilai- 
set alkutahdit, erilaiset juoksulajit ja laukat, yksityiset näytökset ja ryh- 
mäesiintymiset. Kauniina ja selkeästi piirtyvänä sarjana rientää ratsas- 
tajajoukko eteenpäin, osaksi rinnakkain riveissä, osaksi hieman jäljek- 
käin, ratsastajat aina eri asennoissa: kaikki sen vuoksi että yhtenäiseen 
virtaan saataisiin mahdollisimman paljon vaihtelua. Kuinka suuri uskol- 
lisuus yksityiskohdissa on tällöin säilytetty, näkyy parhaiten hevosten 
jaloista; ne eivät koskaan sekaannu toisiinsa eikä niiden muotoilussa ole 
mitään oleellista laiminlyöty. Hevosten uljaissa nousuissa on korostettu 
menon juhlamieltä ja lennokkuutta. Asentojen välittömyyteen yhtyy aina 
mitä hienoin harkinta; samoin kuin itse panathenaia-juhlassa kouliintu- 
nut traditio ja airueet ohjasivat kulkua, samoin ohjaa tässä taiteilijan 
työtä varma tyylintunne ja määrätyt pidättymiset. Käsien liikkeet, 
askelten hidastettu tahti on tässä suhteessa merkillepantava. 

Reliefin tausta on tasainen; se ei pyriantamaan ympäristön kuvausta 
eikä suoranaisesti jäljittele mitään. Tältä ideaaliselta marmoritaustalta 
kohoavat figuurit matalissa tasoissa vaikuttaen plastillisesti pyöristy- 
viltä erinomaisen selkeytensä vuoksi. Onko reliefi ollut väritetty van- 
haan tapaan, on vaikea sanoa. Hevosten suitset ja ohjat olivat pronssia 
ja marmoripintaan pidikkeillä kiinnitetyt. 

Viimeiseksi Parthenonin plastillisten töiden sarjassa ovat valmistu- 
neet päätykolmioiden kuvapatsasryhmät. Vielä уу. 434 ja 433 
on niistä piirtokirjoituslaskujen mukaan maksettu palkkioeriä. Niiden 
alkusuunnittelu on peräisin varhaisemmalta ajankohdalta, mikä selviää 
siitä, että kysymyksessä olevien verraten raskaiden marmorikuvien 
rautaiset Kannattajatuet on upotettu päätyseinään määrätyn perus- 
suunnitelman pohjalla. On siis todennäköistä, että sommitteluaatteet 
kuuluvat temppelin alkuperäiseen ideakokonaisuuteen, jolloin Feidias 
jälleen tulee kysymykseen suunnittelijana, ideatore italialaisen täysrenes- 

piirustuksen mukaan. 


sanssin merkityksessä. On kuitenkin ilmeistä, että nämä kuva-aatteet 
ovat kypsyneet myöhäisemmällä tyyliasteella kuin esim. Athene Parthe- 
nos -patsas. Päätykolmioryhmissä pyrkii ilmoille voimakas draamalli- 
nen tunne; plastillinen käsitys on rikkaasti paisuvaa, liikunta paatok- 
sellisesti lennokasta. Pintakäsittelyssä pääsee näkyviin entistä vapau- 
tuneempi, hieman jo ylikypsää mestaruutta edustava suoritustapa, 
mille maalauksellinen draperiankäsittely on luonteenomaista. On selvää, 
että kysymyksessä on suuren, ammattinsa taitavan plastikon viimeinen 
kehitysvaihe. Kun itse suunnittelulle antaa leimaa niin sanoaksemme 
mahtavapiirteisesti improvisoiva savimuovailutyyli — siitä on eritoten 
esimerkkinä ns. Afrodite-ryhmä ja Kefissos — on luultavaa, että Fei- 
dias on omakohtaisesti ennättänyt tehdä vain savimallit ja että työ on 
vielä enemmän kuin friisissä jäänyt avustajien — etupäässä kahden pää- 
avustajan — käsiin. Ammatillinen suoritustaituruus on kohonnut kor- 
kealle; marmoria käsitellään levein kourutaltoin sellaisella helppou- 
della kuin olisi kysymyksessä kipsimäinen massa, ja etenkin länsipää- 
dyssä on draperiatyyli jo muuttumassa rutinoidusti maalaukselliseksi. 
On mahdollista, että valo- ja varjotehojen rikkauteen on vaikuttanut 
pyrkimys ottaa huomioon alhaalla olevan katsojan näkökohta. Figuurit 
on hakattu arkkitehtuuritaustasta huolimatta täysinpyöreiksi selästäkin 
päin. Plastillisen koristelun ja arkkitehtuurin välillä ei enää vallitse 
sama kiinteä tyyliyhteys kuin arkaaisella kaudella (vrt. Sifnoslaisten 
friisi) eikä päätyveistoksilla ole samaa jäntevän alkuperäisyyden 
arvoa kuin Olympian Zeuksen temppelissä. Kehitys on saavuttanut 
huippunsa, mutta siinä on jo eräänlaista liikavalmeuden ja -tuleen- 
tuneisuuden tuntua. 

Päätykolmioiden veistokset ovat nykyisellään suurelta osalta pa- 
hasti silpoutuneet ja kuluneet. Häviöltä säilyneet ovat »Elginin mar- 
moreina» joutuneet British Museumiin; vähäinen osa on vielä itse pai- 
kalla tai Akropolis-museossa. V. 1674 tehdyt, Carreyn nimissä kulkevat 
piirustukset antavat meille käsityksen läntisen ryhmän sommittelun 
pääkohdista ja myös itäisen ryhmän sivuosista; viimeksi mainitun 
ryhmän keskiosa oli jo paljoa aikaisemmin tuhoutunut. Kirjallisuudesta 
(Pausaniaan selostuksesta) tunnetaan molempien ryhmien kertomuk- 
sellinen sisältö. Itäryhmässä oli esitetty Athene-jumalattaren syn- 
tymisdraama. Läntisessä ryhmässä oli kuvattu Poseidonin ja Athenen 
kiista Attikan herruudesta. Eritoten viimeksi mainitussa oli entiset kiin- 
teän muotosymmetrian periaatteet syrjäytetty; sijalle oli tullut kahtaalle 
syöksyvä liike ja diagonaalivoimien välinen jännitys. Keskikohdalta 
oikealle kallistuen ponnistaiksen valtava Poseidon, joka iskee hyökkäys- 
asennossa kolmikärkensä kallioon; hänestä vasemmalla on Athene 
syöksähtänyt päinvastaiseen suuntaan vaunuhevosiaan kohden, jotka 
kohoavat takajaloilleen; vastakkaisen nelivaljakkoryhmän on ajateltava 
olleen Poseidonin puolella. Samanlaisen draamallisten voimien vastak- 
kainasettelun ja purkauksen on ajateltava olleen myösitäryhmän keskuk- 
sessa. Siellä on Hefaistos juuri antanut valtavalla liikkeellä moukaril- 
laan tunnetun iskunsa, jolloin Athene täysissä varusteissaan on lentä- 
nyt esiin Zeuksen päästä; kuinka tämä muinaisaikainen mytologinen 
kuvitelma oli puettu plastilliseen hahmoon, on vaikea tarkoin sanoa. Itä- 
ryhmän keskustassakin on varmaan ollut asymmetrinen ja diagonaali- 
nen sommittelutapa voimakkaine suunta- ja liikevastakohtineen. Va- 
semmalle pakeneva, Carreyn piirustuksesta tunnettu Iris tai Hebe on 
esimerkki figuurista, joka on kuvastanut keskikohdan draamallisen 
tapahtuman vaikutusta ympäristöön ja samalla välittänyt plastillista 
siirryntää liikuntahenkilöistä syrjemmällä rauhallisesti istuviin. Itä- 
ryhmän kulmissa on ollut auringonjumala Helios nelivaljakkoineen 
nousemassa valtamerestä ja Selene, kuutar, ratsuineen laskeutumassa 
aaltoihin: vaikeat aiheet rohkeina typistyksinä, mutta siten esitettyinä, 
että jo hevosten päistä on näkynyt draamallinen nousu ja otteen jalo 
rohkeus. 


Itäryhmän henkilökuvista on säilynyt keskikohdalta vasemmalle 
lukien jo edellä mainittu Iris: juokseva sanansaattaja-neito, jonka puku 
on maalauksellisen leveästi muotoiltu ilmentämään liikunnan vauh- 
dikkuutta. Hänen kätensä ottavat osaa mielenliikkeen tulkintaan. 

Hänestä vasemmalla on ollut kaksi toisiinsa nojautuvaa istuvaa juma- 
latarta (Demeter ja Kore), joiden käsien eleet ovat kuuluneet reaktio- 
ilmiöihin; he ovat kumpikin esimerkkejä kukoistavista, täyteen kypsyy- 
teensä saapuneista naistyypeistä, joita Parthenonin päätykolmioryh- 
mien suunnittelija on rakastanut, kuten täysrenessanssin mestarit myö- 
hemmin. Oikealta sivulta on säilynyt ns. Afrodite-ryhmä: kolme juma- 
latarta, joista yksi istuu hieman sivumpana ja kolmas lepää vapaasti 
ojentuneena toisen, vanhemman, syliin. Tämän naisryhmän ruumiilli- 
nen uhkeus ja pukuaiheiden sulavuus on loistava näyte ajankohdalle 
ominaisesta voimien kukkivasta runsaudesta. Se on veistotaidetta, 
jossa eivät enää näy mitkään ponnistuksen jäljet; draperiatyyliä on ver- 
rattu keveästi aaltoilevaan ja pyörteilevään virtaan, joka soljuu yli 
plastillisten muotojen, milloin verhoten ne ja milloin taas paljastaen 
takaa alastomuuden. Näiden uhkeiden jumalatarten rinnalla on ainoa 
itäpäädystä säilynyt mieshahmo, ns. Dionysos jonkin verran anka- 
rammin muotoiltu, mutta sekin merkitsee suunnatonta teknillistä 
edistystä esim. Olympia-veistoksiin verrattuna. Tämä edistys on istu- 
van asentomotiivin luontevuudessa ja yleensä orgaanisen ruumiilli- 
suuden käsityksessä. Kuvanveistäjän otteen suvereenisuus näkyy myös 
säilyneestä hevosen päästä, jossa Goethe näki suorastaan »alkuhevosen» 
ilmennyksen. 

Länsipäädyn henkilökuvista on parhaiten säilynyt yksi kulmafiguu- 
reista, ns. Kefissos. Tämä loikovassa asennossa, jumalaisessa vapau- 
dessa ja täydellisyydessä esitetty alaston mieshahmo lienee käsitettävä 
paikallisuuden edustajaksi: se on ehkä attikalainen jokijumala. Ei mis- 
sään muualla ole Kreikan klassillinen taide osoittanut paremmin ylem- 
myyttään arkaaisen tyylikauden kankeasti makaaviin henkilökuviin 
verrattuna. Orgaaninen plastillisuudentunto on siinä runsaana ja täyte- 
läisenä yhtynyt ideaaliseen hahmotteluun, asennon luonnollisuus jalo- 
piirteiseen muotokauneuteen. Samaa suurenmoisuutta on Poseidonin 
torson kappaleissa ja eräässä naistorsossa. Sillä kuvanveistäjällä, joka 
on tehnyt länsipäädyn suoritustyön, on ollut itsenäistä innostusta, hän 
on ollut talttamestari, johon maalaustaiteessa voimme verrata vain 
Tiziania. 

Schrader on huolellisten vertailujen avulla koettanut määrätä Parthe- 
nonin päätyryhmien tekijäin nimet, pitäen Alkamenesta itäpäädyn ja 
Paioniosta länsipäädyn mestarina. Ei ole aivan mahdotonta, että nuo 
Feidiaan seuraajat ovat hänen johdossaan kehittyneet tähän vauhdik- 
kaaseen taituruuteen. Todistusketju jää kuitenkin liian ylimalkaiseksi; 

kysymys Feidiaan työn täydentäjistä jää avoimeksi ja ehkä pysyvästi 
ratkaisematta. 

Parthenonin ohella edustaa Ateenassa klassillista doorilaisuutta 
toinenkin, paremmin säilynyt temppeli, joka ei sijaitse itse Akropoliilla, 
vaan tasangolla linnakukkulan alla. Se on tuo tavallisimmin Theseio- 
niksi nimitetty temppeli, jonka kultillinen tarkoitus on jäänyt epä- 
selväksi. Arkkitehtuuriluomana se edustaa pylväistömääriltään ja 


Kuva 67. Ns. Dionysos (tai Theseus) Parthenonin itäisestä päätykolmiosta. 
Lontoo, British Museum. 


pohjakaavaltaan klassillista normaalimuotoa; pylväitä on päädyissä 6 
ja sivuilla 13, peripteros-temppeli on varustettu pronaoksella ja opistho- 
domoksella. Ulkopuolisen palkiston metoopeista ovat eräät säilyneet; 
ne esittävät Herakleen ja Theseuksen sankaritöitä jäyhän jäntevään 
tapaan, joka poikkeaa Perikleen ajan yleissuunnasta. Naoksen kum- 
paisenkin pylväseteisen otsapalkistossa on friisikuvia, joissa on kuvattu 
lapithien ja kentaurien ym. taisteluita kiihkeästi liikunnallisina koh- 
tauksina; tyyli liittyy paremmin Myronin suuntaan kuin Feidiaan klas- 
sillisuuteen. Mutta Feidiaankin vaikutusta on itäsivun jumalaryhmässä. 
Theseionin huonosti säilyneissä kuvasarjoissa tutustumme eräisiin sivu- 
virtauksiin, jotka jäivät nekin elämään. 

Perikleen ja hänen ympäristönsä lähimpiin ajatuksiin kuului Akro- 
poliin jyrkän pääsytien saattaminen entistä mukavammaksi. Kun 
ankarasti käytännölliset näkökohdat eivät enää yksinään olleet mää- 
räämässä linnakukkulan järjestelyä, voitiin suunnitella nousukohtaan 
arvokasta ja koristeellista portaalirakennusta vanhaan, mykeneläisestä 
arkkitehtuurista (Tirynsistä) tuntemaamme malliin. Ei ole mahdo- 
tonta, että jokin muinainen esikuva kertaantuu näissä Perikleen ajan 
suunnitelmissa. Ne johtivat propylaiain rakentamiseen, tuohon 
yhdistettyyn portti- ja hallirakennukseen, jonka tarkoituksena oli olla 
seremoniallisena sisäänkäytävänä ja suojatilana yksityisten ja kul- 
kueiden pyrkiessä temppelialueelle. Juhlalliseen pylväsportaikkoaja- 
tukseen yhdistettiin rakennusta suunniteltaessa muitakin aatteita, 
jotka johtivat laajennuksiin sivuilla. Jo v. 437 tiedetään ryhdytyn ra- 
kennustöihin, joita jatkettiin kiinteimmin viiden vuoden aikana; täy- 
delleen ei suunnitelmaa päästy toteuttamaan, ja valmiitkin osat jäivät 
lopullista viimeistelyä vaille. Tähän oli syynä se vastarinta, joka monelta 
taholta kohosi Feidiaan rakennusajatuksia vastaan, erikoisesti Athene 
Niken pyhäkön oikeuksia vaalivain Kimonin sukulaisten piiristä. Pelo- 
ponnesolaissodan aikaiset levottomat olot keskeyttivät työn kokonaan. 


Propylaiain arkkitehti oli M n e s i k le s, joka osoittaa tällä työllään 
kuuluvansa ajan arkkitehtien eturintamaan. Rakennus avautuu sekä 
ulospäin että Akropoliin sisätilaan doorilaista temppelifasadia muis- 
tuttavilla pylväistöillä. Ydinosan muodostaa kaksi peräkkäistä avointa 
hallia, joista linnakukkulan puoleinen on huomattavasti pienempi 
ja yksinkertaisempi. Esihalli on kolmilaivainen, sen keskikäytävää 
reunustavat joonialaiset pylväät; paitsi avointa keskikäytävää johtaa 
sivulaivoista kummastakin kaksi oviaukkoa eteenpäin. Molemmin puolin 
portaalifasadia on hieman esiinpistävä kylkirakennus, joista eteläinen, 
ilmeisesti alkuperäisestä suunnitelmasta poiketen, on vain typistettynä 
toteutettu. Vaikka suurekkaaseen suunnitelmaan kuuluneita muita lisä- 
halleja ei olekaan toteutettu, on rakennus nykyiselläänkin eräs arkki- 
tehtuurin mestaruusnäytteitä. Suhteet ovat tarkoin lasketut ja kokonai- 
suus hienolla kohtuullisuudentunteella suunniteltu. Edellämainitut 
joonialaiset pylväät ovat tarkoituksella valitut, koska ne paremmin 
sopivat korostamaan korkeamman keskitilan — varsinaisen sisään- 
käytävän — suuntausta ja merkitystä. Ne ovat suoritukseltaan oi- 
vallisia tyyliesimerkkejä. Ylipäänsä ilmenee rakennuksessa erinomai- 
nen mestaruus esim. sivuhallien sijoituksessa ja sisätilain järjeste- 

Kuva 68. Erekhteionin karyatidihalli, 421—406 eKr. 


lyssä. Mnesikles on pyrkinyt luomaan doorilaisista rakennuselemen- 
teistä tila-arkkitehtuuria sanan uudenaikaisessa merkityksessä. Onko 
rakennukseen aiottu plastillista tai muuta koristelua, ei ole tunnettua; 
sitä vastoin on tiedossa, että vasemmalla oleva halli oli nimeltään »pina- 
kotheka» ja sisälsi aikoinaan taulugallerian. 


Se elävä henkevyys ja tarkoituksenmukaisuus, joka antaa leimaa 
propylaioille, tapaa meidät vieläkin kehittyneempänä ns. Erekh- 
theionissa, Akropoliin pohjoiskulmalla olevassa temppelirakennuk- 


PK 


sessa. Siinä ei ole päässyt toteutumaan Parthenonin tapainen jalosti yh- 

tenäinen rakennusidea; määräämässä ovat olleet useat tarpeet ja erilaiset 
lähtökohdat, jotka oli älykkäästi yhdistettävä ja joille oli löydettävä 
sopusointuinen ratkaisu. Tehtävä on siis kultillisesta perusaiheestaan 
huolimatta muistuttanut asuinrakennusprobleemia. Erekhtheion onkin 
kahden ulkonaisista syistä lähekkäin joutuneen jumaluuden yhteinen 
asuinrakennus, muodoissaan jalosti hienostunut, koristeellisissa yksi- 
tyiskohdissaan äärimmäisen siropiirteinen. Se edustaa Ateenan akro- 
poliilla kukoistukseensa puhjenneen klassillisen rakennustaiteen myö- 
hempää, yksilöllisesti herkistynyttä vaihetta. Onko temppelin ensim- 
mäinen rakennussuunnitelma palautettava aina Perikleen aikoihin, on 
tietymättömissä. Varmaa on, että suurin osa rakennustyötä on suo- 
ritettu peloponnesolaissotien levottomina aikoina, ehkä etupäässä Ni- 
kiaan rauhan aikaan (421—413). Työ on sitten ollut jonkin aikaa kes- 
keytyneenä, kunnes siihen ryhdyttiin uudestaan v. 409, jolloin se parin 
vuoden päästä saatiin päätökseen eräiden nimeltäänkin tunnettujen 
arkkitehtien (Filokles, Arkhilokhos) johdolla. Ettei temppelin aiemmin 
valmistuneita osia ole asetettava kovin myöhäiseen ajankohtaan, siitä 
ovat todistajina rakennukseen kuuluvat karyatidi-neidot, joiden tyyli- 
aste liittyy läheisesti Parthenonin friisiin (vrt. ns. ergastinaineitoihin). 

Se asu, joka Erekhtheionilla nykyisin on, on suurelta osalta palautus- 
työn tulosta, jolloin hajalla olleet ja osittain suuresti silpoutuneet kivet 
on liitetty yhteen siihen muotoon, jonka rakennus oli saanut roomalais- 
aikaisessa uudistuksessa. Tässä uudistuksessa oli mm. läntinen seinämä, 
jossa aiemmin oli pylväiden välissä ristikko, muutettu suljetuksi ikkuna- 
aukolla varustetuksi seinäksi. 

Erekhtheionin pohjasuunnittelussa oli otettu huomioon paikkaan liitty- 
vät muinaiset kultilliset perinteet. Tärkeimmät niistä olivat Athene Po- 
liaan ja Poseidon Erekhtheuksen palvelut, jotka sijoitettiin rakennuksen 
lopullisesti valmistuneeseen osaan, ns. itäiseen siipeen. Onko tätä siipeä 
vastaamaan alunperin aiottu lännessä toinen samanlainen, on vaikea 
sanoa; rakenteellinen symmetria vaatisi tällaista täydennystä pohja- 
kaavaan. Parthenonista katsoen on korai-halli merkittävä puolinaiseksi 
jääneen julkisivun keskipisteeksi. Rakennustyyliksi on valittu Atti- 
kassa kotiutunut joonialainen tyyli sen taipuisuuden ja koristeellisuu- 
den vuoksi. Suunnittelussa oli otettava myös huomioon, ja jos mah- 
dollista hyväksikäytettävä maaperän epätasaisuutta, mitä seikkaa 
ei kultillisista syistä käynyt sivuuttaminen. Rakenteellinen tulos, johon 
aikoinaan liittyi maalauskoristelua, on kaikesta päättäen ollut loistava; 
meillä on siitä jäljellä vain vaillinainen ja tyhjä kuori. Idässä on raken- 


73. Parthenonin friisistä: ateenalaisia ratsumiehiä. Ateena, Akropolismuseo. 


75. Erekhtheion, lännestä päin. Ateenan Akropolis. 


76. Erekhtheion, pohjoinen ovi, marmoria. 

77. Athen 


78. Sandaalin nauhoja irrottava Nike, Athene Niken temppelin rintanojareliefeistä, 
400-luvun lopulta. Ateena, Akropolismuseo. 


79. Nereidi, marmoripatsas Ksantoksen nereidimonumentista. Lontoo, British 
Museum. 

81. Kreikkalainen teatteri Segestassa. 


82. Mnasonin hautasteela, pohjapiirustus vahamaalausta varten. Theban museo. 

83. Нуу 


84. »Liparin mestarim koristama pyksis-maljakko. Lipari (Sisilia), Museo eoliano. 

nuksen edessä kuusipylväinen eteishalli. Siitä päästiin oven kautta, 
jonka vieressä oli kaksi ikkunaa, Athene Poliaan temppelihuoneeseen, 
jossa jumalattaren vanhanaikainen ksoanon-patsas seisoi. Tämä sul- 
jetulla seinällä erotettu osa oli jonkin verran korkeammalla kuin raken- 
nuksen lännempänä oleva puoli, joka vuorostaan oli jaettu kahteen 
osastoon. Sisempi, Athene Poliaan temppelitilaan rajoittuva oli varsi- 
nainen Erekhtheion, so. Erekhtheus-nimisen Ateenan muinaisen kunin- 
kaan ja Poseidoniin yhdistetyn jumalan asunto. Rakennuksen pää- 
sisäänkäytävä ja sen suuri koruovi on pohjoisessa. Siellä on kuusipyl- 
väinen eteishalli; sekin kultillinen tila, sillä siinä oli permantoaukosta 
nähtävinä Poseidonin kuuluisat kolmikärjen jäljet ja katossa vastaava 
aukko. Rikkaasti kehystetystä pohjoisovesta tullaan keskihuoneeseen, 
joka oli varattu erilaisia kultillisia tarpeita varten ja samalla oli sisä- 
halli, mistä päästiin oven kautta itäänpäin Erekhtheion-huoneeseen, ete- 
lään päin korai- (neitsyt-) eli karyatidihalliin ja länteen päin ns. Pand- 
roseioniin, joka oli ulkoilmapyhäkkö sisältäen mm. pyhän öljypuun. 

Kuuluisin Erekhtheionin yksityiskohdista on matalahko, rakennuk- 
sen eteläseinään liittyvä korai-halli. Sen mahdollisesta käytöllisestä 
merkityksestä ei ole tietoa; joka tapauksessa se muodostaa rakennus- 
kokonaisuudessa koristeellisen, syystä ihaillun ulkoneman, rakenteel- 
lisen jäsenen, joka orgaanisesti ja samalla runollisesti liittää Erekhtheio- 
nin linnakukkulan muuhun ympäristöön. Halli on saanut nimensä 
tunnetuista marmorineidoista, jotka kannattavat joonialaista palkistoa. 
Itse tämä karyatidi-aihe on vanha; sen tunnemme esim. Delfoin joonia- 
laistyylisistä aarreaitoista, joissa sirot marmorineitsyet ovat esiintyneet 
parittain rakenteellisina kannattajina. Erekhtheionissa on aate uudis- 
tettu klassillis-naturalistisessa hengessä: vertauskohtana johtuu mie- 
leen se uudennus, jonka aika antoi korinttilaiselle pylväänpäälle. Nei- 
dot kantavat korkealla muuririntamalla seisten hallin palkistoa ja 
kattoa kuin ikuisessa juhlasaatossa. Askel eteenpäin naturalismiin ja 
taiteellinen illuusio olisi häiritty. Nyt se säilyy marmorineitojen luon- 
tevan arvokkuuden ja yleisen tyylintunteen ansiosta. Kuinka hyvin 
rakennustaiteelliset ja plastilliset ainekset muutenkin sopivat yhteen, 
näkyy esim. ekinuksen ja hiustyylittelyn suhteesta. Kannattajien 
elimellinen luontevuus ja joustavuus antaa tälle rakennusosalle merkilli- 
sen, eloisan keveyden. Feidiaan taidesuunnan tyyni suuruus näyttäytyy 
vielä kerran, arkkitehtuurin palvelukseen alistettuna. 

Erekhtheion on rakennettu Pentelikonin marmorista, ilmeisesti 
viime asteessa eräänlaiseksi korurakennukseksi. Suoritustavan sola- 

koiden ja kauniiden suhteiden tuli korostaa tämän Parthenoniin nähden 
kooltaan vähäisen valiorakennuksen arvoa. Pylväät siroine joonialai- 
sine kapiteeleineen, monijakoinen palkisto, palmetti- ja helmirivi- ym. 
ornamentit ovat attikalais-joonialaisen tyylin mallinäytteitä. Kaikki 
kolme hallia ovat merkittäviä erikseen ja viehättäviä erilaisuudessaan. 
Huomattava erikoiskohta on pohjoinen pääovi, jonka pielien ja kama- 
nan jalomuotoista ornamentiikkaa on kaikkina aikoina syystä ylistetty. 
Koristeellisesta harrastuksesta todisteena oli erikoiskohtien väritys, 
johon näyttää sisältyneen kultakorostuksiakin. Maalauksellista tehoa 
oli tavoiteltu myös friisissä; valkeat marmorikohokuvat oli kiinni- 
tetty silhuetteina Eleusiin mustanharmaasta marmorista tehdylle 
pohjalle. Friisin kuvantekijäin nimet, 7 marmorinhakkaajaa, tunne- 
taan; he ovat työskennelleet jonkin meille tuntemattoman kuvanveis- 
täjämestarin johdossa. Tämä työskentelytapa vahvistaa olettamusta, 
että Parthenonissa on vallinnut samanlainen työyhteys. 


Pienin Ateenan akropoliin temppeleistä on luoteiskulmakkeella oleva 
Voiton jumalattaren, Athene Niken joonialainen temppeli. Ei ole 
tarkkaa tietoa, milloin se on rakennettu; sitä koskevia kansanpäätöksiä 
on vuosilta 448 ja 420. Varmalta näyttää, ettei temppeli kuulunut 
Perikleen kannattamiin rakennusaatteisiin ja että se oikeastaan toteu- 
tettiin vastayrityksenä propylaiojen rinnalla. Aloitteen takana näyttää 
lähinnä olleen Kimonin suku. Nykyisellään, turkkilaismuurissa olleista 
kivistään uudestirakennettuna, Nike-temppeli ei tietenkään anna täyttä 
kuvaa alkuperäisestä kokonaisuudesta. Normaaleine, hieman raskaine 
suhteineen se edustaa joonialaisen tyylin kehityksessä vanhempaa kan- 
taa kuin se, joka tulee näkyviin Erekhtheionissa. Temppelin viehätystä 
kohottaa sen harvinaisen edullinen asema, joka antaa koristeellisille 
ominaisuuksille kaiken mahdollisen loiston. Temppeli on amfiprostylos, 
во. siinä on edessä ja takana pylväsrivi. 

Nike-temppelin friisi on varustettu korkokuvasarjoilla, jotka kuvaa- 
vat taistelukohtauksia kreikkalaisten ja persialaisten sekä keskenään 
taistelevien kreikkalaisten välillä. Niissä tulee näkyviin kiihkeämpi 
tyylilaji kuin Parthenonin friisissä; verraten korkealle pyöristyvät 
henkilökuvat ovat enimmäkseen jäntevissä syöksyasennoissa. Mitään 
erikoisempaa asemaa ajan veistotaiteen kehityksessä ei näillä korko- 
kuvavyöhykkeillä ole. Sitä vastoin temppelialueen marmoriaitauksen 
koristeellisilla kohokuvilla on harvinaisen esimerkkisarjan asema Akro- 
polis-taiteen myöhäisintä vaihetta selvitettäessä. Mainittu aitaus sijoi- 

tetaan ajankohtaan 408—404. Sen mukaan nämä voitontunnelmia juh- 
livat kuvat edustaisivat Alkibiadeen saavuttamien viime menestysten 
synnyttämää innostusta, ilmaisten merkillisen yhteyden ajan hengen 
ja taiteen tyyliluonteen välillä. Voitonjumalatar on näissä nykyään 
Ateenan Akropolis-museossa olevissa reliefeissä esitetty monistettuna: 
jotkut Nike-neidoista pystyttävät voitonmerkkiä, toiset ponnistelevat 
vastaanreuhtovien uhrieläinten kuljettamisessa; eräs parhaiten säily- 
neistä kumartuu irrottaakseen sandaalin jalastaan jne. Sivuttain esi- 
tetty voitonmerkkiä koristava Nike muistuttaa lähinnä Afrodite Fré- 
jus -patsasta, mutta on plastilliselta muovailultaan pehmeämpi 
ja kuuluu ilmeisesti hieman myöhäisempään ajankohtaan. Nuorek- 
kaiden naisvartaloiden veistoksellisessa käsittelyssä on saavutettu 
korkein mahdollinen sulavuus; ryhdikkyyden tavoittelusta on luovuttu, 
henkilöt ovat taipuisissa, luonnostaan tai satunnaisesti kauneissa asen- 
noissa. Ei voi päästä vaikutelmasta, että pehmeät, osittain harsomaiset 
puvut, jotka rytmillisessä soljunnassaan ikäänkuin hyväilevät takana 
olevia ruumiinmuotoja, ovat herkuttelumielessä valitut; nämä puku- 
aiheet ovat tulemassa itsetarkoitukseksi, pinnalliseksi aaltoleikiksi. 
Vertauskohtana Italian täysrenessanssin muotokehityksestä johtuu 
mieleen esim. Sodoma. Akropolis-taiteessa lienee tämä virtuoosimai- 
seen tekniikkaan perustuva, herkkää ja hurmioista kauneusvaikutusta 
tavoitteleva suunta luettava joonialaisen vaikutuksen ilmaukseksi. 
Esteettisesti se kuvastaa maun hienostumista, yksilöllistä vapautumista 
ja pehmentymistä, joka oli vähitellen saanut valtaa. 


Klassillisen kauden rakennustaiteeseen kuului joukko temppeleitä 
myös Ateenan ulkopuolella (esim. Sunionin meren rannalla sijaitseva 
Poseidonin temppeli, kauniista kasettikatostaan tunnettu Nemesis- 
temppeli Ramnuksessa). Julkisista rakennuksista mainittakoon pari 
kokoushuoneistoa, Odeion Ateenassa ja Eleusiin Telesterion eli mysteerio- 
huone. Edellinen niistä oli Perikleen rakennuttama ja tarkoitettu 
soitannollisia kilpailuja varten; se oli nelikulmainen rakennus neljälle 
sivulle viettävine kattoineen, lehtereillä varustettu. Sisällä oli, kuten 
Eleusiin Telesterionissakin, lukuisia pylväitä kattoa kannattamassa. 
Eleusiin tänä aikana rakennettu mysteeriohuone oli oikeastaan enti- 
sen vanhemman laajennus. Suunnitelman teki Parthenonin arkkitehti 
Iktinos. Pääosana siinä oli suuri nelikulmainen (n. 51 x 54 m) pylväs- 
sali, alhaalla kahdeksalla kohoavalla istuinrivillä reunustettu ja ylhäällä 
lehterimäisillä emporeilla varustettu. 

Kuva 69. Figaleian (Bassain) Apollontemppelin 
läpileikkauskuva. 


Iktinoksen rakennushistoriallisesti tärkeän toiminnan valaisussa on 
Bassain (Figaleia) temppelillä merkitystä vertailukohtana. Antiikkinen 
tieto mainitsee nimittäin Parthenonin arkkitehdin sen rakentajaksi. 
Bassain temppeli kuuluukin Perikleen aikakauden tai ainakin klassillisen 
tyylikauden tuotteisiin, mutta Parthenonin arkkitehtiin sitä on vaikea 
ensi hetkessä yhdistää. Siksi paljon korkeammalla on Parthenon raken- 
nusaatteena ja suhteittensa hienossa tarkkuudessa. Tällöin voidaan joko 
selittää, että Parthenonin aikaansaamisessa on Feidiaan neroudella ja 
muilla avustajilla suuria ansioita, tai voidaan, kuten usein on tehty, 
olettaa Bassain temppelin taiteelliseen tasoon vaikuttaneen halpa- 
hintaisemman materiaalin ja huokeamman suoritustavan sekä vih- 
doin sen, että rakentajan kädet eivät olleet täysin vapaat, kun yti- 
menä täytyi säilyttää aikaisempi arkaainen temppelikammio. Nämä 
seikat selittävät asiaa paljon, mutta ei sitä, että rakenteellinen käsitys 
yleensä tuntuu kömpelömmältä eikä täysin vastaa attikalaista henkeä. 

Bassain temppeli oli Apollon Epikuriokselle pyhitetty. Se sijaitsee 
korkealla yksinäisessä vuoriseudussa lounais-Arkadiassa. Temppeli on 
valkoisesta kalkkikivestä rakennettu, sivuiltaan tavallista pitempi 
(6 x 15 pylvästä) doorilainen peripteros, vastoin sääntöä suunnattu 
etelästä pohjoiseen, missä pääsisäänkäytävä on. Rakennuksesta on 
huomattavan paljon säilynyt. Sen kaikkein pyhimpänä oli sisään jätetty 
vanha temppelikammio, jonka ovi avautui itäänpäin ja jossa jumalan- 

kuva oli; leveän seinäaukon kautta, jonka keskellä sijaitsi korinttilainen 
pylväs, päästiin tähän kammioon uudesta temppelihuoneesta, jonka 
laaja eteinen oli pohjoispuolella. Temppelihuone ei ollut, ehkä tila- 
syistä johtuen, jaettu kolmeen laivaan, vaan siinä oli verraten lähellä 
seinää olevat joonialaiset pylväsrivit (3/4-pylväitä) kytketty muuriin 
ulokkeilla, joilla saattoi olla sisäisten tukipilarien merkitys. Näin syntyi 
eräänlainen kappelijärjestelmä Olympian Hera-temppelin tapaan. 
Miten temppelin katto oli rakennettu, ei tarkoin tiedetä; Pausaniaan 
mukaan oli sekin kivestä. Varsinaisen temppelihuoneen katossa näyt- 
tää olleen aukko tai aukkoja. Joonialaiset pylväät, joiden kapiteeleissa 
on kolmella puolella samanlaiset raskasmuotoiset kierukat, ja temppeli- 
salin perällä oleva yksinäinen korinttilainen pylväs vanhanaikaisesti 
muotoiltuine akanthus- ja palmettiornamentteineen todistavat, että 
Iktinoksella — jos hän on ollut arkkitehti — on tässä tapauksessa 
ollut vanhemmalla tyylikannalla olevia avustajia. 

Myös Bassain temppelin säilynyt friisikoristelu viittaa siihen, että 
suoritus on ollut vähemmän kehittyneiden, ehkä paikallisten taiteilijain 
käsissä. Muodot ovat paksummat ja liikkeet kiihkeämmät kuin Akro- 
poliin veistoksissa. Siitä huolimatta on yhteys Ateenaan päin ilmeinen 
niin hyvin yleissommittelussa kuin asennoissa ja puvunkäsittelyssä. 
Korkokuvat (nykyään British Museumissa) ovat alunperin olleet temp- 
pelihuoneen sisällä, joonialaisen pylväistön kannattamassa palkistossa. 
Niissä on esitetty tavanmukaisia kohtauksia lapithien ja kentaurien, 
kreikkalaisten ja amatsonien välisistä taisteluista ja kuinka Apollo 
saapuu helleenien avuksi Artemiin ohjaaman hirvivaljakon vetämissä 
sotavaunuissa. Näistä ylevän mytologisista aiheista huolimatta on 
esityksillä eräänlainen hieman vallattoman maalaisnäytelmän sävy. 


Täysin ateenalaisella tasolla ovat sitä vastoin sekä käsitykseltään että 
suoritukseltaan Ksanthoksen (Lyykiassa) nereidimonumentin veis- 
tokset, joissa näkyy sama tyylin keventyminen, mikä ilmeni Ateenan 
Akropolis-taiteessa sen viime asteella. Vaikkakin barbaarialueella sijain- 
nut ja lyykialaiseen paikallistapaan perustuva, on nereidimonumentti 
kuitenkin rakennuksena ollut attikalainen, lähinnä Erekhtheiouin 
pohjalta suunniteltu. Se on ollut jonkin vähäaasialaisen hallitsijan 
hautarakennus, siis toisaalta eräs Halikarnassoksen mausoleionin var- 
haisempia lähtökohtia. Monumenttiin on kuulunut kohokuvasarjoilla 
koristettu kuutiomainen jalusta ja sen päällä pylvässarjain ympäröimä 
temppelintapainen rakennus. Rikkaiden patsas- ja reliefisarjojen jään- 

nökset ovat nykyään British Museumissa; itse paikalla on vain vähäisiä 
jätteitä. Huomattavia taiteellisessa herkkyydessään ja vilkkaiden 
liikunta-aiheiden vuoksi ovat nuoria neitoja esittävät patsaat, jotka 
olivat sijoitetut alunperin rakennuksen laidoille pylväiden väliin. Nämä 
neidot esittävät laineiden harjoilla leijuvia aallottaria tai toisen selitys- 
tavan mukaan ilman hengettäriä. Reliefit taas kuvaavat historiallisia 
kohtauksia lyykialaisten ja heidän vihollistensa välisistä taisteluista. 
Niissä tulee näkyviin erilaisia, osittain esiklassilliseen, osittain Akropo- 
lis-taiteeseen perustuvia tyyliaineksia, lisäksi uudempaa realismia, mikä 
kaikki todistaa että monumentti on rakennettu vasta neljännen vuosi- 
sadan ensi vuosikymmenillä. 

Ksanthoksen »nereidit) perustuvat veistoksellisiin liikunta-aiheisiin, 
joita tunnemme lähinnä Parthenonin päätykolmioista ja Nike-aitauk- 
sesta. Nereideissä ne ovat keventyneet eräänlaisiksi tanssijatar-aiheiksi, 
joissa on tavoiteltu herkkää elastisuutta ja lennokkuutta. Draperia- 
rytmeillä ja liehuvilla puvunosilla on muotoilussa suuri merkitys; siinä 
on ajan marmoritekniikka kehitetty äärimmilleen. Viehkeitä ovat erit- 
täinkin sarjan nuorimmat jäsenet. — Vauhtia ja lennokkuutta on saatu 
myös jalustafriisin amatsonitaisteluun, joka kohoaa taiteellisesti Bas- 
sain friisin vastaavia kuvia korkeammalle. 

Klassillisen kauden suuriin rakennuksiin on kuulunut useita teatte- 
reita, jotka olivat tärkeitä ei ainoastaan arkkitehtonisessa suhteessa 
vaan myös plastillisen kuvakoristelunsa vuoksi ja lavastusmaalauk- 
sen tyyssijoina. 


Suurten taiteilijapersoonallisuuksien ja heihin yhdistettävien teos- 
sarjojen ohella on klassillisen kauden taiteessa yksinäisiä, seuraaja- 
mestarien tuotantoon luettavia kuvia, joiden tarkka ajallinen ja koulu- 
määrittely on vaikeaa. Eräs sellainen on jo renessanssin ajoista tunnettu 
ns. Idolino, pronssipatsas nykyään Firenzen arkeologisessa museossa. 
Se luetaan argolaiseen kouluun ja esittää uhraavaa nuorukaista tai 
efebiä. Tämän vielä muodoissaan kulmikkaan, mutta asennossaan 
taipuisan nuorukaisen ilme on mietteliäs ja eleginen; liike on hiljainen 
ja pidättyväinen. Roomalaisaikaisena pronssikopiona Pompejista tun- 
netaan eräs vähän vanhempi efebi (nyk. Napolin kansallismuseossa), 
jonka liikunta-asento on polykleitolainen. Eräs urheiluvoittajan, miltei 
vielä pojan, pää (jäännös suuremmasta pronssilöydöstä) on nykyään 

Mänchenin glyptoteekissa; se on kaunis esimerkki täysipainoisesta 
pronssityöstä, tunnesävyltään sekin polykleitolainen. Pariisin Louv- 
ressa on samoin polykleitolaiseen suuntaan kuuluva, hieman akateemi- 
semmin käsitelty voittajan pää, tyynen surumielinen ilmeeltään. 
Myöskin marmoritöitä on tähän samaan, nähtävästi pienempien välit- 
täjämestarien piiriin luettava. Vanhimpia sellaisia on Esguilinukselta 
löydetty marmoriveistos, joka esittää tukkaansa sitovaa nuorta tyttöä. 
Kehittyneemmän tyylin näyte on harsopukuinen Afrodite (nyk. Roo- 
man Termi-museossa), tyypillinen esimerkki siitä hienostuneesta ja pi- 
dätetystä tunnelmasta, joka aateloi näiden tuntemattomiksi jääneiden 
taiteilijain itsessään alunperin ehkä varsin tavanmukaisia saavutuksia. 
Kaunis vartalontorso on ns. Ilioneus Münchenin glyptoteekissa. 


Sama pidätetty hiljainen tunnelma, joka on kokonaan vastakkai- 
nen paatokselliselle innostukselle, tavataan myös eräissä kohoku- 
vasommitelmissa, jotka edustavat Feidiaan ja Polykleitoksen aat- 
teiden yleistymistä. Aikakauden sivistykselle ominainen hieno tahdik- 
kuus, ele- ja ilmekielen mahdollisimman suuri vaimennus on niille 
ominaista. Sisällöltään kaunein näistä enimmäkseen kolme henkilöä 
käsittävistä sommitelmista on Orfeus-reliefi Napolin museossa. Siinä 
nähdään keskellä Eurydike, jonka puoliso Orfeus ei ole voinut pelastus- 
matkallaan olla katsomatta vaimoonsa, minkä vuoksi tämän on palat- 
tava takaisin manalaan. Kaihon täyttämässä hyvästelyssä on nuori 
vaimo pannut vasemman kätensä miehensä olalle; Orfeus jättää hiljai- 
sella liikkeellä jäähyväisensä, Hermeen valmistautuessa johtamaan 
Eurydiken jälleen Hadeksen valtakuntaan. Ylhäällä marmorilaattaan 
kaiverretut jumalainnimet ovat nähtävästi merkkinä siitä, että alku- 
teos on koristanut jotakin kulttirakennusta. Toiset samanlaiset relie- 
fit esittävät myös traagillisia aiheita: Medeia ja peliadit, Theseus ja 
Peirithoos Hadeksessa. 


Myös attikalaiseen hautareliefitaiteeseen siirtyi tämä vaimennettu 
tunnesävy 400-luvun lopulla. Ylevän klassillisuuden ensi vaiheessa 
eivät yksityiset hautamerkit olleet käytännössä, arvatenkin koska ne 
eivät sopineet tämän ajan vakavaan yhteiskuntamoraaliin. Vasta pelo- 
ponnesolaissodan aikoihin pääsi hautamerkkien käyttö jälleen muo- 
tiin. Kuvaavaa kreikkalaiselle hengelle on, että vähäpätöinenkin am- 
matti ja yksityiset perhemuistot saivat hautareliefeissä intiimin ja 
samalla yleisluontoisen tulkinnan. Tyypillinen esimerkki on Hegeson, 

Proxenoksen tyttären hautasteela (nykyään Ateenan kansallismu- 
seossa), Pentelikonin marmoriin veistetty, taiteellisessakin suhteessa 
huomattava teos. Siinä on esitetty istuva nuori nainen, joka on ottanut 
esille koristeen lippaastaan, minkä palvelija on tuonut hänelle. Itses- 
sään jokapäiväiselle tapahtumalle antaa sielukas tunnelma ja toimin- 
taan syventyminen erikoista merkittävyyttä. Laatukuva kohoaa ru- 
noksi elämän rakkaimmasta muistosta. Toisissa tapauksissa on hauta- 
reliefien kuvaus seikkaperäisempää tai perheenomaista, riippuen 
yksityisten tilaajien toivomuksista. Silloinkin kun kysymyk- 
sessä on pelkkä kertaantuva tapa ja ammatillinen suoritus, on näissä 
reliefeissä aina jotakin klassillisen hengen heijastusta. 


Vilkkaampi käsitystapa ja moninaisempi aihevarasto on vallalla 
vähä-aasialaisissa sarkofageissa, joiden löytöpaikka on Sidon Foini- 
kiassa. Ne edustavat joonialaisen taiteen leviämistä Lykiaan ja muihin 
persialaisvallan alaisiin seutuihin. Niissä voimme seurata kaukaisena 
heijastuksena kehitystä Parthenon-friisin aikaisesta tyylistä hellenis- 
tisiin tyylivirtauksiin. Vanhin Sidonin sarkofageista on ns. satraapin- 
sarkofagi, nuoremmista kuuluisin Aleksanterin-sarkofagi. Nyt pu- 
heena olevaan tyylikauteen kuuluvat sarkofagit ovat ylipäänsä huo- 
mattavia ammattitöitä. Sarkofagien päädyt ovat koristetut sfinkseillä 
ja kentaureilla, sivupinnat ratsastaja- ja metsästyskohtauksilla. Neli- 
valjakot ovat esitetyt vinottain, tarkoittaen tilavuusvaikutusta. Tämä 
sarkofagisarja on Istanbulin museossa. 


Ajan oivallisen marmorityön ohella on mainittava kulta- ja hopea- 
sepäntaiteesta, jonka näytteitä on saatu talteen esim. etelä-Venäjän 
skyyttalaisalueilta. Sekä puhtaasti kreikkalaisia esineitä että paikalli- 
siin tarpeisiin mukautunutta tuotantoa on näiden löytöjen joukossa. 
Mielenkiintoisia historiallisestikin ovat erääseen (nyk. Leningradin Ere- 
mitagen museossa olevaan) hopeiseen amforaan tehdyt kaiverrukset 
skyyttien elämästä. — Läntisessä kreikkalaismaailmassa monet kukois- 
tavat kaupungit joutuivat joko sisämaasta tunkeutuvien alkuasukkai- 
den valtoihin (Kyme, Poseidonia) tai 400-luvun lopulla, kuten edellä on 
mainittu, karthagolaisten hävityksen kohteiksi (Selinus, Segesta, Akra- 
gas). Ainoastaan Syrakusa säilytti siellä toistaiseksi valta-asemansa ja 
taiteellisen merkityksensä. Syrakusan rahataide kohosi tällöin korkeim- 
milleen. Etusivun jumalatar-kuvat ja takasivun erilaiset aiheet, esim. 
nelivaljakot, ovat siitä ainoalaatuisia näytteitä. Leimasimentekijät oli- 

vatkin ilmeisesti taiteilijan asemassa; heidän nimensäkin ovat rahoissa 
säilyneet: Eumenos, Euainetos, Eukleidas, Kimon, Frygillos. Rahataide 
on klassillisella ajalla tuottanut jotakin, johon vain edellisten aikakau- 
sien parasta vaasituotantoa voidaan verrata. 


Perikleen aikakauden klassillisuus ei näytä suosineen monumentaali- 
rakennuksissa seinämaalausta. Plastillinen koristelu vastasi paremmin 
ajan makua. Niinpä polygnotolaisella monumentaalisella seinämaalauk- 
sella ei tiettävästi ollut Attikassa suoranaista jatkoa, ei ainakaan sel- 
laista, jolla olisi ollut mainittavaa historiallista merkitystä. Vain hel- 
leenisen taiteen vaikutuspiirissä, etruskilaisilla alueilla Italiassa, saa- 
tamme jotenkuten seurata 5:nnen vuosisadan seinämaalaustyylin kehi- 
tyshistoriaa. Etruskilaista maalausta emme kuitenkaan voi suoraan rin- 
nastaa attikalaisen kanssa, vaan siinä on ilmeisesti paikallisia ominai- 
suuksia ja sen helleeniset luonnepiirit voivat liittyä toisiin, esim. joonia- 
laisiin perinteihin. 

Joonialaisen taiteen vaikutuspiiriin kuuluneet fryygialaisen Trysan 
(nyk. Gjölbaschi) hautarakennuksen reliefit antavat meille jonkinlaisen 
käsityksen siitä, minkälaisia ajan monumentaalimaalaukset ovat saatta- 
neet olla. Mainittujen, nykyään Wienin museossa olevien kohokuvien 
tyyli perustuu ilmeisesti juuri Polygnotoksen suuntaa edustaneiden sei- 
nämaalausten vanhoihin perinteisiin. Gjölbaschin hautaa ympäröineen 
muurirakennuksen oviseinää ja sisäseiniä kerran koristaneet kohokuvat 
esittävät kuvakronikan tavoin vanhoja taruaiheita, kuten amatsoni- ja 
kentauritaisteluita, Troijan ja Odysseuksen historioita, joita vastaamas- 
sa on paikallishistoriallisia kohtauksia. Viimeksi mainituista erikoisesti 
kaupungin piiritystä ja hyökkäystä esittävät jaksot herättävät mielen- 
kiintoa. Ne ovat vilkasliikkeisiä, kahteen kerrokseen toinen toisensa 
päälle sommiteltuja joukkokuvauksia; ylempänä olevissa on tavoiteltu 
tilavuusvaikutusta ja otettu jossakin määrin huomioon perspektiivi- 
seikkoja. Kuvaus on sovitettu määrättyä paikallista taustaa, kaupungin 
muuria vastaan. Tyylistä päätellen lienee tämä kuvasarja luettava 400- 
luvun lopulle. 

Polygnotoksen jälkeinen maalaustaiteen kehitys näyttää pyrkineen 
uuteen suuntaan. On tietoja siitä, että häntä lähinnä seurannut aika 
arvosteli hänen maalauksiaan vanhanaikaisen jäykiksi, mikä onkin esim. 
plastiikassa tapahtuneen nopean kehityksen kannalta luonnollista. 

Eteenpäin pyrkivä näkemys vaati muutoksia myös maalauksen peri- 
aatteisiin ja tekokeinoihin. Antiikin jättämistä kuvauksista päätellen on 
maalaustaiteessa ilmennyt realistisempaa illuusiota ja rakenteen asialli- 
suutta vaativia suuntauksia, jotka ehkä osittain vastasivat Myronin ja 
Polykleitoksen plastillisia periaatteita. Teknillisessä suhteessa syvälti vai- 
kuttavaa murrosta näyttää merkinneen Agatharkhoksen esiintyminen 
460-luvun tienoilla ja seuraavina vuosikymmeninä. Mainittu, Samoksesta 
kotoisin ollut, siis joonialaista perinnettä edustanut mestari on nimit- 
täin toimiessaan Aiskhyloksen tragediaesitysten lavastusmaalarina 
tehostanut illusorista luonnollisuusvaikutusta. Hänen tiedetään tehneen 
myöhemmin maalauksia Alkibiadeen taloon (n. v. 420 tienoilla), mikä 
myös merkitsi ajassa jonkinlaista uutuutta. Pauson-nimisestä maala- 
rista on säilynyt maininta, että hän esitti ihmisiä ilman ethosta ja ihan- 
teellisuutta, siis realistisessa hengessä. Varsinaisen uudemman, jo jossa- 
kin määrin modelleeraavan taulumaalauksen perustaja tai vakiinnuttaja 
oli ateenalainen Apollodoros, joka käytti puutauluissaan ohutta 
stukkipohjustusta, maalaten sen päälle temperaväreillä (sideaineena 
munanvalkuainen ja kumi) kuvia, joissa esiintyi värien sekoitusta ja 
toisiinsa yhtymistä. Entinen tasapintainen maalaustapa, jossa kuvien 
sisämuotoila oli suoritettu näkyvillä hienoilla viivoilla, antoi sijaa »pyö- 
ristyvälle» maalaukselle, jossa oli varjostusta ja maalauksellista muo- 
vailua. Tämä menettelytapa johti maalaustaiteen uusille urille antaen 
sille kehittyneempien perspektiivi- ja sommitteluperiaatteiden kanssa 
entistä suurempia mahdollisuuksia. Että varjostuksella — kuinka se 
sitten oli suoritettu — oli suuri sija Apollodoroksen uudistuksessa, siitä 
on todisteena hänen mainenimensä Skiagrafos, varjonkuvaaja. On luultu, 
että Herculaneumista löydetty marmorilaatalle tehty yksivärinen maa- 
laus (kopio), jossa on esitetty Parthenonin metooppeja muistuttava ken- 
taurikohtaus, antaisi käsityksen hänen aikansa varjostustekniikasta. 
Zeuksis oli antiikkisen maininnan mukaan ensimmäinen, joka 
vastui sisään Apollodoroksen avaamasta ovesta». Hän oli kotoisin 
Herakleiasta, mistä sennimisestä kaupungista, ei ole tunnettua. Antiik- 
kisen perintätiedon mukaan hänet luettiin tavallisesti joonialaiseen kou- 
lukuntaan, mutta toisaalta hän tuntuu taiteellisessa pyrkimyksessään 
paremminkin seuranneen doorilaista suuntaa suosiessaan vankkoja ja 
voimakkaita ruumiinmuotoja ja harrastaessaan taiteen teknillistä puolta, 
piirustusta, väriä, valoa ja varjoa, harmonista vaikutusta ja naturalis- 
tista luonnonmukaisuutta. Kertovaan sisältöön hän näytti vähemmän 
kiinnittäneen huomiota, jopa hän tuntuu suhtautuneen sisäisen luonteen 

kuvaukseen vapaasti oman luontonsa mukaan, esittäessään esim. ken- 
tauriperheen idyllisenä perhekuvana. Hänen kuuluisasta Helenan kuvas- 
taan, joka oli Krotonissa Heran temppelissä, sanottiin kuitenkin, että se 
oli aito homerolainen ideaalihahmo, jonka kauneus teki ymmärrettä- 
väksi, että niin monet urhot uskalsivat lähteä taisteluun hänen vuok- 
seen. Tämän teoksen syntyhistoriasta tiedettiin, että taiteilija oli käyttä- 
nyt malleinaan viittä kaupungin kauneinta neitoa, so. valitsemalla ykau- 
neinta luonnosta» pohjaksi ideaalikuvaansa varten. Hänen kuviensa 
luonnollisuusvaikutusta kansanomainen estetiikka kuvaili siten, että 
esim. sanottiin hänen maalanneen viinirypäleitä niin luonnollisesti, että 
linnut tulivat niitä noukkimaan. Zeuksiin, samoin kuin hänen nuorem- 
man aikalaisensa ja kilpailijansa Parrhasioksen, mainitaan tyytyneen 
vielä vanhaan neljään väriin, jopa Zeuksis oli maalannut vanhaan tapaan 
yksivärisiä maalauksia. 

Maalaustaide näyttää siis pyrkineen todellisuuden antaman näkövai- 
kutelman ja sen »pyöristymisen) kuvaamiseen samalla kun siihen on 
ilmeisesti sisältynyt ideaalisia luonnepiirteitä. Uusi maalaus erosi 
tässä luonnollisuuden jäljittelyssään vanhasta arkaais-abstrakti- 
sesta suunnasta. Sitä nimitettiin, ehkä jonkinlaisella pilkkanimellä tai 
vain pääedustajien vähäaasialaisesta syntyperästä johtuen, »aasialai- 
seksi)» kouluksi, vaikka Ateena oli se paikka, missä se ensiksi pääsi 
valtaan. Ajallisesti on tämän maalauksellisen suunnan ensi kukoistus 
asetettava peloponnesolaissodan, sofistain, Euripideen aikoihin. 


Parrhasios on antiikkisen perintätiedon mukaan ollut synnynnäi- 
nen joonialainen, Efesoksesta peräisin. Hänenkin toimintakeskuksensa 
oli Ateena. Henkilönsä, joita pidettiin esikuvallisina, hän kuvasi sola- 
kammiksi kuin Zeuksis. Ateenalainen maalari Eufranor lausui kerran 
hänestä, että hänen Theseuksensa ei näyttänyt olevan lihalla vaan ruu- 
suilla elätetty, mikä saattaa viitata jonkinlaiseen ruumiinmuotojen tai 
värivaikutuksen »liialliseen» kauneuteen. Hänellä oli myös taipumusta 
joonialaiseen loisteliaisuuteen, mikä tuli näkyviin esim. Efesoksen Arte- 
mis-kulttiin liittyvissä henkilökuvissa. Myöhemmät keräilijät tavoitteli- 
vat hänen piirustuksiaan, jotka olivat kuuluisia ääriviivojensa hienou- 
desta ja kuvauksen tarkkapiirteisyydestä. Näin hän kykeni, paremmin 
kuin Zeuksis, ilmituomaan jokaisen henkilön ominaisluonteen ja ilmeet. 
Hän oli tunnettu ajan tragediarunouteen liittyneistä aiheistaan, joita hän 
näyttää käsitelleen pateettisesti ja hienostuneesti. 

Ajan maalaustaiteessa edusti Timanthes loogillisesti perusteltua 
luonteiden ja sielunelämän ilmausten kuvaamista. Kuuluisin hänen 
maalauksistaan on Ifigeneian uhrausta esittävä taulu, jossa hän oli saa- 
nut näkyviin eri henkilöissä asteittaisesti kohoavan tunneliikkeen; suu- 
rin suru, Ifigeneian isän Agamemnonin, oli ilmituotu siten, että hän 
peitti manttelillaan kasvonsa. Näin Timanthes osasi taitavasti johtaa 
katsojan mielikuvituksen yli kuvauksen varsinaisten rajojen. 

Parrhasioksen luonnemääritelmästä käy selville, että tänä aikana 
piirustus alkoi ensi kerran esiintyä itsenäisenä taiteena. Aiemminhan 
se oli ollut sidottu välikeinona etupäässä vaasimaalaukseen ja seinämaa- 
laussommitteluihin. Roomalaisaikaisina kopioina on Herculaneumista 
löydetty eräitä marmorilaatoille tehtyjä piirustuksia, jotka kuuluvat 
klassillisen tyylikauden jälkiaikoihin. Yksi niistä on jo aiemmin mai- 
nittu kentauritaistelua esittävä piirros, jossa on muovailevaa varjos- 
tusta. Toisessa mainitaan tekijänä Aleksandros Ateenasta; tämä piirus- 
tus on herkillä, hienostuneilla viivoilla suoritettu, siinä on ohuita varjoja, 
päähuomio on kohdistunut rytmillisiin viivakuvioihin. Miehekkäämpi 
esimerkki samoilta ajoilta, n. v. 430 tienoilta, on eräällä hautasteelalla 
(nyk. Theban museossa) säilynyt piirustus, joka alunperin on ollut ehkä 
vain pohjapiirros päälle tehtyä vahamaalausta varten. Kalkkikivelle teh- 
ty piirustus on voitu selventää jälkikuvaan, jossa nähdään eräitä 
klassillisen ajan perusominaisuuksia, viivakielen selkeyttä, suurekkuutta 
ja ilmeikkyyttä. Kuva esittää kauniissa asennossa eteenpäin hyökkäävää 
soturia, jonka puku liehuu liikunnan vauhdista; ylhäällä on piirrettynä 
nimi Mnason. Myös eräissä puusarkofagien norsunluupäällysteissä ja 
metallipeileissä on tyylikauden jälkipuoleen kuuluneita piirustuksia. 


Piirustustaiteen ja varsinaisen maalaustaiteen vapautuminen muo- 
dostui vähitellen kohtalokkaaksi vaasitaiteelle, joka ei voinut 
kaikessa seurata uutta teknillistä edistystä. Vaasitaide oli joko tuomittu 
jäämään vanhaan perinteeseen, joka sopi itse tuotannon luonteeseen, 
tai sen oli kuljettava maalauksen jäljissä soveltaakseen mikäli mahdol- 
lista omiin ahtaisiin rajoihinsa uusia saavutuksia. Molempia menettely- 
tapoja yritettiin toteuttaa. Toisaalta voimme havaita, kuinka ns. puna- 
kuvioisen vaasityylin piirustus tulee entistä rikkaammaksi jaeloisam- 
maksi, eräissä tapauksissa myös entistä hienostuneemmaksi. Sommitte- 
lut tulevat monimutkaisiksi, lyhennyksiä ja tilavuusvaikutelmia tavoit- 
televiksi, puvut laskosrunsaudessaan koristeellisemmiksi, väritykseen 
tehdään lisäkorostuksia maalauksellisesti rikkaampaa vaikutusta sil- 

mälläpitäen: valkoista, kultaa, jopa muitakin värejä liitetään entiseen 
mustan ja punaisen hallitsemaan kokonaisuuteen. Myös ympäristöpii- 
rteitä, puita, aaltoja yms. liitetään selventävinä viittauksina mukaan. 
Parhaissa tapauksissa vaasitaide merkitsee tällöin aiemman kehityksen 
huippua, ainakin teknillisessä suhteessa. Jotkut vaasitaiteilijat ovat 
vielä itsetietoisesti merkinneet teoksiin nimensä, kuten esim. Aison ja 
Meidias, jotka ovat toimineet 5:nnen vuosisadan viimeisellä kolmannek- 
sella. Mutta ilmeistä on, että vaasitaide alkaa näin pyrkiä rajojensa 


Kuva 70. Leton ja Nioben noppapeli, marmoritaululle tehty yksiväri- 
sen pensselipiirustuksen kopio, tekijä Aleksandros Ateenasta. Napoli, 
Museo Nazionale. 

ulkopuolelle ja kulkee loppuaan kohden. Tyypillinen tuotantolaji vuosi- 
sadan jälkipuoliskolla on ns. valkopohjaiset lekyytit, hautamaljakot. 
Niissä on vaalealle pohjalle tehty joko suorastaan maalauksen luontoisia 
kuvia määrättyine varjosyvennyksineen tai sitten maalauksellisesti 
suoritettuja viivapiirroksia. Kuvien aiheet on otettu vainajainpalvon- 
taan kuuluvista menoista. Kreikkalaisen vaasimaalarin piirrostekniikka 
esiintyy lekyyttien kuvissa usein korkeimmassa herkkyydessään ja va- 
paudessaan, mutta kieltämättä usein myös jo löystyneenä, entisen tyyli- 
kiinteytensä menettäneenä. Merkkinä koko tuotantolajin taiteellisen 
yleisarvon vähenemisestä on pidettävä, että tekijänimet tulevat yhä 
harvinaisemmiksi. Vaasitaide painuu taidekäsityön huomaamattomaan 
asemaan, menettäen kaupallistakin merkitystään sen johdosta, että 
lännen rikkaat vientipaikat vuosisadan lopulla joutuivat osaksi vierai- 
siin käsiin, osaksi alkoivat yhä enemmän suosia paikallista tuotantoa. 


Kuva 71. Kolme runotarta, korkokuva Mantineian jalustasta, marmoria. 
Ateenan kansallismuseo. 


VI 
NUOREMPI KLASSILLISUUS 


Jos Perikleen aika oli merkinnyt kreikkalaisen kulttuurin poltto- 
pisteelle, Ateenalle, voimien kerääntymistä ja ihanteiden loistavaa toteu- 
tumista, merkitsi peloponnesolaissodan aika saavutettujen mahdolli- 
suuksien nopeaa kulutusta ja suurelta osalta lopullista menetystä. Alki- 
biadeen nerokas, mutta vaihemielinen hahmo oli ajalle tyypillinen; Thu- 
kydides kuvailee valittaen, kuinka tuo kansansa hurmaaja opetti Atee- 
nan viholliselle, missä ja kuinka heidän tuli vahingoittaa Ateenaa. Myös 
Kreikan muille valtioille merkitsi alituinen sota-aika kulttuurivoimien 
menetystä ja suuren yhteisen päämäärän hukkumista keskinäisiin rii- 
toihin. Pohjoinen nousukasvalta Makedonia alkoi vähitellen näyttää 
mahtiaan osoittaakseen Khaironeian taistelussa 338 ylivoimansa. Yhdis- 
tävä persoona oli tulossa, nuori Aleksanteri, joka oli uudelta suunnalta 
lähtien johtava kreikkalaisuuden uusia päämääriä kohden. 

Perikleen aika oli luonut suuret keskeiset saavutuksensa Ateenassa, 
sen Akropoliilla, edustavan sarjan jumalien temppeleitä ja julki- 
sia rakennuksia niihin yhtenäisesti kuuluvine plastillisine koristelui- 
neen. Vasta hellenistinen aika saattoi uusissa valtakeskuksissaan yrittää 
jotakin samanlaista. Peloponnesolaissodan ja Aleksanterin sotaretkien 
välinen vaihekausi saattoi varsinaisessa Kreikassa toteuttaa vain pie- 
nempiä rakennusyrityksiä. Aasianpuoleiset kreikkalaiset, jotka Sparta 
jätti v:n 387 rauhassa Persian suurkuninkaan haltuun, olivat oikeastaan 
paremmassa asemassa; pitkistä ajoista he saivat jälleen hengähdysaikaa 
ja tilaisuutta keskittymiseen sekä uuteen itsenäiseen tuotantoon. Kai- 
kista menetyksistään huolimatta oli Ateena jatkuvasti yleishelleenisenä 
suuntaa ja makua määräävänä keskuksena; sen vaikutus heijastuu 
Vähään Aasiaankin, ei vain joonialaisalueille vaan myös barbaarien 
keskuuteen. 

Valtiollisen ja yhteiskunnallisen ilmapiirin muuttuessa tulivat taiteen 
orgaanisessa kehityskulussa ilmoille uudet esteettiset ihanteet. Feidiaan 
alkukauden juhlallisen ylevyyden ja Akropolis-taiteen loppuvaiheissa 
esiintyneen sulavaliikkeisen ihanteellisuuden sijalle tulee yksilöllisesti 
hienostuneempi kauneudenkaipuu ja intensiivisempi tunne tai syvempi- 
otteinen luonteenkuvaus. Taide on Aristoteleelle (384—322) todellisuu- 
den puhdistettu eli kirkastettu kuva, se on itsetarkoituksellista diagoge- 
toimintaa ja luonteiden ynnä sieluntilojen jäljittelevää esittämistä. Sie- 
lukas hiljentyminen tai päinvastoin runsauttaan paisuva tunnesisältö ja 
niiden ohella älyllisesti kirkastunut naturalismi valtaa eri suunnilla ja 
eri vaiheissa taiteen. Nuoremman klassillisuuden näkyvänä ilmauk- 
sena ovat nuorentuneet, inhimillisesti lähentyneet jumalat; naiskauneus 
astuu esille kaikessa täydellisyydessään, aitonaisellisessa sulokkuudes- 
saan. 

Akropoliin korkeudesta rakennustaide lähestyy yhä enemmän joka- 
päiväisen ja yksilöllisen elämän piirejä. Jo klassillisen ajan alussa oli 
arkkitehti Hippodamos Miletoksesta vakiinnuttanut uudenaikaisen 
kaupungin rakennussuunnittelun periaatteet, peruskaavan, jossa kadut 
leikkasivat suorissa kulmissa toisiaan ja jossa oli jätetty keskustaan 
tarpeelliset toriaukeamat, vieläpä kiinnitetty huomiota maastoon ja 
ilmansuuntiin. Nämä periaatteet jäivät myöhemmässä klassillisuudessa 
hallitseviksi, samalla kuin julkisiin kaupungin rakennuksiin ja yksityis- 
ten omistamiin taloihin sisustustaidekin alkoi, aluksi moitittuna ylelli- 
syyslisänä, tunkeutua. Jo Sokrates oli soimannut aikansa rikkaita siitä, 
että he hankkivat asuintaloihinsa seinämaalauksia ja seinäverhoja. Alki- 


85. Antikytheran nuorukainen, pronssia. Ateenan kansallismuseo. 


86. Praksiteleen Hermes, marmoria. Olympian museo. 


87. Praksiteleen Hermeen pää. 


88. Ns. Eubuleus, marmoripää Eleusiista. Ateenan kansallismuseo. 


89. Ns. Kaufmann-pää. Praksiteleen Afroditen tyyppiin palautuva kreikkalainen 
marmorikopia. Berliini. 


90. Demeter Knidos saarelta, marmoria. Lontoo, British Museum. 


91. Demeter Knidos saarelta, patsaan yläosa. 


92. Skopas: Taistelijan pää, Tegean Athenen temppelin päätykolmiosta, marmoria, 
Ateenan kansallismuseo. 

biades antoi, nähtävästi uudella loisteliaammalla tavalla, tehdä taloonsa 
koristeellisia maalauksia. Demostheneen moittivien huomautusten mu- 
kaan voittivat rikkaiden talot loistossa kohta valtion rakennukset. Oli 
olemassa palatsimaisiakin rakennuksia, kuten Syrakusan tyranni Diony- 
sioksella. Se yksityistalojen taiteellinen suunnittelu ja sisustus, joka 
meitä kohtaa hellenistisen kauden jättämänä yleisenä sääntönä eten- 
kin Pompejissa, on lähtöisin perimmältään nyt puheenaolevan aika- 
kauden luomista esikuvista. 

Ajan tarpeille ja hengelle on kuvaavaa, että rikkain rakennustoiminta 
varsinais-Kreikassa tapahtui parantajajumalan Asklepioksen pyhällä 
alueella Epidauroksessa. Itse Asklepioksen temppeli, jonka rakentami- 
sen Theodotos aloitti n. 380, oli vaatimaton; se oli poros-kivestä tehty 
vanhaan megaron-temppelin malliin, ilman opisthodomosta. Kun Epi- 
dauroksen pyhästä alueesta tuli vähitellen tärkeä kulttipaikka, sai 
siellä ennen muita Polykleitos nuorempi, suuren kuvanveistäjän 
jälkeläinen, jatkaa rakennustoimintaa. Hänen luomiaan oli kuuluisa 
Tholos eli Thymele (»pyhä liesi»), pyörötemppeli (n. 360 jälkeen), jossa 
oli uudistettu muinaisaikainen pyörörakennusaate. Mallikelpoiseksi 
lajissaan oli myös tunnustettu Polykleitoksen samalle pyhälle alueelle 
rakentama teatteri, jonka katsomoon lasketaan mahtuneen 14 000 
henkeä. Tämä valkeasta kalkkikivestä tehty rakennus on vieläkin verra- 
ten hyvin säilyneenä. Tholoksen rakennustyöstä on, paitsi vähäisiä pe- 
rusjäännöksiä, jäänyt jäljelle nykyään Epidauroksen museossa oleva 
korinttilaistyylinen mallikapiteeli, joka lienee luettava itselleen Polyk- 
leitokselle. Täten hän osoittautui myös rikkaasti ja varmasti muotoile- 
vaksi koristeveistäjäksi. Huomattava muhkeassa koristeellisuudessaan 
on myös tholoksen'osittain säilynyt plastillinen siman-ornamentti, jossa 
köynnösfriisi vaihtelee leijonanpäiden kanssa. Yleensä on tämän raken- 
nuksen sekä arkkitehtonisessa suunnittelussa että yksityiskohtien suori- 
tuksessa havaittavissa harvinaista mestaruutta, joka asettaa Polykleitos 
nuoremman Kreikan suurimpien arkkitehtien joukkoon. 

Epidauroksen tholoksessa oli rakennukseen käytetty poros- ja mustaa 
kiveä, mitkä myöhemmin vaihdettiin Paroksen ja Pentelikonin marmo- 
riin. Pyöröhuonetta ympäröi ulkoa doorilainen pylväistö; sisällä kannatti 
kattoa korinttilainen pylväspiiri, varmaankin koristeellista vaikutusta 
silmälläpitäen valittuna. Tässä siis, samoin kuin Skopaan suunnittele- 
massa Athene Alean temppelissä Tegeassa (n. v. 320), jatkui jo aiemmin 
Parthenonissa ja Propylaioissa ilmennyt harrastus yhdistää esteettisen 
vaihtelun takia eri pylväsjärjestelmiä samaan rakennukseen. Korintti- 

laisilla pylväillä on tällöin ilmeisesti tarkoituksena herättää sopivissa 
kohdin rikasta juhlavuuden tunnetta. Pyörötyyppi ja korinttilainen 
pylväs yhdessä ovat yleisemminkin ajan rakennuspyrkimykselle olen- 
naisia. Makedonian Filippos II:n Khaironeian voiton jälkeen Olympiaan 
rakennuttama ns. Filippeion oli myös pyörörakennus, jonka ulkoinen 
pylväskehä oli joonialaistyylinen, mutta sisällä oleva sali korinttilaisten 
puolipylväiden reunustama. 


Ateenan arkkitehtonis-koristeellisista monumenteista, jotka ovat syn- 
tyneet 4:nnen vuosisadan jälkipuolella, on kuuluisin Lysikrateen muis- 
tomerkki. Se on tavallista arvokkaampi näyte niistä ns. khoregisista 
muistomerkeistä, joita dithyrambikoorien kilpailuissa kulloinkin voitta- 
neen koorin kustantajan oli määrä pystyttää »kolmijalkakadun) varrelle, 
monumentaaliseksi jalustaksi palkintona olevalle kolmijalalle. Lysikra- 
tes on rakennuttanut puheena olevan muistomerkin oman kaupungin- 
osansa poikakoorin v. 334 saaman voiton kunniaksi. Rakennus on ollut 
ja on nykyisessäkin ajan kuluttamassa asussa eräs pienoisrakennustai- 
teen onnistuneimpia esimerkkejä, aistikas niin hyvin keksinnältään kuin 
suoritukseltaan. Se ei lainkaan vaikuta »sisällyksettömältä» kuten usein 
tämäntapaiset luomat. Rakennusrungon solakkuus ja suhteiden kauneus 
antaa sille plastillisen nousun. Ydinajatuksena on tässäkin pyöröraken- 
nus, joka on sijoitettu nelikulmaiselle, hyvin jaotellulle kivialustalle. 
Rakennuksen koristeellisena huippuna on kuperan kartion muotoisen 
katon keskeltä kohoava monijäseninen tyylitelty akanthus-kimppu, joka 
kannatti vuorostaan kunniapalkintoa, pronssista kolmijalkaa. Korintti- 
laiset puolipylväät ympäröivät rakennusta, joka juuri näiden yksityis- 
kohtiensa vuoksi luetaan korinttilaisen tyylin ensimmäisten esimerk- 
kien joukkoon. Kapiteelien ornamentiikka on joustavampi, ei samalla 
tavoin naturalistisesti versova kuin Epidauroksen mallikapiteelin. Suo- 
mumaisesti koristettu katto on yhdestä ainoasta marmorikappaleesta 
koverrettu. Joonialaistyylisessä palkistossa on kuvattu friisinä, kuinka 
Dionysos-jumala, jonka tyrrheniläiset merirosvot olivat vanginneet, ran- 
kaisee kiinniottajansa muuttaen heidät delfiineiksi. Nämä vilkasliik- 
keiset, tasaiselle taustalle hahmotellut reliefikuvat viittaavat koristeelli- 
seen tyyliin, jonka tapaamme usein hellenistisen ajan stukkitaiteessa. 

Akanthus, joka esiintyy perusaiheena korinttilaisessa pylväänpäässä 
ja Lysikrateen muistomerkin huipussa, on kokonaisuudessaan anta- 
nut rungon eräälle aikakauden merkkiluomalle, nykyään Delfoin mu- 
seossa olevalle tanssijatar-pylväälle. Sen putkimainen varsi on rehevillä 

lehtilisäkkeillä koristettu; huippuun on liitetty hieman arkaisoiden 
tyyliteltyinä kolme tanssijatarta, joilla on päässään kaislapäähineet 
(kalathiskos). 

Samalla kun mielikuvitus näin jatkuvasti elävöittää korinttilaisen 
pylvään muotoja, näyttää doorilaisen tyylin ymmärtämys heikkenevän, 
kuten käy havainnollisesti ilmi tämänaikaisten doorilaisten pylväänpäi- 
den ekinuksesta, jonka ennen niin joustava sivukaarros on huomatta- 


vasti jäykistynyt. 


Kuva 72. Kefisodotoksen Eirene ja Plutos-lapsi. 
Ateenalaisen rahakuvan mukaan. 


Kuvanveistossa jalon klassillisuuden ihanteet, sivuutettuaan ylevän 
korkokohtansa, osoittavat orgaanisessa kehityskulussaan laskun merk- 
kejä, laimentumista, osittain höllentymistäkin. Tapahtuu pääsuuntien 
yhteensulautumista ja vähittäistä siirtymistä uusiin kauneusarvoihin. 
Näistä siirryntäilmiöistä antavat esim. Argoksen ja Sikyonin koulun 
tuotteet esimerkkejä. Argoksen luona olleen nuoremman Heran temppe- 
lin raunioista on löydetty veistosjäännöksiä, jotka kuuluvat 5:nnen ja 
4:nnen vuosisadan käänteeseen ollen tyyliltään polykleitolaisen suunnan 
jatkoa. Peloponnesolaisen veistotaiteen edustajista 4:nnen vuosisadan 
ensi puoliskolla on tiedossa esim. Polykleitos nuorempi, jonka olemme 
edellä oppineet tuntemaan arkkitehtina. Epidauroksen pyhäkön rau- 
nioista on kaivettu esiin joukko akroterio- ym. veistosten jäännöksiä, 
jotka ovat välikaudelle tyypillisiä siinä suhteessa, että entiset liike- ja 
draperia-aiheet ovat niissä saaneet ylimalkaisen kertauksen. Jotkut 
Asklepioksen temppelin reliefeistä osoittavat vielä Feidiaankin perinteen 
jatkuvan. Polykleitoksen urheilijatyyppien nuorempia muunnoksia on 
useita; mainittakoon tässä esimerkkinä eräs Efesoksesta löydetty Apok- 
syomenosta eli ykaapijaa» esittävä pronssipatsas (nyk. Wienissä) ja Anti- 

kytheran edustalta merestä useissa kappaleissa esillesaatu nuorta ur- 
heilijaa kuvaava pronssipatsas (nyk. Ateenan kansallismuseossa). 

Epidauroksen Asklepios-temppelin päätykuvia ja akroterioita varten 
teki erään säilyneen piirtokirjoituksen mukaan kuvanveistäjä Timo- 
theos malleja eli esiluonnoksia, typoi; suoritukseen otti hänen johdollaan 
osaa toisiakin mestareita. Tämä merkittävä tieto antaa valaisua aiem- 
pienkin monumentaaliteosten suoritustapaan. Timotheoksen teke- 
mäksi on luettu roomalaisena kopiona säilynyt (nyk. Rooman Capito- 
lium-museossa oleva) Leda joutsenen kanssa, jonka sommittelua voi 
verrata Epidauroksen veistoksiin. Sama mestari on ottanut osaa Sko- 
paan ja eräiden toisten rinnalla Halikarnassoksen mausoleionin plastilli- 
seen koristeluun. 

Neljännen vuosisadan alkuvaiheessa tapahtunutta uutta hiljaista 
kokoontumista edustaa Ateenan veistotaiteessa Kefisodotos, jonka roo- 
malaisaikaisista jäljennöksistä tunnettu Eirenen patsas on ajalle tunnus- 
omainen. 

Kefisodotos on syystä tunnustettu Praksiteleen — jonka isä hän oli 
— välittömäksi edeltäjäksi. Hän itse taas oli nähtävästi vanhemman 
Praksiteleen poika. Mainitusta Feidiaan aikalaisesta on säilynyt vain 
epämääräisiä tietoja. Kefisodotos osoittautuu Eirene-patsaassaan Fei- 
diaan taidesuunnan myöhäiseksi seuraajaksi, joka henkisessä asenteessa 
ja muotoilussa vielä noudattaa koulun yleviä perinteitä. Mutta sisäinen 
tunne on jo toinen, miedompi ja hiljaisempi; sommittelussa ilmenee 
paremminkin ymmärtäväistä järjestelyä kuin voimakkaan alkuperäistä 
näkemystä. Kokonaisuudessa on rauhallisen sävyisyyden ja vastakohtia 
tasoittavan viihtyisyyden leima. Eirene, rauhan jumalatar, ja pieni Plu- 
tos-lapsi (Rikkaus) hänen käsivarrellaan muodostivat inhimillisesti idyl- 
lisen ryhmän, jolla oli edellytykset tulla laajojen piirien suosion kohteek- 
si. Alkuteos, jonka kuva on Ateenan rahoissa, oli pronssiveistos; atee- 
nalaiset pystyttivät sen v. 370 tienoilla torilleen, kuten on arveltu il- 
mituomaan joko v. 374 tai 371 solmitun rauhan herättämiä parempien 
aikojen toiveita. Eirene-ryhmän marmorikopio on Münchenin glyptotee- 
kissa ja toinen, vartalontorso, New Yorkin Metropolitan-museossa. 

Kefisodotoksen saattoi myöhemmin varjoon hänen poikansa Prak- 
siteles, joka kykeni ilmaisemaan uuden kauneusihanteen luontevam- 
min, ilmeisesti myös sisäisesti ylevämmin ja suuremmalla teknillisellä 
sulavuudella. Hänen taiteessaan saavutti 4:nnen vuosisadan attikalainen 
kuvanveisto herkän ja kauniin huippukohtansa. Praksiteleen taiteilija- 
maine oli niin ylhäinen ja samalla kansanomainen, että siihen lienee ver- 


Nuorempi klassillisuus 213 


rattavissa myöhemmin vain Rafaelin loistava menestys. Hänen teok- 
siaan pidettiin korvaamattomina kansallisina aarteina; knidoslaiset eivät 
tahtoneet luopua Afroditen patsaastaan edes kaupungin velkojen mak- 
sua vastaan, jotka Bithynian kuningas lupasi suorittaa, jos hän saisi tuon 
kuuluisan patsaan omakseen. Kuten Feidiaan Zeus-patsasta, samoin 
myös mainittua Praksiteleen tekemää kuvaa katsomaan matkustettiin 
pitkien matkojen takaa. 

Praksiteleen työskentelykausi on sijoitettavan. у. 370 ja 330 välille. 
Hänen tiedetään tehneen useita pronssiveistoksiakin, mutta useimmat 
ja kuuluisimmat hänen teoksistaan olivat marmoritöitä. Kun Praksite- 
lesta on antiikin myöhempinä vuosisatoina jatkuvasti kopioitu, on meillä 
olemassa melkoinen joukko hänen pääteoksiinsa palautuvia jäljennöksiä 
eli mukaelmia, joilla ei kuitenkaan yleensä ole suurta taiteellista uskolli- 
suutta eikä ominaisarvoa. Hänen alkuperäisestä tyylistään antaa kui- 
tenkin käsityksen Olympiasta löydetty Hermes-patsas, joka edustaa 
Praksiteleen kypsyyskauden tuotantoa ellei aivan ensiluokkaisella niin 
kuitenkin tyypillisellä tavalla. 

Praksiteleen Hermes löydettiin 1877 Olympian vanhan Heran temp- 
pelin paikalla tehdyissä kaivauksissa. Sitä koskeva tiedonanto on Pau- 
saniaan mainitusta temppelistä antamassa kuvauksessa: »Niiden uhri- 
lahjojen joukossa, joita Heraionissa on asetettu esille, on Dionysos-lasta 
kantava Hermes, Praksiteleen marmorityö.) Kukaan muu antiikin kir- 
jailija ei teosta mainitse, mikä viittaa siihen, että tällä Hermeen pat- 
saalla ei ollut erikoista asemaa Praksiteleen tuotannossa. Sitä vastoin 
toinen oletettavasti aikaisempi Hermes, jota edustaa ns. Antinous Belve- 
dere, on ollut verrattomassa maineessa. Nykyään on Blämel ja eräät 
toiset tutkijat tahtoneet väittää, ettei saksalaisten kaivauksissa Heraio- 
nista löytynyt patsas olekaan Praksiteleen alkuperäisteos vaan ainoas- 
taan tavallista paremmin suoritettu roomalaisaikainen kopio, joka 
muka asetettiin korvaamaan alkuteosta, kun sen joku mahtimies korjasi 
omiin kokoelmiinsa. Patsaan jalusta onkin tunnustetusti roomalaisaikai- 
nen ollen peräisin 2:lta tai 1:ltä vuosisadalta eKr., jolloin kuva on ase- 
tettu uudelle paikalle oikean sivulaivan kahden pylvään väliin. Epäi- 
lykset itse patsaan autenttisuudesta eivät sitä vastoin pitäne paik- 
kaansa. Kun kuvan selkäpuoli on jätetty keskeneräiseksi, vaille lopul- 
lista viimeistelyä, on se selitettävä patsaan sijoituspaikasta ja ehkä muis- 
takin syistä johtuneeksi laiminlyönniksi. Henkilökuvan puunrunkoon 
yhdistävä tuki, joka samaten on herättänyt epäilyksiä, saa selityksensä 
teknillisistä vaikeuksista ja lienee perustunut Praksiteleen yleensä nou- 

dattamaan tapaan. Että suuren kuvanveistäjän nerous ja taito on ollut 
patsasta suunnittelemassa ja pääosiltaan suorittamassa, selvenee jo yleis- 
sommittelun kauneudesta ja viivojen sielukkaasta täydellisyydestä, 
mitä todennäköisesti ei yksikään kopioitsija olisi pystynyt jäljittele- 
mään. Hiusten osittain herkästi yksityiskohtainen luonnostelu, osittain 
massamaisen karheaksi jättäminen viittaa plastilliseen mestariin, joka 
näki muodon atmosfäärisesti elävänä kokonaisuutena. Kasvojen piirteet 
kertovat taiteilijanaistista, jolle myöhemmin vain Leonardo da Vinci on 
vetänyt vertoja. Katkelmana säilynyt toinen jalkaterä on sinänsä taide- 
teos. Pikku Dionysos on oikealla lapsen olemuksen ymmärryksellä 
muotoiltu, herkkyydellä, joka jättää kauas jälkeensä roomalaisen kopio- 
työn. Yleistasollaan Hermes antaa meille uuden mittapuun kreikkalaisen 
aistin ja taidon käsittämiseen. Kaikesta huolimatta on myönnettävä, 
että muodontunne vartalossa vaikuttaa paikoin vähemmän kiinteältä, 
jopa siloisesti pehmentyneeltä. Selityksenä on otettava huomioon, että 
patsas, jonka oikea käsi, jalat polvien alapuolelta ja lapsen käsivarret 
ovat poissa, on ennen maahan hautautumistaan ollut alttiina ilmastol- 
lisille vaikutuksille ja pinnoistaan osin kulunut. Se pääsee nykyisellään 
parhaiten oikeuksiinsa hillityssä valaistuksessa. 

Myös Kefisodotos oli muovaillut Hermeen pikku Dionysoksen kanssa; 
vertailu hänen Eirene-patsaaseensa osoittaa, kuinka Praksiteles suun- 
nittelussaan ja tunnesävyssään jatkaa ja kehittää isänsä aloitteita. 
Praksiteleen käsitys on ilmeisesti jalostuneempi ja älyllisesti syventy- 
nyt. Hermeen vartalossa on Parthenonin länsipäädyn Kefissos-patsaan 
suuruutta siirrettynä nuoremman klassillisuuden hienostuneempiin 
muotoihin. Hermes on kreikkalaisen ideaalikauneuden edustaja; hä- 
nessä yhtyy esimerkillisellä tavalla jumalallinen ihanteellisuus ja inhi- 
millinen luonteikkuus. Eräs ryhmää mukaileva pompejilainen maalaus 
näyttää, millainen sommittelu on täydellisenä ollut: puunrunkoon 
vasemmalla kädellään nojaava jumala on tarjonnut oikealla kädellään 
viinirypälettä Dionysos-lapselle, joka Hermeen vasemmalla käsivar- 
rella istuen ojentuu sitä ottamaan. Se on siis perheenomainen idylli, 
jonka tunnelmaluonne näkyy Hermeen vartalon lepoasennosta ja 
hänen kasvojensa harmonisesta ilmeestä. Jumala on tässä itsensä- 
unohtamisessa säilyttänyt hienon sopusuhdan, mistä on todisteena 
jäsenten kaunis kontraposto. Suhde lapsen ja miehisen jumalan välillä 
on mielevästi harkittu; lapsi pehmeine palleroisine muotoineen koros- 
taa täysikasvuisen vartalon täydellisyyttä. 

Hermes-kuvan marmori on kauneinta paroslaista lajia. Nykyisellään 

se on sävyltään kullanruskeaa ja täynnä ajan tuomia läikkiä. Pinta- 
suoritus on äärimmäisen herkkää siellä, missä se on viety lopuilleen; 
lihasmuovailu siirtyy pehmeästi tasosta toiseen, samalla kun ruumiin 
joustavuusvaikutus on vielä säilynyt. Ammatillinen taiturinnäyte on 
mantteli vaatteen laadun ja laskostuksen luonnonmukaisessa jäljitte- 
lyssä; kuitenkin on tässä vain periaate itsensä mestarin, suoritus on 
varmaankin teknillisen avustajan. Myös patsaittensa maalauksessa 
on Praksiteles tiettävästi käyttänyt avustajia, joiden työhön hän on 
kiinnittänyt tarkkaa huomiota. Epämääräisiä värityksen jälkiä on 
Hermes-patsaassakin säilynyt. Jumalalla oli luultavasti metallinen 
seppele päässään. 

Praksiteleen kuuluisin teos oli knidoslaisten omistama Afroditen 
patsas. Sekin oli paroslaista marmoria. Plinius on antanut teoksesta 
seuraavan kuvauksen: »Afrodite, jota katsomaan monet ovat purjehti- 
neet Knidokseen, on Praksiteleen kaunein ja samalla kaunein patsas 
koko maailmassa. Hän oli tehnyt ja tarjosi ostettavaksi samaan hin- 
taan kaksi Afroditen kuvaa, joista toinen oli puettu ja luonteeltaan puh- 
taampi ja ankarampi, jonka sen vuoksi Kos-saaren kansa valitsi, kun 
sen sijaan heidän hylkäämänsä alastoman ostivat knidoslaiset, joka tuli 
sitten verrattomasti kuuluisammaksi. Pyhäkkö, jossa se on, on avoin, 
niin että kuvaa, jonka uskotaan syntyneen jumalattaren suoranaisesta 
innoituksesta, voidaan katsella kaikilta puolilta; ja kaikilta puolilta 
se on yhtä ihailtu» — Lukianos, joka myös piti sitä Praksiteleen 
kauneimpana teoksena, ylistää yksityiskohtia, kuten tukkaa, otsaa, 
hienomuotoisia kulmakarvoja, silmien ykosteaa» katsetta ja niiden sa- 
malla kertaa loistavaa ja sulokasta ilmettä, avoimien huulten lempeää 
hymyä. Praksiteleen ystävättären, hetaira Frynen, toisen tiedon mu- 
kaan myös hetaira Kratinen on sanottu olleen patsaan mallina. Knidos- 
laisten Afroditen asento on tunnettu saarimaan roomalaisaikaisista 
rahoista, ja lukuisista roomalaisista kopioista (parhaat nykyään Vati- 
kaanin pinakoteekissa ja Brysselissä), jotka kuitenkin vain puutteel- 
lisesti vastaavat kuuluisasta patsaasta saatuja käsityksiä. Noista ver- 
raten kömpelöistä, jatkuneeseen kopiotuotantoon perustuvista jäl- 
jennöksistä käy sentään selville, että knidoslaisten Afrodite on ollut 
kreikkalaisen naiskauneuden samalla kertaa tyypillinen ja ihanteelli- 
sesti yksilöllinen ilmentymä. Harmonisesti kehittynyt naisvartalo oli 
kuvattu hieman eteenpäin taipuneena, astumisasennossa. Afrodite oli 
esitetty kylpyyn menemäisillään, juuri kun hän laskee vaatteensa vie- 
ressä olevalle ruukulle. Jokin kaukainen asia näyttää silloin hiljaa kiin- 

nittäneen hänen mieltään pysähdyttäen hänet liikunnassaan eräänlai- 
seen unohtumisen tilaan. Hän on vienyt oikean kätensä uumilleen vais- 
tomaisesti suojatakseen alastomuuttaan; mutta toisaalta näemme 
hänen ilmeensä levollisuudesta, ettei mikään alhaisen aistillinen häi- 
ritse hänen koskemattomuuttaan. 

On olemassa praksitelelaisia Afroditen päitä, jäännöksiä patsaista, 
jotka ovat syntyneet mestarin välittömässä läheisyydessä tai ovat olleet 
hänen suuntaistensa teosten hyviä kopioita. Yksi niistä on ns. Afrodite 
Petworth (Lontoossa), toinen Venuspää Bostonissa. Mainitut luonnon- 
kokoa olevat päät ovat tehdyt paroslaiseen marmoriin hyvin herkkää 
pintamuovailua noudattaen ja ikäänkuin ottaen huomioon ihoa ympä- 
röivän ilman. Tukka on käsitelty lainehtivana massana. Kolmas, ole- 
tettavasti hyvään roomalaisaikaiseen kopioon kuulunut, on Venuspää 
Kaufmann-kokoelmassa Berliinissä. — Praksitelelaisten tai hänen suun- 
taistensa Afroditen patsasten piiriin luetaan Arlesin Afrodite, jonka 
ruumis on verhottu mantteliin lantioihin saakka. Gabiin Artemis on 
pukukuva, jossa vartalon asento on pystympi kuin tavallisesti itsellään 
mestarilla; toiminta-aiheena siinä on manttelin kiinnisitominen olka- 
päälle. 

Jäljennöksistä tunnettu Praksiteleen teos on Apollon Sauroktonos. 
Apollo, muinainen lohikäärmeen surmaaja, on siinä esitetty hentona 
nuorukaisena, joka haaveissaan ja miltei leikillään yrittelee lyödä nuo- 
lellaan sisiliskoa puun rungolta, mitä vastaan hän itse nojautuu. Alku- 
teos on ollut pronssia. Huomattava on tässä patsaassa toiminnan 
ihanteellinen hiljennys, mikä on täysin vastakkainen Skopaan paatok- 
selliselle korostukselle. Kauniina on vielä kopioissakin tunnettavissa 
»praksitelelainen kaarros», miellyttävä vartalon taipuminen ja jäsenten 
kontraposto. Apollon Sauroktonoksessa on muinainen myytillinen aihe 
tuotu elävään elämään, siirretty huolettoman nuoruuden idylliksi. 

Praksiteles on tiedoista päättäen erikoisesti suosinut Eros-aihetta. 
Kaksi hänen Eros-kuvistaan oli maailmankuulua, Thespiain ja Pario- 
nin patsaat. Niitä on tietenkin innokkaasti haettu Praksiteleen suuntai- 
sesta kopiovarastosta. Edellisen lahjoitti Fryne, Praksiteleen rakastettu 
ja hänen mallinsa, kotikaupungilleen Thespiaille. Ajan käsitystavalle 
on kuvaavaa, että Fryne sai asettaa tämän jumalankuvan viereen oman 
muotokuvansa, samoin kuin hän asetti Delfoissa uhrilahjana esille 
toisen, kullatun muotokuvansa, jonka Praksiteles oli niin ikään tehnyt. 
Parionin Eroksen yleishahmo on säilynyt kaupungin roomalaisaikaisissa 
rahoissa. Nuori siipiniekka jumala, hento poikanen, oli siinä esitetty 

lepoasennossa, vasen käsivarsi nojaten pilariin ja oikea käsi ojennettuna 
eteenpäin, vartalo kauniisti taivutettuna kuten Apollon Saurokto- 
noksen. Tukipuulla oli tässä sommituksellinen, asiaan olennaisesti 
kuuluva luonne. 

Praksiteleen maailmankuulujen teosten joukossa on mainittu myös 
satyyri tai oikeammin useampia satyyreja. Praksiteleen originaaliin 
on luultu palautuvan Dresdenissä olevan marmorikopion, joka esittää 
satyyria viininkaatajana. Siinä on toteutettuna praksitelelainen tai- 
puisa vartalonsommittelu, joskaan ei erikoisemmin persoonallisella 
tavalla. Kysymyksessä on korkeintaan mestarin nuoruudenteos. Suu- 
resti levinnyt puutarhaveistoksena on ollut eräs toinen satyyri, jolla 
on ulkonaisia yhtymäkohtia Praksiteleen taiteen kanssa, mutta myös 
ilmeisesti eroavaisuutta esim. kasvojen tyypissä. Tämä voi kuitenkin 
saada selityksensä itse kuvan aiheesta. Ne jotka pitävät puheena olevaa 
satyyria Praksiteleen tekemänä (kopiotoisintoja Rooman Capitoliumin, 
Pariisin Louvren ja Münchenin museoissa), kiinnittävät huomiota ta- 
paan, kuinka mestari on tässäkin tyynnyttänyt ja samalla esteettisesti 
kaunistanut vanhan aiheen tulkiten sen uuden hienostuneen kulttuuri- 
hengen mukaisesti. Satyyri ei tässä himoiten aja mitään takaa, vaan 
on paremminkin lepäävän ja katselevan elämännautinnon edustaja. 
Vain korvanpäät ja pieni hännäntynkä ovat ulkonaisina muistoina 
vanhasta tavanomaisesta satyyrikäsityksestä. 

Vain rahakuvissa on säilynyt epämääräinen muisto Praksiteleen 
Artemis-patsaasta (Antikyterassa) ja Leto ja Khloris -ryhmästä (Argok- 
sessa). Pausaniaan tiedonannon mukaan on Mantineiassa ollut Praksi- 
teleen tekemä, Leto-jumalatarta ja hänen lapsiaan esittävä ryhmä. 
»Praksiteles teki heidän patsaansa kolmannessa polvessa Alkameneen 
jälkeen. Jalustassa, joka niitä kannattaa, on esitetty muusat ja huilua 
soittava Marsyas.» Kolme jalustan marmorilaatoista on löydetty paikalta 
(nykyään Ateenan kansallismuseossa) ja niissä on kuvattuna seisovia 
ja istuvia runottaria, Apollo ja Marsyas. Joskaan niiden suoritus ei ole 
kovin syvällistä eikä ilmeisesti tahtonutkaan kilpailla pääteoksen kanssa, 
ei ole kuitenkaan syytä epäillä niiden kuulumista Praksiteleen ateljee- 
töihin. Niissä esiintyy mestarin taide koristeellisissa sivukuvissa, perus- 
olemukseltaan samana kuin suuremmissakin tehtävissä: miellyttävänä, 
harmonisena, hiljaisesti inhimillisenä. Tämä muistuttaa Pliniuksen 
lauseesta, että Praksiteleen teoksia oli nähtävänä Ateenan Kerameikok- 
sessa, so. hänen ateljeetyylinsä oli suosittu myöskin hautasteelaveis- 
toksissa. Mantineian jalustan henkilökuvat antavat esimerkkejä prak- 

sitelelaisista pukuaiheista, niiden samalla kertaa rikkaista ja yksin- 
kertaisen miellyttävistä laskossommitelmista. Itsessään nämä puku- 
aiheet eivät olleet uusia, mutta Praksiteleen ateljeessa ne saivat per- 
soonallista leimaa ja luontevuutta. Ei ole ihmetteleminen, että tämä 
Praksiteleen kansantajuisempi ja samalla taiteellisesti niin sulokas 
tyyli levisi esim. terrakottataiteeseen. 


Praksiteleen taide edustaa kontemplatiivista lepokohtaa kehitys- 
kulussa; sen ympärillä on unelmoivan nuoruuden ja viihtyisän kauneu- 
den taikapiiri. Tätä onnentäyteistä koskemattomuutta vastasi jo tyy- 
pillinen asentoaihe, vartalon miellyttävä taipuminen ja ääriviivojen 
sopusointuisuus. Tasot eivät koskaan leikkaa toisiaan jyrkissä tait- 
teissa, vaan ikään kuin herkästi liukuen sulavat toisiinsa. Mestarillisen 
täydellinen, jopa liiankin hienostunut marmorityö vastasi teknillisesti 
tätä ihannetta. Ihoa tuntuu verhoavan ilmakerros; uinuvat sieluntilat 
ikään kuin kuultavat katseesta ja ilmeestä. Tähän sisältyi maalauksel- 
lisen valohämyn eli häivytyksen laajemman käytön mahdollisuus. 
Tosiasiallisesti tavataankin Praksiteleen seuraajilla marmoritöitä, joissa 
tämänlaatuinen maalauksellisen ilmavuuden tavoittelu on ilmeinen. 
Tyypillisiä esimerkkejä tässä suhteessa ovat tytönpää Khios-saarelta 
(nykyään Bostonin museossa) ja eräs pieni marmorivartalo Münche- 
nissä (Karg-Bebenburg). 

On luonnollista, että Praksiteleen taidelaatu — kuten myöhemmin 
täysrenessanssin maailmassa Rafaelin — herätti nopeasti vastakaikua. 
Praksitelelaisuus levisi laajalle taidetta harjoittavaan kreikkalaismaail- 
maan saavuttaen menestystä etenkin vanhoilla joonialaisalueilla. Sen 
levenemistä edisti sekin, että Ateenan epäsuotuisten taideolojen vuoksi 
vain ani harva mestarin teoksista jäi kotiseudulle, kun sen sijaan monet 
pääteoksista saivat sijansa juuri Vähän Aasian puolella. Eräs Praksi- 
teleen taidepiiriin kuuluva pronssioriginaali (nykyään Ateenan kan- 
sallismuseossa) on löydetty merestä Maratonin luota; se on nuoren 
uhripalvelijan, kauniin alastoman efebin kuva, ilmeeltään praksitele- 
lainen, asennoltaan hieman kulmikkaampi kuin Apollon Sauroktonos. 
Eleusiin mysteeriotemppelin paikoilta on löydetty runsaskiharaisesta 
tukastaan tunnetun nuorukaisen pää, aikoinaan maineessa ollut teos, 
päätellen siitä, että siitä tavataan myös roomalaisaikaisia kopioita. 
Aiemmin siinä nähtiin jäännös Praksiteleen Eubuleus-patsaasta, jonka 
tiedetään olleen Eleusiissa. Pään (nykyään Ateenan kansallismuseossa) 
on myös luultu esittävän Triptolemosta, jolloin sen kuulumista 

Praksiteleen piiriin on epäilty. Vanha tekijänmäärittely ansaitsee kui- 
tenkin yhä vielä huomiota; pään sielukas ilme ja erinomainen mar- 
morityö oikeuttaa lukemaan sen nuoren Praksiteleen välittömään lä- 
heisyyteen. Päällä on myös sukulaisuutta Halikarnassoksen mauso- 
leionin vaununohjaajan kanssa. Vitruviuksen tiedonanto mainitsee 
Praksiteleen myös mausoleionin kuvanveistäjäin joukossa. Strabo 
taas tietää hänen tehneen alttarin Efesoksen uuteen Artemiin temppe- 
liin. Knidos-saarelta, mihin yksi Praksiteleen pääteoksista, Afroditen 
patsas joutui, on löydetty Praksiteleen ja mausoleionin taiteilijain lä- 
heisyyteen kuuluva marmorinen Demeterin patsas (nykyään British 
Museumissa). Se on Kreikan klassillisen kauden ylevimpiä jumalatar- 
kuvia; vielä nykyisessä suuresti vaurioituneessa asussaankin se tehoaa 
mystillisen salaperäisellä voimalla. Sen rikkaat pukuaiheet muistut- 
tavat Mantineian jalustan figuureita ja eräitä Praksiteleen piiriin kuu- 
luvia naiskuvia (esim. naispatsas Herculaneumista, Dresdenissä). Eräs 
Münchenin pinakoteekkiin joutunut Koren pää kuuluu tunnelaadus- 
saan lähelle Knidoksen Demeteriä. 

Praksiteleen taiteen jatkumisesta suoraan alenevassa polvessa hänen 
suvussaan on historiallisia tietoja. Nimet Kefisodotos ja Praksiteles 
ovat suvussa edelleenkin säilyneet. 

Myös taideteollisuutta läheneville aloille levisi Praksiteleen tyyli. 
Siitä ovat esimerkkeinä lukuisat hautasteelat, sarkofagit ja koristeel- 
liset pienoismuovailut. Vanhanaikaisetkin marmorityön tekijät seu- 
rasivat ajan muotivirtausta ja toisaalta teknillisesti etevät ammatti- 
mestarit veivät eteenpäin Praksiteleen työhuoneen saavutuksia. Tähän 
attikalaiseen ammattituotantoon kuuluu esim. Sidonista löydetty ns. 
valittajanaisten sarkofagi (nyk. Istanbulin museossa). Se on tehty 
Pentelikonin marmorista ja sommiteltu temppelimuotoon; joonialaisten 
pilasterien välissä seisoo erilaisiin pukuihin puettuina, eri asennoissa 
suruaan ilmaisevia naisia. Ylhäällä oleva saattajain friisi osoittaa 
tämän ruhtinaallisen sarkofagin syntyneen 4:nnen vuosisadan alku- 
puoliskolla. Pienoistaiteen lajeista liittyy praksitelelaiseen tyylivirtauk- 
seen suurelta osalta se polttosavitaide, jota 4:nnen vuosisadan puoli- 
välistä lähtien alettiin harjoittaa etenkin Tanagrassa Boiotiassa. Tämä 
pienoistaiteen laji levisi sitten laajalti muihinkin kreikkalaismaailman 
osiin. Tanagra-statyetit, jolla nimellä nämä poltetut ja maalatut pysty- 
kuvaset yleensä tunnetaan, ovat luonteeltaan idyllimäisiä alaston- tai 
pukukuvia, yksinäisiä tai pienoisryhmiä. Ne ovat kreikkalaisen taide- 
käsityön viehättäviä esimerkkejä, joilla on, huolimatta lukemattomista 

Kuva 73. Praksiteleen Afrodite, knidoslaisen rahakuvan mukaan. 


toisteluista ja suorituksen helppohintaisuudesta usein ensiluokkainen 
esteettinen merkitys. 

Praksiteleen rinnalla, toisen, hänestä eroavan plastillisen suunnan 
edustajana mainitsevat antiikin kirjailijat säännöllisesti Skopaan. 
Kirjallisista lähteistä käy ilmi, että Skopas oli hyvin merkittävä alku- 
peräinen kyky, joka toi taiteeseen uutta ja voimakasta sisältöä. Kui- 
tenkin on tämä veistäjäpersoonallisuus jäänyt nykyaikaiselle tieteelle 
suurelta osalta muinaisuuden hämärään, kun ei ole olemassa yhtään 
alkuperäistä teosta tai kopioryhmää, joka voitaisiin ehdottomalla var- 
muudella yhdistää hänen nimeensä. Jo hänen työskentelyaikansa on 
jossakin määrin epäselvä. Hänen tiedetään olleen arkkitehtina Tegean 
Athene Alean uuden temppelin rakennuksessa jälkeen v. 395, jolloin 
vanha temppeli paloi. Tegean Athene Alean säilyneet veistosjäännökset 
viittaavat siihen, että rakennustyö on aloitettu palon jälkeen verraten 
myöhään, ehkä vasta parin vuosikymmenen päästä. Skopaan tiedetään 
myöhemmin työskennelleen mm. Halikarnassoksen mausoleionin plas- 
tillisissa koristelutöissä, mikä tapahtui heti vuoden 351 jälkeen. Näin 
ollen lankeaa Skopaan paras työskentelykausi neljännen vuosisadan 
keskiväliin. Hänen mainitaan ottaneen osaa myös Efesoksen uuden 
Artemiin temppelin plastilliseen koristeluun, mikä ei ollut vielä v. 334 
valmis. 

Skopas oli syntyisin marmorisaarelta, Paroksesta. Hän oli siis perin- 
teiltään joonialainen, liittyen ehkä alunperin siihen suuntaan, jota 
aikoinaan oli edustanut Paionios. Hänet luettiin tavallisesti kuitenkin 
ateenalaiseen koulukuntaan, mikä viittaisi siihen, että hän oli kauan 
työskennellyt Ateenassa tai saanut vaikutusta ateenalaiselta taholta. 
Varmaankin sellainen uudistava voima, mikä hän kaikesta päättäen oli, 
oli sulattanut oman persoonallisuutensa ahjossa eri tahoilta tulleet 
vaikutteet. Skopaan persoonallisena ominaisuutena korostavat antiikin 

taidekirjailijat paatosta, mikä tässä lienee käsitettävä sielua ja 
ruumista liikuttavaksi ja mukaansa tempaavaksi tunteen nousuksi 
ja sen intensiiviseksi esitykseksi. Kuten Praksiteleen oli Skopaankin 
tekoaine pääasiallisesti marmori, jonka tarjoamia mahdollisuuksia nämä 
kilpailijat osasivat eri tavoin käyttää hyväkseen. 

Pausanias on antanut verraten yksityiskohtaisen selostuksen Tegean 
Athene Alean temppelistä mainiten nimenomaan, että Skopas oli sen 
rakentaja ja että hän teki myös jumalattaren kulttikuvan molemmin 
puolin olleet marmoripatsaat.»Temppeli, joka on nykyäänkin olemassa, 
on paljon suurekkaampi Peloponnesoksen muita temppeleitä koossa ja 
ylevyydessä. Arkkitehti oli tietojen mukaan Skopas Paroksesta, joka 
on veistänyt useita kuvapatsaita Kreikan eri osissa, Jooniassa ja Kaa- 
riassa.) Sen jälkeen seuraa merkillisten päätykolmioryhmien kuvaus, 
kuinka itäisessä oli esitetty Kalydonin metsäkarjun ajo, jossa osanotta- 
jina oli Meleagros, Theseus, Atalante ym., ja kuinka läntinen esitti 
Telefoksen taistelua Akhilleusta vastaan. Pausaniaan selostus on ta- 
vallisesti tulkittu niin, että Skopasta on pidettävä myös päätykolmio- 
ryhmien tekijänä. Asialla on ensiarvoinen merkitys sen takia, että 
näistä ryhmistä on säilynyt, tosin pahoin kuluneina ja murskaantuneina 
jäännöksinä, eräitä miesten päitä, osia metsäkarjusta ja naisen torso 
(viimeksi mainitun kuuluminen samaan tyyliyhteyteen on kuitenkin epäi- 
lyttävä). Puheena olevista päistä tulee näkyviin yksilöllinen, voimakas 
taiteilijaluonne, jonka kernaasti uskoisimme Skopaan omaksi. Ilmeinen 
sukulaisuus yhdistää näihin päihin eräitä roomalaisaikaisia jäljennöksiä, 
joiden on luultu edustavan Skopaan alkuteoksia. Näin tuntuvat osit- 
tain paljastuvan vuosisatojen hämäryyden takaa Skopaan taiteilija- 
kasvot. 

Tegean temppelialueelta löydetyt päät (nykyään Ateenan kansallis- 
museossa ja Pialin museossa) ovat harvinaisen plastillisen tunteen 
täyttämiä. Ne ovat soturien päitä, peräisin oletettavasti läntisestä 
päätykolmiosta. Kooltaan ne ovat hieman yli luonnonkokoa. Niiden 
plastillisessa hahmottelussa on sisäinen elämä murtanut entiset muoto- 
kaavat valaen ilmaukseen pakahduttavan tunnetehon. Sähköinen 
voima tuntuu silmänräpäyksellisesti muovailleen leveärakenteisten 
kasvojen lihaksiston, luoneen syvällä olevien silmien varjot, kulmakaar- 
ten kohoamat, huulien vääntyvän ilmeen. Kysymyksessä on veistäjä- 
mestari, jonka käsissä marmori elää ja hengittää, dynaamisesti pai- 
suu. Traagillinen kuohuva tunne näyttää katkelmista päätellen ikään 
kuin temmanneen pään väkivalloin taaksepäin, kohottaneen kaihon- 

täyteisen katseen taivaaseen, ohjanneen sen lennon määrättömään 
etäisyyteen. Hellenistisen pateettisuuden, barokin ja ekspressionismin 
idut siis tavataan tässä tenhoavassa taiteessa, joka on ulkonaisina 
vaikutuskeinoinaan jo käyttänyt varjostusta, korostuksia ja väännök- 
siä. Varmaa on, että tekijä on luettava kaikkien aikojen suurimpien 
kuvanveistäjänerojen joukkoon. Murto-osistakin jo tuntee hänen lei- 
jonankyntensä. 

Jo Parthenonin veistoksissa oli esitetty innostunutta liikuntaa, mutta 
vasta Skopas näyttää tuoneen veistotaiteeseen varsinaisen dionysolai- 
sen hurmion. Hänen paatoksellisen taiteensa tunnusomaisena esi- 
merkkinä mainittiin ekstaasissa riehuva mainadi eli bakkantti. Sen 
myöhäisenä vapaana muunnelmana on pidetty Dresdenissä olevaa 
pienikokoista marmoripatsasta. Mainitun rajuliikkeisen ja ruumistaan 
taaksepäin heittävän neidon vartalossa ja päässä on tosiaan Sko- 
paalle ominaista lihasjännitystä ja paisuntaa; suoranainen yhdistäminen 
mestarin tuotantoon jää kuitenkin epävarmaksi. Kuuluisia antiikin 
maailmassa olivat Skopaan Apollon-patsaat, etenkin Roomaan myöhem- 
min joutunut »Palatinuksen Apollo», joka oli esitetty innoituksen val- 
lassa laulavana ja lyyraa soittavana, pitkään pukuun puettuna. Eräs 
Neron aikainen rahakuva pohjautuu todennäköisesti tähän Skopaan 
patsaaseen. Toisessa, eeliläisessä rahakuvassa on säilynyt epämääräi- 
senä hahmona Skopaan Afrodite Pandemos, pukilla ratsastava jumala- 
tar. Ryhmiäkin tiedetään Skopaan veistäneen, esim. Eros, Himeros, 
Pothos: ' rakkauden, kaihon ja odotuksen henkilöitymät yhtyneinä. 
Apollon Smintheus, jonka kuva on säilynyt Alexandreia Troaksen ra- 
hoissa, oli esitetty kumartuneessa asennossa, toinen jalka korkeammalle 
tuettuna; esimerkki siitä, kuinka Skopas harrasti myös uusia va- 
paampia asentoaiheita. Pliniuksen mainitsema kolossaalinen Ares oli 
esitetty istuvana. Eräät seisovat kopiopatsaat, jotka perustuvat vielä 
vartaloiltaan Polykleitoksen normeihin, mutta ovat rotevammin muo- 
vailtuja, osoittavat päiden muodoissa ja kasvojen ilmeissä olevansa 
Tegeasta tunnettujen patsaiden sukua. Sellainen on nuijaa olkapäällään 
pitävä Herakles (roomalainen kopio, Lontoo, Lansdowne House), sellai- 
nen Meleagros, joka seisoo keihääseen nojaten ja katselee saalistaan 
Kalydonin metsäkarjua (useita roomalaisia kopioita, eräs Villa Medi- 
cissä Roomassa). Eräs reliefipää (New York, Metropolitan Museum) on 
Skopasta lähelle kuuluva originaaliteos. 

Tietomme Skopaasta jäävät vaillinaisiksi ja epävarmojen vertaus- 
kohtien varaan. Varmaa on, että Skopaan henkinen vaikutus on ollut 

Kuva 74. Ajomies, Mausoleionin friisistä. 
Lontoo, British Museum. 


voimakas hänen omana aikanaan ja uudistetusti hellenistisessä veisto- 
taiteessa. Lähinnä on mestarin jälkiä etsittävä Halikarnassoksen Mau- 
soleionista ja Efesoksen Artemisionista, joissa molemmissa paikoissa 
Skopas on antiikkisten tietojen mukaan työskennellyt toisten kuvan- 
veistäjien kanssa yhdessä. 

Mausoleionissa on Skopaan rinnalla mainittu jo edellä puheena ollut 
Timotheos sekä kaksi muuta kuvanveistäjää, ateenalaiset Bryaksis ja 
Leokhares. Bryaksiin tuotannosta ei ole juuri mitään varmaa säilynyt, 
vain erään Ateenassa olleen patsaan jalusta ja siinä oleva kohokuva. 
Leokhares kuului aikansa mainehikkaimpiin muotokuvamestareihin; 
hän sai muun muassa tehdäkseen Olympian Filippeioniin makedonia- 
laisen Filippos II:n kuningasperheen muotokuvat kullasta ja norsun- 
luusta. Hänen töistään oli erikoisessa maineessa pronssiryhmä, joka 
kuvasi Ganymedeen ryöstöä ja josta, niin sanottiin, muka näki että 
kotka oli tietoinen sen taakan kalleudesta, minkä hän vei herralleen. 
Se näyttää viittaavan jonkinlaiseen asennon uljuuteen; eräänlainen 
elegantti joustavuus onkin ollut kaikesta päättäen Leokhareen perus- 
ominaisuus. Eräs pieni marmoripatsas (Vatikaanissa), jonka katsotaan 
myöhäisessä kopiomuodossa edustavan mainittua ryhmää, osoittaa, 
että Ganymedeen vartalo oli esitetty taipuisassa kontrapostoasennossa. 
Joustavaliikkeinen Apollo di Belvedere-tyyppi perustuu oletettavasti 

myös Leokhareen alkuteokseen. Muinainen elegantti Apollon ihanne 
(vrt. Tenean Apolloon) on siinä herännyt uuteen elämään, lähtien ul- 
jaana ja kauniina uusille valloitusretkilleen. Leokhareen toiminta on 
jatkunut Aleksanteri Suuren aikoihin; hänen mainitaan tehneen yh- 
dessä Lysippoksen kanssa Aleksanterin leijonanmetsästystä esittäneen 
Delfoihin pystytetyn pronssipatsasryhmän. 

Ajan tunnetuista muotokuvapatsaista edustaa oletettavasti lähinnä 
juuri Leokhareen ihannoivaa suuntaa Sofokles (marmorikopio Late- 
raanissa). Se on ideaalimuotokuva, joka esittää runoilijaa ylväsryhti- 
senä, ruumiillisilta ominaisuuksiltaan edustavana ja henkisesti arvok- 
kaana, ulkoasultaan kaikin puolin mallikelpoisena. Tämä asento on 
eräänlaisena arvokkuusnormina periytynyt seuraaviinkin aikoihin. 
Sofokleen kuvasta on sanottu (O. E. Tudeer), että sitä voi pitää kau- 
niin ja jalon, hienosti sivistyneen, rakastettavan ateenalaisen gentle- 
mannin perikuvana. Marmorikopiota pidetään v:n 330 paikkeilla Atee- 
nan teatteriin pystytetyn runoilijan pronssipatsaan jäljennöksenä. 


Kuva 75. Apollo, oletettavasti Bryaksiin patsaan mukaan. 
Antiokhos IV:n raha. 


Ateena ei enää, kuten edellä on huomautettu, voinut 300-luvulla 
tarjota taiteelle monumentaalisia tehtäviä. Ajan suuret »kokonaistaide- 
teokset» syntyivät Vähässä Aasiassa, missä sikäläiset kreikkalaiskaupun- 
git, vapauduttuaan ateenalaisten ylivallasta, nopeasti vaurastuivat. 
Siellä myös barbaariruhtinaat käyttivät kreikkalaisia taiteilijoita loisto- 
rakennustensa arkkitehteina ja koristajina. Nuoremman klassillisuuden 
kaksi »maailmanihmettä» olivat Kaarian kuninkaan, Mausoloksen 
hautarakennus Halikarnassoksessa ja Efesoksen Artemision. 

Halikarnassoksen Mausoleion liittyi typologisesti vähäaasialaisiin 
hautarakennuksiin, etenkin Ksanthoksen nereidimonumenttiin, mutta 
se voitti kuitenkin edeltäjänsä koossa ja kauneudessa. On tunnettua, 

93. Efesoksen Artemisionin pylvään tyvireliefi, marmoria. Lontoo, Britis 
Museum. 


WIER OP MAUSOLOS. 


94. Ns. Mausolos ja Artemisia, marmoripatsaita Halikarnassoksen Mausoleionista. 
Lontoo, British Museum. 


95. Valjakkohevonen, Halikarnassoksen Mausoleionista, marmoria. Lontoo, British 
Museum. 


96. Amatsonien ja ateenalaisten taistelu, marmorireliefi Mausoleionista. Lontoo, 
British Museum. 

Kuva 76. Halikarnassoksen Mausoleion, Adlerin uudestisuunnittelemana. 


että siinä yhtyi vanhaan vähäaasialaiseen hautarakennusytimeen ja 
kreikkalais-joonialaisiin järjestöaineksiin myös muinaisitämaisen pyra- 
midin aate. Mausoleion oli siis teoreettisessa suhteessa ajalle luonteen- 
omainen, synteettinen uudisluoma. Rakennuksen suunnittelija oli Py- 
theos, joka myöhemmin esiintyy Prienen suhteiltaan mallikelpoiseksi 
tunnustetun Athene Poliaan temppelin arkkitehtina. Toisena arkkiteh- 
tina mainitaan Satyros. Luullaan, että kuningas Mausolos, joka oli Per- 
sian satraappi Kaariassa, oli muinaisitämaiseen tapaan itse aloittanut 
rakennustyöt; hänen kuoltuaan 353 eKr. hänen sisarpuolisonsa Artemi- 
sia jatkoi rakennuttamista, kunnes hänkin parin vuoden perästä kuoli. 
Tiedetään, että työhön kutsutut taiteilijat veivät oman maineensa 
takia ja oman taitonsa muistomerkiksi työn lopullisesti päätökseen. 
Mausoleion oli n. 46 m korkea rakennus, sivumitoiltaan 66 x 77,5 
m. Alaosa oli umpinainen ja sisälsi haudan. Tältä korkealta kuutio- 
maiselta alustakerrokselta kohosi pylväistökerros, keskellä temppeli- 
huoneen tapainen cella ja sivuilla yhteensä 36 joonialaista pylvästä. 

Kuva 77. Amatsonitaistelu, Mausoleionin friisikuva. Lontoo, British Museum. 


Pylväistökerroksen päällä oli katto-osa, porraspyramidi, jonka huipussa 
oli nelivaljakko ja hallitsijan sekä hänen puolisonsa patsaat. Erityisesti 
herätti ihailua se ihmeteltävä keveys, jolla kattopyramidi näytti lepää- 
vän välikerroksen hoikkien pylväiden varassa, niin että se tuntui kuin 
»vapaasti ilmassa leijailevaltay. Minkälainen rakennus yksityiskohdil- 
taan ja suhteiltaan on todellisuudessa ollut, siitä eivät kirjalliset tiedot 
ja säilyneet vähäiset jäännökset kykene antamaan tarkkaa käsitystä. 
Erilaisia uudestisuunnitelmia on olemassa. 

Rakennuksen taiteellinen koristaminen patsailla ja kohokuvafriiseillä 
oli uskottu, paitsi Pytheokselle, neljälle kuvanveistäjälle, joiden nimet 
on jo aiemmin mainittu: Timotheos, Skopas, Leokhares, Bryaksis. 
Kukin viimemainituista sai oman sivustansa huolehtiakseen; Pytheok- 
sen tehtävänä oli pyramidin huipulla olevan nelivaljakon veistäminen. 
Koristelu käsitti nähtävästi patsaita ja patsasryhmiä pylväiden välissä 
ja alhaalla; sitä paitsi tiedetään siihen kuuluneen kolme korkokuva- 
vyöhykettä, jotka todennäköisesti kiersivät alustarakennuksen seiniä. 
Nämä korkokuvajaksot olivat vanhaan tapaan maalatut: tausta si- 
nistä, henkilökuvissa punaista, valkoista, vihreää, koristeissa kultaakin. 

Mausoleionin merkittävimmät rakennus- ja veistotaiteelliset jään- 
nökset ovat nykyään British Museumissa. Ne sisältävät kappaleita 
korkokuvavyöhykkeistä, jonkin barbaariruhtinaan ja hänen puolisonsa 
muotokuvapatsaat, erään ratsastajapatsaan torson, osia nelivaljakon 
hevosista, leijonapatsaita ym. Jäännösten luonne ja taiteellinen arvo 
on varsin erilainen. Yhtenäisimmän osan muodostavat amatsonitais- 
teluja esittävän korkokuvavyöhykkeen reliefit (17 kpl., korkeus 89 cm), 
joista neljä laattaa on löydetty itäsivulta, minkä perusteella niiden on 

Kuva 78. Amatsonitaistelu, Mausoleionin friisikuva. Lontoo, British Museum. 


arveltu olevan Skopaan työtä. Plinius mainitsee nimittäin itäsivun 
veistokset nimenomaan Skopaan osuuteen kuuluviksi. Tämän osan 
korkokuvat ovatkin ilmeisesti tottuneen ja etevän taiteilijan suunnit- 
telemia ja oivallista ammattityötä. Mitään uutta vaihetta kreikkalaisen 
korkokuvan historiassa ne eivät kuitenkaan merkitse; ne liittyvät sel- 
västi attikalaiseen perinteeseen ja vilkkaissa liikkeissään kertaavat jo 
ennestään tunnettuja kertovia aiheita. Ei ole kylläkään mahdotonta, 
että ne ovat Skopaan ateljeen työtä; Tegean taiteilijan suurimpia 
luonnepiirteitä ne eivät kuitenkaan edusta. On otettava huomioon 
myös mahdollisuus, että koko tällä säilyneellä reliefisarjalla on ollut 
verraten vähäpätöinen osa kokonaisuudessa. Toiset amatsonisarjaan 
kuuluneista korkokuvista ovat nähtävästi saman yleissuunnitelman 
pohjalla tehdyt, mutta ilmeisesti parin tai kolmen muun ammatti- 
mestarin suoritusta. Näiksi on jopa ajateltu Timotheos, Bryaksis, Leok- 
hares. Kuitenkin on näihin laajempiin jakoyrityksiin nähden huomau- 
tettava, että ne perustuvat varsin epävarmoihin yhteyksiin eivätkä 
ole suinkaan saavuttaneet yleistä kannatusta. Leokhareelle luetuissa 
laatoissa ovat lennokkaasti eteenpäin syöksyvät taistelijatyypit mitta- 
suhteiltaan pitkiä, ikäänkuin virutettuja, eräs myöhempään hellenis- 
miin viittaava ominaisuus. 

Muista mausoleioniin kuuluneista löydöistä on kappale ns. kilpa- 
ajofriisiä (korkeus 65 cm) taiteellisesti varsin huomattava. Siinä on 
esitetty pitkään traditionaaliseen viittaan puettu ajomies, joka jännitty- 
neenä katsoo eteenpäin. Se on suuren taiteilijan — tässäkin on ajateltu 
Skopasta — arvoinen plastillinen katkelma. Täysinpyöreistä veistok- 
sista, joiden joukossa on verraten vähäpätöisiäkin (esim. leijonankuva), 
on nelivaljakon hevostorso arvokas murto-osa, vaikuttava esimerkki 

uudesta naturalistisesti pyöristyvästä plastillisuudesta. Oikeutettua 
ihailua on niin ikään herättänyt isokokoisen ratsastajapatsaan katkel- 
ma, jossa nähdään osia laukkaavan hevosen selästä ja aasialaispukui- 
sesta ratsumiehestä. Nämä katkelmat tuntuvat suuremmalla oikeudella 
kuin friisikuvat edustavan mausoleionin koristelutyön pääaineistoa. 
Alkuperäiseen kokonaisuuteen kuuluneista muotokuvaesityksistä ovat 
barbaariruhtinaan ja hänen puolisonsa patsaat (korkeudeltaan 2,75 m) 
esimerkkejä järeän rohkeasta realismista. Aiemmin arveltiin, että ne 
kuuluivat Pytheoksen rakennusta kruunanneeseen nelivaljakkoon ja 
että ne siis esittäisivät Mausolosta ja Artemisiaa. On kuitenkin todennä- 
köisempää, että ne ovat peräisin vain pylväiden välisistä tai alhaalla 
olleista veistosryhmistä. Joka tapauksessa rotevapiirteinen, raskaan 
arvokas »Mausolos) on eräs maailmantaiteen yksilöllisimpiä muotoku- 
via, jota vastoin vArtemisia» vanhanaikaisine hiusten käherryksineen 
on ollut tavanmukaisemmin suoritettu. »Mausoloksen» olemuksessa on 
piirteitä, mitkä selittävät hellenismin tulevia barbaariesityksiä. Pu- 
vun laskostuksessa ovat ajan praksitelelaiset aiheet ikään kuin jär- 
kytetyt voimakkaan intohimoisessa, maalauksellisessa kokonaisnäke- 
myksessä. Syvät laskut, terävät nousut, kasautumat ja rohkeat tasoi- 
tukset ovat kuvaavia tälle pukutyylille. 


Toinen ajan kuuluisista monumentaalirakennuksista oli Efesoksen 
Artemision eli Dianan temppeli, josta Pausanias on sanonut, että se voitti 
kaikki muut ihmiskätten aikaansaamat rakennukset. Temppelin raken- 
nustyöhön ryhdyttiin v. 356 jälkeen, jolloin Herostratoksen tuho- 
poltto oli hävittänyt 6:nnella vuosisadalla rakennetun vanhan temppe- 
lin. Uudesta temppelistä, joka lopullisesti valmistui vasta Aleksanteri 
Suuren aikana v. 323, tuli joonialaisen tyylin loistava näyte. Se oli 128 
m pitkä dipteros, jonka naosta ympäröi kaksinkertainen, yhteensä 
127 joonialaista pylvästä sisältävä pylväskehä. Eturivissä oli kahdeksan 
18 m korkeaa pylvästä. Nousu podiumille ja siitä edelleen esihallin 
läpi naokseen oli järjestelty hyvin jaotellun askelmiston kautta. Arkki- 
tehtina oli Kheirokrates, joka näyttää suunnittelussaan ottaneen huo- 
mioon myös vanhemman, palaneen temppelin rakennusaiheita. Niinpä 
koristettiin 36 korupylvään tyvet nytkin korkokuvilla. Erään, ei kui- 
tenkaan aivan varman luentatavan mukaan oli Skopas veistänyt yhden 
pylvään reliefin. Merkille onkin pantava, että ainoan eheänä löydetyn 
pylvään tyvireliefissä (British Museumissa) on ainakin Skopaan suun- 
nan vaikutusta; sen tyylipiirteitä on voitu suorastaan verrata Sko- 

Kuva 79. Efesoksen Artemision. 
(Murrayn mukaan). 


paan nimissä kulkeviin teoksiin, etenkin edellä mainittuihin Mauso- 
leionin kohokuviin. Puheenaoleva korkokuva, joka todennäköisesti esit- 
tää Alkestiin ja Hermeen lähtöä Olympoon, on etevän taiteilijan suun- 
nittelema ja suoritukseltaan huolellista työtä, mutta sen liittymisestä 
suoraan Skopaan ateljeetöihin ei ole mitään varmuutta. Sekin kuuluu 
ilmeisesti ajan koristeelliseen tuotantoon, jossa päämestarien suunta- 
ominaisuudet jo olivat yhtyneet. Pukuaiheissa on praksitelelaistakin 
vaikutusta. — Praksiteleen tiedetään myös ottaneen osaa Efesoksen 
temppelialueen veistostöihin. Hän teki temppelin eteen rikkaasti veis- 
toksilla koristetun alttarin, joka oletettavasti merkitsi tärkeää esi- 
astetta siirryttäessä samankaltaisiin hellenistisiin luomiin. 

Vähän Aasian joonialaiset kaupungit näyttävät tänä aikana kilpaile- 
van suurekkaissa rakennusyrityksissä. Joonialainen tyyli eli uutta 
nousukauttaan. Koko kreikkalaismaailman kauneimpia ja puhdas- 
tyylisimpiä rakennuksia oli Prienen joonialaistyylinen Athenen temp- 
peli, joka valmistui Pytheoksen ollessa arkkitehtina v. 334. Parantu- 
neista elinehdoista ja taloudellisesta vaurastumisesta johtui, että ra- 
kennustoiminnan lajitkin moninaistuivat ja että yleensä julkisten ra- 

kennusten ja yksityisasuntojen järjestelyssä alettiin noudattaa, paitsi 
varsinaisen tilataiteen, myös aistikkaan sisustustaiteen periaatteita. 
Kaupunkien neuvostohuoneiden, gymnasioitten ja muiden senkaltais- 
ten rakennusten suuruus ja komeus alkoi ylittää entisaikaiset tottamuk- 
set. Alkoi kehittyä se rikas taideteollinen ja maalauksellinen asuntokult- 
tuuri, joka sai jatkonsa hellenistisissä keskuksissa ja jonka myöhäisenä 
provinsiaalisena muotona esim. pompeijilaista kehitystä on pidettävä. 
Joonialainen Priene antaa hävitetyssä tilassaankin käsitystä siitä, 
mihin ennen varsinaista hellenismiä jo näillä aloilla oli ehditty. 


Praksiteleen edustama kauneuden täydellistyminen ja Skopaan paa- 
toksellinen intohimo eivät olleet ainoita neljännen vuosisadan luonne- 
piirteitä. Myöskin inhimillinen karakterinkuvaus etsi täydellisempää 
ja rikkaampaa ilmennystään pyrkien näkyviin entistä realistisemmassa 
ulkonaisten ja sisäisten luonneominaisuuksien esityksessä. Neljännen 
vuosisadan alussa käytäntöön tullut tapa pystyttää elävillekin muisto- 
patsaita johti toisissa tapauksissa yleisestä ihanteellisuudesta poikkea- 
vaan naturalismiin, jonka esiintymisestä on kirjallisiakin tietoja. »Ih- 
miskuvaaja» Demetrios Alopekesta pyrki pronssipatsaissaan, välit- 
tämättä sovinnaisesta kauneudesta, muotokuvamaiseen näköisyyteen, 
esittäen mieleenpainuvin keinoin ihmiset niin kuin he elivät ja olivat. 
Hänen sen laatuisia muotokuviaan oli kaljupäinen sotapäällikkö Pelli- 
khos,.jolla oli ihramaha ja liehuva parta, tai vanha erikoistyyppi Lysi- 
makhe, joka oli hoitanut 64 vuotta papinvirkaansa Akropoliilla. De- 
metrioksen ohella kuului tämän suunnan edustajiin Silanion, jonka tie- 
detään mm. tehneen Platonin (kuollut у. 347) ја Symposionista tunnetun 
Apollodoroksen muotokuvat. Eräinä ajallisesti määrättyinä etappikoh- 
tina ovat Antistheneen (kuollut v. 366 jälkeen) ja Spartan kuninkaan 
Arkhidamos III:n (kaatunut v. 338) kuvat (kopioina Napolissa ja Va- 
tikaanissa). Niistä samoin kuin edellä mainituista kirjallisista lausun- 
noista selviää, että tällaiselle luonnemuotokuvataiteelle olivat kiitollisia 
aiheita erikoisesti vanhukset vakiintuneine ja mieleenpainuvine kasvon- 
piirteineen ja muine ruumiillisine tunnusmerkkeineen. 

Tehoisaan karakterinkuvaukseen päättyneestä suunnasta on säilynyt 
pari huomattavaa originaaliesimerkkiä, pronssiteosten murto-osia. Toi- 
nen on Ateenan kansallismuseossa oleva nyrkkitaistelijan pää, jossa sil- 
mät olivat alunperin erikseen asetetut ja huulet hopeapäällysteiset, lä- 

hinnä Antistheneen muotokuvaan verrattava työ. Toinen on Lontoossa 
oleva Afrikkalaisen pää, löydetty Kyrenen Apollon temppelin sijoilta. 
Molemmat ovat noin 30 cm korkeat. Ne antavat meille lähtökohtia myö- 
hemmän hellenistisen karakteritaiteen historiaan. On luonnollista, että 
tällaisista luonnekuvausharrastuksista sai yleensäkin vauhtia kreikkalai- 
nen muotokuvataide, jonka seuraavista saavutuksista yhä monilukui- 
semmat roomalaisaikaiset kopiot antavat näytteitä. Euripideen kas- 
voissa — mainitaksemme erään esimerkin — näkyvät monien ristirii- 
taisten elämänkokemusten kalvamat jäljet, mutta samalla niissä on 
myös ymmärtävän runoilijasielun henkevyyttä. Khrysippos (Metro- 


politan Museum, New York), Homeros (Boston) johtavat tällä alalla 
varsinaiseen hellenismiin. 


Neljännen vuosisadan kuluessa veistotaide pyrki ilmeisesti uusiin 
tuloksiin myös suurempien kokonaisuuksien käsittämisessä ja sommit- 
telussa. Ryhmäesitysten ja toimintakuvausten alalla tapahtunutta kehi- 
tystä on kuitenkin vaikea seurata jäännösten harvalukuisuuden vuoksi. 
Vanhemman ja nuoremman klassillisuuden rajoille on kuulunut eräs 
Rooman Sallustius-puutarhoista löydetty ryhmä, jonka katkelmia on 
joutunut Kööpenhaminan glyptoteekkiin. Säilyneet tytön ja naisen 
vartalotorsot osoittavat, että kysymyksessä on kreikkalainen alkuteos. 
Ryhmä on esittänyt Ifigeneian uhrausta; uudestisommittelussa on ase- 
tettu toistensa läheisyyteen vinossa asennossa oleva Ifigeneia ja suorana 
seisova Artemis. Kauniisti plastillinen ihon ja puvun esitys todistaa 
kehityksessä hieman jälkeenjääneestä, mutta vakavasta ja miehek- 
käästä taidelaadusta. 

Ajallisesti myöhäisempää kehitysastetta, Praksiteleen ja Skopaan 
suuntien risteytymistä ja yleistyvää draamallista ethosta edustaa kuu- 
luisa Niobidi-ryhmä, joka on säilynyt roomalaisaikaisena kopiona (suu- 
resti korjailtu, Firenzen Uffizi-galleriassa). Tekijästä on jo antiikin 
päivinä lausuttu eriäviä mielipiteitä. Kysymyksessä on Skopasta lähellä 
ollut, myös Praksiteleelta vaikutteita saanut mestari; samalle taiteili- 
jalle kuuluu myös hieman luonnollista suurempi marmoripää, alkuperäis- 
teos Ateenan kansallismuseossa, joka on löydetty Akropoliin etelä- 
rinteeltä. Mainittu naisenpää on oletettavasti katkelma Ariadnen ja 
Dionysoksen kohtausta kuvanneesta ryhmästä ja esittää onnentunteen 
ja kaihon vallassa olevan Ariadnen kasvoja. Jo tästä selviää, kuinka 
Niobidi-mestari on omaksunut Skopaan paatoksen hieman sentimen- 
taalisesti vaimennettuna. Nioben ja hänen lastensa taru on tarjonnut 

hänelle tilaisuuden erilaisten kohtalotunnelmien traagillisesti innoittu- 
neeseen kuvaukseen. Runollisesti kuvaileva ote näkyy siitä, että som- 
mittelun eri osat ovat todennäköisesti olleet ulkoilmaryhminä kallioi- 
sessa maastossa, jota jalustat edelleen jäljittelevät. Yksityiset henki- 
löt kuvaavat Apollon ja Artemiin suorittaman rangaistuksen erilaisia 
momentteja; Niobe-äiti nuorimman tyttärensä kanssa on nähtävästi 
ollut keskustassa. Monia hellenistiseen taiteeseen kotiutuvia traagillisia 
sekä liikunta-aiheita (vaipuminen maahan tai polvilleen, kuolleena 
maassa makaaminen, pakoon rientäminen, kauhistunut torjuminen, 
turha suojeleminen, vetoaminen taivaalliseen sääliin tai oikeuteen) tava- 
taan tässä kuvasarjassa; myös asentotyyppien ja luonteenkuvauksen 
kannalta se viittaa eteenpäin (vrt. uljasasentoinen nuorukainen, joka 
kääntää päänsä taaksepäin ylös, pedagogi hieman barbaarisine kas- 
voineen). Että alkuperäisestä kokonaisuudesta on tehty toisiakin, suh- 
teellisesti parempia kopioita, siitä on ns. Niobidi Chiaramonti esimerk- 
kinä. Niobidi-ryhmä, joka löydettiin 1583, on suuresti vaikuttanut Ita- 
lian ns. sentimentaalisen barokin muodostumiseen. 

Sekä sisältökuvauksen että muotoaiheiston kannalta kykeni 300- 
luvun keskivaiheilla esiintynyt taiteilijapolvi kehittämään täysklas- 
sillisuuden perinteitä. Sulokkuutta lähenevä ihannekauneus, pateet- 
tinen intohimo, realistinen karakterinesitys, hieno pintamuotoilu, pai- 
suva sisäinen tarmo olivat löytäneet veistoksellisen kielensä. Oli luon- 
nollista, että nämä saavutukset itsestään siirtyivät myös käsityö- 
läistaiteeseen, joka kukoisti hautapatsaissa ja muissa sen tapaisissa 
muistomerkeissä. Ero varsinaisen »korkean) taiteen ja puheenaolevan 
tuotannon välillä oli käytännössä edelleen vähäinen; etevienkin taiteili- 
jain, esim. Praksiteleen, tiedetään laatineen hautapatsaita. Hänen, 
kuten myös Skopaan vaikutus ajan hautamerkkitaiteeseen on ollut 
määräävää laatua (vrt. Aristonauteen ja Ilissoksen hautamerkit, Atee- 
nan kansallismuseossa). Johtuen osittain näistä suurista esikuvista, osit- 
tain yksinkertaisillekin marmorinhakkaajille ominaisesta, luontaisen 
taiteellisesta näkemis- ja esitystavasta, on neljännen vuosisadan atti- 
kalaisissa hautamerkeissä vielä huomattavan paljon miellyttäviä ja 
muotokauniita kappaleita. Se yksinkertaisen puhdas ylevyys, joka 
aateloi arkaaisen tyylikauden ja vielä täysklassillisuudenkin vastaavia 
muistomerkkejä, on kuitenkin jo vähenemässä. Kuvien sisältöön alkaa 
vaikuttaa porvarillisempi yksityisintressi, proosallisempi perhesurun 
korostus ja yleensä aineellisempi realismi. Hautalaatta muuttuu erään- 
laiseksi kuvakomeroksi, jolla on kehyksensä ja päätykolmionsa ja jonka 

sisäpuolella surukohtaukset esitellään verraten korkeina reliefikuvina. 
Vuosisadan alkupuolelta on vielä säilynyt jokin Parthenon-tyyliin perus- 
tuva hautareliefi; sellainen on v. 394 ratsutaistelussa kaatuneen Deksi- 
leoksen muistomerkki. Myöhemmin tulevat tavallisiksi monihenkilöiset 
perheryhmät, joissa hyvästijättö ja surunosoitukset on seikkaperäi- 
semmin ja avomielisemmin — ja siksi myös vähemmän vaikuttavasti — 
tuotu näyttämölle. Kreikkalainen hautamerkkitaide lähenee täten 
loppuaan. 


Klassillisen kehitysjakson päättäjä veistotaiteessa on Lysippos, 
suuri sikyonilainen kuvanveistäjä. Hän näyttää olleen huomattavan 
taiteilijaryhmän etunenässä, johon on kuulunut mm. istmolainen Eufra- 
nor, samalla kertaa kuvanveistäjä ja maalari sekä taideteoreettinen 
kirjailija. Lysippoksen nimi on antiikin taidekirjallisuudessa tavallisesti 
asetettu Aleksanteri Suuren yhteyteen, hänen muotokuvaajanaan 
ja kuninkaallisten sankari-aktien esittäjänä. Kuten Aleksanteri perusti 
hellenismin maailmanvallan, samoin on Lysippoksen katsottu varsinai- 
sesti perustaneen hellenistisen veistotaiteen maailmankielen. Taidehisto- 
riallinen kehitys kulkee tässä rinnan poliittishistoriallisen kehityskulun 
kanssa. 

Lysippoksesta on olemassa Pliniuksen tiedonanto, että hän teki Alek- 
santeri Suuresta kuvia jo tämän nuoruudessa (Aleksanteri oli syntynyt v. 
355). Kokoamalla kaikki tosiasiat voidaan mestarin toiminta varmuu- 
della sijoittaa neljännen vuosisadan jälkipuoliskolle. Lysippoksen lähtö- 
kohtana on todennäköisesti ollut vanha argolais-sikyonilainen, lähemmin 
sanoen Polykleitoksen taidesuunta. Erikoisesti Polykleitoksen Doryforos 
oli se klassillinen kouluesimerkki, jonka arvon Lysippos on tiettävästi 
tunnustanut. Eräistä tosin vähäisistä tyylillisistä vertailukohdista pää- 
tellen ei myöskään Skopaan ja Praksiteleen toiminta ollut jättämättä 
jälkiä Lysippoksen jatkuvaan kehitykseen. Plinius on säilyttänyt 
perinnäistiedon, että Lysippoksella ei ollut oikeastaan mitään varsi- 
naista opettajaa ja että hän sai teknillisen koulutuksensa käytännöllis- 
tä tietä, pronssinvalajana, mikä tuntuukin todennäköiseltä. Luontai- 
seen lahjakkuuteen ja kaikinpuoliseen ammatintuntemukseen perustui 
se pienimmissäkin yksityiskohdissa tarkka ja hienostunut työnsuori- 
tus, mistä Lysippos oli kuuluisa. Kypsänä mestarina hän lausunnois- 
saan korosti omaa taiteellista riippumattomuuttaan ja luonnon merki- 
tystä: vain luonto eikä yksikään taiteilija oli oikea esikuva. Pannen 
toisaalta suuren arvon »vanhojem), so. Polykleitoksen ja hänen kou- 

lukuntansa kanonisiin symmetriaoppeihin ja mittamääräiseen ra- 
kenteellisuuteen, hän siirtyi omassa luomistyössään persoonallisesti 
vapaampaan muotoilutapaan. Hän sanoikin joskus, että »vanhat» olivat 
kuvanneet ihmiset semmoisiksi kuin he ovat, mutta hän taas kuvasi 
heidät sellaisiksi kuin he näyttävät olevan, so. sellaisina kuin he 
näkyvät silmälle. Tällä varmaankin tahdottiin korostaa persoonallisen 
mielenkiinnon ja näkemistavan osuutta ja merkitystä. Kuinka se vuo- 
rostaan vaikutti patsasten mittasuhteisiin ja yleiskuvaan, siitä on Plinius 
antanut tavanmukaisissa tyylimäärittelyissään tietoja: »Hänen sanotaan 
edistäneen pronssinvalun taitoa huolellisen tukankäsittelyn kautta ja 
tekemällä henkilöiden päät pienemmiksi, vartalot solakammiksi ja kui- 
vakkaammiksi (corpora graciliora sicciorague) kuin aiemmat olivat teh- 
neet, täten antaen henkilökuvilleen suurempaa korkeutta.» 

Lysippos oli erittäin tuottelias; hänen patsasmääränsä sanottiin nou- 
sevan toiselle tuhannelle, mitä kuitenkin lienee pidettävä liioiteltuna, 
jos kaikki olivat niin huolellista tekoa kuin niiden sanotaan olleen. Ikävä 
kyllä, meille ei ole yhtään hänen teoksistaan varmasti säilynyt; sitä vas- 
toin on kirjallisten kuvausten perusteella moniakin tahdottu nähdä 
roomalaisaikaisissa kopioissa. Merkittävin hänen nimiinsä liitetyistä ku- 
vista on Delfoista löydetty thessalialaisen urheilijan Agiaan marmori- 
patsas, joka on tyylistä päätellen syntynyt neljännen vuosisadan puoli- 
välissä tai hieman myöhemmin. Tämän patsaan omistuskirjoituksen toi- 
sinnos on tavattu Agiaan kotikaupungista Farsaloksesta erään hävin- 
neen patsaan jalustasta, missä tekijäksi on ilmoitettu Lysippos. On siis 
tämän perustalla voitu olettaa, että Delfoin patsas on Lysippoksen 
pronssioriginaalin marmoritoisinnos tai ainakin uskollinen kopio. Kun 
Farsaloksessa ollut patsas on hävinnyt eikä siitä ole muita jäljennöksiä, jää 
tämä yhdistelmä epävarmojen olettamusten varaan. Sen epävarmuutta 
lisää toteamus, että Agiaan marmoripatsas ei ole suoritukseltaan täysin 
yhtenäinen; pää on kyllä mestarin arvoinen aikaansaannos, mutta 
vartalo on käsittelyltään kaavamaisempi ja siitä puuttuu se siir- 
ryntäin joustavuus, mikä on ollut Lysippoksen perusominaisuus. 

Jos Herculaneumista löydetty lepäävä Hermes edustaa — tavanmu- 
kaisena kauppavaloksena — jotakin Lysippoksen alkuteosta, on se luet- 
tava mestarin tuotannon alkupäähän. Hermes-nuorukainen on siinä esi- 
tetty kalliopaadella istuvana kuten elävä ihminen omassa ympäris- 
tössään. Hänen säärensä ja käsivartensa ovat niin luontevasti ojennetut 
ja valmiina kuin olisi hänen sanansaattajana oitis lähdettävä liikkeelle. 
Muotokäsittely on vkuivempi» kuin esim. Praksiteleella, mutta siinä on 

kiinteää jäntevyyttä kuten sanokaamme renessanssin Donatellon prons- 
si-Davidissa. Patsas valaisee, kenen tekemä alkuteos lienee ollutkin, 
olennaisia pyrkimyksiä Lysippoksen aikaisessa veistotaiteessa. 

Lysippoksen kuuluisimpia teoksia oli Roomaan myöhemmin joutunut 
ja siellä kansanomaiseen suosioon päässyt »Apoksyomenos). Se esitti 
palestralta tullutta nuorta urheilunvoittajaa, joka poistaa kaapimella 
ihostaan öljyn ja tomun. Pronssisen alkuteoksen kopiona pidetään Vati- 
kaanissa olevaa marmoripatsasta, joka asennoltaan vastaa vanhoja 
kuvauksia. Vaikkakin mainittu marmorikopio kuuluu roomalaisajan 
parhaisiin, ei se nähtävästi kuitenkaan anna täydellistä käsitystä Lysip- 
poksen alkuteoksen taiteellisista ominaisuuksista. Kasvojen ilme, otsa- 
lihasten jännitys liittää sen kaukaa Agias-patsaaseen. Lysippos on tässä 
osittain Polykleitoksen ja Skopaan taiteen täydentäjä, mutta vielä 
enemmän uudistaja, joka on analyyttisesti erittelevän realismin ja 
samalla joustavasti yhdistävän synteesin hengessä käsitellyt ainet- 
taan. Sivujen rikkaat siirtymät, anatomisesti tarkoin tutkittu lihak- 
sisto, käsien harkitut ojennukset, erilaisiin liikuntamotiiveihin ja sa- 
malla staattiseen seisontaan perustuvan vartalon tasapainoisuus todis- 
taa älykkäästä ja laskevasta, optilliset vaikutukset ja tehot huomioonot- 
tavasta taiteilijasta. Veistoksellinen ilmiö on tässäkin vallannut paik- 
kansa ikäänkuin tilassa elävänä ja toimivana todellisuutena, joka joka 
hetki ja aina uudelta puolelta virittää näkyviin plastillisen tehonsa. Var- 
talo seisovassa asennossaan samalla jatkuvasti kiertyy; katsoja vede- 
tään ottamaan mielikuvituksessaan osaa tähän kiinteään liikuntaan. Se 
yksilöllinen, omaan näkemykseen perustuva esitystapa, jota Lysippos 
tähdensi, ilmenee selvimmin patsaan mittasuhteissa; pää on aiempiin 
normaalimittoihin verrattuna pienempi, raajat ja käsivarret pitemmät. 
Samanlaista normaalisuhteista eroavaa pienentymistä ja virumista on 
huomattavissa myös myöhemmässä renessanssissa, mikä sielläkin johtuu 
persoonallisen näkemistavan korostuksesta. 

Lysippoksen älyllisesti joustava ihmiskäsitys teki hänet eteväksi 
muotokuvaajaksi. Hänen sanotaan saaneen erikoisoikeudekseen esittää 
veistokuvissa Aleksanteri Suurta, josta hänen tiedetään tehneen lukui- 
sia kuvia. Myöntäessään tämän etuoikeuden Aleksanteri varmaankin 
näki juuri Lysippoksessa sen taiteilijan, joka kykeni ilmituomaan hänen 
henkisiä ominaisuuksiaan, erikoisesti sitä leijonanmieltä, jota kunin- 
kaan olemuksessa ihailtiin. Kuninkaallisen kaulan tunnettu vinous ja 
pään siitä johtunut asento muuttui Lysippoksen heroisoivassa esi- 
tyksessä ylöspäin suuntautuvaksi katsannoksi; samalla kun taiteilija 

pyrki säilyttämään yksilölliset luonnepiirteet hän korosti sankarikunin- 
kaan voima-romanttisia ominaisuuksia. Siten »leijonannäköisyyttäv 
enensi otsan tarmokas muotoilu ja juurevasti kahtaanne työntyvät 
hiussuortuvat; silmissä oli kauas ja korkealle tähtäävää haavetta ja 
ykosteaa» loistetta, mikä jälleen palauttaa mieleen Skopaan Lysippok- 
selle jättämän perinnön. Lähinnä tämänsuuntaisiin Aleksanterin esi- 
tyksiin palautunee Pergamonista löydetty Istanbulin museossa oleva 
Aleksanterin marmoripää, joka kaukaa muistuttaakin Skopaan tegea- 
laisia päitä. Tämä myöhäinen kopio ei kuitenkaan anna riittävää käsi- 
tystä Lysippoksen muotokuvataiteesta, jonka luonne paremminkin 
kuvastuu eräistä toisarvoisista todistuskappaleista (Azara-hermi, Louv- 
ren statyetti, mitali- ja rahakuvia). Ei myöskään ole varmuutta siitä, 
että mikään muukaan antiikkinen muotokuvakopio (esim. istuvan 
Sokrateen) palautuisi Lysippoksen alkuteokseen. Kirjallisten tietojen 
mukaan Lysippos on esittänyt Aleksanterin myös keskushenkilönä 
suurissa patsasryhmissä. Delfoissa oli Aleksanterin leijonanmetsästystä 
esittävä kuvaryhmä, jonka Lysippos oli tehnyt yhdessä Leokhareen 
kanssa; Dionissa oli ryhmä, joka esitti Aleksanteria ja hänen ylimpiä 
sotapäälliköitään taistelussa. 

Eräistä muistakin Lysippoksen teoksista on säilynyt kirjallisia tie- 
toja. Suuressa maineessa olivat etenkin monet Herakles-patsaat, joista 
kuuluisin oli Herakles Epitrapezios. Eräät roomalaisaikaiset pienois- 
pronssit ja rahakuvat palautuvat luultavasti puheenaoleviin lysippo- 
laisiin alkuteoksiin. On oletettu, että sitä Herakles-patsasta, joka esitti 
hesperidiseikkailun voittajaa urotekonsa jälkeen väsyneenä ja nui- 
jaansa nojaavana, vastaisi liioittelevana myöhäisenä kopiona eli muun- 
noksena ns. Herakles Farnese. Lysippoksen jättiläismäisestä Herakleen 
patsaasta Tarentumissa sanotaan eräässä Niketaksen kuvauksessa, 
että hänen rintansa ja hartiansa olivat leveät, tukka paksu, reidet lihak- 
siset, käsivarret vahvajänteiset. Tarentumissa oli myös Lysippoksen 
17 m korkea Zeus-kolossi. Kairos-kuvassaan (= onnellinen tuokio) 
Lysippos oli esittänyt allegorisilla attribuuteilla varustetun liikunta- 
figuurin. 

Lysippoksen taiteeseen sisältyi monia lähtökohtia, joista kehitys 
kulki eteenpäin eri suuntiin. Hänen realismistaan jouduttiin suoranai- 
seen luonnonmuotojen käyttöön taiteessa. Lysippoksen veljestä 
Lysistratoksesta sanotaan, että hän otti valoksia elävistä malleista, 
joita hän sitten hieman korjaillen siirsi pronssiin. Oppilas Eutykhides, 
joka teki Antiokian kaupunginjumalattaren kuvapatsaan, oli erään 

maininnan mukaan saavuttanut tyylissään »virtaavan sulavuuden». 
Toinen oppilas Khares teki Rhodokseen kuuluisan auringonjumalan 
patsaan, jota sen jättiläismäisen suuruuden takia pidettiin yhtenä sil- 
loisen maailman seitsemästä ihmeestä. 

Etsiessämme säilyneestä originaalituotannosta Lysippoksen lähintä 
oppilaspiiriä olemme vaikeuksissa sen vuoksi, että rajan määrääminen 
varhaisemman hellenismin ja sen myöhempien vaiheiden välillä ei ole 
suinkaan helppo. Mestarin välittömään läheisyyteen tuntuu kuuluvan 
New Yorkin Metropolitan-museossa oleva marmorinen Herakles-torso. 
Jollekin Lysistratoksen tapaiselle seuraajalle on luettava Olympiasta 
löydetty nyrkkeilynvoittajan pää, jonka pöhöiset kasvot ja takkuinen 
tukka ja parta ovat kuin kipsinaamiosta suoraan otetut, yksityis- 
kohtia vain hieman tasoitellen. Lysippoksen kaukaisempaan piiriin 
liittyy Berliinin museon Rukoileva poika, sekin alkuperäinen pronssi- 
teos. Oletettavasti lysippolaiseen liikuntamotiiviin perustuu Madri- 
dissa oleva Hypnos (Uni), marmorinen vartalontorso, jonka voimme täy- 
dentää British Museumissa olevalla pronssipäällä. 

Lysipposta seuranneeseen tuotantoon on todennäköisesti luettava 
myös »Anzion neito), eräs viime aikojen kaikkein merkittävimpiä an- 
tiikkisia löytöjä. Se on 1,72 m korkea marmoripatsas, nykyään Rooman 
Termi-museossa. Anzion neito esittää nuorta uhraavaa tai uhritoimituk- 
sessa avustavaa naista, joka kantaa alustalla eräitä tarvittavia pikku 
esineitä. Hän on tuore ja tukeva maalaisilmestys, nuorukaismainen 
olento, joka tehtäväänsä täysin antautuneena lähestyy päämää- 
räänsä hitain askelin, kääntäen hieman ruumistaan sivulle. Oikea käsi 
(joka on löydetty, mutta ei asetettu paikoilleen) piteli rinnan kohdalla 
jotakin esinettä. Huomattava tässä bukolisessa tyypissä on luonteva 
realismi, joka ilmenee vartalon hieman raskaassa plastillisuudessa 
ja huolimattomasti valuvassa vaatetuksessa, mihin kutomuksen yksi- 
tyiskohdat on maalauksellisen vapaasti uurrettu. Patsaan tekijäksi 
on arveltu Fanes-nimistä Lysippoksen oppilasta. 


Aleksanteri Suuren vielä elävään muistoon liittyy tämän päätös- 
kauden ehkä sopusointuisin taideteollinen esimerkki, plastillisella kuva- 
koristelulla varustettu Aleksanterin sarkofagi. Se löydettiin 1887 eräästä 
Sidonin kuninkaallisen hautausmaan kammiosta ja on nykyään Istan- 
bulin museossa. Puheenaoleva sarkofagi on ihmeteltävän täydellisenä 
säilynyt; sen värit loistavat himmentymättömän kirkkaina helleenisessä 
puhtaudessaan. Teos on tyylisävyltään attikalainen, vielä merkillisen 

Kuva 80. Permantomosaiikki Olynthoksesta, 4 vs. alku. 


läheisesti vanhaan Parthenon-taiteen traditioon perustuva; marmori 
on kuultavaa Pentelikonin marmoria. Parthenonin friisiin verrattuna 
sommittelu osoittaa kehitystä; kuvapinnan myötäiseen rivityssystee- 
miin on yhdistetty taitavaa ryhmittelyä ja synteettistä keskitystä sa- 
malla kun on säilytetty ihanteellinen tasapaino eri ainesten välillä. 
Sarkofagi on nuorin Sidonin ruhtinassarkofagien sarjassa; sen on arveltu 
sisältäneen Abdalonymoksen maalliset jäännökset, jolle Aleksanteri oli 
Issoksen taistelun jälkeen antanut Sidonin kuningaskunnan. Teos on 
syntynyt sen mukaan neljännen vuosisadan lopulla. Sarkofagin korkeus 
on 2,06 m, kohokuvavyön korkeus 46 cm, pituus pääsivuilla 2,80 m. 

Merkittävintä tässä kaikin puolin aistikkaasti veistetyssä sarkofa- 
gissa ovat sen historiallisaiheiset kohokuvavyöhykkeet: toisella pitkällä 
sivulla (varmaankin Issoksen) taistelu, jossa Aleksanteri Suuri hyök- 
kää persialaisia vastaan, toisella pitkällä sivulla metsästyskohtaus, jo- 
hon ottaa osaa sekä helleenejä että barbaareja. Päätykuvat kertaavat 

samoja aiheita. Molemmat toiminnat suoritetaan pääasiassa ratsain; 
vaihtelevissa nousuissa kuvatut nuoret ratsut ovat lajissaan kauneinta, 
mitä kreikkalainen muotoaisti on tällä alalla kyennyt aikaansaamaan. 
Ratsumiehet taistelussaan hyökkäävät ja iskevät, sortuvat maahan, 
polvistuvat armonpyyntöön; metsästyskohtaus antaa eloisia kuvia 
leijonan ja hirven kaadannasta. Asentoaiheet ovat traditionaalisia, 
mutta niitä on käytelty muodollisessa suhteessa loisteliaasti ja sisällöl- 
tään harkitusti. Eräät alastonaiheet tarjoavat tutkimukselle kiinnekoh- 
tia sijoittamaan samaan kehitysvaiheeseen irrallisia nuorukaispatsaita, 
jotka ovat esitetyt verraten mutkikkaissa liikunta-asennoissa (New 
Yorkin Metropolitan-museossa oleva nyrkkeilevä poika, kreikkalainen 
alkuteos; Subiacon poika, Rooman Termi-museossa; Kytheran nuoru- 
kainen, Ateenan kansallismuseossa; painijaryhmä, Firenzen Uffizi-galle- 
riassa). 

Erikoisen viehätyksensä saa Aleksanterin sarkofagi marmoripinnalle 
lisätystä värityksestään. Värittäminen ei tässä kehitysvaiheessa näytä 
niinkään paljon tarkoittaneen maalauksen illusorisuutta tai huomiotahe- 
rättävää koristeellisuutta, vaan ainoastaan herkullisen harmonista mar- 
moripinnan ja itse esityksen elävöittämistä. Värit siis ikäänkuin kohot- 
tavat tapauksen ihanteellisesti kirkastettuun ilmapiiriin; puoleksi läpi- 
kuultavina ne sekaantuvat itsessään läpikuultavaan marmoriin, peittä- 
mättä pintaa kuten epäilemättä aiemmin oli usein tapahtunut. Väriar- 
voista mainittakoon: ihonväri norsunluunsävyinen, hiukset punaisen- 
ruskeat, Aleksanterin leijonakypärä ruskeankeltainen, mantteli violetti, 
ihotakki ruusunpunerva, satulapeite keltainen, sen päärmeet siniset, 
persialainen tiara resedankeltainen, hevoset ruskehtavat tai norsun- 
luunväriset. Yleensä ovat suuremmissa pinnoissa vallitsevina hienos- 
tuneet vaaleat soinnut; korostuksina on käytetty esim. kaunista vaa- 
leansinistä ja punaista, jopa kultaakin; värivastakohdista on käytetyin 
violetti ja keltainen. Kokonaisuudessaan väritystapa muistuttaa siitä 
kukkivasta väriharmoniasta, joka tavataan esim. Targuinian kuului- 
sassa maalauksilla varustetussa sarkofagissa (nykyään Firenzessä). 

Attikalaisperäisessä Aleksanterin sarkofagissa tavattavat persialais- 
taistelun aiheet johtavat olettamaan, että samaan ihanteelliseen taide- 
suuntaan on voinut kuulua suurempiakin toimintakuvia. Merkittävin 
jäännös siltä suunnalta on Rooman Termi-museossa oleva, kreikkalaiseen 
marmoriin veistetty kuolevan persialaisen pää, jota emme voi — kuten 
on usein tapahtunut — sijoittaa pergamonilaiseen taiteeseen tai niin 
myöhäiseen ajankohtaan kuin toiselle vuosisadalle. Puheena olevassa 

Kuva 81. Istuva nainen, maalattu polttosavikuva, luult. Ateenasta, 
n. 300 eKr. Tukholman kansallismuseo. 


97. Lysippoksen Apoksyomenos, »Kaapija»; marmorikopia. Vatikaanin museo. 


98. Ns. Aleksanterin sarkofagi, Sidonista, marmoria. Istanbulin museo. 


99. Pantterinmetsästys, yksityiskohta Aleksanterin sarkofagin kohokuvista. 


100. Kuolevan рег 


alaisen pää, marmoria. Rooman Termimuseo. 

tyylillisesti kokonaisessa ja tunneherkässä päässä vallitsee vielä täysin 
elävänä klassillinen attikalainen aisti. 


Nuoremman klassillisuuden kaudella jatkui myös varsinaisten pienois- 
taiteiden kukoistus. Kreikkalainen rahataide oli edelleen korkealla; 
Syrakusa lännessä antoi siitä jatkuvasti ensiluokkaisia esimerkkejä. 
Myöskin gemma- ja kamea-kuvat ovat seuranneet ajan tyylivirtauksia. 
Kaiverruksilla varustetut metalliastiat ja -peilit ovat olleet ajan muoti- 
ja koruesineitä. Metallipeilejä on koristettu myös reliefikuvilla. 
Aleksanteri Suuren hallituskaudella saavutti raha- ja mitalitaide uusia 
voittoja; yksilöllisesti kiintoisimmat kuvatodisteet sankarikuninkaasta 
ovatkin säilyneet juuri niiden välityksellä. 


Neljännen vuosisadan keskivaiheille ja jälkipuoliskolle sattui se hel- 
leenisen maalaustaiteen uusi kukoistus, joka väikkyi myöhäis- 
antiikin taiteentuntijain mielessä siveltimen taiteen kultakautena. 
Meille se on pelkkää kaukaista tarua; on varsin epämääräistä koettaa 
muodostaa siitä ja sitä kannattaneista tekijöistä varmaa käsitystä. 
Antiikin kirjallisuuden välittämät tiedot ovat tässä kuten muulloin- 
kin vaikeasti tulkittavia tai antavat vain ylimalkaisia viittauksia; ne 
klassillisten maalausten oletettavat jäljitelmät, joita on saatu päivän 
valoon Vesuviuksen v. 79 jKr. hävittämien kaupunkien seinäpinnoilta, 
ovat läpikäyneet jatkuvan ammatillisen kopioimisen muuntavat ja 
heikentävät vaikutukset. 

Vanha taidekaupunki Sikyon oli ollut kauan erikoisesti teknillisen 
kehityksen pääahjona. Siellä pääsi valtaan ns. enkaustiikka eli vaha- 
maalaustekniikka, jolla klassillisen maalaustaiteen loistavimmat luo- 
mat oli suoritettu. Vahamaalauksen alku — sulatetun mehiläis- 
vahan käyttö sideaineena ja värien »sisäänpolttaminen» — kuului 
taiteen aiempiin vaiheisiin. Sikyonissa näyttää opitun tämän tekniikan 
kehittyneempi muoto, jonka mukaan maalattavalle pinnalle (puu-, 
norsunluu-, marmoritaululle) värejä toisiinsa sekoittamalla ja sävyttä- 
mällä tehtiin haluttuja kuvia, jolloin tasainen ja sulava pintavaikutus 
saavutettiin käsittelemällä maalausta hehkuvilla metallipuikoilla. En- 
kaustisessa maalauksessa käytettiin upeampia kuin neljää perinnäistä 
väriä; kaunis sininen, vihreä ja erilaisia punaisia kuului tähän suurem- 
paa rikkautta ja loistoa tavoittelevaan tekotapaan. Sikyonilaisessa kou- 

lussa pantiin yleensä painoa teknillisiin ja metodisiin opintoihin. Oppi- 
aika saattoi kestää aina 12 vuotta; koulutuksen ja taiteellisen työsken- 
telyn päämääränä oli kaikin puolin kestävä ja kunnollinen taito, »khres- 
tografiay. Käytännössä säilyi edelleen myös vanha nelivärisyys; Plinius 
erottaa »nelivärimaalarit», jotka käyttivät ankaria värejä» (austeri 
colores), sellaisista maalareista, jotka viljelivät »kukkivia värejä» 
(floridi colores); etusijan vaikutuksessa hän antaa vanhalle neliväri- 
maalaukselle. Tämänaikainen metodisesti eteenpäin pyrkivä koulutus 
kehitti myös sen lyhennyksiä ja perspektiiviä käyttäneen kokoavan 
sommittelutavan, jota kreikan syntomiai ja latinan picturae compen- 
diariae todennäköisesti ovat merkinneet ja johon edelleen yhdistyi 
entistä monipuolisempi valo- ja varjomuotoilu loistevaloineen ja heijas- 
tuksineen. Sikyonilaisen koulun maalareista tunnetaan esim. Melanthios, 
joka on vaikuttanut myöskin teoreettisilla kirjoituksillaan. Koulun 
johtajia oli esim. Pamfilos, joka maalasi perhekuvia, taisteluja ja myto- 
logisia kohtauksia. Erään sikyonilaisen mestarin, Pausiaan, härkäuhria 
esittävästä maalauksesta on maininta, että eläin oli kokonaan musta ja 
maalattu suoraan edestäpäin; lyhennyksestä huolimatta katsoja oli 
näkevinään sen aivan täydellisesti, mikä varmaankin tapahtui plastilli- 
sen muotoilun ansiosta. Epidauroksen thymelessä oli eräs Pausiaan 
taulumaalaus, jossa oli kuvattu Methe (päihtymys olennoituna); naisen 
kasvot tulivat siinä näkyviin lasimaljan takaa, siinä oli siis näyte uuden 
suunnan illusionismista. 

Sikyonilaisen koulun rinnalla ja osittain vastakohtana puhutaan 
ajan attikalaisesta maalauskoulusta, jonka tyyssijana oli Ateena, joskin 
sen edustajat olivat peräisin eri tahoilta. Koulun johtava henki oli 
thebalainen Aristeides, joka kuului enkaustisen maalaustavan kehittä- 
jiin; hän oli tunnettu ilmetehoa korostavista kuvistaan, joissa oli käsi- 
telty traagillis-pateettisia aiheita. Hän näyttää täten maalaustaiteessa 
osittain vastanneen Skopaan ja Lysippoksen suuntaisia harrastuksia. 
Hänen suuremmista töistään mainitaan eräs persialaistaistelu, jossa oli 
yli sata henkilökuvaa. Taistelukuvien maalarina tunnettiin myös 
Isthmoksesta peräisin ollut Eufranor, joka teki Ateenassa erääseen 
pylväshalliin suuria seinämaalauksia, niistä mainehikkain Mantineian 
taistelua esittävä sommitelma, jossa ateenalaisen ratsuväen hyök- 
käys oli pääaiheena. Aristeideen poika Nikomakhos oli kuuluisa ke- 
veästä ja nopeasta tekotavastaan ja vauhdikkaista sommitelmistaan, 
joita verrattiin jopa Homeroksen runoihin. 

Vielä loistavampaan asemaan kohosi ajan maalaustaiteessa joonialai- 

nen koulu. Aleksanteri Suuren aikana ja diadokien hallitessa eli suu- 
resti ihailtu ja antiikin myöhemmänkin taidekatsomuksen mukaan 
ylimmäksi arvioitava mestari Apelles. Hän oli syntyisin Kolofonista, 
mutta toimi maalarina etupäässä läheisessä Efesoksessa, minkä vuoksi 
häntä nimitettiinkin usein efesolaiseksi. Hän kuului vanhaan taiteilija- 
perheeseen, oli laajasti sivistynyt ja paljon matkustanut mies, joka oli 
käynyt opissa myös Sikyonissa Pamfiloksen luona. Hänen jo Aleksan- 
teri Suuren aikana saavuttamaansa arvoasemaa valaisee tieto, että hän 
oli ainoa maalari, joka sai Aleksanterilta luvan hänen muotokuvaami- 
seensa, jollainen etuoikeus kuvanveistäjien joukossa oli vain Lysippok- 
sella. Apelleen tähti loisti yli kaikkien muiden, ja vain Praksiteles ase- 
tettiin taiteilijana hänen vertaisekseen. Hänen taiteensa etevyys oli erin- 
omaisessa piirustuksessa, selkeässä luonnehtimisessa ja elävässä herk- 
kyydessä (sulokkuudessa, ykharisy); hän saattoi ihmeteltävällä taidolla 
esittää henkilöidensä luonteita, tunnelmia ja kauneutta. Oikealla het- 
kellä hän osasi panna piirtimensä ja siveltimensä syrjään (manum de 
tabula»). Hänen tiedetään etupäässä käyttäneen temperatekniikkaa ja 
vanhaa neliväriasteikkoa, jota hän on varmaankin hallinnut erikoisella 
maalauksellisella neroudella, koska oli kuuluisa värityksensä rikkau- 
desta ja kauneudesta. Hänen mainitaan joskus ohuesti laseeranneen 
taulunsa läpinäkyvällä tummalla värillä, tämä kai yhtenäisen syvem- 
män tunnelman aikaansaamiseksi. Hänen sommitelmissaan on väliin 
ollut lukuisiakin henkilöitä, mutta useimmiten vain harvoja; ihmis- 
kuvaus oli pääasia, paikallisuuksien edustajina oli nymfejä tms. Apel- 
leen kuuluisimmista maalauksista ja niiden tekemästä vaikutuksesta 
on useita kertomuksia. Hänen metsästävä Artemiinsa seuralaisineen 
oli aikalaisten mielestä verrattavissa vain Homeroksen runokuviin. 
Ajan runoilijat ylistivät enimmän Kos-saaren Asklepioksen pyhäkössä 
ollutta »Afrodite anadyomene» taulua, jossa nähtiin jumalattaren nou- 
sevan merestä puristaen käsillään märkää tukkaansa ja katse rakkau- 
desta hiutuvana (vrt. Praksiteleen knidoslainen Afrodite). Muotokuvista 
olivat kuuluisimpia näköisyytensä, elävyytensä ja arvattavasti myös so- 
pivan idealisoimisen vuoksi Aleksanteri Suurta, hänen isäänsä Filipposta 
ja eräitä Aleksanterin sotapäälliköitä esittävät kuvat (joukossa ratsas- 
tajakuviakin). Efesoksen Artemisionia koristi Apelleen taulu, jossa 
Aleksanteri (todellisuudessa vaaleaihoinen) oli esitetty tummahipiäisenä 
Zeuksen poikana, kädessään salama, joka näytti välähtävän tummalta 
pohjalta. Kerran oli kuningas, Voitotar seuranaan, esitetty dioskuurien 
seurassa. Hovimaalarina Apelles joutui kehittämään myös antiikin 

allegoriamaalausta. Hänen omiin elämänkokemuksiinsa liittyi kuuluisa 
»Apelleen parjaus», monihenkilöinen allegoria, jonka Italian renessansi 
oppi tuntemaan kirjallisista kuvauksista, sitä vuorostaan aiheenaan 
käyttäen (esim. Botticelli). 

Apelleen kilpailija oli Antifilos, joka oli kotoisin Egyptistä, siis ympä- 
ristöstä, joka hellenistisellä kaudella tuli niin merkittäväksi. Hän oli 
tunnettu keveästä sivellintaidostaan ja laajasta aihepiiristään. Hänkin 
esitti hovipersoonallisuuksia, mutta myös satyyrierotiikkaa, laatukuvia 
ja hiljaiseloa», pilakuviakin (grylloi). Hänen maalauksistaan on erikoi- 
sesti mainittu »Kehrääjättäret». Poika, joka puhalsi uhrituleen, oli 
esitetty niin että tulenloiste heijastui kasvoihin. — Apelleen taiteelli- 
sena vastakohtana esitetään Protogenes-niminen mestari, kotoisin 
Kaarian Kaunoksesta. Hän oli teoreettisestikin oppinut maalari, joka 
toimi myös kuvanveistäjänä. Apelles tunnusti hänet taiteilijana vertai- 
sekseen. Protogeneen erikoisuus oli suorituksen äärimmäisessä tannon- 
tarkkuudessa, joka vei hänet viimeistelemään liiaksi töitään, mistä 
niiden välittömyys ja tuoreus tuntui kärsineen: hän ei siis osannut 
(päinvastoin kuin Apelles) nostaa ajoissa »kättään taulusta». Kuitenkin 
monet Protogeneen työt, esim. Ateenassa ja Rhodoksessa, olivat suu- 
ressa maineessa; hän näyttää useimmiten esittäneen yksinäisiä henki- 
lökuvia, joko mytologisilla attribuuteilla varustettuina tai ilman niitä. 
— Aleksanterin aikoihin kuului myös Aetion (tai Eetion), jonka kuu- 
luisin kuva, temperamaalaus, esitti Aleksanterin häitä baktrialaisen 
prinsessan Roksanen kanssa: aihe, joka Lukianoksen kuvasta siirtyi 
Italian renessansitaiteeseen (Sodoma). Tässä hääkuvassa oli tulisoih- 
tujen aikaansaamaa valovaikutusta. 


Neljännellä vuosisadalla kohosi maalaus varsinkin huonetiloja koris- 
tavana taiteena korkealle. Kehitys kulki Apollodoroksesta, joka oli 
oppinut tekemään yhdestä näkökulmasta hallittuja ulkotodellisuuden 
kuvia tilaympäristöineen ja varjomuovailuineen, kukoistuskauden myö- 
hempiin henkeviin edustajiin — Apelles, Nikomakhos, Protogenes — 
Aleksanteri Suuren aikana. Voi kuvitella, että kehitys jossakin määrin 
muistutti Italian maalaustaiteen kehityskulkua Masacciosta ja Uccel- 
losta täysrenessanssiin. Pompejin ja Herculaneumin seinämaalausten jou- 
kossa on ilmeisesti vapaita muunnelmia Aleksanterin ajan klassillisista 
kuvista, mutta kun niiden suoritustapa ei ole enää alkuteosten mukai- 
nen, ei niillä ole sanottavaa todistusarvoa. Ainoa todella huomattava 
4:nnen vuosisadan klassillista tyyliä muistuttava maalaussarja, jossa 

olemme näkevinämme vielä parthenonilaisten perinteiden heijastusta, 
on löydetty ns. Mysterio-huvilasta Pompejin muurien ulkopuolelta. 
Maalaukset on sovitettu toiseen pompejilaiseen seinäkoristelutyyliin, 
joka puolestaan edustaa palautumista vanhoihin klassillisiin periaattei- 
siin. Huvilan keskussalin kolmella seinällä on maalattuna Dionysos- 
kultin salamenoja; eräässä kohtauksessa nähdään polvistunut nainen 
odottamassa pyhää virpomista, hänen päänsä lepää juhlallisessa asen- 
nossa olevan naisen sylissä, vieressä on ekstaattisesti tanssiva nainen, 
jonka liikunnanesitys on vielä suhteellisen jäykkää. Henkilökuvat on 
maalattu huolellisesti, plastillisesti muotoillen ja sovitettuina yhte- 
näistä seinäpintaa vastaan ikäänkuin kapealle näyttämölle. Se on 
kopio-asussakin juhlallinen maalaussarja, joka antaa käsityksen klassil- 
lisen tyylin suuresta, ei erikoisemmin vielä teknillisesti virtuosimai- 
sesta maalaustavasta. 

Ajan maalaustaiteelle ominaisista sommitteluperiaatteista, nimen- 
omaan uudesta tilallis-perspektiivisestä esitystavasta antaa eräs iso- 
kokoinen mosaiikkikuva meille käsityksen. Se on Aleksanterin taistelun 
nimellä tunnettu mosaiikki, nykyään Napolin kansallismuseossa. To- 
dennäköisesti se pohjautuu originaalimaalaukseen, joka on kuulunut 
Aleksanteri Suuren aikoihin. Mosaiikki on peräisin Pompejin Casa del 
Fauno-nimisestä talosta, pääsalin permannosta; se on suuruudeltaan 
5,12 x 2,70 m. Paikalleen se oli tehty varmaankin pienen mosaiikkimal- 
lin mukaan, jonka esikuvana on vuorostaan ollut jokin vanhaa neli- 
väriasteikkoa noudattanut temperamaalaus. Alkuteoksen tekijäksi on 
oletettu Ateenassa toiminut eretrialainen Filoksenos-niminen mestari, 
jonka tiedetään tehneen Aleksanterin taistelua Dareiosta vastaan 
esittäneen maalauksen. Taistelun ratkaisevaa vaihetta kuvaavassa 
sommitelmassa on esitetty vasemmalla mustan ratsunsa selässä ryntäävä 
Aleksanteri, joka oli keihäällään kaatanut maahan persialaiskolonnan 
päämiehen ja saattanut ensi rivit epäjärjestykseen; oikealla näkyy 
vaunuissaan pakoon kääntynyt suurkuningas, jonka käsi on jäykistynyt 
toivottomaan eleeseen, samalla kuin hänen joukkonsa on vallannut 
sekasorto ja pelko. Ihmeteltävän paljon todellista taistelukarakteristiik- 
kaa, rajua liikettä, yksilöllistä luonteenkuvausta ja valtavaa joukko- 
vaikutusta sisältyy tähän ainoalaatuiseen kuvaukseen, jolle vertaus- 
kohtia voimme löytää vain Paolo Uccellon, Leonardon ja Michelange- 
lon vastaavista töistä. Pystyyn syöksyvien hevosten elävyys ja maahan 
sortuneiden perspektiiviset lyhennykset, tarkoin harkitut liikunta- 
suunnat ja vastasuunnat todistavat, että taiteilija hallitsi mestarilli- 

sesti aihettaan. Joka kohta tuntuu olevan punnittu: Dareioksen hah- 
mon kohoaminen yli muiden, kuiva puunrunko tukipisteenä, satunnai- 
sesti ja samalla koristeellisesti järjestetyt keihäät, Aleksanteri vasem- 
malla ikäänkuin sivutekijänä syrjässä, ollen kuitenkin todellisuudessa 
liikkeellepaneva syöksyvoima. Näköpiste on verraten alhaalla, joten 
ensi rivit keskitetysti edustavat taistelun ratkaisua. Värisommittelussa 
on vanha nelivärisysteemi kehitetty asteikoltaan rikkaammaksi; pe- 
rusväri on lämpimän keltainen, jonka kanssa toisten värien, ruskean, 
mustan ja punaisen eri asteet muodostavat yksinkertaisen tehokkaan 
ja kauniin yhdistelmän. 


Vaasimaalaus joutuu 4:nnellä vuosisadalla vähitellen varjoon ja 
laskusuuntaan. Nähtävästi koko tämä taidelaji ei ollut enää kulttuuri- 
kehityksen pääpaikoissa samalla tavoin harrastuksen kohteena kuin 
ennen; »suuret taiteet» olivat vallanneet mielenkiinnon. Myöskin vienti- 
alueet olivat lännessä Italian taholla supistuneet. Hakiessaan myynti- 
alueita Skythiasta, Kyrenaikasta ja muilta syrjäseuduilta vaasitaide 
näyttää pyrkineen ottamaan huomioon näiden seutujen paikallisen 
maun. Tälle vaasitaiteen viime asteelle ovat ominaisia lisääntyneet 
väritehostukset ja reliefikorostukset sekä kirjavammat kuvasommit- 
telut. Jonkinlaiseen jälkikukoistukseen puhkesi vaasimaalaus vielä 
eräissä etelä-Italian kreikkalaiskaupungeissa, joissa tehtiin suuriakin 
loistoamforia. Tämän barokkimaisesti upean tuotannon pääpaikkana 


Kuva 82. Eläinryhmä metsästyskohtauksesta. Hellenistisiä pronssikuvia 
Pompejista. Napoli, Museo Nazionale. 

on luultavasti ollut Taras (roomalaisten Tarentum). Sekin on itse teossa 
esimerkkinä siitä, kuinka entinen yksinkertaisen varma ja puhdas, 
kohtuullisuuteen tyytynyt tyylintunne oli tällä alalla kadonnut ja 
kuinka koko tuotanto kulki sisäistä rappiotaan ja lopulta, kreikkalais- 
kaupunkien jouduttua roomalaisten valtaan, myös ulkonaista häviö- 
tään kohden. 


Kuva 83. Sureva neito, arkaisoiva marmorinen hautakuva. 
Berliinin museo. 


Kuva 84. Taisteleva gigantti, Pergamonin Zeuksen alttarin friisistä. Berliini, 
Pergamonmuseo. 


VII 
HELLENISTISET TAIDEKOULUT 


Aleksanteri Suuren aikaisen taiteen kukoistus on osaksi nuoremman 
klassillisuuden jatkoa; kuitenkin on siinä luonneominaisuuksia, jotka jo 
viittaavat uuteen tyylikauteen. Siirtyminen seuraavaan vaiheeseen ei 
ole kuvataiteissa tarkasti määrättävissä. Varmemmin tulevat uuden, 
hellenistisen taiteen erikoispiirteet näkyviin vasta diadoki-ajan valta- 
keskuksissa. 

Aleksanteri oli antanut kreikkalaiselle kulttuuri- ja valtio-aatteelle 
uuden suuntauksen ja mahtavasti laajentuneet perspektiivit. Vanhain 
tietyissä yksilöllisissä rajoissaan eläneiden helleenisten kaupunkivaltioi- 
den aika oli mennyt; nuori makedonialainen hallitsijapersoonallisuus 
oli tarttunut ylhäältä käsin johtoon kääntäen eri kehityssuunnat suu- 
reksi yhteiseksi valtavirraksi, joka suuntautui romanttisesti itäänpäin, 

uusiin valloituksiin Orientin vanhoilla sivistysseuduilla. Ainoalaatuisen 
nopea oli kreikkalaisen kulttuurihengen valloitusvoima ja hedelmöit- 
tävä vaikutus Vähässä Aasiassa ja Egyptissäkin. Kreikkalaisen taiteen 
luomiskyky ja muotoaisti saivat sieltä uusia virikkeitä ja uutta sisältöä; 
helleeniläisperäiset taiteilijat, jotka olivat olennaisesti vieläkin tekijä- 
voimina, saivat uudella maaperällä laajentuneita ja teroittuneita mah- 
dollisuuksia. Taiteellisen tuotannon aineelliset ja henkiset edellytykset 
muuttuivat; itse taidetoiminta sai uusia rikkaampia, entisyydestä eroa- 
via ilmenemismuotoja, joissa puhdas helleeninen aineisto oli 
kyllä ytimenä tai alkumuotona, mutta kokonaisuuden tyyliluonne jo oli 
toisenlaatuinen: hellenistinen. 

Hellenismin luonne ja käyttövoimat eivät ole helposti eriteltävissä; 
taiteellisten jäännösten harvalukuisuus ja hajanaisuus sekä kirjallisten 
tietojen niukkuus ovat vaikeuttaneet tutkimusta jättäen sen tulokset 
tärkeissä kohdin vaillinaisiksi ja epämääräisiksi. Nykyaikainen tiede 
on kuitenkin yksimielinen siitä, että hellenismi ei suinkaan merkitse 
suhteellisesti vähäarvoista jälkiaikaa, vaan eteenpäin suuntautunutta 
kehitysvaihetta, jossa on paljon alkuperäistä luomistahtoa ja myös 
uutta rohkeaa sisältöä. Aleksanteri Suuren persoona, hänen ihmeelliset 
sankariretkensä ja valloituksensa olivat järkyttäneet ja hurmanneet 
mieliä saattaen seuraavan ajan taiteellisen luomistyön uusille urille. 
Tuloksena oli uusia näkemistapoja, yli-inhimillisiä aatteita, intohimoisesti 
romanttisia päämääriä. Taide ei voinut enää tyytyä ylevään klassilli- 
seen sopusuhtaan ja kanonisiin normeihin; se sai itseensä — stoalaista 
sanontaa käyttääksemme — »tulen henkeä», sen ote muuttui aktiivi- 
semmaksi ja levottomammaksi ja muodot saivat rikkaampia ja jänte- 
vämpiä rytmejä. Elämän todellisuuden tunne tuli entistä läheisem- 
mäksi; taide ei näyttänyt perustuvan enää pelkkään sielussa nähtyyn 
idea-kuvaan, se pyrki valtaamaan aineksensa suoraan luonnosta ja 
terävästä havainnosta. Liike ja tehovaikutus merkitsee hellenismille 
paljon; tässä suhteessa se periaatteellisesti erosi normaali-antiikin 
»hiljaisesta suuruudesta ja jalosta yksinkertaisuudesta». 

Uudet taidearvot pääsivät kehittymään etupäässä entisten keskusten 
ulkopuolella ja suureksi osaksi nimenomaan vähäaasialaisessa ympäris- 
tössä. On ilmeistä, että jo edellisellä aikakaudella havaittava taistelu 
attikalaisen taidemaun ja aasialaisen tyylin» välillä jatkui, ajoittain 
entistä kärjistyneempänä. Puhtaampi helleeninen taidekäsitys ei sekään 
hävinnyt kokonaan, joskin olot varsinaisessa Hellaassa olivat suu- 
resti köyhtyneet ja luomisvoima ehtymässä. Ateena eli edelleenkin 

suuren menneisyytensä maineella; korkeimman aistikkuuden tyyssijana 
sillä oli merkitystä Attikan rajojen ulkopuolellakin. Sikyonissa toimi 
jatkuvasti lysippolainen koulu saaden tilauksia kaikilta suunnilta. 
Uuteen taiteelliseen merkitykseen näyttää kohonneen Korinthos, joka 
— ollen taiteen vanha tuotantokeskus — käytti kaupallisesti hy- 
väkseen klassillisia saavutuksia levittäen niitä uusillekin voittoalueille. 
Sen kasvanutta sivistysmerkitystä vastasi korinttilaisen tyylin saavut- 
tama suosio, joka kesti roomalaisen valloituksenkin jälkeen. Varsinkin 
sisustustaiteen ja seinäkoristelun aloilla näyttää Korinthoksen merkitys 
hellenismin alkuaikoina olleen tuntuva. Merkittävän välittäjänaseman 
vaikkakin toisella tavoin, saavutti myös Rhodos, jonka onnistui vii- 
saalla politiikallaan säilyttää itsenäisyytensä hellenististen suurvaltojen 
välissä roomalaisaikoihin saakka. Se oli vanhaan perinteeseen nojaavan 
kaunopuheisuuden koulukeskus, joka taiteessaankin lähti »korkean ja 
kauniim tyylin pohjalta. Uusissa oloissa nämä periaatteet kuitenkin 
veivät ulkopuolisesti retorisiin ilmauksiin. Vanhan helleenisen maail- 
man läntisissä osissa, kuten Syrakusassa, joka ajoittaisesti pääsi kauan- 
kin nauttimaan rauhantilan siunauksista, sai kannatusta vanhan taiteen 
idyllisempi suunta, Hieron II:n aikaisessa arkkitehtuurissa suorastaan 
uusklassillinen hillitty tyylivirtaus. Kun uusien hellenististen valtioi- 
den taiteilija-aines oli varmaankin suurelta osalta vanhoista helleeni- 
sistä kaupungeista peräisin, voidaan syystä kysyä, missä määrin ne 
aloitteet ja taidemuodot, jotka kohtaavat meitä esim. Egyptin ns. 
aleksandrialaisessa piirissä, ovatkin perimmältään olleet vanhempaa, 
puhtaammin helleenistä alkuperää. 

Hellenismin yleiskehityksessä on vaikea osoittaa mitään määrättyä 
valtasuuntaa; tässä suhteessa antavat ajan rikkaille virtauksille filoso- 
fiset ja kirjalliset ilmiöt vertauskohtia. Huomautettakoon esim. aristo- 
telelaisen idealismin jälkeen esiintyvistä askeettis-mystillisistä ja skep- 
tillisistä elämänopeista, luonnontieteellisistä erikoistutkimuksista, stoa- 
laisten uudesta etiikasta, siellä täällä ilmenevästä humaanis-kosmo- 
poliittisesta suhtautumistavasta barbaareihin ja orjiin; muistutettakoon 
ajan runouden hienostuneesta muodonpalvonnasta, sankarieepoksen 
elvytyshalusta, elegis-eroottisesta ja bukolisesta runoudesta. Saman- 
kaltaisia sisältö- ja muotoaineksia tavataan myös ajan veisto- ja maa- 
laustaiteessa. Niiden esiintymisasteitten ja alojen määrääminen on tie- 
teen nykyisellä asteella vielä varsin epämääräistä tai kokonaan mah- 
dotonta. Kehityksen kulkua ylimalkaisesti luonnehtien on hellenis- 
missä joskus erotettu kaksi päävaihetta, jotka näyttävät ajallisesii 

seuraavan toisiaan kuten uudemman taiteen historiassa barokki ja 
rokokoo, ja joita eräiden näihin tyylikausiin verrattavien sukulaispiir- 
teiden vuoksi on totuttukin nimittämään hellenismin barokiksi ja roko- 
kooksi. Nämä nimitykset voivat kyllä joissakin kohdin valaista asiaa, 
mutta niiden käyttö on myös omiaan johtamaan liian yksipuolisiin 
käsityksiin. Näyttää siltä, ettei hellenismin »barokki» saanut maa- 
pohjaa klassillisella Kreikanmaalla, jota vastoin se löysi Rhodoksessa 
otollisen ympäristön ja pääsi painavimpiin ilmaisuihin Pergamonissa. 
Missä ns. rokokoon lähtökohdat ovat olleet, on vielä vaikeammin 
määrättävissä; kevyt terrakottamuovailu osoittaa, että tämäntapaisia 
tyylimuotoja on saattanut syntyä varsinaisessa Hellaassakin. Helle- 
nistinen Aleksandria näyttää myöhemmin olleen eräs sen tärkeä har- 
rastuskeskus. 

Hellenismin taidekeskukset ovat olleet maantieteellisesti laajemmalla 
alueella, monilukuisemmat ja voimasuhteissaan erilaiset kuin entiset 
helleeniset keskukset. Paitsi Attikan ja Peloponnesoksen kantapaikkoja 
on otettava lukuun uudestaan voimistuneet saarikulttuurit — Rhodok- 
sen ohella erikoisesti Delos — ja edelleen Vähän Aasian vanhat joonia- 
laiskaupungit, jotka kohosivat diadokien aikana uuteen rikkauteen ja 
loistoon ja joista hellenistisen asuntokulttuurin muodit lienevät osaksi 
peräisin. Olennaisemmin uusista, makedonialaista alkuperää olevista 
keskuksista ovat Egyptin ja Syyrian pääkaupungit Aleksandria ja An- 
tiokia olleet kaikesta päättäen hyvin merkittäviä, kehitystä produk- 
tiivisestikin eteenpäin suuntaavia tekijöitä, joiden arkeologiset todis- 
tusaineistot ovat kuitenkin hävinneet aivan vähiin. Enemmän on jää- 
nyt talteen Pergamonista, jossa makedonialaisen tarmon uudistama 
kreikkalaisuus puhkesi voimakkaimpaan jälkikukoistukseensa. Helle- 
nistinen taidehenki eli edelleen virkeänä Sisilian kaupungeissa ja Ala- 
Italiassa, johon vähitellen tunkeutui yhä voimakkaampia vaikutuksia 
ajan sivistyksen pääpaikoista, kuten voi nähdä Vesuviuksen juurella 
sijainneiden Pompejin ja Herculaneumin kulttuurikerrostumista. Aina 
kauas Intian rajoille tunkeutuivat hellenismin mainingit. 

Hellenistisen ajan voimme laskea taiteessa kestäneen 300-luvun 1о- 
pulta Augustuksen aikoihin tai ainakin n. 50 tienoille eKr. Tavallaan 
roomalainenkin kehitys merkitsee vain hellenismin uutta laajennusta. 

Aleksanteri Suuren loppuajan ja diadokiajan arkkitehtuu- 
ristanäkyy, kuinka oli saavuttu uuteen aikakauteen, jonka aineelliset 
varat ja tarpeet sekä suunnitteluaatteet olivat entistä laajemmat ja ra- 
kenteellinen tunnekin jo toinen. Aika tähtäsi suunnitelmalliseen suuruu- 
teen ja rikkaampaan loistoon, voimakkaampaan valo- ja varjovaiku- 
tukseen, yhdistettyyn kokonaistulokseen. Klassillisen ajan perusominai- 
suuksia oli ollut plastillinen selkeys ja tyylin yhtenäisyys, rakenteellis- 
ten muotojen sekä koristeellisten osien erinomainen puhtaus. Kuitenkin 
saattoi jo Akropoliin arkkitehtuurissa havaita eri tyylilajien aistikasta 
lähentämistä, mikä pyrkimys sai nuoremmassa klassillisuudessa enem- 
män valtaa, niin että esim. Mausoleionissa oli itämainenkin rakennus- 
aate sulatettu kreikkalaistyyliseen kokonaisuuteen. Tämä pyrkimys kor- 
keammasta näkökohdasta johdettuun synteettiseen yhdistämiseen 
jatkui edelleen hellenismissä. Aleksanteri Suuren perustamissa uusissa 
hellenistisissä kaupungeissa oli pohja-ajatuksena geometrinen järjes- 
telmällisyys. Hippodamoksen aatteet tulivat nyt hallitsijan käskystä 
yleiseen käytäntöön; suoraviivainen katusysteemi tai suunnitelman 
amfiteatterimainen muoto todistavat, että ylempi tahto ohjasi arkki- 
tehdin kättä. Aleksandria, ajan hallituskaupungeista komeimmaksi 
mainittu, oli jaettu järjestelmällisesti toisiaan leikkaavilla kaduilla 
rakennusneliöihin; pääkatu, seitsemän ja puoli kilometriä pitkä, oli 
kolmenkymmenen metrin levyinen. Hellenistiseen kaupunkikuvaan 
kuului määrätyllä tavalla sijoitettu päätori ja muitakin tarpeellisia 
toriaukeamia pylväistöineen, sarja julkisia rakennuksia ja temppeleitä. 
Uudet yhteiskunnalliset ja poliittiset tarpeet sekä uudet ympäristöt 
kehittivät ja rikastuttivat osittain epähelleenisillä lisillä rakennus- 
toimintaa, joka kasvoi paljon yli vanhain kreikkalaisten tottumusten 
ja mittojen. Suurin osa tätä hellenististä kaupunkiarkkitehtuuria on 
tuhoutunut, mutta esim. Prienen esiinkaivetut perustat todistavat, 
kuinka nykyaikaiseksi) asemakaavasuunnittelu oli kehittynyt. Maini- 
tun kaupungin tukimuureissa on käytetty säännöllistä neljäkäskivi- 
tekniikkaa, mikä myöskin kuuluu tyylikauden tunnuksiin. 

Oli luonnollista, ettei doorilainen tyyli vanhanaikaisesti ankarine 
vaatimuksineen ja rajoitettuine mahdollisuuksineen voinut enää tyy- 
dyttää ajan tarpeita ja tavoitteita. Doorilaisen tyylin aika oli mennyt; 
milloin sitä vielä yritettiin käyttää, on sen selkeä orgaanisuus ja vankka 
rakenteellisuus höltynyt ja kaavamaistunut. Yksityiskohdat kadottivat 
voimansa ja ryhdikkyytensä, pylväänpäät kutistuivat, triglyfit muut- 
tuivat irrallisiksi pintalisiksi. Yhä useammin sekoitettiin joonialaisia 

aineksia doorilaiseen kokonaisuuteen. Kaiken tämän vuoksi johtavat 
vähäaasialaiset arkkitehdit asettuivatkin doorilaisuuteen nähden koko- 
naan hylkäävälle kannalle. 

Kun hellenistisen rakennustaiteen parhaat työalueet ja teoreettiset 
keskukset olivat Vähän Aasian vanhoilla joonialaisseuduilla, oli itsestään 
ymmärrettävää, että joonialaisella tyylillä oli paremmat edellytykset 
jäädä elämään ja tulla käytäntöön uusissakin olosuhteissa. Sehän oli 
aiemminkin osoittautunut taipuisammaksi uudenlaatuisiinkin tehtäviin 
ja ollen luonteeltaan koristeellisempi ja juhlavampi se kykeni vastaa- 
maan paremmin ajan makusuuntaa. Joonialaisen tyylin uusi kukoistus 
ei lähtenyt yksinomaan vanhoista paikallisista perinteistä vaan siinä 
oli otettu varteen myös klassillisen ajan attikalaiset saavutukset. 
Niinpä tuli Vähässä Aasiassakin vallitsevaksi rikkaammin jäsennelty 
attikalainen pylväänjalka, jonka vaikutusta korostettiin nelikulmaisella 
jalustalaatalla, plintillä. Tyylin uutena normalisoijana kohosi suureen 
arvoon arkkitehti Hermogenes, joka eli 3:nnen vuosisadan lopulla 
ja 2:sen alussa. Hänen kuuluisimpia rakennuksiaan oli Kaarian Magne- 
siassa ollut Artemiin temppeli. Se oli pseudodipteros; ympäryshallin 
leveys oli kaksi kertaa tavallista suurempi, joten ympäröiviä pylväs- 
sarjoja olisi sopinut — käytetyn yhden tilalle — oikeastaan kaksi. Poh- 
jakaavasta näkyy, että molemmissa päissä oli sisäänkäyntiä ja symmet- 
ristä jakoa selvennetty siten, että keskimmäinen pylväsväli oli tehty 
muita leveämmäksi. Idänpuoleinen eteishalli, josta tultiin varsinaiseen 
kulttihuoneeseen, oli kaksi kertaa niin syvä kuin lännessä oleva taka- 
halli. Huomattava tyylinäytteenä on mainitun Artemiin temppelin mar- 
moripalkisto, jonka säilyneitä katkelmia on Berliinin Pergamonmu- 
seossa. Siinä on Erekhtheionista tunnettuun tapaan sijoitettu arkkitraa- 
vin päälle korkokuvafriisi. Friisin voimakkaasti liikehtivät henkilöhah- 
mot pyöristyvät miltei täysin plastillisiksi; ylempänä oleva hammas- 
sarja on samoin voimakkaasti esiintyöntyvä. Tekijä on ilmeisesti ollut 
tarmokas persoonallisuus, joka on yksilöllisen tahtonsa ja tarkoituksen- 
mukaisuusnäkökohtien mukaan muovaillut vanhoja tyyliaineksia. 

Ajalle ominainen suurien mittojen tavoittelu tuli näkyviin uudessa 
Didymaionissa (Miletoksen läheisen Didyman Apollon temppelissä), jota 
alettiin rakentaa v. 300 tienoilla. Efesoksen Artemisioniakin kookkaam- 
maksi suunniteltuna se oli kreikkalaismaailman isoin temppeli (51 x 109 
m). Temppelin rakennusta jatkettiin vielä 2:sella vuosisadalla eikä se 
koskaan täysin valmistunut. Pääarkkitehteina mainitaan Paionios Efe- 
soksesta ja Dafnis Miletoksesta. Temppeli oli portaikkojen ympäröimä 

dipteros (10 x 21 pylvästä); pronaoksen kattoa kannatti 12 pylvästä; 
oraakkelihuoneen kattoa oli tukemassa 2 jättiläispylvästä ja sen perman- 
to oli 1,50 m esihallin permantoa korkeammalla. Tynnyriholvien katta- 
mia sivukäytäviä pitkin saavuttiin puutarhamaiseen 58 m:n pituiseen sisä- 
pihaan, joka oli eräänlainen taivaskattoinen cella. Pylväänjalat oli- 
vat koristeellisesti muotoillut ja niiden alinta osaa ympäröi korkokuva- 
vyö. Pylväänpäissä oli kierrelaattain keskikohdalle muovailtu uhrihärän 
tai jumalien päitä — luonnepiirteitä, joissa on nähty barokin» henkeä. 

Joonialaisen tyylin sivuhaaraa, korinttilaista, ei hellenismin alku- 
aikoina vielä kovin paljon käytetty, ei ainakaan siellä, missä varsinai- 
sella joonialaisella perinteellä oli ylivalta. Korinttilaisen tyylin mahta- 
vimmaksi esimerkiksi jäi Ateenaan rakennettu olympolaisen Zeuksen 
temppeli, Olympieion. Jo Peisistratoksen aikana oli tämä ylijumalan 
temppeli pantu alkuun, mutta vasta 174 eKr. ryhtyi Syyrian kuningas 
Antiokhos IV Epifanes sitä varsinaisesti rakennuttamaan. Työn perus- 
motiivi oli tyypillisesti hellenistinen: temppeli oli oleva uhrilahja juma- 
lille ja kunnianosoitus kreikkalaisen kulttuurin pääkaupungille. Temp- 
peli oli valtavamittainen dipteros (pinta-ala 107,75 x 41,10 m), pylväitä 
oli yhteensä 104 ja niiden korkeus oli 17,25 m. Arkkitehti oli roomalainen 
D. Cossutius. Roomalaissyntyisen arkkitehdin esiintyminen hellenistisen 
rakennusaatteen toteuttajana on tässä omiaan herättämään mielenkiin- 
toa. Olympieion jäi, kuten useat muutkin hellenismin suurtemppelit, 
keskeneräiseksi, ja vasta keisari Hadrianus antoi viedä rakennustyön 
loppuun. Ylevyydessään ainoalaatuinen pylväistö Akropoliin juurella 
(15 pylvästä) on säilynyt jäännös tästä temppelistä. 


Ylempänä mainitut esimerkit ovat tyypillisimpiä hellenismin aikai- 
sesta rakennustaiteesta. Ateenassa, jonka omavarainen rakennustoi- 
minta oli melkein pysähdyksissä, kohosi Olympieionin lisäksi muitakin 
julkisia rakennuksia hellenististen ruhtinaiden lahjoituksina. Sellaisia oli- 
vat Ptolemaios II Filadelfoksen kustantama gymnasion ja kirjasto, 
Pergamonin Eumenes II:n rakennuttama kävelypylväistö ja Attalos IT:n 
pylväistö ja kauppahalli. Nämä esimerkit osoittavat, kuinka yleis- 
kreikkalainen yhteisyyden tunne yhä säilyi, samalla kun ne paljastavat 
sen tosiasian, että suuremmat varat ja mahdollisuudet olivat uusissa 
valtakeskuksissa. Niissä syntyneistä monumentaaliluomista ja erikois- 
rakennuksista on lukuisia kuvauksia, mutta vain vähän arkeologisia 
jäännöksiä. Silloisen maailman vihmeiden» joukkoon kuului Faroksessa, 
Aleksandrian sataman vartiokohdassa ollut yli 100 m korkea kolmiker- 

Kuva 85. Hotellirakennuksen pohja-ala. Epidauros. 4. vs. eKr. 


roksinen tornirakennus, joka rakennettiin ensimmäisten ptolemaiosten 
aikana. Se oli yhdistetty majakka, tähtitorni ja kunniamuistomerkki. 
Aikakirjoihin on jäänyt erikoinen muisto Ptolemaios II:n koruteltasta, 
jossa oli käytetty palmurungon ja thyrsos-sauvan tapaisia tukisalkoja. 
Pompejilaisissa seinädekoraatioissa on esimerkkejä näistä salkomaisista 
korupylväistä. Vanhain itämaisten kulttuurien läheisyys oli omiaan tuo- 
maan kreikkalaisiin perusmuotoihin itämaisromanttisia lisäaineksia 
(esim. egyptiläinen palmetti-pylväänpää, persialaisperäinen härkä-aihe 
pylväänpäässä). Toisaalta pyrittiin pukemaan paikalliset itämaiset 
aiheet klassillisiin kaavoihin. Tärkeämpiä kuin nämä sekamuodot ovat 
vanhoilta helleenisiltä perusteilta kehitetyt uudet rakennustyypit ja 
teknilliset menetelmät. Näissä suhteissa on hellenismi aikaansaanut 
paljon sellaista, minkä roomalaisuus saattoi ottaa valmiina käytäntöön 
ja joka antoi vielä lähtökohtia varhaiskristilliselle taiteelle. 
Rakennusteknillisessä suhteessa tärkeä oli se kehitys, joka tapahtui 
itse muurirakenteessa. Varsinkin Prienen ja Pergamonin kiviseinät ja 
tukimuurit osoittavat, kuinka pyrittiin luomaan yksityiskohtaisesti 
tarkka, koristeellinen ja sidottu järjestelmä. Muurirakenteen kivien 
pintakäsittelyssä, niiden plastillisessa tasoituksessa tai karkeahakkauk- 
sessa, liitos- ja kehystämuotoilussa on noudatettu erilaisia järjestelmälli- 
siä ja tarkoituksenmukaisia menettelytapoja. On luonnollista, että ki- 
vien järjestelmällisestä sidonnasta oli vain askel kaarirakenteeseen ja 

holvaussysteemiin. Jo varhaisemmilta ajoilta on säilynyt pohjois-Krei- 
kasta esimerkkejä alkeellisen kaarirakenteen käytöstä kiviporteissa. 
Hellenistisellä ajalla näyttää kaarimuoto kotiutuneen laajemmalti aina- 
kin porttirakennuksiin ja käytäviin. Idässä kiilaholvisysteemi oli ollut 
vanhastaan tunnettu; nyt se joutui etenkin Aleksandriassa ja Syyriassa 
palvelemaan uutta järjestelmällisyyttä ja tilamuotoilua. Missä määrin 
holvaussysteemi pääsi näissä hellenismin keskuksissa yleisemmin käy- 
täntöön tänä aikana, ei ole lähemmin tunnettua, rakennusten yläosat 
kun ovat säännöllisesti tuhoutuneet. On kuitenkin ilmeistä, että paljon 
siitä, mikä tulee täysin kehitettynä näkyviin roomalaisten johtamassa 
arkkitehtuurissa, oli jo aiemmin saanut varsinaisessa hellenismissä 
alkunsa. Erikoisesti on syytä korostaa, että muuri- ja kaarirakenteessa 
ilmenevä uusi rakenteellinen tunne on muotoillut rakennusta kokonai- 
suudessaan niin että järjestelmällinen selkeys — »romaanista) tyyliä 
kaukaa muistuttaen — on ollut seurauksena. 

Rakennusten pohjamuodoissa ja yleissuunnittelussa tulee näkyviin 
uutuuksiin ja moninaisuuteen tähtäävä kehitys. Klassillisista normeista 
poikettaessa jäävät itsestään syrjään entiset mittamääräiset suhteet, 
jotka tuntuivat olevan uuden kehityksen tiellä. Rohkeihin uudissuunni- 
telmiin liittyi pyrkimys itse rakennuksen sijainnin tehostamiseen ja arvo- 
vaikutuksen korostukseen, mikä tapahtui podiumin ja portaikkojen 
avulla. Kuinka hellenismin uusille urille suuntautuva uskonnollinen 
kehitys vaikutti rakennusmuotoihin, siitä antavat esimerkkejä etenkin 
syyrialaiset temppelit, joissa on kristillistä basilikaa edeltäviä ominai- 
suuksia (kolmilaivaisuus, poikkilaiva sivuovineen, korotettu kuori, 
apsidi). Suosittu muoto oli pyörörakennus, josta esimerkkinä mainitta- 
koon Arsinoen kauniiksi ylistetty rakennus Samothrakessa (halkaisija 
17 m) ja Efesoksen voitonmonumentti: nelikulmaiselta alustalta kohon- 
nut kaksikerroksinen rakennus, huipussa tropaion. Tällaisten rakennus- 
ten ympärysseinä saattoi olla suljettu ja yhtenäinen, mutta siihen voi 
myös liittyä pilasteri- tai pylväskoristelua, mikä oli omiaan johtamaan 
kehitystä »romaaniseen» suuntaan. Vanhat pylväistöaiheetkin saivat 
uusien tarpeiden vallitessa rikkaita kehittelyjä. Pylväistöillä varustettiin 
yhä useammat julkiset rakennukset, gymnasiot, kirjastotalot ja palatsit; 
niillä oli torien ja valtakatujen reunoilla suojaisten kävelytilojen ja ko- 
kouspaikkojen merkitys. Korkeampien rakennusten yhteydessä pylväis- 
töt saattoivat olla kaksikerroksisiakin (esim. Athenen propylon Perga- 
monissa). Hellenistiseen kaupunkikuvaan kuului myös monenlaisia halli- 
rakennuksia, joissa eri kerroksissa käytettiin erilaisia pylväs- tai pilari- 

Kuva 86. Attalos II:n (159—138 eKr.) sto a Ateenan agorassa, uudesti- 
rakennettuna (American School of Classical studies, museorakennus). 


järjestelmiä (alakerroksessa tavallisesti doorilainen). Merkitykselliseksi 
vastaisessa kehityksessä tuli basilika, vkuningashalli»1. »koruhalli» — sul- 
jettu rakennus, joka oli varattu oikeudenkäyttöä ja järjestysviranomai- 
sia varten ja joka oli myöhemmin säännöllisesti »basilikaalisesti» valaistu, 
so. valo tuli korkeamman keskilaivan yläikkunoista. Muista julkisista 
rakennuksista on mainittava buleuterionit, raatihuoneet ja hotellit. 

Myöskin yksityisissä, erikoisesti koristeellisissa rakennusosissa, kulki 
kehitys eteenpäin. Hellenismi ei näissäkään kohdin merkinnyt yksin- 
omaan yhdistelyä ja sekoitusta tai vieraiden ainesten romanttista omak- 
sumista, vaan siihen sisältyi myös paljon itsenäistä luomistahtoa ja 
omaperäistä keksimiskykyä. Niinpä varsinaisissa tyylirakennuksissakin 
pylväänpäät ja friisit tarjoavat suuresti vaihtelevia muotoja. Joonialai- 
set diagonaalikapiteelit ja kolmisivuiset korinttilaiset kapiteelit ovat 
uuteen vapaaseen suuntaan käyviä keksintöjä. Pylväänpään lehdet ja 
köynnökset kuvastavat usein rikkaaksi ja reheväksi paisunutta mieli- 
kuvitusta, mikä ilmenee myös siinä, että figuuriaiheita sekaantuu kasvi- 
muotoihin (esim. Eleusiin propylaionin korinttilaisessa kapiteelissa on 
kulmiin sovitettu siipileijonat). 

Niin monenlaatuinen kuin kehitys onkin ollut kultillisen ja julkisen 
arkkitehtuurin aloilla, on sen kuitenkin nähtävästi ylittänyt palatseissa 
ja rikkaiden taloissa tapahtunut sisustustaiteen ja asuntokulttuurin ke- 

hitys. Perustaa käsityksellemme tässä suhteessa antavat Prienessä paljas- 
tetut rakennuspohjat sekä eräät talonjäännökset Deloksessa; laajemmin 
valaisevat asiaa Vesuviuksen tuhkasta esiinkaivettujen kaupunkien 
kokonaisempina säilyneet talomuodot, joissa yleishellenistinen kulttuu- 
riperinne vielä jatkuu. Muinainen »megaron» on vielä oletettavasti ollut 
Prienestä tuntemamme esihallin (proston) ja sitä seuranneen pääsalin 
(oikos 1. andron) kaukaisena lähtökohtana; tähän vanhaan peruskaavaan 
liittyi piha ja siihen avautuva vilpolan tapainen »eksedra» sekä sivuilla 
olevat asuinhuoneet. Pylväillä varustettu piha muuttui, kuten Delok- 
sesta nähdään, järjestelmälliseksi peristyliksi rajoitetun keskitilan ympä- 
rillä olevine pylväineen. Eräiden hellenististen salien erikoisnimitykset: 
srhodoslainen», »kyzikolainen», »korinttilainen), »egyptiläinen) sali viit- 
taavat siihen, että erilaisia paikallismuotoja sulautui ajan yleistyvään 
asuntokaavaan. »Egyptiläisessä» salissa oli »basilikaalinen» valaistus; 
tämä kolmilaivainen saliyhdistelmä palautui muinaisegyptiläiseen hy- 
postyleen. 

Hellenistinen kaupankitalo oli ulkoa varsin yksinkertainen, mutta 
sen sisäarkkitehtuuri sai loistoa pylväistöistä ja seinien koristeellisesta 
pintakäsittelystä. Seinäpintain käsittely näyttää pohjautuvan etupäässä 
kahteen perustapaan, joista toinen on edustettuna alkeellisessa muo- 
dossa etruskilaisissa hautahuoneissa ja toinen vanhimmissa deloslai- 
sissa sekä pompejilaisissa asuintaloissa. Edellisen mukaan tehtiin muuri- 
tai stukkipinnalle koristavia seinämaalauksia tai kiinnitettiin seinäpin- 
taan marmori- tai puutauluja; tämä tapa en ilmeisesti jo klassillisella 
kaudella kehittynyt täyteen loistoonsa (vrt. Pompejin Mysterio-huvilan 
seinämaalaussysteemi). Toisen, ns. inkrustaatio-järjestelmän voimme 
ajatella palautuvan muinaisitämaisiin perinteisiin, tapaan peittää seinä- 
pinnat kallisarvoisella kivipäällysteellä. Kun inkrustaatio »korvattiin» 
muovailluilla stukkikuvioilla tai niiden maalausjäljittelyllä, saavuttiin 
tyyliin, joka Pompejissa tunnetaan vensimmäisen tyylin» nimellä. Helle- 
nistisessä kehityksessä yhtyivät eri systeemit ja varsinkin suurissa kau- 
pungeissa, kuten Korinthoksessa ja Aleksandriassa, näyttää seinäkoris- 
telu saaneen yhä rikkaampia muotoja. Kuinka illusorinen perspektiivi 
ja romanttinen avartamishalu puolestaan ohjasi kehitystä myöhemmin 
eteenpäin, siitä saamme Pompejista parhaan käsityksen. 


Hellenistiset taidekoulut 259 


Kuva 87. Ylösryntäävä gigantti, Pergamonin Zeuksen alttarin friisistä. 


Kuvanveistotaiteen asema hellenismissä or, kuten edellä jo viitat- 
tiin, jäänyt monessa kohden epäselväksi. Roomalaisen antiikin ai- 
kana oli yleinen mielipide, että Praksiteleen, Skopaan ja Lysip- 
poksen jälkeen veistotaide tyrehtyi ja että se vasta roomalaisten noustua 
valtaan pääsi jälleen kukoistamaan. Lueteltuaan merkittävimmät kreik- 
kalaiset mestarit aina 121. olympiadiin (v:n 296 tienoille eKr.) Plinius 
jatkaa: Cessavit deinde ars, ac rursus olympiade CLVI. revixit (taide jou- 
tui sen jälkeen pysähdyksiin, mutta elpyi jälleen 156. olympiadin 
aikana, so. v:n 154 tienoilla eKr.). Asioita on tässä ilmeisesti katseltu 
roomalais-patrioottiselta ja konservatiiviselta kannalta. Se elpymi- 
nen, joka seurasi roomalaisten päästyä idässäkin johtoon ja heidän 
antaessaan klassillishenkisiä tehtäviä kreikkalaiselle taiteelle, tuskin 
merkitsee nykyaikaisen tieteellisen katsomustavan mukaan todellista 
uudistumista. Päinvastoin on sanottava, että varsinaisen hellenisminkin 
piirissä on luotu paljon tervettä ja elinvoimaista taidetta, varsinkin sinä 
ajankohtana, jolloin uusien kuningaskuntien sivistysolot olivat päässeet 
vakiintumaan. Joukko säilyneitä alkuperäistöitä ja suuret määrät kopio- 
teoksia on todistamassa ajan rikkaasta ja myös uusiin suuntiin pyrki- 
neestä tuotannosta. Onnellinen kohtalo on säilyttänyt, joskin pahoin vaa- 
rioituneena, myöhäiskreikkalaisen taiteen suurisuuntaisimman monu- 
mentaaliteoksen, Pergamonin Zeuksen alttarin, joka on juuri Pliniuksen 
mainitsemalta »välikaudelta». 

Miten veistotaiteessa eri tyylivirtaukset ovat seuranneet toisiaan ja 
missä suhteissa toisiinsa, mikä asema eri sivistyksellisillä keskuksilla on 
ollut luomistyön yleiskulussa, ja vihdoin, miten kirjallisista tiedoista 
tunnetut taiteilijain nimet ja originaaleina tai kopioina säilyneet teokset 
on asetettava toistensa yhteyteen, siitä kaikesta on vain vähän ehdo- 
tonta varmuutta. Varsinkin ajallisten kiinnekohtien puute haittaa tutki- 
musta. Vuosien 300 ja 230 väliseltä ajalta ei ole juuri lainkaan varmasti 
määriteltäviä teosryhmiä; sitä vastoin seuraavien 60 vuoden taipaleelta 
on useita monumentaalisia todisteita nimenomaan pergamonilaisesta 
taiteesta. Hellenistisen veistotaiteen loppuvaiheet ovat jälleen kronologi- 
sesti epämääräiset; vain Delos-saaren löydöt saaren hävitystä (v. 69 eKr.) 
edeltäneeltä ajalta ja jotkut rhodoslaiset tiedot antavat mainittavia 
tukikohtia. 

Tuotannon polttopisteitä ja eteenpäin vieviä tekijöitä on ollut senkin 
vuoksi vaikea tarkoin eritellä, kun kuvataiteiden harjoittajat näyttä- 
vät tänä aikana tavallista irrallisemmin muuttaneen asuinsijojaan etsien 
työtä ja onneaan sieltä, missä sitä kulloinkin oli tarjolla. Niinpä esim. 
pergamonilaisten taiteilijain joukossa tavataan eri haaroilta tulleita 
mestareita. Kuten italialaisen täysrenessanssin taiteessa vetivät suuret 
valtakeskukset hellenismissäkin puoleensa vaikuttaen yleistävästi ja 
tasoittavasti. Mistä todelliset aloitteet ovat lähtöisin, ei siis ole pelkäs- 
tään tuotantokeskuksen pohjalla määrättävissä. On syytä uskoa, että 
vanhat taidemaat Aigeian meren ympärillä ovat yhä olleet hedelmällisiä 
lähtökohtia ja että Vähän Aasian vanhat kreikkalaiskaupungit ovat tai- 
teen tyyssijoina olleet edelleenkin merkittäviä. Egyptin Aleksandria on 
vanhan vallinneen katsantotavan mukaan ohjannut siinä määrin helle- 
nismin kehitystä, että aikakautta on nimitettykin »aleksandrialaiseksi». 
Varmaan Aleksandria onkin ollut tärkeä ajan taiteen harjoituskeskus — 
sikäläisestä elämästä saadut kuva-aiheetkin todistavat siitä — mutta sen 
todellinen luova osuus jää sitä vastoin epävarmaksi. Sillä egyptiläis-hel- 
leenisellä sekataiteella, joka Egyptissä sai laajalti jalansijaa, on suurelta 
osalta vain degeneraatio-ilmiön merkitystä. 

Aika- ja koulumäärittely on ollut epämääräistä myös siksi, että taıtei- 
lijat ovat teknillisesti ja tyylillisesti hallinneet edellisten kausien, erityi- 
sesti klassillisten mestarien taitoja ja saavutuksia ja että he ovat usein 
palautuneet näihin vanhempiin lähtökohtiin. Siitä johtuvat hellenisti- 
sessä kuvanveistossa niin usein tavattavat jälkikaiut ja vanhojen käsit- 
telyjen uudistamiset. Aikasijoittelu voi täten horjua ei vain vuosikym- 
meniä vaan yli vuosisadankin. Tyypillinen esimerkki siitä on Melos-saa- 

ren Afrodite, jonka on laskettu suorituksena kuuluvan toiselle tai en- 
simmäiselle vuosisadalle eKr., mutta aatteeltaan sen katsotaan perustu- 
van johonkin varhaisklassilliseen esikuvaan. 

Traditionaalisuudessaan ja vanhojen jäljittelyssään hellenismi kuiten- 
kin vie taiteen virtaa eteenpäin niin hyvin teknillisesti kuin sisäisen tun- 
teen ja luonnon todellisuuden ilmaisussa. Eivät mitkään tyylikeinot, 
herkät enemmän kuin karkeatkaan olleet vieraita ajan mestareille. Prak- 
sitelelainen hienostus eli jopa käsityöläismäisillä tanagra-taiteilijoilla 
ikäänkuin verissä, ilmeten viehättävissä asento- ja pukuaiheissa. Eräs 
hyvin luonteenomainen suuntavirtaus tarkoitti juuri sulokkuuden — 
kharis — tehostamista. Ehkä vieläkin suurempaa vetoa tunnettiin Sko- 
paan paatoksen jatkamismahdollisuuksia kohtaan. Hellenismi vei mar- 
morimuotoihin innostuksen kiihkon, järkyttävän tuskan, hurmioisen 
ilon, lennokkaan kaukomielen, hiuduttavan kaihon, sensualismin. Pinta- 
käsittelyn pehmeät hienoudet ja tehokkaat varjovaikutukset, kontra- 
postotaivutukset ja jännittyneet kierteet tulivat näiden tunnetilojen 
ulkonaisiksi ilmaisukeinoiksi. Myös Lysippoksen realistinen »kuivuus) 
ja siseloimisen tarkkuus sekä kaikinpuolinen esitystapa olivat välikei- 
noina tunneilmaisun terävöittämisessä ja kiinninaulaamisessa. Katso- 
jan täytyi, miten kyltynyt hän mahdollisesti olikin, antautua ajan nyrk- 
kitaistelijakuvien ja armottomasti läpivietyjen muotokuvien »peloitta- 
уап» realismin edessä. Realismi liittyneenä koomillisuustuntoon vei 
jopa anatomisten epämuodostumien esittämiseen. 

Yhä uusia elämän ja kauneuden aloja tuli taiteen ennen niin ahtai- 
siin rajoihin. Realistinen yksilönkuvaus, naturalistinen laatukuva, maa- 
laisidylli, maisema, karikatyyri saivat nyt vakinaisemmin jalansijaa. 
Oltuaan aiemmin miltei yksinomaan uskonnolliseen kulttiin ja julkiseen 
elämään kuulunut, veistotaide muuttui nyt yhä enemmän maallisen lois- 
ton ja yksityiselämän nautinnon välineeksi leviten koristamaan palat- 
sien saleja, pihoja ja puutarhoja. Tämä roomalaisajalla yhä enemmän 
valtaan pääsevä taiteen yleistäminen ja profanoituminen vaikutti puo- 
lestaan kopiotuotannon määrättömään lisääntymiseen. 


Eräistä nuoremman klassillisuuden kouluperinteeseen kuuluvista 
teoksista, jotka luonteeltaan jo muistuttavat hellenismiä, on aiemmin 
(s. 237) ollut puhe. Praksiteleen pojat ja Lysippoksen monet oppilaat 
ovat arvattavasti lähinnä välittäneet siirtymistä uuteen tyylikauteen. 
Meillä on kuitenkin varsin vähän todellista tietoa tämän ensi vaiheen 
tuotannosta. Erään varmasti tunnetun Lysippoksen oppilaan, Polyeuk- 

toksen muovailema oli Demostheneen pronssipatsas, joka pystytettiin 
Ateenaan v. 280 tehdyn kansanpäätöksen mukaisesti. Sitä edustaa 
Oxfordissa oleva erinomainen pää, marmorikopion jäännös, ja Vatikaa- 
nissa oleva marmorikopio (siinä kädet väärin restauroitu; alkuperäi- 
sessä teoksessa ne olivat ristissä). Puheena oleva patsas oli ilmeisesti 
ankaria asiallisuuden vaatimuksia täyttävä muotokuva samalla kun se 
oli arvokas taideteos. Kasvoissa ilmenevä tahdonlujuus ja jalo vakau- 
muksellisuus tekee Oxfordin pään inhimillisesti läheiseksi myöhemmille- 
kin ajoille. Demostheneen patsas on harkitussa loogillisuudessaan ja rau- 
hallisessa rakenteellisuudessaan eräs muotokuvataiteen vaikuttavimpia 
esimerkkejä. 

Hellenismin alkuun on usein luettu eräs antiikin kuuluisimpia mar- 
moritöitä, Louvressa oleva Samothraken Nike. Sen synty on joskus siir- 
retty myöhempäänkin ajankohtaan, 260:n tienoille eKr., tai vielä myö- 
hemmäksi. Nykyään on jo yleisesti hyljätty otaksuma, että se on vietävä 
Demetrios Poliorketeen (luultavasti v. 306) saavuttaman merivoiton ja 
hänen sen johdosta lyöttämänsä Nike-aiheisen rahakuvan välittömään 
yhteyteen. Tyypin esiintyminen suunnilleen samanlaisena rahakuvassa 
ja patsaassa todistaa vain, että aihe oli perinnäinen ja suosittu. Jo Fei- 
diaan ja Paionioksen ajoista oli siivekäs Nike-figuuri ollut kuvauskoh- 
teena; hulmuilevat puvunliepeet ja risteilevät viivarytmit olivat kuulu- 
neet myöhäisklassilliseen muotoaiheistoon. Sisäisesti oli etenkin Leokha- 
reen elegantti paatos valmistanut tietä Samothraken Niken loisteliaalle 
riennolle. Aitohelleenisen kauneusvaikutelman pohjalta tuntuu toden- 
näköiseltä, että teos on luettava hellenismin alkuaikoihin tai ainakin 
siihen nousukauteen, jota Pergamonin Zeuksen alttari edustaa. 

Samothraken Nike on uudestisommiteltu enemmästä kuin sadasta 
murto-osasta, jotka löydettiin alkuperäiseltä patsaan sijoituspaikalta, 
eräältä mereen pistävältä vuorenkärjeltä. Teos oli ilmeisesti suunniteltu 
ympäristöään ja sen ilmapiiriä ajatellen. Siivekäs voitonjumalatar on 
kuvattu seisovaksi sota-aluksen keulassa; hänet on ikuistettu ikäänkuin 
meren synnyttämän riemun tunteen vallassa ja raikkaan merituulen 
puhaltaessa; purren kiitäessä eteenpäin hän näyttää ponnistelevan kau- 
kana merellä saavutettavaa voittoa kohden. Vartalo kohoaa innokkaasti 
ja samalla kiertyy kontrapostossaan; vaatetuksen rytmeissä on vauhdin 
satunnaisuutta ja mitä hienostuneinta sopusointua. Erinomaisen vaikut- 
tava on patsaan laivankokkaa vapaasti mukaileva alusta; henkilökuvan 
koko (1,98 m) ja alustan suuruus ovat harkitussa suhteessa toisiinsa. 
Mikä Niken tarkempi toimintamotiivi on ollut, siitä on erilaisia arve- 

luita. Todennäköistä on, että Nike on pitänyt vasemmassa kädessään 
voiton merkkiä ja oikeassa jotakin muuta symbolia. Huomattava on, 
että selkäpuoli on tässäkin, kuten Praksiteleen Hermeessä, jätetty 
suorituksessa vähemmän valmiiksi. 


Hellenistinen naiskauneuden ihanne kuvastuu parhaiten ajan lukui- 
sissa Afroditen patsaissa. Rakkaudenjumalatar esitetään niissä sukupuo- 
lensa ruumiillisen täydellisyyden ilmestymänä, jolla on vielä jokin juma- 
luuden ulkonainen tunnus, mutta jonka pääviehätys on hänen kau- 
niissa alastomuudessaan. Miten korkealle parhaat Afrodite-kuvat ovat 
voineet taiteellisesti kohota, siitä antavat esimerkkejä eräät verraten 
hyvät kopiot tai originaaliteosten luontoiset muunnelmat. Mainittakoon 
niistä Mediciläinen Venus, Capitoliumin, Syrakusan ja Kyrenen Afro- 
dite-patsaat sekä sarjassaan kaikista kuuluisin, ns. Milolainen Afrodite. 
Viimemainittu näyttää vielä säilyttäneen klassilliselle ajalle ominaisen 
jumalallisen häiriintymättömyyden tunnun; sen sijaan Syrakusan Afro- 
dite suojaa itseään vaatteen liepeellä, ja toiset peittelevät alastomuutta 
käsillään ilmeisesti tietoisina siitä, että ovat mahdollisesti ulkopuolisen 
huomion kohteina. Erilaiset tunnevivahdukset heijastuvat heidän kas- 
voillaan, Mediciläisessä Venuksessa ehkä jonkinlaista viehätyshaluakin. 
Kyrenen Afrodite (Rooman Termimuseossa) ojentuu nuorekkaan va- 
paana ja solakkana; pienestä suortuvapalasta hänen vasemmalla olka- 
päällään voimme päätellä, että kysymyksessä on vedestä kohoava, Afro- 
dite Anadyomene. Puheena oleva veistos, eräs viimeaikaisista löydöistä 
kauneimpia, on esimerkki myöskin hellenismin kasvaneesta taidosta 
esittää naisruumiin ominaisluonnetta. Luontevassa uudessa asennossa 
esitti Doidalsas Afroditen, nim. kyykistyneenä kylvyn jälkeen ja ruu- 
mistaan kuivaavana, mikä tyyppi on myöskin säilynyt roomalaisissa 
kopioissa. 

Paljon tieteellistä väittelyä on aikoinaan herättänyt Milolainen Afro- 
dite. Tuo nykyään Pariisin Louvressa oleva luonnollista suurempi, 
Paros-saaren marmorista tehty patsas löydettiin 1820 Melos-saarelta yh- 
dessä erään sen yhteyteen tilapäisesti liitetyn hermi-kuvan kanssa. Miten 
patsaan puuttuvat käsivarret on täydennettävä, sitä on koetettu eri 
tavoin selvitellä. Jumalatar on ehkä — erään selityksen mainitaksemme 
— vasemmassa eteenpäin ojennetussa ja samalla taivutetussa kädessään 
pitänyt omenaa, jolloin oikea on levännyt edessä olevan kilven reunalla 
tai kannattanut alas valuvaa manttelia. On huomautettu tällaisen som- 
mittelun noudattavan oleellisesti erästä vanhempaa tyyppiä, jota edus- 

taa ns. Capuan Venus; sen vuoksi on teosta pidetty eklektisen suunnan 
esimerkkinä ja arveltu sen syntyneen toisella tai ensimmäisellä vuosisa- 
dalla eKr. Itse teossa ovat yhtäläisyydet Capuan Venuksen kanssa ver- 
raten yleistä laatua ja tuskin ratkaisevia. Milolaisen Afroditen vartalon 
luonteva nousu ja kauniisti kiertyvä taivutus, muovailun tuoreas ja 
ilmeen tyyni sopusointuisuus todistavat, ettei kysymyksessä ole suin- 
kaan suhteellisesti merkityksetön jälkiteos, vaan jonkin aikansa arvok- 
kaan mestarin elävästi tunnettu ja varmasti hallittu taideluoma. Ku- 
vanveistäjä ei ole työssään tavoitellut mitään erikoistehoa tai teknillistä 
hienostusta; puvun kaavailu on jopa huolimatonta. Kasvonpiirteissä on 
sukulaisuutta Tralleksen veistosten kanssa, mutta meloslainen tyyppi on 
sielukkaampi. Tyynessä ylevyydessään Meloksen Afrodite on osoituk- 
sena siitä, että n. 200:n tienoilla, jolloin nähdäksemme patsas on syntynyt, 
Vähän Aasian puolella ja saarilla on toiminut vielä Parthenonin perin- 
teiden hengessä työskenteliviä mestareita. 

Ajan useissa Afrodite-kuvissa on ilmeisesti mukana eroottista tun- 
netta. Eroottinen aihepiiri, joko verhottomana tai myytillisin nimin 
tulee hellenismissä yhä yleisemmäksi. Praksiteleen ajoista muodissa 
olleet Eros-kuvat jatkuvat erilaisina muunnoksina. Erikoisesti ajan 
henkeä viehätti hermafrodiitti-aihe, joka kopioista päätellen oli 
johtanut eteviinkin sommitelmiin. Tähän aiheeseen liittyi läheltä lem- 
menkaihossaan uinuva Ariadne. Eroottisiin kuvitelmiin yhtyi entises- 
tään hienostunut satyyriaines, joka sai ilmaisunsa yksityiskuvissa ja 
ryhmissäkin (esim. »Satyyri vaatii nymfiä tanssiin»). Eräs Ateenan kan- 
sallismuseoon joutunut, Deloksesta peräisin oleva ryhmä esittää, kuinka 
Eros-poikanen yrittää liittää yhteen veikeän Panin ja neitomaisen Afro- 
diten. Tämä ryhmä on sijoitettava marmoritekniikasta päätellen n. 100 
tienoille eKr. Roomalaisena marmorikopiana on säilynyt (Museo Capi- 
tolinossa, Roomassa) idyllinen Eros ja Psykhe -ryhmä, joka tunteellisuu- 
dessaan miltei viittaa 19:nteen vuosisataan. Sielukas Psykhe ja haaveelli- 
nen Narkissos ovat yksityiskuvinakin olleet ajan mieliaiheita. 

Historiallisilta rajoiltaan ja luonteeltaan verraten määrätyn kappa- 
leen hellenismiä muodostaa Pergamon ja sen taidekoulu. Make- 
donialaisesti uudistettu tarmo ja intohimo, stoalaisesti jännittynyt ja 
samalla voitokas elämäntunto ottaa siellä valtoihinsa kreikkalaisen pe- 
rinteen luoden siitä oleellisesti uutta, hengeltään lähinnä renessanssiin 
verrattavaa. Pergamon kohosi historialliseen merkitykseensä kolman- 
nella vuosisadalla diadokiajan taistelujen lomassa; merkillepantavaa on, 
että valtion perustaja oli aikaansa odottanut aarteenhaltija. File- 


105. »Anzion neito», marmoripatsaan yläosa. Rooma, Termimuseo. 


106. Afrodite Melos saarelta. marmoria. Pariisi. Louvren museo. 


107. Kyrenen Afrodite, marmoria. Rooma. Termimuseo. 


108. Psykhen раа, marmoria. Napoli, Museo nazionale. 


109. Pergamonin Attalos l:n muotokuva. marmoria. Berliinin museo. 


110. Galatalainen soturi, vaimonsa ja itsensä surmaaja, marmorikopia. Rooma, 
Termimuseo. 


111. Ryntäävä Dionysos, yksityiskohta Pergamonin Zeuk: sta, marmoria, 
Berliini, Pergamon-museo. 


112. Helios hyökkää gigantteja vastaan, yksitviskohta Pergamonin Zeuksen alttarista. 

Kuva 88. Kuolevan galatalaisen pää. Rooma, Capitoliumin museo. 


tairoksen aloittama ruhtinassuku osasi yhdistää toiminnassaan poliitti- 
sen kaukonäköisyyden ja sotilaallisen urhoollisuuden, mutta myöskin 
kirjallisen kulttuurin ja taiteen edistämiseen liittyvät edut. Varsinkin 
kuningas Attalos I Soter (241—197) ja Eumenes II (197—159) olivat 
suurekkaitarenessanssiluonteita, jotka käyttivät saavutuksia hyväkseen 
luoden maineteoistaan vastaavasti apoteooseja. Vähään Aasiaan — 
ensimmäisen kerran у. 278 eKr. — tunkeutuneista gallialaisista eli gala- 
talaisista saavutetut voitot rinnastettiin persialaissotiin ja yhdistettiin 
viimein muinaisiin myytillis-kosmillisiin taisteluihin; voittajat esitettiin 
helleenisen kulttuurin pelastajina, joiden puolella sotivat Olympoksen 
jumaluudet; voitetut barbaarit kohosivat nekin historiallisen draaman 
sankareina eräänlaiseen jylhän traagilliseen suuruuteen. 

Pergamonin kukoistus kesti noin puolitoista vuosisataa. Se oli vielä 
roomalaisaikoina merkittävä keskus, kuuluisa rakennuksistaan ja veisto- 
taiteestaan. Roomalaisten mielenkiinto ja myötätunto tätä kaukaista 
vähäaasialaista kreikkalaisvaltiota kohtaan johtui tiettävästi etupäässä 
poliittisista syistä. Attalos 1, galatalaisten varsinainen voittaja, oli teh- 
nyt liiton Rooman kanssa, mikä liittoutuminen vei lopulta siihen, että 
v. 133 eKr. Pergamonin viimeinen kuningas luovutti testamentissaan 
kuningaskuntansa Roomalle. Mutta Pergamon, sen arkkitehtuuri ja mo- 
numentaalitaide kiinnostivat roomalaisia varmaan myös sisäisillä omi- 

naisuuksillaan, voimallaan ja järjestelmällisyydellään. Attaloksen alka- 
mat ja hänen lähimpien seuraajiensa lopullisesti toteuttamat suunnitel- 
mat olivat kohottaneet vanhan vuoristolinnoituksen sijalle hellenistisesti 
uudenaikaisen pääkaupungin, joka ylpeänä vallitsi ainoalaatuista ase- 
maansa kukkulan harjanteella ja vuoren pengermillä. Yhtenäiseen koko- 
naisuuteen, jossa oli suurisuuntaisesti käytetty maaston tarjoamia mah- 
dollisuuksia, sisältyi kuninkaan palatsi ja temppeleitä, kirjastorakennus, 
teatteri, toriaukeama hallirakennuksineen, iso alttarirakennus, portti- 
rakennuksia, systemaattisia katu- ja tukimuurirakenteita. Niiden perus- 
tat ja jäännökset ovat paljastuneet saksalaisten 1870-luvulla aloitta- 
missa kaivaustöissä. 

Pergamonin taidekulttuuri ei ehtinyt kehittyä ja kypsyä omalta 
maaperältään; arkkitehdit ja kuvanveistäjät, joita attalidit käyttivät 
palveluksessaan, olivat säilyneistä maininnoista päätellen peräisin eri 
tahoilta, joten pergamonilaisen koulun ominaisuudet saattavat olla 
muualta lähtöisin. Mutta ilmeistä on, että tietty henkinen suuntaus on 
päässyt Pergamonissa valtaan, ja todennäköisesti ovat juuri maan 
hallitsijat — kuten Julius II täysrenessanssin Roomassa — tehtäviä 
antaessaan antaneet taiteelle määrätyn luonnepohjan. Kuvaavaa on, 
että Pergamonissa nousi jälleen kunniaan Kreikan vanha doorilainen 
kuvataide ja että Feidiaan ylevistä luomista tehtiin uudismuunnoksia. 
Erikoisesti tuntuu Pergamonin renessanssi» lähteneen V vuosi- 
sadan herooisen nousukauden muistoista, jonka ihanteet — suuruus, 
uljuus — uudistettiin naturalistisessa hengessä. Taistelevien ken- 
taurien ja maahan lyötyjen amatsonien sekä heidän vastustajiensa 
asemesta tuotiin näyttämölle kotimaisissa taisteluissa lyödyt galata- 
laiset ja heidän voittajansa, omat pergamonilaiset sankarit. Uudempaa 
paatoksellista ja realistista käsitystapaa antoi pergamonilaiseen taide- 
suuntaan Skopas ja hänen piirinsä (vrt. Mausolos) sekä Lysippos. 
Niin muodostui tämä merkillinen »koulw), jossa yhtyi herooinen into- 
himo ja alkuperäisyyden ihailu, koulu, joka kykeni tuoreella käyte- 
voimallaan uudistamaan vanhuuttaan kohden kulkevan kreikkalaisen 
taiteen. 

Pergamonilainen ethos paljastuu esimerkillisellä tavalla nykyään 
Berliinin museossa olevasta Attalos I:n muotokuvasta. Se on marmori- 
nen alkuperäisteos, siitä merkillinen, että pään hiusosa on myöhemmin 
— herooisempaa vaikutusta tavoitellen — uudistettu ja liitetty päähän 
kalotin tavoin. Ajalle ominainen »kaukomielisyys» ja eräänlainen traa- 
gillinen levottomuus on antanat leimaansa hallitsijan kasvoihin. Vastaa- 

vasti merkittävät pergamonilaiset naiskasvot tapaamme ns. »kauniissa 
päässä» (suuresti kulunut marmoriteos, Berliinin museossa). Siinä on 
Skopasta muistuttavaa paatosta ja suramielisyyttä, sävyltään ras- 
kaampaa kuin klassillisella ajalla. 

Pergamonista, jonka tiedetään olleen ajan kirjallisen kulttuurin tyys- 
sijoja, on meille säilynyt varsin vähän suoranaisia mainintoja koulun 
taiteilijoista. Tärkein on Pliniuksen lause: »Useat taiteilijat kuvasivat 
Attaloksen ja Eumeneen taisteluja gallialaisia vastaan, Isigonos, Fyro- 
makhos, Stratonikos ja Antigonos, joka viimeksi mainittu kirjoitti myös 
kirjoja taiteestaan.» — On oletettu, että Pliniuksen Isigonos on luettava 
Epigonos, mikä nimi on tavattu Pergamonissa vieläkin paikoillaan ole- 
vissa jalustoissa, jotka ovat kuuluneet kadonneihin patsaisiin. Epigonos 
on työskennellyt vuosien 264 ja 222 välillä. Piirtokirjoituksissa ovat 
lisäksi säilyneet veistäjäin nimet Ksenokrates, Myron Thebasta, Praksi- 
teles, Stratonikos Kyzikoksesta, Fyromakhos Ateenasta (otaksuttavasti 
sama kuin Pliniuksen mainitsema). Eumenes II:n aikaisten taiteilijain 
nimiä on kaiverrettuina suuren Zeuksen alttarin korkokuvien alle. 

Historiallisissa tiedoissa puhutaan Attalos I:n Pergamoniin pystyttä- 
mistä veistokuvaryhmistä, joiden aiheet oli otettu paitsi galatalais- 
taisteluista myös taisteluista Syyrian Antiokhosta vastaan. Pergamonin 
temppelitorilla on niistä säilynyt suoranaisia todisteita, eräitä jalus- 
toja piirtokirjoituksineen. Näitä Pergamonin taiteen keskeisimpiä 
kuvaryhmiä edustavat kopiomuodossa todennäköisesti Kuoleva gal- 
lialainen ja Ludovisin gallialaisryhmä (edellinen nykyään Rooman 
Capitolium-museossa, jälkimmäinen Termimuseossa). Alkuperäisten 
pronssiteosten marmorikopiat ovat vähäaasialaista Furnin marmoria, 
jonka pinta on kiiltäväksi siloitettu. Kuoleva gallialainen on esitetty 
vaipuneena maahan kilvelleen; oikealla kädellään hän tukee itseään, 
pusertaen vasemmalla kädellään oikean jalan säärtä; hänen vieressään 
maassa on käyrä metallitorvi, mikä on johtanut olettamukseen, että 
kysymyksessä on kirjallisesta lähteestä tunnettu Epigonoksen »torven- 
puhaltajav». Jänteväruumiinen, alaston barbaari on sortuneenakin ja 
verta valuvana miehekkäästi pidättyväinen ja omassa laadussaan 
sankarillinen. Hänen rotutunnuksenaan on, paitsi kaulassa oleva 
rengas, karhea takkuinen tukka, joka teki nämä galatalaiset »satyy- 
rien tai paanien kaltaisiksi». Kovapintaisen ihon käsittely on yksityis- 
kohdissa huolellista, kaikki lihaspoimut ja pullistuneet suonetkin ovat 
näkyvissä. — Termimuseon gallialaisryhmä esittää kamppailun traa- 
gillista loppuratkaisua: galatalaispäällikkö on vangiksi joutumista vält- 

Kuva 89. Pergamonin Zeuksen alttarin uudestisuunnittelu. 


tääkseen surmannut ensin vaimonsa kääntäen sitten miekan omaan 
rintaansa. Hänet on esitetty samantapaisessa ryntäysasennossa Каш 
jotkut herooisen murroskauden sankarit, mutta käsitelty läpeensä na- 
turalistisesti; lihasmuotoilu on kiinteästi hallittua, kokonaisuudessa 
on vauhtia ja karua voimaa. Ryhmän synty on historiallisista syistä si- 
joitettava v:n 240 tai 225 tienoille. 

Pergamonissa Athenen temppelitorilla olleet pronssiryhmät olivat 
arvattavasti luonnollista kokoa suurempia. Attalos-nimisen Pergamonin 
hallitsijan tiedetään muistaneen kunnialahjoilla myös Ateenan akropolis- 
ta; hän antoi sinne pystyttää neljä pronssipatsasryhmää, joiden aiheina 
oli jumalien taistelu gigantteja vastaan, ateenalaisten taistelut amatso- 
neja ja persialaisia vastaan ja pergamonilaisten taistelu gallialaisia 
vastaan. Näidenkin ryhmien jalustat on paikalta löydetty; henkilö- 
kuvat olivat niissä luonnollista kokoa pienempiä. Nähtävästi näihin 
veistoksiin liittyy joukko marmorikopioita Napolin ja Venetsian mu- 
seoissa: kaatuvia tai kaatuneita aasialaisia, maassa makaavia amatso- 
neja, viimeistä epätoivoista kamppailuaan käyviä sotureita, joukossa 
joku kreikkalainenkin. Varsinkin maahan suistuneita barbaareja ja 
maassa rentonaan makaavia kuolevia amatsoneja on tässä sarjassa 
käsitelty jäntevän draamallisesti ja mieleenpainuvalla,‘ raskastuntui- 
sella plastillisuudella. 

Attaloksen seuraajan Eumenes II:n aikana sai Pergamon erikoiselle 
pengermälle rakennetun, ylijumalan jättiläissuuren alttarin, joka oli 
varustettu sekä ulko- että sisäpuolella monumentaalisilla veistokuva- 

Kuva 90. Pergamonin Zeuksen alttari, uudestirakennettu (typistetty) 
Berliinin Pergamonmuseossa. 


sarjoilla. Tästä kaupungin tärkeimmästä kaunistuksesta ja koko hel- 
lenismin ehkä suurekkaimmasta taideluomasta on säilynyt, omituista 
kyllä, vain vähäpätöinen maininta eräässä myöhäisantiikkisessa »mira- 
cula mundi» nimisessä teoksessa. Tietojen niukkuus saattaa ehkä vii- 
tata siihen, etteivät suuralttari ја sen veistokset herättäneet aikoinaan 
erikoisempaa ymmärtämystä. Suhteellisen niukka, jopa usein kiel- 
teinen on uudempien aikojen arvostelu ollut, sen jälkeen kun alttarin 
jäännökset saksalaisten kaivauksissa 1878—1886 oli saatu päivän va- 
loon ja veistokset olivat väliaikaisesti järjestettyinä esillä Pergamon- 
museossa Berliinissä. Mutta sitten kun mainittu museo oli ensimmäisen 
maailmansodan jälkeen uudestirakennettu ja Zeuksen alttari oli siellä 
saanut entisyyttä jäljittelevän sommittelun ja näytteillepanon, on 
alttarin ja sen merkittävimmän osan, gigantomakhiaa esittävän friisin 
arvostaminen muuttunut huomattavasti positiivisemmaksi. Pergamo- 
nin alttarille ja sen friisille myönnettäneen nykyään yleisesti se merkki- 
asema, joka niillä oikeutetusti on hellenismin voimakkaimman taide- 
suunnan synteettisenä saavutuksena. 

Pergamonin alttarin rakenteellinen suunnittelu ja gigantomakhia- 
friisi tuntuvat sisäisessä suuruudessa vastaavan ja täydentävän toi- 
siaan, joten mielellämme uskoisimme teoksen kohonneen yhden ja 
saman johtavan mestarin aate- ja tunneperustalta. Tässä monumen- 
taalisen rakenteellisuuden ja jättimäisyyttä tavoittelevan plastillisuuden 
yhtymisessä vastannee häntä vain yksi ainoa renessanssihenki, Michel- 
angelo. Pääfriisin teema — giganttien ja jumalien muinaisaikainen 
taistelu — kuuluu antiikin korkeimpaan ideapiiriin; aatteellisessa kan- 
tavuudessa kykenevät sen kanssa kilpailemaan uudemman ajan taiteesta 

vain Sikstuksen kappelin katto- ja alttarimaalaukset. Taiteellinen to- 
teutus on pääosiltaan valtavan perussuunnitelman veroinen; siinä yhtyy 
käsityksen voimanerous mestarilliseen marmorityöhön. Usein uudis- 
tunut vertaus eurooppalaiseen barokkiin on vain osaksi oikeutettu; 
tarkempi vertailu osoittaa, että pergamonilaisella mestarilla oli kiin- 
teämpi ja täyteläisempi, intohimoisempi ote kuin yhdelläkään barokin 
taiteilijalla. Johtavalla mestarilla on ollut plastillisessa suorituksessa 
työn laatueroistakin päätellen useita avustajia; taiteilijakunnasta ovat 
säilyneet esim. nimimerkinnät Menekrates, Dionysiades, Orestes. Koko- 
naisuudessa on siis todennäköisesti vallinnut sama työjärjestys kuin jo 
klassillisella ajalla. 

Suuralttareita oli Kreikassa aiemminkin rakennettu, ja esim. Efesok- 
sen Artemisionin edustalla olevaa alttaria oli itse Praksiteles koristanut 
veistoksilla. Pergamonin Zeuksen alttari oli edeltäjiään kookkaampi 
ja sen rakenteelliset muodot ja plastillinen koristelu suurisuuntaisem- 
mat kuin yhdenkään muun samanlaatuisen rakennuksen. Alttarira- 
kennus oli sijoitettu näkyvälle paikalle alemmalle vuoripengermälle. 
Sisäosa, jossa varsinainen alttari oli, oli korkealla oleva aukiomainen 
tasanne, jonne päästiin rakennuksen etusivulta, keskellä olevaa por- 
taikkoa nousten. Varsinaista alttaritasannetta ympäröivät joonialaiset 
pylväshallit; suljettu alustakerros oli profiloitu ja sen yläosaa kiersi 
edellämainittu friisi. Rakennuksen mitat olivat 35 X 38 m; friisin kor- 
keus on 2,30 ja pituus yhteensä 130 m. 

Zeuksen alttarin lasketaan valmistuneen n. 180 tienoilla eKr. Se 
on katsottava synteettiseksi muistomerkiksi kaikista niistä voitoista, 
joita Pergamonin kuninkaat olivat saavuttaneet taisteluissaan barbaa- 
reja ja naapureitaan Syyrian hallitsijoita vastaan. Historialliset muis- 
tot ovat kuitenkin tässä enää vain lähtökohtana myytillis-kosmilliselle 
kuvanäytelmälle, jonka tarkoituksena oli julistaa ja juhlia kulttuurin 
voittoa raakalaisuudesta, Olympon jumalien ikuista taistelua alisen 
maailman kapinoivia mahteja vastaan, valoisien voimien riemullista 
ylivaltaa. Tämän taistelun meno esitetään katkeamattomana kuva- 
sarjana katsojalle hänen kiertäessään laajaa rakennusta; voimat ja 
vastavoimat vyöryvät esiin kuin tyrskyt pyörteisessä koskessa. Ma- 
nalan uumenista työntyy ylöspäin käärmejalkaisia, siivellisiä ja lei- 
jonapäisiä gigantteja sekä muita hirviöitä; vastaan ryntäävät aseıs- 
tetut jumalat apunaan heidän tunnuseläimensä. Taistelun kuohut 
käyvät korkeimpina pääjumaluuksien ympärillä; erikoisen mahtavana 
erottuu salamaansa linkoava Zeus, samoin Athene, joka tarttuu nuorta 

Alkyoneus-giganttia tukasta — muinainen voittajan ele — ja Artemis, 
jonka koira iskee vanhan gigantin niskaan. Manalaisista ehkä suurek- 
kain on kolmipäisen Hekaten ryhmä. Kiihkeä intohimo kohisee tämän 
paatoksellisen näytelmän läpi; traagillisen ylevyyden tunne ulottuu 
gigantteihinkin, joiden joukossa on inhimillistä myötätuntoa herättäviä, 
kuten esim. Alkyoneus ja tuskallisesti armoa rukoileva Gaia, maaeme, 
joka kohoaa suoraan lovestaan. Helios-ryhmä kuvastaa parhaiten sitä 
dionysolaista fantasian lennokkuutta, joka antaa loistoa ja tenhoa 
kokonaisuudelle. Taivaan ja tähtipiirien, meren ja luonnonvoimien 
edustajat sekaantuvat paikallistekijöinä tähän kosmillis-symboliseen 
kuvanäytelmään. 

Pergamonin friisi merkitsee tyylissään lopputulosta pitkäaikaisesta 
kehityksestä, jonka alkuvaiheet on etsittävä Skopaan ja Mausoleio- 
nin taiteilijain ajoilta. Reliefitekniikka on siinä syvennetty ja koros- 
tettu suurimpaan vaikuttavuuteensa; varsinainen tausta on painettu 
taka-alalle huomaamattomiin ja reliefiaines ikäänkuin järkytetty ja 
kohotettu intohimoiseen liikuntaan, jossa ruumiit nousevat esiin paikoi- 
tellen täysin pyöristyvinä ja valon tehostukset sekä syvät varjot vaih- 
televat loppumattomasti. Vanha ytyhjyyden kammo» on vallalla, tosin 
uudessa muodossa; välitiloja täyttävät etenkin giganttien kiemurtele- 
vat lonkerot, jotka toisaalta sitovat sommittelua ja antavat sille paisui- 
levaa rytmiä. Sama tarmontäyteisen paisumisen ja kuohumisen tunne 
täyttää myös puku- ja lihasmuovailun. Gigantomakhia-friisin tyyli on 
täysin vastakohtainen Feidiaan ajan tyyli-ihanteille; se vaatii katsojalta 
täydellistä antaumusta tarjoten puolestaan korkeimman mahdollisen 
tehon; persoonallisen valinnan varaan jää, antaako etusijan suurelle 
klassilliselle rauhalle vai kukkuroidulle ilmehikkyydelle. 

Alttarirakennuksen pylväshallia koristi sisäpuolella toinen pienempi 
korkokuvavyöhyke, joka kuvaa Pergamonin heimosankarin Telefoksen 
tarua lähtien hänen äitinsä kohtaloista ja päättyen Pergamonin perus- 
tamiseen. Esitys on yhtäjaksoista kertomusta, jossa eri vaiheita ja 
tapauksia erottavat toisistaan vain maisemataustaan kuuluvat puut, 
rakennukset ja muut selventävät lisätekijät. Tässä yhtenäisesti jatku- 
vassa maisemataustassa on Telefos-friisin erikoisuus. Itse friisi on paljon 
huonommin säilynyt kuin gigantomakhia, mutta sen katkelmista saa 
käsityksen, että se on ollut huomattava plastillinen tuote, luonnesävyl- 
tään klassillisempi ja intiimimpi. Henkilökuvat eivät ole tiheässä eivätkä 
ulotu friisin yläreunaan, joten maiseman kuvaukselle on jäänyt huo- 
mattavasti tilaa. Kulissimainen tausta töyryineen, rakennuksineen ja 

puineen periytyy seuraaviin aikoihin, etenkin roomalaisiin jatkuviin 
kohokuvasarjoihin. 


Kuten edellisestä ilmenee, ei Pergamonin koulun luonne ole yhte- 
näinen ja helposti rajoitettavissa; samanlaatuisia tai verraten läheisiä 
pyrintöjä on nähtävästi ollut muissakin Etu-Aasian keskuksissa. Ovatko 
eräät usein pergamonilaiseen piiriin luetut kopioteokset (esim. Veistään 
hiova skyyttalainen ja Marsyas Firenzessä, Barberini-satyyri Münche- 
nissä, nukkuvan furian pää Rooman Termimuseossa, ns. kuoleva Alek- 
santeri ym.) tosiaan alkuteoksina kuuluneet tähän kouluun, jää sen 
vuoksi epävarmaksi. Joka tapauksessa on koulun tuotanto lukuisista 
myöhemmistä kopioistakin päätellen aikanaan ollut merkityksellistä. 
Että Pergamonissa oli omasuuntaista koristeellistakin kuvanveistoa, 
siitä ovat esimerkkinä Athenen pylväshallin rintanojareliefit (nyk. 
Berliinissä). Kirjallisten tietojen mukaan on Pergamonissa harjoitettu 
myös gemmain kaiverrusta, toreutiikkaa, mosaiikkitaidetta, kudonta- 
taidetta (»attalisety kudonnaiset) sekä saviastiataidetta. Pergamon oli 
siis laajemmassakin merkityksessä hellenistinen vrenessanssikaupunki). 

Esimerkkinä siitä, että hellenistisen Vähän Aasian rannikolla ja 
Syyriassa oli paikallisia taidekouluja, ovat löydöt Efesoksessa, Trallek- 
sessa, Miletoksessa, Antiokiassa. Ns. Borgheselaisen nyrkkitaistelijan 
tekijä on merkinnyt nimekseen Agasias Efesoksesta. » Hellenistisen 
prinssin) nimellä tunnettu pronssikuva Rooman Termimuseossa kuu- 
luu ehkä syyrialaiseen hellenismiin; sen on luultu esittävän Demetrius 
I:tä. Tämän teknillisesti ensiluokkaisen pronssipatsaan painava itse- 
tunto on mielenkiintoisimpia ilmiöitä ajan taiteessa. Siitä nähdään, 
kuinka kauas hellenistinen esiintymis-ihanne on poikennut varhaishel- 
leenisten kuroskuvien ihanteista. 

Hellenistisen taidekulttuurin tärkeimpiä keskuksia oli Rhodos, ku- 
koistava kauppa- ja merivalta, joka osasi viisaalla politiikallaan kauan 
säilyttää itsenäisen asemansa vielä roomalaistenkin etsiessä tukikohtia 
Välimeren itäosista. Rhodoslainen taiteenharjoitus pyrki olemaan us- 
kollinen klassillisen kreikkalaisuuden korkeille tyyliperinteille; tulok- 
sena oli hellenismin muuttuneissa olosuhteissa akateemisuus ja reto- 
rinen paatos. Lähdetiedot ja patsaiden säilyneet jalustat puhuvat run- 
saasta tuotannosta, jossa etusija oli isokokoisilla sommitelmilla. Rho- 
dokselle ominaisen kirjallisen kulttuurin ja klassillisen taideperinnön 
yhtymisestä olivat esimerkkeinä — jos ne todella kuuluvat tähän 
kouluun — monet ajalle ominaiset muusain patsaat ja akateemisesti 


113. Taisteleva gigantti, yksityiskohta Pergamonin Zeuksen alttarista. 


„ое 


amon-museo. 


Perg 


iini, 


Berl 


armor1a. 


tyiskohta, m 


si 


-friisiä, yk 


efos 


. Tel 


114 


115. Laokoon-ryhmä, marmoria. Vatikaanin museo. 


rliinin museo. 


117. »Hellenistinen prinssi», pronssipatsaan pää. 


118. »Hellenistinen prinssi», pronssipatsas. Rooma, Termimuseo. 


119. Nyrkkeilijä, pronssia. Rooma, Termimuseo. 


120. Traagillinen pää, ns. Seneca, Kyrenestä, pronssia. Napoli, Museo nazionale. 

Kuva 91. Kuoleva persialainen, pergamonilaisen pronssiteoksen marmori- 
kopia. Napoli, Museo Nazionale. 


draamalliset ryhmäkuvat, sellaiset kuin Menelaos kantamassa Patrok- 
loksen ruumista (Firenzen Loggia dei Lanzissa). Varmaa on, että ns. 
»Farneselaisen härän» originaali oli tämän taidesuunnan kuuluisimpia 
tuotteita; se esitti Dirken rangaistusta, ollen kahden Kaarian Trallek- 
sesta kotoisin olleen kuvanveistäjän Apollonioksen ja Tauriskoksen 
yhteisesti tekemä kolossaaliryhmä Rhodosta varten. Missä määrin ny- 
kyään Napolin museossa oleva, aikoinaan Farnese-suvun kokoelmiin 
kuulunut »härkä»-ryhmä, joka on löydetty Caracallan termeistä ja 
ilmeisesti niitä varten tehty kopiomuunnelma, perustuu puheena ole- 
vaan alkuteokseen, ei ole joka kohdassa selvä. Tunnustettava on, ettei 
tämä (lisäksi myöhemmin suuresti korjailtu ja täydennelty) sommi- 
telma anna kovin korkeaa käsitystä puheena olevan koulun plastilli- 
sista saavutuksista. 

Paremminkin opettaa kunnioittamaan rhodoslaista kykyä ja taide- 
laatua Vatikaanissa oleva Laokoon-ryhmä, joka on hellenistinen alku- 
peräisteos, pääosiltaan harvinaisen hyvin säilynyt. Renessansin aikai- 
siin täydennyksiin kuuluu siinä mm. Laokoonin oikea käsivarsi, joka 
oli originaalissa taivutettu päätä kohden. Että ryhmällä on ollut tun- 
nustettu asema myöhäisantiikin ja erityisesti roomalaisten yleisessä 
katsannossa, selviää jo siitä, että Plinius sen erikoisesti mainitsee, 
sanoen sen voittavan kaikki muut veistotaiteen ja maalauksen tuotteet. 
Roomalaisen kirjoittajan aikoihin teos oli Tituksen palatsissa; se löy- 
dettiin v. 1506 eräästä Neron »kultaisen talon» huoneen seinäkomerosta 
ja herätti se päivän valoon uudestaan tultuaan tavatonta huomiota. 


18 — Okkonen, Antiikin taide 

Sillä oli herätteitä antava vaikutus 1500-luvun ja seuraavien aikojen 
taide-elämään, mikä näkyy esim. Michelangelon ja vieläkin laajemmin 
barokin taiteesta. Yhdeksännentoista vuosisadan alkupuolelle saakka 
ihailtiin tätä rhodoslaisen koulun merkkiteosta »taiteen ihmeenä. 
Uusimpina aikoina, kun antiikin originaaliteosten tuntemus on enti- 
sestään syventynyt ja laajentunut, on Laokoon-ryhmän arvostus ollut 
viileämpää. 

Laokoon-ryhmä on Pliniuksen mukaan yhteistuote: kolme rhodos- 
laista kuvanveistäjää, Agesandros, Polydoros ja Athenodoros ovat sen 
tehneet de consilii sententia. Työssä on varmaankin ollut yksi, juuri 
ensiksimainittu, jälkimmäisten isä, johtavana tekijänä. Sen on ilmoi- 
tettu syntyneen auktoritatiivisena tilauksena ja olevan tekijäinsä 
yhteisen harkinnan ja suorituksen tulos. Tämä kaikki selittää teoksen 
yleispätevästi retorista sommittelua, siinä havaittavaa kontraposton 
ym. sääntöjen kaikinpuolista noudattamista, perusaatteen laajoja 
piirejä järkyttävää sisältöä ja tämän sisällön äärimmilleen tehostettua 
ilmaisutapaa. Tunnetila on Laokoonissa ladattu mahdollisimman täyteen 
ja esitetty mahdollisimman paatoksellisesti. Teoksen plastillis-anato- 
minen suoritus on suuripiirteistä, tarkkaa ja siloista, joten se on voinut 
juuri näillä ominaisuuksillaan herättää vastakaikua myöhemmässä 
akateemisessa taiteessa. Aidosti tunnetun ja näkemyksellä luodun 
taiteen rinnalla — jollaista meille edustaa kaikesta huolimatta Perga- 
monin gigantomakhia — Laokoon paljastaa tehovaikutuksensa ulko- 
puolisuuden. 

Eräs hellenistinen alkuteos, joka on Laokoonin tavoin syntynyt 
ensimmäisellä vuosisadalla eKr. ja samoin suuresti vaikuttanut myö- 
häisrenessanssiin, on ns. torso di Belvedere Vatikaanissa. Se oli jo 1430- 
luvulla eräässä roomalaisessa kokoelmassa, mutta vasta 1500-luvun 
alussa se varsinaisemmin taiteellisesti »löydettiin», kun aika oli kyp- 
sempi sen ymmärtämiseen. Mitä tämä herkulesmainen mieskuva on 
esittänyt, on tutkimukselta jäänyt lopullisesti ratkaisematta. Tekijä 
on ollut Apollonios Nestorin poika, ateenalainen. Hän on työssään lä- 
heisesti nojautunut Lysippoksen antamiin esikuviin; lihasmuotoilu 
muistuttaa suuresti Rooman Termimuseossa olevaa nyrkkeilijää, joka 
myöskin on Apollonioksen tuotantoon kuuluva alkuteos. 

Torso di Belvederen edustaessa tekijänsä marmoritekniikkaa, joka 
puolestaan lähenee Pergamonin veistosten tekotapaa, on Termimuseon 
Nyrkkeilijä pronssiteos ja sellaisena myöhäisantiikin merkittävimpiä. 
Tämä palestran sankari on yraskaan sarjan) mies, esitetty aktinsa lo- 

Kuva 92. Satyyrin pää, hellenistinen pronssikatkelma. 
Münchenin glyptoteekki. 


massa istuvana, tiukasti sivulle kääntyneenä, vastustajaansa vartoen. 
Hänellä on kaikki ammattinsa attribuutit, nyrkkeilyhansikkaat ja 
hihnat — arvet ja kuhmut ovat merkkinä taisteluista. Nyrkkeilijä on 
epäsentimentaalisen, ammattinsa taitavan ja anatomiansa tuntevan 
mestarin työ, jonka vaikutus on harvinaisen intensiivinen, — vain 
nuorella Michelangelolla on ollut vastaavia ominaisuuksia. 
Tutkimussuunta, joka on etsinyt hellenismin kehityksessä määrättyä 
lainalaisuutta, on pergamonilaisen ja rhodoslaisen »barokin» jälkeen 
kiinnittänyt huomiota ajassa mahdollisesti seuranneeseen rokokoomai- 
seen keventymiseen ja elegiseen laskuun. Kuten aiemmin on huomau- 
tettu, on kronologinen seuraamusjärjestys hellenismin taideilmauksissa 
epävarma. Joka tapauksessa on myönnettävä, että hellenismin loppu- 
vaiheissa ovat eräissä meille tarkemmin tuntemattomissa keskuksissa 
saaneet valtaa idylliset ja luonnonromanttiset aiheet, sulokkaan koris- 
teelliset sommittelut, jopa suuresti 1700-luvun rokokootyyliä muistut- 
tavissa muodoissa. Tähän aihepiiriin kuuluu miellyttäviä neitoja her- 
kissä liikunta-asennoissa ja liehuvin puvun liepein esitettyinä, hu- 
paisia lapsikuvia (esim. Boethoksen hanhipoika), Eros- ja Psykhe- 
ryhmiä, satyyripoikasten ja nymfien dionysolaista elämän nautintoa 
(esim. ytanssiin kutsu»), verraten uskallettuja, mutta usein varsin sirosti 
esitettyjä eroottisia kohtauksia. Tämänlaatuiset aiheet ovat meille 
säilyneet etupäässä roomalaisaikaisina kopioina, joiden luonne on jo 
ammatillis-koristeellinen. Eleginen tunnesuunta — verrattuna esim. 
Pergamonin innostusta uhkuviin tyyppeihin — näkyy useista helle- 

nismin loppukauden muotokuvista, joissa on korostettu kärsimyksen 
tunnetta, elämän vakavuutta ja sisäistä jalostuneisuutta. 

Hellenismi on plastillisissa ilmauksissaan vivahdusrikas ja lopulta 
rikkinäinen. Myös ulkonaisten luonnepiirteiden ja sielunilmeiden erit- 
televä kuvailu, joka pohjautuu etupäässä Lysippoksen aikaiseen kehi- 
tykseen, saa siinä kärjistetyn ja kirpeän jatkonsa. Satyyri Marsyas, joka 
on ripustettu käsistään puuhun, on eräs ajan veistotaiteen mieliaiheita; 
siinä sai taide tilaisuuden esittää säälimätöntä fyysillistä martyriutta 
samalla kun anatominen naturalismi voi osoittaa taitavuuttaan. So- 
kean Homeroksen kärsimyksen uurtamat, sisäisen näkemyksen valaise- 
mat kasvot ovat esimerkkinä sielullisen mielenkiinnon yhtymisestä 
naturalistiseen muotokuvaukseen. Joskus on ajan naturalismi unohta- 
nut kokonaan sisäiset tarkoituksensa tyytyen vain ulkonaisten, kuivan- 
terävien todellisuuspiirteitten tarkkaan ja taidokkaaseen kuvailuun. 
Kuihtunut vanhuus, repaleinen köyhyys kelpasi tällöin kuvattavaksi. 
Ryppyinen, köyry kalastaja, juopunut naurava akka, vanha vaimo 
menossa markkinoille ja muut sen tapaiset aiheet olivat eräänlaisia 
makupaloja. Ns. Seneca — pronssipää Napolissa — on esimerkki viil- 
tävän tuskantunteen ja fysionomisen realismin yhtymisestä. Ajan 
hengelle ominainen kireä jännitys on vienyt satyyri- ja kentaurikuvat 
vääntyneeseen ja kierteiseen liikuntaan. Tyhjyydentunnossaan tämä 
taide laikahtaa vihdoin groteskiin komiikkaan, jonka esimerkit — 
pienoispronsseja ja poltettuja savikuvia — ovat kuitenkin verraten 
vähäpätöisiä taiteelliselta arvoltaan. 


Myöhäishellenismin kirjavaa luonnetta tutkittaessa herää yhä uudes- 
taan kysymys, missä määrin Aleksandria, jonka kulttuurion tunnettu 
erikoisominaisuuksistaan, on kehitykseen positiivisesti vaikuttanut. 
Tässä kohden jää vastaus arkeologisten löytöjen harvalukuisuuden 
takia epämääräiseksi. Löytöpaikoilta on kaivettu arvokkaita klassil- 
lisen suuntauksen esimerkkejä (esim. kaihoisasti ylöspäin katsova nai- 
sen pää Aleksandiian museossa, kuningatar Arsinoe III:n pää Bostonin 
museossa). Kun lähtökohdaksi otetaan aleksandrialaiseen kulttuuripii- 
riin läheisesti kuuluneet aiheet, voidaan panna merkille toksia, jotka 
luonteeltaan eroavat melkoisesti toisistaan. Nubialainen katusoittaja 
(pienoispatsas Pariisissa) on niistä taiteellisesti huomattavimpia. Se 
esittää rennosti kiertyvässä asennossa soittelevaa poikasta, jonka etno- 
loginen hiuskäherrys on säilytetty. Myös neekeripoikasia kuuluu tähän 
ryhmään. Aleksandrialaisella taholla näyttää saaneen valtaa se gro- 

Kuva 93. Kreikkalaisia lasiastioita, 6.—4. vs. eKr. New York, 
Metropolitan Museum. 


teskeja aiheita etsinyt laatukuva-plastiikka, josta edellä on mainittu 
— suunta, jolle löydämme vertauskohtia aleksandrialaisesta kirjalli- 
suudesta. Mutta myöskin idyllistä luonnonelämää suosinut laatuku- 
vaus ja siihen liittyvä maisemanesitys on vastannut aleksandrialaista 
makua. Ympäristö, jossa oli joka askeleella erilaisia tyyppejä, oli 
omiaan myös kasvattamaan realistista, vallitsevia kansallisia ominai- 
suuksia korostavaa muotokuvausta. Vanhan egyptiläisen ja kreikka- 
laisen muotokuvaihanteen yhtymisestä kasvoi karakteristiikassaan 
kiinteä muotokuvalaji, joka antoi esimerkkejä roomalaiselle muoto- 
kuvataiteelle. 

On todennäköistä, että Aleksandria oli suurimpia silloisia tuotanto- 
keskuksia, joissa ammattimainen taiteenharjoitus seurasi yleistä ajan 
makua ottaen huomioon erilaisia käytännöllis-koristeellisia tarpeita. 
Sisätilojen plastillisessa koristelussa kehittyi erityinen reliefilaji, ns. 
maisemareliefit, joiden puitteisiin sovitettiin laatukuvia tai mytologisia 
kohtauksia. Koristeellisesti tapettimainen tai rokokoomainen mai- 
semadetaljien käsittely on ollut näille seinäpintoihin kiinnitetyille koho- 
kuville ominaista. Niiden tuotanto jatkuu hellenismistä roomalais- 
aikoihin, jolloin ne nähtävästi tulivat erikoisesti muotiin. Näiden ko- 

risteellisten reliefien lisäksi mainittakoon hellenismille ominaiset koru- 
alttarit ja kandelaaberit. 

Erikoisesti Aleksandrian hovi näyttää suosineen varsinaista hovitai- 
detta, jossa päähuomio pantiin tekoaineen kallisarvoisuuteen ja työn 
hienostuneisuuteen. Ptolemaiolaisista loistokameista nähdään, että 
korkeimpana kauneusnormina oli tällöin Praksiteles. Klassillisen glyp- 
tiikan ihanteet veivät, kun sisäinen tunne enimmäkseen puuttui, tosin 
usein vain ulkopuoliseen hempeyteen ja siloitteluun. Joka tapauksessa 
herättävät nämä korutaidetyöt, onyks-astiat, sardonyks- ym. gemmat 
ja kameet, lasit, kulta- ja hopeaesineet ihmettelyämme hellenistisen 
vempire»-aistikkuuden näytteinä. Ne ovat jääneet seuraaville ajoille 
myöhäisantiikin teknillisen hienostuksen voittamattomiksi esimerkeiksi. 

Esteettisesti huomattava on hellenismin rahataide, joka merkitsee 
uusia luonnekuvasarjoja tällä alalla. Karakteristisia muotokuvia sisältyy 
esim. Pergamonin, Syyrian, Baktrian rahoihin. 


Hellenististen koulujen laskukausi alkoi toisen vuosisadan puolivä'issä, 
kun roomalaiset lisäsivät valtauksiaan idässä ja ottivat Pergamoninkin 
(lopullisesti v. 133 eKr.) haltuunsa. Välivaiheessa saavutti Rhodoksen 
ohella myös vanha Delos ohimenevää taiteellista merkitystä. V. 166 roo- 
malaiset julistivat Deloksen vapaasatamaksi; siitä lähtien se aina Mithri- 
dateen sodassa v. 88 kärsimäänsä perinpohjaiseen hävitykseen saakka 
oli Aigeian meren kaupallisena keskuksena ja idän hellenististen sekä 
italialaisten kauppiaiden asemakaupunkina. Tässä rikkaassa kauppa- 
keskuksessa näyttävät ainakin osittain kehittyneen eräät myöhäishelle- 
nistiset muotokuvaihanteet, jotka sitten saivat jatkonsa ja täydennyk- 
sensä Roomassa. Deloslaisissa muotokuvissa, joista eräät esittävät roo- 
malaisia päitä, on yleensä vakava ja raskas ilme; lihasmuotoiluun ja 
kasvojen uurteihin on kiinnitetty huomiota, joten piirustuksellineu 
aines on viemässä voiton aiemmasta plastillisesta valo- ja varjomuovai- 
lusta. Alastomien vartaloiden muotoilassa on vallalla turpea realismi, 
joka erehdyttävästi muistuttaa eräitä roomalaisina pitämiämme tyyli- 


ominaisuuksia. 


Hellenismi antaa varsinkin roomalaisaikaisessa jatkotuotannossaan 
esimerkkejä myös tyylikausien tavanmukaisista loppuilmiöistä: miten 
sisäisen elinvoiman lamaantuessa muotokin surkastuu ja kuinka taidetta 
yritetään tällöin ulkoapäin tukea vanhoilla kaavoilla. Vaistomainen 
'peräytyminen alkuperäisyyttä, turmeltumatonta luonnonvoimaa koh- 

den oli ilmennyt jo pergamonilaisen taiteen sisältöpuolessa, sen barbaari- 
esityksissä. Ensimmäiseltä vuosisadalta eKr. lähtien on myöhäishelle- 
nismille kuvaava muotoperiaate ns. arkaistisuus, tahallinen palautumi- 
nen vanhanaikaisesti yksinkertaisiin, arkaaisiin tyylikaavoihin. Ajan 
terveempiä, akateemisiksi merkittäviä parannuspyrkimyksiä edustavat 
uusattikalaiset aatteet, jotka tarkoittivat vanhan klassillisuuden elvyt- 
tämistä kirjallisuudessa ja taiteessa, siis jonkinlaista vanhan hyvän 
taiteen uudistamista — aatteita, joita imperiaalinen roomalaisuus sitten 
otti valtakunnallisistakin syistä kannattaakseen. Roomalaisten palve- 
luksessa kreikkalais-hellenistiset taiteilijat saivatkin ennen kaikkea 
uusia työmahdollisuuksia ja niiden mukana osittain myös uutta työ- 
tehoa, joten Plinius on tavallaan oikeassa puhuessaan silloin tapah- 
tuneesta taiteen yuudestisyntymisestä». 


Hellenismin maalaustaiteesta ovat historialliset lähdetiedot varsin 
vähäisiä. Jonkinlaisen jälkikuvan läpikäydystä kehityksestä ja sen 
tuloksista antavat Pompejin ja Herculaneumin seinämaalaukset, joi- 
den joukossa on ilmeisesti paljon juuri hellenististen esikuvien mukaan 
tehtyjä jäljitelmiä. Että näillä käsityöläistaiteilijoilla on ollut käytettä- 
vänään tunnettuihin alkuteoksiin pohjautuvia malleja, siihen viittaa 
varsinkin se, että samasta kuvasta on olemassa toisistaan poikkeavia 
toisintoja. Kun poikkeukset ovat melkoisia, on uskottavaa, että maala- 
rit ovat käsittäneet kopioimisensa jokseenkin vapaasti; ymmärrettä- 
västi heidän työnsä eivät olleet verrattavissa taiteelliselta arvoltaan 
kaukaisiin alkuteoksiin. Että niissä kaikesta huolimatta entiset saa- 
vutukset heijastuvat niinkin kauniina ja että ne on tehty suurella 
kätevyydellä, jonka laatu kylläkin eroaa oikeasta taiteilijan taituruu- 
desta — se kaikki todistaa välillisesti, että taiteellinen kyky ja teko- 
taito oli kerran ollut ihmeteltävän korkealla. 

Hellenistisen ajan maalaustaiteesta antaa käsitystä myös eräs toinen 
käsityöläistaiteen laji: eräät Thessalian Pagasaista löydetyt marmori- 
hautapatsaat, joissa on tavanmukaisten korkokuvien sijasta maalauk- 
sia. Vanhin näistä pahoin kärsineistä maalauksista on peräisin 3:nnelta 
vuosisadalta. Eräässä tällaisessa maalauksessa on taustana huoneen 
sisäkuva, johon on sijoitettu maalauksellisesti hahmoteltuja henkilö- 
kavia. 

On luonnollista, että myös maalaustaiteen aihepiirissä ja luonteessa 
ovat ainakin osittain kuvastuneet aatteet ja tunnelajit, jotka ovat olleet 
vallitsevia veistotaiteessa. Niinpä puhutaan esim. pergamonilaisista 
taistelumaalauksista, joiden aiheet oli otettu ajan kunniakkaista sota- 
muistoista, galatalaisia vastaan käydyistä taisteluista. Sikyonissa maa- 
lasi Nealkes-niminen mestari egyptiläisten ja persialaisten laivataistelun 
Niilillä, mihin historiakuvaan hän oli sovittanut pienen sivuseikan: kro- 
kotiili vaanimassa juovaa aasia (tämäntapainen aihe on myös eräässä 
Herculaneumin maalauksessa). Katen veistotaiteessa sai maalauksessa- 
kin laatukuvamaisuus valtaa; puhutaan käsityöläisaiheista, pitojen ku- 
vauksista ja »pienoisrihkamamaalauksesta» (rhopografia); eras Peiraikos 
nimitti itseään »roskamaalariksi» (rhyparografos). Idyllisyyttä suosiva 
suunta vei eräänlaisiin lapsi- ja kääpiökuvauksiin; niinpä esim. todellisten 
käsityöläisten asemesta esiintyvät eräissä pompejilaisissa friiseissä pikku 
erootit leikkiaskareissaan. Valaistusilmiöiden vaarinotto, heijastukset ja 
loisteet ovat myös kirjallisista tiedoista päättäen viehättäneet ajan maa- 
lareita. Eräät säilyneet, Samoksesta kotoisin olleen Dioskurideen pie- 
noismosaiikit (nykyään Napolin museossa) kertovat näyttämöaiheiden 
käytöstä. Myöskin yasetelma»- eli hiljaiseloaiheet olivat muodissa; niistä- 
kin on vähäisiä muistoja olemassa pompejilaisten maalausten sivu- 
osissa. Veistotaiteessa ilmenevää »suuren) tyylin uudistuspyrkimystä 
edusti varsinkin ajan mytologinen maalaus, jonka mestareista maini- 
taan I vuosisadalla eKr. elänyt Timomakhos Bysantionista; hänen 
pateettisista maalauksistaan olivat kuuluisimpia Aiasta ja murha- 
tekoaan miettivää Medeaa esittävät taulut. 

Kun välittömät tietomme alkuteoksista perustuvat myöhäisiin jäljitel- 
miin, on päätelmien teko hellenismin maalaaksellisista ominaisuuksista 
epävarmaa. Nykyaikaa kiinnostaisivat tietenkin jo teknilliset menette- 
lytavat. Tässä suhteessa näyttää hellenismi olleen varsin pitkällä; nyky- 
aikaisenkin taiteen uudistuvat palautumiset Pompejin ja Herculaneu- 
min lähteille viittaavat siihen, että tekokeinot ja osaaminen olivat ko1- 
keslla, esimerkiksi kelpaavalla tasolla. Piirustustaito on näillä myöhäis- 
kreikkalaisilla maalareilla ollut ilmiömäisen herkkä. Tila on käsitetty 
valon täyttämäksi, harvemmin tummasävyiseksi ympäristöksi, josta 
plastillisen selkeästi muotoillut henkilökuvat erottuvat enimmäkseen 
vielä patsasmaisesti, mutta toisinaan jo varsin liikunnallisissa sommitel- 
missa. Jotakin myöhäisrenessanssia muistuttavaa vapautta on tällöin 
risteilevissä suuntaviivoissa ja kontrapostokuvioissa. Plastillispiirus- 
tuksellinen pintamuotoilu ei ollut ilmeisesti enää yksitoikkoisen tasaista, 


121. Läikkäkasvoinen satyyri, marmoria. Münchenin glyptoteekki. 


122. Juopunut akka, marmoria. Münchenin glyptoteekki. 


123. Kalastajan pää, marmoria. Berliinin museo. 


124. Talonpoika lehmineen, marmorireliefi. Miinchenin glyptoteekki. 


125. Olympieion. Ateena. 


126. Attikalainen marmorinen hautasteela, Praksiteleen taidesuunta. 
Miinchen. 


127. Attikalainen marmorinen hautasteela, Praksiteleen taidesuuuta. Miinchen. 


128. Ns. Tazza Farnese, hellenistinen sardonyks-astia. Napoli, Museo nazionale. 

vaan rikasvivahteiset valot ja värikkäät varjot antoivat kokonaisuu- 
delle nähtävästi hyvinkin loisteliasta maalauksellisuutta. »Impressio- 
nismia) muistuttava sivellinherkkyys tantuu maalareilla asuneen verissä; 
luontoa on tarkkailtu aisti-ilolla ja huomiokyvyllä, mihin voi verrata 
vain 19:nnen vuosisadan maalariavuja. Taiteilijaa on etupäässä kiin- 
nostanut ihminen ja hänen ethoksensa; maisema, niin siroin piirtein kuin 
se onkin usein hahmosteltu, on kuitenkin pääasiassa vain asiaa valaiseva 
lisä tai tausta. Pompejilaisten maalausten joukossa on joitakin maisema- 
katkelmia, jotka osoittavat, että tuohonkin erikoisalaan oli alku olemassa. 
Kun otetaan huomioon maalauksellinen valon käsitys, ei mikään estä 
uskomasta, että jokin tuntematon »rhopografian» mestari oli harjoittanut 
nykyaikaista maisemamaalausta vastaavaa luonnonkuvausta. Ylimal- 
kaan näyttää antiikki hellenismin laskukauteen jouduttaessa myös maa- 
laustaiteen alalla käyttäneen kehitysmahdollisuutensa loppuun. 


Kuva 94. Seleukos I, 
Syyrian kuningas, raha- 
kuva. 

Kuva 95. Lyyransoittaja. Targuinia, Tomba dei Leopardi, 5. vs:n alku. 


VIII 
ETRUSKIEN TAIDE 


Antiikin taiteen puhdasviljely sisällön ja muodon ainoalaatuisen kirk- 
kauden ja kauneuden merkityksessä oli tapahtunut Kreikanmaalla, sen 
pääheimojen keskuudessa ja siirtokunnissa, jotka olivat olleet vielä eli- 
mellisesti kiinteässä yhteydessä kantavaltioitten kanssa. Näissä rajoissa 
kehkeytyneen taiteen kehitys oli ollut merkillisen loogillinen, se oli ollut 
orgaanisesti ja täydellisesti tapahtuvaa kohoamista ja kasvua, kukkimista 
ja tuleentumista, ulottuen arkaaisen tyylin ensi alkeista kehittyneimpiin 
helleenisiin muotoihin saakka. Antiikin taiteen koti ja kanta-aines on siis 
puhtaasti kreikkalainen; mutta kuten antiikin piiriin kuulua esiasteena 
kreetalais-mykeneläinen alkukulttuuri, niin sitä täydentävät uudet helle- 
nistiset valtaukset. Hellenismi tuo rikkaita lisiä antiikin taiteen sisäiseen 
olemukseen ja ennen kaikkea laajentaa sen ulkonaista vaikutuspiiriä, 
imperialistinen Rooma puolestaan jatkaa uusilla vaiheilla antiikin kehi- 
tysdraamaa. 

Sillä Italian osalla, joka jäi varsinaisen Suur-Kreikan ulkopuolelle, 
on antiikin yleisessä kehityskulussa aluksi syrjäinen, mutta kuitenkin huo- 
mattava merkitys. Apenniinien niemimaa muodostaa jo asemansa puo- 
lesta välittävän kannaksen, jossa idän korkeammista kulttuureista tule- 
vat vaikutukset yhtyvät ja risteytyvät pohjoisesta tuleviin. Keski-Italia 
on etruskilaisaikoina salaperäinen, kulttuuriltaan puoleksi itsenäinen, 
puoleksi vastaanottava taustamaa, joka henkiseltä ilmeeltään liittyy 
antiikin maailmaan. Roomalaisuudessa Italian voimat kasvavat niin 
itsenäisiksi, että se saattaa esiintyä koko antiikin taidekehityksen kokoa- 
vana ja päättävänä tekijänä. 

Italian arkeologisen taiteen vanhimmista kerrostumista ei varsinaisen 
taidehistorian kannalta ole ilmitullut paljonkaan merkittävää. Rauta- 
kauden vanhin kulttuurikehitys Bolognan seuduilla, ns. Villanova-kalt- 
tuuri, näyttää olevan kiinteässä yhteydessä keski-Euroopan ns. Hall- 
statt-kulttuurin kanssa. Astioiden meanderi-, hakaristi- ym. geometriset 
ornamentit muistuttavat myös Kreikan dipylon-tyyliä. Henkilökuvien 
paikallis-italialaiset vaateparret kertovat kotimaisesta taiteenharjoituk- 
sesta; sommittelukuosit ja koristeelliset fantasiaeläimet viittaavat itä- 
maisiin ja kreikkalaisiin lähtökohtiin, mistä määräävät vaikutteet tali- 
vat. Joonialaiset merenkävijät ja foinikialaiset kauppasiirtolat ovat ole- 
tettavasti välittäneet näitä sivistysvirtauksia. 

Suuri taiteellinen merkitys on aikoinaan ollut eräillä Italian länsiran- 
| nikon yksinäisillä kreikkalaiskolonioilla, jotka eivät ajan mittaan 
voineet kokonaan säilyttää ominaisluonnettaan eivätkä välttäneet pai- 
kallisten italialaiskansojen sekaannuttavaa vaikutusta. Kauppa- ym. 


Kuva 96. Peijaistanssi, seinämaalaus Ruvosta. Napoli, Museo Nazionale. 

Kuva 97. Samnilaisia sotureita, seinämaalaus Campaniasta. 
Napoli, Museo Nazionale. 


suhteittensa nojalla ne olivat vaikutteita antavana puolena paikallisessa 
kulttuurikehityksessä. Puhtaasti kreikkalaisen ja provinsiaalisen erotte- 
lu on tässä vaikeaa, varsinkin kun arkeologiset löydöt ovat tärkeissä koh- 
din jääneet puutteellisiksi. Niinpä esim. näiden seutujen kreikkalaisen ku- 
vanveiston historia on suurimmalta osalta painunut hämäryyden peit- 
toon. Maalaustaiteesta antavat jonkinlaisen käsityksen, paitsi vaasi- 
maalaukset, joissa provinsialismi käy vähitellen ilmeiseksi, seinämaa- 
laukset eräissä campanialaisissa ja lacanialaisissa hautakammioissa. 
Vanhoista puhtaasti doorilaisista temppeleistään kuuluisa Paestum (Po- 
seidonia) ja joonialaisten perustama Куше (Cumae), joka oli Italian län- 
sirannikon kreikkalaisperäisistä kaupunkivaltioista pohjoisin ja vaiku- 
tasvoimaisin, ovat jättäneet seinämaalauksista esimerkkejä nekropo- 
leissaan, vainajien kaupungeissa. Aluksi on näissä hautamaalauksissa 
verraten selvänä kreikkalainen tyylileima, mutta myöhemmin tulevat 
näkyviin paikalliset ja samnilaiset erikoispiirteet, ei ainoastaan puvuissa 
vaan myös luonnekuvauksessa, jossa realistisempi ja pehmeämpi aines 
pääsee valtaan. Näiden maalausten historiaa voidaan seurata 5:nneltä 
vuosisadalta 3:nnelle. Itse tapa maalata hautakammioihin kuvia — etu- 
päässä kuolemaan ja hautaukseen tai sotatapahtumiin liittyviä koh- 
tauksia — on laajemmalti tunnettu etruskien nekropoleista. Eräs Posei- 
donian haudoista talteen saatu maalaus esittää taistelusta kotiinpalaavia 
sotureita, joita vastassa on nainen tervetuliaismaljoineen: aihe, joka 

tunnetaan myöskin Etruriasta. Eräs K ymestä löydetty maalaus esittää 
talon valtiatarta ja hänen palvelijaansa; siinä esitettyjen tyyppien rotu- 
luonne on enemmän itämainen kuin puhtaasti kreikkalainen; henkilöt on 
kuvattu hieman sivuttain ja käyttämällä maalauksellista muovailua 
(väreinä punainen, keltainen, musta). 

Kymessä tiedetään harjoitetun myös metalliteollisuutta. Kuinka tä- 
män joonialaisperäisen provinsiaalisen metallitaiteen tuotteet on eritel- 
tävä etruskien kuuluisaksi tulleesta tuotannosta, on vielä toistaiseksi 
tarkemmin määrittelemättä. Varsinkin varhais-Rooman kanssa tiede- 
tään kymeläisten kuten myös etruskien olleen läheisissä suhteissa. 


Italian keski- ja pohjoisosan suhteellisen itsenäisessä kulttuuripiirissä 
on merkillisin ja ilmerikkain etruskien taidetuotanto. Siinä kuvas- 
tuvat sisäisen omalaatuisuuden ohella varhais-Italian moninaiset sivis- 
tyskosketukset: vaikutteita itämais-foinikialaisesta ja vanha-joonialai- 
sesta, korinttilaisesta ja attikalaisesta sekä kymeläisestä kulttuurista. 
Missä määrin etruskit ovat omakohtaisesti välittäneet vähäaasialaisia 
taideperinteitä ja missä määrin heidän alueillaan on työskennellyt kreik- 
kalaisperäisiä taiteilijoita, ovat kysymyksiä, joihin tiede ei vielä lähes- 
kään voi antaa tyhjentävää vastausta. Varmaa kuitenkin on, että etrus- 
kien kannattama ja ilmeisesti suuresti rakastama taiteenharjoitus edus- 
taa antiikin yleissuunnan ja erityisesti puhtaan attikalaisuuden rinnalla 
toisia, parhaimmillaan varsin korkealle asetettavia taidearvoja. Tämän 
taiteenharjoituksen luonne ei kylläkään ole samalla tavoin yhtenäinen 
ja muotopuhdas kuin kreikkalaisen taiteen, mutta sen välittömyyteen 
ja tunnearvoihin sisältyy uuden kehityksen mahdollisuuksia, kehityk- 
sen, joka pääsee täyteen voimaansa vasta paljon myöhemmin ja toisiin 
aineksiin yhtyneenä: Italian keskiaikaisessa ja renessanssin taiteessa. 


Tietomme etruskien taiteesta jäävät vaillinaisiksi sen vaoksi, että 
arkeologinen aineisto on laajuudestaan huolimatta kuitenkin yksipuo- 
lista ja puutteellista. Meidän on pakko rakentaa käsityksemme etruskien 
taiteesta etupäässä nekropoli-löytöjen pohjalle, jotka tietenkään eivät 
täysin kuvasta maanpäälliselle taiteelle asetettuja tehtäviä ja vaati- 
muksia. Tiedot etruskien rakennustaiteesta perustuvat vähäisiin säily- 
neisiin jäännöksiin tai vain kirjallisiin (roomalaisen Vitruviuksen anta- 
miin) kuvauksiin. Meiltä puuttuu kokonaan etruskilainen kuninkaan ja 

Kuva 98. Etruskilainen aviopari, Cerveterin sarkofagista, 6. vs. eKr. 
Villa Giulia, Rooma. 


ylimyksen talo, joka varmaankin oli hautauurnissa säilyneitä tyyppejä 
täydellisempi, maalauksilla varustettu ja ilmeisesti monenlaisilla taide- 
teoksilla kaunistettu. Samoin meillä on vain ani harvoja esimerkkejä 
sellaisesta monumentaaliplastiikasta, joka oli eittämättömästi tarkoi- 
tettu maanpäällistä katselua varten eikä vain hautakammioiden syvyyk- 
siin tai rakennusten koristeellisiksi sivuosiksi. Toisaalta tiedetään, että 
esim. Vejin valloituksen jälkeen (396 eKr.) vietiin joukko etruskilaisia 
jumalainkuvia Roomaan; Volsinii’n (nyk. Orvieto) valloituksessa (v. 265) 
Plinius sanoo roomalaisten ottaneen saaliikseen pari tuhatta vaskikuvaa, 
jotka samoin vietiin Roomaan. Täydellisempi esimerkkivarasto etrus- 
kien korkeammasta taiteenharjoituksesta korjaisi varmaan käsityksiäm- 
me ja vähentäisi sitä kirjavuuden ja höllyyden vaikutelmaa, joka ny- 
kyään enemmän tai vähemmän sekaantuu etruskien taiteen tyylivai- 
heisiin. 

Etruskien taiteeseen liittyvien arvoitusten pohjalla on lopullisesti rat- 
kaisematta jäänyt kysymys itse etruskikansan alkuperästä. Tunnettua 
on, että tämä muinaiskansa oli muista eroavan kulttuurinsa ja oudon 
kielensä takia, mikä ei ollut minkään silloin tunnetun kielen sukua,jo 

Kuva 99. Häränpäinen maalattu saviastia (askos), 8.—7. vs. eKr. 
Bolognan museo. 


klassillisen antiikin oppineille arvoitus. Tavallisesti johdettiin silloin 
heidän alkuperänsä Vähästä Aasiasta, missä lyydialaisten arveltiin ole- 
van heidän sukulaisiaan. He eivät siis kuuluneet Italian alkuheimoihin, 
vaan olivat siirtolaiskansaa, joka oli asettunut — nähtävästi Italian län- 
tisten rannikkoseutujen metallirikkauksien, vasken ja raudan houkutte- 
lemana — asuinpaikoilleen Tiberin suusta pohjoiseen, seutuun joka 
heistä sai Etrurian nimen. Siirtokuntina etruskien kaupunkiyhteiskun- 
nat siis alussa muistuttivat toisten Vähän Aasian kansojen, foinikialais- 
ten ja muinaisjoonialaisten perustamia kolonioita, eroten kuitenkin 
niistä myöhemmin keskinäisen liittoutumisensa kautta ja siinä, että 
etruskit todellisina valloittajina tunkeutuivat syvemmälle sisämaahan. 

Etruskit ovat erään todenmukaiselta tuntuvan teorian mukaan muodos- 
taneet alunperin verraten harvalukuisia valloittaja- ja kauppiaskuntia, 
jotka hallitsivat sivistyksellisesti alempia italialaiskansoja hyvin varus- 
tetuista, korkealla sijaitsevista kaupungeistaan. Metalliteollisuus, joka 
edellytti kauppasuhteita lähiympäristöön, Orienttiin ja Hellaaseen, näyt- 
tää olleen etruskien rikkauden varsinainen lähde. Ylimyssukujen komeat 
hautakammiot ja niiden kalustot sekä maalaukset todistavat, että etrus- 
keilla oli runsaasti varoja ja ei vain käytännölliseen vaan myös syvälle 
mystilliseen ja esteettiseen elämään suuntautunut mieli. 

Etruskien maahanmuuton arvellaan tapahtuneen viimeistään noin 
800:n tienoilla eKr. Italian länsirannikon arkeologisen aineiston rikastu- 
minen ja esineissä ilmenevät muinais-Orienttiin viittaavat suhteet ovat 
tällöin ensimmäisiä merkkejä etruskien valtaanpääsystä. Alkuaikoinaan 
Italiassa etruskit saivat nähtävästi käydä sitkeitä taisteluja ja tunkeu- 
tua vähitellen eteenpäin, jolloin taiteellakin oli vastaavasti alkeellisen 
yksinkertainen ja arkaaisen jäyhä luonne. Etruskien kulttuurin nousu- 
aika on 7:nnellä ja paras kukoistus 6:nnella sekä 5:nnellä vuosisadalla 
eKr. Heidän kaupunkiliittonsa poliittinen mahti ulottui 500-luvulla 
etelään aina Campaniaan saakka; kreikkalaisten ja karthagolaisten kans- 
sa he kävivät merisotaa Välimeren ja Joonianmeren herruudesta. V. 474 
Kymen edustalla tapahtunut taistelu, jossa Syrakusan kuninkaan Hiero- 
nin johtamat kreikkalaiset latinalaisiin yhtyneinä tuhosivat etruskilai- 
sen laivaston, näyttää merkinneen lamaannuttavaa iskua etruskien 
kasvuvoimalle. Roomalaiset, jotka olivat siihen saakka kuuluneet si- 
vistyksellisesti ja poliittisestikin etruskien valtapiiriin, alkoivat vähitel- 
len kohota itsenäisinä tekijöinä etualalle. Heidän laajentumishalunsa 
ensimmäisenä kohteena olivat juuri etruskit, joiden kukistaminen suo- 
ritettiin sen aikaisten tapojen mukaan perinpohjaisesti, hävittämällä 
kaupungit maan tasalle. Häviölle joutuneen etruskikansan jäännökset 
rappeutuivat nopeasti ja sulautuivat voittajiin. Heidän sivistyksensä, 
joka kukoistuskaudellaan oli pyrkinyt lähentymään kreikkalaisuutta, 
menetti kokonaan eetillisen ryhtinsä; hellenismin kulttuurisaavutuk- 
set kuvastuvat Etruriassa vain heikkoina jälkikaikuina. 


Etruskien arkkitehtuurilla on meille enemmän arkeologista 
ja teorsettista kuin puhtaasti taidehistoriallista merkitystä, juuri sen 
takia, että maanpäällisistä merkkirakennuksista on jäljellä vain mität- 

130. »Korkokuvahautay, Caere. Etusuoja kivilavitsoineen ja maalatuin korkokuvin. 


4.—3. vs. eKr. 

131. Larth Velcha puolisonsa Velia Seitithin kanssa juhla-aterialla. Seinämaalaus, 
Tarquinia, »kilpihauta». 3. vs. eKr. 


132. Palestrinan »cista», metalli-kirstu, 3. vs. eKr. Rooma, etruskilainen museo, Villa 
Giulia. 


133. Khimaira, etruskilainen pronssiteos. Firenze, Museo archeologico. 


134. Minerva, pronssinen pienoisveistos. 5. vs. eKr. Rooma, etruskilainen museo, Villa 
Ginlia. 


135. Taistelija, temppelin päätykolmioryhmästä, Civita Castellanasta, polttosaviveis- 
toksia maalauslisin, 5. vs. eKr. Rooma, etruskilainen museo, Villa Giulia. 


136. Kandelaberi-veistos, pronssia, 5. vs. eKr. Pariisi, Cabinet des Médailles. 


Firenze, Museo archeologico. 


137. Etruskilainen puhuja, »L’arringatore), pronssipatsas 

140. Polttosavikuvan katkelma Vejin päätykolmioryhmästä. Rooma, etruskilainen 
museo, Villa Giulia. 

142. Tanssijoita. Tomba del Convito, Targuinia. 


143. Amatsonien sotavaljakko, etruskilaisen sarkofagin maalaus. Firenze, Museo archeologico. 

145. Etruskilainen pronssipeili, piirroskuvin, 4. vs. eKr. Pariisi, Louvren museo. 

146. Luc 


147. Hautakammiomaalaus Cumae’sta: yToilette funèbre». Napolin museo. 


148. Ficoroninen cista, etruskilaistyö Praenestestä, varhaisroomalaisen omistama 
korusäiliö. Rooma. 


Etruskien taide 289 


\\ ШТ Г 


IN L] 


it .j7————ns== 


— vem an › 0000 000 vasan 


Jl HI 


Kuva 100. Etruskilainen temppeli, pohja-ala ja fasadi, uudesti- 
suunniteltuna. 


tömiä jäännöksiä. Keski-Italian vanhojen etruskilaiskaupunkien osittain 
vieläkin säilyneissä muurirakenteissa toistuvat ikivanhat polygonaali- ja 
neljäkäskivilatomukset. Etruskit ovat harrastaneet, enemmän kuin 
kreikkalaiset, holvaussysteemiä. Holvauksen aikaansaaminen toinen toi- 
sensa ylittävillä kivilaatoilla — ns. valeholvaus — on ollut käytännössä 
vanhimpina aikoina; myöhemmin on edistytty oikeaan kiilakiviholvauk- 
seen, joka rakennussysteeminä oli aiemmin jo muinais-Orientissa tun- 
nettu. Joskaan emme voi pitää etruskeja varsinaisen holvaustekniikan 
keksijinä, on heillä kuitenkin ollut tässä tekniikassa Italian alueella pe- 
rustava merkitys; heidän pyörökaarirakenteissaan (esim. Perugian Porta 
Marzia) on ominaisuuksia, jotka ovat ilmeisesti periytyneet roomalaiseen 
rakennustaiteeseen ja sitä tietä keskiaikaan. Huomattava osuus on etrus- 
kilaisella t emppelillä ollut roomalaisen temppelin kehityshistoriassa. 
Vitruviuksen kuvauksen ja pohjajäännösten perustalla on saatu tarkka- 
piirteinen käsitys tästä arkaaisen loogillisesta, kultillisten katsomusten 
määräämästä rakennuksesta. Temppelikammion kynnys, keskeinen 
kohta etruskien ennustusmenoissa, oli koko rakennuksen keskipiste, 
jossa pääilmansuuntien mukaiset halkaisijaviivat leikkasivat toisensa; 
kolmijumalaista palvelusta vastasi usein tavattava kolmijakoinen cella; 
etupuoli temppeliä oli avoin pylväshalli, jossa pylväät olivat verraten 
kaukana toisistaan. Tukien harvalukuisuuden teki mahdolliseksi se, että 
palkisto ja kattorakenne olivat vielä puuta. Katto-osien suojana ja koris- 
teena oli käytetty terrakottaa, kuten vanhimmissa doorilaisissa temppe- 
leissä. Etruskilainen temppeli oli yleensä säilynyt vanhanaikaisella kan- 

Kuva 101. Etruskilainen kaupunginportti, Porta Marzia. 
Perugia. 


nalla muistuttaen osittain mykeneläistä, osittain vanhaa doorilaista ja 
vähäaasialaista rakennustapaa. Viimemainittuun suuntaan viittaa eri- 
koisen alusrakenteen (podiumin) käyttö, joka samoin kuin esihalli periy- 
tyi roomalaiseen temppeliin. Etruskilainen pylväs jäi doorilaiseen ver- 
rattuna ylimalkaiseksi, vain käytännöllisen tarpeen määräämäksi tueksi, 
jolta puuttuu taiteellisemmin eritelty rakenne, orgaanisuus ja koristeelli- 

Kuva 102. Symposion, hautakammiomaalaus. Targuinia, Tomba dei leopardi, 
5. vs:n alku. 


suus. Roomalaiset liittivät kuitenkin, kenties paikallishistoriallisista 
syistä, tämän ytuskanilaisem» järjestelmän kokonaissysteemiinsä. 

On ilmeistä, että etruskien rikas asuntokulttuuri on kehittänyt eteen- 
päin paikallisitalialaista asuinrakennusta; miten se on yksityiskohtai- 
sesti tapahtunut, ei ole helposti osoitettavissa. Vain tuhka-uurnat ja 
maanalaiset hautarakennukset antavat meille, maanpäällisen elämän 
muotoja mukaillessaan, jonkinlaisia jälkikuvia etruskilaisesta asuin- 
talosta. Näyttää siltä kuin tämä etruskilais-italialainen talo olisi aikojen 
kuluessa saanut luonnepiirteitä eri suunnilta. Päähuoneelle, atriumille 
tunnusomainen kattoaukko, joka merkitsi alunperin asuinhuoneen kes- 
kellä olleen lieden savuaukkoa, muutti myöhemmin perusmerkitystään. 
Vitruviuksen mukaan oli »tuskanilainen» atrium valoaukolla varustettu 
sali, jossa tasakattoa kannattivat vankat ristiinkäyvät orret. Eräs tar- 
guinialainen hautarakennus (Tomba della Mercareccia) antaa primitiivi- 
sen kuvan ns. atrium displuviatum'ista, jossa parrurakenteinen katto 
kohosi neljältä kulmalta viistosti ylöspäin, jättäen keskelle aukon; tästä 
rakenteesta oli seurauksena sadeveden valuminen ulkokatolta, ei sisään 
vaan ulospäin. Toisaalta ymmärrettävä halu koota sadevesi talteen johti 

suuntaamaan kattorakenteet kaltevasti keskiaukkoa kohden (siitä lati- 
nalainen nimitys compluvium), jolloin permannossa oli vastaavasti sy- 
vennys eli allas (impluvium). Myös nelikulmaisia pilaritukia näyttää 
etruskien pääsaleissa olleen. Atriumiin liittyi molemmilla siivillä» (alae) 
erikoiset lisähuoneet. Lisääntyvät tarpeet ja moninaiset kreikkalaiset 
sivistysvaikutteet veivät näitä alkukaavoja eteenpäin kohti niitä muo- 
toja, joita tunnemme roomalaisajoilta. 


Etruskien muinaisjäännöksistä ovat suurinta huomiota herättäneet 
heidän hautarakennuksensa, joilla on kuitenkin useimmissa tapauksissa 
vain välillisesti taidehistoriallista merkitystä. Haudat ovat joskus pyö- 
reitä ns. kumpuhautoja (tumuli); tavallisemmin ne kuitenkin ovat kal- 
lioon hakattuja huonehautoja (tomba a camera). Katto on toisinaan 
kupumainen mykeneläisten hautasalien tapaan. Huonehaudat laajene- 
vat usein maanalaisiksi taloiksi atriumeineen ja sivukammioineen; niissä 
lepäsivät rikkaat vainajat kivilavitsoillaan tai sarkofageissaan, ympä- 
rillään kaikkea sitä kalustoa, jota heidän katsottiin tarvitsevan »toisessa 
maailmassa». Näistä haudoista ovat peräisin useimmat nykyisten etrus- 
kilaiskokoelmien taideaarteistot. Tärkeimmät löytöpaikoista ovat olleet 
Cerveterin, Targuinian, Vulcin, Vejin, Chiusin nekropolit. 


Etruskilaisten hautarakennusten pääsalit ovat usein koristetut m a a- 
lauksillasamaan tapaan kuin egyptiläiset hautakammiot. Maalaus- 
ten syvimpänä tarkoituksena ja tehtävänä oli, että vuoteellaan makaava 
tai sarkofaginsa kannelle muovailtu vainaja nauttisi niiden välityksellä 
edelleen entisestä maanpäällisestä elämästään, sotaretkistä ja pidoista, 
pyyntimatkoista, orjien tanssista ja voimaleikeistä. Vainajain iloksi ja 
kunniaksi kuvattuihin elämänmuistoihin liittyvät myöhemmin toisen 
elämän kuvitelmat, alisen maailman autuaallisten juominkien ja myös 
kauhujen kuvaukset. Vapaampiakin myytillisiä aiheita, lähinnä kreikka- 
laisista kuvavaikutteista johtuen, voitiin maalata hautahuoneiden sei- 
nille. 

Hautasalien seinämaalaukset on useimmiten tehty vaalealle stukki- 
pohjalle; vain Cerveteristä on löydetty ruskeille savilaatoille tehtyjä 
alkeellisia maalauksia. Tyylikehityksessään maalaukset seuraavat pää- 
asiassa kreikkalaisen taiteen yleissuuntaa lähtien arkaaisista aina myö- 
hempiin hellenistisiin vaiheisiin saakka. Etruskilainen seinämaalaus 

yhtyy kuitenkin vain harvoin välittömästi helleeniseen; lähinnä se ta- 
pahtuu silloin, kun tekijä on ollut Etruriaan muuttanut kreikkalainen 
taiteilija. Hautamaalausten olemuksesta johtui, että niiden tekniikka ja 
tyyliluonne on voinut olla yksinkertaisempi ja vanhoillisempi kuin maan- 
päällisen monumentaalitaiteen; niinpä alan parhaat suoritukset tapahtu- 
vatkin myöhäisarkaaisia tyylikeinoja käyttäen, ilman kehittynyttä maa- 
lauksellista muotoilua ja ns. »lyhennettyä» esitystapaa. Kun yrityksiä 
vihdoin tehdään tuohon suuntaan, ovat koko etruskilaisen kulttuurin 
historialliset edellytykset tuhoutumassa; hellenistissuuntaiset näytteet 
ovat jääneet vain todisteiksi häviölle joutuneen kansan henkisestä seka- 
sorrosta. 


Etruskilaisia hautafreskoja on pitkä sarja; yksin Targuinian vaina- 
jainkaupungissa on noin 50 maalauksilla varustettua hautarakennusta. 
Kun aiheet ja tekotapa usein ilmeisesti muistuttavat kreikkalaisia maa- 
lauksia tai vaasikuvia, on myös tieteellisessä tutkimuksessa jouduttu 
katselemaan näitä freskotöitä etupäässä tästä näkökulmasta. Samoin on 
kiinnitetty huomiota varhaiskauden naiiviin värikoristeellisuuteen: rat- 
suhevoset ovat punaisia ja vihreitä, naiset valkohipiäisiä, miehet ruskea- 
sävyisiä. Sommittelua leimaavat kauan arkaismin tavalliset suhdeomi- 
naisuudet ja »horror vacui», joka vaati käyttämään välitiloissa koris- 
teellisia tarueläimiä tai kasvikiemuroita. Kehittyneempää etruskilaista 
hautamaalausta voimme arvostella taiteellisestikin täysiarvoisena luo- 
mana. Siinä ilmenee syvemmällä kreikkalaisesta taiteesta eroava, rea- 
listisesti välittömämpi ja pehmeämpi tai innokkaampi ja hurmioisempi 
henki. Etruskilaisessa hautataiteessa pääsevät näkyviin, tosin vielä ke- 
veässä ja ikäänkuin provisorisessa asussa monet niistä taiteellisista omi- 
naisuuksista, jotka saavat kiinteämmän ja painokkaamman ilmauksensa 
Italian 1400-luvun renessanssimaalauksessa. 

Hautafreskot ovat figuraalista pintamaalausta, jossa valkea pohja on 
saanut jäädä abstraktisesti taustaksi. Ainoastaan Targuinian tomba 
delle bighe -nimisessä hautasalissa on henkilökuvia punaisella taustalla ja 
tarkemmin määritellyssä tilassa; näiden noin 500:n tienoilla syntyneiden 
maalausten tyyliluonne on joonialainen. Lyhennyksiä ja pyöristystä 
välttävä freskotyyli on parhaimmillaan kohonnut ihailtavan herkkään 
taituruuteen, jossa erikoisesti viehättää ääriviivain sattuvuus ja keveä 
sulokkuus. Etruskilainen taiteilija on aidon freskomestarin tavoin luonut 
vapaalta kädeltä, poiketen yli piirtojen ja viivoillaan aina muovaillen 
sekä syvyyteen viitaten. Elämän ruumiillisuudesta on annettu aineeton, 

ikäänkuin varjomainen heijastus; erikoisesti dionysolaisten tanssijain 
kuvissa on viivakieli vapaa ja hurmioitunut, kasvojen piirteissä sieluk- 
kaasti ilmeikäs. Ääriviivojen ja puvun helmojen ohueen, kuin paimen- 
pillin säestämään liikuntaan näyttävät ottavan osaa myös taustan ke- 
veästi hahmotellut puuaiheet. Värisävyjen puhdasta raikkautta ja sopu- 
suhtaisuutta suorastaan ylistettiin ensimmäisten löytöjen aikaan; ne 
ovat sittemmin nähtävästi valon ja kosteuden vaikutuksesta jonkin 
verran haalistuneet. Asteikko on rikkaampi kuin kreikkalaisessa neli- 
värimaalauksessa: erilaisia heleitä okravärejä, erilaisia punaisia, mustaa, 
vihreää, sinistä niin kaunista ja puhdasta, että sellaista ei ole freskoissa 
myöhemmin tavattavissa. 


Etruskilaisia hautamaalauksia on tapana ryhmitellä tyyliasteen ja 
aiheiden mukaan; nämä ryhmitykset jäävät kuitenkin ymmärrettävästi 
epämääräisiksi. Vanhimpaan maalausryhmään kuuluvat freskot esim. 
Targuinian tomba del barone, tomba dei vasi dipinti, tomba degli auguri, 
tomba della caccia e pesca, tomba delle leonesse -nimisissä hautakam- 
mioissa (nimet myöhäisiä, koristeellisista sivukuvista johtuneita tai 
satunnaista alkuperää). Tomba del baronen haudan maalaukset on ni- 
mikirjoituksesta päätellen tehnyt kreikkalaisperäinen taiteilja; ne anta- 
vat mielenkiintoisia toimintakuvia Etrurian sotaisilta ajoilta 6:nnelta 
vuosisadalta eKr. Mieleen jää erikoisesti friisimäisesti esitetty kohtaus, 
missä nähdään vanha ryhdikäs nainen hyvästelemässä sotaan lähtevää 
puolisoaan ja poikiaan, jotka odottavat ratsuineen. Pontevat asennot ja 
kädenliikkeet, jäykkä juhlallisuus kuuluu tähän seremonialliseen tyyliin. 
Tomba dei vasi dipinti -haudassa näemme intiimin symposion-kuvan: 
raskasruumiinen, itämaistyyppinen ylimys vuoteellaan maaten tekee 
puolisolleen hyväilevän eleen. Tomba degli auguri haudassa on jäyhän 
uhkeasti ja vauhdikkaasti esitetty painijoita ja taisteluleikkejä. Tomba 
delle leonesse -haudan freskot tuovat meidät vainajaa varten maalattui- 
hin pitoihin, joissa alastomat orjat kantavat kiireisesti paikalle ruokia, 
orjattaret tanssivat rientäen innokkaasti eteenpäin, samalla kun harpun- 
ja huilunsoittajat pitävät huolen musiikista; tätä kaikkea seuraa vainaja 
— maalattuna kuvana — salin perältä, vuoteellaan maaten, käsi ojen- 
nettuna puhuvaan eleeseen. Caccia e pesca -hauta on saanut nimensä met- 
sästys- ja kalastusmatkaa kuvaavasta verraten laajasta sommitelmas- 
ta: vasemmalla venekunta kalastuspuuhissa, oikealla pieni luoto ja siinä 
mies linkoamassa lintuja, joita vilisee ilmassa parvittain. 

Etruskilaisen freskotaiteen korkeimmat saavutukset ovat peräisin 

s:nneltä ja 4:nneltä vuosisadalta eKr.; tyypillisiä esimerkkejä tämän 
kauden tuotannosta on varsinkin Targuinian ja Chiusin nekropoleissa. 
Tyylikeinojen vapautuminen käy tällöin aste asteelta ilmeisemmäksi. 
Että kysymyksessä on kauttaaltaan kotimainen, erikoisetruskilainen 
taiteenharjoitus, selviää jo kuvatuista henkilötyypeistä; verrattakoon 
esim. tunnettua grotta del citaredon soittajan päätä selvästi etruskilai- 
sen Vejin Apollon päähän. Esitetyt aiheet on yhä useammin otettu 
vainajan kunniaksi pidetyistä symposioneista, joihin on yhtynyt Ely- 
siumin tai synkän alisen maailman pitojen kuvauksia. Edellä mainitun 
tomba delle -bighe nimisen loistohaudan maalausten aiheina on painileik- 
kejä ja kilpa-ajoja, joita katsomaan on saapunut, erityisesti rakenne- 
tuille lavoille, etruskilaista ylimystöä, joukossa myös nuoria vallasnaisia. 
Tavallisimmin esitetään vainaja klassillisella kaudella symposionissaan 
kauniina nuorukaisena, jolla on vieressään lemmitty ja ympärillä parhaat 
ystävät, myöskin lemmittyineen. Myös lempivaljakko on kuvattu eri 
osastossaan. Pääosa näissä pitojen kuvauksissa on soittajilla ja tanssi- 
jilla: dionysolaisesti hurmioituneita nuorukaisia ja neitoja, jotka vauh- 
dikkain elein rientävät eteenpäin. Esimerkkejä tämänlaatuisista maa- 
lauksista on tomba della pulcella, tomba dei leopardi, tomba del convito 
-nimisissä haudoissa vanhan Targuinian vainajainkaupungissa. 
Yrityksistä antaa kuville aineellisempaa tukevuutta ja realistisempaa 
pyöreyttä saamme esimerkkejä Vulcin lähellä olevan Francois-haudan 
maalauksista. Niiden joukossa on kauhukuvia, jotka kuuluvat hautatai- 
teen myöhempään ohjelmistoon. Ne harvat maalaukset (esim. Tarqui- 
nian tomba del tifone’ssa), joissa on käytetty hellenististä muovailua 
ja perspektiivistä lyhennystä, ovat taiteellisen rappiokauden tuotteita. 


Epäselväksi jää eräissä rajatapauksissa etruskilaisen taiteen suhde 
kreikkalaiseen. Kuten kreikkalaisia taiteilijoita on voinut siirtolaisina 
asettua etruskien keskuuteen, samoin ovat parhaat etruskilaiset voineet 
siinä määrin omaksua kreikkalaisen muotoaistin, että heidän työnsä on 
muuttunut luonteeltaan yleishelleeniseksi. Havainnollisen esimerkin 
näistä suhteista antavat Targuinian nekropolista löydetyn, nykyään 
Firenzen arkeologisessa museossa olevan alabasteri-sarkofagin maalauk- 
set. Mainittu etruskilaisella kirjoituksella varusettu sarkofagi (4:nnen 
vuosisadan loppupuolelta) on lajissaan harvinainen taideluoma, jonka 
maalaukset osoittavat, kuinka ihmeteltävään keveyteen ja varmuuteen 
kreikkalaisesti koulutettu sivellintaito oli päässyt. Temperaväreillä suo- 
ritettu maalaus on nykyään jo pahoin kulunut, mutta yhä vieläkin saa 

sen kuvista käsityksen alkuperäisen väritaiteen hienostuneista ja he- 
leistä — vaalean violeteista, punertavista, kellahtavista, sinertävistä 
— sointuarvoista. Kuvien aiheet ovat amatsonitaisteluista: tavanmu- 
kaisia kreikkalaisten ja amatsonien välisiä taistelukohtauksia sekä kiitä- 
viä hevosvaljakoita, joissa liikunnanesitys on harvinaisen herkkää. 


Käsityksemme etruskilaisesta kuvanveistotaiteesta jää myöskin yk- 
sipuoliseksi ja puutteelliseksi, niin kauan kun meillä on vain harvoja 
esimerkkejä heidän maanpäällisestä monumentaalitaiteestaan. Aiem- 
min oli yleinen luulo, että etruskilaisuus veistotaiteea ja muovai- 
lun alalla merkitsi vain helleenisten kauneusnormien kömpelöä omaksu- 
mista ja hautakammioiden groteskin realistisia sarkofagiryhmiä. Ar- 
vokkaampia veistotaiteen lajeja ei uskottu harrastetunkaan. Näitä 
pintapuolisia luuloja vastaan on muistutettava niistä pronssipatsas- 
määristä, joita valloitetuista etruskilaiskaupungeista vietiin Roomaan, 
samoin siitä korkeasta maineesta, joka etruskeilla oli metallitaiteitten 
alalla jopa Ateenassakin. Mitä tulee etruskilaiseen marmori- tai kalkki- 
kivitaiteeseen, ovat tietomme siitä toistaiseksi epävarmat ja puatteel- 
liset. Tulevan, tyylikriitillisissä keinoissaan teroittuneen tutkimuksen 
on erotettava etruskien mahdollinen osuus kaikilla näillä aloilla. Etrus- 
kilaisesta pronssiplastiikasta on jo kauan tunnettuna esimerkkinä 
Capitoliumin susi: aikoinaan Rooman vaakunakuva, joka — sen jäl- 
keen kun siihen oli v. 65 eKr. sattunut salamanisku — oli haudattu 
forumin pyhälle alueelle, mistä se kaivauksessa löydettiin. Sen tyylittely 
mukailee yleishelleenistä arkaismia, tarkemmin sanoen 500-luvun tyy- 
livaihetta; sisäisen ilmeen villi voima ja jäyhyys ovat etruskilaisia luon- 
neominaisuuksia. Vieläkin tehoisampi esimerkki etruskilaisesta voi- 
masta on pronssinen khimaira (nykyään Firenzen arkeologisessa mu- 
seossa). Toisia yleisesti etruskilaisiksi tunnustettuja, mutta sisäiseltä 
ilmeeltään vähäpätöisempiä pronssipatsaita ovat ns. Todin Mars ja 
Trasimenus-järvestä löydetty puhujanpatsas (»arringatore»). Ne ovat 
taideteoksina kuivakkaampia, esimerkkejä tuskanilaisesta verismistä). 

Etruskilaisesta sovelletusta» reliefitaiteesta on esimerkkejä noin 
500-luvulta peräisin olevien pronssivaunujen pakotetuissa metallipääl- 
lysteissä (nykyään New Yorkin Metropolitan-museossa ja Miinche- 
nissä). Ne kuvastavat jälleen varhaiskreikkalaista, tarkemmin sanoen 

joonialaista vaikutusta. Säilynyt on myös eräitä verraten kömpelöillä 
kohokuvilla varustettuja hautalaattoja. 

Etruskilais-kansallinen plastiikan haara näyttää olleen monumen- 
taalinen terrakottataide. Isokokoisia poltettuja savikuvia käytettiin 
etenkin temppelipäätyjen ja akroterioiden koristamiseen. Tästä taide- 
lajista on historiallisiakin muistoja; niinpä Targuinius Priscus kutsutti 
Vejista Roomaan Vulca-nimisen taiteilijan tekemään Capitoliumin 
temppeliin Jupiterin kuvan ja akroterioryhmän (nelivaljakon), kaikki 
poltettua savea. Onnellinen löytö on tuonut juuri Vejistä näkyviin 
suunnilleen noina aikoina tehdyn terrakottaryhmän jäännöksiä, ryh- 
män, joka ilmeisesti on jonkin harvinaisen taıteilijapersoonallisuuden 
työtä ja joka sen vuoksi on vaistomaisesti liitetty Vulcan nimeen. Te- 
kijännimi on tietenkin pelkkää arvausta. Vejin ryhmä on voimakkaista 
voluuttakoristeista päätellen kuulunut jonkin temppelin otsamaan. 
Se on kuvannut Apollon taistelua Herakleen kanssa myytillisen hirven 
omistamisesta; parhaiten säilynyt osa on Apollo, joka rientää voiton- 
varmana taisteluun. Veistoksellisessa käsittelyssä on osattu yhdistää 
arkaaiseen tyylittelyyn jäntevä detaljimuotoilu realistisessa hengessä, 
ja lisää tehoa ovat antaneet värikorostukset. Miehenkorkuisen patsaan 
täyttää mystillinen elämäntunne, ja kasvojen ilmeestä kuvastuu sala- 
peräinen etruskilainen rotuluonne, kreikkalaisesta täysin eroava. Vejin 
Apollo ja Firenzen arkeologisessa museossa oleva soturin pää ovat 
kuuluisimpia vetruskihymy m» edustajia, hymyn, jossa tuntuu puhuvan 
myös meille syvimmältään tietymättömiin jäävä elämänkatsomus. 


Etruskien monumentaalisesta terrakottataiteesta ovat vanhastaan 
tuunettuja esimerkkejä hautasaleihin kuuluneet sarkofagit. Niiden 
kansilla on vainajia esittäviä muovailuja, aviopareja tai yksinäisiä 
henkilöhahmoja loikovassa asennossa. Puheena olevat muotokuvat 
ovat kultilliseen tapaan kuuluvaa ammattituotaatoa, jolle yksityis- 
tapauksissa antaa eloa ja rehevää luontehikkuutta aito etruskilainen 
realismi. 

Etruskilaiseen jälkiaikaan, 3:nnelle ja 2:selle vuosisadalle eKr. kuulu- 
vat isokokoiset alabasteriuurnat, joiden sivupinnoilla on vilkasliik- 
keisiä kohokuvia. Nekin ovat joukkotuotantoa ja yleensä varsin vähän 
merkittäviä; huomiota ansaitseva ominaisuus niissä on, että eräät myö- 
hemmän toskanalaisen taiteen luonnepiirteet pyrkivät niissä näkyviin. 

Kuva 103. Volumniusten haudan sarkofagin osa, Perugia. 


Huomattava merkitys etruskien elämässä on ollut monenlaisilla 
koruteoksilla, joita on tavattu joukoittain haudoista, vainajille mukaan 
pantuina muistoina. Lukumäärältään suurimman ryhmän muodostavat 
maalatut saviastiat, jotka usein jäljittelevät läheltä kreikkalaisia vaa- 
seja, mutta usein myöskin verraten itsenäisesti kilvoittelevat niiden 
kanssa. Etruskilainen ilmeikkyys on niidenkin positiivisena ominai- 
suutena, samoin niiden monet kreikkalaisista tyypeistä poikkeavat 
muodot. Erikoisessa suosiossa on Etruriassa ollut metalliastiataide 
ja siihen kuuluva piirroskoristelu, graffito. Viimemainittu tekniikka 
ei ollut etruskilainen keksintö, päinvastoin on senkin pohjana lähinnä 
kreikkalainen vaikutus. Mutta Etruriaan oli tämä taidelaji kotiutunut 
niin ylivoimaisesti, että piirroksilla varustetut peilit ja cistat (pyöreät 
korusäiliöt) ovat useimmiten juuri etruskilaista alkuperää. Peilien piir- 
roksissa ilmenevä kreikkalaistyylinen viivataide on parhaimmillaan 
herkullisen siroa ja voittamatonta. Cistoista suurenmoisin, 4:nneltä 
vuosisadalta peräisin oleva Ficoroninen cista (nykyään Roomassa), on 
löydetty Latiumista, Palestrinasta; siinä on nimikirjoitus Novius Plau- 
tius ja tekopaikaksi on merkitty Rooma. Se on siis yleensä merkittävä 
keski-italialaiseen tuotantoon kuuluvaksi. | 

Etruskilainen taetaide sai menekkiä niin hyvin attikalaisessa kult- 
tuuripiirissä kuin alppien pohjoispuoleisten barbaarien keskuudessa. 
Sen tuotteisiin kuului vaunujen vaskipäällysteitä, kolmijalkoja, kande- 
laabereita, aseita. Vanhan joonialaisen vaikutuksen muistot elävät 

niissä edelleen, mutta kannattavana tekijänä on etruskilainen kekse- 
liäisyys ja oivallinen ammattitaito. Erityisesti olivat maineessa etrus- 
kilaisten kultaseppien laatimat pienoiskorut, soljet, filigraanityöt, 
kaulaketjut. Etruskit ylläpitivät myöskin kunnialla ikivanhaa gemma- 
taidetta. 

Metalliteoksiin liittyvät syntyperältään myös eräät tyypillisesti 
etruskilaiset keraamiset tuotteet, ns. bucchero-maljat ja -kannut, jotka 
ovat metalliastiain tapaan kohokuvilla kaunistettuja ja ilmeisesti niistä 
saaneet alkunsa. Etruskilainen mielikuvitus on ottanut kehittääkseen 
eteenpäin niiden muotoaiheita, jotka omituisine kasvannaisineen vii- 
mein poikkeavat kauas helleenisen antiikin normaalisilta raiteilta. Näissä 
savunmustissa astioissa etsii eräällä uudella suunnalla muotoaan etrus- 
kilaisen kansansielun mystillinen aines. 


VS NT 


Kuva 104. Tasavallan ajan roomalainen aviopari, marmoria. Vatikaanin museo. 


IX 


ROOMAN TAIDE JA ROOMALAIS-HELLENIS- 
TINEN MYÖHÄISANTIIKKI 


Rooman ja roomalaisen imperiumin taide muodostaa antiikkisen 
taidekehityksen päätöksen, merkiten entisten tulosten yhteenlaskua 
ja tilitystä sekä viimeistä kokoavaa voimainkäyttöä, joka vihdoin 
laantuu orgaanista loppuaan kohden sulautuen uuteen nousevaan taide- 
kulttuuriin: alkukristilliseen. Suhteissaan etruskilaiseen, kreikkalai- 
seen emämaa- ja siirtokuntataiteeseen sekä hellenistisiin taidekouluihin 
Rooma esiintyy aluksi vastaanottavana ja valikoivana tekijänä, joka 
vähitellen kuitenkin painaa kannattamaansa taidetuotantoon oman, 
ulkonaisesti kreikkalaisia muotoja jäljittelevän, sisäisesti kreikkalai- 
sesta eroavan leimansa. Roomalaisen imperiumin taidetta voimme 
suurin piirtein pitää hellenismin viimeisenä laajennuksena; varsinais- 
kreikkalaiset ja hellenistiset taiteilijavoimat ovatkin roomalaisten 

rinnalla ottaneet osaa sen aikaansaamiseen. Roomalainen henki ja 
rotuluonne on antanut tälle taiteelle määrätyn suunnan ja fyysillisiä 
ominaisuuksia. Taiteenkin alalla Rooma on koonnut ja hallinnut, anta- 
nut jo olemassaoleville aineksille laajennetut rakenteelliset muodot. 

Rooman taide oli kirjallisista tiedoista ja eräistä säilyneistä muisto- 
merkeistä päätellen kuninkaiden aikana pääasiassa etruskilaista. Erit- 
täinkin arkkitehtuurissa, rakenteellisissa menettelytavoissa ja pohja- 
suunnittelussa jäi »tuskanilainen» perintö tärkeäksi ainesosaksi Rooman 
myöhempäänkin rakennustoimintaan. Mutta kuten Etruriaan tuli 
arvattavasti Roomaankin jo varhain suoraan kreikkalaisia vaikutteita; 
Kyme näyttää tässä suhteessa olleen tärkeä välittäjä. Campanian val- 
loituksen jälkeen eneni tämä kreikkalainen vaikutus; Rooman esiinty- 
minen poliittisena tekijänä idän kreikkalaisalueilla suorastaan avasi 
sulut hellenistisille sivistysvaikutteille. Cato vanhemman (k. v. 149) ja 
hänen suuntansa taistelu ulkomaista vaikutusta ja ylellisyyttä vastaan 
oli liian myöhäistä; saaliin ja vallan himo, loiston halu ja uuden arvok- 
kuuden vaatimukset olivat väkevämmät johtaen roomalaiset nopeaan 
valtaustoimintaan myös kaiken sen omistamiseksi, mikä sisältyi taitee- 
seen ja esteettiseen kulttuuriin. Sotaretkillä toimeenpannut taideaarteit- 
ten ryöstöt sekä uusien rikkauksien mahdollisiksi tekemät laajat taide- 
hankinnat, kreikkalaisten taiteilijain käyttö kaikenlaisiin kopioimis- ja 
tilaustehtäviin sekä kreikkalaisten klassillisten esikuvien yleinen seu- 
raaminen, kaikki tuo vaikutti vähitellen sen, että roomalainen ympä- 
ristökuva jo tasavallan aikoina pyrki enemmän tai vähemmän muistut- 
tamaan ja jäljittelemään vanhempia tai uudempia kreikkalaisia muo- 
toja. Taide oli tässä vaiheessa suurelta osalta importti- ja kopiotuotan- 
toa; omaperäisyys merkitsi kauan vain maalais-erikoisuutta ja rotu- 
ympäristön antamia luonnepiirteitä. 

Tiedot Rooman varhaisimmasta taiteenharjoituksesta ovat puutteel- 
liset ja vielä puutteellisemmat ovat säilyneet muistomerkit. Merkille- 
pantava on, että Roomassa jo viidennellä vuosisadalla on pystytetty 
vaskisia kunniapatsaita ansioituneille kansalaisille; pylväiden päässä 
olleiden pystykuvien ohella mainitaan ratsastajapatsaita, jotka jäivät 
sitten roomalaisessa maailmassa erikoiseen suosioon. Muinaisrooma- 
lainen perinnäistapa oli perheen esi-isiä esittävien vahakuvien pito atriu- 
miin liittyvässä pyhäkössä. Näissä kansanomaisissa tuotteissa tavoi- 
teltiin kaikesta päättäen mahdollisimman suurta näköisyyttä, mikä 
totutti sitten vaatimaan todellisuuspohjaista luonnonmukaisuutta myös 
taiteellisilta muotokuvatuotteilta. Ylimalkaan sai taiteenharjoitus tuke- 

vimman pohjan aloilla, missä sen perusteina olivat jotkut yhteiskun- 
nallis-valtiolliset intressit. Varhaisimpien roomalaisten rahakuvien (aes 
grave) joukossa on kappaleita, joiden pienet ytimekkäät kohokuvat 
hämmästyttävästi ennakoivat 1400-luvun italialaista mitalitaidetta. 
Varsin suosittu oli maalattujen kuvien käyttö triumfeissa sotatapahtu- 
mien valaisijana: kuvataiteen haara, joka jatkuu reliefikoristeluna kei- 
sariajan kierrepylväissä. Mikäli nämä voittoja kuuluttavat kuvaselos- 
tukset eivät olleet pelkkää tilapäistuotantoa vaan jo tavoittelivat tai- 
teellisia päämääriä, niissä on saatettu — päätellen eräästä Esguilinuk- 
selta löydetystä, n. 3. vuosisadalta olevasta seinämaalauskatkelmasta 
— seurata jo kreikkalaista muotokieltä. Eräs vanhaan ylimyssukuun 
kuuluva mies, С. Fabius Pictor, koristi v. 304 eKr. Saluksen temppeliä 
seinämaalauksilla, tapaus, joka lienee yhdistettävä vastaaviin kreikka- 
laisiin esimerkkeihin. 


Oli luonnollista, että käytännölliseen elämään vankimmin perustu- 
vana taiteena arkkitehtuuri tuli roomalaisissa oloissa merkitse- 
mään enimmän. Kehittyneessä roomalaisessa arkkitehtuurissa yhtyivät 
toisiinsa suuripiirteisesti suunnitteleva insinöörikyky ja rakenteellinen 
muototaju. Valtiollisen elämän kauaskantoiset pyyteet ja sotilaallinen 
suunnitelmallisuus kannustivat suuriin ratkaisuihin. Jo censori Appius 
Claudiuksen ajoilta (312 eKr.) on tietoja maantie- ja siltarakennuksista 
sekä vesijohdoista, jotka ilmeisesti ylittivät välttämättömän käytäntö- 
tarpeen. Tässäkin ovat useimmissa tapauksissa etruskilaiset perinteet 
ja kreikkalaiset alkumuodot olleet pohjana ja aineksina, joista rooma- 
lainen kehitys vei eteenpäin. Tasavallan alkuaikoina ovat julkiset ra- 
kennukset olleet vielä verraten rajoitettuja ja koruttomia vastaten 
kuivakkaasti harkitsevan perustajapolven mielenlaatua. Temppelin 
pohjakaavassa oli etruskilaisia ja kreikkalaisia aineksia sulatettu yhteen 
roomalaisia tarpeita vastaavalla tavalla; rakennus seisoi etruskilaisella 
podiumilla, se oli syvällä esihallilla ja takaa suljetulla cellalla varus- 
tettu peristadi-temppeli. Kreikkalais-hellenistiset rakennusjärjestelmät 
omaksuttiin provinsiaalisella, mutta kieltämättä teknillisesti päte- 
vällä ja presisoidulla tavalla. Roomalainen käsitys ei näytä yltäneen 
vanhan doorilaisuuden tajuamiseen; orgaanisesti tukeva doorilainen 
pylväs on esim. Corin temppelissä muuttunut kuivakkaan solakaksi ja 
ilmeettömäksi patsastueksi. Enemmän käytäntöä ja ymmärtämystä 
sai osakseen joonialainen pylväs, jonka kapiteelin muotoilussa on myös 
paikallisia ominaisuuksia. Kasvavaa loistonhalua vastasi korintti- 

lainen pylväs, jonka kapiteeli on esim. Tivolin pyörötemppelissä muo- 
toiltu röyhelömäisen rikkaasti ja samalla korrektisti Italiassa kasvavan 
akanthuslajin pohjalla. 

Useita näistä varhais-roomalaisina pitämistämme arkkitehtonisista 
ominaisuuksista tavataan etelämpänäkin suurkreikkalaisissa tai kreik- 
kalaisen vaikutuksen alaisissa Campanian ja Latiumin kaupungeissa. 
Rooma on aluksi pikkukaupunkina liittynyt Italian paikallis-hellenis- 
tiseen ns. tuffikauden kulttuuriin, josta Pompeji vanhimmissa kerros- 
tumissaan antaa esimerkkejä. Näköalojen ja mahdollisuuksien avartu- 
minen näkyy siitä, että Rooma siirtyy ottamaan vaikutteita suoraan 
varsinaiskreikkalaisista ja idän hellenistisistä saavutuksista. Ensim- 
mäiset marmoritemppelit kreikkalaiseen tapaan — Juppiter Statorin 
ja Juno Reginan — rakennutti makedonialaisesta voittosaaliistaan (v. 146 
eKr.) Metellus, käyttäen arkkitehtina kreikkalaista, Salamiista kotoi- 
sin olevaa Hermodorosta. Hellenistisessä maailmassa klassilliseen ar- 
voon päässeet Hermogeneen kaupunkiarkkitehtuurin periaatteet saa- 
vuttivat Roomassakin tunnustusta. Tasavallan viime aikoina muut- 
tui Rooman kaupunkikuva yhä tyypillisemmin hellenistiseksi; siihen 
kuului temppeleitä pylväistöineen, basilikoja ja hallirakennuksia, jotka 
kaikki ovat miltei jäljettömiin hävinneet monissa tulipaloissa tai saaneet 
siirtyä pois keisariajan rakennusten tieltä. 


Kuva 105. Pompejilainen muotokuvamaalaus: 
Paguius Proculus ja hänen vaimonsa. 
Napoli, Museo Nazionale. 

Rooman tarjotessa vain vähäisiä todisteita varhaisimmasta rakennus- 
historiastaan, on Vesuviuksen tuhkassa säilynyt Pompeji — ja sen 
rinnalla Herculaneum — jonkinlaisina korvausesimerkkeinä vanha- 
italialaisesta kaupungista ja sen hellenistymisestä. On kuitenkin va- 
rottava samastamasta Roomaa ja Pompejia, näitä eri sivistysympä- 
ristöissä olleita ja merkitykseltään eriluontoisia kaupunkeja. Pompeji, 
joka joutui samnilaissotien jälkeen Rooman valtaan, muutettiin vasta 
Sullan aikoina (v. 80 eKr.) roomalaiseksi koloniaksi, jolloin roomalainen 
johto nähtävästi alkoi määräävämmin vaikuttaa rakenteelliseen kehi- 
tykseen. Pompeji antaa historiallisen kohtalonsa ansiosta nykypäivien 
ihmisille parhaan käsityksen italialais-hellenistisestä ja edelleen rooma- 
lais-hellenistisestä kaupunkikulttuurista ja taiteellisesta yleistasosta. 
Mikään loistonäyte aikansa saavutuksista se ei varmaankaan ole, päin- 
vastoin ehkä varsin tavallinen mutta juuri sellaisena asiaa valaiseva. Aina 
toiselle vuosisadalle eKr. oli Pompeji vaatimaton maaseutukaupunki, 
jossa ensin kalkkikivi ja sitten tuffi oli rakennusaineena. Hellenistisen 
ylellisyyden kasvaessa Pompeji sai roomalaisten asuttamana kaupun- 
kina joukon tavanmukaisia temppeleitä ja pylväistöjä, toriaukeamia, 
teattereita, kylpylöitä, basilikoja, palestroja, magnaattien yksityistaloja. 
Olematta täysin puhdaspiirteisen hellenismin edustaja Pompeji herät- 
tää tunnelman antiikin rakennuskulttuurin aurinkoisesta kirkkaudesta 
ja väri-ilosta, muotojen sopusoinnusta ja siroudesta. 


Havainnollisimmin näkyy hellenististen vaikutteiden sulautuminen 
paikallis-italialaisiin aineksiin pompejilaisen talon pohjamuodosta. 
Pompejin vanhimmissa taloissa on »tuskanilainen» atrium, toisissa on 
impluvium-aukko tuettu neljällä pylväällä (atrium tetrastylum). 
Viimeksi mainitun muuttumista monipylväiseksi kreikkalaismuotoiseksi 
edustaa ns. korinttilainen atrium. Hellenistisen yleiskulttuurin tuoma 
näkyvin lisä on peristyli, pylväiden ympäröimä talon sisäpuutarha, jota 
reunustaa ulkoneva katto ja jonka avoimessa keskiosassa oli kukka- 
istutuksia ja keskellä marmoriallas. Kasvavat käytännölliset tarpeet 
ja etenkin kasvava ylellisyys muodostivat vähitellen pompejilaisesta 
porvaritalosta moniosastoisen, tarkoin harkitun kokonaisuuden, jossa 
useiden huoneiden nimet vielä muistuttivat kreikkalaisesta alkuperästä 
(triclinium, oecus, exedra, andron, xystus). Loistoesimerkki Pompejin 
provinsiaalisesta hellenismistä on ns. Casa del Fauno atriumeineen, 
värikkäine seinäpäällysteineen, permantomosaiikkeineen (kuuluisin 
niistä »Aleksanterin taistelu»), veistokuvineen (esim. Tanssiva fauni, 

154. Pompeji: katkelma ns. Mysterio-huvilan seinämaalauksista. 


155. Pompejilaisen seinämaalauksen katkelma. Napoli, Museo nazionale. 


156. Akhilleus Skyros saarella, seinämaalaus. Pompeji, Casa dei Dioscuri. 


aalauksen katkelma. Napoli, Museo nazionale. 


semani 


157. Flora, 


158. Augustus {ораап puettuna, marmoria. Rooma, Museo nazionale. 


159. Augustus, seppelöity. marmoria. Miinchenin glyptoteekki. 


160. Muotokuva, »Iulia Severa», marmoria. Firenze, Uffizi-galleria. 

pronssistatyetti, josta talo on saanut nimensä), hopea-astioineen ja 
kultakoruineen. Eräs mosaiikkina suoritettu Niilinmaisema viittaa 
aleksandrialaisiin kosketuksiin. — Vettiusten talo, tavallista paremmin 
säilynyt ja huolellisesti entisöity, antaa kuvan rikkaan porvariylimystön 
asuntokulttuurista. 

Pompejilaisen talon järjestelmään kuuluvat luonteenomaisina lisinä 
sisäseinien koristemaalaustyylit. Ensimmäisenä niiden sarjassa on ns. 
inkrustaatiotyyli. Sillä tarkoitetaan stukkipeitteen jaoittelua ruutuihin 
kuin olisi kysymyksessä kirjava marmoripäällyste, minkä suoranai- 
seen jäljittelyyn onkin sekä plastillisesti että maalauksellisesti — ki- 
ven pintakuvioita mukailemalla — usein pyritty. Yksinkertaisim- 
missa tapauksissa Pompejissa ei ns. ensimmäisen tyylin pohjana ole 
vielä todellinen marmori-inkrustaatio; sitä vastoin tähän verrattavissa 
hellenistisen Prienen ja Deloksen varhaisimmissa seinämaalauksissa 
on ilmeisesti jo kysymys kallisarvoisen marmoripanelin maalausjäljit- 
telystä. Deloksessa ns. Dionysoksen talossa on tähän liittyvänä jo 
illusorista tilan avartumista; pilastereilla jaoitellun marmoriseinän — 
kaikki maalattua — takana on ikäänkuin toinen tila, jonka yläosa, 
katettu galleria, on tuotu näkyviin. Pompejissa eri muodoissa tapaa- 
miemme seinämaalaustyylien perusaatteet ovat tästä päättäen yleis- 
hellenistisiä ja varmaankin suurissa hellenistisissä keskuksissa kehitty- 
neitä, ennenkuin ne osittain jo ylikehittyneinä ja artisaanitaiteeksi 
muuttuneina saapuivat Italiaan. Ei voi myöntää puhtaasti roomalais- 
italialaisille tekijöille suurta osuutta edes arkkitehtuurifantasiain ja 
maisemien sovituksessa näihin systeemeihin. Niissäkin suhteissa ovat 
aloitteet todennäköisesti lähtöisin muualta, Aleksandriasta ja muista 
suurista kaupungeista, joiden sisustusmuodit kulkeutuivat Italiaan 
niin hyvin Pompejiin kuin myöhemmin Roomaan. Pompejissa eri ko- 
ristelutyylit, osittain sekaisin esiintyen, kulkivat nopeasti rappiota 
kohden, mikä on tuntuvin ns. neljännessä, ennen kaupungin tuhoa v. 
79 jKr. vallinneessa tyylissä. Näin varhainen rappeutuminen on helpoim- 
min ymmärrettävissä siten, että koko »pompejilainen» illusorinen seinä- 
maalaus on syvimmältään vierasta alkuperää ja ehkä toisella alalla 
alunperin kehittynytkin. Antiikin teatterien lavastustaiteen historia 
varmaankin avaisi näköaloja myös seinämaalaussysteemien vaiheisiin; 
nykymaailmalla on siitä vain vähän tietoja ja aikojen aiheuttamat 
tuhot ovat miltei tyystin hävittäneet ensiasteiset näkyvät todistuskap- 
paleet. 

Näin käsittäessämme laajemmasta näkökulmasta pompejilaisten 

seinämaalausten alkuperän ja yleisluonteen, meidän ei tarvitse niiden tai- 
teellisuuteen ja yksityisesimerkkeihin kiinnittää enää kovin suurta 
huomiota. Tyylien seuraamusjärjestys näyttää riippuneen muodin, 
myöhemmin ehkä määräävien roomalaispiirien vaikutuksesta. Koko- 
naisuudessa on usein kirjavuutta ja yksityiskohdissa epäloogillisuutta, 
mikä selittyy siitä, että alunperin ehkä hyvinkin järkevästi ajatel- 
lut mallit ovat joutuneet kiertävien käsityöläismestarien salkkuihin ja 
siellä sekoittuneet. Peruspyrkimystä, tilan koristamista ja avartamista, 
on toteutettu eri suuntiin; johtoaiheita on kehitelty eteenpäin jo varsin 
huolettomallakin tavalla. Illusorinen avartaminen tarkoittaa useimmiten 
arkkitehtuuritilaa, toisinaan perspektiivistä maisemaa jokoilman elollisia 
hahmoja tai niiden kanssa. Eräs Esguilinukselta löydetty, tavallista 
loogillisemmin ajateltu seinämaalaussarja, ns. Odysseus-maisemat (ny- 
kyään Vatikaanin kirjastossa) esittävät illusorisen pilarihallin aukoista 
näkyviä mytologisia maisemia pienikokoisine henkilöryhmineen; kreik- 
kalaiset kirjoitukset viittaavat siihen, että tekijä oli kreikkalainen. 
Pliniuksen mukaan oli Augustuksen aikana eräs roomalaisniminen 
Ludius etevä henkilökuvilla varustettujen maisemataustojen maa- 
larina. Sekä Pompejin että Rooman seinämaalauksista nähdään, että 
itse huoneen arkkitehtuurikin usein ajateltiin fantastisesti koristelluksi 
pylväillä ja koru-komeroilla. Näihin helppohintaisiin laitelmiin kuului- 
vat lisäksi vanhain maalausten jäljitelmät, joita näkyi illusorisesti 
seiniin kiinnitettyinä tauluina tai seinäaukoista kuvaelmamaisesti avau- 
tuvina näkyminä. Tällaiset keksinnöt eivät tietenkään enää vastanneet 
ankarımman aistikkuuden vaatimuksia ja tuskin kuuluivatkaan alku- 
peräisiin seinämaalausaatteisiin. Myöskin värinkäyttö on usein kau- 
kana vanhoista helleenisistä tavoista, kuvastaen sekin kirjavuudessaan 
eri lähteistä saatuja vaikutelmia. 

Tästä rappeutuneisuudesta huolimatta, mikä näkyy jo Rooman tasa- 
vallan aikaisen, ns. toisen koristelutyylin esimerkeistä, on »pompejilai- 
nen) seinämaalaus kuitenkin alallaan ainoalaatuista ja usein kauneu- 
dessaan harvinaista. Se antaa, tosin katkelmallisia ja sekaantuneita, 
heijastuksia jostakin, joka on ilmeisesti ollut aiemmin kehityksen 
pääpaikoissa suurempaa ja eheämpää. Puhtaampana kuin yleensä maa- 
lauksissa on tyylintunne säilynyt stukkikohokuvissa, jotka ohuessa 
hienostuneisuudessaan kertovat pitkällisestä muodonkehityksestä, 
minkä päävaiheet on varmaankin suoritettu kreikkalaisilla alueilla. 

Vähäisiä ovat tiedot varsinaisen maalaustaiteen harjoituksesta R o o- 
m a s s a tasavallan viime aikoina. Kreikkalaiseen traditioon liittyminen 
tuntuu siinäkin olleen yleistä. Runoilija ja maalari Pacuvius oli syntyi- 
sin Ala-Italiasta; hänen mainitaan tehneen toisen vuosisadan alkupuolis- 
kolla seinämaalauksia Herakleen temppeliin. Aleksandriasta oli ko- 
toisin näköalamaalari Demetrios, Kyzikoksesta muotokuvamaalaajatar 
Laia, jonka kätevyyttä hänen isokokoisissa temperakuvissaan ja en- 
kaustisissa norsunluulle tehdyissä miniatyyrimuotokuvissa ihailtiin. 
Muitakin Roomassa toimineita kreikkalaisia ja vähä-aasialaisia mesta- 
reita tunnetaan; onpa esimerkkejä vanhan triumfimaalauksen jättämi- 
sestä kreikkalaisiin käsiin. Voittojen saaliina saapui Kreikan klassil- 
lisen maalaustaiteen kuuluisia luomia Roomaan, saadakseen siellä sijansa 
julkisissa rakennuksissa tai yksityisissä palatseissa. Caesar esim. toi 
triumfissaan Roomaan Timomakhoksen päätyöt. Kreikkalaisten teki- 
jäin käytöllä ja klassillis-kreikkalaisilla esimerkeillä oli luonnollisesti 
suuri vaikutus roomalaiseen taidekulttuuriin; epätietoista kuitenkin on, 
missä määrin se kykeni herättämään omaperäistä luovaa toimintaa. 

Tähän kysymykseen näyttää kuvanveisto säilyneine, tosin harvoine 
esimerkkeineen voivan paremmin antaa vastauksen. Sekin oli hellenisti- 
sessä muodossaan Roomassa oikeastaan uusi taide, jonka säännöt oli 
opittava kreikkalaisilta mestareilta ja kreikkalaisista esimerkeistä. 
Tuloksista näkyy, että roomalaisuus ei pyrkinyt omaksumaan vain 
kreikkalaista muotokieltä, vaan myös mikäli mahdollista kreikkalaisen 
hengen ja näkemistavan. Että harjoittaviin taiteilijoihin kuului tasa- 
vallan aikana roomalaisnimisiäkin, siitä on esimerkkinä Coponius, joka 
tekiv:n 61 eKr. jälkeen Pompejuksen teatteriin 14 vähä-aasialaisen kansa- 
kunnan eduskuvat. Yleensä olivat taiteilijain nimet kreikkalaisia ja heidän 
esikuvinaan klassillisen Kreikan kuuluisat teokset. Erään koulukunnan 
johtaja ja suunnan määrääjä oli Pasiteles, joka oli suurkreikkalaista 
syntyperää ja tunnettu myös taidekirjailijana (5 kirjaa kuuluisista taide- 
teoksista). Hänen suuntansa oli klassillis-akateeminen, perustuen huo- 
lelliseen tekniikkaan ja tunnontarkkaan luonnontutkimukseen, mitkä 
ominaisuudet yhdessä miellyttivät roomalaista makua. Koulun myö- 
häinen, oletettavasti Augustuksen aikoihin kuuluva näyte on ns. »hil- 
jaisten uskollisten» — äidin ja nuorukaisen — ryhmä, jonka tekijä on 
M. Cossutius Menelaos. Joskin se perustuu kreikkalaisiin sommittelu- 
esikuviin ja kreikkalaiseen pohjatunnelmaan, on sen presisoidussa suo- 
rituksessa jailmeen vakavuudessa myös jotain aitoroomalaista ja taval- 
laan uutta. Klassillisiin ihanteisiin palautuva makusuuntaus antoilaajan 

työskentelykentän »uus-attikalaisille», jotka valmistivat vanhojen mal- 
lien mukaan tai niitä mukaillen kuvia ja taide-esineitä, pääasiassa 
koristeellisiin tarkoituksiin. Ei puuttunut myöskään niitä, jotka tietoi- 
sesti joskin yleensä heikolla menestyksellä liittyivät ajan elävään hel- 
lenistiseen tuotantoon. Kuten maalaustaiteen samoin myös veistotai- 
teen alalla sotapäälliköiden triumfit rikastuttivat Roomaa klassillisilla 
kreikkalaisilla teoksilla, joita ryöstettiin joukoittain vanhoista taidekes- 
kuksista koristamaan uutta maailmankaupunkia ja yksityisten palat- 
seja sekä puutarhoja. 

Eräs veistotaiteen tuote ensimmäisen vuosisadan alkuvuosilta eKr. 
ansaitsee maininnan tyypillisyytensä vuoksi: alttarireliefit, jotka Do- 
mitius Ahenobarbus asetti isoisänsä isän rakennuttamaan Neptunuksen 
temppeliin. Näistä friisimäisistä kohokuvista toinen, Neptunuksen ja 
Amfitriten häitä esittävä (Münchenissä) on tyyliltään hellenistinen, toi- 
sessa, joka kuvaa roomalaista uhrikulkuetta (Louvressa), tulee näkyviin 
sama hieman karu miehekkyys, joka 1400-luvulla uudestaan pyrkii 
ilmoille Mantegnassa. 


Rooman tasavallan loppuaikoihin lasketaan kuuluvan eräi- 
den muotokuvien — Cicero Vatikaanissa, Pompejus Kööpenhami- 
nassa, molemmat marmoria; ns. Brutus, pronssipää Capitoliumin mu- 
seossa — joissa roomalainen karakterisoimis- ja muotoamiskyky on saa- 
vuttanut ensimmäisiä voittojaan. Kahdessa ensiksi mainitussa on hellenis- 
tinen, ns. Brutuksessa ehkä lähinnä etruskilainen sävy leimaa antava. 
Kymestä peräisin oleva roomalaisen» terrakottapää (Bostonin museos- 
sa) on vielä jälkikreikkalainen; Caesarin basalttipää kertoo uusegyptiläi- 
sestä vaikutuksesta. Tuntematon roomalainen Miinchenin glyptoteekissa 
on esimerkki siitä tarmokkaasta miestyypistä, joka järjestelmällisesti 
rakensi roomalaista maailmanvaltaa. 


Pompejus ja Caesar panivat alulle ja osittain veivät päätökseen suuria 
rakennussuunnitelmia, joista mainittakoon Pompejuksen teatteri, Cae- 
sarin Basilica Julia, Curia Julia, Saepta Julia ja Forum Julium. Vallitse- 
vaksi rakennustaiteen suunnaksi vakiintui Hermogeneen normaalinen 
klassillisuus, jonka tunnetuin edustaja on Augustuksen aikoina teoreetti- 
sena kirjailijanakin toiminut Vitruvius. Roomalaiset ihanteet saivat tä- 
ten kiinteät norminsa ja mittansa, sen kuivakkaan selkeän ryhdin, jonka 
tunnemme erikoisesti pylväsmuodoista. Ns. Fortuna virilis -temppeli — 
joonialaistyylinen pseudoperipteros — on nähtävästi varsin tyypillinen 

esimerkki ajan klassillisuusharrastuksista. Paljon tärkeämmiksi vastai- 
selle kehitykselle tulivat ne teknilliset ja rakenteelliset uutuudet tai pa- 
remmin sanoen vakiinnutukset, jotka tasavallan viime vuosisadalla pää- 
sivät arkkitehtuurissa laajempaan käyttöön: opus caementicium ja 
holvausjärjestelmä. Sementtitekniikka, jolla Roomassa ymmärrettiin 
pozzolana-savesta ja kalkista sekä sekaan pannuista kivi- ja tiilisirpaleis- 
ta tehtyä perusmassaa ja sen käyttöä, ei ollut sinänsä uutta; jo babylo- 
nialaiset olivat käyttäneet maapikeä tiilimuurien sideaineena, ja Pompe- 
jissa oli pozzolana-laastia käytetty jo tuffikaudella kivimuurauksessa 
täytteenä ja siteenä. Kehitettynä tämä tekniikka antoi lujan ydinmas- 
san, jota sopi valaa muottien mukaan ja johon saattoi yhdistää tarkoi- 
tuksenmukaisesti muotoiltua tiili- tai neljäkäskivipäällystystä. On itses- 
tään selvää, että sementtityö, kun sen mahdollisuudet täysin tajuttiin, 
vei yksinkertaisista vaakasuorista tilarakenteista muovailtuihin ja hol- 
vattuihin tilasysteemeihin. Mitä holvauksen yksinkertaisimpaan muoto- 
ainekseen, kaarirakenteeseen tulee, oli sekin ollut käytännössä jo Etru- 
riassa ja idän hellenismissä (esim. porttirakennus Samothrakessa). Olipa 
eräistä, tosin koristeellisista esimerkeistä päätellen, jo hellenismissä esiin- 
tynyt kaarirakenteen ja pylväsarkkitehtuurin yhdistämistä. Rooman 
yhä laajenevissa oloissa toimivien arkkitehtien, joilla oli tiedossaan enti- 
sen kehityksen pääsaavutukset, tarvitsi siis vain käyttää konstruktiivi- 
sesti ja taiteellisesti hyväkseen jo olemassa olevia aloitteita. Onko uudis- 
tuksen kannattavana voimana ollut hellenistisesti koulittu roomalainen 
aines vai roomalaisiin mittoihin ja vaatimuksiin kasvatettu hellenistinen, 
ei ole historiallisesti tarkoin ratkaistavissa. Yleinen rakenteellinen luonne 
tuntuu tässä puhuvan käytännöllisesti ja suuripiirteisesti ajattelevan 
roomalaisuuden puolesta. Ensimmäisen esimerkin holvin käytöstä koris- 
teellisten pylvästen yhteydessä antaa Rooman forumin laidassa oleva 
Tabularium (valm. 78 eKr.). Sitä seurasi toisia, monikerroksisia raken- 
nuksia, joissa sisärakenne puolestaan vaati moninaisempaa holvaussys- 
teemiä ja eri kerrokset erilaisia koristepylväsjärjestelmiä. Näin oli kypsy- 
nyt ns. teatteriaihe, joka kohta saikin monumentaalisia toteutuksia. 

Kuva 106. Ara Pacis Augustae, uudestisuunnittelu. 


Augustuksen tuoma rauhanaika ja valtiollinen vakaantuminen 
oli edellytyksenä uudelle tyylikaudelle, jossa oli klassillinen makusuunta 
vallitsevana ja jota hallitsijan johtavan persoonallisuuden mukaan nimi- 
tetään augustolaiseksi kaudeksi. Se merkitsee taiteessakin selkeenty- 
mistä, korkeampien ja pysyväisempien aatteiden voittoa, kreikkalaisen 
kulttuuritunteen ja muotokielen yhtymistä roomalaiseen arvokkuuteen 
ja kansalliseen sisältöön. 

Augustuksen aikana valtakunnan pääkaupunki muuttui entistä edus- 
tavammaksi. Tunnettu on keisarin sana, että hän oli vastaanottanut 
Rooman tiilikaupunkina, mutta jätti sen jälkeensä marmorikaupunkina. 
Marmori, jota nyt etupäässä käytettiin, oli kotimaista, carraralaista lajia. 
Uudistussuunnitelmaan kuului entisten rakennusten korjaustöitä, mutta 
myös suuri joukko uusia: Augustuksen talo Palatinuksella, Mars Ultorin 
temppeli ja siihen liittyvä Forum Augusteum, Agrippan rakennuttama 
suuresti ihailtu Pantheon (ensimmäinen muodos, joka sittemmin paloi), 
termi- ja hallitusrakennuksia. Niissä oli käytetty hellenististen pääkau- 
punkien tavanmukaisia rakennusmuotoja ja etupäässä korinttilaista 
pylväsjärjestelmää; palkistoissa oli pyritty muototarkkuuteen ja samalla 
sopivaan loistoon; asettelu podiumille ja pylväiden solakkuus täh- 
täsi eräänlaiseen edustavaan korkeusvaikutukseen. Ylimalkaan näyttää 
varsinainen omavaraisuus näissä julkisissa rakennuksissa rajoittuneen 
perinnäisiin pohja- ja suhdeseikkoihin sekä vaikeasti määriteltävään 
esteettiseen yleisluonteeseen. Ehkä kaikkein tyypillisin augustolaisen 

Kuva. 107 Augustuksen ajan koristeellista seinämaalausta, Livian huvilasta 
(Primaporta). Rooma, Termimuseo. 


arkkitehtuurin näyte on säilynyt provinssissa, Nimesissä (Ranskassa); 
se on korinttilainen pseudoperipteros-temppeli, tunnettu nykyään ni- 
mellä Maison Carrée. Podium ja syvä esihalli muistuttavat siinä etruski- 
laisaikaisesta perinnöstä, muotoaiheisto on klassillis-hellenistinen, mutta 
taiteellinen tunne on siroudessaan ja viileässä arvokkuudessaan eriävä, 
augustolais-roomalainen. Samassa kaupungissa olevaa ns. nymfeumia on 
pidettävä esimerkkinä idän hellenististen rakennusaatteiden sovellutta- 
misesta roomalaisiin tarkoituksiin; katto on ollut vyökaarilla vahvistettu 
tynnyriholvi, seinäpinnoissa on koristeellisia komeroita, joiden päädyt 
ovat vuorotellen kolmiomaisia ja kaarevia. 

Vaikutukseltaan vankempi ja tuoreempi on se rakennussuunta, joka 
pohjautuu uuteen holvaussysteemiin saaden sisältöä ja vakavuutta käy- 
tännöllisen elämän tarpeista. Augustuksen aikoina rakennettu Narnin 

silta — myöhemmin sortunut — osoittaa yksinkertaisine kaariaukkoi- 
neen, miten suoranaisesti hellenistisestä perinnöstä (vrt. Samothraken 
porttirakennukseen) roomalaisuus tässäkin lähtee. Mutta Agrippan vesi- 
johtorakennus Nimesin luona, kuuluisa »Pont de Gard», antaa jo täysiar- 
voisen esimerkin siitä, kuinka valtaviin ja luonteeltaan vapautuneisiin 
tuloksiin kaarijärjestelmän käytössä päästiin. Kolmessa kerroksessa kul- 
kevat kiviset kaaririvit yli laajan joenuoman; rakenteen suorat yhtä 
hyvin kuin kaarimuodot ovat suvereenisella varmuudella piirretyt. Se on 
arkkitehtuurin historiassa uutta, insinööri- ja organisaattorikykyyn pe- 
rustuvaa järjestelmällisyyttä, mille ei ole suoranaista vertauskohtaa 
ihmiskunnan aiemmasta rakennustaiteesta. 

Holvikaarijärjestelmää, joka Narnin sillassa on varustettu pystyillä 
jakopilastereilla, voitiin käyttää myös ympyränmuotoisiin rakennuksiin. 
Kaksikerroksisena tämä järjestelmä on toteutettu meille osittain säily- 
neessä Marcelluksen teatterissa, joka vihittiin v. 11 eKr. Holvikaaret 
ovat siinä rakennuksen konstruktiivisena aineksena; väliin liitetyt puoli- 
pylväät kannattavat näennäisesti arkkitraavia, jolla samoin kuin paoli- 
pylväilläkin on vain seinäpintaa jäsentelevä ja koristeellinen tehtävä. 
Marcelluksen teatteri on yksi niitä perusmuotoja, joihin 1400-luvun 
renessansiarkkitehtuuri etupäässä pohjautui. Alakerroksen pylväät 
lähenevät etruskilaisia, toisen kerroksen pylväät ovat joonialaisia, mutta 
verraten raskasta laatua: merkki siitä, että kysymys ei ole varsinaisesta 
hellenistisestä vaan roomalaisesta rakennuksesta. 

Augustolaisen ajan muut rakennusluomat eivät vedä vertoja silta- 
rakennuksille ja Marcelluksen teatterille. Kaariaukkomuotoa on lisäksi 
käytetty eräissä kunniakaarissa esim. Orangessa, Susassa ja St. Remyssä. 
Nämä enemmän tai vähemmän monimutkaisilla päällysrakennelmilla 
varustetut muistomerkkikaaret eivät ole vielä löytäneet normaalimuo- 
toaan; kysymyksessä on nähtävästi sotilaskoloniain kunnianosoitukset 
keisarille ja sotapäälliköille. Plastillisen koristelun barbaarinen tai ama- 
töörimäinen suoritus viittaa samaan alkuperään. Että legioonain taitei- 
lijoihin on saattanut kuulua väkeä myös valtakunnan itäisiltä kreikka- 
laisalueilta, siitä on todisteena Juliusten muistomerkki St. Remyn luona 
Provencessa. Kohokuvien koristamalta jalustarakenteelta kohoaa tetra- 
pylon eli januskaari, jonka päällä on kartiomaisen katon kruunaama 
pyörötemppeli. Tällä itämais-hellenistisellä tuotteella on yli tavallisen 
sotilastaiteen kohoavaa arvoa. 

162. Ns. Livian talosta Palatinuksella, huone seinämaalauksineen. Rooma. 


163. Stukki- ja maalauskoristelua. Hautasali Via Latinan varrella, Rooma. 


164. Ns. Farnesina-talosta, stukkikoristelua maisema-aiheineen. Rooma. 

165. Ns. Aldobrandinin häät, klassilliskreikkalaisen maalauksen mukaelma, Ostiasta. Vatikaanin museo. 


166. Hopea-astioita, Boscorealen löydöstä. Pariisi, Louvre. 


167. Ns. Portland-vaasi, korulasi. Lontoo, British Museum. 


168. Amoriineja ja mainadi, katkelmia Vettiusten talon seinäfriiseistä. Pompeji. 

Kuva 108. Ns. Farnesina-talon seinämaalauksia, roomalaista hellenismiä. 
Rooma, Termimuseo. 


Augustolainen tyyli-ihanne tulee parhaiten näkyviin veistotaiteessa 
ja erityisesti eräässä monumentaaliteoksessa, jossa uusi hovikulttuuri esit- 
täytyy ulkomaailmalle seremoniallisessa aktissa. Tämä teos on Ara pacis 
Augustae, Augustuksen rauhan alttari, jonka senaatti antoi pystyttää 
hallitsijan ja uuden rauhantilan kunniaksi ja joka vihittiin v. 9 eKr. 
Alttari on nykyään Roomassa entisellä paikallaan alkuperäiskappa- 

leista jälleenrakennettuna. Pientä alttaripihaa ympäröi Carraran mar- 
morista tehty koruaitaus, jonka ulko- ja sisäpinnoilla oli plastillista köyn- 
nöskoristelua ja kohokuvia. Kokonaissuunnittelu oli arvokkaan yksin- 
kertainen ja hengeltään roomalainen; suoritus oli uskottu kreikkalaisen 
koulutuksen läpikäyneille marmorimestareille, joita on ollut, päätellen 
vähäisistä tyylieroista, työssä useampia. Sisäpuolen köynnöskoristelu, 
jolle löydämme vertauskohtia ajan toreutiikasta ja seinämaalauksista, 
oli naturalistisen täyteläistä; ulkopuolen komeat köynnöskierteet perus- 
tuvat enemmän ornamentaaliseen viivavaikutukseen. Alttarin histo- 
riallis-mytologisista ja allegorisista reliefeistä ovat merkittäviä Aeneaan 
uhria ja Emo Maata kuvaavat sommitelmat, jotka myös eroavat tyylilli- 
sesti hieman toisistaan; taustan maisemamuodot ovat edellisessä plas- 
tillisemmin, jälkimmäisessä siron ornamentaalisesti esitetyt. Taiteelli- 
sesti kiintoisimman osan muodostavat historialliset kulkueet, joissa näh- 
dään Augustus ja keisarillisen perheen jäsenet, senaattorit ja papit to- 
gaan puettuina, hiljaisessa tahdissa edeten tuovan kiitosuhriaan juma- 
lille. Todellisuustuntu on niissä tarkka ja samalla hienostunut; viralli- 
sesti hyväksyttyyn karakteristiikkaan yhtyy inhimillistä luonne-eritte- 
lyä, totista arvokkuutta, keisarillisissa lapsissa ehkä hiven tahatonta 
huumoriakin. 

Rauhanalttarin taustamaisemat ovat johtaneet liittämään tähän 
yhteyteen erillisiä, bukolisia ja mytologisia aiheita käsitteleviä koho- 
kuvia, joiden taustoille on hahmoteltu maisemia. Nämä maisemat voivat 
olla taiturimaisen herkästi hahmoteltuja; hellenismin »rokokoo»-piirre on 
niissä erittäin tuntuva. Tällaisia reliefejä on nähtävästi juuri roomalai- 
sessa taidepiirissä suosittu alttarien ja kaivojen koristeina sekä seinä- 
pintain keskustakuvina. Laji on perimmältään epäilemättä yleishelle- 
nistinen, eri paikoissa jo verraten kauan suosittu. 

Augustolaisen ajan muotokuvapatsaat ja rintakuvat osoittavat, että 
muotokavataidekin sai imperiumin ilmapiirissä selkeyttä ja ryhdikkyyt- 
tä. Keisaria itseään esittävistä monista patsaista on kuuluisin hänen 
puolisonsa Livian huvilatalosta löydetty ns. Primaportan Augustus 
(Vatikaanissa). Haarniska-asuinen keisari on siinä esitetty valtiaana ja 
sotapäällikkönä, joka valmistautuu puhumaan legioonilleen. Vanhaan 
polykleitolaiseen traditioon perustuva asentoaihe on patsaassa saanut 
uutta eloa oikean käden huomiota ja hiljaisuutta vaativasta liikkeestä 
ja manttelin heitosta vasemman käsivarren yli; haarniskan koristeellis- 
allegoriset pienoiskuvat kohottavat keisarin sekä aatteellisesti että mit- 
tasuhteissaan vertauskuvalliseen suuruuteen. Jalkain juuressa oleva 

Kuva 109. Siivekäs Voitotar, roomalais-hellenististä stukkikoristelua. Rooma, 
Termimuseo. 


pikku Amor muistuttaa Juliusten suvun jumalaisesta syntyperästä — 
olihan Venus-jumalatar suvun kuviteltu alkuäiti —; samalla amoriini on 
klassillisen tyylin mukainen, päähenkilön arvoa kohottava vertauskohta. 
Patsas, joka on aikoinaan ollut maalattu, on ääriviivojensa selkeydessä, 

rakenteensa harkitussa lujuudessa, luonnekuvauksensa täydellisyy- 
dessä roomalaisen muotokuvataiteen kaikkein edustavimpia esimerk- 
kejä. »Uhraavan Augustuksen) togapatsas (Rooman Termimuseossa) on 
vanhenevan keisarin sielunkuvauksena taiteellisesti ehkä vieläkin kiin- 
toisampi. Huomattavia psykologisessa selvänäköisyydessään ovat myös 
nuoren Augustuksen rintakuvat Vatikaanissa, toinen marmoria, toinen 
pronssia. Perusnäkemys on niissäkin polykleitolainen, mutta se on saa- 
nut harvinaisesta historiallisesta mallista yksilöllistä syvyyttä ja älyllistä 
rikkautta. Klassillisia taidearvoltaan ovat myös seppelöity nuori Augus- 
tus Münchenin glyptoteekissa ja Augustuksen togapatsas Rooman 
Termimuseossa. 

Augustolaisen tyylin erikoisesimerkkejä ovat gemmat ja kameet, 
joissa nähdään keisarin pää sivulta tai hänen apoteoosinsa, voitetut kan- 
sallisuudet jalkojen juuressa (Wienin onyksgemma). Tummanruskealle 
pohjalle sovitettujen maidonvalkoisten kameekuvien suoritus on äärim- 
mäisen hienostunut; ilmeistä on, että tekijät ovat olleet hellenistisiä tai- 
teilijoita, jotka ovat suorastaan jatkaneet diadokiajan tuotantoa tällä 
alalla. Heidän nimiään onkin jäänyt tietoomme — esim. vähäaasialainen 
Dioskurides ja hänen poikansa. Mutta keitä taiteilijat ovat olleetkin, 
heidän oli työskenneltävä roomalaisen makusuunnan mukaisesti ja etu- 
päässä keisarin kunniaksi. Rooma oli ottanut palvelukseensa myös toreu- 
tiikan taitajia, mestareita Vähästä Aasiasta ja Egyptistä, joka oli Augus- 
tuksen hallituksen alussa tullut roomalaiseksi provinssiksi. Tuskin enää 
koskaan myöhemmin on hopeasepäntaiteessa saavutettu sellaista ylhäis- 
tä yksinkertaisuutta ja viileää kirkkautta, hienostunutta rikkautta kuin 
niissä augustolaisen ajan hopea-astioissa, joita on löydetty Hildeshei- 
mistä, Boscorealesta ja Bernaysta (Tanskasta). Viimeksi mainittu hopea- 
pikari on hellenismin klassillisimpia tuotteita, varustettu täysin kreikka- 
laishenkisillä kohokuvilla (homerolaisia aiheita) ja tekijän nimikin on 
puhtaasti kreikkalainen: Kheirisofos. Filokteteen haavoittumista esittä- 
vässä kuvassa on koristeellinen taustapuu, joka muistuttaa edellä pu- 
heena olleita maisemareliefejä. Kuten Ara Pacis -alttarin köynnöksissä on 
näiden hopea-astiainkin koristeluissa kaksi tyylivivahdusta: toinen pe- 
rustuu enemmän ornamentaaliseen viivakauneuteen, toinen äärimmäi- ` 
sen hienostuneeseen maalaukselliseen »luonnollisuuteeny. Jälkimmäisissä 
tapauksissa on ikäänkuin taikurin käsi olisi suoraan luonnosta loihtinut 
astian pinnalle herkästi yhteen solmieltuja lehviä ja pienoisköynnöksiä. 

Augustolaisena rauhanaikana koristeellinen taide sanan laajemmassa- 
kin merkityksessä eli virkeätä nousuaikaa. Pyrkimys klassilliseen tyylin 

puhtauteen ja ilmaisun herkkyyteen tulee monella tavoin näkyviin. 
Marmorityö esim. tavanmukaisissa pilareissa ja jalustoissa on harkitun 
huolellista; ornamentti muuttuu usein eräänlaiseksi hiljaiselo-asetel- 
maksi. Suureen taituruuteen kohoaa stukkityö, ollen joko ornamentaa- 
lista muotosommittelua tai ohuita kohokuvia, joissa luonnon detaljeja 
on kevyesti, myöhempää itäaasialaista taidetta muistuttavaan tapaan 
käytetty. Tällaista stukkityötä on viljelty huonetilojen katoissa ja sei- 
nissä; eräänä esimerkkinä mainittakoon Villa Farnesinan puutarhasta 
esiinkaivetun talon stukkireliefit maisemakuvineen ja rakennussommi- 
telmineen. On vaikeata olettaa, että tämä herkistynyt tyylilaji olisi vasta 
silloin Roomassa syntynyt; todennäköisesti on maailman uusi pääkau- 
punki tässäkin vain omaksunut yleishellenistisen perinnön. Yhtä kor- 
kealla tasolla oli Roomassa yhä laajempaan suosioon päässyt lasiteolli- 
suus, joka tuotti paitsi tavallisempia lajeja myös plastillisin kuvin va- 
rustettuja korulaseja, jollaisia ovat ns. Portlandvaasi (Lontoossa) ja 
pompejilainen amfora viininkorjuu-kuvineen (Napolissa). Että myöskin 
vanhat paikalliset, etruskilaiseen perinteeseen kuuluvat taidetyön lajit 
seurasivat mukana tason kohoamisessa, siitä antavat todisteita raken- 
nusten terrakotta-koristelut ja uudestaan kukoistukseen päässyt savi- 
astiatuotanto, erityisesti Arezzon ns. Terra sigillata -vaasit. 

Myöskin koristeellisessa seinämaalauksessa augustolainen tyylikausi 
merkitsee eräänlaista nousuaikaa, kun jälleen alettiin vaatia suurempaa 
järkevyyttä yleissommittelussa ja huolellisempaa suoritusta. Tämä ko- 
hoaminen on kuitenkin väliaikaista eikä se voinut pelastaa ammattituo- 
tantoa, joka, kuten edellä olemme päätelleet, oli jo sivuuttanut parhaat 
mahdollisuutensa. Joka tapauksessa on pantava merkille, että todellinen 
seinäpinta pääsee nyt paremmin arvoonsa; ilmeisesti tahdotaan välttää 
liiallista perspektiivistä tilanavarrutusta ja siihen liittyviä epäjohdon- 
mukaisuuksia; värit tulevat pidättyvämmiksi ja samalla juhlavammiksi; 
koristeellinen huomio on keskittynyt siroihin pylväisiin ja tarkkapiirtei- 
sesti suoritettuihin fantastisiin pintaornamentteihin. Taidehistoriallisesti 
mielenkiintoisimman osan tämän ajan seinäkoristeluissa muodostavat 
keskipinnoille verraten usein sovitetut monumentaalimaalausten jälji- 
telmät. Suoritukseltaan tähän aikaan kuulunevat esim. Pompejin lähellä 
olevan ns. Mysterio-huvilan maalaukset, joiden esikuvat ovat ilmeisesti 
kreikkalaisesta klassillisuudesta peräisin. 

Kuva 110. Neptunus-mosaiikki Ostiassa, yksivärinen permantosommitelma. 


Klassillinen suunta jatkui Augustuksen lähimpien seuraajien aikana, 
joskaan ei enää niin tyylipuhtaana ja tavoitteiltaan korkeana kuin »kul- 
takaudella»; uusia välittömämpiä, vähemmän tarkan suhtautumistavan 
oireita näkyy valtiollisten aktien esityksissä. Koristeellinen reliefitaide 
harrastaa jatkuvasti idyllisiä eläinkuvia (esim. emolammas vuonineen, 
naarasleijona pentuineen Wienissä), joita nyt tehtiin entistä maalauk- 
sellisempaan tyyliin, etupäässä Carraran marmorista. Claudiusten aika 
on merkittävä siirtymäajaksi, josta ei ole säilynyt mainittavampia tai- 
teellisia muistomerkkejä. Etualalla ovat hyötyrakennukset, esim. Clau- 
diuksen vesijohto Campagnalla ja Ostian satamarakennukset. Hyöty- 
rakennuksissa kehittyneestä erinomaisesta tiili- ja sementtityöstä antaa 
nimenomaan Ostia viimeaikaisine kaivauksineen hyviä näytteitä. Tämän 
vauraan, taideharrastuksiltaankin tärkeäksi tulevan satamakaupungin 
porvarillisista asunto- ja liiketaloista selviää, kuinka tarkoituksenma- 
kaisen, rakenteellisesti lujan pohjan roomalaisuus antoi seuraaville 
ajoille näilläkin aloilla. 

Historian lehdillä elävät kuvaukset Neron ja Flaviusten aikana ko- 
honneista loistorakennuksista, joista myös on joitakin jäännöksiä säily- 
nyt. Neron mukana alkoi uusi, tyylillisestikin toisenlaatuinen tuotanto, 
joka jatkui laajemmaksi paisuen Flaviusten aikana. Tätä Trajanuksen 

Kuva 111. Myöhäisroomalaista permantomosaiikkia, katkelma. Palestrina, 
Museo archeologico. 


hallituksen loppuaikoihin kestävää taidekautta on nimitetty fla v i o- 
laiseksi ajaksi. 

Suhtautumisemme N er o n johtamaan rakennustoimintaan ja hänen 
taideharrastuksiinsa on vaikeaa sen vuoksi, että kuvaukset siitä ovat 
väritettyjä ja että on olemassa vain vähän säilynyttä konkreettista todis- 
tusaineistoa. Rakennustaiteen tulevaan kehitykseen nähden olivat epäi- 
lemättä merkittävät hänen termirakennuksensa Marskentällä, ensim- 
mäiset monumentaaliset kylpylärakennukset Roomassa. Jälkimaailman 
silmissä joutuivat erikoisen huonoon huutoon hänen ylellisen suurekkaat 
palatsirakennuksensa, joihin hän ryhtyi Rooman palon (64 jKr.) jäl- 
keen — ykäyttäen hyväkseen koko maata kohdannutta onnettomuutta). 
Tämä palatsisuunnitelma ei koskaan täysin toteutunut; Neron seuraajat 
— ehkä tavoitellen kansansuosioita — saattoivat sen lopullisesti naurun- 
alaiseksi ja vihdoin sananmukaisesti hautasivat sen. On siis epätietoista, 
missä määrin siihen on sisältynyt positiivisia rakennustaiteellisia omi- 
naisuuksia. Hajanaisiksi jääneet selostukset kertovat laajasta kreikka- 
laisen rr-kirjaimen muotoisesta palatsirakennuksesta, jossa varsinainen 
pääty oli perällä ja pitkät siipirakennukset kääntyivät hieman ulospäin. 

Sekä päätyjä että siipiä koristivat pylväistöt; välitilaan oli sovitettu 
puutarha-arkkitehtuuria; laajat kenttä- ja puistosommitelmat ympä- 
rillä oli tarkoitettu maaseudun romanttiseksi korvaukseksi: siellä oli 
järvi, viinitarhoja, laidunmaita, kyntöpeltojakin. Siis jonkinlainen 1600- 
ja 1700-luvun linna- ja puistoarkkitehtuuria muistuttava kokonaisuus, 
jota ehkä havainnollistuttavat eräät Pompejin roomalaishuviloita esittä- 
vät arkkitehtuurinäköalat. Tiedetään, että keisarin arkkitehteina olivat 
— nimeltään roomalaiset — Severus ja Celer, ja että koristeluun oli käy- 
tetty kallisarvoisia kivilajeja ja kultaa suunnattomasti. Neron »kultai- 
sena talona» keisarinlinna jäi elämään myöhempien aikojen mielikuvi- 
tukseen. Plinius mainitsee koristajamaalarin nimen Famulus eli Fabul- 
lus, kertoen lisäksi, että hän maalasi, togaan puettuna, vain pari tuntia 
päivässä, ollen tyylissään aina arvokas ja eloisa. Jo renessanssin aikana 
tunnettiin näitä Neron kultaisen talon maalauksia; silloisen nimensä 
»grotteschey ne saivat löytöpaikoistaan, maanalaisista kammioista eli 
luolista», grotte. Maalaussommitelmat ovat parhaimmillaan keisaripa- 
latsin arvoisia, siroja ja rikkaita, mutta suurempia kuvakokonaisuuksia 
ne eivät tarjoa, vaan muistuttavat jonkinlaista kudonnaiskirjailua; helle- 
nistisiä katto- ja seinäverhoja on ajateltava niiden vertauskohdaksi. Em- 
me tiedä ovatko säilyneet, sivutiloista löytyneet maalausjäännökset 
edustavia; voidaan olettaa, että päätilojen maalaukset ovat olleet merkit- 
tävämpiä. 

Pompejin ja Herculaneumin viimeiset seinämaalaukset kuvastavat 
puolestaan nerolais-flaviolaista kehitysvaihetta. Augustolaisen ajan kol- 
mannen tyylin työntää silloin syrjään »neljäs tyyli», joka palautuu toisen 
tyylin perusaineksiin, mutta eroaa siitä taas uuden maalauksellisemman 
käsittelytapansa kautta, jota on luonnehdittu sanalla vimpressionismi. 
Mainitulle sanalle on tässä annettava puolittain virtuoosimaisuuden, 
puolittain degeneraation merkitys. Seinien illusorisessa arkkiteh- 
tuurissa ei ole juuri välitetty järkevyyden asettamista rajoista; tavalli- 
sista asuinhuoneistakin avautuu perspektiivisiä näköala-aukkoja, pavil- 
jonkeja, telttapylväistöjä. Tässä ammattileikissä on kieltämättä usein 
hämmästyttävää taidokkuutta, varsinkin kun sitä vertaa nykyaikaiseen 
osaamiseen. Miltei häiriintymätön on nautintomme koristeellisten idyl- 
lien ääressä, joita on sijoitettu friiseiksi seinien tummille alapinnoille. 
Nerokkaita kaikessa huolettomuudessaan ovat esim. Vettiusten talon 
erootti- ja kentaurifriisit, mitoiltaan vain tuuman tai kaksi korkeita. 
Winckelmannin sanoja käyttääksemme ne ovat nopeita kuin aatokset 
ja kauniita kuin sulotarten suoritukset. Maaseutukaupungin ammatti- 

maalari on niissä, meidän myöhäisen ajan ihmisten mielestä, yltänyt 
usein yli varsinaisten rajojensa. Seinäpintojen taulumaiset kuvat poh- 
jautuvat ilmeisesti jälleen kaukaisiin kreikkalaisiin alkukuviin, mutta 
niille on nyt annettu, ainakin maalauksellisessa pintakäsittelyssä, ajan- 
hengen mukainen tulkinta. Klassilliset tuotteet on ottanut kääntääkseen 
omalle ammattikielelleen käsityöläistaito, jolla on parhaimmillaan Frans 
Halsin nopeaa iskevyyttä ja Manet'n maalauksellista valööritajua. Tu- 
loksista mainittakoon esimerkkinä Akhilleusta Skyros-saarella esittävä 
maalaus pompejilaisessa Dioskuurien talossa. Plastillinen muotoaines 
elää siinä kauttaaltaan heleässä väriloistossa ja ilmavissa puoli- 
varjoissa. Vaihtelevat tasot ja pontevasti toisiaan leikkaavat liikunta- 
suunnat tehostavat eloisaa yleisvaikutelmaa. Ruskehtavaan yleissävyyn 
sulatetut värikontrastit perustuvat palettiin, joka on ollut asteikossaan 
kirkaampi kuin klassillinen hellenistinen maalaus. 

Neljännen tyylin seinämaalauksiin sisältyy sivuaineksina joukko hil- 
jaiselo- ja asetelmakuvia, kukkakuvia, maisemia, merikuvia, joissa val- 
litsee huoleton valomaalaustekniikka. Nämäkään sommitelmat eivät 
ilmeisesti ole alkuperältään ammattimaalarien omaa keksintöä. 

Flaviusten ajoilta Plinius mainitsee parin roomalaisen monumentaali- 
maalarin nimet. Cornelius Pinus ja Attius Priscus tekivät seinämaa- 
lauksia temppeleihin, viimeksi mainittu venemmän vanhojen tapaan), 
so. seuraten klassillisia periaatteita. 

Arkkitehtuurin alalla ovat Flavius-sukuisten keisarien alkuunpane- - 
mat ja päättämät rakennustyöt Rooman suurekkaimpia. Merkittävin 
näistä aitoroomalaisista rakennuksista on flaviolainen amfiteatteri — 
Colosseum, jättiläissuuri —, jonka v. 80 jKr. valmistuneiden muu- 
rien jäännökset ovat vieläkin vanhan Rooman majesteetillisin muisto- 
merkki. Sen voittavat ehkä yksityiskohdissa eräät toiset amfiteatterit, 
esim. Veronan, Polan, Nimesin, mutta koossa ja mahtavuudessa ei ole 
yhtään Colosseumin vertaista. Roomalainen rakennusaate saa siinä kes- 
kitetyn, aineellisella suuruudellaan valtaavan toteutuksen. Perus- 
ainekset ovat siinä vanhoja ja yksinkertaisia; katsomo, joka Pompejin 
amfiteatterissa oli vielä muinaista tapaa noudattaen puoliksi maan si- 
sään kaivettu, on tässä kohotettu maanpäälliseksi pyörörakennukseksi, 
jonka ulkomuuri oli kolmikerroksinen, minkä päälle myöhemmin lisät- 
tiin vielä neljäs keveämpi kerros. Ulkomuurisysteemi on taas perimmäl- 
tään vanha siltakaarirakenne. Konstruktiivinen puoli on ratkaistu täy- 
delleen kehittyneen sementtiholvimuurauksen avulla, jossa on laaja- 
suuntaisesti otettu huomioon kaikki käytännön vaatimukset. Sisäraken- 

teeseen kuuluu kerroksittain elliptisesti juoksevia tynnyriholveja, joita 
säteettäisesti sisäänpäin suunnatut kaariholvit leikkaavat. Rakennuksen 
kolmannessa kerroksessa on leikkauskohdassa jo selvä ristiholvi 
tuloksena. Ulkoarkkitehtuurin jaoittelussa on jatkettu samaa ns. teat- 
teriaihetta kuin Marcelluksen teatterissa, mutta kehittyneemmässä muo- 
dossa. Pohjakerroksen doorilaista puolipylväsjärjestelmää seuraa toi- 
sessa kerroksessa joonialainen ja kolmannessa korinttilainen; neljännen 
kerroksen jaoittelevana koristeluna ovat korinttilaiset pilasterit. Ra- 
kennuksen kokonaissuunnitelma on viety päätökseen suvereenilla logii- 
kalla, siinä vallitsee luja järjestelmällisyys, jossa arkkitehdin ja silta- 
rakennusinsinöörin kyvyt tuntuvat yhtyvän. Suuruussuhteista mainit- 
takoon, että rakennukseen on laskettu mahtuvan 50 000 henkeä: se on 
ympärysmitaltaan 527 m ja 48 m korkea. 

Flaviusten rakennuksista kuuluisimpia oli keisarillinen palatsi Pala- 
tinuksella, jonka rakennusmestarina mainitaan Rabirius. Tämä »Pala- 
tium», joka nähtävästi perustui hellenististen hallitsijalinnain jättämiin 
muotoperinteisiin, on ollut rakennuksena esimerkillinen; sen vaikutus 
tuntuu kuvastuvan myöhemmissäkin palatsisuunnitelmissa. Palatium 
oli kukkulan laella, sen edessä oli laaja aukio; pohjasuunnitelma oli sym- 
metrinen; mittasuhteet, rakennusaineet ja koristelu vastasivat laajen- 
tuneita keisarillisia vaatimuksia. Alkupäässä keskellä oli laajamittainen 
valtaistuinsali, jonka toisella puolen oli apsidimaisesti päättyvä ns. basi- 
lika ja toisella palatsikappeli. Valtaistuinsalia kattoi tynnyriholvi, jonka 
jänneväli oli 32 m; seinät olivat rikkaasti jaoitellut pylväillä ja kome- 
roilla ja päällystetyt erivärisillä marmorilevyillä. On siis huomattava, 
että Flaviusten palatsissa oli luovuttu, ainakin pääosalta, seinien illu- 
soris-maalauksellisesta koristelusta ja palattu arvokkaampaan inkrus- 
taatiotyyliin, joka oli aikoinaan antanut lähtökohtia Pompejista tunte- 
mallemme ns. ensimmäiselle seinämaalaustyylille. Palatsin virallisem- 
man osan takana oli rakennuksen sydämessä peristylipiha symmetrisine 
sivutiloineen, jonka jälkeen seurasi suuri juhla- eli ruokasali, sekin pe- 
rältä apsidimaisesti päättyen ja sivuilta aueten ns. nymfeum-saleihin, 
joissa oli suihkulähteitä altaineen ja kukkalaitelmineen. Varsinaiseen 
palatsirakennukseen liittyi sivurakennuksia ja puutarha-arkkitehtuuria. 

Rakennusten plastillis-koristeellisesta ulkoasusta meillä on vain vähän 
todistuskappaleita jäljellä. Tärkeimpiä niistä ovat Vespasianuksen temp- 
pelin friisiosat ja Nervan forumin ympärysmuurin palkistot esiintyön- 
tyvine polvennuksineen. Augustolaisen klassillisuuden jälkeen on 
ilmeisesti pyritty rikkaampaan reliefivaikutukseen ja suurempaan 

ornamenttirunsauteen. Myös herkkää luonnonmukaisuutta on tavoiteltu 
esim. pilasteriornamentiikassa, missä suhteessa 1400-luvun italialai- 
nen renessanssitaide merkillisesti lähenee tämän ajan ihanteita. 

Vanhoihin alkuitalialaisiin tottumuksiin ja vähäaasialaisen hellenis- 
min teknillisiin saavutuksiin perustuu se luonnonmukaisuuden tavoit- 
telu, joka antaa leimaa flaviolaiselle muotokuvataiteelle. Esimerkkinä 
ajan realismista mainittakoon pompejilaisen pankkiirin L. Cacilius 
Jucunduksen pronssinen pää Napolin museossa. Välitöntä luonnonto- 
tuutta sekä impressionistista valo- ja varjomuovailua tavoittelevien 
muotokuvien rinnalla on klassillisempaankin käsitykseen palautuvia, 
jotka siis seuraavat vielä augustolaisia perinteitä. 

Flaviolaisista monumenteista on Tituksen triumfikaari Roomanf oru- 
milla hyvä näyte ajantyylihengestä, samalla kuin se on yleensäkin lajinsa 
klassillinen esimerkki. Se on Domitianuksen aikana pystytetty Tituksen 
ja erityisesti hänen historiallisen mainetyönsä, Jerusalemin valloituksen 
muistoksi. Monumentaalikaarien alkuhistoria sisältää vanhoista kunnia- 
porteista lähtien lukuisia kokeilumuotoja; tässä on ajatus saanut yksin- 
kertaisen selvän ja orgaanisen ratkaisun, jota eivät teeman myöhemmät 
laajennukset ja korostukset ole pystyneet voittamaan. Tituksen kaaressa 
on vain yksi kaariaukko; sen koko on vaatimaton, mutta suhteet ja muo- 
dot — puolipylväät, arkkitraavi ja kattolistan yläpuolella oleva ns. attika 
— ovat niin hyvin suunnitellut, että kokonaisuus tekee samalla monumen- 
taalisen vaikutuksen. Että Tituksen kaari samalla kuuluu uutta tyyliä 
edustaviin muistomerkkeihin, siitä on merkkinä koristeellisissa pylväissä 
käytetty ns. kompositakapiteeli, jossa on joonialainen diagonaalikapi- 
teeli asetettu korinttilaisen akanthuskapiteelin päälle. Holvin kumpaan- 
kin seinään on sovitettu korkokuva, joista toinen esittää Voitottaren sep- 
pelöimän keisarin triumfia, toinen Jerusalemista saatujen voittoesineiden. 
juhlallista saattoa. Ne ovat roomalaisen reliefitaiteen etevimpiä aikaan- 
saannoksia; tyylissään ne ilmeisesti jatkavat vähäaasialaista hellenis- 
miä. Reliefitasoissa on otettu huomioon pyöristymisen eri asteet mata- 
laan pintakuvaan saakka; plastillisuus on sulatettu maalaukselliseen 
ilmavaikutukseen. Henkilökuvien pontevuus ja erisuuntaiset liikunta- 
aiheet antavat puolestaan kulkueelle hetkellisyyden tehoa. Tuntien jo 
syvyysperspektiivin keinot taiteilija on kääntänyt esitystään suurem- 
man havainnollisuuden vuoksi puolittain katsojaan päin. 

Nerolais-flaviolaisen ajanjakson taiteessa päättää valloittaja- ja ra- 
kentajakeisari Trajanus. Hänen harrastuksensa oli ymmärrettävästi 
suuntautunut etupäässä hyötyrakennuksiin, jotka eivät olleet yksin- 

omaan Roomaa vaan myös provinsseja varten. Syntyperältään ei-italia- 
laisena — Trajanus oli espanjalainen — hän katseli valtakuntaa suurena 
kokonaisuutena valiten avustajansa ansioiden perusteella; täten hänen 
pääarkkitehtinaan oli Apollodoros Damaskoksesta, eräs hellenistis-roo- 
malaisen insinööri- ja rakennustaiteen suurimpia kykyjä. Trajanuksen 
suuri termirakennus — mitoiltaan 280 x 210 m — ja forum, joka val- 
mistui 113 jKr., olivat hänen rakennuttamiaan. Näistä viimeksi mainittu 
oli lajissaan kuuluisa; myöhemminkin tunnustettiin, ettei mikään antii- 
kin forumeista voinut kilpailla Trajanuksen forumin kanssa. Kuten mui- 
naisitämaisissa temppelisuunnitelmissa oli siinä otettu huomioon sisään- 
tulijan sielullinen valmistus, tehovaikutelmien asteittainen kasvatus 
sekä vihdoin keskitys. Porttaalirakennuksen kautta saavuttiin ensin 
esipihalle, jota pylvässarjat ympäröivät ja jonka keskessä oli keisarin 
ratsastajapatsas; seuraava aste oli isokokoinen Basilica Ulpia, jonka 
keskisalia ympäröivät kaksinkertaiset pylväsrivit; sitten tultiin verraten 
ahtaalle neliölle, jonka keskellä oli Trajanuksen kunniapylväs ja molem- 
milla sivuilla kirjastorakennukset; vihdoin noustiin leveitä portaita 
temppeliin, jossa keisaria palveltiin jumalana. Miten nämä osittain kaksi- 
kerroksiset loistorakennukset oli yksityiskohdissaan toteutettu, siitä 
ei ole tarkkaa selkoa, jäännöksistä päätellen oli rakenteellinen suoritus 
korkealla tasolla. 

Veistotaiteessa tämän sotilaskeisarin harrastama aihepiiri oli otettu 
ajan historiallisista sotatapahtumista. Näyttää siltä, että Trajanus tah- 
toi uudistaa sekä vanhoja roomalaisia että etenkin Pergamonin taiteen 
traditioita. Ne barbaarityypit, joiden uskotaan olevan peräisin Traja- 
nuksen forumin patsassarjoista, eivät kuitenkaan jaksa etnografisessa 
naturalismissaan kohota galatalaissoturien traagilliseen vaikuttavuu- 
teen. Merkittäviä historiallisessa todellisuustunnussaan ovat korkoku- 
vat, jotka kuvaavat daakialaissotaa ja sen päätöstä: kuinka keisari syök- 
syy miestensä keskellä taisteluun — armoa turhaan rukoilevien vihollis- 
ten yli — ja kuinka hän esittäytyy Rooman ja Victorian seurassa voitta- 
jana, legioonainsa keskellä ja voitetut viholliset maahan tallattuina. 
Kieltämättä on näissä myöhemmin Konstantinuksen kaareen siirretyissä 
korkokuvissa raskasta voimaa ja massavaikutusta, mutta niistä puuttuu 
kreikkalaisten vertauskohtien sisäinen sekä myöskin muodon aateluus. 

Erikoinen merkitys koko roomalaisen taiteen piirissä on Trajanuksen 
pylväällä, joka vieläkin seisoo alkuperäisellä paikallaan. Pylväs on 30 m 
korkea ja sitä ympäröi ylöspäin kiertyvä kohokuvavyö, joka esittää 
200 m pitkässä jatkuvassa kuvasarjassa keisarin Daakiaan tekemän 

sotaretken vaiheita. Ymmärrettävää on, ettei tällaisessa kuvakronikassa 
minkäänlainen taiteellinen keskitys eivätkä yleensä herkemmät taiteelli- 
set arvot ole voineet tulla kysymykseen. Mutta että Trajanuksen pyl- 
vääseen on sisältynyt vaikuttavia historiallisia kuvauksia, siitä on todis- 
teena jo se huomio, jota monet taiteen suurista mestareista, esim. Rafael, 
Michelangelo ja J.-L. David ovat osoittaneet sen kuvasarjoja kohtaan. 
Pylvään kohokuvat merkitsevät pitkän tradition huippukohtaa, niissä 
kun on kivimuodossa uudistettu vanha roomalainen triumfaalimaalaus 
jatkuvine esitystapoineen; maalaustaiteeseen yhdisti kohokuvat myös 
niitä aluperin koristanut väritys. Kuten triumfaalimaalauksissa on 
pylvään kuvavyössä tapaukset esitetty maisemaympäristössä. Ympä- 
ristökuvaus on verraten alkeellista, miltei kartografista, so. maisema- 
piirteet ovat mukana vain selitystarkoituksessa. Tyylikeinoissa on yleen- 
sä havaittavissa suuren taiteen saavutuksiin verrattuna taantumista; 
perspektiivis-tilallinen kuvaus on väistymässä syrjään ja sijalle on tule- 
massa yksityiskohtien naiivi rivittäminen sekä asettelu päällekkäin. 
»Tyhjyyden kammo» ja liiallinen seikkaperäisyys sekoittavat ja raskaut- 
tavat esitystä. Mutta positiivisiakin ominaisuuksia kuvasarjoissa epäile- 
mättä on: erinomaista historiallisuuden tajua, luonnetyyppien uskotta- 
vuutta, mainioita joukkokohtauksia, draamallisia ratkaisuja — esim. 
ahdistetun daakialaiskuninkaan Decebaluksen itsemurha metsässä. Se 
tarkkapiirteinen realismi ja kronikkamainen yhtenäisyys, jolla suunni- 
telma on läpiviety, johtaa olettamaan, että sommittelun on laatinut 
muistiinpanojensa pohjalla joku keisarin sotaretkillä mukana ollut 
legioonataiteilija. 

Trajanuksen triumfikaaressa Beneventossa on julkisivut kokonaan 
täytetty suurikokoisilla korkokuvilla. Niissä on tavoiteltu kreikkalais- 
klassillista tyyliä; sisäinen köyhtyminen ja kovettuminen tekee kuiten- 
kin niissä jo tuloaan taiteeseen. Ne ovat merkkejä taantumisesta, joka 
seuraavina aikoina käy yhä ilmeisemmäksi. 


Trajanuksen jälkeen tapahtuu vähitellen roomalaisen imperiumin 
yleisluonteessa ja osien välisissä suhteissa syvällekäypiä muutoksia, 
joihin moninaiset tekijät ovat yhdessä vaikuttaneet. Näemme alkavan 
lasku- ja hajoamisprosessin ilmauksia: kuinka hallitsijan persoonan ylä- 
puolelle työntyy legioonain mahti, kuinka valtakunnan keskuksen, Ita- 
lian, rikkaudet ja mahdollisuudet ehtyvät itäisiin provinsseihin verrattu- 

Kuva 112. Sirkuksen nyrkkitaistelijoita, roomalainen korkokuva. 
Rooma, Museo Laterano. 


na, kuinka klassillisten jumaluuksien rinnalle tai edelle kohoaa idästä 
uusia jumalia. Rooman vallan suojassa voimistuneen ja eteenpäin kehit- 
tyneen itämaisen hellenismin vaikutus tunkee uskonnon ja taiteen aloilla 
läpi imperiumin, ulottuen kaukaisiin läntisiinkin provinsseihin. Varsin- 
kin rakennustaiteessa on tämä hellenismin uudistunut mahti tuntuva. 

Hadrianus on keisarinistuimella ollut siitä erikoinen ilmiö, että hän 
on ollut sekä taiteenharrastaja että myös aktiivisesti toimiva arkkitehti, 
jona hän on ilmeisesti ollut amatööritasoa korkeammalla; hän on yhdis- 
tänyt persoonassaan sekä historiallista tietoa että ammatillista ymmär- 
rystä. Missä määrin hän on alun pitäen itse suunnitellut hänen nimeensä 
liitettyjä ja hänen edistämiään rakennustöitä, on jäänyt kuitenkin epä- 
selväksi. Varmalta näyttää, että hadrianolaisen Pantheonin todelli- 
nen arkkitehti on ollut perinpohjaisen ammattikoulutuksen saanut ja ko- 
kemuksessaan aikansa huipulla oleva rakentajamestari, jollaisena olemme 
oppineet tuntemaan Damaskoksesta peräisin olleen Apollodoroksen. 
Hänen ja keisarin tiedetäänkin olleen suhteissa toisiinsa, joskin heidän 
välinsä näyttävät myöhemmin rikkoutuneen. Itämaisista perinteistä 
olisikin Pantheonin kupoliajatus parhaiten johdettavissa, mutta sen 
hadrianolainen toteutus on tyyliluonteeltaan ilmeisesti roomalainen 
saavutus, joka on selitettävissä sementtityön ja holvaussysteemin anta- 
mien konstruktiivisten mahdollisauksien pohjalla. Että niitä käytettiin 
niin kypsällä tavalla kuin Pantheonissa tapahtui, todistaa, että ratkai- 
sua oli jo aiemmin valmisteltu ja että valtavan kupoliaatteen keksijä 
hallitsi tehtävänsä. Hänen työssään on kreikkalainen ajatuksen kirkkaus 

yhtynyt roomalaiseen rakennustahtoon; tulos on antiikkis-klassillinen, 
eräs maailman arkkitehtuurin ylevimpiä luomia. 


Pantheonin rakennustyöt aloitettiin, sen jälkeen kun tulipalo oli pai- 
kalta hävittänyt Augustuksen aikaisen samannimisen rakennuksen, noin 
115 jKr. Perusrunko on täysin pyöreä muuri, jonka päällä kohoaa kan- 
nastaan 43,5 m:n laajuinen kupoli. Puolipallon muotoisen kupolin kor- 
keus on sama kuin sitä kannattavan pyöriön; tämän molemmat kerrok- 
set on taas kultaisen leikkauksen mukaisesti jaettu. Alakerroksessa on 
8 vuorotellen nelikulmaista ja puolipyöreää muurikomeroa, joita vastaa 
8 väliin jäävää muaripilaria. Sisärakenne on hellenistiseen muotoaineis- 
toon perustuva; komeroita sulkee ja pilareita reunustaa korinttilainen 
pylväs- ja pilarijärjestelmä, jonka arkkitraavi muodostaa pyöriön ympäri 
kiertävän vyön; seinäpintoja elävöittävät tabernaakkelit, joiden katteet 
ovat kulmikkaat tai pyöristyvät; kuvun vaikutusta rikastuttaa ja sen 
painoa keventää perspektiivisesti pienentyvä kasettijärjestelmä. Valo 
virtaa harvinaisen kauniisti sisään ylhäältä 9 m läpimittaisesta »silmäs- 
tä», joka yhdistää tämän ideaalisen tilavaikutuksen suoraan taivaan 
korkeuteen. 

Antiikin jälkeiset ajat ovat Pantheonilta riistäneet suuren osan sen 
koristelusta sekä pintakauneudesta ja toisaalta tehneet siihen muutok- 
sia ja lisäilyjä; niinpä esim. arkkitraavin ja kupolin välinen osa on 
vapaasti korjattu 1700-luvulla. Kaikesta huolimatta Pantheon on ny- 
kyiselläänkin eräs antiikin arkkitehtuurin puhtaimpia esimerkkejä. 
Kaikki ulkonainen ja koristeellinen häviää siinä merkityksettömiin; 
päävaikutuksen määrää ihmeellinen tilantunne, kuvun majesteetillinen 
kasvu ja kaartuminen, rakenteen selittämätön täydellisyys. 

Toisesta hadrianolaisesta rakennuksesta, Venus ja Roma -jumalatta- 
rien kaksoistemppelistä tiedetään, että keisari itse oli sen suunnitellut, 
mutta mainitaan myös, että Apollodoros, todellinen ammattimies oli 
asettunut tulokseen nähden arvostelevalle kannalle. Rakennus oli 
kallisarvoisesti sisustettu ja päällystetty; yleisiin hellenistis-roomalaisiin 
temppelimuotoihin oli siinä yhdistetty holvaussysteemiä (tynnyri- 
holvi cellassa, apsidiholvi). Hadrianuksen omia rakennussuunnitelmia 
näyttävät yleensä määränneen hänen matkoillasaa mansa klassillis- 
romanttiset vaikutelmat. Hänen kuuluisa huvilalinnansa Tiburissa 
sisälsi eri osastoja, joihin Kreikasta ja Egyptistä mieleen jääneet ra- 
kennusmuistot olivat antaneet aiheita. Tavallaan merkittäväksi antii- 
kin rakennustaiteen historiassa tuli, että tämä omaksi huvikseen raken- 

Kuva 113. Hadrianuksen huvila Tiburissa (Tivolissa). Pienen palatsin puu- 
tarhasali. (Uudesti suunnitellut H. Kaehler.) 


tava keisari, joka ei ollut sidottu vanhoihin normeihin, saattoi pohja- 
suunnittelussa edetä barokkimaisesti ulos- ja sisäänpäin kaartuviin 
muotoihin. Tiburin »itäpalatsin» keskussalissa oli kupolikaton paine 
keskitetty 8 mahtavalle pilarille, jotka seisoivat ristiömäisen tilan nur- 
kissa; tilan säännöllisyysvaikutusta oli lievennetty oikukkaasti niin, 
että väliaukkoja rajoittavat pylväät oli asetettu yllämainituille kaari- 
viivoille. Mikä arvo tällaisilla ratkaisuilla todellisuudessa lieneekin 
ollut, joka tapauksessa niihin sisältyi aloitteita esim. tuleviin keskus- 
rakennuksiin. Myöskin Tiburin huvilan seinäkoristelun ` jäännökset 
ovat merkittäviä; ne tuntuvat palautuvan joihinkin plastillisiin kreikka- 
laisiin esikuviin. Illusorinen arkkitehtuuri on esim. esittänyt pylväistö- 
sommittelua, johon on liitetty toiminnallisia henkilökuvia. 
Hadrianuksen viimeisiin suunnitelmiin kuului hänen mausoleu- 

minsa, jonka perusrunko on säilynyt Rooman Sant’Angeloa linnana. 
Sen kokonaisnäkemys on epäilemättä roomalaisuuden mahtavimpia 
ilmauksia. Perushahmo on geometrisesti muotoiltu jättiläismäiseksi 
sylinteriksi; mausoleumina rakennus oli tietenkin varastettu kaikella 
roomalaisen antiikin arkkitehtonis-koristeellisella ja plastillisella lisä- 
aineistolla. Tämä ja useat muut Hadrianuksen ajan luomista olivat 
ytimeltään sementti-tiilikivirakennetta. Mutta myös varsinaisia tiili- 
rakennuksia on käytetty, kuten selviää Ostian kaupunkitaloista, joissa 
roomalainen rakenteellisuus elää yksinkertaisena ja käytännöllisessä 
mielessä konstruktiivisena, varmaankin riippumatta keisarillisista tyyli- 
suunnista. 

Hadrianuksen toiminnan miellyttävimpiä puolia oli, että hän tahtoi 
hyvittää klassillisen ja hellenistisen kulttuurin riistettyjä ja unohdettaja 
tyyssijoja uusilla rakennuksilla, missä suhteessa hän jatkaa diadoki- 
ajan harrastuksia. Niinpä hän rakennutti Ateenaan viimeinkin val- 
miiksi Olympieionin ja kustansi sinne uuden kirjastotalon. Keisarin 
kunniaksi pystytettiin kaupunkiin kunniaportti, joka yksinkertai- 
sessa aistikkuudessaan poikkeaa useimmista tämänlaatuisista korura- 
kennelmista. Tässä samoin kuin samanaikaisessa Attaleian kaupungin- 
portissa ja Hadrianuksen aikaisissa rakennuksissa Pergamonissa, Kyzi- 
koksessa, Jerusalemissa, hellenismi ilmeisesti elää uutta virkeää kautta. 
Rakenteellinen luonne ei ole tyypillisesti roomalainen; suhteissa ja 
koristeellisissa osissa on pyritty palaamaan vanhoihin kreikkalais- 
peräisiin ihanteisiin. 

Rakennustaiteen merkkisaavutuksiin ja uudistuspyrkimyksiin ver- 
rattuna tuntuvat Hadrianuksen ajan aikaansaannokset veistotaiteessa 
vähäpätöisemmiltä. Muotokuva on nyt kuten roomalaisessa taiteessa 
yleensä etusijalla. Reliefeissä pistää silmiin näkemyksen köyhtyminen 
ja suorituksen akateeminen siloistuminen. Uuden kauneustyypin, 
tavallaan, loi tämä aika Antinous-kuvissa, jotka esittävät Hadrianuk- 
sen v. 130 Niiliin hukkunutta bithynialaista lemmikkiä. Häntä on 
kuvattu loppumattomiin patsaissa ja korkokuvissa, useimmiten apol- 
lonisissa asennoissa, joskus taas Dionysoksena tai Osiriksena. Antinous- 
kuvat vaikuttavat enemmän suggestiivis-mystillisellä tunnesisällöllään 
kuin plastillisilla arvoillaan. 


Antoninusten aikaisesta rakennustoiminnasta Roomassa ei ole jäänyt 
paljon mainittavaa. Veistotaiteessa Antoninus Piuksen pylvään jalus- 
tan kohokuvat jatkavat Hadrianuksen ajan suuntailmiöitä; niissä on 

toisaalta kuivakasta akateemista klassillisuutta, toisaalta jo suorastaan 
hämmästyttävää tyylillistä taantumista, esim. lapsenomaisesti järjes- 
tetyssä paraatimarssissa, joka toistuu samanlaisena jalustan molem- 
milla sivuilla. Patsas pystytettiin Antoninuksen poikain, Marcus Aure- 
liuksen ja Veruksen toimesta. Jatkuvan laskun merkit näkyvät myös 
isokokoisissa reliefeissä, jotka kuvaavat Marcus Aureliuksen histo- 
riaa — niistä 8 Konstantinuksen kaaressa, 3 Konservaattorien palat- 
sissa — sekä edelleen Marcus Aureliuksen kierrepylväässä, jonka koho- 
kuvakoristelu suoritettiin pääasiassa Commoduksen aikana. Edellisissä 
vallitsee siloisen säännöllinen traditionalismi, jälkimmäisessä on laskeu- 
duttu esim. Trajanuksen pylvään kohokuviin verraten aimo askel 
primitivismiä kohden. Yksityiskohdat näissä reliefeissä ovat kova- 
piirteisiä ja naiivin liioittelevia, kokonaisuudesta puuttuu keskitys ja 
selkeys. — Miten paljon elinvoimaisempana taiteellinen fantasia, kei- 
nojen ylimalkaistumisesta huolimatta, vielä elää idän vanhoilla kreikka- 
laisalueilla, siitä ovat säilyneinä näytteinä Marcus Aureliuksen Efesok- 
sessa olleen voitonmerkin korkokuvat (nykyään Wienissä). Yhdessä 
niistä on voittoisa keisari esitetty nousemassa Auringonjumalan vau- 
nuihin; hevosten uljaassa nousussa, henkilöiden vauhdikkaissa liikkeissä, 
valo- ja varjovaikutuksen draamallisessa vaihtelussa elää vielä suuren 
hellenistisen, pergamonilais-vähäaasialaisen taiteen henki. Näiden n. 
v:n 165 jälkeen syntyneiden korkokuvien rinnalle ei varsinaisella roo- 
malaisella taiteella ole mitään samanveroista asetettavana. 

Mutta roomalaisellakin taiteella on vanha erikoisalansa, muotoku- 
vanveisto, jolla se jatkaa virkeänä toimintaansa, vieläpä pyrkien ajan- 
hengen mukaisiin uutuuksiin. Antoninusten aika on tuottanut joukon 
keisarien ja keisarillisen perheen jäsenten sekä yksityishenkilöiden muo- 
tokuvia, etenkin marmorissa. Suoritus on tullut presisoidusti hienostu- 
neeksi; pinnan silouteen on yhdistetty herkullisuutta tavoittelevia eri- 
koistehoja. Ajan uusi muoti salli miehillä täysiparran ja suosi romant- 
tisesti koristeellisia hiuskäherryksiä, joiden esityksessä virtuosimai- 
nen marmoritekniikka pääsi loistoonsa. Silmäterän syvyyttä ja valolois- 
tetta pyrittiin esiintuomaan kaiverruksin ja kohoamin, ihon pehmeyttä 
marmoripinnan kiilloituksella. Todellinen posliinifiguuri, joskin marmo- 
rissa, on täten keisari Commodus, joka on varustettu Herkuleen attri- 
buuteilla ja muilla koristeellis-allegorisilla lisillä. Kaikki ajan muoto- 
kuvat eivät kuitenkaan esitä sankareitaan turhamaisuuden esimerk- 
keinä; päinvastoin joukossa on todella hienostuneita ja syvällisiä ajan 
tyyppejä, toiset täynnä inhimillistä alistuneisuutta ja mielen jaloutta. 

Varsinkin antoninisen ajan naismuotokuvat on luettava kaikkien aiko- 
jen parhaimpien joukkoon. 

Pelkkä sattuma on, että juuri tältä ajalta peräisin oleva pronssinen 
Marcus Aureliuksen ratsastajapatsas on joutunut edustamaan lajiaan 
Roomassa. Oltuaan keskiajalla eri kohdissa kaupunkia se on nykyään 
Capitoliumin aukealla, jonne Michelangelo sen sijoitti keskeiseksi 
monumentiksi. Etenkin hevosessa tulee vielä näkyviin antiikin yleinen 
plastillinen esityskyky, joten patsas on uudemmalle kuvanveistolle 
sen vuoksi saattanut olla herätteenä ja lähtökohtana. Mitään erikoista 
puhtaasti taiteellisessa mielessä ei tämä monumentti tarjoa; sen perus- 
ajatus, filosofikeisari sotaratsun selässä, on hieman haettu ja epävar- 
masti toteutettu, kuten näkyy jo keisarin asennosta. 


Ajan yleistä laskusuuntaa kuvastavat myös harvat säilyneet seinä- 
maalausten jäännökset, joissa vallitsee ylimalkainen, vain ääriviivoja 
tapaileva tekotapa ja jotka osoittautuvat verraten helppohintaisiksi 
tilapäistuotteiksi. Korkeatasoinen sisustusarkkitehtuuri oli jo miltei 
kokonaan luopunut maalauskoristelusta. Sitä vastoin stukkityö joko 
yksinään tai maalauslisien kanssa eli vielä arvossa pidettynä sisustus- 
taiteen muotona, kuten näkyy esim. Via Latinan varrelta löydetyn 
hautakammion siroista koristeluista. 


Hadrianuksen aloittaman taidekauden päättää Septimius Severuksen 
ja hänen seuraajiensa toiminta. Siihen kuului mm. mainitun keisarin 
Septizonium-niminen nymfeum-rakennus, joka oli kolmikerroksinen 
korufasadi puolipyöreine eksedroineen ja suihkukaivoineen. Orgaaninen, 
uusiin tehovaikutuksiin pyrkivä kehitys saavutti tällöin sen vaiheensa, 
jota on nimitetty antiikin roomalaiseksi barokiksi. Massavaikutus vie- 
tiin jättiläismäisyyteen; uhkea graniitti-, marmori- ja stukkipeite ver- 
hosi rakennuksen sementti- ja tiilikivirungon. Imperiaalisen barokin 
suurekkaimmiksi muistoiksi ovat jääneet Caracallan termien rauniot. 
Itsessään nämä termit eivät olleet uutta, eivät rakennusaatteiltaan ei- 
vätkä muotosysteemiltään, mutta vertaansa vailla oli niissä kaiken mah- 
tava paisutus ja korostus. Symmetrisesti suunnitellulla pohja-alalla tämä 
paksujen muurien sulkema rakennus muodosti valtavan, kaikki senai- 
kaiset vaatimukset täyttävän kylpyläkompleksin. Mitoista mainitta- 
koon, että tepidarium. eli haaleiden kylpyjen sali oli 55 m pituinen ja 
katettu ristiholvilla, jonka korkeus permannosta oli 33 m. Myöskin 
tynnyriholvia ja kupolia oli katoissa käytetty. Tarvittavaan tukisys- 

teemiin kuului seinäpilareita ja seinästä irrallaan olevia pylväitä, jotka 
johdettiin jatko-osien kautta holvauksen yhteyteen. 

Caracallan termit olivat arkkitehtonis-plastillisessa ja maalaukselli- 
sessa koristelussaan aikansa ylellisimpiä rakennuksia; marmorityö, mo- 
saiikki, stukki, kullattu pronssi antoi sen sisäpuolelle loistoa. Tyypillisiä 
yksityiskohtia olivat lehtikierteiset pylväänpäät välillä olevine her- 
kules-hahmoineen. Tyypillistä myös oli, että kun näitä termejä varten 
kopioitiin tai mukailtiin vanhoja kreikkalaisia patsaita, niille annettiin 
rakennuksen yleisluonteen mukainen tehokkaampi hahmottelu ja ehkä 
kokonaan uusia lisiä. Niinpä patsaskoristeluun on kuulunut jättiläis- 
mäinen Herkules Farnese, joka todennäköisesti pohjautuu Lysippoksen 
alkukuvaan. Lysippolainen voima ja joustavuus on siinä muuttunut 
ammatti-atleetin pelkkään lihasvolyymiin perustuvaksi, veltoksi mah- 
dikkuudeksi. Myös »Farneselainen härkä», joka perusosiltaan mukailee 
rhodoslaista ryhmää, kuului Caracallan termien vapaisiin kopioihin. 

Ajan muotokuvista ehkä kaikkein intensiivisin, keisari Caracallan 
marmorinen rintakuva Napolin museossa osoittaa, kuinka entinen nor- 
maalinen sivistysilme oli saanut väistyä hallitsijan kasvoilta ja kuinka 
niistä puhuu villi epäluulo ja »peloittavuus» — mahtivaikutus, jonka 
renessanssi määritteli terribilitä sanalla. Jotakin pergamonilaisen taiteen 
gallialaissävyä on tässä uudistettuna roomalaisessa hengessä. Caracallan 
muotokuva on teknillisessä suhteessa mestariteos; kasvojen siloudet ja 
juonteet on tuotu mainiosti sisäisen karakteristiikan palvelukseen. 

Ajan pyrkimys sentraalisiin rakennusaatteisiin, jota olemme jo 
ennen siellä täällä havainneet, saa selvän ilmauksensa Rooman ns. 
Minerva Medicassa, joka lienee ollut ajalle tyypillinen kaivohuone, 
nymfeum. Tämä nykyään rauniotilassa oleva kymmenkulmainen tiili- 
rakennus, jossa on ollut sisällä suuret puolipyöreät komerot ja toisessa 
kerroksessa ikkunat sekä kattona kupoli, on tunnetusti antanut herät- 
teitä Italian renessanssin keskiörakennuksiin. 

Rooman maailmanvallan taideoloista ja -kehityksestä jää meille 
yksipuolinen kuva, ellemme täydennä varsinais-roomalaista tuotantoa 
sillä aineistolla, mikä on olemassa vanhoilla kreikkalaisalueilla ja idän 
roomalaisaikaisissa keskuksissa. Tulemme tällöin tutkimuksiin siitä, 
missä määrin viimeksi mainitut alueet olivat roomalaisten hallintoon 
kuuluessaan vieneet sisäisesti omintakeisella tavalla kehitystä eteenpäin. 
Näiden kysymysten selvittelyssä on pääasiassa kaksi toisiaan vastaan 
taistelevaa suuntaa, joista toinen korostaa Rooman keskeisyyttä ja sen 
taidehegemoniaa idässäkin, toinen taas tahtoo myöntää kreikkalaisille 

ja itäisille alueille enemmän oma-aloitteisuutta ja etenkin itsenäisiä 
tekijävoimia. 

Varsinaisessa Kreikassa olivat olot keisariajalla olleet siksi köyhät, 
ettei oma-aloitteisesta tuotannosta voinut olla paljonkaan puhetta. 
Kreikan vanhoja merkkipaikkoja ei tosin enää järjestelmällisesti 
ryöstetty, vaan saivat ne päinvastoin osakseen lahjoittajakeisarien 
huolenpitoa, niin esim. Ateena suuressa määrin Hadrianuksen aikana. 
Pergamonissa oli kohonnut roomalaisaikainen kaupunki hellenistisen 
viereen. 


Vähän Aasian hellenistisen kulttuurin valtaamat seudut olivat Augus- 
tuksen ajoista saakka nauttineet pitkällistä rauhaa, joka koitui taiteelle 
— varsinkin arkkitehtuurille — samoin kuin näiden seutujen kreikankie- 
liselle kirjallisuudelle hyödyksi. Augustuksen aikana alkanut vireä toi- 
minta jatkui myöhempienkin keisarien aikana ja ilmeisesti etupäässä 
näiden rikkaiden seutujen omalla kustannuksella. Vaikka keisarien 
nimet usein mainitaan rakennusyritysten yhteydessä ja niissä havai- 
taan Rooman suunnalta tuntemiamme luonnepiirteitä, on paikallis- 
hellenistinen traditio ja uusorientaalinen muotorunsaus kuitenkin lei- 
maa antavana. Vanhat pääpaikat kuten esim. Efesos ja Miletos jatkoi- 
vat tätä »hellenismin renessanssia» ja muutkin vviidensadan kaupun- 
gin maan) vaurauteen päässeet keskukset seurasivat niiden esimerkkiä, 
niin että Vähä Aasia ja Syyria tarjoavat roomalaisajoilta paljon ja 
osaksi hyvinkin suurekkaita rakennusjäännöksiä: temppeleitä, monu- 
mentaalisia pyhättö-ryhmiä, näille seuduille ominaisia nymfeum- eli 
kaivohuone-rakennuksia, porttirakennuksia, teattereita, kirjastoja, 
basilikoja, — kaikkea mikä kuului roomalaisen hellenismin laajentu- 
neisiin tarpeisiin. 

Myöskin konstruktiivisesti itäinen kehitys tuntuu lähtevän etupäässä 
vanhalta kotoiselta pohjalta. Syyriassa esiintyy keisariajalla erilaisia 
holvauslajeja — tynnyriholvia, ristiholvia, kupolia — käytettynä jopa 
tavallisissa maaseudun taloissakin, ja suoritettuna kokonaan hakatuista 
kivistä, mitä tuskin voimme johtaa Roomasta päin. Apsidit ja komero- 
järjestelmät sekä seinien oheiset tabernaakkelit ovat roomalaisaikaiselle 
hellenismille yleisiä, samoin holvikaarisarjain käyttö. Yleinen, aiempiin 
hellenistisiin perinteihin perustuva tapa oli pylväiden asettaminen kaari- 
aukkoja kannattavien pilarien eteen ja näiden esipylväiden varustami- 
nen rikkailla polvennuksilla. Ylimalkaan seinäpinnan ja arkkitraavin 
taittamiset ja plastillis-perspektiivinen valo- ja syvyysvaikutelmia ta- 

voitteleva pintamuotoilu oli vähäaasialaiselle kehitykselle tunnus- 
omaista. Arkkitehtuurille antavat tässä suhteessa vertauskohtia Roo- 
mankin suunnalta tuntemamme maalaukselliset seinäkoristelut; kehi- 
tykseen on ilmeisesti tässä vaikuttanut teatterilavastustaide ja näyt- 
tämörakennusten rikkaasti jaoitellut, katsomoon suuntautuvat julki- 
sivut. Tällainen näyttämöseinä, arkkitehti Zenonin rakentama Anto- 
ninus Piuksen aikana, on säilynyt Aspendoksessa; se on kaksikerrok- 
sinen, taitteisilla tai pyöröpäätyisillä tabernaakkeleilla koristettu. 
Myönnettävä on, että roomalaisen herruuden aikana itäisissä pro- 
vinsseissa kukoistanut rakennustaide on liiaksikin korostanut koristeel- 
lista edustavuutta ja että päähuomio on ollut kiintynyt julkipuoleen, 
jonka käsittelyssä vaikutustehot ovat muuttuneet levottomiksi, »ba- 
rokkimaisiksi». Trajanuksen aikoihin rakennettu Efesoksen kirjasto oli 
varustettu baldakini-korufasadilla; pylväät siinä samoin kuin yleensä 
tämänlaatuisissa vähäaasialaisissa rakennuksissa olivat korinttilaisia. 
Marcus Aureliuksen ajoilta on Berliinin Pergamonmuseoon joutunut 
toriporttirakennus Miletoksesta; se on suurekas korufasadi kolmine kul- 
kuaukkoineen, toisessa kerroksessa olevine patsaskomeroineen ja sivuilla 
esiintyöntyvine baldakiinigallerioineen. Ylemmän kerroksen keskim- 
mäisten baldakiinien katot kohoavat toisiaan vastaan ikäänkuin muo- 
dostaakseen keskeisen kattoaiheen; yhtymättä kuitenkaan toisiinsa ne 
jättävät väliinsä loven, myöhemmän eurooppalaisen barokin tapaan. 
Miletoksen stadionin porttaalin kaarirakennuksessa, jossa oli seitsemän 
kaksinaisten korinttilaispylvästen kannattamaa kaarta, oli koristeelli- 
sena aiheena taitettu arkkitraavi, minkä kappaleet kattoivat pituus- ja 
poikkisuuntaan pylväspareja. Termessoksen temppelissä oli esihallin 
keskikäytävää korostettu siten, että epistyli oli sen kohdalta taitettu ja 
väli yhdistetty otsamaan tehdyllä kaarella. Näissä myöhäisvaiheelle 
ominaisissa oikullisissa vaihteluissa ja taittumissa on ilmeistä sukulai- 
suutta renessanssin jälkeisen barokin ja rokokoon rakennuskehityksen 
kanssa. Myöhäisbarokkia muistuttava on tapa taivuttaa palkisto ja 
vastaavasti pohjamuoto kaariin, jotka leikkaavat rakennuksen luon- 
nollista pyöristymistä. Siitä tapaamme tyypilliset esimerkit Syyriasta. 
Että Syyrialla tuli olemaan roomalais-hellenistisessä rakennuskehi- 
tyksessä niin merkittävä osuus, siihen vaikuttivat myös voimakkaat 
uskonnolliset syyt. Rooman omiin pääjumaliin kohdistuneen kunnioi- 
tuksen heiketessä Syyria kohosi edustamaan pakanuuden mystillisiä 
ja kosmillisia yleisarvoja. Syyrian Baal-jumalan muinainen kaupunki, 
Baalbek, oli tullut hellenistisessä maailmassa auringonpalvelun keskus- 

paikaksi. Roomalaiset valloittajat voivat vain liittää tämän »aurin- 
gonkaupungin», Heliopoliin, salaperäisiin jumaluuksiin oman Jupite- 
rinsa ja Bacchuksen nimet. Baalbek-Heliopoliissa oli varmaan jo helle- 
nistisellä ajalla rakennuksia; roomalaisaikoina jatkui rakennustoiminta 
keisariajan alusta kolmannelle vuosisadalle. Aloitteita tekevänä ak- 
tiivisena voimana lienee pidettävä vaikutusvaltaista pappiskuntaa, jos- 
kin suurten temppelirakennusten aikaansaaminen tapahtui Rooman 
keisarien myötävaikutuksella. Rakennusajatusten jättiläismäisyydestä 
antavat käsityksen Baal-Jupiterin temppelin ulkomuuriin sovitetut 
kivilohkot — niistä suurimmat 19 m pitkät ja 4 m korkeat — sekä 
saman temppelin 18 m korkeat monoliittipylväät, jotka on kuljetettu 
aina Egyptistä saakka. Temppelialueen määräsuuntainen järjestely 
porttaalirakennuksineen sekä esi- ja alttaripihoineen, itse temppelin 
sisärakenne adyton- (kaikkein pyhin) osastoineen ja holvattuine 
kryptineen perustuu kaukaa periytyneeseen itämaiseen uskonnolliseen 
järjestelmään. Rakennusmuodoissa ja ornamentiikassa ilmenevä tuore 
voima ja rehevä mielikuvitus todistaa, että käytettävissä oli ensiluok- 
kaisia ammattimestareita. Arkkitehdit olivat varmaankin selvillä 
myös Roomassa saavutetuista tuloksista, mutta etupäässä he kuiten- 
kin ammensivat vanhasta hellenistisestä perinnöstä ja uutta luovasta 
mielikuvituksesta. 

Heliopoliin temppeliryhmä oli korkealla, itämaisten perinteiden mu- 
kaisella pengermätasanteella. Ns. isoon temppeliin oli johtamassa 
propylon eli esihalli, jota seurasi pihoja kaksikerroksisine hallirakennuk- 
sineen. Laaja ulkoportaisto vei ensiksi 73 m leveään esihalliin, josta 
tultiin kuusikulmaiseen esipihaan ja sitten peristylimäiseen nelikulmai- 
seen alttaripihaan, minkä perältä saavuttiin leveästä portaikosta isoon 
päätemppeliin. Se oli nähtävästi juuri Helios-Jupiterin temppeli. Ison 
temppelin oletetaan valmistuneen lopullisesti Antoninus Piuksen aikana; 
se oli edestä kymmenpylväinen rakennus, jonka valtavuudesta on vielä- 
kin todistamassa kuusi pystyyn jäänyttä pylvästä. Rakennusmuotojen 
historian kannalta huomattavia aineksia olivat kuusikulmainen esipiha- 
rakennus ja propylon, jonka molemmin puolin oli tornit. Isoon temp- 
peliin liittyvä rakennusryhmä valmistui lopullisesti oletettavasti Cara- 
callan aikana. 

Myöhemmin laajennettiin Baalbekin rakennusryhmää kahdella, osit- 
tain säilyneellä temppelillä, jotka olivat nähtävästi pyhitetyt Diony- 
sokselle ja Tykhelle. Dionysoksen temppeli on rakennusluomana harvi- 
nainen, samalla kertaa jykevän voimakas ja uhkean koristeellinen. 

Kuva 114. Baalbekin temppeliryhmän porttirakennus, 
propylon, uudestisuunniteltuna. 


Varsinaista temppelihuonetta ympäröi korinttilaisten pylväiden reu- 
nustama kapea ympäryskäytävä, jonka katto oli marmorilaatoista tehty 
ja sisältä ornamentaalisesti koristettu. Päädyissä oli kaksinkertaiset 
pylväsrivit, joista ulommat sileitä ja sisemmät uurrettuja; näiden pyl- 
väiden korkeus on 15,5 m. Temppelin sisällä on seinät jaettu kahteen 
komero- ja baldakiinisarjoilla koristettuun kerrokseen, joiden päällä 
on vielä attikan tapainen lisäkerros; jättiläismäiset korinttilaiset puoli- 
kolonnit polvennuksineen jakavat seinäpinnan korostetusti pysty- 
suuntaan. »Kaikkein pyhin)» muodosti temppelissä erikoisosaston, jonka 
fasadissa oli pylväitä välillä olevine komeroineen. Kaikki Dionysos- 
temppelin koristeelliset osat ovat rikkaasti ja joustavasti marmoriin 
veistetyt; syystä kuuluisa on lehväkiehkuroilla ja dionysolaisilla fi- 
guureilla koristettu valtaovi. Koristeellinen mielikuvitus tuntuu yleensä 
tässä temppelissä elävän vielä ehtymättömänä; se ei ole jähmettynyt, 
kuten usein Roomassa, upeihin muotoihinsa, vaan versoo etelämaisen 
runsaana ja kuitenkin vielä klassillisella aistilla hallittuna. Klassillis- 
hellenistiset koristeaiheet muodostavat ornamentaalisen kantavaraston; 
Dionysoksen pyhä kasvi, viiniköynnös, on keskeinen aihe kehystäor- 
namentiikassa. Noin 26 m pitkän ja 22 m leveän temppelisalin kattoa 
kannattivat puupylväät. | 

Tykhen temppelin muoto on omituinen, mutta tässä omituisuudes- 
saan aikaa ja taidepiiriä kuvaava. Sen esihalli on keskikaarella varus- 
tettu porttaalirakennus, jonka pohja-ala leikkaa temppelihuoneen 
pyöriömäistä pohjamuotoa. Edelleen on podiumin reunoja leikattu 

170. Colosseum, Flaviusten amfiteatteri. Rooma. 


171. Keisarin triumfi, Tituksen triumfikaaren korkokuva. 


172. Tituksen triumfikaari. Room 


173. Trajanus, marmoripää. Ostian museo. 


174. Trajanuksen pylväs kierrereliefeineen, katkelma. Rooma. 


175. Trajanuksen kauppahallien jäännöksiä, Rooma. 

176. Ostian asunto- ja liiketalojen raunioita. 


177. Hadrianus, marmorinen rintakuva. Ateenan kansallismuseo. 


178. Pantheon sisältä, Rooma. 


179. Miletoksen kaupunginportti. Berliini, Pergamon-museo. 

180. Konstantinuksen basilikan raunioita. Rooma. 


181. Roomalainen tyttö, ns. Minatia Pollia. Rooma, Termimuseo. 


182. Roomatar, marmorinen rintakuva. Münchenin glyptoteekki. 


183. Naisen muotokuva, muumiomaalaus Fajumista, Egyptistä. 
München. Museum Antiker Kleinkunst. 


Roomalainen poika, marmoripää. Berliinin museo. 


185. Gordianus III poikana, marmorinen rintakuva. Berliinin museo. 


186. Keisari nousee Auringonjumalan vaunuihin. Korkokuva Marcus Aureliuksen voitonmerkistä 
Efesoksessa. Wien. 


187. Kilpa-ajot Circuksessa, myöhäisroomalainen reliefi. Rooma, Lateranin museo. 

189. Kilpakentän seppelöity voimailijatar. Sisilia, Piazza Armerina, roomalaisen 
huvilan permantomosaiikista, 3. vs. lopulta jKr. 


a, n. v. 430 jKr. 

äisroomalainen virkamies, marmoripatsas Efesokse 

190. Myöhä 


Istanbulin museo. 


191. Myöhäisroomalainen miehenpää, marmoria. Ostian museo. 


192. Aha, Halaftan tytär. Palmyralainen hautapatsas (161 jKr.). Beirutin museo. 

kaarimaisesti sisäänpäin ja sitten vastaavasti arkkitraavi leikattu kaa- 
rimaisiin kappaleihin. Ulkoseinään on tehty vastaavat pienet kaarikome- 
rot. Korinttilaiset pylväät seisovat podiumin ulospistävissä kulmissa 
kannattaen arkkitraavia vastaavissa »sarvissay. Näin syntyy eurooppa- 
laista myöhäisbarokkia osittain muistuttava rakennusmuoto, joka ku- 
vastaa ajalle ominaista oikullisen vaihtelun ja erikoisuuden halua. 


Toisenlaatuinen arkkitehtoninen tunne kuin näissä vähäaasialaisissa 
ja syyrialaisissa rakennuksissa puhuu keisariajan afrikkalais-roomalai- 
sista töistä. Tripoliissa on roomalaisista rauniokentistä huomattavin 
Leptis magna termeineen ja muine roomalaiseen kolonia-elämään kuu- 

р 
luvine rakennuksineen. Afrikan Pompeijin) nimen on saanut Timgad 

ре) каа, 
jonka rakennustoiminta on pantu alulle Trajanuksen aikana ja jatku- 


Kuva 115. Baalbek, Dionysoksen temppelin ympäryskäytävää. 

nut keisariajan lopulle. Kunniakaaressa, joka on omistettu Trajanuksen 
muistolle, on kirjoitus, jossa sanotaan, että keisari määräsi tätä koloniaa 
rakentamaan »kolmannen legioonan»: viittaus siihen, kuinka sotilaal- 
lisesti suunniteltuja tällaiset rakennustyöt olivat. Timgadin kaupunki- 
kokonaisuus on ollut lajissaan ensiluokkainen, se on sisältänyt kapito- 
liumin temppeleineen, teatterin, termejä, kauppabasaareja, yksityis- 
taloja, kaikki hyvistä rakennusaineista ja tukevasti sekä aistikkaasti 
rakennettuina. Tyylistä ilmenee, että Afrikassa toimivat sotilasraken- 
tajat ovat tunteneet myös vähäaasialaisen kehityssuunnan ja että hei- 
dänkin sommitteluissaan oli »barokkimaisia) uutuuksia, mutta raken- 
nuksen henki on sittenkin roomalaisesti ankarampi. 


Roomalais-hellenistinen koristeellinen taidetyö on tälläkin tyyli- 
kaudella rikasta; sen haarat, mosaiikki, lasi, gemmat, kameet, ulot- 
tivat vaikutustaan kaukaisiin provinsseihin saakka. Merkittävän 
tuotantolajin muodostavat koristellut sarkofagit, jotka perustuvat 
100-luvulla uudistuneeseen tapaan asettaa vainaja sarkofagiarkkuun. 
Tapa ilmeni eri tahoilla erilaisena. Voitiin esim. palata aina etruskilai- 
seen perinteeseen saakka, jolloin vainaja ja hänen puolisonsa esitettiin 
kannella, ikäänkuin leposohvalla lepäävinä. Tämä pääaihe saattoi 
jäädä poiskin; sarkofagi sai toisissa tapauksissa rikkailla hedelmäseppe- 
leillä ja niitä kantavilla lapsilla koristellun arkun muodon. Tavallisinta 
lännessä oli, että sivut varustettiin reliefiesityksillä, ja hellenistis- 
vähäaasialaisilla alueilla, että sivuilla oleviin kaarisarjoihin sovitettiin 
henkilökuvia. 

Sarkofagituotanto on luettava lähinnä kuuluvaksi taidekäsityön 
luokkaan; riippui valmistajan kyvystä, maksun kalleudesta, onnistu- 
misesta, mille tasolle teos kulloinkin kohosi. Se että sarkofageilla on 
ollut laaja vaikutus myöhemmän taiteen kehityskulussa, ei saa meitä 
johtaa antamaan niille suurempaa taiteellista merkitystä kuin minkä 
ne oikeudella ansaitsevat. Suurin osa tätä tuotantoa on kuvien puolesta 
pelkkää klassillisen kuvataiteen aiheiden ja muotokielen ammatillista 
soveltamista. Kaikesta siitä huolimatta on sarkofagien joukossa ar- 
vokkaitakin kappaleita: antiikille ominainen yleistaito oli yhä vielä- 
kin korkealla. Erityisen merkityksen historiallisessa suhteessa ovat 
saaneet taistelu- ja metsästyskohtauksia esittävät sarkofagireliefit, 
joissa aiheen kiintoisuus ja historiallisen todellisuuden vaatimukset 

ovat kannustaneet tekijää tavoittelemaan mahdollisimman tehoisaa 
ilmettä ja »verististä» muotoa. Tämänlaatuisista kohtauksista on sukeu- 
tunut kuvia, jotka sisäisesti eroavat kokonaan vanhoista hellenismin 
metsästys- ja taisteluesityksistä läheten muodoissaan gotiikkaa ja 
barokkia. Uudet tunnelaadut pyrkivät esille antiikkisen, tässä ilmei- 
sesti jo vieraaksi käyvän perinteen takaa. Eloisia ja vaikuttavia yksi- 
tyiskohtia sisältyy näihin pinnantäyteisiin joukkosommitelmiin, joissa 
uusi kaukainen renessanssi tuntuu sarastavan roomalaisen antiikin 
tyylinhäviöstä. 


On sanottu, että myöhäisantiikin taiteella on Januskasvot; toiset 
ovat kääntyneet menneeseen klassillisuuteen, toiset eteenpäin keski- 
aikaan. Tällä on tarkoitettu niitä kahdenlaisia luonnepiirteitä, jotka 
monella tavoin toisiinsa sekaantuneina ilmenevät roomalaisessa tai- 
teessa 200-luvulta lähtien siihen käänteeseen saakka, jolloin varsinai- 
sesti voimme puhua varhaiskristillisestä taiteesta julkisena taide- 
muotona. Olemme joutuneet antiikin pitkällisen taidekehityksen loppu- 
vaiheeseen; ja kuten tämän kehityksen alkuasteissa, klassillisissa nou- 
suissa ja hellenistisissä laajennuksissa olemme nähneet orgaanista 
lainalaisuutta, samoin voi nähdä salaisten elämänlakien vaikutusta 
myös tässä loppuvaiheessa. Olemme tuntevinamme siinä kahdenlaisten 
voimien taistelua: toisaalta luonnollista hajaantumista ja sammumista, 
vanhuuden degeneraatiota ja taaksepäin palautuvaa arkaismin ja klas- 
sillisuuden muistelua, toisaalta olemme erottavinamme uuden näkemis- 
tavan oireita, lapsenomaista pyrkimystä sisäisesti parempaan, ulkonai- 
sesti vähemmän formalistiseen elämänsuuntaukseen. Jo antiikin oma 
katsomustapa näki tämän ajan maalaustaiteessa kuolevan» taiteen; 
Konstantinus Suuri valitti, ettei Roomassa enää ollut arkkitehtejä. 
Ajan kasvoissa on surunvoittoisen haaveellinen ja väsynyt leima; myös 
pakanallisissa uskonnoissa kohoavat etualalle kosmilliset jumaluustun- 
not, mystilliset pelastus- ja parannustoiveet, jotka eivät perimmältään 
olleet kaukaisia voittoisalle kristinuskolle. 

Antiikin taiteen loppuhistoria on yhteydessä Rooman valtakunnan 
yhteiskunnallis-poliittisen hajoamisprosessin kanssa. Se ei ole suinkaan 
aivan yhtämittaista laskua, vaan siinä on draamallisia välivaiheita, 
joita pyrkii hallitsemaan laajasuuntainen kokoontumis- ja uudistumis- 
tahto. Muistettakoon tässä Diocletianuksen ja Konstantinuksen hal- 

litsijapersoonat. Kokonaisuutta hajalle repivistä voimista mainitta- 
koon kasvava barbaariuhka ja sotilasmielivalta, keisarien vaihdokset ja 
sisällissodat. Italiaa vei alaspäin olojen köyhtyminen ja keskeisen 
aseman vähittäinen menetys, kun keisarinresidenssiksi tuli pakostakin 
pitkiksi ajoiksi jokin leirikaupunki tai provinssikeskus. Positiivisesti 
ylläpitävinä ja kehitystä eteenpäin suuntaavina voimina olivat uusien kei- 
sarien kunnianhimo ja legioonain monumenttikaipuu, kilvoittelu men- 
neisyyden saavutusten kanssa ja halu luoda »kaikista suurin ja vii- 
meisin» Rooman kunniamuistomerkkien joukkoon. Antiikin taide tuli 
näissä loppuvaiheissaankin olemassaolevien edellytysten kustannuksella 
luoneeksi eräitä kaikkein suurekkaimpia rakennuksiaan. 


Ajan kasvoja» kuvastava taiteenhaara on tälläkin kertaa muotokuva- 
taide. Muotokuvataide tuottaa, tyylikeinojen menettäessä entisen täy- 
dellisyytensä ja primitiivisesti yksinkertaistuessa, myös jotakin sisäi- 
sesti uutta ja vakavaa, jolle ei ole aiemmassa kehityksessä suoranaista 
vertauskohtaa. Roomalaisuuden sisin olemus hahmoutuu ilmi uudella 
tavalla. Ihailtuun entisaikaiseen yksinkertaisuuteen ja suuruuteen 
yhtyy historiallisten vaiheitten tuoma elämänkokemus ja usein myös 
elämänväsymys. Kaukana on augustolaisen ajan hieno kiinteys ja 
imperiumroomalainen itsetuntoinen arvokkuus, kaukana flaviolaisen 
ajan elämänvälittömyys ja tuore plastillisuus, sivuutettu antoninisen 
ajan pintatehojen tavoittelu ja koristelunhaluinen muotikauneus. Näyt- 
tää siltä, että antiikkisen veistotaiteen perushyve, orgaanisesti tasapai- 
noinen rakenteellisuus olisi menettämässä merkityksensä ja että luo- 
vutaan, ehkä osittain tietoisesti, ehkä myös itsetiedottomasti, ana- 
tomisen ulkonaisen todellisuuden jäljittelystä, joka oli ollut koko an- 
tiikkisen taidekäsityksen perusedellytyksenä. Taiteen suunta käy si- 
säisyyttä ja näkemyksellisyyttä kohden. Konstruktiivisen runkonsa 
ja muodon idean» taide hakee abstraktisista tyyliperiaatteista ja il- 
miöiden yleiskäsityksestä, milloin ei välitön »primitiivisyys» ole itses- 
tään päässyt voitolle. 


Myöhäisantiikin taiteellisia periaatteita, silloin kun ne todellakin 
olivat jotakin tietoista suunnanhakua, vastaa korkeimmillaan uusplato- 
nilaisen Plotinoksen (204—264 jKr.) teoreettinen ajattelu. Sen mu- 
kaan on taiteen perimmäinen alkulähde jumalallinen alkuoleva, joka 
taiteessa etsii ilmaustaan; taiteilija näkee ideat henkensä silmillä ja 
luo kuvansa niin, että idea esiintyy niissä läpikuultavampana kuin 

todellisuudessa. Henki eli idea antaa aineelle muodon ja muoto tulee 
eläväksi vasta kun henki ottaa siihen asuntonsa; kauneus ei ole ulko- 
muodollisissa rajoissa vaan sisäisessä ilmaisussa. 

Näitä ajatuksia täydentää Kristuksen syntymän aikoihin eläneen 
Filon Aleksandrialaisen filosofia, jossa teroitettiin ruumiillisuudesta 
vapautumisen, askeettisen puhdistautumisen ja ekstaattisen jumalaan- 
yhtymisen merkitystä — arvoja, jotka tulivat kristillisessä kauneus- 
elämässä myöhemmin niin tärkeiksi. 


Milloin vanha tyylisuunta taiteessa loppuu ja uusi alkaa, ei ole kro- 
nologisesti tarkoin määriteltävissä; eivät myöskään taiteen eri haarat 
tyylimuutoksissa aina seuraa järjestyksessä toisiansa. Kuvanveistossa 
ilmenevät myöhäisantiikkisen näkemyksen merkit selvinä jo 200-luvun 
puolivälissä, maalaustaiteessa ehkä jo aiemmin, jos otetaan Fajumin 
tosin provinsiaalitaiteeseen ja hautaustapoihin kuuluvat muumiomuoto- 
kuvat todistuskappaleiksi. Sellainen muotokuvapää kuin v. 238 murha- 
tun sotilaskeisarin Maximinus Thraxin (Berliinin Altes Museumissa) on 
jo tyypillinen uuden suunnan näyte; karakteristiset barbaarikasvot on 
esitetty ilman helleenissävyistä jalostamista; otsa on matala ja leuka 
esiintyöntyvä, tukka seuraa kalottimaisesti päänmuotoa, ja sen pintaan 
on samoin kuin kasvojen partakohtiin isketty ohuita, hiuksia ja parran- 
sänkeä osoittavia lovia. Yleisnäkö on ääriviivoiltaan tasaisen yksinker- 
tainen, vailla kiinteyttä, mutta ilme on erittäin intensiivinen keskittyen 
suuriin täydelleen avattuihin silmiin, joiden pupilli ja valopiste on erikoi- 
sesti merkitty. Se on eräs myöhäisroomalaisen taiteen yksilöllisimpiä 
päitä, näynomaisena mieleen jäävä teos. Ilmeistä on, että taiteilija on 
tahtoen tai tahtomattaan korostanut tai liioitellut erikoispiirteitä, so. 
luonut eräänlaista »surrealismia). 

Gordianus III:sta on olemassa jo hänen poikaiältään rintakuva (Ber- 
liinin Altes Museumissa), joka on tehty uuden suunnan merkeissä: ole- 
muksessa ilmenevä sekoitus nuorukaista ja vanhusta, traagillista kärsi- 
mystä ja lempeää yksinkertaisuutta on vaikuttavasti esitetty; toga rin- 
nan yli koristeellisesti vietyine liepeineen on muotoiltu vielä jossakin 
määrin traditionaalisella tunteella, mutta hiuskalotti on pienin iskuin 
hakattu karheaksi. Saman Gordianus III:n pää Rooman Termimuseossa 
on vähän myöhemmältä ajalta; siinäkin on uuden tyylikauden henkeä, 
mutta tekotapa on klassillisempi, läheten tavallaan muinaishelleenistä 
yksinkertaisuutta ja sielukkuutta. Psykologisesti erinomainen kuvado- 
kumentti on Vatikaanin kokoelmissa oleva Filippus Arabs, jonka ylä- 

ruumis on kaavamaista pukukuvaa ja ikäänkuin jalustana karakteri- 
päälle, mikä puolestaan on täynnä raskasta elonvoimaa, epäluuloa ja 
päättäväisyyttä. Marmorinhakkaaja, joka on kyennyt kiinnittämään 
nämä perusominaisuudet työnsä yksinkertaisiin juonteisiin, ei ollut vain 
oman aikansa vaan koko taiteenhistorian suurimpia vekspressionisteja). 
Muotokuvatyyppien joukosta löydämme muitakin — keisareita ja atleet- 
teja — joissa on sisäistä totuustuntoa ja tekotavan jäyhää ytimekkyyt- 
tä. Idealistinen sovinnaisuus on joutunut syrjään; muodonanti lähenee 
ennemminkin helleenisen taiteen vanhoja lähtökohtia, ollen kuitenkin 
vailla varhaisajan seremoniallista siroutta. Gallienuksen Napolin mu- 
seossa oleva rintakuva on esimerkki siitä, kuinka esim. hiussuortuvain 
esityksessä luovuttiin klassillisista muotokaavoista. Ajan naismuoto- 
kuvista näkyy, että hiusten kuvaamisessa joskus vaistomaisesti palattiin 
arkaismia mukaileviin tyylittelyihin. Roomalaiset naistyypit tältä ajalta 
herättävät arvonantoamme ja myötätuntoamme; heissä on syvää vaka- 
vuutta, sielukasta tyyneyttä, jonkinlaista ajan kohtalontuntua. Taide, 
joka kykeni luomaan kauas 200-luvulle sisäisesti näin tosia ja ytimek- 
käitä muotokuvia, ei ollut vielä vanhuudenheikko. 

Sarkofagien korkokuvissa on joskus suorastaan yllättävää elontun- 
netta. Noin 260-luvulta on nähtävästi ns. Ludovisi-sarkofagi, jonka relie- 
fit esittävät taistelua roomalaisten ja germaanien välillä. Tulemme näissä 
historiakuvissa keskelle niitä sekasortoisia rajataisteluja, jotka kuului- 
vat jatkuvasti Rooman valtakunnan silloiseen asiaintilaan. Edessämme 
on villiä sotakiihkoa, kamppailua elämästä ja kuolemasta, voitonhur- 
maa ja kuolemantuskaa. 

Diocletianuksen suunnitelma valtakunnallisen järjestyksen uudista- 
miseksi ja vakiinnuttamiseksi ei johtanut tarkoitettuun tulokseen; 
kehitys jatkui lopullista jakaantumista ja Rooman vähittäistä häviötä 
kohden. 300-luvun murroskauden keskeinen hahmo, Konstantinus Suuri 
luopui klassillisen pakanuuden kannattamisesta kohottaen idästä tulleen 
kristinuskon valtion pääuskonnoksi; hän muutti myös valtakunnan pää- 
kaupungin, jona sotatilanteen vuoksi oli pitkiä aikoja ollut läntinen 
Trier, Byzantioniin, joten valtiollinen painopiste siirtyi itäroomalaiselle 


alueelle. 


Konstantinuksen aika vie myöhäisantiikin muotokuvataiteessa ilmen- 
neen ekspressionismin abstraktiseen suuruuteen ja lopulta kangistunee- 
seen kaavamaisuuteen. Tyypillinen eduskuva on keisari Konstantinuk- 
sen jättiläissuuri pää Rooman Konservaattorien palatsissa. Siinä yhtyy 

primitiivinen alkuvoimaisuus — vertauskohtana kohoavat mieleen Pää- 
siäissaarten kuuluisat jättiläispäät — ulkonaisesti vielä jossakin määrin 
antiikista muistuttavaan, mutta sisäisesti jo kokonaan epäantiikkisesti 
korostettuun käsitykseen. Voitolle on päässyt geometriseen rakenteelli- 
suuteen pyrkivä, yksinkertaistava muotoprinsiippi. Silmät ovat ammol- 
laan päässä ja ilmeeltään uurretut terävän imponeeraaviksi; kulmakarvain 
ja hiusten kaarteet ovat symbolisesti yksinkertaistuneet. Edessämme 
on edustavaa juhlallisuutta vaativa naamio, — kuinka toisenlainen 
kuin Hellaan muinaiset kolossaalipäät! 

Abstraktis-geometrinen yksinkertaistuminen kasvaa 2300-luvulla 
muuttuen yksityiskohdissa suorastaan ornamentaaliseksi tyyliprinsii- 
piksi. Eräänlainen kiteytynyt säännöllisyys antaa tällöin muotokuville 
selkeyttä ja puhtautta. Esimerkki tästä vaiheesta on myöhäisroomalai- 
nen naisenpää Pisan Camposantossa; sen kasvoissa on jotakin yliluon- 
nollista levollista suuruutta, mikä panee vertaamaan sitä Kreikan arkaai- 
siin jumalatarten päihin. Sävyisäilmeinen ja vaatimaton, miltei jo alku- 
kristillinen tunnelaadussaan on nykyään Konservaattorien palatsissa 
Roomassa oleva marmoripatsas, joka esittää nuorta konsulia antamassa 
vaatteella merkin sirkusleikkien alkamiseen. Hänen olemuksensa on niin 
tyyni ja miellyttävä, suoritus niin vaatimattoman sopusointuinen, että 
häntä voisi nimittää antiikkisen harmoniantunteen viimeiseksi täysin 
plastilliseksi edustajaksi. Omalaatuisessa karuudessaan tehoava on v. 
375 kuolleen sotilaskeisari Valentianus I:n isokokoinen pronssipatsas 
Barlettassa. — Myöskin vanha-kreikkalaiselta kulttuurialueelta on löy- 
detty neljänteen ja viidenteen vuosisataan kuuluvia filosofien ja virka- 
miesten muotokuvia, joissa näkyy antiikin kuvakäsityksen raunioitu- 
minen, niin hyvin ilmeen väsyneisyydessä ja aavemaisuudessa kuin muo- 
don haurastuneisuudessa (esim. Afrodisiaan pää Konstantinopolissa, 
filosofin pää Ateenan kansallismuseossa). Taiteen degeneraatio, »korkean 
tyylin» kannalta arvosteltuna, oli koko silloiseen sivistysmaailmaan ulot- 
tuva ilmiö. 


Kreikan klassillinen taide oli mieluimmin esittänyt ihmistä sinänsä, 
plastillisena hahmona, joko olemassaolon rauhaan vaipuneena tai antau- 
tuneena jäntevään toimintaan; reliefissä oli toiminta edennyt vapaana 
jaksona katsojan ohi tai muodostunut viimein tilallisesti lyhennetyksi 
esitykseksi. Taiteellinen idea oli pyritty kiinnittämään niin korkeaan, 
selkeään ja kauniiseen muotoon kuin mahdollista, muotoon, joka idea- 
lismissaan oli läheisessä suhteessa luonnon todellisuuteen. Antiikin rap- 

piokaudella sisällön ja muodon vastaavaisuus ja harmonia surkastuu ja 
hajaantuu; vapaa plastillisuus kadottaa merkityksensä, sijaan tulee pin- 
tatyyli ja primitiivinen kääntyminen katsojan puoleen. Muinaisen fron- 
taalitaiteen ominaisuudet palaavat, mutta ikäänkuin voimansa menet- 
täneinä ja kangistuneina. Sisältö ja muoto saavat kumpikin omalaatui- 
sen symbolisen merkityksen. 

Tyypillisimmät esimerkit Konstantinuksen ajan arkkitehtonis-plas- 
tillisesta monumentaalitaiteesta saamme kunniakaaresta, jonka senaatti 
v. 312 pystytti kilpailijastaan voitolle päässeen keisarin kunniaksi. Tätä 
kaarta on joskus sanottu triumfikaarten klassilliseksi päätökseksi, ja 
näköjään se rakennusmuodollisessa suhteessa puolustaa loppupäässä 
paikkaansa, joskaan emme voi myöntää siinä olevan erikoisempaa sisäistä 
kiinteyttä ja rakenteellista yhtenäisyyttä kuten esimerkiksi Tituksen kaa- 
ressa. Plastillisen koristelun keräily vanhoista muistomerkeistä — kaa- 
reen on otettu kuvaosia Trajanuksen, Hadrianuksen, Marcus Aureliuk- 
sen rakennuksista — ja uusien kuvayritysten verraten heikko laatu on 
todisteena hämmästyttävästä kyvyn ja omavaraisuuden köyhtymisestä. 
Tyypillistä ajan käsitykselle näyttää olevan, että entisten keisaripäiden 
sijalle on yksinkertaisesti asetettu Konstantinuksen karkeasti veistet- 
tyjä päitä. 

Konstantinuksen kaaressa on eräitä ajan taiteeseen kuuluvia korko- 
kuvia, jotka taiteellisesta vähäpätöisyydestään huolimatta ovat sangen 
kuvaavia. Eräässä niistä on keisari esitetty pitämässä puhetta kansalle; 
se ei tapahdu, kuten esim. Marcus Aureliuksen aikaisessa reliefissä, klas- 
sillisten sommittelusääntöjen mukaan, sivulta esitettynä, vaan edestä- 
päin niin että keisari on puhujalavan keskellä suoraan katsojaan päin. 
Hänet on kuvattu kooltaan suurempana kuin seurueensa — mutta hän- 
kin alamittaisena; kansa sivuilla on vieläkin pienemmässä koossa ја rivi- 
tetty niin, että taaempana olevien päät näkyvät etumaisten yli. Koko 
seura vaikuttaa kääpiömäisten vanhusten kokoukselta; henkilökarakte- 
ristiikka on alkeellista, antiikkinen ryhti kokonaan poissa. Primitiivi- 
nen esitystapa on palaamassa jonkinlaisine symmetria- ja esittäyty- 
misharrastuksineen sekä perspektiivinvälttelyineen, mutta kuvauksesta 
puuttuu oikean primitiivisen taiteen raikkaus. Toinen näistä edustaviksi 
tarkoitetuista kuvista esittää, kuinka keisari heittää rahakolikoita kan- 
salle ja kuinka togaan puetut alamaiset kurottautuvat ottamaan niitä 
vastaan: kuva, joka tuskin aiheellansakaan olisi tyydyttänyt vanhaa 
roomalaista kansalaismieltä. Jonkin verran ilahduttavammat ja eloi- 
sammat ovat Pons Milviuksen taistelua ja Susan valloitusta esittävät 

kohokuvat; niissä on vielä jotakin vanhan kansanomaisen triumfaali- 
taiteen henkeä. Välittömämmin tämä jo keskiaikaan ja Toskanan 1200- 
luvun veistotaiteeseen viittaava suunta näkyy eräissä sarkofagirelie- 
feissä, joissa on kuvattu vanhaan tapaan metsästyskohtauksia tai eräissä 
tapauksissa — esim. Tukholman museoon joutuneessa katkelmassa — 
laatukuvamaisia katukohtauksia. Hovitaiteeseen vietynä tämän esitys- 
tavan tapaamme keisarinna Helenan kolossaalisessa porfyyrisarkofagis- 
sa, jonka reliefit ja köynnökset ovat kaikessa jäykkyydessään huolellista 
käsityötä. Jos sarkofagi on egyptiläistä tekoa, kuten on väitetty, olisi se 
esimerkkinä siitä, kuinka keskiaikaan johtava tyylinmuutos riippui ei 
vain Italiassa vaan koko silloisessa sivistysmaailmassa vallinneesta hen- 
kisestä prosessista, jossa raunioituva vanha ja vielä epävarmoissa tai 
naiiveissa muodoissa ilmenevä uusi taistelivat keskenään. 

Antiikin taiteen laskukausi ja jälkielämä on sinänsä probleema, joka 
ulottuu ajallisesti kauas keskiaikaan. Eräs tämän probleeman varhai- 
sista esiintymisaloista on sarkofagitaide, jossa pakanallinen kuvasisältö 
ja muotokieli miltei välittömästi muuntuvat kristilliseksi. Myöskin antii- 
kin seinämaalaustaiteen viimeisissä ja varhaiskristillisen ensimmäisissä 
ilmauksissa ovat kuva-aiheet osaksi yhteisiä, yleisen tyylillisen lasku- 
suunnan antaessa leimaa esityksille, jotka ovat luonteeltaan etupäässä 
symbolis-dekoratiivisia. Mutta ei myöskään objektiivisempi maalaustai- 
teen harjoitus ollut vielä tykkänään kuollut. Maximinuksen ajoilta on 
tieto, että keisari kuvautti senaatille muinaisroomalaiseen tapaan Ger- 
maniassa suorittamansa sotateot taulumaalauksissa. Miniatyyrimaisissa 
lasille tehdyissä muotokuvissa — säilyneitä esimerkkejä mm. Brescian 
museossa — on ajan muotokuvaveistoksista muistuttavaa hiljaista vaka- 
vuutta; kiinteäksi kiteytynyt piirustus todistaa vanhan muotokulttuu- 
rin sitkeistä perinteistä. Tähän myöhäisvaiheeseen kuuluu lisäksi arvo- 
kasta taidekäsityötä, mosaiikkia, norsunluuta, taidelasia, mitkä puoles- 
taan välittävät siirtymistä keskiaikaan. 

Arvokkaimmat varojen ja voimien näytteet on tämä antiikin taiteen 
viime vaihe antanut arkkitehtuurissa. Baalbekin rakennusten päätöstyöt 
ja läheisen Palmyran rakennustoiminta jatkuivat 200-luvun jälkipuolis- 
kolle. Palmyra koetti puolustaa riippumattomuuttaan, mutta v. 273 val- 
loitti ja ryösti Aurelianus uudistetusti kuningatar Zenobian valtakun- 
nan, jota voimme pitää hellenististen dynastian viimeisenä heikkona 
jälkeläisenä. Idän ja lännen välisistä tämänaikaisista suhteista mainitta- 
koon, että Aurelianus rakennutti Roomaan Auringolle, so. syyrialai- 
selle Baalille, pyhäkön Baalbekin temppelin malliin; Diocletianus vuo- 

rostaan perusti Palmyraan roomalaisesti suunnitellun leirikaupungin. 

Diocletianus on jättänyt tarmonsa ja harrastustensa todisteita myös 
rakennustaiteeseen. Hänen ja kanssahallitsijan Maximianuksen aikana 
alettiin rakentaa Viminalis-kukkulalle uutta termirakennusta; nämä 
Diocletianuksen kylpylät voittivat valmistuneina suuruudessa Cara- 
callan termitkin antaen sijaa samalla kertaa 3 000 kylpijälle. Näiden 
termien vielä verraten hyvin säilyneen tepidarium-salin muutti ja sovitti 
aikoinaan Michelangelo Santa Maria degli Angeli -nimiseksi kirkoksi. 
Alkuperäiset graniittikolonnit ja holvisto antavat nykyiselläänkin käsi- 
tyksen ajan rakennustyylin raskaasti paisuvasta komeudesta. Seuraa- 
vista suurista rakennuttajista itse Roomassa on mainittava Maximia- 
nuksen poika Maxentius, joka alkuunpani sen uuden basilikan raken- 
nustyöt, jonka hänen voittajansa Konstantinus sitten otti omiin nimiinsä 
(siitä nimi »Konstantinuksen basilika»). Tässä v. 312 valmistuneessa 

Kuva 116. Spalato. Diocletianuksen palatsin pohja-ala. 
A. Porta aurea. E. Palatsi-temppeli. F. Keisarin 
mausoleumi (selitetty myös Jupiterin temppeliksi). 

Forumin laidassa olevassa rakennuksessa oli termien holvaussysteemi 
viety basilika-rakennukseen, mistä johtuivat sennimiselle rakennukselle 
tavattomat mittasuhteet. Basilikan pituus oli miltei 100 m ja leveys 76 
m; holvitilojen mahtavista kaarroksista saamme yhä vieläkin imponee- 
raavan vaikutelman osaksi säilyneestä pohjoislaivasta. Sitä vastasi etelä- 
sivulla samanlainen laiva; keskellä oli 25 m leveä ja 35 mkorkea päälaiva, 
jonka valtavat ristiholvit lepäsivät jylhien pilarien ja niiden edessä ole- 
vien marmoripylväiden varassa. Sivulaivat oli tynnyriholvilla jaettu 
poikkisuuntaan katettuihin osastoihin, joita oli 3 kummassakin laivassa; 
tästä johtuu säilyneen osan loggiamainen rakenne. Päälaiva päättyi 
apsidiin; valo tuli korkealla olleista sivuikkunoista. Myöhemmin raken- 


Kuva 117. Diocletianuksen kanssahallitsijan Maximianuksen keisarillisen 
huvilan pohjarakenne, perspektiivikuva. Piazza Armerina, Sisilia. 

nus sai myöskin poikkisuuntaan sisäänkäytävän ja vastaavan pienem- 
män apsidin. — Tilavaikutukseltaan harvinaisen suurekkaan raken- 
nuksen runko oli jylhän yksinkertaisesti ja loogillisesti suunniteltu; tä- 
män rinnalla merkitsi vähemmän, että koristeelliset pintalisät, jotka 
arvattavasti ovatkin Konstantinuksen ajan tuotetta, olivat jo karkea- 
tekoisia, vailla entisen arkkitehtuurikoristelun tarkkamuotoista plas- 
tillisuutta. 

Tämänaikaisen roomalaisen rakennustaiteen kuvaa täydentävät eräät 
esimerkit pääkaupungin ulkopuolelta. Trier, joka oli pitkiä aikoja Cons- 
tantius Chloruksen ja hänen poikansa Konstantinus Suuren hallitus- 
kaupunkina ja jo aiemmin tärkeä gallialainen provinssikeskus, sisältää 
näiltä roomalaisajoiltaan joukon julkisia rakennuksia, joista varsinkin 
Porta Nigra on erikoinen. Se on linnamainen porttirakennus pyöristy- 
vine sivutorneineen; muuripinnan silittämätön rustiikka antaa sille 
uhmaavan ytimekkään leiman. Tämä roomalaisuuden etuvartioraken- 
nus on kuin kappale renessanssia keskellä sekasortoista 200-luvun jälki- 
puolta. 

Pinnallisissa yksityiskohdissa ja koristeellisissa osissa ilmenee taantu- 
minen ajan rakennustaiteessa aiemmin, sitä vastoin rakenteellisissa 
perusmuodoissa säilyy kauan orgaanisuuden taju. Mutta tässäkin suh- 
teessa tapahtuu vähitellen höltymistä ja kaavoittumista, ikäänkuin hei- 
kentyisi kyky hallita rakennusta elävänä rakenteellisena kokonaisuu- 
tena. Esimerkki tässä suhteessa on Porta dei Borsari Veronassa, raken- 
nettu n. 265 jKr. Sen muotoilu on yksinkertaista ja korutonta, vielä 
tavallaan järjestelmällistä, mutta laaja kolmikerroksinen kononaisuus 
on jäänyt merkillisen hajanaiseksi, vaille orgaanista keskitystä. 

Erikoinen kokoava esimerkki loppukauden arkkitehtuurista on ollut 
Diocletianuksen palatsi Dalmatian Salonassa, nykyisessä Spalatossa. 
Tämän rakennuttamansa palatsilinnan suojiin v. 305 keisaridiadeemis- 
taan luopunut Diocletianus vetäytyi, voidakseen kuten uskoi viettää 
vanhuutensa kotiseudun yksinäisyydessä ja rauhassa. Linna oli raken- 
nettu ihanaan seutuun meren rannalle; pohja-alassa oli noudatettu van- 
han roomalaisen leirisuunnittelun perusaatteita; se muodostineliön, jonka 
kaksi toisiaan leikkaavaa pääkatua jakoi neljään suunnilleen yhtä suu- 
reen osaan. Yhtenäiset korkeat muurit mataline vartiotorneineen ympä- 
röivät tätä 37 000 neliömetrin suuruista linnaa, jonka kadut olivat kaari- 
käytävien reunustamat ja korttelit täynnä erilaisia rakennusosastoja. 
Ulkosivuista edustavin oli etelässä, meren puolella; siinä oli päästä pää- 
hän ulottuva kaarikäytävä, jonka keskellä oli »hopeaportti»: ehkä mereen 

viittaava nimitys. Tällä sivustalla oli keisarin asuinosasto. Maanpuolinen 
palatsiportti oli pohjoisessa, »kultainen portti», jonka kamanaa kattoi 
pyöreä kaari; muuriseinää koristi tämän portin yläpuolella ja sivuilla 
seinästä ulkoneva kaaristo korinttilaisine pylväineen ja välissä olevat, 
alunperin kuvapatsailla varustetut komerot. Oikeassa takaneliössä oli 
keisarin palatsitemppeli; se oli verraten pieni korokkeella oleva raken- 
nus, jonka säilynyttä cellaosaa nykyään käytetään Spalaton kaupungin 
kastekappelina. Vasemmalla vastapäätä oli suuri kahdeksankulmainen 
pylväistön ympäröimä ja alunperin ulkonevalla esihallilla varustettu kei- 
sarin mausoleumi, joka keskiajalla muutettiin Spalaton katedraaliksi. 
Viimeksi mainittu sisältä pyöreä rakennas on katettu kupolilla; sen seiniin 
liittyy komero- ja niitä reunustava pylväsjärjestelmä. Alemman kerrok- 
sen pylväät ovat graniittia, ylemmän vuorotellen porfyyria ja graniittia. 

Diocletianuksen palatsin nykyään näennäisesti niin sekavat jäännök- 
set, joiden keskeen Spalaton kaupunki on myöhemmin tunkeutunut, 
ovat myöhäisantiikin kiintoisimpia; ne valaisevat useissa kohdin siirty- 
mistä antiikin rakennusmuodoista keskiaikaan. Aikoinaan ne ovat mer- 
kinneet huomattavaa synteesiä roomalaisten rakennuspohja-aatteiden 
ja hellenistis-itämaisten rakennusmuotojen välillä. Pylväsgalleriat ja 
seiniin liittyvät koristeelliset kaaristot olivat aineksia, jotka jäivät 
elämään keskiaikaiseen arkkitehtuuriin. 

Spalaton keisarilinna mausoleumeineen on eräs esimerkki antiikkia 
keskiaikaan yhdistävistä silloista. Keskusrakennukset sellaiset kuin Cons- 
тапап, Konstantinus Suuren tyttären (kuollut v. 354 jKr.) hautakirkko 
Roomassa ja Teoderikin mausoleumi Ravennassa ovat myöhäisantiik- 
kisen kehityksen suoranaista jatkoa. Kristillinen kirkkoarkkitehtuuri 
pohjautuu tunnetusti suurelta osalta roomalais-hellenistisiin rakennus- 
aatteisiin, erikoisesti mysteriotemppeleihin, joista on Roomassa löydetty 
Porta Maggioren luota varhainen esimerkki. Kansanomaisesta käytän- 
nöstä tutuksi tullut »basilika» jätti kirkkoarkkitehtuuriin nimensä ja 
muotoaineksia. Puhtaasti maallisella alalla välittivät siirtymistä keski- 
aikaan isot roomalaiset maatalorakennukset, villae rusticae, sekä sel- 
laiset nykyaikaiset talotyypit, joita on tavattu Ostiassa ja Rooman 
uusimmissa kaivauksissa. Korkeimpienkin rakennusmuotojen alalla on 
siirryntä yhtenäistä; niinpä on puollettava ajatusta, että mahtavin var- 
haisbysanttilainen rakennus, Hagia Sofia Konstantinopolissa, on valtavan 
loogillisesti muotoiltuine sisätiloineen antiikkisen arkkitehtuurin vii- 
meinen suuri saavutus. Mutta, miten yhtenäisesti aiheiden ja muotojen 
siirryntää voimmekin seurata, varmaa on, että jo Diocletianuksen ajoista 


350 Antiikin taide 


lähtien rakennustaiteen, ja kaiken muunkin taiteen alkaa täyttää uusi 
henki, joka ei ole enää varsinaisen antiikin, vaan uuden uskonnon ja 
uusien kansojen, maailman uuden kulttuuritilan määräämä. Siitä puut- 
tuu syvimmältään se apolloninen ja dionysolainen aines, joka kuuluu 
vain aitoon helleeniseen antiikkiin. 


Kuva 118. Naamioita, roomalaisen mo- 
saiikin katkelma. Rooma, Capitoliumin 
museo. 


Onni Okkosen 
teoksia 


EGYPTIN TAIDE. Kokonaisesi- 
tys Egyptin taiteen historiasta. 
Upea kuva-aineisto on Suomen 
Akatemian = avustuksella han- 
kittu maailman huomattavim- 
mista egyptologisista museoista. 
«— tiedemiehen tutkimustyö, joka 
samalla on kirjoitettu taiteilijan 
eläytymisvoimalla.» (Maakansa) 


RENESSANSSIN TAIDE. Perus- 
teellinen esitys renessanssin tai- 
teesta — tiedemiehen suurtyö, 
joka avautuu välittömästi kenelle 
tahansa taiteen harrastajalle. 
»Luotettava ja avara inhimillisen 
tunnon lämmittämä opas tuohon 
kaikkien aikojen mahtavimpaan 
taidekauteen.» (Turun Sanomat) 


ITALIAN TAIDEKAUPUNKE- 
JA. Innoittuneen runollisesti kir- 
joitettuja kuvauksia Italian van- 
hoista kaupungeista, niiden taide- 
aarteista ja ihmeellisestä luonnon- 
kauneudesta. Teoksessa esitellään 
Paestum, Tarquinia, Pompeji, 
Assisi, Firenze, Ravenna, Siena, 
Urbino, Rooma ja Venetsia. — 
2. painos. 


KESKI-EUROOPAN TAIDE 
1400—1500-luvuilla. Tässä tutki- 
muksessa prof. Okkonen liik- 
kuu jälleen renessanssin maail- 
massa. Hän tarkastelee taiteen 
reformaation leviämistä Italian 
ulkopuolelle ja renessanssin hei- 
jastusilmiöitä Euroopan eri mais- 
sa: Alankomaissa, Ranskassa, Es- 
panjassa ja Saksassa. »Saamme 
jälleen olla kiitollisia suurelle tai- 
dehistorioitsijalle» (H. Ahtela, 
Kaltio) 


Onni Okkosen 
teoksia 


SUOMEN TAITEEN HISTORIA. 
»Prof. Okkonen on tässä teokses- 
saan kiteyttänyt valtavaksi raken- 
nelmaksi Suomen taidetta koskevan 
tieteellisen työnsä monivuotiset he- 
delmät. — Ei varmaankaan ereh- 
dy, jos sanoo, että käsilläoleva 
suurteos on ensimmäinen yhtenäi- 
seen tieteelliseen ja kulttuurihisto- 
rialliseen näkemykseen perustuva 
kokonaisesitys Suomen taiteesta.» 
(Tuomi Elmgren-Heinonen Yleis- 
radiossa.) — 2. painos. 


REMBRANDT, elämäkertaa ja 
taidetta. »Okkosen tutkielma on 
sanan parhaassa mielessä suuren 
yleisön Rembrandt-teos. Siinä ei 
ole uppouduttu kuivaan akatee- 
miseen tutkimukseen, vaikka uudet 
saavutukset kaikissa ydinkysymyk- 
sissä onkin otettu huomioon, vaan 
tekijä on ilmeisen innoittuneena 
pyrkinyt luomaan kokonaiskuvan 
Rembrandtista sellaisena kuin hän 
nykyisten tietojen valossa ja ai- 
kamme omaksumistavan mukai- 
sesti avautuu taiteenharrastajalle 
maalarina, piirtäjänä ja ihmise- 


nä.» (Sakari Saarikivi, HS) 


KIINAN TAIDE. Tämä ensim- 
mäinen suomenkielinen yleisesi- 
tys Kiinan taiteesta merkitsee 
huomattavaa ja kauan kaivattua 
lisää taidekirjallisuuteemme. »Ok- 
konen on syventynyt tähän valtavaan 
aiheeseen tietoisena sen velvoituk- 
sista ja niin on syntynyt arvoteos. 
Tulos on ihailua ja kunnioitusta 
herättävä. — Kiinan taide vyöryy 
teoksessa ohitsemme valtavana il- 
miönä aikain virrassa.» (Turun 
Sanomat) 


